**3 -жуз. эхир**

**Сура: «А́ли Г**Iи**мра́н»**

**3 - Сура: «Имра́нан хзан»**

Мергьяметлу, Регьимлу Аллагьдин тIварцIелди!

1. Алиф, ля́м, ми́м.
2. Аллагь - авач (ибадат авуниз лайихлу тир маса) гъуц (*ила́гьи*) Адалай гъейри, (Ам) - (Гьамиша) Чан Алайди, (вири затIар Вичиз муьтеж яз гьар са шей идара ийиз) Вири Кьиле Тухузвайди я,
3. Ада (авудна) ракъурнава вал Ктаб гьакь аваз, адалай вилик хьайибур тестикьар ийиз, ва Ада (авудна) рава Таврат ва Инжил,
4. Виликдай (*Къуръандилай вилик*), инсанриз (дуьз рекьин) регьбервал яз, ва (гьакIни) авудна Ада «Фаркь ийидайди» (*гьакь ва таб чара ийидай ктаб Къуръан*). Гьакъикъатда, Аллагьдин аятрихъ кафирвал авурбуруз кIеви азаб жеда. Ва Аллагь - Гзаф Гужлуди (*Къудратлуди*), интикъам (*кьисас*) къахчунин Сагьиб я.
5. Гьакъикъатда, Аллагьдикай я чилел я цава са шеъни чуьнуьх туш.
6. Ам я - квез куц (*винел патан шикил*) гузвайди «дидейрин руфунра» («*аялдин кIвале*») гьикI Вичиз кIан хьайитIа, авач гъуц (*ила́гьи*) Адалай гъейри - Гужлудалай (*Къудратлудалай*), Камаллудалай.
7. Ам я - авуднавайди вал Ктаб (*Къуръан*), ава ана «(мягькем) ачух манадин» аятар чеб Ктабдин «диде (асул)» тир ва масабурни (*аятар*) - «(сад хьтин са шумуд мана авай, *гьар сад абурукай а аятдин гьакъикъи мана* *хьуниз дуьз къвезвай*) ачухсузбур». Ва чпин рикIера (дуьзвиликай) «майил хьун» (*къерехдиз экъечIун*) авайбур, абур ада авай «(сад хьтин са шумуд мана авай) ачухсузвал авайбуруз» табий жезва, фитне тIалабиз (*тваз*) ва адан баян тIалабиз (чпин гьевесрихъ кьадайвал), ва адан баян са Аллагьдилай гъейри садазни чизвач. Ва «(Ктабдикай) дерин чирвилер авайбуру» (*чирвилера мягькембуру*) лугьузва: «Чун адахъ инанмиш я, вири чи Раббидин патай я». Ва рикIел гъана менфят (ибрет) къачуда (*несигьатдикай*) - анжах акьулдин сагьибри.
8. Чи Рабби! Элкъуьрмир Вуна чи рикIер (гьакьдикай*, ян гуз тамир патахъ*) Вуна чун дуьз рекьел гъайидалай кьулухъ, ва чаз Ви патай мергьемет пишкеш ая, гьакъикъатда (са) Вун я - Гзаф Пишкеш Ийидайди!
9. Чи Рабби! Гьакъикъатда Вуна кIватI хъийида инсанар (*вири* *санал*), виче (*вичин гьакъиндай*) са шакни авачир Югъ патал (*Къияматдин Юкъуз*). Гьакъикъатда Аллагьди гаф ганвай кар гьич чIурдач.
10. Гьакъикъатда, кафирвал авурбуруз я абурун мал-девлетдикай я абурун веледрикай Аллагьдин азабдикай хуьнин са куьмекни жедач. Ва абур - ЦIайуниз «кудай затIар» (яз) жеда.
11. (Кафиррин кар ва абуруз хьайи азаб) Фиръавандин «агьалийринни» (*жемятди*, *мукьвал ксари*) абурулай вилик хьайибурунни кар хьиз я, абуру Чи аламатар (*лишанар,* *делилар*) таб яз кьуна ва Аллагьди абур чпин гунагьриз килигна (жазадивди) кьуна. Ва Аллагь - гужлу (*кIеви*) жаза гудайди я.
12. Лагь кафирвал авурбуруз: «Куьн кIаник акатда (магълуб жеда), ва Жегьеннемдиз куьн кIватIни хъийида. Ва гьикьван пис мес (*къаткидай чка*) я ам!»
13. Дугъриданни квез, сад-садал гуьруьшмиш хьайи кьве дестеда (*Бадр гъазаватда*) делил (ишара) авай: са дестеди Аллагьдин рекье женг чIугвазва, ва муькуьди - кафир (десте), абуруз абур (*муъминар*) чеб кьван кьвед (*сефер артух*) аваз акуна - чпин вилерай. Ва Аллагьди Вичин куьмекдалди Вичиз кIанидаз куьмек (къуват) гуда. Гьакъикъатда а карда ибрет ава басаратвилин сагьибриз (*кар кьатIидай, аквадай ксариз*)!
14. ЧIагурнава (хъсан яз къалурнава) инсанриз лезетар (*гьевесар*) кIан хьун: дишегьлийрикай, рухвайрикай, гзафарнавай сан-гьисаб авачир кьван къизилрикай ва гимишрикай (*«къинтIа́р»\*-рикай* (*чIехи мал-девлет*)), хъсандиз чIура хуьзвай (*ва я* лишанламишнавай) балкIанрикай, мал-къарайрийкай, цанвай никIерикай тир. Абур - и дуьньядин уьмуьрдин «вахтуналди ишлемишна куьтягь жедай няметар» я, амма Аллагь - Адахъ ава лап хъсан «элкъвена хкведай чка».
15. Лагь: «Хабар гудани за квез гьадалайни вуч хъсан ятIа? (Аллагьдикай) кичIебуруз, чпин Раббидин патав гьазурнава, чпин кIаникай вацIар физвай Женнетдин багълар, абур ана гьамишалугъ яз амукьдай, ва (*вацра* *кьилерикай ва пис къилихрикай…*) «михьи авунвай» папар, ва Аллагьдин патай разивал». Ва Аллагьдиз аквазва лукIар,
16. Чпини лугьузвай: «Чи Рабби! Гьакъикъатда чна инанмишвал авунва, бес багъишламиша Вуна чаз чи гунагьар ва чун ЦIун азабдикай хуьх!»
17. (Абур я)- Сабурлубур, дугърибур, (Аллагьдиз) лап муьтIуьгъбур, (садакьайриз) харжзавайбур, йифен эхирра (*экв ахъа жедалди*) «астагъфир» ийизвайбур.
18. Шагьидвалнава Аллагьди дугъриданни Адалай гъейри (ибадат авуниз лайихлу тир) гъуц (*ила́гьи*) авачирди, ва гьакIни малаикри ва чирвилер авайбуру - (*Ада*) адалатлувал кьиле тухуз (*ва я* ва гьакIни шагьидвалнава Ада адалатлувал вири крара кьиле тухузвайди). Авач гъуц (*ила́гьи*) - Къудратлу (*Гужлу*), Камаллу Адалай гъейри.
19. Гьакъикъатда, Аллагьдин вилик (дуьз) дин - Ислам я. Ва чпиз Ктаб атанвайбур чара хьана анжах чпиз (Аллагьдин патай пайгъамбарар ракъурна) «чирвилер» атайдалай кьулухъ абурун арадавай зулумвал (*пехилвал,* *дуьньядин крари темягь тухун*) себеб хьана. Ва ни Аллагьдин аятрихъ кафирвал авуртIа - гьакъикъатда Аллагь гъахъ-гьисаб тадиз ийидайди я!
20. Ва эгер абуру вахъ галаз гьуьжетар авуртIа, лагь: «За зи чин (*жуван чан*, анжах) Аллагьдиз муьтIуьгъарнава ва заз табий хьайибуруни», ва лагь вуна чпиз Ктаб атанвайбурузни ва савадсузбурузни (*авам ксар, яни мушрик-арабриз*): «Куьне муьтIугъвалнавани (*Ислам* -*дин* *кьабулнавани*)?» Эгер абуру «муьтIугъвал авуртIа (Аллагьдиз)» - абур дуьз рекьел ала, ва эгер абур элкъвена кьулухъ хьайитIа - вал алайди (*ви везифа* абурув дин) агакьарун я. Ва Аллагьдиз (Вичин) лукIар аквазва!
21. Гьакъикъатда, чпи Аллагьдин аламатрихъ (делилрихъ, ишарайрихъ) кафирвал ийизвайбуруз ва са гьакьни авачиз пайгъамбарар (ягъиз) рекьизвайбуруз, ва чпи адалатлувал эмирзавайбур инсанрикай (ягъиз) рекьизвайбуруз - (абуруз вуна) азиятлу азабдин «шад хабар» це!
22. Абур я - и дуьньядани ва Ахиратдани чпин амалар (чIур хьана) гьаваян хьайибур, ва абуруз куьмек гудайбурни жедач.
23. Бес ваз акуначни Ктабдикай пай ганвайбур, абуруз эверайла Аллагьдин Ктабдихъ (адалди) чпин арада дуван авун патал - ахпа (*эгер ам чпин гьевесрихъ кьун тавуртIа*) абурукай са десте элкъвена кьулухъ жезвайди - чебни (адакай) элкъвена?!
24. Ам - абуру «Чак ЦIай гьич хкIадайди туш анжах гьисабай (*кьадар тайин*) йикъарилай гъейри!» лагьайвиляй я, ва абур чпин диндин карда чпи къундармишай крари алдатмишарна.
25. Ва бес гьикI жеда (*абурун гьал*) Чна абур кIватI хъувурла виче (*вичин гьакъиндай*) са шакни авачир Югъ патал (*Къияматдин Юкъуз*), ва гьар са чандив вичи къазанмишайди тамамвилелди агакьарайла - абуруз зулумни тавуна?!
26. Лагь: «Я Аллагь (*Аллагьумма*), гьакимвилин (пачагьлугъдин) Вири ихтияррин Иеси, Ваз кIанидаз Вуна гьакимвал (ва мулк) гузва, ва Ваз кIанидавай Вуна гьакимвал (ва мулк) къахчузва. Ваз кIаниди Вуна (дережадиз) виниз акъудзава, ва Ваз кIаниди Вуна агъузвиле твазва. Ви Гъиле\* ава «вири хийирар», гьакъикъатда Вун гьар са шейинал къудратлу я.
27. Вуна йиф йикъа твазва (югъ яргъи ийизва йифекай атIуз) ва югъ йифе твазва (йиф яргъи ийизва йикъакай атIуз), Вуна чан алайди акъудзава чан алачирдай, ва чан алачирди акъудзава чан алайдай, ва Ваз кIанидаз Вуна пай (ризкьи) гузва кьадар-гьисаб авачиз».
28. Къуй муъминри кафирар куьмекчияр ва дустар яз кьун тавурай муъминрин ериндал (*муъминар туна*), ва ни акI авуртIа ам Аллагьдихъ галаз са алакъалувилени авач, анжах квез (*куьн зайиф яз*) абурукай къурхувал аваз игьтиятвал яз куьне ийиз хьайитIа (*дуствал мецел лагьайтIани, рикIел кьабул тавуна кIанда*). Ва Аллагьди квез Вичикай игьтиятвал авунин хабар гузва, ва Аллагьдин патав я - (элкъвена) хтун!
29. Лагь (вуна *муъминриз*): «Эгер куьне куь хурара авайди чуьнуьхарайтIани ва я куьне ам винел (*ачухдал*) акъудайтIани - Аллагьдиз адакай чизва. Ва Адаз чизва цавара вуч аватIани ва чилел вуч алатIани. Ва Аллагь -гьар са шейинал къудратлуди я».
30. Гьар са нефесдиз (*чандиз*) вичи авур хъсан амал ва вичи авур пис амал (*Къияматдин Юкъуз*) вичин вилик гъана жагъайла, а юкъуз адаз кIан жеда вичинни адан (*пис амалрин*) арада яргъал вахт ара хьана. Аллагьди квез Вичикай игьтиятвал (*мукъаятвал*) авунин хабар гузва. Ва Аллагь (Вичин) лукIар патал - Юмшагъди (*Язух* *къведайди*) я.
31. Лагь: «Эгер квез Аллагь кIан ятIа, заз табий хьухь куьн - ва куьн Аллагьдиз кIан жеда ва Ада куь гунагьрилай гъил къачуда. Аллагь - Гъил Къачудайди, Регьимлуди я».
32. Лагь: «МуьтIуьгъ хьухь куьн Аллагьдиз ва Расулдиз! Ва эгер абур элкъвена кьулухъ хьайитIа (*а кардикай*), гьакъикъатда Аллагьдиз кафирар кIандач эхир!»
33. Гьакъикъатда Аллагьди Адам, Нугь, Ибрагьиман тухум (*мукьвабур*) ва Имранан тухум (чпин заманайра авай, амай) алемрин винел хкяна,
34. Несилар яз абурун садбур муькуьбурун. Ва Аллагь - Ван Къведайди, Вири Чидайди я!
35. Ингье Имра́нан папа лагьана: «Рабби, за зи руфуна авайди халисдиз Ваз бахш авун незуьрнава, кьабул ая Вуна зи патай, гьакъикъатда са Вун я - Вири Ванер Къведайди, Вири Чидайди!
36. Ва ада хайила ам (*руш-аял*), ада (*папа*) лагьана: «Рабби! За хана ам руш-аял яз (*ва я* за хайиди руш я),- Аллагьдиз хъсан чизва ада ханвайди вуж ятIа, - ва гада руш хьиз туш эхир ва гьакъикъатда за адаз Марйам тIвар ганва, ва гьакъикъатда за Вавай тIалабзава ам ва адан несил «къван гана чукурнавай» шейтIандикай хуьнин куьмек.
37. Ва кьабулна ам адан Раббиди хъсан кьабулуналди, ва чIехи авуна Ада ам хъсан чIехи авуналди, ва адал къаюмвал авун Закариййадиз тапшурмишна. Гьар сеферда Закариййа гьахьайла ам авай мигьрабдиз (*атайла адан* *патав*), адаз адан (*Марйаман*) патавай ризкьи (*рузи*) жагъидай. Ада лагьана: «Я Марйам! Им ваз гьинай къвезва?» Ада лагьана: «Абур Аллагьдин патай я, гьакъикъатда Аллагьди Вичиз кIанидаз сан - гьисаб авачир (кьван) ризкьи (*пай*) гуда».
38. Гьанал (*гьа чIавуз*) Закариййади дуьа авуна (*эверна тIалабунариз*) вичин Раббидиз, (ада) лагьана: «Рабби! Пишкеша заз Ви патай хъсан (*диндар*) несил, гьакъикъатда Вун - дуьадин ван хъсан къведайди я эхир!»
39. Ва эверна адаз малаикри ам капI ийиз акъвазнавайла мигьрабда: «Гьакъикъатда, Аллагьди ваз шад хабар гузва Ягьйадикай - вичи Аллагьдин патай тир Келима (Иса Марйаман хва) тестикьардай, вичикайни (*яни Ягьйадикай*) чIехи кас (*жанаби*) жедай, «нефс хуьдай кас яз» (*гьевесрикай, гунагьрикай*) ва диндарбурукайни тир Пайгъамбар жедай».
40. Ада (*Закариййади*) лагьана: «Рабби! Гьинай жеда (кьван) заз велед (*хва*) зав атана кьуьзуьвал агакьнавайла ва зи пабни «аял тежерди» хьайила?! Ада (Аллагьди) лагьана: «Гьа икI - Аллагьди Вичиз кIан хьайи кар ийизва!»
41. Ада лагьана: «Рабби! Заз лишан ая (*ишара* *къалура*)». Ада (*Аллагьди*) лагьана: «Ви лишан ам я хьи, вун пуд юкъуз (*ва пуд йифизни*) инсанрихъ галаз анжах ишарайралди рахада. Ва жуван Раббидиз гзаф «зикр» ая, ва пак ая (Ам) йикъан эхирдани пакамахъ фадни».
42. Ва ингье малаикри лагьана: «Я, Марйам! Гьакъикъатда Аллагьди вун хкянава (*Адаз ибадатиз*), ва вун михьи авунва, ва вун алемрин дишегьлийрин винел (дережадиз) хкянава.
43. Я, Марйам! Жуван Раббидиз лап муьтIуьгъвал (*тIеат*) ая, ва «сажда» ая ва «руку́гI»\*-завайбурухъ галаз «руку́гI» ая (\**кпIуна юкь* *агъузна метIерал гъилер эцигна икрамун*)».
44. Ам (*вири*) - гъайб\*-дин (*чинебан, чуьнуьх тир*) хабаррикай я Чна ваз (*Пайгъамбар*) адакай «вагьй»\*- ракъурзава (*вагьй*\*- Аллагь Таалади Джабраил малаикдилай ва масакIани Пайгъамбарриз ракъурзавай Вичин келимаяр я). Ва галачир вун абурухъ абуру (чип вегьез) чпин (кхьинардай) къелемар гадарай чIавуз чпикай ни Марйамаз къаюмвал ийидатIа (тайинарун патал), ва галачир вун абурухъ абуру гьуьжетар авур чIавузни.
45. Ингье малаикри лагьана: «Я, Марйам! Гьакъикъатда Аллагьди ваз шад хабар гузва Вичин патай тир «келимадикай», тIварни адан я - «аль-Маси́гь Иса Марйаман хва», (вич) еке гьуьрмет (дережа) авайди яз и дуьньядани ва Ахиратдани, ва жеда ам (Аллагьдиз) мукьвал авунвайбурукай.
46. Ва ам инсанрихъ (галаз) рахада кьепIина авазни ва «жегьилвиляй акъатна яшдиз атанвайлани», ва (ам) «са́лигь- ксарикай» (*диндарбурукай*) жеда».
47. Ада (*Марйама*) лагьана: «Рабби! Гьинай жеда кьван заз велед, зак са касдини (итимдини) кя тавур?!» Ада (*Аллагьди*) лагьана: «Гьа икI, Аллагьди Вичиз кIан хьайи затI халкьзава! Ада са кар къетI авурла, Ада лугьузва адаз анжах «Хьухь!» - ва а кар гьасятда жезва.
48. Ва Ада адаз Ктаб (*ва я* кIелиз-кхьиз чирвал), камаллувал, Таврат ва Инжил чирда,
49. Ва (ийида ам) Расул яз Исраилан рухвайрин кьилив (ва ада абуруз лугьуда): «Гьакъикъатда зун куь патав аламат гваз атанва куь Раббидин патай. Гьакъикъатда за квез палчухдикай къушран кIалуб (*суьрет*) яратмишда (*туькIуьрда*) ва за адаз уф гуда, ва адакай къуш жеда - Аллагьдин изиндалди (*ихтиярдалди*). За буьркьуьдини ва жузам азар квайди сагъар хъийида, ва за кьенвайбурал чан хкида - Аллагьдин изиндалди. За квез куьне вуч незватIа, ва куь кIвалера суьрсетар яз вуч хуьзватIа хабар гуда. Гьакъикъатда, а карда квез аламат (лишан) ава - эгер куьн муъминар ятIа!
50. Ва (зун атанва) тестикьарун патал залай вилик атай Таврат, ва квез (виликдай) гьарамнавай са бязи шейэр гьалал авун патал. Ва куь Раббидин патай аламат (*ишара*) гваз атанва зун, кичIе хьухь квез Аллагьдикай ва заз муьтIуьгъ хьухь!
51. Гьакъикъатда, Аллагь зи Раббини я ва куь Раббини, ва Гьадаз куьне ибадат ая. Им я - дуьз рехъ!»
52. Ва Исади абурун патай кафирвал гьисс авурла, ада лагьана: «Вужар я Аллагьдин (диндин) рекье зи куьмекчияр?» Шагирдри (*мукьвал* *терефдарри*) лагьана: «Чун я куьмекчияр Аллагьдин (диндин), чна инанмишвалнава Аллагьдихъ ва шагьидвал ая вуна - чун мусурманар тирди!
53. Чи Рабби! Чун Вуна авудна ракъурнавайдахъ агъунва ва табий хьанва Расулдиз -бес кхьихь Вуна чунни (*Аллагь сад тирди, Пайгъамбарар гьакь тирди*) шагьидвалзавайбурухъ галаз.
54. Абуру (*Исраилан рухвайрин несилрикай кафирвал авурбуру*) фендигарвал (*чинебан чIуру къастар*) авуна, ва Аллагьдини амалдарвал авуна, бес Аллагь амалдарвалзавайбурун виридалайни хъсанди (*зурбади*) я эхир!(*абурун вири чинебан чIуру къастар чIурдай*)
55. Ингье Аллагьди лагьана: «Эй, Иса! Гьакъикъатда За ви «чан къахчуда» (вун чилелай къахчуда) ва вун Жуван патав хкажда. Ва кафирвал авурбурукай (За) вун михьи ийида, ва ваз табий хьайибур кафирвал авурбун винел ийида Къияматдин Йикъалди. Ахпа Зи патав я куь элкъвена хтун, ва За куь арада куьн чара хьайи крара дуван ийида.
56. Ва кафирвал авурбур лагьайтIа, За абуруз кIеви азаб гуда дуьньядани ва Ахиратдани, ва жедач абуруз куьмекчиярни!
57. Ва чпи инанмишвал авурбур ва диндар крар авурбур - Ада абуруз тамамвилелди чпин гьакъияр гуда. Ва Аллагьдиз зулумкарар кIандач!»
58. Ам (*винидихъ къалурнавай Исадин кьиса*) вич Чна ваз кIелзавай - «ачух делилрикай» ва «камаллу Зикр»\*-дикай (*Къуръандикай*) я.
59. Гьакъикъатда, Исадин (ам халкь авунин кардин) мисал Аллагьдин вилик Адаман (ам халкь авунин кардин) мисалдиз ухшар я - Ада ам (*Адам*) накьвадикай халкьна, ахпа Ада лагьана адаз: «Хьухь!» - ва ам хьунни авуна.
60. Гьакь (*гьакъикъат*) - ви Раббидин патай я, гьавиляй жемир вун шаклубурукай.
61. Ва ни вахъ галаз, ваз чирвилер атайдалай кьулухъ ам (*Иса пайгъамбардин*) патахъай гьуьжет кьуртIа, лагь: «Ша чна эверин чи рухвайризни ва куь рухвайриз, чи папаризни ва куь папариз, чаз чпизни ва квез чпизни, ахпа чна «(Аллагьдиз) дуьа ийин (Ада) лянет ракъурунин» ва чна ийин Аллагьдин лянет тапархъанрин винел!» (*ва ахьтин* *дуьадиз шариатда* «муба́гьала» *лугьуда*)
62. Гьакъикъатда гьа им я - гьакь тир гьикая (кьиса), ва авач гъуц (*ила́гьи*) Аллагьдилай гъейри, ва гьакъикъатда Аллагь - анжах Ам я Къудратлуди (*Гужлуди*), Камаллуди я.
63. Ва эгер абур элкъвена кьулухъ хьайитIа (*а кардикай*)- бес гьакъикъатда Аллагьдиз чIуру крар ийизвайбур чизва эхир!
64. Лагь: «Эй, Ктаб - эгьлияр! Ша чун чини куь арада сад тир (адалатлу) келимадал къвен: «чна Аллагьдилай гъейри (мад садазни) ибадат ийидач, ва чна Адаз са затIни шерик яз кьадач, ва чна чи (*чакай*) садбуру муькуьбур Аллагьдилай гъейри агъаяр яз кьадач» лагьай. Эгер абур элкъвена кьулухъ хьайитIа (*а кардикай*), куьне лагь (*абуруз*): «Шагьидвал ая (куьне) чун мусурманар (*Аллагьдиз муьтIуьгъ хьанвайбур*) тирди».
65. Эй, Ктаб - эгьлияр! Вучиз куьне Ибрагьиман патахъай гьуьжетар ийизва, бес Таврат ва Инжил анжах адалай гуьгъуьниз авуднавайди я эхир?! Куь акьулди кьатIузвачни кьван?
66. Ингье, куьне - эй абур, гьуьжетар авуна (*МухIаммад пайгъамбардихъ*) квез чидай кар патахъай, бес вучиз куьне гьуьжетарзава вичин гьакъиндай квез чирвал авачир (*Ибрагьиман*) карда?! Ва Аллагьдиз чизва, ва квез - чизвач.
67. Ибрагьим я «чувуд-дин гвайди» тушир, я «насра́ний»\*(*Иса пайгъамбардин дин тухузвайди яни христианин*) тушир, амма ам гьаниф\* (*гьакъикъи, халис, ширкдикай яргъаз тир имандиз* *мукьув тир*) мусурман тир, ва ам мушрикрикай тушир.
68. Гьакъикъатда, виридалайни талукь (мукьвал) инсанар Ибрагьимаз гьелбетда адаз табий хьайибур я, ва и Пайгъамбар (*Мугьаммад*), ва инанмишвал авунвайбур (*муъминар*). Ва Аллагь - муъминрин Арха (Куьмекзавайди, Хуьзвайди).
69. Са кIапIалдиз Ктаб-эгьлийрикай (*чувуд-дин гвайбуруз*) кIан хьанай чпи куьн рекьяй акъуднайтIа (ягъалмишвиле тунайтIа), ва абуру анжах чпи чеб ягъалмишарзава ва абуру (а кар) гьиссзавач.
70. Эй, Ктаб - эгьлияр! Вучиз куьне Аллагьдин аламатрихъ (аятрихъ, делилрихъ) кафирвалзава, - куьне (*абуруз*) шагьидвалзаватIани?
71. Эй, Ктаб - эгьлияр! Вучиз куьне гьакьдик таб какадарзава, ва куьне гьакь чуьнуьхарзава, квез чиз-чиз?
72. Ва са дестеди Ктаб - эгьлийрикай лагьана: «Инанмишвал ая куьне, авудна ракъурнавайдахъ инанмишвалнавайбуруз (*муъминриз*) йикъан (эвел) кьиляй ва йикъан эхирдай кафирвал ая (адахъ), белки абур элкъуьн хъувуртIа (*диндикай*, *Къуръандикай*),
73. Ва инанмишвалмир куьне (*садазни*) - анжах куь диндиз табий хьанвайбуруз (*ая*)». - Лагь: «Гьакъикъатда, дуьз рекьин регьбервал - (анжах) Аллагьдин (патай тир) регьбервал я - (Ва гьакIни абуру лагьана: ачухмир куьне мусурманриз квез авай чирвилер,- вучиз лагьайтIа жеда икI) Квез ганвай хьтинди са масадазни гун жеда, ва я абуру куь Раббидин вилик квехъ гьуьжетда(*а чирвилер квез акси тир делил яз гъана*). Лагь: «Гьакъикъатда «регьимар (*мергьемет*)» Аллагьдин Гъиле\* ава, Ада Вичиз кIанидаз ам гузва. Ва Аллагь - (регьимдиз) Гегьеншди, Вири Чизвайди я.
74. Ада Вичин регьим хас ийизва (*талукьарзава*) Вичиз кIанидаз (*Вичин регьимдиз хкязава Вичиз кIаниди*). Ва Аллагь - чIехи регьимдин Сагьиб я».
75. Ва ава Ктаб - эгьлийрин арада (ахьтинди) эгер вуна адал «къинтIа́р»\*(чIехи мал-девлет) эхтибар авуртIа, ада ам ваз ада́ хъийида (*кьилиз акъудна, вахгуда*), ва ава абурун арада(ахьтиндини) эгер вуна адал (са) «динар»\* (къизилдин са манат пул) эхтибар авуртIа, ада ам ваз ада́ хъийидач (*кьилиз акъудна, вахгудач*) - анжах вун адан кьилел акъвазайла (вахгуда). Ам - абуру: «Авамар патахъай чал гунагь къведач (*хабар хкьун*, *чаз жаза жедай туш*)» лагьайвиляй я ва абуру Аллагьдикай таб лугьузва чпиз чиз-чиз.
76. Туш (акI)! Ни вичин икьрар тамамвилелди кьилиз акъудайтIа ва (Аллагьдикай) кичIе хьайитIа, гьакъикъатда Аллагьдиз (Вичикай) кичIебур (гзаф) кIанда.
77. Гьакъикъатда чпи Аллагьдихъ галаз авур икьрардихъ ва чпи кьур кьинерихъ тIимил къимет маса къачузвайбур (*икьрар, кьинер - усал къиметдихъ дегишзавайбур*) - абуруз Ахиратда (*савабдин*) пай авач, ва рахадач абурухъ Аллагь ва килигни ийидач (Ам) абуруз Къияматдин Юкъуз, ва абур михьини ийидач; ва абуруз азиятлу азаб жеда.
78. Ва гьакъикъатда абурун (*чувуд-дин гвайбурун*) арада ава (са) десте, чпин мецер «(*дуьзвиликай патахъ*) элкъуьрзавайбур» Ктабда авайди лугьудайла (*ва я* чпин мецералди Ктаб чIурувилихъ дегишарзавайбур), куьне ам Ктабдикай яз гьисабун патал, ва туш ам гьич Ктабдикай. Ва абуру лугьузва: «Ам Аллагьдин патай я» ва гьич туш ам Аллагьдин патай, ва абуру Аллагьдикай таб лугьузва чпиз чиз-чиз.
79. Виже къведач (ихтияр авач) садазни Аллагьди вичиз Ктаб, гьакимвал (дуван авун) ва пайгъамбарвал гайила, ахпа ада инсанриз лугьун: «Куьн зи лукIар хьухь Аллагь туна», амма (*Пайгъамбарди лугьузва*) «Куьн «Раббидихъ кIеви талукьвал авайбур» (диндарбур, арифдарар, регьберар, алимар) хьухь, куьне Ктаб (масадбуруз) чируниз килигна ва куьне (ам) «кIелиз тикрариз, чируниз» килигна.
80. Ва (гьакIни ихтияр авач адаз) эмир гуз квез, куьне малаикар ва пайгъамбарар агъаяр яз кьун. Бес ада квез кафирвал авуниз эмир гудани, куьн мусурманар (*муьтIуьгъбур*) хьайидалай кьулухъ?
81. Ва (рикIел гъваш вуна абурун эй, Расул) Аллагьди пайгъамбаррин (гьар садавай) «(кьинералди) мягькемарнавай икьрар» къачур вахт: «За, квез багъишайла Ктаб ва камаллувал - ахпа куь патав Расул (*МухIаммад*) атайла тестикьариз квев гвайди, куьне адахъ дугъриданни инанмишвалда ва куьне адаз дугъриданни куьмекни гуда!» Ада лагьана: «Тестикьарзавани (*кьабулзавани*) куьне ва къачузвани адал «мягькемарнавай кIеви икьрар» Зи?» Абуру лагьана: «Чна тестикьарзава». Ада лагьана: «Шагьидвал ая куьне (*сада садал ва* *куь уьмметрал*), ва Зунни квехъ галаз шагьидвалзавайбурукай (Сад) жеда».
82. Ва вуж адалай гуьгъуьниз элкъвена кьулухъ хьайитIа (а кардикай) - гьабур я фасикьар!
83. Бес абуру Аллагьдин диндалай гъейри (масад) тIалабзавани (*кIанзавани*) - вични Адаз цавара авайбур (*вири*) ва чилел алайбур (*вири*) гуьгьуьллувилелди ва я мажбурдаказ (михьиз) муьтIуьгъ хьанвайла, ва Адан патав абур элкъуьрна хкинни ийидайла?!
84. Лагь: «Чна инанмишвалнава Аллагьдихъ, ва чал «авуднавайдахъ» (*Къуръандихъ*), ва авуднавайдахъ Ибрагьимал, Исмаилал, Исгьакьал, Йакъубал ва «Сихилрал» (Йакъубан веледрикай несилдин хилериз хьайи цIикьвед сихилрин Пайгъамбаррал), ва багъишнавайдахъ Мусадиз, ва Исадиз, ва Пайгъамбарриз чпин Раббидин патай, чна абурун садан арадани фаркь твазвач, ва тек са Гьадаз чун муьтIуьгъвалзавайбур (*мусурманвалзавайбур*) я».
85. Ни Исламдилай гъейри (маса) дин тIалабайтIа (*низ* *кIан хьайитIа*), адавай (ам) гьич кьабулдач, ва Ахиратдани ам зиян хьайибурукай жеда.
86. Бес гьикI Аллагьди дуьз рекьиз гъида а ксар чпи кафирвал авур чпин имандилай гуьгъуьниз ва Расул гьахъ тирди шагьидвални авурдалай кьулухъ, ва абуруз ачух аламатарни атайла? Ва Аллагьди зулум ксар дуьз рекьел гъидач.
87. Абуруз - чпин эвез (*жаза*) жеда - гьакъикъатда абурал Аллагьдин лянет хьун, ва малаикрин, ва вири инсанрин.
88. Абур ана гьамишалугъ яз амукьда, абурун азаб кьезилни жедач, ва абуруз са муьгьлетни гудач,
89. Анжах адалай гуьгъуьниз туба авурбур ва дуьз хъувурбур квачиз, -гьакъикъатда Аллагь - Багъишламишдайди, Регьимлуди я.
90. Гьакъикъатда, кафирвал авурбур чпин имандилай гуьгъуьниз, ахпа кафирвал артухарайбур, абурун туба гьич кьабулдач, ва гьабур я - рекьелай алатайбур!
91. Гьакъикъатда, чпи кафирвал авуна ва чеб кафирар яз кьейибур - гьич кьабулдач садавайни абурукай чил ацIай кьван къизил, ада ам вич азад авун патал гайитIани. Абуруз - чпиз азиятлу азаб жеда, ва жедач абуруз куьмекчиярни.-
92. Гьич агакьдач куьн «тамам диндарвилив» (*зурба* *хийир кар ийизвайбурун дережадив Аллагьдин вилик*) та куьне квез (гзаф) кIани тир (*куь рикI алай*) затIарикай харж ийидалди, ва куьне вуч харж авуртIани (*Аллагьдин рекье*), гьакъикъатда Аллагьдиз ам чизва.- **4 - жуз. кьил**
93. Вири (хъсан) тIуьнар гьалал тир Исраилан рухвайриз - Исраила вичи вичиз къадагъа авурдалай гъейри Таврат авуддалди, Исраилан рухвайриз тир. Лагь: «Гъваш куьне Таврат ва кIела куьне ам, эгер куьн гьахъбур ятIа!»
94. Ва ни адалай кьулухъ Аллагьдикай тапарар къундармишайтIа, - гьабур я зулумкарар.
95. Лагь: «Аллагьди гьахъ лагьанва (Аллагь гьахъ я)!» Гьавиляй табий хьухь куьн Ибрагьиман диндиз, гьаниф\* тир ва тушир ам мушрикрикай!
96. Гьакъикъатда, инсанар патал сифте эцигнавай (ибадатдин) «КIвал» - Баккада (Меккада) авайди я (*яни* *Кябе*), берекатлуди яз ва регьбервал яз вири алемриз.
97. Ана ачух аламатар (*делилар*, *лишанар*) ава: - «Ибрагьиман макъа’м» (Ибрагьим акъвазай чка). Ва вуж аниз гьахьайтIа - (ам) саламатвиле жеда. Ва инсанарал Аллагьдин вилик, а рекьиз фидай мумкинвал авайбурал, КIвалел «гьаж» авунин ферз (буржи) ала. Ваа ни кафирвал авуртIа (*гьяж тийиз*), гьакъикъатда, Аллагь - алемриз муьгьтеж тушиз девлетлу я!»
98. Лагь: «Эй, Ктаб - эгьлияр, вучиз куьне Аллагьдин аламатрихъ (делилрихъ) кафирвалзава, Аллагь куьне ийизвай амалрин шагьид тирла?»
99. Лагь: «Эй, Ктаб - эгьлияр, вучиз куьне Аллагьдин рекьелай алудзава (вичи) инанмишвал авунвайди, ам «патахъди» яз къалуриз чалишмиш жез, куьн (чеб а кардиз) шагьидар тирла (*квез чизвайла ам Аллагьдин дуьз рехъ тирди*)? Ва Аллагь куьне ийизвай амалрикай гъафилвиле авач!»
100. Эй, инанмишвал авунвайбур(*иман гъанвайбур*)! Эгер куьн табий хьайитIа Ктаб атанвайбурукай са кIапIалдиз, куьн абуру куь имандилай кьулухъ, кафирриз элхкъуьрда.
101. Ва гьикI куьне кафирвалда, квез Аллагьдин аятар кIелзавайла ва Адан Расулни куь арада авайла!? Ва ни Аллагь (Адан дин) «кIевиз кьуртIа», ам дугъриданни дуьз рекье ава (*дуьз рекьел гъанва*).
102. Эй, инанмишвал авунвайбур! КичIе хьухь квез Аллагьдикай лайихлу (лазим тир) кичIевилелди ва гьич рекьимир куьн (масакIа сакIани),- анжах мусурманар яз куьн (рекьидайвал ая, *мусурманар тушиз рекьимир*)!
103. Ва кIевиз яхъ куьне Аллагьдин «еб» (*Къуръан, ва я Аллагьдин икьрар*) вирида санал ва (сад-садавай) чара жемир куьн. Ва рикIел гъваш куьне Аллагьди квез гайи нямет; куьн (сад-садаз) душманар тир ва Ада куь рикIер сад (баришугъ) авуна ва Адан няметдалди (*регьимдалди*) куьн стхаяр хьана. Ва куьн ЦIун фурун лап къерехдал алай, ва Ада куьн адакай къутармишна. Гьа икI Аллагьди квез Вичин аятрин (делилрин, няметрин) баян гузва - куьн дуьз рекьеваз фин патал.
104. Ва къуй куь арада хьурай са жемят (*десте*) «хъсан (*дуьз*) кар» авуниз эмирзавай, ва «пис (*нагьакьан, айиб алай*) кар» авун къадагъа ийизвай. Ва гьабур я - агалкьунар жедайбур.
105. Ва жемир куьн, чеб ачух аламатар (делилар) атайдалай кьулухъ гьарнихъ пай хьана, чара хьайибур хьиз! Ва гьахьтинбур - абуруз чIехи азаб жеда,
106. (Вични) А юкъуз, са (бязи) чинар лацу жедай, ва са (бязи) чинар чIулав жедай. Ва чпин чинар чIулав хьайибур лагьайтIа - (абуруз лугьуда): «Куьне кафирвалнани куь имандилай кьулухъ?! Гила дадмиша куьне азаб, куьне кафирвал авурвиляй!»
107. Ва чпин чинар лацу хьайибур лагьайтIа,- бес (абур) Аллагьдин «регьимда»(Женнетда) жеда, ва ана абур гьамишалугъ яз амукьда.
108. Ибур - Аллагьдин аятар я, Чна ваз абур кIелзава гьахъдиз. Ва Аллагьдиз - алемриз зулум ийиз кIандайди туш!
109. Ва (са) Аллагьдиз талукь я (*Аллагьдинбур я*) цавара вуч аватIани ва чилел вуч алатIани. Ва Аллагьдин патав - элкъуьрна хкида (*вири*) крар!
110. Куьн хьана виридалайни хъсан уьммет (*жемят*) инсанар патал акъуднавай (*арадал гъанвай*), куьне «дуьзвал (*хъсан кар*)» авуниз эмирзава, ва «пис (*нагьакьан,* *айиб алай*) кар» авун къадагъа ийизва, ва (куьне) Аллагьдихъ инанмишвалзава. Ва эгер Ктаб - эгьлийри инанмишвалнайтIа - ам абуруз хийирлу тир. Абурун арада инанмишбурни ава, ва абурун чIехи пай «фасикьар» я.
111. Гьич абуру квез зарар гудач (гъвечIи) азиятдилай (*кефиник хкIурунилай*) гъейри, ва эгер абуру квехъ галаз женг чIугуртIа, абуру квехъ далу элкъуьрда (*катда*), ахпа абуруз куьмекни жедач.
112. Агъузвал вегьенва абурал (*чувуд-дин гвайбурал*) гьина абур хьайитIани (*гьалтайтIани*), - Аллагьдин икьрардик квачиз хьайитIа ва инсанрин икьрардик. Ва абур (чпел) Аллагьдин патай хъел (*гъазаб*) гваз хтана, ва абурал лап кесибвал вегьенва. Ам - абуру Аллагьдин аламатрихъ (*делилрихъ*) кафирвал авурвиляй, ва са гьакьни авачиз пайгъамбарар яна кьейивиляй я. Ам - абуру асивал авурвиляй, ва сергьятар чIурайвиляй я!
113. Абур вири сад хьиз туш. Ква Ктаб - эгьлийрик «дуьздиз (диндин) рехъ кьиле тухузвай» дестени (*жемятни*, *Ислам дин кьабулна*), (абуру) йифди Аллагьдин аятар кIелзава чпи «сажда» (*тагьажжуд* -капI) ийиз.
114. Абуру Аллагьдихъни Эхиримжи Йикъахъ инанмишвалзава, «дуьзвал (*хъсан кар*)» авуниз эмирзава, ва «пис (*нагьакьан,* *айиб алай*) кар» авун къадагъа ийизва, ва хийирлу крар авунин карда гьерекатзава. Ва абур - диндарбурукай я.
115. Вуч хийирлу кар абуру авуртIани, абуруз ам гьич квадардач (саваб тагана тадач). Аллагьдиз (Вичикай) кичIебур хъсан чида.
116. Гьакъикъатда кафирвал авурбуруз абурун мал-девлетри ва я абурун веледри Аллагьдикай (хуьз) гьич са шейинин куьмекни гудач. Абур - ЦIун агьалияр я, абур ана даим амукьни ийида.
117. Абуру и дуьньядин уьмуьрда харжзавайдан мисал ухшар я гарун мисалдиз виче пис мекь авай (*аяз квай*) - (вич) чпи чпиз зулум авур ксарин цанвай никIихъ галукьай ва ам терг авур (*иесидин зулумвилиз килигна гару ник гьикI тергнатIа, Аллагьдини кафиррин савабарни, абурухъ асул яни иман авачирвиляй и дуьньяда гана куьтягьарда*). Аллагьди абуруз зулум авунач, амма хьи (абуру) чпиз зулум ийизва.
118. Эй, инанмишвал авунвайбур! Куьне квекай туширбур квез мукьва дуствилиз къачумир. Абуру тавуна акъваззавач (*гъиляй ахъайзавач*) куь гьал чIур авун (*квез писвализ*), абуруз квез четинвилер хьана кIанзава. Абурун сиверай (чпиз куьн) гзаф такIанвал (*адават*) винел акъатнава, ва абурун рикIери чуьнуьхзавайди (*душманвал, такIанвал*) мадни еке я. Дугъриданни Чна квез делилар (лишанар) баян авунва, эгер куьне кьатIузватIа!
119. Ингье, куьн - эй абур, квез абур кIан я, ва абуруз куьн кIанзавач, ва куьне Ктабдихъ (адан) виридахъ (*ва я* вири Ктабрихъ) инанмишвалзава. Ва (абур) квехъ галаз гуьруьшмиш хьайила, абуру лугьузва: «Чна инанмишвалнава», ва абур кьилди хьайила, абуру чпин тупIар кIасзава квел ажугъвиляй. Лагь: «Йикь куьн куь ажугъдикди! Гьакъикъатда Аллагьдиз чизва хурара авайдакай».
120. Эгер квек хъсан кар хкIуртIа (*куь кьилел атайтIа*) - адакай абуруз пис жезва, ва эгер квез писвал хьайитIа - абуру адал шадвалзава. Ва эгер куьне сабур авуртIа, ва Аллагьдикай кичIе хьайитIа, квез абурун «чинебан чIуру къастарикай» са зарарни жедач. Гьакъикъатда, Аллагьди абуру ийизвай амалар вири патарихъай элкъуьрна кьунва!\*
121. Ва (рикIел гъваш *вуна* *эй Пайгъамбар*) вахт, вун пакамахъ фад ви хзандин патавай экъечIна, муъминар женг тухудай чкайрал акъвазариз (*«Уѓьуд» - гъазаватда*) фейи. Ва Аллагь - Ван Къвезвайди, Вири Чизвайди я.
122. Ва (рикIел гъваш *вуна* *эй Пайгъамбар*) а кар, квекай кьве дестедиз кIан хьанай жуьрэтсузвал ийиз (*фикирдиз атана* *женг туна хъфиз*), ва Аллагь я - Арха (Куьмекчи) абурун (кьведбурунни). Ва къуй Аллагьдал «таваккул»\*(кIеви умуд авурай*, «юкь вегьин», «далу агалдун», «агъун»*) авурай муъминри!
123. Дугъриданни Аллагьди квез Бадр\*- (гъазаватда) куьмек гана (гъалибвал къачуз) куьн зайифбур яз. - Бес кичIе хьухь квез Аллагьдикай, белки куьне шукур ийин! -
124. Ингье вуна муъминриз лугьузва: «Бес квез (лап) бес тушни кьван, куь Раббиди квез куьмек гун пуд агъзур малаикдалди - (цавай) авудна ракъурзавайбур яз?!
125. Гьелбетда (бес) я! (Ва) Эгер куьне сабур авуртIа ва (Аллагьдикай) кичIе хьайитIа, ва абур (*мушрикар*) чпин лап тадивилелди квел къвез хьайитIа, куь Раббиди квез вад агъзур малаикдалди куьмек гуда - (*женгина кьегьал аскерди вичел са лишан эцигдай душмандин вилик вичин викIегьвал къалуриз,- абуру хьиз*) «чпи чеб лишанламишнавайбур яз».
126. Ва Аллагьди ам куьн патал шад хабар яз авурди я, ва куь рикIер адалди секин авун патал. Ва гъалибвал - анжах Гужлу (*Къудратлу*), Камаллу Аллагьдин патай я!
127. (Ада квез Бадр-да куьмек гана) АтIана галудун патал кафирвал авурбурун «къерех» (пай), ва я абур гъамлу (*пашман*) авун патал, чпин кар кьиле тефена кьулухъ элхкъведайвал. -
128. Ваз талукь туш а кардикай са шеъни, ва я Ада абурун туба кьабулун, ва я Ада абуруз азаб гун бес гьакъикъатда абур залумар я эхир.-
129. Ва (са) Аллагьдинбур я - цавара вуч аватIани, чилел вуч алатIани. Ада Вичиз кIанидаз багъишламишда, ва Вичиз кIанидаз азаб гуда. Ва Аллагь - Гъил Къачудайди, Регьимлуди я!
130. Эй, инанмишвал авунвайбур(*иман гъанвайбур*)! Немир куьне «файда» (*селем*) «са шумуд сефер артухарна» (шумудни са сефер) гзафарнавай. Ва кичIе хьухь Аллагьдикай - квез агалкьунар хьун патал.
131. Ва кичIе хьухь (квез) ЦIукай, кафирриз гьазурнавай.
132. Ва муьтIуьгъ хьухь (куьн) Аллагьдиз ва Расулдиз, квез регьим авун патал.
133. Ва куьне гьерекат ая (чалишмиш хьухь) куь Раббидин багъишламишунихъ ва Женнетдихъ - вичин гьяркьуьвал цаварни чил кьван авай, гьазурнавай (Аллагьдикай) кичIебуруз,-
134. Чпи шад тир чIавузни пашман (*четин*) тир чIавузни (Аллагьдин рекье) харжзавай, ва чпин хъел (кьуна) акъвазарзавай ва инсанрилай гъил къачузвай. Ва Аллагьдиз - хъсан крар ийизвайбур кIанда.
135. Ва чпи алчах(*мурдар*) крар авурла, ва я чпи чпиз зулум авурла - чпи Аллагь рикIел хкана ва чпин гунагьриз «астагъфир» авурбур - ва Аллагьдилай гъейри гунагьар мад ни багъишламишда?! - ва чпи авур (*пис*) крарал (кIевивализ) акъваз тавурбур, чпизни чиз-чиз (*ам чIурувал тирди ва*  *Раббидиз ажугъ авайди, ва эгер туба авуртI*а *Ада туба кьабулдайди*),
136. Абуруз, - чпин эвез жеда - гъил къачун чпин Раббидин патай ва чпин кIаникайни вацIар физвай Женнетар, абур ана гьамишалугъ яз амукьдай. Ва гьикьван хъсанди я (ам)- амалзавайбурун гьакъи (*саваб*)!
137. Дугъриданни квелай виликни алатнава «ихьтин адетдин гьалар» (*виликдайни муъминриз* *кафиррихъ галаз* *женгера четинвилер ва хъсан эхир муъминриз хьана, Уѓьуд-гъазаватда муъминриз четинвилер хьайивал ахпа гъалибвал иманлуйриз хьана*). Ва къекъуьгъ куьн чилел ва килиг (куьн) гьихьтинди хьанатIа (*Пайгъамбаррин* *рехъ*) таб яз кьурбурун эхир!»
138. Им (*Къуръан*) - инсанриз баян (гьакь ачухун) я ва (дуьз рекьин) регьбервал, ва вяз (несигьат) - я (Аллагьдикай) кичIебуруз.
139. Ва зайифвалмир куьне ва пашман жемир, куьн я виридалайни виневайбур (*ва я* *гъалибвал къачуна* вине жедайбур), эгер куьн (*халис*) муъминар ятIа!
140. Эгер квев (*гъазаватда*) хкIунватIа «хер» (тIал - *хирер хьун, кьиникьар*), дугъриданни гьахьтин «хер» а ксаривни (*мушрикривни*) хкIунва. - Ва «а йикъар» Чна инсанрин арада гагь садбуруз гагь масадбуруз жедайвал ийизва, ва Аллагьди чир авун патал инанмишвал авурбур, ва квекай «шагьидар»\* къачун патал (\**Аллагьдин рекье женгина чан гайибур*). Ва Аллагьдиз - зулумкарар кIандач,
141. Ва михьи авун патал Аллагьди инанмишвал авунвайбур ва кафирар терг авун патал.-
142. Я тахьайтIа куьне гьисабнавайни куьн Женнетдиз гьахьда (*фида*) лагьана, чир тавунмаз Аллагьди квекай чпи «джигьад» (*гъазават*) тухвайбур ва сабурлубур вужар тиртIа чир тавунмаз?!
143. Дугъриданни квез кIан хьанай кьиникь (*женгина чан гун*), ам квел дуьшуьш жедалди. Гила квез ам акуна, куьн тамашиз.
144. Ва Мугьаммад - анжах Расул (*пайгъамбар*) я, адалай виликни расулар хьана алатна. Ва бес эгер ам кьейитIа (*кечмиш хьайитIа*) ва я яна кьейитIа, куьн элкъвена хъфидани кьулухъ (*куфрдиз*)?! Ва вуж элкъуьн хъувуртIа (вичин) кьулухъ, ада Аллагьдиз гьич са зарарни гудач. Ва Аллагьди шукурлубуруз хъсан эвез гуда.-
145. Ва рекьидайди туш гьич са чанни (*нефесни*) - анжах Аллагьдин ихтиярдалди (*рекьида*), кхьенвай тайинарнавай вахт яз. Ва низ и дуьньядин гьакъи кIанзаватIа Чна гуда адаз адакай. Ва низ Ахиратдин саваб (*суваб*, *гьакъи*) кIанзаватIа, Чна адаз гуда адакай. Ва Чна шукур ийизвайбуруз хъсан эвез гуда.
146. Ва гьикьван гзаф пайгъамбарар хьана, вичихъ галаз санал «Раббидин шариатдиз табийбуру (*диндар терефдарри*)» женг чIугур! Абуру (*диндар ксари*) Аллагьдин рекье чпин кьилел атай мусибатриз килигна ажизвал (*усалвал*) авунач ва зайифвални авунач ва муьтIуьгъни хьанач (*душманриз*).ВаАллагьдиз - сабурлубур кIанда.
147. Ва абурун (лагьай) гаф хьана анжах: «Чи Рабби! Багъишламиша Вуна чаз чи гунагьар, ва чна авур «сергьятрилай элячIун (*чIурун*)» чи (*диндин*) карда (*ва я* чна авур къайгъусузвилер, гъалатI крар чи (женгинин)карда), ва чи «кIвачин кIанер» (камар) мягькемара, ва кафир ксарин винел чаз гъалибвал къачуз куьмек це».
148. Ва Аллагьди абуруз и дуьньядинни гьакъи (*эвез*) гана, ва Ахиратдинни лап гуьзел саваб. Ва Аллагьдиз - хъсан крар ийизвайбур кIанда.
149. Эй, инанмишвал авунвайбур! Эгер куьн кафирвал авурбуруз муьтIуьгъ хьайитIа, абуру куьн элкъуьр хъийида куь кьулухъ (*квекай муртаддар ийида*) ва куьн(еке) зиян хьайибур яз элкъвена хъфида.
150. Ваъ (*аксина*)! Аллагь я куь Арха, ва Ам - куьмекчийрикай виридалайни хъсанди я.
151. Чна кафирвал авурбурун рикIериз гаф пис кичIевал вегьеда абуру Аллагьдиз вичин гьакъиндай Ада са делилни авуд тавунвай (гъуцар) шерик гъунай. Абурун «элкъвена хкведай чка» - ЦIай жеда. Ва гьикьван писди я залумрин «акъваздай чка»!
152. Ва дугъриданни Аллагьди квез Вичин гайи гаф кьилиз акъудна, куьне абур Адан изиндалди яз рекьизвайла, - та куьне жуьрэтсузвал (*усалвал*) авурла ва куьне а (куь) кардин патахъай чаравилер (*гьуьжетар*) авурла, ва куьне (Расулдин эмирдиз) асивал авурла - (куьн кIаник акатна) Ада квез «квез кIани шей»(*гъалибвал*) къалурайдалай кьулухъ. Куь арада вичиз дуьнья кIанидини ава, ва ава куь арада вичиз Ахират кIанидини. Ахпа Ада куьн абурукай къакъудна, (Ада) куьн синемишун (*ахтармишун*) патал, ва дугъриданни Ада квез багъишламишна. Ва Аллагь муъминар патал - чIехи мергьеметдин (*зурба регьимдин*) Сагьиб я эхир!
153. Ингье куьн физвай (*яргъа жезвай*) чилел катиз ва куьн садахъни (квекай) элкъвезвачир (*садазни фикир тагуз*), - ва Расулди квез куь (кьушундин) эхирдай эвер гузвай, ва Ада квез «саваб» (*гьакъи*) гана - гъам (*дерт*) гъамлувилихъ галаз (*ва я* гъамунин винел), куьне пашманвал тавун патал куь гъиляй акъатайдаз ва куь кьилел атайдаз килигна. Ва Аллагьдиз хабар ава куьне ийизвай амалрикай.
154. Ахпа Ада квел гъамунилай гуьгъуьниз секинвал (*саламатвал*) - кьезил ахвар ракъурна, вичи квекай са десте кIевай. - Ва (маса) десте чпин чанарин дердина (*чеб хилас авунин* *хажалатдик*) хьана, абуру Аллагьдикай гьахъ тушир (*чIуру*) крар фикирар ийизва -«джа́гьилиййа»-дин (*Ислам Дин къведалди хьайи авам тир вахтарин*) фикирар,(абуру) лугьузва: «Чи гъиле а (*женгиниз экъечIунин*) карда ихтияррикай са шеъ кьванни аватIа?» Лагь: « Вири а кар - Аллагьдин ихтиярда ава». Абуру чпин чанара чуьнуьхзава ваз ачух тийизвай шейэр, ва (абуру) лугьузва: «Эгер чи гъиле авай кар тиртIа чун гьа инал яз рекьидачир». Лагь: «Эгер куьн куь кIвалера аваз хьанайтIани чпиз «(чеб) яна рекьин» (кьадар -кьисметна) кхьенвайбур чпин «(чеб яна кьена) ярх жедай чкайрал» (гьакъикъатда) акъатдай (*экъечIдай*). Ва (*Ада квел муъминрал и мусибатар ракъурна*) Аллагьди имтигьан авун патал куь хурара авайдаз, ва куь рикIера авайди михьи авун патал. Ва Аллагьдиз хурара вуч аватIа (*фикирар, инандирмишвилер, шаклувилер*) хъсан чизва.-
155. Гьакъикъатда, чеб кьулухъ элкъвейбур (*катиз*) квекай, кьве кIватIал (*кьушун*) гуьруьшмиш хьайи юкъуз (*УхIуд-да*), абур анжах, чпи къазанмиш авур са бязи крариз килигна шайтIанди «татаб (*ва я* цIуьдгъуьн)» жедайвал (*а хатIа ийидайвал*) авуна. Ва Аллагьди абуруз багъишламишна. Гьакъикъатда Аллагь - Багъишламишдайди, Милайимди я!
156. Эй, инанмишвал авунвайбур! Ухшар жемир куьн чпи кафирвал авурбуруз (ва) чпин «стхайрин» патахъай - абур сеферриз (*яргъал рекьериз*) фейила ва я (абур) гъазават тухуз экъечIайла, лагьай: «Эгер абур чи патав (*амукьнаваз*) хьанайтIа, абур я рекьидачир, я яна рекьидачир», - Аллагьди ам абурун рикIера еке гьайифвал яз авун патал я. Ва Аллагьди чан гъизва ва чан къахчузва! Ва Аллагь - куьне ийизвай крар аквазвайди я!
157. Ва (дугъриданни), эгер куьн Аллагьдин рекье яна кьейитIа ва я кьейитIа куьн (дугъриданни) Аллагьдин патай тир багъишламишун ва регьим хийирлу я, абуру кIватIзавайдалай.
158. Ва эгер куьн кьейитIа (*кечмиш хьайитIа*) ва я яна кьейитIа, (дугъриданни) Аллагьдин патав куьн кIватI хъийида.
159. Ва (бес) Аллагьдин патай тир регьимдалди вуна абуруз юмшагъвал (хъуьтуьлвал) авуна. Ва эгер вун векъиди, регьимсуз (*къван хьтин*) рикI авайди тиртIа, (дугъриданни) абур ви патавай гьарнихъ чкIидай. Ва (гьавиляй) гъил къачу вуна абурулай (*афивал ая абуруз*) ва абур патал «астагъфир»» (*абурун гунагьрилай Аллагьди* *гъил къачун патал дуьа*) ая, ва меслят (мешвера) ая вуна абурухъ галаз (герек) карда. Ва вуна къетI авурла, Аллагьдал «таваккул»\* (кIеви умуд*, «юкь вегьин», «далу агалдун», «агъун»*) ая (вуна), гьакъикъатда Аллагьдиз (Вичел) «таваккул»\*- завайбур кIанда.
160. Эгер Аллагьди квез куьмек гайитIа, квел садавайни гъалибвал къачуз жедач. Ва эгер Ада куьн куьмек тагана (*галачиз*) туртIа, вуж я ам квез куьмек гудайди Адалай гуьгъуьниз?! Ва къуй (анжах) Аллагьдал муъминри «таваккул»\* (кIеви умуд*, «юкь вегьин», «далу агалдун», «агъун»*) авурай!
161. Виже къведач (*ихтияр авай туш*) Пайгъамбардиз «джигьад\*-да (*дяведа*) душмандивай гьатай шей» гьахъсузвилелди вичиз къачун. Ва ни «джигьадда душмандивай гьатай шей» гьакъсузвилелди къачуртIа, ам Къияматдин Юкъуз вичи «гьахъсузвилелди къачурдини» гваз къведа. Ахпа гьар са чандив вичи вуч къазанмишнатIа тамамвилелди агакьарда, ва абуруз (*а карда*) зулум ийидач.
162. Бес Аллагьдин разивилин гуьгъуьна хьайиди сад хьиз жедани - вич Аллагьдин патай (вичел) хъел (*гъазаб*) гваз хтайди ва вичин «хтана акъваздай чкани» Жегьеннем тир?! Гьикьван пис хкведай чка я ам!
163. Абуруз Аллагьдин вилик (гьар жуьредин) дережаяр ава, ва Аллагь абуру ийизвай амалар аквазвайди я!
164. Дугъриданни Аллагьди нямет (еке регьим) багъишна муъминриз, Ада абурун арада абурукай чпикай тир Расул рекье турла, (вичи) абуруз Адан «аятар» (*Къуръан*) кIелзавай, ва абур михьи ийизвай, ва абуруз Ктаб ва камаллувал (*шариат*) чирзавай, - виликдай абур ачух ягъалмишвиле авайтIани.
165. Ва (бес) куь кьилел мусибат атайла (вични) куьне абурув (*куь душманрив*) ам (хьиз) кьве хьтинди агакьарнавайла, куьне лагьана: «Им гьинай я?» Лагь: «Ам куь чпин патай я». Гьакъикъатда Аллагь гьар са шейинал къудратлу я!
166. Ва кьве кIватIал (*кьушун*) гуьруьшмиш хьайи юкъуз (*Угьуд-да*) куь кьилел атайди Аллагьдин ихтиярдалди я ва чирун патал Ада муъминар,
167. Ва чирун патал мунафикьвал авурбур. (Ва) Абуруз лагьанай: « Ша (куьн), Аллагьдин рекье женг чIугу ва я (куьн) чун хуьз акъваза (*яни* *алуда чалай чал къвезвай душманар*)!» Абуру лагьана: «Эгер чаз женг жедайди (*ва я* женг тухуз) чизвайтIа, чун куь гуьгъуьниз къведай (*куьмек гуз*)!» Абур а юкъуз куфрдиз лап мукьвал тир абур имандиз тирдалай. Абуру чпин сивералди чпин рикIера авачирди лугьузва. Ва Аллагьдиз лап хъсан чизва абуру вуч чуьнуьхзаватIа (*чпин рикIера*).
168. (*Чирун патал мунафикьвал авурбур*) Чпини чпин стхайрин гьакъиндай лагьай, чеб (*кIвалера*) ацукьна: «Эгер абур чаз муьтIуьгъ хьанайтIа, абур яна рекьидачир». Лагь: «Алуда (*элкъуьра*) кван куьне куь чанарилай кьиникь, эгер куьн гьахъбур ятIа!»
169. Ва гьич гьисабмир (вуна) Аллагьдин рекье яна кьенвайбур мейитар яз! Ваъ,- абурал чан ала чпин Раббидин патав гваз, абуруз няметар («паяр») къвезва,
170. Шадвализ чпи, Аллагьди Вичин регьимдикай (*мергьеметдикай*) чпиз гайидал, ва еке шадвал ийиз - чпив гьеле ахгакь тавунвайбурун (*муъминрин*) гьакъиндай чпелай гуьгъуьниз амай, бес абуруз кичIни тежедайди ва абур пашманни тежедайди!
171. Абуру еке шадвал ийизва Аллагьдин патай ганвай няметдал ва «артухни алаз ганвай регьимдал», ва дугъриданни Аллагьди гьакъи (саваб) квадар тийизвайдал муъминрин,
172. Чпи Аллагьдиз ва Расулдиз жаваб гайи чпел «хер» хьайидалай кьулухъни (*магълубвал хьана*). Чпи хъсан крар авурбуруз абурукай ва Аллагьдикай кичIе хьайибуруз - чIехи саваб (гьакъи) жеда!
173. Чпи, инсанри чпиз лагьайла: «Гьакъикъатда инсанри кIватIнава квез (*куь аксина* кьушунар),- бес кичIе хьухь квез абурукай!» ва (а карди) мадни артухарна абуруз иман ва абуру лагьана: «Чаз Аллагь бес я ва гьикьван хъсан Векил\* (Вичиз векилвал ганвайди, Къаюмвалдайди) я (Ам)!»
174. Ва абур (*гъазаватдиз экъечIайбур*) хтана (*Мединадиз*) Аллагьдин патай нямет ва «артухни алаз ганвай регьим» гваз, чпик (дяведин) писвал хкIун тавуна, ва абур Аллагьдин разивилин гуьгъуьна хьана. Ва Аллагь - чIехи мергьеметдин (*еке регьимдин*) Сагьиб я.
175. Кар анжах ам я хьи, ам шайтIанди вичин куьмекчийралди (*кафирралди*) квез кичIерар гузвайди я, абурукай кичIе жемир квез, ва Закай кичIе хьухь, эгер куьн муъминар ятIа!
176. Ва къуй пашман тавурай вун куфрдин карда тади ийизвайбуру. Абуру Аллагьдиз гьич са куьнин зиянни гудач. Аллагьдиз Ахиратда абуруз са пайни тежедайвал ийиз кIанзава, ва абуруз чIехи азаб жеда.
177. Гьакъикъатда иман гана куфр маса къачурбуру Аллагьдиз гьич са куьнин зиянни гудач, ва абуруз азиятлу (*гзаф тIарвал* *квай*) азаб жеда.
178. Ва къуй кафирвал авурбуру гьич гьисаб тавурай, гьакъикъатда Чна абуруз гузвай уьмуьрдин яргъивал (*яргъи муьгьлет*) чеб патал хийирлу я лагьана. Чна абуруз яргъи муьгьлет гузвайди я - анжах абуру гунагьар (мадни) артухрун патал. Ва абуруз - (абур) агъузардай (*алчахардай*) азаб жеда.
179. Гьич тадайди туш Аллагьди муъминар гьа куьн авай гьалда, та Ада чара (*тафаватлу*) ийидалди писди (*мунафикь*) хъсандакай (*халис муъминрикай*), ва гьич ачухдайди туш (а карда) Аллагьди квез гъайб\*(*чинебанди, чуьнуьх тир шейэр*), амма Аллагьди Вичиз кIаниди хкязава Вичин расулрикай (*ва адаз бязи шейэр ачухзава*). Ва инанмишвал ая куьне Аллагьдихъ ва Адан расулрихъ. Ва эгер куьн инанмиш хьайитIа, ва (Аллагьдикай) кичIе хьайитIа - квез чIехи саваб (*гьакъи*) жеда.
180. Ва къуй гьич гьисаб тавурай чпи мискьивалзавайбуру чпиз Аллагьди Вичин «регьимдикай» (*няметрикай*) ганвайди (харж тийиз) - ам (а кар) чпиз хийирлу тир хьиз. Ваъ, ам абур патал пис я. Къияматдин Юкъуз «элкъвена алчударда абурун гарданрал» чпи мискьивал авур шейэр. Ва Аллагьдиз талукь я цаварин ва чилин ирс. Ва Аллагьдиз куьне ийизвай амалрикай хабар ава!
181. Дугъриданни, Аллагьдиз ван атанва гафарин: «Бес Аллагь кесибди я (*муьгьтежди я чаз, вучиз лагьайта Ада чавай чи девлетар бурж къачузва*) ва чун девлетлубур я» - лагьайбурун. Чна кхьида абуру лагьайди, ва абуру са гьакьни авачиз пайгъамбарар яна кьинни, ва Чна лугьуда (*абуруз Жегьеннемдиз вегьейла*): «Дадмиша куьне (Лап кудай) ЦIун азаб!
182. Ам (*а* *жаза*) - куь гъилери авурдаз килигна я, ва гьакъикъатда Аллагь - лукIариз зулум ийидайди гьич туш!»
183. Чпи (*гьакIни*) лагьайбурун: «Гьакъикъатда, Аллагьди чаз эмирнава (икьрар къачунва) чна са расулдихъни инанмишвал тавун та ам чи патав цIу недай къурбанд гваз къведалди». Лагь: «Бес атана кьван залай виликни куь патав ачух аламатар гваз ва куьне лагьайдини гваз расулар, бес вучиз куьне абур яна кьенай, эгер куьн гьахъбур ятIа?!»
184. Ва эгер абуру вун таб яз кьуртIа, бес валай виликни ачух аламатар, «кхьенвай кьулар» (ктабар) ва нурлу Ктаб гваз атай Расуларни табдай кьунай.
185. Гьар са чанди кьиникь (*ажал*) дадмишда, ва тамамвилелди гуда квез куь савабар (*гьакъияр*) анжах Къияматдин Юкъуз, ва вуж ЦIукай яргъаз авуртIа ва Женнетдиз ракъурайтIа - гьадаз агалкьун хьанва. Ва и дуьньядин уьмуьр - (ам) анжах «алдатмишунин метягь» (рикI ацукьна алдатмишардай, фана жедай затIар, менфятар) я.
186. Дугъриданни синемишда куьн (*имтигьан ийида квез*) куь мал-девлетрин ва куь чанарин гьакъиндай (*мусибатар, бала’яр гуналди*), ва дугъриданни квез квелай вилик чпиз Ктаб атайбурун ва мушриквал авурбурун патай гзаф азиятдин (гафар) ван жеда. Ва эгер куьне сабур авуртIа ва квез (Аллагьдикай) кичIе хьайитIа - гьакъикъатда ам (*а крар*) кьетIивалдай (*мягькемвал*, *къаст кьиле тухуз кIевивалдай*) крарикай я.
187. Ва ингье къачуна Аллагьди чпиз Ктаб атанвайбурун «кьинералди мягькемарнавай икьрар»: «Куьне гьакъикъатда (*гьар гьикI хьайитIани*) ам (*Ктаб*) инсанриз ачухарда (*баян гуда*) ва ам куьне чуьнуьхардач». Ва абуру ам чпин далуйрин кьулухъ гадарна ва (абуру) ам гана адахъ гъвечIи къимет маса къачуна. Гьикьван писди я - абуру маса къачузвайди!
188. Гьич гьисабмир вуна, чпи авур (чIуру) крарал шадвалзавайбур, ва (чпи) тавунвай кар патахъай чпин тарифар авун кIанзавайбур, ва гьич гьисабмир вуна азабдикай къутармиш хьунин карда абуруз агалкьунар жеда лагьана. Абуруз азиятлу азаб жеда.
189. Ва Аллагьдиз талукь я цаварин ва чилин гьакимвал. Ва Аллагь - гьар са шейинал къудратлу я!
190. Гьакъикъатда цавар ва чил халкь авунин карда, ва йифни югъ дегиш хьунин карда делилар (*ишараяр*) ава,- (тамам) акьулрин сагьибриз (*къанажагълу ксариз*),
191. Чпи, Аллагь рикIел ва мецел гъизвай (кIвачел) акъвазнавайлани, ацукьнавайлани ва чпин къваларал ярх хьанвайлани (*чIавузни*), ва (абуру) фикирзава цаварни чил халкь авунин кардал: «Чи Рабби! Вуна им гьакI гьаваянда яз (*са карни патал тушиз*) халкьнавайди туш, Пак я Вун, бес хуьх Вуна чун ЦIун азабдикай!
192. Чи Рабби! Дугъриданни, вуж вуна ЦIа туртIа (*ракъурайтIа*) - Вуна ам беябур ва агъузарнава (виридан вилик), ва жедач зулумкарриз куьмекчияр!
193. Чи Рабби! Гьакъикъатда чаз ван хьана эверзавайдан (*Мугьаммад пайгъамбардин*) имандиз эвериз: «Куь Раббидихъ инанмиш хьухь!» ва чна инанмишвална. Чи Рабби! Бес Вуна чи гунагьар багъишламиш ая ва чи пис крар чалай алуда (*гъил къачу*), ва Вуна чун «лап диндарбурухъ» (Аллагьдикай кичIебур яз хийир крар гзаф авурбурухъ) галаз «секинар ая» (чун «лап диндарбур» яз рекьидайвал ая, *чав вафат агакьара*).
194. Чи Рабби! Ва це чаз Вуна Ви расулрилай чаз хиве кьурди ва (виридан вилик) беябурмир чун Къияматдин Юкъуз. Гьакъикъатда Вуна, хиве кьурди чIурдайди туш эхир».
195. Ва абурун Раббиди абуруз (*абурун дуьариз*) жаваб гана: «Гьакъикъатда За - квекай амалзавайбурун са (хъсан) амални квадардач я итимдин я дишегьлидин, куьн сад садакай (*яни* *вири сад хьиз*) я. Ва квекай чеб «диндин рекье куьч» хьайибурун ва чпин кIвалерай (яшамиш жезвай чкайрай) акъудайбурун, ва чпиз Зи рекье азият агакьайбурун (*хьайибурун*), ва чпи женг чIугурбурун ва чеб (женгина) яна кьейибурун, - дугъриданни За абурулай абурун чIуру крар алудда (*гъил къачуда*), ва дугъриданни За абур чпин кIаникай вацIар физвай Женнетра твада (*ракъурда*), - саваб (*гьакъи*) яз Аллагьдин патай. Ва Аллагь - Адахъ ава успагьи (*лап хъсан*) саваб!»
196. Къуй вун гьич ягъалмиш тавурай кафирвал авурбурун гурлу гьалари (майишатдин гьерекатри) уьлквейра.
197. Ам - анжах тIимил кьван «менфятар ишлемишун» я, ахпа абурун «хтана акъваздай чка» Жегьеннем жеда, ва гьикьван писди я мес (*къаткидай чка*) яз, ам!
198. Амма чпиз чпин Раббидикай кичIевал хьайибур - абуруз Женнетар жеда чпин кIаникай вацIар авахьзавай, абур ана даимдиз амукьда - Аллагьдин патай тир къунагълух яз. Ва Аллагьдин патав гьазурнавайди «лап диндар ксариз» мадни хийирлу я (*и дуьньядин няметрилай*).
199. Ва гьакъикъатда Ктаб - эгьлийрин арада ава вичи Аллагьдихъ ва квез авуднавайдахъ ва абуруз чпиз авуднавайдахъ инанмишвалзавайдини, чеб Аллагьдиз умунбур (*муьтIуьгъбур*) яз, ва Аллагьдин делилар (*аламатар, аятар*) гъвечIи къиметдихъ масани тагуз. Абуруз чпин саваб чпин Раббидин патав гьазурнава, гьакъикъатда Аллагь гьахъ-гьисаб фад ийидайди я.
200. Эй, инанмишвал авунвайбур(*иман гъанвайбур*)! Сабур ая куьне (*куь диндал*), ва (сабурзавай куь душмандилай) мадни сабурлу хьухь, ва «сергьятар хуьз акъваз» куьн (Аллагьдин рекье, *душманрикай*) ва Аллагьдикай кичIе хьухь квез - мумкин я, квез агалкьунар жен!