**Сура: «аль-Анъа́м»**

**6 - Сура: «Мал-къара»**

Мергьяметлу, Регьимлу Аллагьдин тIварцIелди!

1. Гьамд (*шукур*) хьуй Аллагьдиз, - цавар ва чил халкьнавай, ва - зулуматар («*мичIивилер*») ва нур яратмишай! Ахпа (идалай гуьгъуьнизни) чпи кафирвал авурбуру чпин Раббидихъ галаз (масадбур, *шерикар*) барабар (*сад* *хьиз*) ийизва.
2. Ам я - куьн (куь бан буба *яни ата-буба Адам*) чепедикай (палчухдикай) халкь авурди я, ахпа (Ада) вахт тайинарна (*куьн дуьньяда жедай вахт*). Ва ава (маса) тайинарнавай вахтни Адан вилик (*Къияматдин Югъ, квел чан хкидай*), ахпа (идалай гуьгъуьнизни) куьн генани шаклу я!
3. Ва Ам - Аллагь я цаварални чилелни, Адаз куь сирерни чизва, куь ачух крарни, ва чизва куьне къазанмишзавайдини (*ийизвай хъсан ва пис амаларни*).
4. Ва гьихьтин аламат (делил, лишан) чпин Раббидин аламатрикай (делилрикай) абурун патав атанатIани, абур абурукай (*кьабул тийиз,* патахъ) элкъвез хьана.
5. Ва абуру гьахъ таб яз кьуна, ам чпин патав атайла. Ва абурув (гележегда) агакьда чпи ягьанатар авурдан (*а* *кардин* *нетижадин*) хабарар!
6. Бес акуначни абуруз Чна чпелай вилик гьикьван несилар (*уьмметар*) телефнатIа, - Чна абуруз чилел квез гун тавур мумкинвилер (такьатар) ганай, Чна абурал сад-садан гуьгъуьнлай марфар ракъурна ва абурун кIаникай Чна вацIар авахьдайвал авуна, - ва абурун гунагьар себеб яз Чна абур телефна ва абурулай гуьгъуьниз Чна маса несилар арадал гъана.
7. Ва эгер Чна ваз Ктаб авуднайтIани «чарче аваз (*кхьена*)» ва абуру чпин гъилералди адак хкIунайтIани,- кафирвал авурбуру гьар гьикI хьайитIани лугьудай: «Им - анжах, ачух суьгьуьр я!»
8. Ва абуру лагьана: «АвуднайтIа адан кьилив малаик!» Ва нагагь Чна малаик авуднайтIа, (*абурун азабдин*) кар (къетIна) тамам жедай, ахпа абуруз муьгьлетни хгудачир!
9. Ва эгер Чна ам (*ракъурайди*) малаик авунайтIани, Чна адакай итим (*суьрет*) ийидай ва Чна абур къаришугълу хьайнвай кар, абуруз (*мадни*) къаришугълу (*акахьдайвал*) ийидай.
10. Ва дугъриданни валай виликни Расулрикай ягьанатар (*рахшандар*) авунай, амма абурукай ягьанатар авурбурув гьа чпи ягьанатар авур кар (*азаб*) агакьна.
11. Лагь: «Сиягьат ая (къекъуьгъ куьн) чилел, ахпа куьн килиг, - (гьахъ) тапарар яз кьурбурун эхир гьихьтинди хьанайтIа!»
12. Лагь: «Нинди я цавара вуч аватIани ва чилел вуч алатIани?» Лагь: «Аллагьдин!». Ада Вичи Вичел регьимлувал (авун) «кхьена ферзнава». Ада куьн дугъриданни кIватI хъийида виче са шакни авачир Къияматдин Йикъаз. Ва чпи чеб зиянвиле турбур,- абуру инанмишвалдач».
13. Ва Адаз талукь я - секин (*чуьнуьх*) тирбур йифизни юкъузни (*яни секинвиле авай вири шейэр, ва чинебан вири крар*), ва Ам - Ван Къведайди, Вири Чидайди я.
14. Лагь: «За, цавар ва чил Яратмишай Аллагьдилай гъейри масад арха (*куьмекчи*) яз къачудани кьван, - вични Ада (*вири махлукьриз*) тIуьн (*рузи*) гузвайла ва (Адаз) Вичиз «тIуьн» (*рузи*) гун тийизвайла (садани, *Адаз* *рузи гун герек* *авачирла*)?! Лагь: «Гьакъикъатда заз эмирнава, зун «сифте муьтIуьгъ хьайиди» хьун. Ва гьич жемир вун мушрикрикай».
15. Лагь: «Гьакъикъатда заз кичIезва эгер за асивал авуртIа зи Раббидиз,- ЧIехи йикъан азабдикай».
16. А юкъуз нивай ам (*азаб*) яргъаз авуртIа, адаз Ада регьимлувал авуна, ва ам ачух агалкьун я.
17. Ва эгер вав Аллагьди зарар хкIурайтIа, Адалай гъейри ам алуддайди авач. Ва эгер Ада вав хийир хкIурайтIа, бес Ам гьар са шейинал къудратлу я эхир!
18. Ва Ам я - Гьар са кардал гъалибвал къачуз Къудратлуди Вичин лукIарал «винел пад гвайди». Ва Ам - Камаллуди, Хабар Авайди я.
19. Лагь: « Вуч я (*гьи кар я*, *зун Аллагьдин Расул тир кардал*) шагьидвал яз мадни чIехиди?» Лагь: «Аллагь - Шагьид я зи ва куь арада. Ва и Къуръан заз «вагьй\*яз инандирмишнава (*ракъурнава*)» (*вагьй\* - Аллагьди пайгъамбарриз Джабраил малаикдилай ва я маса жуьре ачухарзавай, ракъурзавай, инандирмишзавай* *чирвилер,* *крар*, *шейэр я*), за квез адалди игьтиятлувал авунин хабар гун патал ва (гьакIни, ам) агакьайбурузни. Бес куьне Аллагьдихъ галаз маса гъуцар ава лугьуз шагьидвалзавани? Лагь: «За шагьидвал ийизвач». Лагь: «Гьакъикъатда Ам - тек сад тир Гъуц (*Ила́гьи* -Аллагь) я, ва гьакъикъатда зун яргъа (*михьи*) я куьне (Адаз) шерикар яз гъизвайбурукай»!
20. Чна чпиз Ктаб багъишнавайбуруз (*ракъурнавайбуруз*) ам, чпин рухваяр чидайвал, чизва. Чпи чеб зиянвиле турбуру, - абуру инанмишвалдач.
21. Ва вуж я мадни зулумкарди вичи Аллагьдал тапарар къундармишнавайдалай ва я Адан аламатар (делилар) таб яз кьунвайдалай?! Гьакъикъатда, зулумкарриз гьич агалкьунар жедач.
22. (*Ва къуй игьтиятвал авурай абуру*) А йикъакай, - Чна абур вири кIватI хъийидай, ахпа ширк авурбуруз Чна лугьуда: «Гьинава, куьне ава лугьуз гиман авур куь шерикар?»
23. Ахпа, (Чи) имтигьандиз абурун жавабдин чIалар жеда анжах лугьун: «Кьин кьазва Аллагьдал - чи Раббидал, чун мушрикар тушир!»
24. Килиг садра, гьикI абуру чпин гьакъиндай тапарарзаватIа! Ва къакъатна (*квахьна*) абурувай чпи къундармишайди.
25. Ва ава абурун арада вахъ (*Къуръан кIелдайла*) яб акалзавайбурни, ва (*абур чпин гьевесриз табий хьайивиляй*) Чна абурун рикIерал «кIевдай пердеяр» вегьенва абур адан гъавурда гьат тийидайвал, ва абурун япарани -заланвал (*бишивал*) авунва. Ва эгер абуруз гьар са аламат (делил, *яни* *гзаф* *аламатар*) акуртIани, абур абурухъ инанмиш жедач, гьатта абур ви патав атайла абуру вахъ галаз гьуьжетарзава: кафирвал авурбуру лугьузва: «Ибур - анжах эвелимжибурун кьисаяр я».
26. Абуру къадагъа ийизва адакай, ва чеб адакай яргъаз жезва, ва абуру (*адалди*) анжах чпи чеб телефзава ва абуру гьич гьиссни ийизвач (*чеб телефзавайди*).
27. Ва эгер ваз (абур) акуртIа ЦIун вилик абур акъвазарнавайла (дугъриданни ваз аквада зурба кар!) - бес абуру лугьуда: «Агь! Элкъуьр хъувунайтIа чун (*дуьньядиз*), - чна чи Раббидин аламатар (делилар, аятар) таб яз кьадачир, ва чун муъминрикай жедай!»
28. Туш! Абуруз чпи виликдай чуьнуьх авур кар ачух хьана. Ва эгер абур элкъуьр хъувунайтIани (*дуьньядиз*), абур мад гьа чпиз къадагъа авунвай кардал элкъвена хкведай, - гьакъикъатда, абур тапархъанар я!
29. Ва абуру лагьана: «Ам (уьмуьр) - анжах и дуьньядин чи уьмуьр я, ва чал чан хкидайди туш».
30. Ва эгер ваз акуртIа абур чпин Раббидин вилик акъвазарайла (дугъриданни ваз аквада зурба кар!) - Ада лугьуда: «Бес им гьакъикъат (*гьакь*) тушни?» Абуру лугьуда: «Эхь (гьахъ я), кьин кьазва чи Раббидал!» Ада лугьуда: «Бес дадмиша гила азаб, куьне кафирвал авуниз килигна!»
31. Гьакъикъатда еке зиянвал хьанва Аллагьдихъ галаз гуьруьшмиш хьун таб яз кьурбуруз. Ва абуруз (*Къияматдин*) Сят\* атай чIавуз бейхабардиз, абуру лугьуда: «Агь, гьайифвал я чаз чна ана «гъиляй ахъа авурдал» (*къайгъусузвал авурдал*)!» - ва абуру чпин «залан парар» (гунагьар чпин далуйраллаз) тухуз жеда! Бес гьикьван писди я абуру тухузвай (гунагьрин) «залан парар»!
32. Ва дуьньядин уьмуьр - анжах къугъун ва машгъулат я, ва «Эхиримжи Мескен» (*Яшамиш жедай чка*) лапни хийирлу я чпи (Аллагьдикай) кичIевалзавайбуруз, бес куьне кьатIузвачни?
33. Гьакъикъатда Чаз чизва абуру лугьузвай гафари вун пашман ийизвайди. Гьакъикъатда абуру вун тапарзавайди яз кьазвач, амма зулумкарри - инкарзавайди Аллагьдин аятар (делилар, ишараяр) я!
34. Ва дугъриданни валай виликни Расулар таб яз кьунай, амма абуру сабур авунай чеб таб яз кьунал ва (чпиз) азият гунал, та Чи куьмек къведалди абуруз. Ва Аллагьдин Келимаяр (*Ада Вичин Расулдиз гъалибвал, куьмек гуда лагьай*) дегишардайди авач, ва дугъриданни агакьнава вав Расулрин хабаррикайни.
35. Ва эгер ваз абур патахъ элкъуьн «залан» хьанватIа, - бес (эгер) вавай алакьдатIа жагъуриз чилин кIаник фидай рехъ (*гирве чиле*) ва я гурар цавуз хкаждай,- гъидайвал вуна абуруз (са) аламат (делил), - (ая вуна а кар!). Ва эгер Аллагьдиз кIан хьанайтIа, - Ада абур дуьз рекьел кIватIдай. (Гьавиляй) жемир вун авамрикай (эдебсузбурукай)!
36. Гьакъикъатда, жаваб гуда (*ви эверуниз диндиз*) анжах чпиз «ван къвезвайбуру» (*гъавурда акьазвайбуру*). Ва «мейитрал» (*яни* вакай элкъвенвай кафиррал)- Аллагьди чан хкида ахпа абур Адан патав хкида.
37. Ва абуру (*лавгъавализ*) лагьана: «АвуднайтIа адаз вичин Раббидин патай са аламат!» Лагь: «Гьакъикъатда, Аллагь аламат авудна ракъуриз къудратлу я, амма абурун чIехи паюниз чизвач (бес аламатар анжах Адан камаллувилелди авудзавайди)!»
38. Ва авач «чилел къекъвезвай са чан алай затIни», ва вичин кьве лувуналди лув гузвай са къушни -(абур) анжах «жемятар» я (*са кIапIалдин къене виридахъ сад хьтин суьретар, ухшарар авай*) куьн хьиз. Чна Ктабда (Лавгьу-ль-Магь́фу́з-да) са шейни ахъайнавач (къалур тавуна тунвач). Ахпа (абур) чпин Раббидин патав кIватI хъийида.
39. Ва чпи Чи аламатар (делилар, аятар) таб яз кьурбур - биши я, ва лал я зулуматра (*мичIивилера*) ава. Вичиз кIан хьайиди Аллагьди ягъалмишвиле твада, ва Вичиз кIан хьайиди Ада «дуьз рекьел эцигда».
40. Лагь: «Куьне гьикI фикирзава квекай (хабар це заз), эгер квел Аллагьдин азаб атайтIа, ва я квез Сят\* (*Къиямат Югъ*) атайтIа, куьне Аллагьдилай гъейри (масадаз) ялвариз эвердани (*дуьа ийидани*), - эгер куьн гьахъбур ятIа (*куь гъуцарикай квез куьмек жеда лагьай гафара*)?!»
41. Ваъ! Куьне анжах са Гьадаз ялвариз эверда (*дуьа -тIалабун ийида*), - ва Ада алудда куьне (Адаз) ялвариз эвезавай кар (*бала*) эгер Адаз кIан хьайитIа, ва куьне (Адаз) шерикар яз гъизвайбур куь рикIелайни алатда.
42. Дугъриданни Чна валай виликни уьмметрин патав (Расулар) ракъурнай (ва абур таб яз кьунай).Ва Чна абур кьуна (*а халкьар*) дарвилер (*кесибвал*) ва азарар (*тIалар*) гуналди , - белки абур умунлу (*муьтIуьгъ*) жен!
43. Бес, хьанайтIа абур умунлу чпиз Чи «гуж» (*жаза*) атай чIавуз! Амма абурун рикIер «векъи» (*къван хьтин кIеви*) хьана, ва хъсан яз къалурна абуруз шейтIанди чпи авур амалар (*ширк ва гунагьар*)!
44. Ва абуру рикIелай алудайла чпиз авур несигьатар (*рикIел гъунар*), Чна абуруз «варар ахъайна» гьар са шейинин (*няметрин*), та абур (дамах гваз) шад хьайила чпиз гайидал, - Чна абур бейхабардиз (*азабдивди*) кьуна, ингье абур - михьиз умуд атIана амукьна!
45. Ва эхирдалди телеф авуна (чпи) зулум авурбур. Ва гьамд хьуй Аллагьдиз - алемрин Раббидиз.
46. Лагь: «Квез гьикI аквазва (хабар це заз), эгер Аллагьди куь ван хьунин гьисс, куь «вилериз акунар» къахчуртIа ва куь рикIерал муьгьуьр эцигайтIа, Аллагьдилай гъейри (маса) гьи гъуцди (*ила́гьиди*) абур квез хгуда? Килиг, гьикI Чна аламатар (делилар) жуьреба-жуьредбур гъизватIа, ахпа (генани) абур (*абурукай*) патахъ элкъвезва.
47. Лагь: «Куьне гьикI фикирзава квекай (хабар це заз), эгер квел Аллагьдин азаб атайтIа бейхабардиз ва я ачухдиз, - бес зулумкар ксарилай гъейри вужар телеф ийида кьван (*а чIавуз*)?
48. Ва Чна Расулар ракъурзавайди я анжах шад хабар гудайбур (*инанмишвал авурбуруз*) ва игьтиятлувал авунин хабар гудайбур яз (*асивал авурбуруз*), ва ни (абурухъ) инанмишвал авунатIа ва диндарвал авунатIа, - жедач абуруз кичIевал, ва жедач абуруз пашманвални.
49. Ва чпи Чи аламатар (аятар, делилар) таб яз кьурбур,- абурув хкIада азаб чпи авур фасикьвилериз килигна.
50. Лагь: «За квез зав Аллагьдин хазинаяр гва лугьузвач, ва заз гъайб\*(*чинебанди, вилерикай чуьнуьх тир крар, гележегдин крар*) чизвач, ва за квез зун малаикни я лугьузвач. Зун анжах заз «ракъурзавай вагьй\*-диз» табий я». Лагь: «Барабар (*сад хьиз*) яни буьркьуьди ва экв аквазвайди?! Бес куьне фикирзавачни?!»
51. Ва игьтиятлувал авунин хабар це (вуна) адалди (*Къуръандалди*) чпиз чпин Раббидин патав кIватI хъувуникай кичIезвайбуруз, чпизни Адалай гъейри маса арха (*куьмекчи*), ва «тереф хуьз экъечIдайди» (*шафаатдайди*) авачир, - белки абуруз Аллагьдикай кичIевал ийин (*эмирар кьилиз акъудиз*)!
52. Ва чукурмир (вуна) чпин Раббидиз пакамахъ ва нянихъ дуьа-тIалабунар (*яни ибадат*) ийизвайбур чеб чалишмиш жез Адан Чин\*-ихъ (*Адан разивилихъ*). Вал алач абурун гьахъ-гьисабдин са шейни (*абуру вахъ инанмишвал авунач лугьуз*), ва абурал алач ви гьахъ-гьисабдин са шейни,- вуна абур чукуриз (ва адалди) вун зулумкаррикай жез!
53. Ва гьа икI Чна садбур абурукай муькуьбуралди имтигьан (*синемиш*) авуна, абуру лугьун патал: «Чи арада Аллагьди (имандин) нямет анжах ибуруз ганани?» Бес Аллагьдиз виридалайни хъсан чидачни шукурлубур (вужар ятIа)?!
54. Ва ви патав Чи аятрихъ (аламатрихъ, делилрихъ) инанмишвал авурбур атайла, лагь: «Салам квез! Куь Раббиди «кхьена ферз авунва» Вичиз (*Вичел къачунва*) регьимлувал авун, - бес ни квекай пис амал авуртIа авамвиляй (эдебсузвиляй), ахпа адалай кьулухъ туба авуна (амал) дуьз хъувуртIа (*диндарвал авуртIа*), бес гьакъитада Ам - Багъишламишдайди, Регьимлуди я эхир!
55. Гьа икI Чна баян гана ачухарзава аятар (делилар), ва ачухдиз чир хьун патал (*ваз ва муъминриз*) тахсиркаррин (*мушрикрин*) рехъ.
56. Лагь: «Гьакъикъатда заз къадагъа авунва ибадат авун за куьне Аллагьдилай гъейри дуьа-тIалабунар (ибадат) ийизвайбуруз. Лагь: «Зун куь гьевесриз табий жедач, (эгер табий хьайитIа, а чIавуз) зун дугъриданни (дуьз рекьикай) ягъалмишвиле жеда, ва зун дуьз рекье авайбурукай жедач».
57. Лагь: «Гьакъикъатда зун зи Раббидин патай тир ачух делилдал ала, ва куьне ам таб яз кьунва. Куьне тади кутазвай кар (*азаб*) зав гвач (*зи ихтиярда авач*). Къарар кьабулун (*кар къетI авун*) - анжах Аллагьдиз талукь я (*Адан ихтиярда ава*). Ада гьахъ лугьузва (*ахъайзава*), ва Ам - виридалайни хъсан «дуван атIана (*дуьзвал ва батIулвал*) чара ийизвайди я».
58. Лагь: «Эгер зав гвайтIа куьне тади кутазвай кар (*азаб*), дугъриданни зини куь арада авай месэла (*фадлай*) гьялна куьтягь жедай». Ва Аллагьдиз лап хъсан чизва зулумкарар.
59. Ва Адав гва гъайб\*-дин (*чинебан крарин*) «куьлегар», чизвач абур (садазни) са Адалай гъейри. Ва Адаз (*вири*) чизва къураматдал вуч алатIани ва гьуьле вуч аватIани. Ва (*чилел*) аватзавай гьар са пеш Адаз адакай чизва. Ва авач (гьич) са тварни чилин мичIивилера, ва авач са рутубатлу-дини (*ицIи, кьеж квайди, тазади*) ва кьурайдини, - (вич) ачух Ктабда (*Лавгь-уль- Магьфузда*) авачир.
60. Ва Ам я - Вичи куь чанар къахчузвайди йифиз (*куьн ахвара авайла*), ва юкъуз куьне вуч къазанмиш ийизватIани (Адаз) чизва. Ахпа Ада квел ана (*юкъуз*) чан хкизва тайинарнавай вахт бегьем хьун патал, ахпа Адан патав я куь хтун, ахпа Ада квез куьне вуч амал авунатIа хабар гуда.
61. Ва Ам я - гьар са кардал гъалибвал къачуз Къудратлуди Вичин лукIарал «винел пад Гвайди». Ва Ада ракъурзава квел «хуьдайбур» (*куь амалар* *кхьизвай, гьисабзавай, хуьзвай малаикар*), та квекай садаз кьиникь атайла Чи векилри адан руьгь къахчузва, ва абуру (*а карда*) къайгъусузвал (*бушвал*) ийизвач.
62. Ахпа абур Аллагьдин - чпин Гьакъикъи Агъадин (Пачагьдин) патав хкида. Къарар (дуван атIун) - анжах Адаз талукь я, ва Ам - гьахъ-гьисаб Виридалайни фад ийидайди я.
63. Лагь: «Ни куьн къутармишзава къураматдин ва гьуьлуьн мичIивилерикай (абурун хатайрикай, зараррикай), куьне умундиз ва чинеба Адаз дуьа ийиз ялварзавай чIавуз: «Эгер Ада чун идакай къутармишайтIа, чун гьакъикъатда шукурлубурукай жеда»?
64. Лагь: «Аллагьди къутармишзава куьн абурукай ва гьар са дердиникай (*четинвилерикай*), ахпа куьне (генани) (Адаз) шерик гъизва».
65. Лагь: «Ам я Къудратлуди квел азаб ракъуриз куь винел патай ва я куь кIвачерин кIаникай квел, ва я куьн (*куь фикирра,* *крара*) акахьарна (гьар жуьре) кIапIалар авуна квекай садбурув муькуьбурун гуждин (*къалрин*, *яна* *кьиникьрин*) дад аквадайвал ийиз». Килиг (вун) гьикI Чна аятар (аламатар) жуьреба-жуьредбур гъизватIа абур гъавурда гьатун патал.
66. Ва ви халкьди ам (*Къуръан*) таб яз кьуна , ам (вич) гьахъ ятIани. Лагь: «Зун квел къаюм (хуьдайди*,* гуьзчивалдайди) туш».
67. Гьар са хабардихъ (*Къуръанда къалурнавай*) тайинарнавай кьилиз акъатдай (*ам тестикь жедай*) вахт ава, ва квез гележегда чир жеда!
68. Ва ваз чеб Чи аятрикай буш-чIуру рахунриз гьуьчIзавайбур акурла,- бес элкъуьгъ (*яргъаз хьухь*) вун абурукай та абур адалай гъейри (маса) ихтилатдиз гьуьчIдалди. Ва эгер шейтIанди ви рикIелай алудайтIа (а кар), рикIел хтайдалай кьулухъ зулумкар ксарихъ галаз (гьич) ацукьмир.
69. Ва чпи (Аллагьдикай) кичIевалзавайбурал (*Адан эмирар кьилиз акъудиз ва къадагъайрикай яргъа жез*) абурун гьахъ-гьисабдин патахъай са жавабдарвални алач, - (абурал ала) анжах рикIел гъун (*несигьат гун*) - белки абуруз (Аллагьдикай) кичIе жен!
70. Ва тур (вуна, чпи) чпин дин къугъун ва машгъулат яз кьунвайбур (*ягьанатар ийиз диндикай*),- чебни и дуьньядин уьмуьрди алдатмишнаваз. Ва рикIел гъваш (вуна абуруз *яни несигьат це*) адалди (*Къуръандалди*) (*пака* *гьар са*) чан гиравда (асуллувиле) тежедайвал вичи къазанмиш авур (пис) крарин (*ва я* (пака гьар са) чан азабдив вугун(*телефвиле, азабда тун*) тийидайвал вичи къазанмиш авурдаз килигна),- вичизни Аллагьдилай гъейри арха (куьмекчи) ва тереф хуьдайди авачир, ва эгер ада (вич) азабдикай къутармишунин гьихьтин гьакъи гайитIани, адавай ам къачудач (*кьабулдач*). Абур - чпи къазанмиш авур (пис) крарин гиравда гьатнавайбур я. Абуруз - лап кудай (*звал акъатнавай*) хъвадайди (*шараб*) ва азиятлу азаб жеда (абуру) кафирвал авун себеб яз!
71. Лагь: «Бес чна Аллагьдилай гъейри чаз я менфят ва чаз я зарар гуз тежедайдаз (тIалабунариз) эвердани (*яни* ибадатдани) мегер ва чун элхкъуьр хъийидани (чи) кьулухъ вични Аллагьди чун дуьз рекьел гъанвайдалай кьулухъ, - вич шейтIанри (кьил чIурна) рекьяй акъуднавай кас хьиз чилел гьейранарна теспача авуна, вичихъни дустар авай адаз дуьз рекьиз эверзавай «чи патав ша!»(лугьуз, *амма ада яб гузвачир*)?! Лагь: «Гьакъикъатда, Аллагьдин дуьз рехъ - ам я (анжах гьакь) дуьз рехъ, ва (лагь:) чаз эмирнава (виридаз) чун алемрин Раббидиз (михьиз) муьтIуьгъ хьун (*яни мусурманар хьун*)!
72. Ва (эмирнава чаз бес) капI кьиле твах куьне ва Адакай кичIе хьухь квез (*Адан эмирар кьиле тухуз ва къадагъайрикай яргъа жез*). Ва Ам я - Вичин патав куьн кIватI хъийидайди (Къияматдин Юкъуз)».
73. Ва Ам я - цавар ва чил халкь авунвайди гьахъ гваз (гьакъикъат патал). Ва Ада лугьудай юкъуз (*Къияматдин* *Юкъуз*) Адан гьахъ тир гаф я «Хьухь!»- ва ам (*Адаз кIан хьайи кар*) женни ийида(*ва я* (РикIел гъваш вуна) а югъ виче Ада лугьудай «Хьухь!» ва ам (*лагьай кар* *гьасятда*) женни ийида. Адан гаф - (тамам) гьахъ я. Ва са Адаз талукь я гьакимвал Карчуниз\* уф гудай юкъуз (*Исрафил малаикди*)! (Ам я)- Гъайб\*(*вилерикай чуьнуьх тир, гележегдин ва маса* *чинебан крар*) ва ачух (*ашкара*) крар чизвайди! Ва Ам - Камаллуди, (Виридакай) Хабар Авайди я!
74. (Ва рикIел гъваш вуна) Ибрагьима вичин буба А́зар-аз лагьайла: «Бес вуна бутар гъуцар (*ила́гьияр*) яз кьазвани?» Гьакъикъатда, заз вунни ви халкь ачух ягъалмишвиле авайди аквазва».
75. Гьа икI Чна Ибрагьимаз цаварин ва чилин «пачагьлугъ» (абурал Чи гьакимвал ва анра авай Чи зурба мал- мулк) къалурзава, - ам якъинлубурукай (*лап кIевиз инандирмишбурукай*) хьун патал.
76. Ва адал йиф атайла (*йифен мичIивили* *Ибрагьим* *кIевайла*), адаз гъед акуна (*ва ада вичин хьалкьдиз субут авун патал абуру ийизвай ибадат гъетериз чIуру кар тирди*) ада лагьана: «Им я - зи Рабби!». Ва ам (*гъед*) акIайла (*яни гъед хъфейла, квахьайла*) ада лагьана: «Заз акIидайбур кIандач».
77. Ва адаз варз акурла экъечIиз, ада лагьана: «Им я - зи Рабби!» Ва ам акIайла (*хъфейла*) ада лагьана: «Эгер зун зи Раббиди дуьз рекьел гъун тавуртIа, зун дугъриданни ягъалмишвилевайбурукай жеда».
78. Ва адаз рагъ акурла экъечIиз ада лагьана: «Им я - зи Рабби! Им (виридалай) чIехи я». Ва ам акIайла (*хъфейла*) ада лагьана: «Эй, зи халкь! Зун куьне ийизвай ширкдикай (*ва я* куьне Адаз шерикар яз гъизвайбурукай) яргъа (*алакъасуз*) я.
79. Гьакъикъатда зи чин элкъуьрнава цаварни чил Яратмишнавайдахъ «гьаниф»\*-ди яз (вири чIуру динрикайэлкъвена, дуьз диндихъ Аллагь сад тирди тестикьарзавай диндихъ ян гана), ва зун мушрикрикай туш!»
80. Ва адан хьалкьди адахъ галаз гьуьжетна. Ада лагьана: «Куьне захъ галаз Аллагьдин патахъай гьуьжетзавани вични Ада зун дугъриданни дуьз рекьел гъанвайла? Ва (*эгер куьне куь гъуцаралди заз кичIерар гузватIа*) заз, кичIе туш куьне Адаз шерикар яз гъизвайбурукай, - анжах эгер зи Раббидиз са кар кIан хьайитIа (квачиз). Зи Раббиди чирвилелди гьар са шей элкъуьрна кьунва. Бес рикIел гъизвачни (фикирна ибрет къачузвачни)куьне ?
81. Ва гьикI кичIе жеда заз куьне шерикар яз кьунвайбурукай,- квез кичIезвачирла куьне Аллагьдиз ширк гъуникай вични чпин патахъай Ада квез са делилни авудна ракъур тавунвай (затIар)? Бес гьим и кьве дестедикай саламатвилиз (*Аллагьдин азабдикай*) гзаф лайихлу я, эгер квез чиз хьанайтIа?
82. Чпи инанмишвал авурбур ва чпин имандик зулум (*яни ширк*) какадар тавурбур,- абуруз жеда саламатвал, ва абур я дуьз рекьел алайбур!»
83. Ва ам (*вири*) я Чи делил Чна Ибрагьимаз ганвай вичин халкьдин винел. Чна хкажзава Чаз кIан хьайиди дережайриз. Гьакъикъатда ви Рабби - Камаллуди, Вири Чизвайди я.
84. Ва Чна адаз пишкешна Исгьакь (*хва яз*) ва Йакъуб (*хтул яз*) ва гьар сад (абурукай) Чна дуьз рекьел гъана. Ва Нуьгьни Чна дуьз рекьел гъанай виликдай ва адан несилдикай тир - Давуд, Сулейман, Айуб, Йусуф, Муса ва Гьарун. Гьа икI Чна «хъсан крар ийизвайбуруз» гьакъи (*эвез*) гузва.
85. Ва (гьакIни Чна дуьз рекьел гъана) Закария, Ягьйа, Иса ва Ильяс - вири (абур) диндаррикай тир.
86. Ва (гьакIни) Исмаил, аль-Йасаъ, Юнус ва ЛутI - гьар садаз (абурукай) Чна артуханвал (дережа) гана (амай) алемрин винел.
87. Ва (гьакIни *бязибур*) абурун бубайрикай, абурун несилрикай, абурун стхайрикай. Чна абур хкягъна ва абур Чна «Дуьз рекьел» гъана.
88. Ам я Аллагьдин «дуьз рехъ», Ада а рекьел гъизва (адалди рекьяй тухузва) Вичиз кIаниди Вичин лукIарикай, - ва нагагь абуру ширк авунайтIа (Адаз шерикар гъанайтIа) гьакъикъатда абуру авур крар файдасуз (*гьаваян*) жедай!
89. Абур - Чна чпиз Ктаб, арифдарвал (*камаллувал*) ва пайгъамбарвал ганвайбур я. Ва эгер абуру(*Меккадин агьалийри*) абурухъ (Ктабдихъ, пайгъамбарвилихъ) кафирвал авуртIа, Чна абур чпи абурухъ кафирвал тийизвай (маса) ксарал ихтибарнава (*яни мугьажирар, ансарар, муъмин ксар*).
90. Абур (*Ктаб, камаллувал, пайгъамбарвал атанвайбур*) - Аллагьди дуьз рекьел гъанвайбур я. Бес абурун дуьз рекье аваз вунни алад (*табий хьухь а рекьиз*). Лагь: «За квевай а кардихъ гьакъи тIалабзавач. Ам - анжах алемриз (*вири* *инсанриз*) «рикIел гъун» (*несигьат*) я».
91. Ва абуру Аллагьдиз Адан гьакъикъи къадир (къимет, дережа) ганач (*яни* абуруз Аллагьдин (*Адан ЧIехивилин*) гьакъикъи къадир чир хьанач) абуру лагьай чIавуз: «Аллагьди инсанриз са шейни (вайгь\*-дин авудна) ракъурнач». Лагь: «Бес ни (авудна) ракъурна Мусади гваз атай Ктаб инсанриз нур ва регьбервал яз куьне ам (*а Ктаб* кьилди) чарар (кьулар) авунай винел акъудиз адакай (са пай) ва гзафди чуьнуьх ийиз, вични квез чирнавайла (*Къуръандай*) я квез я куь бубайриз чизвачир крар?!» Лагь: «Аллагьди!» Ахпа тур абур чпин буш (чIуру) рахунра, къугъваз.
92. Ва и Ктабни, - Чна ам (авудна) ракъурнава, (*ам*) берекатлуди, адалай вилик хьайибур тестикьарзавайди я, ва вуна (адалди) «шегьеррин (*хуьрерин*) дидедиз» (Меккадиз *яни адан агьалийриз*) ва адан патарив гвайбуруз (Аллагьдин азабдикай) игьтиятлувал авунин хабар гун патал. Ва чпи Ахиратдихъ инанмишвал ийизвайбуру адахъ (*Къуръандихъ*) инанмишвалзава, ва абуру чпин кпIарни (вахтунда кьиле тухуз) хуьзва.
93. Ва вуж я мадни зулумкарди Аллагьдал тапарар къундармишнавайдалай ва я (*вичи*) лагьайдалай: «Заз вагьй\* ракъурнава»,- вичиз (Аллагьди) вагьй\*-дин са шейни ракъур тавунваз, ва я вичи лугьузвайдалай: «Аллагьди авудна ракъурай хьтинди (*Къуръан*) зани авудда»?! Ва акунайтIа ваз, зулумкарар рекьиз чандик хьайила (*кьиникьин пис четин гьалара*) ва малаикри чпин гъилер (*абурал*) яргъи авунвайла: «Акъуда куь руьгьер! Къе квез агъузвилин азаб - жаза я куьне Аллагьдикай лагьайвиляй гьахъсуз гафар ва Адан аятар (аламатар) патахъай такабурвал авурвиляй!»
94. Ва гьакъикъатда куьн Чи патав (*гьахъ-гьисабдиз ва эвездиз*) кьилдибур яз (*текдиз*) атанва (*хтана*) Чна куьн сифте сефер халкь авур гьалда хьиз. Ва куьне Чна квез багъишай няметар куь далуйрихъ кьулухъ туна. Ва аквазвач Чаз квехъ (*галаз*) куь «шафаатчияр» (*тереф хуьзвайбур*), куьне квез абур (ибадат авунин карда, Аллагьдин) шерикар я лугьуз тестикьарай (*гиман авур*). Дугъриданни атIанва куь араяр (*дуьньяда хьайи алакъаяр*), ва куьне (гьакI я лугьуз) тестикьар авурди квекай къакъатна (*квахьна*).
95. Гьакъикъатда, Аллагь я - (набататрин тумарин) тварар, ва цилер (падна) ахъайзавайди! Ада чан алайди чан алачирдай акъудзава, ва чан алачирди акъудзава чан алайдай. Ам (*Гьа ахьтинди*) я - Аллагь! Бес гьикI куьн элкъуьрзава (*гьахъдикай, ва куьне Адалай гъейри масадаз ибадатзава*)!?
96. Ам я (йифен мичIивал падна) пакаман (*яни* *йикъан*) экв ахъайзавайди, ва йиф Ада секинвал яз авунва, ва рагъ ва варз - гьисаб яз (абур кьведани чпин фалакра къалурнавай гьисабдалди гьерекатзава адалди инсанри вахтар чирун, гьисаб кьиле тухун патал). Ам (*а крар*) - Къудратлудан (*Гзаф Гужлудан*), Вири Чидайдан эцигнавай къайда (ва кьадар) я!
97. Ва Ам я квез куьне абурай къураматдин ва гьуьлуьн мичIивилерай (дуьз) рехъ жагъурун патал гъетер яратмишнавайди. Гьакъикъатда Чна баян гана ачухарнава аламатар (*делилар, лишанар*) чирвал авай ксариз.
98. Ва Ам я куьн са чандикай арадал гъанвайди (ва авунва квез) «амукьдай (*акъваздай*) чка» (*дидейрин руфун*) ва «хуьдай (*эцигдай*) чка» (*бубайрин кьулан тар*). Гьакъикъатда Чна баян гана ачухарнава аламатар (*делилар, лишанар*) фагьумлу (*гъавурда гьатзавай*) ксариз!
99. Ва Ам я цавай яд авуднавайди ва Чна адалди гьар са (жуьредин) набататар акъуднава (*экъечIиз тунва*): акъуднава Чна абурукай къадз (*къацу набатат*) вичяйни Чна (*къатар яз*) сад-садан винел алай тварар (*къуьлуьн кьилер хьтин*) акъудзава. Ва хумравдин тарцяй адан тумунин киседай (акъудна Чна) мукьвал алай галгамар. Ва (акъудна Чна) ципицIрин багълар, ва зейтунар ва анарар (тарар) - сад-садаз ухшар авай (бязигьалара) ва ухшар авачир (маса гьалара). Килиг куьн адан емишриз ада бегьер гъизвайла ва (адан) дигмиш хьуниз (*битмиш хьун, чрун*)! Гьакъикъатда, а крара - аламатар (делилар) ава инанмишвалзавай ксариз.
100. Ва абуру Аллагьдиз джинрикай шерикар авуна, вични Ада абур халкьнавайди яз. Ва абуру Адаз тапарар яз туькIуьрна рухваяр ва рушар, (чпиз) са чирвални авачиз. Пак я Ам, ва вине я Ам абуру (Адаз) гузвай сифетрикай (*лугьузвай шикилдикай*)!
101. (Ам я) - Арадал Гъайиди цавар ва чил сифте чешне авачиз. Гьинай (гьикI) жеда Адаз велед Адахъ «*уьмуьрдин* юлдаш» (*паб*) тахьанвайла?! Ва Ада вири шейэр халкьнавайла, ва са Гьадаз гьар са шей чизвайла!
102. Ам (Гьа ихьтинди) я - Аллагь, куь Рабби, авач гъуц (*ибадат авуниз лайихлу тир*) Адалай гъейри, - (*Ам я*) вири шейэрин Халикь. Бес (са) Адаз куьне ибадат ая! Ва Ам - гьар са шейинал къаюмвалзавайди (*гуьзчи, хуьзвайди*) я!
103. Акунри (килигунри) Ам кьатIузвач (гьиссзавач, аквазвач), ва Ада килигунар кьатIузва (аквазва). Ва Ам - Юмшагъди (*Милайимди*, *Вири КьатIуз Чизвайди*, Акьулдивай гьиссеривай гьисс ийиз тежедайди), Виридакай Хабар Авайди я!
104. (Лагь): «Гьакъикъатда, квез куь Раббидин патай «чпелди (*квез*) дуьз рехъ (*гьакь*) аквадай (*кьатIудай*) ачух делилар» атанва, ва низ акунатIа (*кьатIанатIа* абуралди гьакь ва инанмишвалнатIа абуру къалурзавайкардихъ) - ам (*адан менфят*) вич патал я, ва вуж (*абурукай*) буьркьуь хьанатIа,- ам вичиз аксина я. Ва зун - квел къаравул (*гуьзчи*) туш».-
105. Гьа икI Чна аламатар (делилар, аятар) жуьреба-жуьредбур гъизва (ва баян гузва, гьатта) абуру лугьудайвал: «Вуна (абур) кIелна чирнава!», ва (*адалди*) Чна ам баян гана ачухарун патал чирвалавай ксариз.-
106. Табий хьухь (вун) ви Раббидин патай ваз ракъурнавай «вагьй»\*-диз. Авач гъуц (*ибадатдиз лайихлу*) Адалай гъейри. Ва элкъуьгъ вун мушрикрикай.
107. Ва эгер Аллагьдиз кIан хьанайтIа абуру ширк ийидачир. Ва Чна вун абурал гуьзчи (*къаравул*) яз авунвач ва туш вун абурал къаюмни.
108. Ва экъуьгъмир (себ гумир) куьне абуру Аллагьдилай гъейри «тIалабунариз эверзавайбуруз» (ибадат ийизвай затIариз), тахьайтIа абуру Аллагьдиз себ гуда (*экъуьгъда*) душманвилелди (*зулумвилелди*) са чирвални авачиз. Гьа икI - Чна гьар уьмметдиз чпин амал хъсан яз къалурнава, ахпа абурун элкъвена хтун чпин Раббидин патав я, ва Ада хабар хгуда абуруз чпи авур амалрикай.
109. Ва абуру лап алакьдай кьван алахъиз чпин кьинерал Аллагьдал кьинер кьуна, эгер абурун патав (еке) аламат атайтIа, абуру адахъ дугъриданни инанмишвалда (лагьана). Лагь: «Аламатар - анжах Аллагьдив гва. Ва куь квез малумарзава(*гьинай квез чида*): ам (*аламат*) абурун патав атайлани абуру инанмишвал тийидайди?»
110. Ва Чна абурун рикIер ва абурун килигунар (*вилер* адакай) элкъуьрзава абуру адахъ эвелимжи сефердани инанмишвал тавурвал, ва Чна абур чпин «асивализ сергьятар чIурунин карда» (*куфрда*) буьркьуьдаказ, шаклудаказ тада. **8-жуз. кьил**
111. Ва эгер Чна абурун патав (*чпи тIалабайвал*) малаикар авуднайтIани ва(*Чна мейитрал чан хкана*) абурухъ галаз кьенвайбур раханайтIани, ва Чна абурун вилик гьар са шей кIватIнайтIани (*вирибуру пайгъамбарар гьахъ тирди тестикьариз*) абуру инанмишвал ийидачир,- анжах эгер Аллагьдиз кIан хьайитIа (инанмиш жеда), амма абурун чIехи пай авамвиле ава(*вун гваз атанвай гьахъдикай*).-
112. Гьа икI (*Чна вун душманралди имтигьан авунвайвал*) Чна гьар са пайгъамбардиз авунва душманар «инсанрин» ва джинрин шейтIанар, абурун садбуру муькуьбуруз инандирмишзава чIагурнавай гафар алдатмишарун яз. Эгер ви Раббидиз кIан хьанайтIа, абуру акI ийидачир. Ва тур вуна абур ва абуру къундармишзавайди (*туькIуьрзавай тапарар*)!
113. Ва ян гудайвал адахъ (*а чIагурнавай* *гафарихъ*) Ахиратдихъ инанмишвал тийизвайбурун рикIери, ва абур гьадал рази жедайвал ва абуру (пис крарикай) къазанмиш авун патал чпи къазанмишзавайди.-
114. (Лагь): «Бес за Аллагьдилай гъейри масад дуванчи яз тIалабдани кьван (*зини куь арада*) вични Ам тирла квез Ктаб (авудна) ракъурнавайди ачухдиз баян гана?». Ва чпиз Чна Ктаб багъиш авунвайбуруз чизва гьакъикъатда ам (*Къуръан*) - ви Раббидин патай (авудна) ракъурнавайди тирди (виче) гьахъ аваз. Гьавиляй гьич жемир вун шаклубурукай!
115. Ва тамам хьанва ви Раббидин Келима (*Къуръан*) дуьзвилин ва адалатлувилин патахъай (*ана авай гафар, къалурнавай крар вири гьахъ я*, *ва* *ана авай эмирар, къарарар вири лап адалатлубур я*). Авач Адан Келимаяр дегишардайди! Ва Ам я - Вири Ванер Къведайди, Вири Чидайди!
116. Ва эгер вун чилел алайбурун чIехи паюниз муьтIуьгъ хьайитIа абуру вун Аллагьдин рекьяй акъудда. Абур табий хьанва анжах гимандиз ва абуру анжах «гьакIан фикирар» къундармишзава.
117. Гьакъикъатда ви Раббидиз - Гьадаз виридалайни хъсан чизва вуж Адан рекьяй акъатзаватIа, ва Гьадаз виридалайни хъсан чизва дуьз рекье авайбурни.
118. Ва (гьавиляй) куьне неъ вичел Аллагьдин тIвар кьунвайдакай (тукIвадайла), эгер куьн Адан аламатрихъ (делилрихъ) инанмишбур ятIа!
119. Ва вучиз куьне недач кьван (*гьайванрикай тукIвадайла*) вичел Аллагьдин тIвар кьунвайдакай (*яни куь куьн* *акъвазарзава адакай куьне тIуьникай*), вични Ада квез (*баян гана*) ачухарнавайла вуч (Ада) квез гьарам авунватIа, - анжах эгер куьн а кардиз (*гьарамнавайди тIуьниз*) мажбур хьанвачтIа (*лап каш акьалтна маса шеъ авачиз кIеве гьатайла*, *а чIавуз ам квез ихтияр* *ава*)?! Ва гьакъикъатда гзафбуру чпин гьевесриз килигна са чирвални авачиз рекьяй акъудзава (масадбур). Гьакъикъатда ви Раббидиз - Гьадаз виридалайни хъсан чизва «сергьятар чIурзавайбур» (зулумкарар)! -
120. Тур куьне (*эй инсанар*) ачух гунагь ва адан чинебандини (*яни яргъа хьухь абурукай*). Гьакъикъатда чпи гунагь къазанмишзавайбуруз эвез (жаза) жеда чпи авур (пис крар) къазанмишуниз килигна.-
121. Ва немир куьне вичел (*тукIвадайла*) Аллагьдин тIвар кьун тавунвайдакай,- бес гьакъикъатда ам фасикьвал (*Аллагьдиз асивал*) я! Ва гьакъикъатда шейтIанри чпин «терефдарриз» (*мушрикриз*) дугъриданни инандирмишзава квехъ галаз гьуьжетар авун. Ва эгер куьн абуруз муьтIуьгъ хьайитIа (*а карда*), (а чIавуз) гьакъикъатда куьн мушрикар я.
122. Бес вич, «мейит» яз тирла (*куфрда*, *ширкда аваз*) Чна адал чан хкана (*имандалди*) ва Чна адаз нур авуна вичелди (*а* *нур себеб яз*) ам инсанрин юкьва къекъвезвай,- (*бес* *адан гьал*) вич зулуматра (*мичIивилера*) анай акъат тийиз авайдан мисал (*гьал*) хьиз яни?! Гьа акI - кафирриз чпи авур амалар хъсан къалурнава.
123. Ва гьа икI Чна гьар са хуьре анин «гунагькаррин башчияр» (*чIурувилер ийидайбур ва абурун чIехи ксарни*) туьретмишна абуру ана (чIуру) амалдарвилер (*чинебан чIуру къастар*) ийидайвал. Амма абуру (чIуру) амалдарвилер анжах чпиз акси яз ийизва, ва абуру гьич гьиссни ийизвач (*а кар*).
124. Ва абурун патав аламат (делил, аят) атайла абуру лагьана: «Чна гьич инанмишвал ийидач та чазни Аллагьдин Расулриз ганвай хьтинди (*аламатар*) гудалди». Аллагьдиз лап хъсан чида Вичин «ракъурдай шеъ» (аламат*,* «кагъаз») гьинал эцигдатIа (*нел ихтибардатIа*). (Мукьвара) агакьда гунагькарвал авурбурув агъузвал (*русвагьвал*) Аллагьдин вилик ва кIеви азаб абуру авур чIуру амалдарвилериз (*къастариз*) килигна.
125. (Гьавиляй) вуж Аллагьдиз дуьз рекьиз гъиз кIан хьайитIа, адан хуру Ада Исламдиз «ачухарда», ва вуж Адаз ягъалмишвиле тваз кIан хьайитIа, адан хуру Ада дарди гуьтIуьди ийида на лугьуди ам (гужалди) цавуз хкаж жезва (*ва адан нефес дар жезва*). Гьа икI (*ибурал авур хьиз*) - Аллагьди инанмишвал тийизвайбурал азаб эцигзава.
126. Ва им - ви Раббидин дуьз тир рехъ я. Гьакъикъатда Чна (баян гана) ачухарнава аятар (делилар, аламатар) рикIел гъана ибрет къачудай ксариз.
127. Абуруз «Саламатвилин Мескен» (*Женнет*) жеда чпин Раббидин патав. Ва Ам абурун Куьмекчи (Арха) жеда абуру авур амалриз килигна.
128. Ва (рикIел гъваш) а югъ, Ада абур вири кIватI хъийидай (ва лугьудай): «Эй, джинрин кIватIал (*еке* *жемят*)! Дугъриданни куьне лап гзаф инсанриз кар авуна (рекьяй акъудна)». Ва инсанрикай тир абурун «дустари» (*терефдарри*) лагьана: «Чи Рабби! Чакай садбуру муькуьбурукай (*сада- сад ишлемишиз*) менфятар къачуна, ва чун Вуна чаз (тайинарна) эцигай чи муьгьлетдин эхирдив агакьна». Ада лугьуда: «Куь *«*акъваздай чка» (*мескен*) ЦIай я, даим яз (куьн) ана амукьиз» - анжах Аллагьдиз кIан хьайиди квачиз. - Гьакъикъатда, ви Рабби - Камаллуди, Вири Чидайди я!
129. Ва гьа икI - Чна зулумкаррин садбуруз муькуьбурун винел гьакимвал гузва абуру къазанмиш авурдаз килигна.
130. (*Ва лугьуда Чна*) «Эй, джинрин (кIватIал) ва инсанрин кIватIал! Бес куь патав Расулар атаначирни квекай тир, квез Зи аятар (кIелиз) ахъайзавай ва (чпи) квез куь и йикъахъ галаз гуьруьшмиш жедай игьтиятлувилин хабар гузвай?!» Абуру лугьуда: «Чна, чаз (чпиз) акси шагьидвал ийизва (*Расулар атайди, ва абуру чав* *агакьарайди…амма чна инанмишвалначир*)». Ва абур и дуьньядин уьмуьрди алдатмишна, ва абуру чпиз акси тир шагьидвална, гьакъикъатда чеб кафирар тир лагьана.
131. Ам (*Чна* *Расулар ракъурун*) - авиляй я хьи, ви Раббиди хуьрер (*уьлквеяр*) терг ийидай туш зулумдиз килигна, абурун агьалияр гъафилвиле аваз (*Расулри диндикай хабар таганмаз*).
132. Ва гьар садаз (абурун, чпи) авур амалриз килигна дережаяр ава. Ва ви Рабби абуру ийизвай амалрикай гъафилвиле авач.
133. Ва ви Рабби я - Девлетлуди (*садазни муьгьтеж туширди*), (ЧIехи) Регьимдин Сагьиб! Эгер Адаз кIан хьайитIа Ада куьн алудда (тергда) ва квелай гуьгъуьниз куь чкадал гъида Вичиз кIан хьайибур, (Ада) куьн арадал гъайивал (*виликдай хьайи*) маса ксарин несилдикай.
134. Гьакъикъатда квез хиве кьунвай (гьелягь) кар (*азаб*) дугъриданни ам алукьда, ва туш куьн ажиз (*усал*) ийиз жедайбур (*квевай адакай хкечIиз жедач*).
135. Лагь: «Эй, зи халкь! Куьне куь гьалда (*къайдада*) амал ая, зани амал ийида (*заз зи Раббиди эмирнавайвал*) ва квез (ахпа) чир жеда низ жедатIа хъсан эхир (Ахиратдин) Мескенда. Гьакъикъатда зулумкарриз агалкьунар (гьич) жедач».
136. Ва абуру, Аллагьдиз (тайинар) авунва пай Ада арадал гъанвайдакай: цанвай никерикай (къацарин ва тарарин бегьеррикай) ва мал-къарадикай, ва абуру лагьана: «Им (*и* *пай*)- Аллагьдиз!»,- чпин «(гьакIан) фикирралди» (*буш* *тестикьруналди*), - « Ва им (*и* *пай*) - чи шерикриз». Бес абурун шерикриз тирди (*тайинарнавай пай*) - ам Аллагьдив агакьзавач, ва Аллагьдиз тирди (*талукьарнавайди*) ам абурун шерикрив агакьзава. Лап писди я абуру кьабулзавай къарарар!
137. Гьа икI (*шейтIанди мушрикриз бегьеррикай ва маларикай Аллагьдиз пай тайинарун хъсан яз къалурайвал*) - гзафбуруз мушрикрикай абурун шерикри чпин аялар яна кьин хъсан яз къалурна, абур (*диде -бубаяр*) «телефвилиз» вегьин патал ва абуруз абурун дин какадарун патал. Ва эгер Аллагьдиз кIан хьанайтIа, абуру а кар ийидачир, бес тур абур (*вуна эй Пайгъамбар*) ва абуру къундармиш ийизвайдини (*Аллагьдикай* *туькIуьрзавай таб крар*)!
138. Ва абуру лагьана: «И малар (*мал-къара, девеяр*) ва цанвай никер (*къацарин ва тарарин бегьерар*) къадагъа я, абур анжах чаз кIан хьайибуру дадмишда»,- чпин «(гьакIан) фикирралди» (*буш* *тестикьруналди*). Ва (*абуру мадни лагьана:* и) малар (гьайванар*: девеяр*) - абурун далуяр гьарамнава (*акьахуниз, пар тухуниз*), ва (ава) малар (гьайванар: *девеяр*) - абурал (абуру *тукIвадайла* ) Аллагьдин тIвар кьазвач, - Адал таб къундармишиз (*Аллагьдал таб вегьез*). (Ахпа) Ада абуруз эвез (*жаза*) гуда, абуру авур (таб) къундармишунриз килигна.
139. Ва абуру лагьана: «Руфунра авайди и маларин (*гьайванрин* *хазвай балаяр*), - чи итимриз ихтияр ава (*талукь* *я*) ва гьарам я чи папариз». Ва эгер ам кьенвайди (*чан алачирди*) яз хьайитIа, - абур (*вири*) ана (*ам тIуьнин карда*) иштаракчияр я. (Ахпа) Ада абуруз эвез (*жаза*) гуда, абуру лагьай сифетрин (гайи гьаларин). Гьакъикъатда, Ам - Камаллуди, Вири Чидайди я.
140. Дугъриданни зиянвал хьанва чпи чпин аялар яна кьейибуруз сефигьвал яз са чирвални авачиз, ва чпиз Аллагьди (ризкъи яз) пай ганвайди гьарам авурбуруз Аллагьдал таб къундармишиз(*таб* *вегьез*). Дугъриданни (абур) ягъалмишвиле гьатна ва тушир абур дуьз рекье авайбур!
141. Ва Ам я - (даяхар кваз *чиликай*) хкажнавай (*ципицIрин багълар*) ва хкаж тавунвай бустанар арадал гъанвайди, ва хумравдин тарар, ва (*цанвай*) къацар (вичини) гьар жуьредин «недай затIар» (*бегьер*) гъизвай, ва зейтунар (тарар) ва анарар (тарар, вичин емишар) ухшар авай (*шикилдиз*) ва ухшар авачир (*тIямдиз*). Неъ (куьне) адан емишрикай (абуру) емиш гъайила, ва ам (*бегьер*) кIватI хъувур юкъуз (*чIавуз*) адан гьакъи (*закат*) це. Ва исраф\* (*кьадардилай артух авун, вара-зара авун*) ийимир куьне, гьакъикъатда Адаз исраф-дайбур кIандач!
142. (Ва яратмишна Ада) Мал - къарадикай пар ялдайбурни (*девеяр*), ва «маса крар патал тирбурни» ( *тукIваз, акьахна гьализ, сар, хамар ишлемишиз..*). Неъ квез Аллагьди (*ризкъи* *яз*) пай ганвайдакай ва шейтIандин камариз табий жемир (куьн). Гьакъикъатда ам квез ачух душман я.
143. (*Яратмишна Ада квез гьайванар*) Муьжуьд жуьре (жуьтер яз): хперикай - кьвед, ва цIегьерикай - кьвед. Лагь: «А кьве эркекар (*яни* *хперин ва цIегьерин*) Ада гьарамнавани я (тахьайтIа) а кьве дишибур, ва я а кьведбурунни дишибурун руфунра («*аялрин кIвалера*») авайбур? Хабар це (*ахъай ая*) куьне заз чирвилералди, эгер куьн гьахъбур ятIа».
144. Ва девейрикайни - кьвед, ва калерикайни - кьвед. Лагь: «Ада а кьве эркекар гьарамнавани ва я а кьве дишибур, ва я а кьведбурунни дишибурун руфунра («*аялрин кIвалера*») авайбур? Я тахьайтIа куьн шагьидар тирни (*а чкадал алайни*), Аллагьди квез и кар веси (эмир) ийидайла?!» Бес вуж я мадни зулумкарди вичи Аллагьдал тапарар къундармишзавайдалай инсанар дуьз рекьяй акъудун патал, са чирвални авачиз?! Гьакъикъатда, Аллагьди зулумкар ксар дуьз рекьиз гъидач!
145. Лагь: «Заз жагъизвач заз (Аллагьди) ракъурнавай (инандирмишнавай) «вагьй»\*-да недайдаз недай шеъ гьарамнаваз (*куьне лугьузвай шейэрикайни*) , - анжах (ам)тушиз хьайитIа: гиликьнавайди (*шариатдин къайдадалди тукIун тавуна чан акъатнавайди*), авахьай (*экъичай*) иви, вакIан як - ам гьакъикъатда мурдар я, - ва гьакIни (*ам тушиз хьайитIа*) - фасикьвал (*Аллагьдиз асивална тукIунвайди -* вич) Аллагьдилай гъейри (масадан) тIварцIел тукIунвайди (-*ибур вири гьарам я*). Ва вуж мажбур хьанатIа (*ахьтинди нез*), зулум ва мидявал тийиз (*сергьятар чIур тийиз, герекдалай артухди тенез*) гьакъикъатда ви Рабби - Багъишламишдайди, Регьимлуди я.
146. Ва чувуд-дин гвайбуруз Чна гьарамна (*гьайванрикай ва къушарикай*) гьар са (хилериз пай тушиз сад тир) кек алайбур (*деве, къаз, девекъуш*). Ва калерикайни хперикай Чна абуруз гьарамна абурун кьведбурунни пи (*маъ*), анжах абурун кьведбурунни юкьван тарал алай, къенерик (*ратарик*) квай ва кIарабрик ккIанвайди квачиз. Ам Чна абуруз ахьтин эвез (*жаза*) ганай абурун зулумдиз (чIурувилериз) килигна. Ва гьакъикъатда Чун керчекди я (Чна дуьз лугьузва)!
147. Ва эгер абуру вун таб яз кьуртIа, (жува) лагь: «Куь Рабби гегьенш регьимдин Сагьиб я, ва тахсиркар (*гунагькар*) ксарилай Адан жаза (*азаб*) алудиз жедай туш».
148. (Ахпа) Ширк авурбуру лугьуда: «Эгер Аллагьдиз кIан хьанайтIа чна ширк ийидачир, ва чи бубайрини, ва чна са шейни гьарамни ийидачир». Гьа икI абурулай вилик хьайибурунни таб яз кьунай (*Расулар*) та абуру Чи жаза (*азаб*) дадмишна. Лагь: «Авани квез са жуьредин кьванни чирвал, куьне ам чаз винел акъуддайвал? Куьн табий хьанва анжах гимандиз ва куьне анжах «гьакIан фикирар» (*тапарар*) къундармишзава».
149. Лагь: «Бес Аллагьдихъ (гьуьжеткардин делил чIурна адал гъалибвал къачунин) кардив агакьардай делил ава. Ва эгер Адаз кIан хьанайтIа, куьн вири Ада дуьз рекьел гъидай».
150. Лагь: «Гъваш (куьне) куь шагьидар чпи шагьидвал ийизвай гьакъикъатда Аллагьди им (*куьне гьарамнавайди*) гьарамнава лугьузвай!» Эгер абуру шагьидвал авуртIани (*таб яз*), вуна абурухъ галаз шагьидвал ийимир (*яни абурун чIалахъ жемир, ва чир хьухь ваз ам ачух таб тирди*). Ва табий жемир вун гьевесриз Чи аятар (*делилар*) таб яз кьунвайбурун ва чпи Ахиратдихъ инанмишвал тийизвайбурун ва чпин Раббидихъ галаз (масадбур *Адаз шерикар яз кьуна*) барабар ийизвайбурун!
151. Лагь: «Ша (куьн), за кIелда куь Раббиди квез вуч гьарамнаватIа». (Эмирнава Ада квез): Куьне Адаз са шейни шерик гъун тавун; диде-бубайриз хъсанвал авун; ва (яна) рекьимир куьне куь аялар (акьалтIай) кесибвиликай кичIе хьана, - Чна гузва квез ризкьи (*рузи*) ва гьабурузни; ва мурдар крарив мукьув жемир куьн - абурукай я ачухбурув я чинебанбурув; ва Аллагьди (рекьиз) гьарамнавай чан яна рекьимир куьне - анжах гьакь аваз хьайитIа (*яни* *кьисас яз*, *зина авурдаз жаза яз, ва муртадвал авурдаз - шариатда абуруз виридаз жаза яз кьиникь къалурнава*). Ам (а крар)- квез веси авунва (*эмирнава*), белки куь акьулди кьатIун.
152. Ва мукьув жемир куьн (*кямир*) етимдин малдив, - анжах мадни хъсан кар аваз хьайитIа(*ам патал*, *а чIавуз* ихтиярава), та (ам) вичин тамам яшдихъ агакьдалди. Ва тамамвилелди алцума куьне киле (*уьлчме*) ва терез адалатлувал гваз, Чна чандин (*инсандин*) хиве твазвач анжах адалай алакьдайдалай гъейри. Ва куьне лугьудайла (*шагьидвализ ва…*) адалатлувал ая (куьне) гьатта абур мукьва-кьилияр яз хьайитIани, ва Аллагьдихъ галаз хьайи (куь) икърар тамамара (*бегьемдиз кьилиз акъуда*). Ам (*а крар*) - Ада квез веси авунва (*эмирнава*), белки куьне рикIел гъин (*несигьат къачун*).
153. Ва (*эмирнава Ада квез*) бес гьакъикъатда им (*Ислам*)- Зи дуьз тир рехъ я бес табий хьухь гьа адаз, ва (маса) рекьериз табий жемир, абуру куьн Адан дуьз рекьивай чара ийида (*къакъудда* ). Ам (*а кар*) - Ада квез веси авунва (*эмирнава*) белки квез кичIе жен (Аллагьдикай, *Адан эмирар кьилиз акъудиз ва къадагъайрикай яргъа жез*).
154. (*Ва* *лагь абуруз гьакIни*): «Ахпани, Чна багъишна Мусадиз Ктаб тамамвал яз хъсан крар авурдаз (*адан* *уьмметдикай*), ва гьар са шейинин баян яз, ва дуьз регьбервал ва регьимлувал яз,- белки абуру чпин Раббидихъ галаз гуьруьшмиш хьунихъ инанмишвал ийин!»
155. Ва и Ктаб (*Къуръан*)- Чна ам (авудна) ракъурнава, берекатлуди я (ам), бес табий хьухь куьн адаз ва кичIе хьухь (Аллагьдикай)- белки квез регьимлувал ийин.
156. (*Чна и Ктаб авудна ракъурнава*) Куьне талагьун патал: «Ктаб (авудна) ракъурнай чалай вилик анжах кьве (еке) жемятдиз (*чувуд -дин гвайбуруз ва насарай-риз*), ва чун абурун «кIелна чирунрикай» гъафилвиле авай».
157. Ва я куьне талгьун патал: «Эгер чаз Ктаб (авудна) ракъурнайтIа, чун дугъриданни абурулай мадни хъсандиз дуьз рехъ кьиле тухудай (*мадни мягькемдиз* *дуьз рекьел жедай*)». Бес (ингье) квез атанва (хьи) «ачух делил» куь Раббидин патай ва (дуьз рекьин) регьбервал ва регьим (*и уьмметдиз*). Ва (бес) вуж я мадни зулумкарди вичи Аллагьдин аламатар (делилар, аятар) таб яз кьурдалай ва абурукай патахъ элкъвейдалай (*ва я* масадбур абурукай къакъудайдалай) ?! (Ахпа) Чна Чи аламатрикай (аятрикай) патахъ элкъвейбуруз (*ва я* масадбур абурукай къакъудурбуруз) гуда азабдин лап писди, - абур патахъ элкъуьниз (ва масадбур абурукай къакъудуниз) килигна.
158. Абуру чпин патав (*чан къахчудай*) малаикар атунилай ва я (*Къияматдин Юкъуз дуван атIуз*) ви Рабби атунилай, ва я ви Раббидин бязи «аламатар» (*Къияматдин Йикъан лишанар*) атунилай гъейри маса кар гуьзлемишзава жал?! Ви Раббидин бязи «аламатар» (*лишанар*) атай юкъуз менфят жедач чандиз адан имандикай (вичи) адалай вилик инанмишвал тавур ва я (*менфят жедач чандиз*) вичин иманда (*инанмишвал авур девирда*) хийир къазанмиш тавур (*яни вич инанмиш яз хъсан амал* *тийиз, адаз туба ийиз кIан хьайитIа, ам кьабул жедач*). Лагь: «Гуьзлемиша (куьне а крар атун), гьакъикъатда чнани гуьзлемишда!»
159. Гьакъикъатда чпи, чпин дин (дегишвилер туна) чара (*пай- пай*) авурбур ва (чеб) кIапIал-кIапIал хьайибур, - туш вун гьич сакIани абурухъ галаз алакъалу! Абурун кар анжах Аллагьдив гва, ахпа хабар хгуда Ада абуруз чпи авур амалрикай.
160. Вуж хъсан кар гваз атайтIа (*ни хъсан кар авуртIа*), адаз гьам хьтин цIудан саваб жеда, ва вуж пис кар гваз атайтIа (*ни пис кар авуртIа*), - гудач адаз эвез (*жаза*) анжах гьам хьтин садан жазадилай гъейри, ва абуруз (*артух жаза гана*) зулум ийидач.
161. Лагь: «Гьакъикъатда, зун зи Раббиди гъанва «дуьз рекьел», (дуьньядин ва Ахиратдин) кар къайдада твадай дин яз, (вични) Ибрагьиман дин тир, гьаниф\* яз (*муькуь вири динар туна Сад Аллагьдихъ ян гайиди яз*). Ва тушир ам мушрикрикай!
162. Лагь: «Гьакъикъатда, зи капI ва зи къурбанд авун (*ибадат*) ва зи уьмуьр ва зи кьиникь Аллагьдиз - алемрин Раббидиз, талукьнава,
163. Авач Адаз шерикар, ва а кар заз эмирнава, ва зун сад лагьайди я мусурманрикай».
164. Лагь: «Бес за (масад) тIалабдани Аллагьдилай гъейри Рабби яз, - вични Ам вири шейэрин Рабби тирла?!» Ва гьар са чанди (*гунагь, писвал*) къазанмишзава анжах вичиз акси яз. Ва са «пар ялзавайдани» (*чандини*) масадан (*маса* *чандин* гунагьрин) пар ялдач. Ахпа, куь Раббидин патав я куь хтун, ва Ада квез куь арада хьайи (фикиррин) чаравилер хьайи крарикай хабар хгуда.
165. Ва Ам я - квекай сада садалай гуьгъуьниз (*са несилди муькуьдан*) чка кьадайбур авунвайди чилел, ва (Ада) квекай садбур муькуьбурулай дережайриз хкажнава Ада куьн синемишун (*ахтармишун*) патал (Ада) квез ганвайдан (*няметрин*) гьакъиндай. Гьакъикъатда ви Рабби жазадиз йигинди я, ва гьакъикъатда Ам - (гьелбетда) Багъишламишдайди, Регьимлуди я!