**Сура: «аль-Бакъарагь»**

**2- Сура: «Кал»**

Мергьяметлу, Регьимлу Аллагьдин тIварцIелди!

1. Алиф, ля́м, ми́м (*И аятдин мана са Аллагьдиз хъсан чида*).
2. А Ктаб (Къуръан)-виче са шакни авачир (ам Аллагьдин патай тирди) -регьбервал (дуьз рехъ къалурдайди )я «Аллагьдикай кичIебуруз»( *Адан эмирар кьилиз акъудзавай ва Адан* *къадакъайрикай яргъа жезвайбуруз Адан жазадикай чеб хуьн патал*),
3. Чпи,гъайб\*- дихъ (*вилерикай чуьнуьх тир, чинебан тир шейэрихъ:Ахиратдихъ, Женнетдихъ…*) инанмишвал ийизвайбуруз, ва капI кьиле тухузвайбуруз, ва Чна чпиз ганвайдакай (Аллагьдин рекье) харж ийизвайбуруз,
4. Ва чпи, ваз «(авудна) ракъурнавайдахъ»ва валай вилик «(авудна ракъурнавайдахъ» инанмишвал ийизвайбуруз, ва Ахиратдихъни абуру якъиндиз инандирмишвалзава.
5. Абур чпин Раббидин патай тир регьбервилин рекьел ала, ва гьабур я агалкьунар жедайбур.
6. Гьакъикъатда, кафирвал авурбуруз вуна абуруз игьтиятвал авунин хабар гайитIани, ва я вуна игьтиятвал авунин хабар тагайтIани сад я, абуру (*гьар гьикI хьайитIани*) инанмишвал ийидач.
7. Аллагьди муьгьуьр эцигнава абурун рикIерал ва абурун япарал, ва абурун килигунрал шаршав(*вилерал* *перде*) ала, ва абуруз чIехи азаб жеда.
8. Ва ава инсанрин арада лугьузвайбур: «Чна Аллагьдихъ ва Эхиримжи Йикъахъ инанмишвалнава », амма абур агъунвайбур туш.
9. Абуруз Аллагь ва инанмишвал авунвайбур алдатмишиз кIанзава, амма абуру анжах чеб алдатмишзава чпиз гьич хабарни тушиз.
10. Абурун рикIера азар ава, ва Аллагьди абуруз азар мадни артухарнава, ва абуруз азиятлу азаб жеда тапарар авурвиляй.
11. Ва абуруз: «Чилел чIуру крар ийимир!»- лагьайла, абуру лугьузва: «Дуьз крар ийизвайбур анжах чун я».
12. Бес ваъ! Гьакъикъатда абур - чеб я чIуру крар ийизвайбур, амма абуруз а кар хабар туш (*гьиссзавач*).
13. Ва абуруз: «Инсанри инанмишвал авунвайвал инанмишвал ая куьне» лагьайла» - абуру лугъузва: «Бес чна инанмишвалдани кьван сефигьри (*акьулдиз кьезилбуру*) инанмишвал авурвал?» Туш, гьакъикъатда абур чеб я сефигьар, амма абуруз чизвач.
14. Инанмиш хьанвайбур гьалтайла, абуру лугьузва: «Чна инанмишвалнава», ва чпин шайтIанрихъ галаз кьилди амукьайла, лугьузва: «Чун квехъ галайди я, чна ийизвайбур ягьанатар я».
15. Аллагьди абурукайни «ягьанат» ийида ва Ада абуруз чпин «асивализ сергьятар чIурунин карда» буьркьуьдаказ, шаклудаказ хьун артухарда (*мадни яргъал хъийида*).
16. Абур -«рекьелай алатун»(ягъалмишвал) маса къачунвайбур я«дуьз рехъ»маса гана, ва къазанжи (*хийир*) гъанач абуруз абурун алишверишди, ва абур дуьз рекьевайбур хьанач.
17. Абурун мисал ухшар я вичи цIай куькIуьрнавайдан мисалдиз. Ва ада (*цIу*) вири патар экуь авурла, Аллагьди абурун экв къахчуна ва абур са затIни такваз, зулуматра (*мичIивилера*) туна.
18. (Абур я) Бишибур, лалбур, буьркьуьбур - ва абур элкъвена хкведач (*ягъалмишвиликай дуьз рекьихъ*)!
19. Ва я ухшар я (мисалдиз) цавай къвайи вичихъ мичIивилер, цавар рахун ва цIайлапанар галай, лап къати марфадик акатнавайбурун, абуру цавар рахунин къати ванерикай чпин япара тупIар твазва,кьиникьуникай игьтиятвализ. Гьакъикъатда, Аллагьди кафирар элкъуьрна кьунва.
20. ЦIайлапан абурун вилерин экв тухуниз мукьвал я, гьар сеферда ада экв гайила, абур рекье гьатзава, ва, мичIи хьайила, акъваззава. Ва эгер Аллагьдиз кIан хьайитIа, Ада абурун «ван атун» ва «вилериз акунар» къахчуда (*квадарда*). Гьакъикъатда, Аллагь гьар са шейинал къудратлу я.
21. Эй, инсанар! Ибадат ая куьне куь Раббидиз - Вичи куьн ва квелай вилик хьайибурни халкь авунвай, квез (Аллагьдикай) кичIе хьун патал.
22. Вичи квез чиликай мес авунвай, цав къав яз эцигнавай, ва цавай яд авуднавай, ва адалди емишар акъуднавай (*экъечIиз тунвай*) квез рузи яз, гьавиляй гъимир куьне Аллагьдиз «барамбарбур» (*шерикар* *гъимир* *Адаз*), квез чиз -чиз (*Адаз барамбарди, ухшарди авачирди*).
23. Ва эгер куьн шаклувиле аватIа Чна Чи лукIраз авудна ракъурнавайдан патахъай, гъваш кван куьне са сура гьахьтинди тирдай (*Къуръан хьтиндай*) ва эвера куь шагьидризни Аллагьдилай гъейри, эгер куьн гьахълубур ятIа.
24. Ва эгера куьне авунвачтIа (ам икьван чIавалди ийиз тахьана) ва квевай ам гьич ийизни жедач,- кичIе хьухь квез ЦIукай, вичин кудай затI инсанарни къванер тир, кафирриз гьазурнавай.
25. Ва шад хабар це (вуна) чпи инанмишвал авуна «диндар крар» авурбуруз - гьакъикъатда абуруз чпин кIаникай вацIар авахьзавай Женнетар жеда. Гьар сеферда абуруз багъишайла (*пай яз* *гайила*) анравай емишрикай ризкьи яз, абуру лугьуда: «Им - чаз гьа виликдай багъишай (*гайи пай*) хьтинди я». Ва абуруз гудайди адаз ухшар тирди жеда (*шикилдиз, амма тIямдиз мадни хъсанди жеда*). Ва абурухъ анра (*вацра* *кьилерикай ва…*) «михьи» авунвай папар жеда, ва абур ана даим яз амукьда.
26. Гьакъикъатда, Аллагьдиз регъуьзвач мисал гъиз (са шей) - мчек ва адалайни гъвечIи (*ва я* вине) тирди. Эгер инанмиш хьанвайбур лагьайтIа, абуруз гьакъикъатда ам чпин Раббидин патай гьакь (*гьакъикъат*) тирди чизва. Ва эгер кафирвал авурбур лагьайтIа, абуру лугьузва: «Аллагьдиз вуч лугьуз кIан хьанва и мисалдалди?». Адалди Ада гзафбур ягъалмишвиле твазва ва гзафбур Ада дуьз рекьел гъизва. Ва Ада адалди ягъалмишвиле твазва анжах фасикьар,
27. Чпи, Аллагьдин (Ада абурувай къачунвай) икьрар чIурзавай ам кутIунна мягькемарайдалай кьулухъ, ва «алакъалу авуна хуьх» лагьана эмирнавай кар Аллагьди (чпи) кьатI ийизвай, ва (чпи) чилел чIурувилерни чукIурзавай. Абур - чеб я зиянвал жедайбур.
28. ГьикI куьне Аллагьдихъ кафирвалзава - куьн чансузбур тир ва Ада квел чан гъанва?! Ахпа Ада куь чан къахчуда, ахпа квел чан хкида, ахпа куьн Адан патав (элкъуьрна) хкида.
29. Ам я - Вичи квез чилел алай кьванди вири (*няметар*) халкьнавайди, ахпа Ада къаст авуна (чалишмишвална) цавухъ, ва Ада абурукай ирид цавар дуьзарна, ва Адаз гьар са шейиникай чизва.
30. Ингье ви Раббиди малаикриз лагьана: « Гьакъикъатда За чилел хали́фа\* (Чна вичел эцигнавай везифа - чил кардик кутун Аллагьдин мурад тирвал, - чебни садбур муькуьбурулай гуьгъуьниз чкадал къвез кар давамар хъийидай, кьиле тухудайди) ийизва (*яни* *Адам ва несилар*)». Абуру лагьана: «Вуна ана чIурувилер чукIурдай ва ивияр экъичдайди ийизвани, вични чна Ваз гьамд гъиз тарифзавайла ва чна Вун пак ийизвайла?» Ада лагьана: «Гьакъикъатда Заз квез чин тийизвайди чизва».
31. Ада Адамаз вири (шейэрин) тIварар чирна, ахпа Ада абур (а тIварар алай шейэр) малаикриз къалурна (*теклифна*), ва лагьана: «Лагь (яхъ) кван куьне Заз ибурун тIварар эгер куьн гьахъбур ятIа».
32. Абуру лагьана: «Пак я Вун! Авач чаз чирвал Вуна чаз чирайдалай гъейри. Гьакъикъатда Вун - Вири Чизвайди, Арифдарди (Камаллуди) я!»
33. Ада лагьана: «Я Адам! Хабар це абуруз абурун тIварарикай». Адама абуруз абурун тIварарикай хабар гайила, Ада лагьана: «Бес За квез Заз цаварин ва чилин гъайб\* (*чинебан, чуьнуьх тир крар*) чизвайди лагьаначирни, ва Заз (мадни) чизвайди куьне ачухдал (*винел*) акъудзавайди ва чуьнуьхна (*чинеба*) ийизвайдини?»
34. Ва ингье Чна малаикриз лагьана: «Сажда (*икрам*) ая куьне Адамаз». Ва (гьасятда) абуру сажда авуна, са иблисдилай гъейри ада авун кьабулнач ва такабурлувална, ва (ам) кафиррикай хьана.
35. Ва Чна лагьана: «Я Адам! Яшамиш жез ацукь вун ва ви паб Женнетда, ва неъ куьне кьведани квез (кIанивал) гьинай кIандатIани анай, ва мукьув жемир куьн (кьвед) и тарцив, тахьайтIа куьн кьведни залумрикай жеда».
36. Ва шайтIанди абур кьведни «татаб (*ва я* цIуьдгъуьн)» жедайвал (*абуру* *хатIа ийидайвал*) авуна адан (*яни* *тарцин*) патахъай, ва абур кьведни чеб авай чкадай (*ва я* хъсан гьалдай) акъудна. Ва Чна лагьана: «ЭвичI куьн (чилел), куьн сад садаз душманар я! Ва квез чилел «яшамиш жез акъваздай чка» ва (*са тIимил менфят къачуна* *ахпа куьтягь жедай*) няметар ишлемишун жеда, та са вахтуналди.
37. Ва къаршиламишна Адама вичин Раббидин патай келимаяр, ва Ада адан туба кьабулна. Гьакъикъатда, Ам я - Туба Гзаф Кьабулдайди, Регьимлуди!
38. Чна лагьана: «ЭвичI куьн инай вири! Ва эгер куь патав атайтIа «дуьз рекьин регьбервал» Зи патай - вуж табий хьайитIа Зи «дуьз рекьин регьбервилиз» - жедач абуруз я кичIевал, ва жедач абур пашманни.
39. Ва чпи, Чи аятрихъ (*аламатрихъ, делилрихъ*) кафирвал авуна таб яз кьурбур - абур Жегьеннемдин «сагьибар» жеда, абур ана гьамишалугъ яз амукьда.
40. Эй, Исраилан рухваяр! РикIел гъваш куьне За квез багъиш авур Зи няметар. Ва тамамвилелди кьилиз акъуда куьне Зи «Икьрар» (*Агьт*), За квез За гайи икьрар тамамвилелди кьилиз акъудда, ва са Закай квез къурху хьухь.
41. Ва инанмишвал ая куьне За «авудна ракъурнавайдахъ»(*Къуръандихъ*) квев гвайдаз тестикьарун яз, ва жемир куьн адахъ эвелимжи кафирвал авурди. Зи «аламатар» (*лишанар, аятар*) усал къиметрихъ маса гумир (*дегишмир*), ва Закай квез кичIе хьухь.
42. Ва куьне гьакьдик (За ракъурнавай) таб какадармир (*таб гьакь яз къалурун патал*), ва чуьнуьх ийимир (*чинебан мийир*) куьне гьакь, квез чиз- чиз (а кар).
43. Ва капI кьиле твах куьне, ва закат це, ва руку́гI\*- завайбурухъ (\*кпIунал юкь агъузун) галаз «руку́гI»\* ая куьне.
44. Бес куьне инсанриз эмир гузвани «лап хийир крар» авун, куьне куьн рикIелай алуднаваз,(вични) куьне Ктабни (*Таврат*) кIелзавайла?! Бес кьатIузвачни куь акьулди?!
45. Ва куьмек яз къачу куьне (*куь гьар са кардиз*) сабур ва капI, гьакъикъатда ам (*капI*) «четинвал» (еке пар) я, анжах умунлубуруз квачиз,
46. Чпи, якъиндиз инандирмишвалзавай гьакъикъатда чеб чпин Раббидихъ галаз гуьруьшмиш жедайди ва гьакъикъатда чеб Адан патав хкведайди.
47. Эй, Исраилан рухваяр! РикIел гъваш куьне За квез гайи Зи няметар, ва За квез (куь девирдин амай) алемрин винел артуханвал (*дережа*) гайиди,
48. Ва кичIе хьухь квез а Йикъакай - са чандиз маса чандикай эвездин са куьмекни тежедай, ва адавай шафаатни\*(*килиг 4-сура 85-аят*) кьабул тийидай, ва адавай «азад авунин гьакъи» («*барамбарди*») къачун тийидай, ва абуруз са куьмекни гун тийидай.
49. Ингье, Чна куьн Фиръаван тайифадикай (кIватIалдикай) къутармишна. Абуру квез пис азабар гузвай, куь рухваяр рекьизвай, ва куь дишегьлияр чан аламаз тазвай. Ва а карда квез чIехи имтигьан авай (ва куьн къутармишунин карда чIехи нямет ава квез) куь Раббидин патай.
50. Ва ингье Чна гьуьл пайна куьн себеб яз (куьн гьахьдайла), ва Чна куьн къутармишна ва Фиръавандин тайифа (кIватIал) Чна батмишарна куьн (*абуруз*) килигиз - килигиз,
51. Ва ингье Чна тайинарна Мусадиз (муьгьлет) яхцIур йиф (*абурун гуьгъуьнай Чна адаз Таврат ракъурдайвал дуьз рекьин регьбервал яз Исраилан рухвайриз*), ва адалай (*Муса* *фейидалай*) кьулухъ куьне (къизилдин) дана (гъуц яз) кьуна, куьн зулумкарар яз.
52. Ахпа Чна квелай гъил къачунай адалай кьулухъ - белки куьне шукур гъин.
53. Ва ингье Чна Мусадиз Ктаб (*Таврат*) ва «фаркь ийидайди»(*гьакь ва таб чара ийидай аламат*) багъишна, куьн дуьз рекьел атун патал.
54. Ва ингье Мусади вичин халкьдиз лагьана: «Эй, зи халкь! Куьне (къизилдин) дана (гъуц яз) кьуналди (куьне) квез зулум авуна, туба ая куьне куь Халикьдиз (*куьн* Яратмишайдаз) ва куьне куьн яна йикь (данадиз ибадат тавурбуру - авурбур), ам - квез хъсан я куь Халикьдин (*куьн* Яратмишайдан) вилик». Ва Ада куь туба кьабулна. Гьакъикъатда Ам я - Гзаф Туба Кьабулдайди, Регьимлуди!
55. Ва ингье куьне лагьана: «Эй, Муса! Чун вахъ гьич инанмиш жедач та чаз Аллагь ачухдиз аквадалди». Ва куьн цIайлапанди кьуна (*ва квев кьиникь агакьна*) куьн килигиз-килигиз.
56. Ахпа Чна квел чан хкана куьн (цIайлапандикай) кьейидалай кьулухъ,- куьне шукур авун паталди.
57. Ва Чна квез цифедикай хъен авунай ва Чна квез манну\* (*тарарал жедай шкьакь хьтин ширишдиз ухшар тир, хъипи рангунин ширин дад галай затI*) ва сальва́\* (*чуьлдин къушарин са жуьре - туртурар*) авудна ракъурнай: «Неъ куьне, «хъсан (*хуш*) тирбурукай» Чна квез паяр ганвай (*рузи яз багъишнавай няметрикай*)». (Амма абуру асивална) Ва Чаз зулум авунач абуру, амма хьи зулум абуру чпи-чпиз авуна.
58. Ва ингье Чна лагьана: «Гьахь куьн и «хуьруьз» (шегьердиз) ва неъ анай квез кIани чкадай кIанивал, нуш яз. Ва гьахь куьн варариз (а шегьердин) «сажда» ийиз (Аллагьдиз муьтIуьгъвилелди,икрам ийиз) ва лагь: «гьитIтIатун»\* (Алуда чалай чи гунагьар *ва я* а гаф вич», Чна куь хатIаярни(*гунагьарни*) багъишламишда, ва хъсанвилер ийизвайбуруз (савабар) мадни артухарда.
59. Ва зулум авурбуру дегишна «лагьанвай гафар чпиз» абуруз лагьайдалай гъейрибуралди, ва Чна зулум авурбурал цавай азаб (тIегъуьн) авудна абуру фасикьвал\* (муьтIуьгъвиляй экъечIна асивал) авуниз килигна.
60. Ва ингье Мусади вичин халкьдиз яд тIалабнай ва Чна адаз лагьана: «Жуван асадал а къван ягъа». (Ада ам яна) Ва адай цIикьвед чешме акъатна, (гьар са сихилдин) вири ксариз чпин яд хъвадай чка чир хьана. «Неъ ва хъухъ куьне Аллагьдин рузидикай (*ризкьидикай*) ва куьне чIуру кIвалахар ийиз чилел писвал чукIурмир».
61. Ва ингье куьне лагьанай: «Эй, Муса! Чавай гьич сабуриз жедач гьа са тIуьнал. Бес эвера (тIалабунариз) жуван Раббидиз (*ялвара жуван Раббидивай*), къуй Ада чаз акъудрай чили битмишарзавайдакай; адан майвайрикай, афнийрикай, серкерикай, мержемекрикай ва чичIекрикай». Ада лагьана: «Бес куьне вич лапни хъсан тирди - вич «лап агъада авайдахъ» (*усалдахъ*) дегишзавани?! ЭвичI куьн шегьердиз, гьакъикъатда квез (ана) куьне тIалаб авурди жеда. Ва (а вири крариз килигна) абурал агъузвал ва кесибвал «вегьена гьамишалугъ яз», ва абур (чпел) Аллагьдин патай - хъел (*гъазаб*) гваз хтана, абуру Аллагьдин аламатрихъ (делилрихъ, ишарайрихъ) кафирвал авурвиляй ва (абуру) Пайгъамбарар са гьакьни авачиз (*гьахъсуздаказ*) яна кьинай. Ам - абуру асивилер авурвиляй ва (чпин Раббиди эцигнавай) сергьятарчIурайвиляй я.
62. Гьакъикъатда, инанмишвал авурбур, чувуд-дин гвайбур, «насра́ний»\*-яр(*Иса пайгъамбардин дин гвайбур,- «На́сира»- чкадин тIварцIелай атанвай гаф я*) ва «са́бий»\*-яр (*маса диндиз табий тахьана чпин тIебиатрал* *аламай* *ксар*) -вичи Аллагьдихъ ва Эхиримжи Йикъахъ инанмишвал авур ва диндар амал авур,- абуруз чпин саваб чпин Раббидин патав жеда, ва абуруз я кичIевал жедач я абур пашманни жедач.
63. Ва ингье Чна куь «кьинералди мягькемарнавай икьрар (*агьт*)» къачунай ва куь винел ТIу́р-дагъ хкажна: «Къачу куьне Чна квез багъиш авунвайди кIевивилелди, ва рикIел гъваш (амал ийиз) куьне ана авайди, квез (Аллагьдикай) кичIе хьун патал.
64. Ахпа, адалай гуьгъуьниз куьн элкъвена кьулухъ хьана (*а кардикай*), ва эгер квез Аллагьдин мергьямат ва регьим тахьанайтIа, куьн дугъриданни зиянвал хьайибурукай жедай.
65. Ва дугъриданни квез чир хьанвай квекай сергьятар чIурайбур киш йикъан гьакъиндай ва Чна абуруз лагьанай: «Хьухь куьн (*квекай*) маймунар алчахарнавайбур (негь авунвайбур) яз!»
66. Ва Чна ам (*а азаб хьайи хуьр*) «эсер (*ибрет*) жедай кIеви жаза» яз авуна, адан вилик (къваларив) гвайбуруз ва адалай гуьгъуьнавайбуруз, ва Аллагьдикай кичIебуруз - вяз яз.
67. Ва ингье Мусади вичин халкьдиз лагьана: «Гьакъикъатда Аллагьди квез кал тукIун эмирзава». Абуру лагьана: «Вуна чун ягьанатрай кьазвани?» Ада лагьана: «За Аллагьдивай тIалабзава зун хуьн - авамрикай сад хьуникай».
68. Абуру лагьана: «Ялвар ая (хабар яхъ; эвера; дуьа ая) вуна жуван Раббидиз чи патахъай, баян гудайвал Ада чаз, ам гьихьтинди ятIа». Ада лагьана: «Гьакъикъатда Ада лугьузва хьи: «Гьакъикъатда ам я кал - вич я яшлу тушир я дуьге (*лап жегьил*) тушир, юкьван яш авай адан арада». «Гила фад ая (куьне) квез эмирнавай кар!»
69. Абуру лагьана: «Ялвар ая (хабар яхъ; эвера; дуьа ая) вуна жуван Раббидиз чи патахъай, баян гудайвал чаз Ада гьихьтин рангунин ятIа ам». Ада лагьана: «Гьакъикъатда Ада лугьузва хьи: «Гьакъикъатда ам я кал - хъипи, вичин ранг туьнт хъипи тир, вичи адаз тамашзавайбур шадарзавай».
70. Абуру лагьана: «Ялвар ая (хабар яхъ; эвера; дуьа ая) вуна жуван Раббидиз чи патахъай, баян гудайвал Ада чаз ам гьим ятIа Ада, гьакъикъатда калер чаз, сад-садаз ухшар я. Ва гьакъикъатда чун - «ин ша Аллагь» (*Аллагьдиз кIан хьайитIа*)- дуьз рекьевайбур жеда (*адан* *патахъай*)».
71. Ада лагьана: «Гьакъикъатда Ада лугьузва хьи: «Гьакъикъатда ам я кал - (вич) умунар (*муьтIуьгъар*) тавунвай - чилиз цан ягъиз, ва (вичи) «цанвай никIериз» яд тагузвай (*вич дугунриз ишлемиш тийизвай*), саламатди нукьсанрикай (*рехне квачир*), вичик маса рангунин лишан квачир». Абуру лагьана: «Гила вуна гьахъ (дуьз лишанар) гъана». Ва абуру ам тукIуна, ва абур мукьвал тир тавуниз (*абуру а кар*).
72. Ва ингье куьне кас (*чан*) кьена ва куь арада а карда «фикирдин чаравилер» (гьарда тахсирвал чпелай алудиз гьуьжетар) хьана. Ва Аллагьди винел акъудда куьне чуьнуьх авурди.
73. Ва (бес) Чна лагьана: «Ягъа куьне ам (*а* *мейит*) адан (*тукIунвай* *калин*) са паюналди (*ва а мейитдал чан* *хтана ва ада лагьана вич яна кьейиди вуж тиртIа*)». «Гьа и жуьреда (*тегьерда*) Аллагьди мейитрал чан хкида (*Къиямат Юкъуз*), ва къалурзава Ада квез Вичин аламатар (делилар), куь акьулди кьатIун патал».
74. Ахпа, куь рикIер векъи хьана адалай гуьгъуьниз - ва абур къванер хьиз я ва я мадни кIеви. - Ва гьакъикъатда, къванерикай ава ахьтинди вичяй вацIар акъатзавайди, ва гьакъикъатда ава абурукай чеб пад хьана ва адай яд экъечIзавайди, ва гьакъикъатда ава абурукай чеб агъуз аватзавайбурни Аллагьдикай кичIевиляй.- Ва Аллагь куьне ийизвай амалрикай гъафилвиле авач.
75. Бес куьне, абуру (*чувуд-дин гвайбуру*) квехъ инанмишвалда лагьана умудзавани, вични са дестедиз (*алимриз*) абурукай Аллагьдин Каламдин (*Тавратдай*) ван къвез хьанвайла, ахпани абуру ам чIурувилихъди дегишарзава чеб адан гъавурда гьатайдалай кьулухъ, чпиз чиз-чиз (*а кар*)?!
76. Ва инанмишвал авунвайбур гьалтайла абуру «чна инанмишвалнава» лугьузва, ва абурун садбур (*чпин*) масадбурухъ галаз кьилди хьайила, абуру лугьузва: «Куьне абуруз Аллагьди квез ачух авунвай кар (*Тавратда* *эхиримжи Пайгъамбардин хабаррикай*) лугьудани кьван, абуру адалди квехъ гьуьжет ийидайвал куь Раббидин вилик? Бес куь акьулди кьатIузвачни?!»
77. Бес абуруз чизвачни, гьакъикъатда Аллагьдиз абуру чуьнуьх (*чинеба*) ийизвайди ва чпи винел (*ачухдал*) акъудзавайди чизвайди?!
78. Ва ава абурун арада савадсузбур (*кIел-кхьин тийижирбур*) Ктаб (*Таврат*) чин тийизвай, «тапан инандирмишвилерилай (гьакIан хиялрилай)» гъейри, ва абуру (*чирвилер авачиз*) анжах гиманар ийизва.
79. Ва «еке мусибат (*лап* *писвал, къати азаб*)» я - чпи, Ктаб кхьизвайбуруз чпин гъилералди (*дегишариз*), ахпа ам Аллагьдин патай я лугьузвайбуруз, - адахъ са жизви къимет къачун патал. Бес «еке мусибат (*лап* *писвал, къати азаб*)» я абуруз чпин гъилери кхьейдакай, ва «еке мусибат (*лап* *писвал, къати азаб*)» я абуруз - чпи (акI) къазанмишзавайдакай.
80. Ва абуру лагьана: «Гьич хкIадач чак ЦIай - анжах гьисабнавай (*тIимил кьадар*) йикъара квачиз». Лагь: «Куьне Аллагьдин патай икьрар (*агьт*) къачунвани - (эгер куьне къачунватIа куь гафариз уьзуьр ава, вучиз лагьайтIа) бес гьакъикъатда Аллагьди Вичин икьрар (*агьт*) гьич чIурдай туш! Аксина, куьне лугьузва Аллагьдикай квез чин тийизвайди! (*ва я* Куьне лугьузвани….?)
81. Туш (*акI, куьне лугьузвайвал*)! Ни пис кар къазанмишнатIа, ва (вич) вичин гунагьди (*хатIайри*) элкъвена кьунатIа - гьабур я ЦIун эгьлияр, абур ана гьамишалугъ яз амукьда.
82. Ва чпи, инанмишвал авуна диндар амал(*крар*) авурбур -абур Женнетдин эгьлияр я, абур гьана гьамишалугъ яз амукьда.
83. Ва ингье Чна Исраилан рухвайрин «кьинералди мягькемарнавай икьрар» къачуна - «Куьне са Аллагьдилай гъейри садазни ибадатдач; ва (хъсанвал ая куьне) диде-бубадиз хъсанвал авуналди, ва (гьакIни) мукьва-кьилийриз, етимриз, кесибриз; ва инсанриз куьне «лап хъсанди» лагь, ва капI кьиле твах, ва закат це». Ахпа куьн элкъвена кьулухъ хьана (*а кардикай*) са тIимилбур квачиз квекай ва куьн патахъ элкъвенва (*яни куьне давамарзава а кар*).
84. Ва ингье Чна, куь «кьинералди мягькемарнавай икьрар» къачуна - «Куьне (*сада - сад рекьиз*) куь ивияр экъичдач, ва куьне куьн (*сада сад*) куь кIвалерай акъуддач лагьана», ахпа куьне хиве кьунай (а кар) шагьидвализ куьне (*ам дуьз тирди, ам куь динда авайди*).
85. Ахпа, куьне - эй ахьтинбур, сада сад (ягъиз)рекьизва, ва куьне акъудзава са кIапIал квекай чпин кIвалерай, абуруз акси яз куьмек гуз (масадбуруз) гунагь кар ва мидявал ийиз. Ва эгер абур куь патав есирар яз атайтIа, куьне абур пул гана азад хъийизва (*Тавратда къалурнавайвал*) - вични квез гьарам тирла абур чукурун (*яни са патахъай куьне зулумдалди абурухъ дяве ийиз чукурзава ва муькуь патахъай абур есирвиляй гьакъи* *гуз ахкъудзава, лазим кар я квез абур есирда гьатдай себеб тавун!*) Бес куьне Ктабдин са паюнихъ инанмишвал ийиз, муькуь паюнихъ кафирвалзавани?! Ва авач эвез (жаза) акI авурдаз квекай, агъузвилелай (*беябурчивилелай*) гъейри дуьньядин уьмуьрда, ва Къияматдин Юкъуз абур лап кIеви азабдиз хкида. Ва Аллагь куьне ийизвай амалрикай гъафилвиле авач.
86. Абур - Ахират гана дуьньядин уьмуьр маса къачурбур я ва кьезилардач абуруз азаб ва гудач абуруз куьмекни.
87. Ва гьакъикъатда Чна Мусадиз Ктаб багъишна, ва Чна гуьгъуьналлаз Расулар ракъурна адалай гуьгъуьниз, ва Исадиз - Марйаман хциз Чна «ачух аламатар» гана, ва Чна ам «Пак Руьгь»-дал (*Паквилин Руьгь-Джабраил малаикдалди*) къуватлу авуна. Бес, гьар сеферда куь патав Расул атайла куь нефсериз кIан тийизвай кар гваз, куьне такабурлувалнавани (*Расулдиз табий хьуникай*) ва (гьавиляй са) кIапIал куьне (*абурукай*) таб яз кьуна, ва кIапIал куьне (*абурукай*) яз рекьизва?!
88. Ва абуру лагьана (Мугьаммад пайгъамбардиз): «Чи рикIер винелай кIевнава (*жилд алаз ва гьавиляй* *гьахьзавач аниз ви гафар*)». Туш! Ам Аллагьди абур лянет авунва абурун куфрдиз килигна, ва лап тIимилди яз абуру инанмишвалда!
89. Ва абурун патав Аллагьдин патай Ктаб атайла чпив гвайди тестикьарзавай, - ва виликдай абуру (а кар - *эхиримжи* *Пайгъамбар атун*) кафирвал авурбурун (*мушрикрин*) винел «гъалиб хьана ачухуниз» куьмек къачузвай тир (*адалди чпин душманриз кичIерар гуз*),- ва абурун патав атайла «абуруз чир хьанвайди» - абуру кафирвална адахъ. Ва Аллагьдин лянет хьуй кафирриз!
90. Лап писди я абуру (иман гана) чпиз маса къачунвайди Аллагьди авуднавайдахъ кафирвал ийиз, зулум (абурун патай пехилвал) яз Аллагьди Вичин мергьяматдикай (нямет) Адан лукIарикай Вичиз кIанидаз авудзава лугьуз. Ва абур (чпел Аллагьдин патай) хъел (*гъазаб*) гваз хтана (виликдай алай) хъилен винел. Ва кафирриз агъузардай азаб жеда.
91. Ва абуруз лагьайла: «Аллагьди авудна ракъурнавайдахъ инанмишвал ая куьне», - абуру лугьузва: «Чна инанмишвалзава чаз авудна ракъурнавайдахъ», ва абуру адан гуьгъуьналлайдахъ кафирвалзава, ам (*Къуръан*) - Гьакь ятIани, абурув гвайди тестикьар ийизвай. Лагь: «Эгер куьн инанмишбур тиртIа, бес виликдай вучиз куьне Аллагьдин пайгъамбарар яйиз рекьизвай?»,
92. Ва гьакъикъатда, Муса ачух аламатар (*делилар*) гваз куь патав атана, ахпа, куьне дана гъуц яз кьуна (*адаз ибадатиз*) адалай гуьгъуьниз (*Муса Аллагьди* *эмирай чкадал фейила*), куьн зулумкарар яз.
93. Ва ингье Чна куь «мягькемарнавайикьрар»къачуна, ва (куьне икьрар чIурайла) Чна куь винел ТIу́р - дагъ хкажна: «Къачу куьне Чна квез багъишнавайди (*ракъурнавайди*) кIевивилелди (къуватлудиз, *яни* *кьиле твах*) ва яб це куьне (*муьтIуьгъ хьухь*)». Абуру лагьана: «Чна яб акална (*ван хьана а ихтилатдин*) ва чна асивална (*кардал*)». Ва «хъвана кужумиз тунва» абурун рикIерив «дана»-(диз ибадатун), чпин куфрдиз килигна. Лагь: «Лап писди я квез куь «иманди» эмирзавай кар, эгер куьн агъунвайбур ятIа».
94. Лагь: «Эгера Аллагьдин вилик «Эхиримжи Мескен» (*Женнет*) анжах са квез хас (*талукь*) ятIа муькуь инсанар квачиз, тIалаб ая кван куьне кьиникь (*гьакь таб яз кьунвайбуруз квекай ва амайбурукайни*), эгер куьн гьахъбур ятIа!»
95. Ва абуру гьич тIалаб ийидач ам гьич са чIавузни, абурун «гъилери (авуна) вилик авурдаз» килигна. Ва Аллагьдиз залумкарар чизва!
96. Ва ваз дугъриданни абур уьмуьрдихъ (*ва ам жезмай кьван яргъал финихъ*) вири инсанрилай гзаф къанихбур яз жагъида ва (гьатта) ширк авурбурулайни (*мушрикрилайни* гзаф). Абурун гьар садаз кIанзава вичиз агъзур йисан уьмуьр хьанайтIа. Ва ада (*яни* *гьар сада*) яргъал къакъуддач вич (ЦIун) азабдикай - адаз яргъи уьмуьр гана лугьуз. Ва Аллагьдиз абуру вуч амал ийизватIа аквазва.
97. Лагь (вуна *чувуд-дин гвайбуруз -Джабраил* *малаик* *чпин душман я лагьай*): «Вуж Джибри́л-аз душман хьанватIа - бес гьакъикъатда ада авуднава ам (*Къуръан*) ви рикIиз - Аллагьдин изиндалди, адалай вилик квайбур тестикьариз ва «дуьз рехъ (*регьбервал*)» ва шад хабар яз муъминриз.
98. Вуж Аллагьдиз душман хьанватIа (ятIа), ва Адан малаикриз, Адан Расулриз, Джибри́л-аз ва Ми́каи́л-аз, бес гьакъикъатда Аллагь - кафирриз душман я!»
99. Гьакъикъатда, Чна авудна ракъурнава ваз «аламатар(*аятар,делилар*)» ачухбур яз, ва кафирвалзава абурухъ анжах фасикьар тирбуру.
100. Ва бес гьар сеферда абуру икьрар кутIунна гаф гайила, са дестеди (*паюни*) абурукай ам гадарнавани (*чIурнавани*)?! Туш! Абурун чIехи паюни инанмишвалзавач (*Пайгъамбарди гваз атанвайдахъ*).
101. Ва абурун патав Аллагьдин патай Расул (*Мугьаммад*) атайла тестикьарзавай чпив гвайди, са дестеди - чпиз Ктаб атанвайбурукай - гадарна Аллагьдин Ктаб чпин далуйрин кьулухъ, (*а Ктаб гьакь тирди*) чпиз чин тийизвай хьиз.
102. Ва табий хьана абур (*Таврат кьиле тухун тавур чувуд-дин гвайбур*) шейтIанри Сулейманан пачагьлугъдикай таб яз (*шейтIанри чпи туькIуьрай суьгьуьрдин крар адан тIварцихъ яна*, *ва суьгьуьчийриз ахъайиз*) кIелзавайдаз. - Ва Сулеймана кафирвал авунач (*яни ада суьгьуьр чирнач ва авунач, вучиз лагьайтIа ам куфр я*), амма хьи шейтIанар я кафирвал авурди абуру инсанриз суьгьуьр чирзава, ва (*гьакIни табий хьанва*  *чувуд-дин гвайбур*) авуднавайдаз кьве малаикдиз «Гьа́ру́т»-азни «Ма́ру́т»-аз «Ба́бил»\*-да (*Иракда са чкадин тIвар*). Ва чирзавачир а кьведани гьич садазни та абуру (кьведани) лугьудалди: «Гьакъикъатда чун анжах фитне я - кафирвал ийимир вуна! (*суьгьуьр чириз*)». Ва абуру а кьведавай чирзава вичелди абуру са касни адан паб (*гъуьлни паб*) чара ийидай кар, - ва абурувай садазни зарар гуз жедайди туш адалди, Аллагьдин ихтияр авачиз -. Ва абуру чпиз чирзава - чпиз зарар гузвайди ва чпиз менфят тагузвай кар. Ва гьакъикъатда абуруз чизвай ни «гьам маса къачунатIа» - адаз Ахиратда (хийирдин) пай авачирди. Ва лап писди я ам (*суьгьуьр, куфр*) - вичихъ абуру чеб маса ганвай! Эгер абуруз чиз хьанайтIа!
103. Ва эгер абуру инанмишвал авунайтIа ва (Аллагьдикай) кичIевал авунайтIа, Аллагьдин патай тир саваб - хийирлу жедай (абуруз, *абуру чпиз хкягъай кардилай*). Эгер абуруз чиз хьанайтIа!
104. Эй, инанмишвал авунвайбур (*иман гъанвайбур*)! Куьне лугьумир (Пайгъамбардиз): «Чи къайгъу ая (*чIугу*)!» - лагь хьи: «Чаз килигиз ая!», ва яб це куьне. Амма хьи кафирриз - азиятлу азаб жеда!
105. Бес кIанзавач кафирвал авурбуруз - чпиз Ктаб атанвайбурукай, ва (амай) мушрикрикайни - квез куь Раббидин патай «хийир» (*регьимар - Къуръан*) «паяралди» авудна ракъурна. Ва Аллагьди Вичин регьим хас ийизва (*талукьарзава*) Вичиз кIанидаз, ва Аллагь - чIехи мергьяматдин Иеси я.
106. Гьи аят Чна «дегишарна алудайтIани» ва я ам рикIелай алудиз туртIани, Чна адалайни хъсанди ва я гьам хьтинди гъизва (*хкизва*). Бес ваз чизвачирни гьакъикъатда Аллагь гьар са шейинал къудратлу тирди?!
107. Бес ваз чизвачирни гьакъикъатда Аллагьдиз - са Адаз талукь тирди цаваринни чилин гьукум (*гьакимвал, вири ихтиярар*), ва авачирди квез Аллагьдилай гъейри я арха я куьмекчи?
108. Я тахьайтIа квез куь Расулдивай хабар кьаз (тIалаб ийиз) кIанзавани, виликдай Мусадивай хабар кьурвал (*Исраилан* *рухвайри*)? Ва ни иман гана куфрдихъ дегишарайтIа, ам дуьз рекьикай ягъалмиш хьанва.
109. КIан хьана гзафбуруз Ктаб-эгьлийрикай элкъуьр хъуванайтIа чпи куьн куь имандалай кьулухъ кафирриз, пехилвиляй абурун чанара авай, (вични) чпиз гьакь ачух хьанвайдалай (*Мугьаммад пайгъамбар гьакь тирди чир хьанвайдалай*) кьулухъ. Бес афивал ая куьне ва юмшагъвал ая (абуру квез авур пис крарин гьакъиндай), та Аллагьди Вичин эмир (къарар) гъидалди. Гьакъикъатда, Аллагь гьар са шейинал къудратлу я.
110. Ва капI кьиле твах куьне ва закат це (куьне). Ва вуч куьне куьн патал «авуна вилик авуртIа» хийирдин кIвалахрикай - квез ам Аллагьдин вилик жагъида. Гьакъикъатда Аллагьдиз куьне ийизвай амалар аквазва.
111. Ва абуру лагьана: «Гьич гьахьдач Женнетдиз (садни)- анжах вич чувуд-дин гвайди ва «насраꞌний»\* (*Иса пайгъамбардин дин тухузвайди*) тирдалай гъейри!» Ам - абурун буш хиялар я. Лагь: «Гъваш (*геце*) кван куьне куь делил, эгер куьн гьахъбур ятIа!»
112. Ваъ хьи (*акI жедач*)! Ни вичин «чин» (*чан*) Аллагьдиз халисдиз муьтIуьгънаватIа вични «диндар амал ийизвайди» (*вич дуьздиз Пайгъамбардин рекьиз табий тирди*) яз, адаз вичин саваб адан Раббидин патав жеда, ва жедач абуруз кичIевал ва абур пашманни жедач.
113. Ва чувуд-дин гвайбуру лагьана: «Насра́ни\*-яр (*Иса пайгъамбардин дин тухузвайбур, яни христианар*) (дуьз диндикай) са шейинални алач». Ва насра́ний\*-ри лагьана: «Чувуд-дин гвайбур са шейинални алач (дуьз диндикай)»,- вични чпи кIелзаваз Ктаб (Таврат ва Инжил)! Гьа икI лагьана (чпиз чирвилер авачиз) чин тийизвайбуруни - гьабурун гафариз ухшарди. Ва Аллагьди абурун арада дуван ийида Къияматдин Юкъуз, абурун арада (фикиррин) чаравилер хьайи крара.
114. Ва вуж я мадни залумди, вичи Аллагьдин мискIинра Адан тIвар рикIел ва мецел гъиз тагузвайдалай ва абур харапI ийиз (*чIуриз*) чалишмиш хьанвайдалай гъейри?! Абур - анриз анжах чпиз кичI аваз гьахьун лазим тир. Абуруз и дуьньяда агъузвал (*беябурчивал*) жеда ва абуруз Ахиратда чIехи азаб жеда.
115. Ва (са) Аллагьдиз талукь я рагъэкъечIдай пад ва рагъакIидай пад. Гьинихъ куьн элкъвейтIани - гьанихъ жеда Аллагьдин Чин\*. Гьакъикъатда, Аллагь - (Регьимдиз) Зурба Гегьеншди, Вири Чизвайди я.
116. Ва абуру лагьана: «Аллагьди Вичиз велед къачунва». Пак я Ам! Аксина, - са Адаз талукь я цавара ва чилел алайбур, вири (абур, са) Адаз муьтIуьгъ я.
117. (Ам) - Цаваринни чилин «чешне авачиз арадал гъайи Халикь» я. Ва Ада са кар къетI авурла (кIан хьайила *къаза -къадар ийиз*), Ада анжах лугьузва «Хьухь!», ва (а кар) жезва.
118. Ва (чпиз чирвилер авачиз) чин тийизвайбуру лагьана: «Бес раханайтIа чахъ галаз Аллагь, ва я атанайтIа чаз аламат (*делил, лишан*)!». Гьа икI абурулай вилик хьайибуруни лагьанай - гьабурун гафариз ухшарди. Абурун рикIер сад-садаз ухшар я. Гьакъикъатда Чна баян гана ачухарнава «аламатар(делилар)» якъиндиз инандирмиш ксариз!
119. Гьакъикъатда, Чна вун Гьакь гваз ракъурнава - «шад хабар гудайди» ва «игьтиятвал авунин хабар гудайди» яз, ва вавай хабар кьадач (*жавабдарвал* *тухун*) «Джагьи́м»\* (*ЦIун*) - эгьлийрин патахъай.
120. Ва гьич рази жедач валай я чувуд-дин гвайбур я «насра́ни»\*-яр(*Иса пайгъамбардин дин тухузвайбур*), та вун абурун диндиз табий жедалди. Лагь: «Аллагьдин Рехъ - ам я дуьз рехъ». Ва эгер вун, ваз чирвилер атанвайдалай кьулухъ, абурун гьевесриз табий хьайитIа, ваз Аллагьдикай (Адан жазадикай хуьдай)- я арха я куьмекчи жедач.
121. Чпиз, Чна Ктаб ракъурнавайбуру (*багъишнавайбуру*) кIелзава ам «лазим тирвал» кIелуналди (*дуьз кIелна, дуьз гъавурда акьуна ва дуьздиз амал авуна*) - гьабуру адахъ инанмишвалзава. Ва ни адахъ кафирвалзаватIа - гьабур я зиянвал хьанвайбур.
122. Эй, Исраилан рухваяр! РикIел гъваш куьне За квез гайи Зи няметар ва За квез (*куь девирдин*) амай алемрин винел артуханвал (*дережа*) гайиди.
123. Ва кичIе хьухь квез а Йикъакай - са чандикай маса чандиз эвездин са куьмекни тежедай, ва адавай са «азад авунин гьакъини» (*барамбар къимет*) кьабул тийидай, ва адаз шафаат\*-дикай(*килиг 4-сура 85-аят*) са куьмекни тежедай, ва абуруз са куьмекни гун тийидай.
124. Ва ингье Ибрагьимаз адан Раббиди келимайралди (*эмирар ва къадагъаяр хиве туналди*) имтигьан авуна, ва ада абур тамамвилелди кьилиз акъудна. Ада лагьана: «Гьакъикъатда За вакай инсанриз имам ийида». Ада лагьана: «Зи (бязи) несилдикайни?» Ада лагьана: «Залумрал Зи «хиве кьунвай икьрар (агьт)» гьалтдач».
125. Ва ингье Чна «КIвал» (*Кябе*) авуна инсанриз «хквез кIватI жедай» ва саламатвилин чка яз. Ва Ибрагьиман «макъа́м»\*-дикай (акъвазай чкадикай) квез капI ийидай чка яз яхъ куьне. Ва Чна тапшурмишна эмирна Ибрагьимазни Исмаилаз; бес михьи ая куьне кьведани Зи «КIвал» тIава́ф\*-завайбуруз (*Кябедихъ* *элкъвезвайбуруз*), «игIтика́ф»-завайбуруз (*ва я* «ана ибадатиз авайбуруз»), ва гзаф «руку́гI\*-сажда» ийизвайбуруз (\**капIунал юкь агъуззавайбуруз*).
126. Ва ингье Ибрагьима лагьана: «Рабби! И уьлкве(*шегьер*) саламатди ая ва адан эгьлийриз - абурукай Аллагьдихъ ва Эхиримжи Йикъахъ инанмишвалнавайбуруз - емишрикай це (*ризкьи яз*). Ада лагьана: «Ва кафирвал авурбурузни, -бес За адазни няметар ишлемишдай мумкинвал гуда са тIимил, ахпа За ам ЦIун азабдиз мажбур ийида» -ва гьикьван писди я «хтана акъваздай чка» яз!
127. Ва ингье Ибрагьима «КIвалин» (*Кябедин*) бинеяр (цлар) хкажзава ва Исмаилани: «Чи Рабби! Чи патай кьабул ая! Гьакъикъатда са Вун я - Вири Ванер Къвезвайди, Вири Чизвайди!
128. Чи Рабби! Чакай (кьведакайни) Ваз муьтIуьгъбур (*яни* мусурман ксар) ая, ва чи несилдикайни Ваз муьтIуьгъ (*яни* мусурман) уьммет ая. Ва Вуна чаз чи «ибадатдин чкаяр (къайдаяр)» къалура, ва «чна туба авун кьисмет-кьадар ая ва чи туба кьабула», гьакъикъатда са Вун я - Гзаф Туба Кьабулдайди, Регьимлуди.
129. Рабби чи! Ва рекье тур Вуна абурун патав Расул (абурукай) чпикай, абуруз Ви аятар кIелдай, абуруз Ктаб ва арифдарвал (*камаллувал*) чирдай, ва абур пак (михьи) ийидай. Гьакъикъатда, са Вун я - Къудратлуди, Арифдарди (*Камаллуди*).
130. Ва вуж я Ибрагьиман диндикай (*миллетдикай*, ам кIан тахьана) яргъаз жезвайди, са вичи вич сефигьди авурдалай гъейри?! Гьакъикъатда Чна ам и дуьньядани хкянава ва дугъриданни Ахиратдани ам диндар-салигьбурукай я.
131. Ингье адан Раббиди адаз лагьана: «МуьтIуьгъ хьухь (михьиз вун Заз)!» Ада лагьана: «Зун муьтIуьгъ я (*хьанва*) вири алемрин Раббидиз!»
132. Ва веси (*эмир*) авуна Ибрагьима а кар вичин рухвайриз ва Йакъубани: «Эй, зи рухваяр! Гьакъикъатда, Аллагьди квез дин хкянава. Ва гьич рекьимир куьн маса гьалда - (рекьидайвал ая куьн) анжах мусурманар яз (*яни куьн гьамиша куь уьмуьрда Исламдал хьухь ва экъечIмир адай гьич са чIавузни*)!».
133. Я тахьайтIа куьн Йакъубав ажал агакьайла, шагьидар тирни? Ингье ада вичин рухвайриз лагьана: «Куьз(*Низ*) куьне залай гуьгъуьниз ибадат ийида?» Абуру лагьана: «Чна ибадатда ви Ила́гьидиз (*Аллагьдиз*) ва Гъуцдиз ви бубайрин: Ибрагьиман, Исмаилан, Исѓьакьан -Сад тир Ила́гьи яз. Ва чун са Гьадаз мусурманвалзавайбур (муьтIуьгъвалзвайбур) я».
134. А уьммет - хьана алатнава. Адаз (*а уьмметдиз*) вичи къазанмишайди жеда, ва квез - куьне къазанмишайди жеда, ва абуру авур амал патахъай (жавабдарвал) квевай хабар кьадач (*квез суал къведач*).
135. Ва абуру лагьана: «Куьн хьухь чувуд-дин гвайбур ва я насра́ни\*-яр(*Иса пайгъамбардин дин тухузвайбур, яни христианар*)- куьн дуьз рекье жеда». Лагь: «Аксина, (дуьз рехъ я табий хьун) диндиз Ибрагьиман - гьаниф\* (*вири чIуру динар туна дуьз диндихъ, Аллагьдин садвилихъ майил*) тир, ва тушир ам мушрикрикай.
136. Лагь куьне(*эй, муьминар - абуруз*): «Чна инанмишвалнава Аллагьдихъ, ва чаз авудна ракъурнавайдахъ, ва авудна ракъурнавайдахъ Ибрагьимаз, Исмаилаз, Исѓьакьаз, Йакъубаз ва «Сихилриз» (Йакъубан веледрикай хьайи цIикьвед сихилрин Пайгъамбарриз), ва багъишнавайдахъ Мусадиз ва Исадиз, ва багъишнавайдахъ Пайгъамбарриз чпин Раббидин патай, чна абурун садан арадани фаркь твазвач, ва тек са Гьадаз чун муьтIуьгъвалзавайбур(*мусурманвалзавайбур*) я».-
137. Ва эгер абуру куьне инанмишвал авунвайвал инанмишвал авуртIа, дугъриданни абур дуьз рекьел атанваз жеда, ва эгер абур элкъвена кьулухъ фейитIа - гьакъикъатда абур зурба чаравиле (*гьахъдихъ галаз*) жеда, ва Аллагьди вун абурукай хуьда, бес Ам - Ван Къвезвайди ва Вири Чизвайди я эхир! -
138. (*Инанмишвалнава чна…*)Аллагьдин (*Адан патай тир*) «ранг тир имандалди» (*яни* *Адан дин - вучиз лагьайтIа а динди дин- гвай касдал гел, эсер ийизва - рангуни парталрал гелер ийизвайвал*), ва вуж Аллагьдилай хъсан жеда кьван «рангуниз»?! Ва чун са Гьадаз ибадатзавайбур я. (*ва я:* Кьиле твах куьне Аллагьдин дин - *гьа вичел алаз Ада инсанар халкьнавай-.* Ва вуж Аллагьдилай хъсан жеда кьван диндиз?! Ва тек са Гьадаз чна ибадатзава).
139. Лагь (*ктаб-эгьлийриз*): «Куьне Аллагьдин кар патахъай (*Ада Мугь́аммад пайгъамбар Къуръан гваз ракъурна, чувуд- диндин ва насраний\*-рин шариат кардикай хкудна лугьуз*) чахъ галаз гьуьжетзавани -вични Ам чи Рабби ва куь Раббини тирла, ва чаз чи амалар(*крар*) амукьдайла ва квез - куь амалар, ва чун Адаз халисдиз дин талукьарнавайбурни хьайила?!».
140. Я тахьайтIа куьне гьакъикъада Ибрагьим, Исмаил, Исгьакъ, Йакъуб «Сихилар» (Йакъубан веледрикай хьайицIикьвед сихилрин Пайгъамбарар) чувуд-дин гвайбур ва я «насра́ни»\*-яр тир лугьузвани?(*гьакъикъатда а пайгъамбарар вири дуьньядал хьанай, чувуд-дин ва насраний-дин арадал къведалди!*) Лагь: «Квез хъсан чидани (*абурун дин*), тахьайтIа Аллагьдиз? Вуж жеда кьван мадни залумди, Аллагьдин патай тир шагьидвал (*чпиз чи Мугь́аммад пайгъамбардикай авай чирвилер, лишанар*) вичив туна чуьнуьх авурдалай гъейри? Аллагь куьне ийизвай амалрикай гъафилвиле авач».
141. А уьммет хьана алатнава. Адаз (*а уьмметдиз*) вичи къазанмишайди жеда, ва квез - куьне къазанмишайди жеда, ва абуру авур амал патахъай (жавабдарвал) квевай хабар кьадач (*квез суал къведач*).
142. Инсанрикай (*чеб*) сефигьбуру, лугьуда: «Куь абур элкъуьрна, абур виликдай алай чпин кьибледикай?» Лагь: «РагъэкъечIзавай падни рагъакIидай пад Аллагьдиз талукь я. Ада Вичиз кIаниди рекье твазва (*гъизва*) «дуьз рекьихъ».-
143. Ва гьа акI Чна квекай «юкьван» (*виридалайни хъсан, виридалайни адалатлу*) уьмметни авуна, куьн (вири) инсанриз шагьидар хьун патал ва (Эхиримжи) Расул - квел шагьид жедайвал.- Ва Чна вун виликдай алай кьибле авурди я (*ахпа Чна вун элхкъуьрна Кябедихъ Меккадавай*) Чна анжах чирун патал (*винел акъудун* *патал Чаз чизвайди*) вуж Расулдиз табий жедатIа, вич элкъвена хъфидайдакай кьулухъ (*яни муртад хьана* *Исламдай акъатдайди ятIа*). Ва гьакъикъатда (абуруз) ам четин (*залан*) кар хьана - чеб Аллагьди дуьз рекьел гъайибурулай гъейри,- ва Аллагь куь иман (диндар амал, *куьне сифте кьибледихъ авур куь кIпар*) квадардайди туш гьич. Гьакъикъатда Аллагь инсанар патал - Юмшагъди, Регьимлуди я!
144. Гьакъикъатда Чаз аквазва ви чинин элкъуьрунар цавухъ, ва дугъриданни Чна вун элкъуьрда кьибледихъ - вичел вун рази жедай. Бес элкъуьра кван жуван чин «Масжид-уль-Гьара́м»(*Къадагъа алай МискIин, Кябе*) галай патахъ. Ва гьина куьн хьайитIани, куь чинар куьне гьам галай патахъ элкъуьра. Ва гьакъикъатда, (чпиз) Ктаб- атанвайбуруз хъсандиз чизва ам чпин Раббидин патай гьахъ тирди. Ва Аллагь гъафилвиле авач абуру ийизвай амалрин гьакъиндай.
145. Ва эгер вуна (чпиз) Ктаб-атанвайбуруз вири аламатар (*делилар,* *лишанар*) гъайитIани, абур ви кьибледиз табий жедач, ва вун абурун кьибледиз табий жедач. Ва абурун садбур муькуьбурун кьибледиз табий жедач. Ва эгер вун ваз «чирвилер» атанвайдалай кьулухъ абурун гьевесриз табий хьайитIа, гьакъикъатда вун а чIавуз - вун зулумкаррикай жеда.
146. Чна чпиз Ктаб ракъурнавайбуруз ам (*Мугьаммад пайгъамбар*) чизва, абуруз чпин рухваяр чизвай хьиз. Ва гьакъикъатда са кIапIалди абурукай гьакь чуьнуьхзава чпиз чиз-чиз.
147. Гьакь - ви Раббидин патай я, гьавиляй гьич жемир вун шаклубурукай.
148. Ва гьар садаз (*уьмметрикай*) «элкъведай пад (*жигьет*, *чка*)» ава, ада вич адахъ элкъуьрдай. Тади ая куьне (гзаф ийиз, вилик элячIиз) хийирлу крара. Гьина куьн хьайитIани, Аллагьди куьн хкида вири (*санал* *Къияматдин* *Юкъуз*). Гьакъикъатда, Аллагь гьар са шейинал къудратлу я.
149. Гьинай вун экъечIайтIани, жуван чин вуна «Масжид-уль-Гьара́м» (*Къадагъа алай МискIин, Кябе*) галай патахъ элкъуьра. Гьакъикъатда а кар (*вун анихъ элкъуьн*) - гьакь я ви Раббидин патай. Аллагь куьне ийизвай амалрикай гъафилвиле авач.
150. Ва гьинай вун экъечIайтIани, элкъуьра жуван чин «Масжид-уль-Ѓьара́м» (*Къадагъа алай МискIин, Кябе*) галай патахъ. Ва гьина куьн хьайитIани, куь чинар ам галай патахъ элкъуьра - тахьун патал куь аксина инсанриз делил, абурукай зулум авурбурулай гъейри (*абуру чпин зулум крар давамарда*), ва кичIе жемир абурукай, Закай кичIе хьухь, квез Зи нямет тамамар авун патал, ва куьн дуьз рекье хьун патал,
151. Чна куь патав куь арадай тир Расул ракъурайвал, (вичи) квез Чи аятар кIелзавай, ва куьн михьи ийизвай (*ширкдин чирхьинвилерикай ва пис къилихрикай*), ва квез Ктаб ва арифдарвал (*камаллувал*) чирзавай, ва квез виликдай чин тийизвай шейэр чирзавай.
152. Гьавиляй «зикир»\*(*яни*: ***1***- Аллагь рикIел гъун гьар са карда Адан эмирар, къадагъаяр кьиле тухуз ***2***-Аллагьдин ТIвар рикIелни мецел гъун гьамд гъиз, дуьа ийиз, тIалабунариз) - ая куьне Зун, Зани куь «тIвар кьада» («рикIел гъида»*- лап вини дережадин малаикрин арада, еке саваб гуда*). Ва шукур ая Заз куьне, ва инкарвал ийимир куьне Заз (*Зи Няметриз, асивализ*).-
153. Эй, инанмишвал авунвайбур(*иман гъанвайбур*)! Куьне сабур ва капI (квез) куьмекдиз къачу. Гьакъикъатда, Аллагь сабурлубурухъ гала.
154. Ва лугьумир куьне чеб «Аллагьдин рекье» (джигьадда яна) кьейибуруз: «(Абур) Мейитар я». Аксина, (абур) чан алайбур я, амма куьне (а кар) гьиссзавач.
155. Ва дугъриданни Чна синемишда (*ахтармишда*) куьн са тIимилдалди; кичIдикай, кашдикай, ва эксик авуналди (*тIимиларуналди*) мал-девлет, нефсер (*аялар, ксар*), бегьерар, - ва шад хабар це сабурлубуруз,
156. Чпи, чпин кьилел мусибат атайла лугьузвайбуруз: «Гьакъикъатда, чун михьиз Аллагьдин ихтиярда ава (чун лукIар яз Адаз талукь я) ва гьакъикъатда чун Адан патав хкведа».
157. Гьабур я - чпел чпин Раббидин патай салаватарни регьимлувал жедайбур, ва гьабур я - дуьз рекье авайбур.
158. Гьакъикъатда «Сафа́» ва «Марва́» (*Кябедин патав гвай кьве гъвечIи дагъдин тIварар я*) Аллагьдин «диндин лишанрикай (*къайдарикай*)» я. Ва ни «КIвалел» (Кябедал) фин къаст авунватIа (гьаж ийиз) ва я зияратдиз фенватIа («умра»\*ийиз, *ам я гьаж хьтин ибадат Кябедал ийизвай, яни: игьра́м\* алукIна, Кябедихъ тIава́ф\** *авуна, Сафа́-Марва́дихъ иридра гелкъвена,* *кьилин чIарар тун, я*) - адал гунагь алач, ада абурухъ (кьведахъ)«тIава́ф»\*авунал (абурун кьведан арада кьил-кьилиз ягъиз элкъвез, къекъвейтIа). Ва ни (вичин хушуналди)алава яз «хийирлу кар» авунатIа (*ва я:* ни тIеат-ар артухдиз авунатIа), гьакъикъатда Аллагь - Шукурлуди, Вири Чизвайди я эхир.
159. Гьакъикъатда чпи Чна авуднавайди -«ачух аламатрикай(*делилрикай*)» ва «дуьз рекьин регьбервиликай»- чуьнуьхзавайбур, (вични) Чна ам инсанриз баян гана ачухайдалай кьулухъ Ктабда,-абурал Аллагьди лянет гъизва, ва лянетзава абур лянет ийизвайбуруни,
160. Анжах чпи туба авуна, дуьз хъувуна (*чпи авур чIуру кар*) ва «дуьз баян гайибур» квачиз. Абурун туба За кьабулда, ва Зун - Туба Гзаф Кьабулдайди, Регьимлуди я.
161. Гьакъикъатда кафирвал авурбур ва чеб кафирар яз кьейибур - абурал Аллагьдин лянет ала, ва малаикрин, ва вири инсанрин,
162. Гьамишалугъ яз чеб адак (*лянетдик*) кваз. Абуруз азаб кьезилардач, ва абуруз муьгьлетни гудач.
163. Ва куь Гъуц - Сад тир Гъуц я, авач гъуц (ибадат авуниз лайихлу тир) Адалай (*яни* Аллагьдилай) гъейри, (Ам) - Мергьяметлуди Регьимлуди я.
164. Гьакъикъатда цавар ва чил халкь авунин карда, йифни югъ дегиш хьунин карда, гьуьлел физвай гимийра инсанриз менфят гудай затIар аваз, Аллагьди цавай авуднавай це вичелдини Ада чилел - ам кьенвайдалай кьулухъ - чан хкуна, ва ана гьар са жуьредикай «чилел къекъвезвай чан алай затIар» чукIуруна, гарар дегишар авунин карда, ва цифера цаваринни чилин арада муьтIуьгъарнавай - аламатар(*делилар*) ава акьулди кьатIузвай ксариз.
165. Ва ава инсанрин арада вичи Аллагьдилай гъейри «барамбар авунвайбур» (*шерикар*) кьазвайбур, абуруз абур кIанзава Аллагь кIанивал хьиз я, ва инанмиш хьанвайбуруз лапни пара Аллагь кIанда. Ва эгер зулум авурбуруз акунайтIа - абуруз азаб акур чIавуз (*чпиз чир жедай кар*) - гьакъикъатда вири къуват (*къудрат*) Аллагьдиз талукь тирди, ва гьакъикъатда Аллагь - жазадиз Гужлуди тирди,
166. (Вични) Чпиз амайбур табий хьайибур (*яни* «чIехи ксар») чпиз табий хьайибурукай инкариз элкъвейла - абуруз азаб акур чIавуз, ва абурун алакъаярни кьатI хьайила.
167. Ва чеб («чIехи ксариз») табий хьайибуру лугьуда: «Эгера чаз мумкинвал хьанайтIа (*дуьньядиз хквез*) чун абурукай инкарна элкъведай абуру чун инкар авурвал». Гьа икI Аллагьди абуруз чпин амалар къалурда гьайифвилер (пашманвилер) яз чпиз, ва ЦIай абур гьич экъечIдач.
168. Эй, инсанар! Неъ (*дадмиша*) куьне чилел алайдакай гьалалди ва иерди ва куьн шейтIандин камариз табий жемир, гьакъикъатда ам квез - ачух душман я.
169. Гьакъикъатда ада эмирзава квез анжах писвал ва алчахвал авун, ва куьне Аллагьдикай квез чин тийизвай шейэр лугьун.
170. Ва абуруз лагьайла: «Табий хьухь куьн Аллагьди авудна ракъурнавайдаз», - абуру лугьузва: «Аксина, чун табий жеда, чаз чи бубаяр квел алаз жагъанатIа гьадаз». Гьатта абурун бубайри затIни кьатIузвачиртIани ва дуьз рекье авачиртIани?!
171. Ва (дуьз рекьиз эверзавайданни ва) кафирвал авурбурун мисал ухшар я - (чубандинни) вичи гьарай гузвай чпиз (*гъавурда гьат тийиз*) гьа са гьарайдин ва эверунин ван къвезвай гьайванрин мисалдиз. (Абур)- Биши я (*гьакьдин ван къвезвач*), лал я (*гьакь лугьузвач*) буьркьуь я (*гьакь аквазвач*), ва абурун акьулди затIни кьатIузвач.
172. Эй, инанмишвал авунвайбур(*иман гъанвайбур*)! Неъ куьне «хъсан (*хуш*) тирбурукай» Чна квез паяр яз ганвай (*рузи яз багъишнавай няметрикай*)», ва Аллагьдиз шукур ая, эгер куьн Адаз ибадат ийизвайбур ятIа.
173. Дугъриданни, Ада квез гьарам авунва анжах: гиликьнавайди (*яни шариатдин къайдадалди тукIун* *тавунвайди*), (тукIурла экъичзавай) иви, вакIун як, ва вич Аллагьдилай гъейри масадан тIварцIел къурбанднавайди. Ва вуж мажбур хьайитIа (*ам нез*),- вич зулумзавайди тушиз ва сергьятрилай элячIзавайди тушиз, - адал гунагь алач, гьакъикъатда Аллагь - (*тахсириллай*) Гъил Къачудайди, Регьимлуди я.
174. Гьакъикъатда, чпи Аллагьди авуднавайди Ктабдикай тир чуьнуьхзавайбур ва адахъ «тIимил къимет» маса къачузвайбур,- абуру незва чпин руфунриз анжах (*Жегьеннемдин*) цIай. Ва рахадач абурухъ галаз Аллагь Къияматдин Юкъузни, ва михьини ийидач (Ада) абур (*чиркинвилерикай* *гунагьрин ва куфрдин*), ва абуруз азиятлу азаб жеда.
175. Абур - ягъалмишвал дуьз рекьихъ ва азаб - багъишламишунихъ маса къачунвайбур я. Ва гьихьтин сабурлувал ава абурухъ ЦIай эхи ийиз!
176. Ам (а азаб я абуруз) - вучиз лагьайтIа Аллагьди Ктаб гьакь аваз авудна ракъурнава (*ва абуру адахъ* *кафирвалнава*). Гьакъикъатда, чеб Ктабдин гьакъиндай редвиле (*чаравиле, гьуьжеткарвиле*) авайбур -дугъриданни (*гьакьдикай*) яргъал чаравиле ава.
177. Лап хийир кар (зурба хъсан кар Аллагьдин вилик*, «тамам диндарвал»*) - куьне куь чинар рагъэкъечIдай ва рагъакIидай патахъ элкъуьрун туш, амма «лап хийир кар» ам я хьи: ни Аллагьдихъ, Эхиримжи йикъахъ, малаикрихъ, Ктабдихъ, Пайгъамбаррихъ инанмишвал авунатIа, ва (вичи) мал-девлет ам вичиз пара кIан ятIани мукьва - кьилийриз, етимриз, кесибриз, (*куьмекдиз муьгьтеж*)рекье авай касдиз, саилриз (*тIалабзавайбуруз*),лукIар азад авун карда ганатIа, ва (вичи)капI кьиле тухванатIа, закат ганатIа, ва чпи гаф гана икьрар кутIунайла чпин «гаф ганвай икьрар (*агьт*)» тамамдиз кьилиз акъудзавайбур, ва (иллаки) чеб сабурлубур кесибвиле ва азарлувиле(дарвиле), ва дяведин четин чIавуз. Гьабур я - керчеквал (*дугъривал*) авунвайбур ва гьабур я (Аллагьдикай) кичIебур.
178. Эй, инанмишвал авунвайбур(*иман гъанвайбур*)! Квез ферз авунва (*кхьена хиве тунва*) кьейибурун кьисас къахчун: азадлуди (яна рехкьида)- азадлудахъ, лукI - лукIрахъ, дишегьли - дишегьлидихъ. Ва низ (*масад кьейи касдиз*) вичин (мусурман) стхадин (*яни* *кьенвай касдин тухумдин*) патай афивал (*гъил къачун*, *яни кьисас туна виш деве* *къан яз къахчун*) хьайитIа, - (а чIавуз а кардиз) табий хьун лазим я дуьзвилелди (*адет* *тирвал*), ва ада́ авун (*кьилиз* *акъудун*) лазим я адаз хъсанвилелди. Ам - куь Раббидин патай кьезиларун ва регьимлувал я. Ва вуж адалай гуьгъуьниз сергьятрилай элячайтIа (*зулумна*), адаз азиятлу азаб жеда.
179. Ва кьисасдин карда - квез (саламат) уьмуьр ава (*куь чанар хуьн ава*), эй акьулрин сагьибар (*эй, къанажагълубур*),- квез (Аллагьдикай) кичIе хьун патал.
180. Ферз авунва квел(*кхьена хиве эцигнава куь*) квекай садан патав кьиникьдин лишанар атайла (*ажал* *къведайла*) - эгер ада хийир (*мал*, *шейэр*) таз хьайитIа, - веси авун (*а малдикай*) куь диде-бубадиз ва мукьва-кьилийриз, дуьзвилелди. Аллагьдикай кичIебурал алай важиблу везифа яз.
181. Ва ни ам (весидин гаф) дегиш авуртIа вичиз ам ван хьайидалай кьулухъ, - адан гунагь анжах ам дегишарайбуруз жеда. Гьакъикъатда Аллагь - Ван Къвезвайди, Вири Чизвайди я.
182. Ва низ, веси ийизвайда «(гьакьдикай) ян гуз» ва я гунагь ийиз кичIезватIа,- ва ада абурун арада дуьзвал (*меслят*) хъувуртIа, адал гунагь алач. Гьакъикъатда, Аллагь - Гъил Къачудайди, Регьимлуди я.
183. Эй, инанмишвал авунвайбур(*иман гъанвайбур*)! Кхьена ферзнава квел сив хуьн, квелай вилик хьайибурузни кхьена ферз авурвал, квез (Аллагьдикай) кичIевал хьун патал (*ва я* белки квез Аллагьдикай кичIевал жен),
184. Гьисабай (*кьадар тайин*) йикъара. Ва квекай вуж азарлу яз хьайитIа ва я рекье хьайитIа(*ва гьавиляй сив хуьн* *тавуртIа*), -гьа кьадар муькуь йикъарикай(*хуьн лазим я*).Ва чпиз а кар (*сив хуьн*) лап четин тирбур (*такьатсузбур*,*лап кьуьзуьбур, сагъ техжедай гьамишан азарлубур*), - абурал лазимвал ала эвез хъувун -кесибдин тIуьн (*сив хуьн тавур гьар са йикъан паталай, са кесибдиз тIуьн гун*). Ва ни (вичин хушуналди)алава яз «хийирлу кар» авунатIа, ам гьадаз хийирлу я. Ва куьне сив хуьн - (*эвез гунилай*) квез мадни хийирлу я, эгер квез чир хьанайтIа!
185. (Абур - *а* *гьисабай йикъар*) - Рамазандин варз я, виче Къуръан авуднавай - инсанриз дуьз рекьин регьбервал яз, ачух делилар яз дуьз рекьин, ва фаркь авунин (*гьакь ва таб* *чара авунин*). Ва (*ам алукьнаваз*) вуж квекай а вацра аваз хьайитIа, къуй а вацра къене ада сив хуьрай. Ва вуж квекай азарлу яз хьайитIа ва я рекье аваз хьайитIа (*гьавиляй, хуьн тавуртIа*) - гьа кьадар сивер маса йикъарикай (хуьрай). Аллагьдиз квез регьятвал гуз кIанзава, ва кIанзавач Адаз квез четинвал гуз, ва (*кIанзава Адаз*) куьне тамам авун «(сиверин лазим) кьадар» (са варз жедайвал), ва куьне Аллагьдиз «чIехивилин тариф» гъун («Аллагьу акбар»- лугьуз) - Ада куьн дуьз рекьиз гъунай, ва куьне (Адаз) шукур авун патал.
186. Ва Зи лукIари вавай Закай хабар кьурла, - (лагь абуруз) гьакъикъатда, Зун мукьвал ала, За жаваб гузва дуьа\* ийизвайдан дуьадиз (тIалабунриз) ада Завай дуьа ийиз тIалабайла. Ва Заз жаваб гурай абуру (За эмирнавай крара ва къадагъа авунвай крара муьтIуьгъвализ), ва инанмишвалрай абуру Захъ (*яни давамар авурай*), - абур дуьз рекьеваз фин патал.
187. Сивин йифиз квез куь папарив «мукьув хьун» (*жинсвилин алакъаяр авун*) гьалал авунва. Абур (папар) - квез «либасар» (*парталар*) я, ва куьн абуруз «либасар» я (*абур яни гъуьлни паб сад-садаз гзаф муьгьтеж я, гзаф алакъалу я, ва абур сад-садаз кIевдайди, хуьдайди я*). Куьне куь «нефсер хаинвилихъ ялзавайди»(*куь* *чанариз хаинвалзавайди*) Аллагьдиз чизва (*сифтедай Рамазан вацра месин капI авурла, пакад сив няниз хкуддалди недай, папав мукьув жедай - ихтияр авачир. Ва бязибуру а къадагъа чIуриз нез хьана, папахъ галаз хьайибурни хьана, ва а кар Пайгъамбардал ххажна…ва Аллагьди регьятарзавай и аят ракъурна…*), ва Ада куь туба кьабулна ва квез багъишламишна. Гила (къадагъа ахлуднавайла) - «мукьув агат хьухь» куьн (*жинсвилин алакъаяр ийиз жеда квевай*) абурухъ (*папарихъ* *галаз*), ва тIалаба куьне Аллагьди квез кхьена кьисмет-кьадарнавайди. Ва неъ, хъухъ куьне та квез ачухдиз чир жедалди лацу гъал (*югъ ахъа хьунин экуьнин цIар*) чIулав гъалуникай (*йифен мичIивилин*)- экуьни жедайла. Ахпа куьне сив хуьн тамам ая няналди. Ва «мукьув агат жемир куьн абурув» (*папарив, яни жинсвилин алакъаяр ийиз ихтияр авач*) куьн «игIтика́ф»\*-ийиз мискIинра авайла (*игIтика́ф -тайин муддатда экъечI* *тийиз мискIинда акъвазун ибадат яз*). Абур - Аллагьдин сергьятар я, мукьув жемир куьн абурув (чIуриз). Гьа икI Аллагьди Вичин аятар (делилар, аламатар) инсанриз баян ийизва, абуруз (Аллагьдикай) кичIевал хьун патал.
188. Ва немир куьне куь мал-девлет гьарамвилелди (*гьакь авачиз*) куь арада, ва «вегьимир» (*ракъурмир*) куьне абур (*мал-девлет, яни* ришвет гумир) гьакимриз (къазийриз), адалди куьне инсанрин малдиикай са кIватIал (пай) тIуьн патал гунагьвилелди, квез чиз-чиз (а кар).
189. Абуру вавай хабар кьазва варз цIийи хьунрикай. Лагь: «Абур инсанар патал вахтар-чIавар я ва гьаж-динни. Ва туш «зурба хъсан кар» (хийир кар, *тамам диндарвал* Аллагьдин вилик) - куьн кIвалериз (куь) абурун кьулухъ патарихъай гьахьун (*Ислам къведалди адет авай гьаж авуна хтайла кIвалериз кьулухъай хкведай ам Аллагьдиз мукьув хьун яз гьисабиз*). Амма «зурба хъсан кар» (лап хийир кар) - ни Аллагьдикай кичIевалнатIа я. Ва алад(*гьахь*) кIвалериз куьн абурун ракIаррай ва кичIе хьухь Аллагьдикай - квез агалкьунар (хушбахтвал) хьун патал.
190. Дяве твах куьне Аллагьдин рекье, квехъ галаз женг чIугвазвайбурухъ галаз ва (тахсиркарвализ Аллагьди эцигнавай) сергьятар чIурмир (*ва я* куьн сифте гатIунмир дяве тухуз). Гьакъикъатда, Аллагьдиз тахсиркарвализ сергьятар чIурдайбур кIандач.
191. Ва ягъиз йикь куьне абур (*куь аксина дяве тухузвай мушрикар*) гьинал квел абур гьалтайтIани (жагъайтIани), ва чукура куьне абур гьинай абуру куьн акъудна чукурнайтIа. Фитне авун (*куфр, ширк авун, Исламдиз акси экъечIун*) - лапни залан (*пис*) я яна кьинлай (*куьне абур*). Ва дяве тухумир куьне абурухъ галаз «Масжид-уль-Гьара́м»-дин мукьув, та абуру чпи квехъ галаз дяве ийидалди ана. Ва эгер абуру квехъ галаз дяве авуртIа, куьне абур яна йикь. Гьа ахьтинди я - кафиррин жаза!
192. Эгер абуру акъвазарайтIа (*квехъ дяве тухун*), гьакъикъатда Аллагь - Гъил Къачудайди, Регьимлуди я.
193. Ва дяве твах абурухъ галаз, та фитне амукь тийидалди (*квахьдалди*) ва «дин» са Аллагьдиз талукь жедалди. Эгер абуру куьтягьарайтIа (*дяве тухун, чпин куфр*),-жаза гана кIанда анжах зулумкарриз (*давамарзавайбуруз чпин куфр*).
194. «Къадагъа алай» варз «къадагъа алай» вацрахъ я (*яни куьне тухузвай женг мушрикрихъ галаз «гьарам-вацра», ам жаваб я абуру квехъ тухузвай дяведиз*) ва къадагъайрай (*чIур авунай*) - кьисас ава (*авур кардиз* *ухшар тир*). Ни квез чIуру къаст (*мидявилин кар*) авуртIа, ада квез авур хьтин къаст куьне гьадазни къаст ая. Ва Аллагьдикай кичIе хьухь квез ва чир хьухь - гьакъикъатда Аллагь Адакай кичIебурухъ галайди.
195. Ва харж ая куьне Аллагьдин рекье ва вегьимир куьне куьн гьалаквилиз (*телефвилиз*), ва хъсан амал ая куьне гьакъикъатда Аллагьдиз хъсан амалдайбур кIан я.
196. Ва тамамара куьне «гьаж» ва «умра» Аллагьдиз, ва эгер куьн «сакарди акъвазарайтIа» (*ва квевай ам бегьемариз тежез хьайитIа душман ва я маса кар себеб яз*) - (а чIавуз) регьят тир къурбанд авун лазим я. Ва куьне куь кьилер твамир та къурбанд (*гьайван*) вичин «лазим чкадал» агакьдалди. Вуж квекай азарлу яз хьайитIа ва я вич азиятдик кваз хьайитIа вичин кьил себеб яз (*ва кьил тун хьайитIа*), ада эвез яз - сив хвена, ва я садакьа гана, ва я (*гьер*) къурбанд авуна кIанда. Ва квез саламатвал хьайила, ни менфят къачуртIа «умра» авуникай «гьаж»(дин вахт) агакьдалди (*ва я* гьаждин вахт гуьзлемишиз, *яни* *ни* «*таматтугI*»\* *авуртIа - гьаж ийидай пуд къайдадикай садан тIвар*) - (а чIавуз ада) регьят тир къурбанд авун лазим я. Низ жагъанвачтIа - ада пуд югъ сив хвена кIанда гьажда, ва иридни - куьн хтайла (*куь кIвалериз*), ам я (*абурун жем*) - тамам цIуд югъ. А кар - вичин хзан «Масжид-уль-Гьара́м»-да авачирбуруз (*Меккадин къваларив* *яшамиш тежезвайбуруз*) талукь я. Ва кичIе хьухь квез Аллагьдикай, ва чир хьухь гьакъикъатда Аллагь жаза гуниз гужлуди тирди.
197. Гьаж(дин вахт) - малум тир варцара я. Ва ни абура (*а варцара*) вичел «гьаж авун» ферз авуртIа («ихIра’м»- *гьаж ийидайла алукIдай кьве лацу пек-* алукIна) - ихтияр авач гьаждин вахтунда; «пабни-гъуьл мукьув хьун»(*жинсвилин алакъаяр, адаз талукь тир гафар, крар авун вири гьарам я*), асивилер (гунагьар) авун, гьуьжетар авун. Ва вуч хийир кар куьне авуртIани, Аллагьдиз ам чизва. Куьне квез «суьрсетар» гьазур ая, гьакъикъатда виридалайни хийирлу суьрсет Аллагьдикай кичIевал я. Ва кичIе хьухь(квез) Закай, эй «акьулрин сагьибар»! -
198. Алач квел гунагь куьне куь Раббидин патай (гьаждин йикъара алвер ийиз мал, рузи) тIалабиз (*яни* къазанмишиз) хьайитIа.- Ва куьн Арафадай «тадиз гьа са вахтунда экъечIайла» зикр\* ая Аллагьдиз (*Адан* *тIвар рикIел ва мецел гъваш*) «МашгIаруль-Гьара́м»-дин патав (*Муздалифада са чка*). Зикр\* ая Адаз (*рикIел ва мецел гъваш Адан* *тIвар*) куьне Ада куьн дуьз рекьиз гъайивал - адалай вилик куьн ягъалмишвиле авайбур тиртIани.
199. Ахпани, куьн гьа вири инсанар экъечIзавай чкадай тадиз гьа са вахтунда экъечIа (*ва* *я*: абур экъечIзавайвал гьа санал рекье гьат Мина-диз), ва куьне Аллагьдиз астагъфир\* (*гунагьрилай гъил къачун* *тIалабун*) ая, гьакъикъатда, Аллагь - Гъил Къачудайди, Регьимлуди я.
200. Ва куьне куь «ибадатдин къайдаяр» (*гьаждин крар*) ада авуна тамамарайла, зикр\* ая куьне Аллагьдин (рикIел ва мецел гъваш Адан тIвар) куьне куь бубайрин тIварар кьазвай хьиз (*дамахариз, гзаф рахаз абурукай..*) ва мадни къуватлу яз (артухдиз). Ва ава инсанрин арада вичи икI лугьузвайди: «Чи Рабби, чаз це (хъсан пай) и дуьньяда!», ва жедач адаз Ахиратда са пайни.
201. Ва ава абурун арада вичи икI лугьузвайдини: «Чи Рабби! Чаз и дуьньядани хушбахтвал (хъсанди) це, ва Ахиратдани хъсанди (Женнет) це, ва Вуна чун ЦIун азабдикай хуьх!»
202. Абуруз - чпи къазанмишайвиляй пай (саваб) ава, ва Аллагь - гьахъ-гьисабдиз йигинди (*фад ийидайди*) я.
203. Ва куьне зикир\* ая Аллагьдин (рикIел ва мецел гъваш Адан тIвар) - «гьисабай йикъара»(*кьадар тайин тир йикъара, Къурбанд- суварилай гуьгъуьниз пуд югъ Минада*). Ва ни «кьве йикъан» (кьве юкъуз амукьна Минада ахпа хъфиз) тадивал авуртIа - адал гунагь алач, ва ни таъхир авуртIа (*кьулухъ* *ягъайтIа* хъфин анай) - адални гунагь алач. (Амни талукь я) - Вичиз Аллагьдикай кичIедаз. Ва кичIе хьухь квез Аллагьдикай ва чир хьухь - дугъриданни куьн Адан патав кIватI хъийидайди.
204. Ва ава инсанрин арада вичин гафари вун и дуьньядин уьмуьрда ажеб ийизвайдини (*яни* *мунафикьар, винелай иман гвайди къалуриз хъсан гафар лугьузвайбур..*) ва вичин рикIе авайдан гьакъиндай Аллагь шагьид яз къачузва (*гъизва*) ада - вич, кIеви гьуьжеткар, мидявалдайди яз.
205. Ва ам элкъвена хъфейла (ви патавай), ада сяйи ийизва чилел - анал чIурувилер ийиз, цанвай никIер ва дул-ар (гьайванрин несилар) терг ийиз. Бес Аллагьдиз - чIурувал (авун) кIандач!
206. Ва адаз лагьайла: «Аллагьдикай кичIе хьухь!» - адак дамах (гьейбат) акатзава гунагь карда, адаз бесди Жегьеннем я! Гьикьван пис мес я ам!
207. Ва ава инсанрин арада вичин чан маса гузвайдини Аллагьдин разивал тIалабиз. Аллагь (Вичин) лукIариз - Юмшагъди (*Лап Мергьеметлуди, Язух къведайди*) я.
208. Эй, инанмишвал авунвайбур(*иман гъанвайбур*)! Гьахьа куьн «муьтIуьгъвилиз» (*Ислам-Аллагьдиз муьтIуьгъвал я*) тамамвилелди (кьиле твах куьне тамамвилелди Исламдин вири къайдаяр), ва табий жемир куьн шейтIандин камариз, гьакъикъатда ам квез ачух душман я.
209. Ва эгер куьн «цIуьдгъуьн хьана фейитIа» (*патахъ элячIайтIа*) квез ачух аламатар атайдалай кьулухъ, чир хьухь квез гьакъикъатда Аллагь - Гужлуди (*Къудратлуди*), Камаллуди (*Арифдарди*) тирди.
210. Бес абуру гуьзлемишзаватIа чпин патав Аллагь атун (*Къияматдин Юкъуз*) циферин хъенра аваз ва малаикарни, ва кардин дуван атIана куьтягь жеда. Ва Аллагьдин патав - (вири) крар элхкъуьрзава.
211. Хабар яхъ (вуна, *эй Пайгъамбар*) Исраилан рухвайривай, гьикьван Чна абуруз ачух аламатар багъишнайтIа (гьакь рехъ къалурдай лишанар ракъурнайтIа)! Ва ни Аллагьдин «нямет» (*аламат, делил* -  *маса кардихъ*) дегишарайтIа вичив ам агакьайдалай кьулухъ, гьакъикъатда Аллагь (*ахьтиндаз*) жаза гуниз лап гужлуди я!
212. Гуьрчегарнава кафирвал авурбуруз дуьньядин уьмуьр ва абуру инанмишвалнавайбурукай ягьанатар ийизва. Ва (Аллагьдикай) кичIе хьайибур (*дережадиз*) абурулай вине жеда Къияматдин Юкъуз. Ва Аллагьди Вичиз кIан хьайидаз гьисаб авачир (кьван) паяр гуда.
213. Инсанар са уьммет (*жемят*) тир (*ахпа чара хьана*) ва Аллагьди пайгъамбарар ракъурна шад хабар гудайбур яз (*Аллагьдиз муьтIуьгъ хьайибуруз Женнет жедайди*) ва игьтиятвал авунин хабар гудайбур яз (*Аллагьдиз асивал авурбуруз, чпиз Жегьеннем жедайди*),ва авудна ракъурна Ада абурухъ галаз (виче) гьакь аваз Ктабни (Вичин Ктабарни) инсанрин арада абур чара хьанвай крара гьахъ атIун патал. Ва адан (*гьакьдин, ва я* *Ктабдин*) гьакъиндай чара хьайибур гьа чпиз ам (*Ктаб яни Таврат*) атайбур хьана, вични чпиз ачух аламатар атайдалай кьулухъ, абурун арада авай зулумвилиз (пехилвилиз) килигна. Ва Аллагьди Вичин изиндалди инамишвал авурбур дуьз рекье туна гьахъдин гьакъиндай (вичин патахъайни) абуру чаравилер авур. Ва Аллагьди Вичиз кIаниди дуьз рекьел гъида.
214. Я тахьайтIа куьне гьисабнавайни куьн Женнетдиз фида (*гьахьда*) лагьана, квел атун тавунмаз квелай вилик алатайбурун (гьалдиз) ухшарди? ХкIуна абурук (*кьилел атана абурун*) лап кесибвал ва азарар, ва абур акI зурзурна хьи (кичIевилери), та Расулди ва адахъ галай инанмиш хьанвайбуру лагьана: «Аллагьдин куьмек мус жеда (*фад* *атанайтIа*)!?» Бес эхь, гьакъикъатда Аллагьдин куьмек мукьвал я!
215. Абуру («*асгьабри» - Пайгъамбар акуна адахъ инанмишвал авур диндар юлдашар*) вавай чпи вуч харж ийидатIа (*Аллагьдин рекье*) хабар кьазва. Лагь: «Вуч куьне харж авуртIани хийирдикай (*мал-девлетдикай*) ам - диде-бубадиз, мукьва-кьилийриз, етимриз, кесибриз, (*куьмекдиз муьгьтеж*) рекьевай касдиз гун лазим я. Ва вуч хийир кар куьне авуртIани, гьакъикъатда Аллагьдиз ам чизва».
216. Кхьена ферз авунва (*хиве туна эцигнава*) квел- женг чIугун (*кафиррин аксина*), ва ам квез такIан я (*хуш туш*). Мумкин я, квез са шей такIан хьун амма ам (*гьакъикъатда*) куьн патал хийирлу я, ва мумкин я квез са шей кIан хьун, амма ам (*гьакъикъатда*) квез зиянлу я, - Аллагьдиз чизва, ва квез чизвач.
217. Абуру вавай хабар кьазва «къадагъа тир вацракай» - дяве тухуникай ана (*а чIавуз*). Лагь: «А вацра дяве тухун «чIехи кар» (*гунагь*) я. Ва (*мушрикри масадбур*) Аллагьдин рекьикай къакъудун, ва Адахъ кафирвал авун, ва «Масжид-уль-Гьара́м-дикайни» (*къакъудун*), ва «адан эгьлияр»(*Пайгъамбар ва «мугьа́жирар» яни Меккадай* *куьч хьайи «асгьабар»*) анай акъудун - Аллагьдин вилик мадни чIехи я (гунагьдиз). Фитне авун (*куфр, ширк авун, Исламдиз акси экъечIун*) - мадни чIехи я (*писвилиз, гунагьдиз*) яна кьинлай (*куьне абур*). Ва абуру квехъ галаз женг тухун акъвазардач та (абуру) куьн куь диндилай алуддалди - эгер абурулай алакьиз хьайитIа. Ва вуж квекай кьулухъ элкъвейтIа вичин диндикай (муртадвал авуртIа) ва вич кафир яз кьейитIа, абурун (хъсан) амалар и дуьньядани, Ахиратдани гьаваянбур хьана квахьда. Ва абур - ЦIун эгьлияр я, ва абур ана гьамишалугъ яз амукьда.
218. Гьакъикъатда, чпи инанмишвал авурбур, ва (дин патал) куьч хьайибур, ва Аллагьдин рекье «джигьад» (*гъазават*) тухвайбур - абуру Аллагьдин регьимдик умуд кутунва. Ва Аллагь -Гъил Къачудайди,Регьимлуди я!
219. Абуру вавай «кефли ийидай затIарикай» (ички *ва*…) ва къизгъин къугъунрикай хабар кьазва. Лагь: «Абура кьведани еке гунагь ава, ва (бязи) менфятарни инсанриз, ва абурун кьведанни гунагь - абурун кьведан менфятдилай еке я. Ва абуру вавай вуч (кьадар) харж авун лазим ятIа, хабар кьазва. Лагь: «Артуханди». Гьа икI Аллагьди квез аятар (*аламатар*, *ишараяр*) баян гана ачухзава, куьне фикир авун патал,
220. И дуьньядин кардани ва Ахиратдин кардани! Ва абуру вавай хабар кьазва етимрикай, лагь: «Абуруз хъсанвал авун - хийир кар я». Эгер куьне абурук акахьарайтIа (куь майишатдин крар), абур - куь стхаяр я (диндин). Ва Аллагьдиз чизва хъсан нагьакьан кар ийизвайди (абуруз) хъсан кар ийизвайдакай. Эгер Аллагьдиз кIан хьанайтIа, Ада квез четинардай (*акахьариз къадагъа авуна*). Гьакъикъатда Аллагь - Гужлуди (*Къудратлуди*), Камаллуди я.
221. Ва эвленмиш жемир куьн мушрик-дишегьлийрал та абуру инанмишвал ийидалди. Гьакъикъатда лукI муъмин-дишегьли (*яни агъунвай къаравуш*) мушрик - дишегьлидилай хийирлу я - ада (м*ушрик-дишегьлиди*) куьн(*гуьрчегвиляй*, *девлетлувиляй*)тажублу авунватIани. Ва мушрикриз эвленмиш жез гумир куьне (*мусурман-дишегьлияр*) - та абуру инанмишвал ийидалди. Ва гьакъикъатда муъмин лукI - мушрикдилай хийирлу я, ада куьн тажублу авунватIани. Абуру - ЦIуз (*финиз*) эверзава. Ва Аллагьди эверзава Женнетдиз ва гъил къачуниз Вичин изиндалди. Ва баян гузва (Ада) Вичин аятриз инсанриз,абуру рикIел гъана ибреткъачун патал.
222. Ва абуру вавай (дишегьлийрин) «вацран кьилерин ивидикай»(*яни а чIавуз жинсвилин алакъаяр авуникай*) хабар кьазва. Лагь: «Ам - зарар я (*ана* *азият* *ава* *папазни,* *итимдизни*)». (Гьавиляй) Яргъа хьухь (*яни кямир абурув месел*) куьн (куь) дишегьлийрикай(*папарикай*) вацран кьилерин (ивидин) вахтунда», ва «мукьув жемир» абурув (жинсвилин алакъаяр ийимир), - та абур михьи жедалди. Ва абур михьи хьайила (ва беден чуьхвейла), куьн агат абурув Аллагьди эмирнавай чкадихъай. Гьакъикъатда Аллагьдиз кIанда туба ийизвайбур, ва кIанда михьивал ийизвайбур.
223. Куь папар квез «цан янавай ник» я (тум цуниз гьазур тир *яни аял жедай чк*а), ва алад куьн куь « цан янавай никIиз» (гьикI ва) мус квез кIан хьайитIани (*яни папарихъ мукьув хьана кIанда ихтияр авай «вилик» чкадихъай*). Ва гьазур ая куьне куьн патал (хъсан крар,*Адан* *эмирар кьилиз акъудиз гьарамдикай яргъаз хьана*), ва Аллагьдикай кичIе хьухь ва чир хьухь квез гьакъикъатда куьн Адахъ галаз гуьруьшмиш жедайди. Ва шад хабар це муъминриз!
224. Ва ийимир куьне куь кьинер Аллагьдал манийвал яз куьне - хъсан кIвалахар авуниз, куьне Адакай кичIевал авуниз, инсанрин арада меслят авуниз (*яни* *квез лагьайла а крар ая, куьне лугьузва за кьин кьунвайди я абур ийидач лагьана*) (*ва я* ийимир куьне Аллагьдин тIвар куь кьинер кьадай затI яз, куьне (адакай багьна кьаз) тавун патал - хъсан крар, ва Адакай кичIевал, ва инсанрин арада меслят авун). Аллагь - Ван Къведайди, Вири Чидайди я!
225. Аллагьди гьахъ-гьисабдач (*жаза гудач*) квез къаст авачиз акъатай кьинерин патахъай, амма хьи гьахъ-гьисаб ийида квез куь рикIери къазанмиш (къаст) авурдаз. Аллагь - Гъил Къачудайди, Милайимди я!
226. Чпи, чпин «папарихъ галаз жинсвилин алакъаяр ийидач лагьана кьин кьурбуру» (*а кардиз «ийля’ъ» лугьуда*) - кьуд вацра гуьзлемишун лазим я. Ва эгер абур элкъуьн хъувуртIа(*чпин сифте гьалдихъ яни жинсвилин алакъайрихъ папахъ, кьуд варз жедалди,* - *абуру кьунвай кьин чIур авунай эвез гана кIанда 5- сура 89- аятда къалурнавайвал*) бес гьакъикъатда Аллагь - Гъил Къачудайди, Регьимлуди я.
227. Ва эгера абуру (*элхкъуьн тавуна а кар давамарайтIа, абур чара хьун лазим я*) тIалакь гун кьетI авуртIа, гьакъикъатда Аллагь - Ван Къведайди, Вири Чидайди я!
228. ТIалакь гахкана(гъуьлуь) чара хьанвай дишегьлийри чпи чеб кьуна акъвазарна пуд «(вацран кьилер хьана михьи хьайи)вяде» гуьзлемишда. Ва ихтияр авач абуруз (*папариз*) Аллагьди абурун «(руфунра) аялдин кIвалера»вуч халкь авунватIа ам чуьнуьхдай, эгер абуру Аллагьдихъ ва Эхиримжи Йикъахъ инанмишвал авунватIа. Ва абурун гъуьлериз а вядеда абур элкъуьрна хкидай гзаф гьакь (*ихтиярар*) ава, эгер абуруз (*гъуьлериз*) меслят хъийиз кIан хьанватIа. Ва абуруз (папариз, гъуьлерин вилик) ихтиярар ава абурал (папарал, гъуьлерин вилик) везифаяр алайвал (*гъуьлериз абурун вилик ихтиярар авайвал*) - дуьзвилелди, ва итимриз (*гъуьлериз*) абурун винел - дережа ава. Ва Аллагь - Гужлуди (Къудратлуди), Камаллуди я.
229. ТIалакь (*вичелай гуьгъуьниз паб элкъуьрна хкиз хъжедай*) - кьве сеферда я, ва (ахпа, кар ам я хьи) - я (*пабвиле туна*) кьуна кIанда дуьзвилелди, я туштIа хъсанвилелди (*хатурдалди*) аххъайна кIанда. - Ва ихтияр авач квез куьне абуруз багъиш авунвайдакай са шей кьванни къачудай, анжах абуруз кьведазни чпи (кьведани) Аллагьди эцигнавай шартIар (сергьятар - эмирар ва къадагъаяр) кьилиз акъуд тийиз кичIе яз хьайитIа (*а чIавуз кьве патайни тухумрин чIехи ксари меслятар ийида, ва лазим атайтIа ихтияр ава а кар ийиз*). Ва эгер квез абуру кьведа Аллагьдин сергьятламишунар кьилиз акъуд тавуникай кичIе ятIа, бес авач гунагь абуруз кьведазни эгер ада (папа) тIалакьдин эвезда гьакъи гайитIа(*вичин гъуьлуьз, вич чара авун патал*). - Абур - Аллагьдин патай сергьятар (эмирар ва къадагъаяр) я, абрулай куьн элячIмир! Ва вуж Аллагьдин (патай тир) сергьятрилай элячIайтIа (*чIурайтIа*) - гьабур я зулумкарар.-
230. Ва эгер ада адаз (*папаз пуд лагьай сеферда*) тIалакь гайитIа, ам (*паб*) адаз (*рахкурай гъуьлуьз*) гьалал жедач (*пабвилиз къахчуз*) та ам (*вичи* *рахкурай* *паб*) маса гъуьлуьз фидалди. Ва эгер а гъуьлуь тIалакь вахгайтIа, гунагь авач и кьведаз (*сифте гъуьлуьзни ва папаз*)- кьведазни элкъвена хквез (гъуьлни-пабвилиз), эгер абуру кьведаниАллагьдин сергьятар кьилиз акъудиз жеда лагьана фикир ийизватIа.- Ва абур - Аллагьдин (патай) сергьятар (эмирар ва къадагъаяр) я, Ада абурун баян гузва чирвилер авай ксариз.-
231. Ва куьне папариз тIалакь гайила ва абур чпин (гуьзлемишна кIанзавай) муддатдин эхирдив агакьдайла (*«идда»\*-куьтягь жедайла, - дишегьлидиз вичин итим кьейила ва я итимди тIалакь гайила, гуьзетун лазим тир вахт я, ва ам са шумуд жуьре ава*) - куьне абур (пабвиле) кьуна тур дуьзвилелди ва я аххъай ая куьне абур (*тур абур чпин идда\* куьтягь жедалди*) дуьзвилелди. Ва куьне абур кьуна тамир (*яни хкимир пабвилиз*) зарар гун яз (*абуруз*) куьне сергьятар чIурун патал (*абурун гьакъиндайни ва Аллагьди эцигнавай къайдайрин гьакъиндайни*). Ва ни а кар авуртIа ада вичи вичиз зулум авунва. Ва гьич кьамир куьне Аллагьдин аятар (къанунар) зарафат яз! Ва рикIел гъваш куьне Аллагьдин нямет квез ганвай ва (гьакIни) Ада квез авуднавайди Ктабдикай (Къуръан)ва арифдарвиликай (шариатдавай чирвилер *ва я* Сунна) несигьат гузва Ада квез адалди. Ва кичIе хьухь квез Аллагьдикай, ва чир хьухь квез гьакъикъатда Аллагь - гьар са шеъ Чизвайди я!
232. Ва куьне папариз тIалакь гайила (*сад ва я кьве*), ва абур чпин (гуьзлемишна кIанзавай) муддатдин эхирдив агакьайла (*«идда»\*-куьтягь хьайила*), куьне (эй, дишегьлийрин архаяр, иесияр -*яни бубаяр, стхаяр, имияр*) абуруз чпин (сифте) гъуьлериз гъуьлуьз физ къадагъа (манийвал) ийимир, эгер абур кьведни рази ятIа чпин арада, дуьзвилелди. Ам - адалди несигьат гузва квекай вичи Аллагьдихъ ва Эхиримжи Йикъахъ инанмишвалнавайдаз. Ам - куьн патал мадни артухвал (*артмиш хьун, вилик фин*) ва мадни михьивал я. Ва Аллагьдиз чизва ва квез чизвач.
233. Аял хайи папари (*яни* тIалакь вахгана чара хьанвай) чпин балайриз тамам кьве йисуз хур гуда, низ «хур гун» тамамариз кIанзаватIа. Ва «низ аял хьанватIа» (*яни* аялдин буба) адал ала (везифа) абуруз (*дидейриз*) недайди ва парталар (*яни* *гьакъи*) гун - дуьзвилелди. - Нефесдал (*чандал*) эцигзавач (*хиве твазвач*) анжах адалай алакьдайдалай гъейри (*Аллагьди инсандивай ийиз тежедай кар адан хиве твазвач*). Зарар гудай ихтияр авач (*итимдин патай*) «аял хайидаз (*дидедиз*)» адан аял себеб авуна, ва гьакIни «(вичиз) аял хьанвайдаз» (*бубадиз*)- адан аял себеб авуна. (*Аялдин* *буба кьейитIа, бубадин*) Варисдални ала гьахьтин крар (*буржияр*).- Ва эгер абуруз кьведазни, кьведанни разивилелни ва меслятдалди аял «(мамунихъай) галудиз» кIан хьайитIа (кьве йис тамам жедалди), алач абурал (кьведални) гунагь. Ва эгер квез куь аялриз «маса дишегьлийри хур гана» кIан хьайитIа, квез гунагь авач эгер куьне (*бубайри*) гайитIа (*а* *дишегьлийриз*) икьрар хьанвай гьакъи, дуьзвилелди. Ва кичIе хьухь квез Аллагьдикай, ва чир хьухь - гьакъикъатда Аллагь куьне вуч амалар ийизватIа аквазвайди я.
234. Ва квекай (чпин чанар Аллагьди къахчуна) рекьизвайбур ва папар тазвайбур чпелай кьулухъ (*яни гъуьлер кьейитIа ва папар амукьайтIа*),- абуру (папари) кьуд вацрани цIуд юкъуз (идда\*) гуьзлемишун лазим я чпи чеб кьуна акъвазарна(*кIваляй экъечI тийиз, гуьрчегвилер тийиз,гъуьлуьз фин тийиз*). Ва абур чпин (гуьзлемишна кIанзавай) муддатдин эхирдив агакьайла (*«идда»\*- куьтягь хьайила*) квел гунагь алач (*эй,* *дишегьлийрин иесияр*) абуру (а дишегьлийри) чпи чпин гьакъиндай къайгъу авуртIа (*кIваляй экъечIиз хьайитIа, гъуьлуьз фейитIа*, *гуьрчегвилер авуртIа*), дуьзвилелди. Ва Аллагьдиз куьне ийизвай амалрикай хабар ава.
235. Ва квез гунагь авач куьне «дишегьли гъуьлуьз це лугьунин» ишараяр авуртIа ва я куьне куь чанара (*къене*) чуьнуьхна туртIа (а кар, *яни идда\*-дилай кьулухъ адал эвленмиш жеда лагьай фикир*). Аллагьдиз чизва куьне абур (*яни гъуьлер кьенвай, чара хьанвай чеб идда\*-да авай а дишегьлияр*) рикIел гъидайди, амма куьне абуруз чинеба гафар гумир сада-садаз, анжах куьне (абуруз) дуьз (*ихтияр авай*) гафар лугьунилай гъейри. Ва къаст ийимир (*къетIмир*) куьне «никягьдин икьрар» ийиз «кхьена хиве тунвайди» (*идда\*-дин муддат*) вичин эхирдив агакьдалди. Ва чир хьухь квез гьакъикъатда Аллагьдиз куь чанара вуч аватIа чизвайди ва (гьавиляй) мукъаятвал ая куьне Адакай. Ва чир хьухь квез гьакъикъатда Аллагь - Гъил Къачудайди, Милайимди тирди!
236. Квел гунагь алач, эгер куьне папарив тIалакьар гахкайтIа куьне абурув «кядалди» (*жинсвилин алакъаяр ийидалди*) ва я куьне тайинардалди абуруз «ферз тир гьакъи»\* (рушаз гузвай багъишар *- яни руш тухузвай* *касди свасаз гудай са тайин кьадар пул, жигьизар*). Паяр це куьне абуруз (пишкешар), девлетлуда - вичин дережадиз(*девлетлувилин кьадардиз*) килигна, ва «мал патахъай дарвилевайда» (*кесибда*) - вичин дережадиз (*гьалдиз*) килигна, дуьзвилелди тир «паяр гун» яз, хъсан крар ийизвайбурал алай буржи яз.
237. Ва эгер куьне абурув (*папарив*) тIалакьар гахкайтIа куьне абурув «кядалди» (*жинсвилин алакъаяр* *ийидалди*) ва куьне «ферз тир гьакъи»\* (рушаз гузвай багъишар *- яни руш тухузвай* *касди свасаз гудай са тайин кьадар пул, жигьизар*) тайинарнавайтIа - (а чIавуз абуруз) куьне «тайинарнавай гьакъидин» зур пай ава, анжах эгер абуру (чара хьайи папари) багъишламиш авуртIа(чпиз къвезвай зур пай къахчун тавуртIа), ва я «никагьдин икьрар» гъилевайда (*яни* гъуьлуь) багъишламиш авуртIа (чара хьанвай папаз вири туртIа). Ва куьне багъишламишун - (куьне куь ихтиярар кьуна акъвазунилай) «Аллагьдикай кичIевилиз» мадни мукьвалвал я. Ва рикIелай алудмир куьне арада мергьяметлувал (хъсанвал) авунни. Гьакъикъатда, Аллагьдиз куьне ийизвай амалар аквазва.
238. Хуьх куьне (вахтунда ва бегьемдаказ кьиле тухуз) кпIар, иллаки юкьван (*рагъдунин ва я экуьнин*) капI. Ва «акъваз кпIара» куьн Аллагьдин вилик умундиз (муьтIуьгъдиз).
239. Ва эгер квез кичIевал (*къурхувал*) аватIа (*капIдайла дяведин вахтунда*) - (а чIавуз) ях-бур яз (*куьн кIвачел кьилел къекъвез, пияда-бур яз*) ва я атлу-бур яз (*балкIандаллаз ва я маса са куьнал акьахнаваз* - ая). Ва квез (*къурхувиликай*) саламатвал хьайила Аллагьдиз «зикир» ая (*яни* капI кьиле твах, *ва шукур ая Адаз*) Ада квез чир авурвал квез виликдай чин тийизвайди.
240. Ва квекай (Аллагьди чпин чан къахчуна) рекьизвайбур (*яни* чан гуниз мукьвал хьанвайбур) чпелай кьулухъни папар туна - къуй абуру чпин папарин гьакъиндай веси авурай: (варисри абур) дуланажагъдалди (*яшамиш жедай чкадалди*) таъмин авун са йисалди акъуд тавуна (*итимдин* кIваляй). Ва эгер абур (*итим кьейи* папар) чеб экъечIайтIа (*а йис куьтягь жедалди*) квел гунагь алач, абуру чпи чпин гьакъиндай къайгъу авуникай, дуьзвилелди. Ва Аллагь - Гужлуди (*Къудратлуди*), Камаллуди я.
241. Ва чара хьанвай папариз (чеб) дуланажагъдалди таъмин авунин гьакь ава - дуьзвилелди, Аллагьдикай кичIебурал алай буржи яз.
242. Гьа икI Аллагьди квез Вичин аятар (*ва* *шариатдин къайдаяр*) баян ийизва, куь акьулди кьатIун патал.
243. Бес ваз акунвачни (*чизвачни*) чеб кьиникьикай къутармиш жез кIанз чпин кIвалерай экъечIна фейибур чеб агъзурралди авайтIани?! Ва Аллагьди абуруз лагьана: «Йикь куьн!» Ахпа Ада абурал чан хкана. Гьакъикъатда, Аллагь чIехи мергьяматдин (*зурба регьимдин*) Сагьиб я инсанар патал, амма инсанрин чIехи паюни шукур ийизвач.
244. Ва женг чIугу куьне Аллагьдин рекье ва чир хьухь: гьакъикъатда Аллагь - Ван Къведайди, Вири Чизвайди я!
245. Вуж я ам Аллагьдив хъсан бурж вугудайди (*вичи Адан рекье харж ийиз*) - Ада ам адаз гзаф сеферра артухардайвал?! Аллагь я - (ризкъи) дар ийизвайди ва гегьеншдиз гузвайди, ва Адан патав куьн элкъвена хкида.
246. Бес ваз акунвачни (*чизвачни*) Исраилан рухвайрин «чIехи ксарин» кар Мусадилай гуьгъуьниз хьайи? Абуру лагьайла Пайгъамбардиз чпин: «Вуна чаз пачагь ракъура (тайинара) чна Аллагьдин рекье женг чIугвадайвал». Ада лагьана: «Мумкин яни куь патай, эгер квел «кхьена ферз авуртIа» женг чIугун, куьне дяве тухун тавун?!» Абуру лагьана: «Вучиз чна Аллагьдин рекье женг чIугвадач кьван чун чи яшамиш жезвай чкайрайни (*кIвалерай*) акъуднавайла ва чун чи балайривайни къакъуднавайла?!» Ва абурал женг чIугун «кхьена ферз авурла», элкъвена кьулухъ абур са тIимилбур квачиз абурукай. Ва Аллагьдиз зулумкарар вужар ятIа чизва!
247. Ва абурун Пайгъамбарди абуруз лагьана: «Гьакъикъатда Аллагьди квез ТIа́лу́т пачагьвиле ракъурнава». Абуру лагьана: «Адаз чи винел гьакимвал гьикI жеда кьван, чун адалай гьакимвилиз гзаф лайихлу тир чIавуз ва адаз мал-девлетдин агьваллувални таганвайла?» Ада лагьана: «Гьакъикъатда Аллагьди квел ам хкянава, ва адаз чирвилерани бедендин бажарагълувиле зурбавал артухарнава. Аллагьди Вичин гьакимвал Вичиз кIанидаз гузва. Ва Аллагь - (Регьимриз) Гегьеншди, Вири Чизвайди я!
248. Ва абурун Пайгъамбарди абуруз лагьана: «Гьакъикъатда ам пачагь тирвилин лишан (*ишара*) яз квез сундух къведа (*виликдай абурувай душманри къакъуднавай Таврат аваз*) виче (квез) «секинвал» авай куь Раббидин патай, ва (гьакIни) «амукьурди» - Мусадин килфетди (*хзанди*) ва Гьарунан килфетди тунвайдакай, ва ам малаикри гваз гъида. Гьакъикъатда, а карда квез аламат (*делил*, *ишара*) ава, эгер куьн муъминар ятIа».
249. Ва ТIа́лу́т кьушунар галаз экъечIна яргъа хьайила, ада лагьана: «Гьакъикъатда, Аллагьди квез вацIалди имтигьан ийизва - ни анай яд хъвайитIа, ам закай туш (*зи аскер туш, захъ галаз жедач*), ва ни ам дадмиш тавуртIа ам закай я, анжах вичин гъапалди (са тIимил яд) кяна къачурбурулай гъейри(*яни тIимил ихтияр авай*). Ва са тIимилбуру квачиз абуру (вирида) анай хъвана. Ва ам ва инанмишвал авурбур адахъ галаз адалай элячIайла, абуру лагьана: «Къе чахъ Жа́лу́т-ахъ ва адан кьушунрихъ галаз (женг чIугвадай) такьат авач». Аллагьдихъ галаз гуьруьшмиш хьунихъ якъиндиз инандирмишбуру лагьана: «Гьикьван тIимил тир дестейри (*жемятри*) гзаф тир дестейрал Аллагьдин ихтиярдалди гъалибвал къачуна». Ва Аллагь сабурлубурухъ гала.
250. Ва абур Жа́лу́тан ва адан аскеррин вилик акъатай чIавуз, абуру лагьана: «Чи Рабби! Къура (*экъича*) Вуна чал (еке) сабур, ва чи «кIвачин кIанер» (*къадамар*) мягькемар ая, ва кафир ксарин винел чаз гъалибвал (куьмек) це!»
251. Ва Аллагьдин изиндалди абуру абур (*кафирар*) магълуб авуна, ва Давуда Жа́лу́т яна кьена, ва Аллагьди адаз пачагьвал ва арифдарвал багъишна ва адаз Вичиз кIани чирвилерикай гана. Ва эгер Аллагьди инсанар са бязибур(*кафирар*) муькуьбуралди (*инанмишбуралди*) акъвазар тийиз хьанайтIа, дугъриданни, чил чIур хьана къайдадай акъатдай, амма Аллагь - чIехи мергьяматдин (*зурба регьимдин*) Сагьиб я (вири) алемарин гьакъиндай.
252. Абур я - Аллагьдин аятар, Чна ваз абур кIелзава гьахъдиз, ва вун дугъриданни ракъурнавай расулрикай я.
253. Гьа расулар, абурукай бязибуруз Чна муькуьбурун вилик артуханвилер ганва, абурук чпихъ (галаз) Аллагь раханвайбур ква, ва са бязибур дережайриз хкажнава. Ва Чна Марйаман хва Исадиз ачух баянар (ишараяр) багъишна, ва Чна адаз Пак Руьгьдалди (*Джабраил малаикдалди*) куьмек гана (мягькемарна). Ва эгер Аллагьдиз кIан хьанайтIа, женг чIугвадачир сада-садахъ абурулай гуьгъуьниз хьайибуру (*несилри*), чпин патав ачух делилар (*лишанар*) атайдалай кьулухъ. Амма абур чара хьана, ва хьана абурук вичи инанмиш авурди, ва хьана абурук вичи кафирвал авурдини. Эгер Аллагьдиз кIан хьанайтIа, абуру сада садахъ галаз женг чIугвадачир, амма хьи Аллагьди Вичиз кIан хьайи кар ийизвайди я!
254. Эй, инанмишвал авунвайбур(*иман гъанвайбур*)! Харж ая куьне Чна квез ганвай паярикай (*няметрикай* *Аллагьдин рекье*) виче я савда (*алвер*), я кIеви дуствал, я шафаат\*(*килиг 4-сура 85-аят*) тежедай югъ къведалди, ва кафирар гьабур я зулумкарар.
255. Аллагь - авач (ибадатдиз лайихлу тир маса) гъуц Адалай гъейри, (Ам) - (Гьамиша) Чан Алайди, (вири затIар Вичиз муьтеж яз гьар са шей Идара ийиз) Вири Кьиле Тухузвайди я. Ам - я суствили я ахвари «кьазвай туш» (*Адак* *я суствал я ахвар акатзавай туш*). Адаз талукь я цавара вуч аватIа ва чилел вуч алатIа. Вуж я ам Адан вилик шафаатвал ийиз жедайди, Адан ихтияр аваз авунилай гъейри?! Адаз чизва абурун вилик квайдини (гележегни) ва абурулай кьулухъ галайдини (хьана алатнавайди). Абуруз «тамам чирвилелди» чизвай туш Адан чирвилерикай са шейни, Адаз кIан хьайидалай гъейри. Цавар ва чил Адан «Курсий»\*- да (гегьенш яз) гьакьнава(*Адан Курсий\*гегьенш я цаварилай чилелай. Курсий\*- Адан Аршдихъ галаз алакъалу тир, кIвачер эцигдай чка я -Ибн Аббаса баян гузвайвал* ), ва гьич залан туш Адаз абур кьведни(*цавар ва чил*) хуьн. Ва Ам - Вине Авайди, ЧIехиди я. (*И аятдин тIвар «аят-уль-курсий» я, ам виридалайни зурба аят яз гьисабзава, ам гьар кпIунин гуьгъуьнай, ксудайла ва маса чкайрални кIелун гзаф лайихлу кар я*…)
256. Динда мажбурун авач. Гьакъикъатда «дуьзвилин рехъ»(*къанажагълувал*) ачухди (*тафаватлу*) хьанва ягъалмишвиликай. Ва ни «тIа́гъу́тдихъ»\* (*Аллагьдилай гъейри, амай вири гъуцарихъ*) кафирвална, Аллагьдихъ инанмишвал авуртIа, ада виридалайни мягькем гиг (*кьил*) кьунва, гьич садрани кьатI тежедай. Ва Аллагь - Ван Къведайди, Вири Чидайди я!
257. Аллагь - инанмишвал авунвайбурун Валий\* (Арха) я. Ада абур зулуматрай (*мичIивилерай*) нурдихъ (*экуьвилихъ*) акъудзава. Ва кафирвал авурбурун архаяр «тIа́гъу́т»-ар я, абуру нурдай (экуьвиляй) зулуматриз (мичIивилериз) абур акъудзава. Абур ЦIун агьалияр я, абур ана гьамишалугъ яз амукьни ийида!
258. Бес акунвачни (*чизвачни, хабар тушни*) ваз, Ибрагьимахъ галаз, Аллагьди вичиз пачагьвал (*гьакимвал*) ганва лугьуз, адан Раббидин патахъай гьуьжетар кьур касдикай - Ибрагьима (адаз) лагьайла: «Зи Рабби я - чан гъизвайди ва кьиникь гузвайди (*чанар къахчузвайди*)». Ада лагьана: «За чанни тазва, рекьинни ийизва». Ибрагьима лагьана: «Ва гьакъикъатда Аллагьди рагъ рагъэкъечIдай патай гъизва (*хкажзава*), бес вуна ам рагъакIидай патай къведайвал (*экъечIдайвал*) ая тIун»?! Гьа инал а кафирвалайди къах хьана (*серсер*, «*лал*» *хьана*). Аллагьди зулумкарар дуьз рекьеваз тухудач эхир!
259. Ва я (акунани ваз), вич, баябан (*инсанар амачиз ичIи*) тир, вичин (ават хьанвай) къаварал цлар ярх хьанвай (*яни* *харапIа тир*)хуьруьн къвалавай фейи хьтинди (*фейидаз ухшар тирди*)? Ада лагьана: «ГьикI Аллагьди идал чан хкида, абур михьиз кьенвайдалай кьулухъ?» Ва Аллагьди а касдин чан къахчуна (*рекьидайвал авуна*) ва виш йисан къене кьена туна, ахпа адал чан хкана, ва лагьана: «Гьикьван вахтунда амукьна вун (кьенваз)?» Ада лагьана: «Зун амукьна - са югъ ва я йикъан са пай». Ада (*Аллагьди*) лагьана: «Туш, вун виш йисуз амукьнава! Бес килиг вун жуван недайдаз ва ви хъвадайдаз - абур гьич дегишни хьанвач (чIур хьуникай Аллагьди хвенва), ва жуван ламразни килиг (гьикI Чна чан хкизватIа адал). Ва Чна вакайни инсанриз «аламат» (ачух делил яз) ийида (*Аллагь къудратлу тирди инсандал чан* *хкунал ам кьенвайдалай кьулухъ*). Ва килиг вун кIарабризни, Чна абур гьикI «хкаж хъийизватIа» (къахрагъарзаватIа), ахпа абурал гьикI Чна як ахлукIзаватIа». Ва адаз а кар (ачух) ашкара хьайила ада лагьана: «Заз чизва, гьакъикъатда Аллагь гьар са шейинал къудратлу тирди!»
260. Ва ингье Ибрагьима лагьана: «Рабби! Вуна кьейибурал гьикI чан хкизватIа, заз къалура!» Ада лагьана: «Бес вуна инанмишвалнавачни?» Ада лагьана: «Гьелбетда (инанмиш хьанва)! Амма зи рикI секин хьун патал». Ада лагьана: «Къачу кьуд къуш, ва мукьув ая (агуда) абур жував (ва тукIуна пайи-паяр ая), ахпа гьар са дагъдал абурукай тикеяр эциг, ахпа абуруз эвера: абур ви патав тадиз (*йигиндиз*) къведа! Ва чир хьухь ваз бес гьакъикъатда Аллагь - Гужлуди (*Къудратлуди*), Камаллуди тирди».
261. Чпи, чпин мал-девлетар Аллагьдин рекье харжзавайбурун мисал, вичяй ирид кьил экъечIнавай гьар са кьилени виш твар авай (*магьсулдин*) тварцин мисалдиз ухшар я, ва Аллагьди Вичиз кIанидаз (саваб) гзафарда шумуд сеферра, ва Аллагь - (Регьимриз) Гегьеншди, Вири Чизвайди я!
262. Чпи, чпин мал-девлетар Аллагьдин рекье харж ийизвайбур, ахпа (чпини) харж авурдан гуьгъуьна къехуьнар (*намусдик хкIурун, чинал элягьун*) ва «азият гун» (*гафуналди, кардалди*) тун тийизвайбур - абуруз чпин саваб жеда абурун Раббидин патав. Ва жедач абуруз кичIевал, ва абур пашманни жедач.
263. Хъсан гаф ва гъил къачун - вичин гуьгъуьна «азият» (*туьгьмет*) авай садакьадилай хийирлу я, ва Аллагь - Девлетлуди, Милайимди я!
264. Эй, инанмишвал авунвайбур (*Аллагьдихъ ягъунвайбур*),куьне куь садакьаяр чIур (файдасуз) ийимир къехуьнралди ва «азият гуналди» (*гафуналди, кардалди* *кефина эцягъуналди*), вичин мал- девлет анжах къалурун патал инсанриз харжзавайда хьиз ва вичи Аллагьдихъ ва Эхиримжи Йикъахъ инанмишвал тийиз. Адан мисал винел (мублагь) накьв алай цIалцIам рагун мисалдиз ухшар я. Ва ингье аниз къати марф яна ва ада ам (*раг*) кьецIилдиз туна, алакьзавач абурувай (ам элкъуьрна хкиз ва) чпи къазанмиш авурдакай са куьнин кьванни менфят къачуз. Бес Аллагьди кафир ксар (*чпи ийизвай харжийрин патахъай*) дуьз рекьеваз тухудач эхир!
265. Ва чпин мал-девлет Аллагьдин разивал къачун (*тIалабун*) патал ва чпин чанарин патай тестикьарун яз (инандирмишвал Адан ганвай гаф гьакь тирди) харжзавайбурун мисал ухшар я мисалдиз тепедал алай багъдин: адаз къати марф яна ва ада вичин «недай затIар»(майваяр) кьве сефер артух гъана, ва эгер адаз къати марф ян тавуртIани - тIимил (куьлуь) марфни бес жезва. Ва Аллагьдиз куьне ийизвай амал аквазва!
266. Бес квекай гьич садаз кьванни кIан жедани вичихъ хумравринни уьзуьмрин багъ аваз абурун (*тарарин*) кIаникайни вацIар авахьна физвай, вичени адаз гьар са жуьредин майваяр(*емишар*) авай, ва вичив кьуьзуьвални агакьна (*кIвалахдай, багъ кутадай такьат амачиз*) вичихъни усалбур (*юхсул, гъечIи*) тир акьалтзавай несил аваз - адахъ (*а багъдихъ*) виче кудай ялав авай тIурфан галукьна ва ам кана!? Гьа икI Аллагьди квез «аламатрин» (лишанрин) баян гузва, куьне (хъсандиз) фикир авун патал.
267. Эй, инанмишвал авунвайбур! Харж ая куьне хъсандакай (*гьалалди*) куьне къазанмиш авур, ва (хъсанди) Чна квез чиляй акъудайдакайни, ва къаст (*ният*) ийимир куьне адакай писдал (*усалдал*) куьне гьадакай гун патал - ва куьне ам (*квез ганайтIа*) къачудачир, анжах «вилер акьална» хьиз адан патахъай (*хуш тушиз къачудай*). Ва чир хьухь квез, гьакъикъатда Аллагь - Девлетлуди, Тарифлуди тирди!
268. ШейтIанди квез кесибвал хьун «хиве кьазва» (кичIерар гузва) ва квез мурдар (*лап пис* *нагьакь*) крар авун эмирзава. Ва Аллагьди квез хиве кьазва Вичин патай (*куь харжийрай Адан рекье*) багъишламишун (*куь гунагьар*) ва регьим (*няметар*), ва Аллагь - (Регьимриз) Гегьеншди, Вири Чизвайди я!
269. Ада Вичиз кIанидаз камаллувал (арифдарвал) багъишзава, ва низ камаллувал ганватIа, гьакъикъатда адаз гзаф хийирвал ганва. Ва рикIел гъана менфят (ибрет) къачуда (*несигьатдикай*) - анжах акьулрин сагьибри.
270. Ва куьне харж авур гьар са харжи, ва незуьр авур гьар са незуьр - гьакъикъатда Аллагьдиз ам чизва. Ва зулумкарриз куьмекчияр жедач.
271. Эгер куьне гузвай садакьаяр ашкара ийизватIа - бес хъсанди ам (*ахьтин садакьаяр*), ва эгер куьне абур (*садакьаяр гун*) чуьнуьх (*чинеба*) ийизватIа ва кесибриз куьне абур гузватIа - ам куьн патал мадни хийирлу я. Ва (гъил къачуна) алудда Ада квелай куь пис крарикай, ва Аллагьдиз куьне ийизвай амалрикай хабар ава.-
272. Абур дуьз рекьел гъун вал алач (*вал алайди анжах дин агакьарун я*), амма Аллагьди дуьз рекьел гъизва Вичиз кIан хьайиди.- Ва куьне харжзавайди хийирдикай (малдикай),- ам куьн чеб патал я. Ва куьне анжах Аллагьдин Чин\* (Адан разивал къачун) патал харжзава (*яни* *анжах гьакI ая*)! Ва куьне харжзавайди хийирдикай (малдикай) квев ам тамамвилелди ахгакьда (*адан* *саваб*) ва квез са зулумни жедач.
273. (Харж авун, садакьа гун лазим я) Кесибриз, чеб Аллагьдин рекье «акъваз хьанвайбуруз» чпивай чилел (*алишверишдин ва я маса рекьериз*) физ - хквез тежезвайбуруз. Тийижир касди, абурун утанмишвиляй (*вижданлувиляй*) абур девлетлуяр яз гьисабда. Ваз абур абурун лишанрай чир жеда: абуру гьавалат хьана инсанривай тIалабдач. Ва вуч куьне хийирдикай (малдикай) харж авуртIани, гьакъикъатда Аллагьдиз ам хъсан чизва.
274. Чпи, чпин мал-девлет йифизни юкъузни, чинеба ва ачухдиз харжзавайбуруз - абуруз чпин саваб, чпин Раббидин патав гьазурнава, ва жедач абуруз кичIевал ва жедач абур пашманни!
275. Чпи, «риба́»\* (селем, файда) незвайбур (*пул буржуна вугуз винелай къахчур артуханди незвайбур* -Къияматдин Юкъуз сурарай) къарагъда вич шейтIанди «хкуьрна» чабалмишвиле (*дили гьалда*) авайди къарагъдайди хьиз. Ам - абуру «бес алиш-вериш авун (анжах) файдачивал авун хьиз я» лагьайвиляй я. Ва Аллагьди алиш-вериш авун гьалал авунва ва «риба́»\* (*селем, файда*) гьарам авунва. Нив абурукай вичин Раббидин патай «несигьат» (*«риба́»\*гьарам авунвайди хабар*) агакьайтIа, ва ада акъвазарайтIа (а кар) - адаз виликдай авурди амукьда ва адан кар (дуван) Аллагьдин ихтиярда жеда. Ва вуж элкъвена хтайтIа (*риба’- дихъ*) - абур ЦIун «иесияр» жеда, абур ана гьамишалугъ яз амукьда!
276. Аллагьди «риба́»\* (*селем, файда*) телефда ва садакьаяр артмишда (*абурун саваб* *артухарда*).- Ва Аллагьдиз кIандач гьар са кафир тирди гунагькар тирди.-
277. Гьакъикъатда, чпи инанмишвал авуна (*иман гъана*) «диндар амал» авурбур, капI кьиле тухвайбур, закат гайибур - абуруз чпин саваб чпин Раббидин патав гьазурнава, ва жедач абуруз кичIевал, ва жедач абур пашманни!-
278. Эй, инанмишвал авунвайбур(*иман гъанвайбур*)! КичIе хьухь квез Аллагьдикай ва тур куьне (*къахчун тавуна*) амукьнавай «риба́»(*файдаяр*) эгер куьн муъминар ятIа.
279. Ва эгер куьне (гьакI) тавуртIа, ван хьухь квез (*малум хьухь*) Аллагьдин ва Адан Расулдин патай тир дяведин патахъай (*квез ам жедайди*), ва эгер куьне туба авуртIа -квез куь асул мал амукьда (*ам къахчудай* *ихтияр ава*), куьнени (*масадаз*)зулум авун жедач - квезни зулум жедач (*куьне вугай буржар кими тушиз къахчуна*).
280. Ва эгер (куь бурж алайди) ятIа - кIеве авайди (*бурж вахкуниз къудрат авачирди*), гуьзлемишун (*муьгьлет* *хгун*) лазим я (адаз), гьал кьезил жедалди (*адан, Аллагьди куьмек гана*). Ва садакьа авун куьне (*а бурж ва я адан са пай багъиш авун адаз*) ам куьн патал мадни хийирлу я, эгер квез чиз хьанайтIа!
281. Ва кичIе хьухь (квез) а Йикъакай, виче куьн Аллагьдин патав хкидай, ахпа гьар са чандив вичи къазанмишайди тамамвилелди агакьарда, ва абуруз зулумни ийидач (*гьа и аят я эхиримжи авуднавайди*)
282. Эй, инанмишвал авунвайбур(*иман гъанвайбур*)! Куьне сада - садав бурж (буржуна пул ва я маса затIар) вугудайла тайинарнавай вахтуналди - куьне ам кхьихь. Ва къуй куь арада (*а* *кIвалах*) «кхьинардай касди» адалатлудаказ кхьирай. Ва къуй ваъ талагьрай «кхьинардай касди» (*вичивай кхьин тIалабайла*) Аллагьди вичиз чирнавайвал кхьиз. Ва къуй ада кхьирай, ва къуй вичел бурживал алайда лугьуз кхьиз турай ва (*адаз*) Аллагьдикай - вичин Раббидикай кичIе хьурай, ва ада адакай (*буржуникай*) са затIни (чинебадаказ, уюнралди) кими (*тIимил*) тавурай. Ва эгер вичел бурживал алайди (*бурж* *къачунвайди*) сефигьди (*акьулдиз кьезилди*) ва я зайифди (*гъвечIиди*) ятIа ва я ам вичивай «(кхьин патал) лугьуз» тежезвайди хьайитIа (*лал* *яз*),- къуй адан къаюмди (векилвал гвай касди) адалатлувилелди (кхьидайвал) лугьурай. Ва куьне (а кардиз) куь итимрикай (*яни эркекрикай*) кьве кас шагьидар яхъ. Ва эгер кьве итим авачиз хьайитIа - са итимни кьве дишегьли, чеб шагьидар хьунал куьн рази тирбурукай, сад (*а* *кьве папакай*) ягъалмиш хьайитIа рикIел хкидайвал абурукай кьведакай сада муькуьдан. Ва къуй шагьидрини ваъ талагьрай, абуруз эвер гайила (*шагьидар хьуниз ва шагьидвал авуниз*). Ва «кагьулвал» ийимир куьне ам(*бурж*) кхьиз - гъвечIиди хьайитIани ва я екеди хьайитIани,-адан тайинарнавай вахтуналди. Ам - мадни адалатлувал я Аллагьдин вилик, ва мадни дуьз куьмек я шагьидвал авуниз ва мадни мукьвалвал я квез шаклувал тахьуниз. Анжах эгер ам аришвериш авун яз хьайитIа гъиляй-гъилиз куь арада тухузвай- (а чIавуз) куьне ам кхьин тавуртIа квез гунагь авач. Ва шагьидар яхъ куьне аришвериш(дин икьрар) ийидайла. Ва ихтияр авач (*бурж вугайдаз ва бурж къачурдаз*) шагьидвалзавайдаз ва «кхьинардай касдиз» зарар гуз, ва (гьакIни) ихтияр авач шагьидвалзавайдаз ва «кхьинардай касдиз» чпи зарар гуз (*бурж вугайдаз ва бурж къачурдаз*). Эгер куьне (гьакI) авуртIа, гьакъикъатда ам квез авай фасикьвал (*асивална муьтIуьгъвиляй экъечIун*) я. Ва кичIе хьухь квез Аллагьдикай ва Аллагьди квез чирвилер гуда. Ва Аллагьдиз гьар са шей (вири) хъсан чизва!
283. Ва эгер куьн сеферда (*рекье*) аваз хьайитIа ва квез «кхьинардай кас» жагъун тавуртIа, а чIавуз (бурж вугайдан) гъиле гьатдай гиравар(*залукар*, *заминар*) хьун лазим я. Ва эгера куьне сада садаз ихтибарзаватIа къуй низ ихтибарнавайтIа ада «вичиз ихтибарнавай шей» ада’ - хъувурай(*кьиле тухурай*) ва къуй адаз Аллагьдикай - вичин Раббидикай кичIе хьурай. Ва (*квез эверайла авур шагьидвал хъувуниз*) куьне (авур)шагьидвал чуьнуьхмир, ва ни ам чуьнуьхайтIа - дугъриданни адан рикI гунагькарди я. Ва Аллагьдиз куьне ийизвай амалрикай хъсан чизва.
284. Цавара вуч аватIани ва чилел вуч алатIани (вири) - са Аллагьдиз талукь я (*вири Аллагьдинбур я,* *Адан ихтиярда ава*)! Ва куь чанара (*рикIера*) авайди куьне винел акъудайтIани ва я чуьнуьхарайтIани, Аллагьди квез адан гьахъ-гьисаб ийида, ва Вичиз кIанидаз Ада багъишламишда ва Вичиз кIанидаз Ада азаб гуда. Аллагь гьар са шейинал къудратлу я!
285. Инанмишвалнава Расулди (*Мугьаммад пайгъамбарди*) вичиз вичин Раббидин патай авуднавайдахъ ва (гьакIни) муъминри. Вири абур Аллагьдихъ, Адан малаикрихъ, Адан Ктабрихъ, ва Адан расулрихъ агъунва. (*Абуру лугьузва*) «Чна фаркь (*тафават*) твазвач гьич садан кьван арада Адан расулрикай (*садбурухъ агъун тийиз муькуьбурухъ агъаз*)». Ва абуру лугьузва: «Чаз ван хьанва (*я Рабби*, *Вуна авудна ракъурнавай эмиррин ва къадагъайрин*) ва чун табий хьанва! Чи Рабби, Ви багъишламишун (*Вуна чалай гъил къачун -* чна тIалабзава!), ва Ви патав я (чи виридан элкъвена) хтун!»
286. Аллагьди чандал эцигзавач (*хиве твазвач*) анжах адалай алакьдайдалай гъейри (*Аллагьди инсандивай ийиз тежедай кар адан хиве твазвач*) адаз жедайди вичи къазанмишайди я, ва адаз акси жедайдини вичи къазанмишайди я. «Чи Рабби! Вуна чаз гьахъ-гьисаб тухуз жаза гумир, эгер чи рикIелай алатайтIа ва я чун хатIа (*гъалатI*) хьайитIа. Чи Рабби! Эцигмир Вуна чал «залан кар» (*кьилиз акъуд тежедай* *икьрарар*), Вуна чалай вилик хьайибурал ам эцигайвал. Чи Рабби! Чал (гьакIни) вичин патахъай чаз такьат авачиркрар (*везифаяр, мусибатар, жазаяр*) эцигмир. Афивал ая Вуна чаз, багъишламиша чаз, ва регьимлувал ая чаз! Вун я - чи Арха (Куьмекдайди), ва куьмек це Вуна чаз кафир ксарин винел гъалибвал къачуз!»