**Сура: «Сабаъ»**

**34 - Сура: «Сабаъ» (*Йеменда, чкадин тIвар*)**

Мергьяметлу, Регьимлу Аллагьдин тIварцIелди!

1. (Вири) гьамд хьуй Аллагьдиз, Вичиз цавара вуч аватIани, чилел вуч алатIани талукь тир. Ва Адаз талукь я гьамд Ахиратдани. Ва Ам - Камаллуди, (Виридакай) Хабар Авайди я!
2. Адаз чизва чилиз вуч гьахьзаватIа ва вуч анай экъечIзаватIа, ва цавай вуч аватзаватIа, ва вуч аниз хкаж жезватIа. Ва Ам - Регьимлуди, Багъишламишдайди (*Гъил Къачудайди*) я!
3. Ва кафирвал авурбуру лагьана: «Чал а Сят\* къведай туш (*Къияматдин Югъ* *алукьдач*)». Лагь: «Аксина! Кьин кьазва Вичиз гъайб\*чизвай Зи Раббидал, дугъриданни ам квел къведа! Чуьнуьх жедач Адакай (*Адан чирвилерикай* *хкатдач*) я цавара, я чилел (са) зерре (*ва я*: лап куьлуь цекв) кьван заланвал авай гьич са затIни, ва я гьадалайни гъвечIиди ва я чIехиди - (ам вири) ачух Ктабда ава (*Лавгь́-уль - Маѓьфу́зда\**).
4. (*Къияматдин Югъ алукьда*) Ада хъсан эвез (*саваб*) гун патал инанмишвал авуна диндар амал авурбуруз. Абуруз - багъишламишун ва багьа пай (*Женнет*) жеда»
5. Ва чпи, Чи «аламатрин» (*Къуръандин аятрин, делилрин*) патахъай, (вилик пад кьаз кIанз) абур зайифариз сяйи авурбур (*чалишмиш хьайибур*) - абуруз лап пис тир азиятлу азаб жеда.
6. Ва чпиз (*Аллагьди*) чирвилер (*илим*) ганвайбуруз аквазва, ваз ви Раббидин патай (авудна) ракъурнавайди (*Къуръан*) - гьам тирди гьакь, ва ада (*Къуръанди*) Къудратлудан, Гьамддиз Лайихлудан рекьиз гъизвайди.
7. Ва кафирвал авурбуру лагьана: «Къалурдани чна квез итим (вичи) квез, «куьн (*куь беденар, кьейидалай кьулухъ*) михьиз кукIвар хьана кIус - кIус хьайидалай кьулухъ, гьакъикъатда куьн цIийиз халкь хъувуна хъжедайди (*квел мад сефер чан хкидайди*) хабар гудай?!»
8. Бес ада Аллагьдикай тапарар къундармишнавани (*таб туькIуьрна Аллагьдал вегьенвани*) я тахьайтIа адак джинерар (*диливал*) акатнавани?» Аксина! Чпи, Ахиратдихъ инанмишвал тийизвайбур - (*абур* *Ахиратда*) азабда жеда, ва (*и дуьньяда абур*) яргъал ягъалмишвиле ава!
9. Бес абур килигнавачни чпин вилик квайдаз (*вилик пата авай кьван затIариз*)ва чпин кьулухъ галайдаз (*кьулухъ пата авай затIариз*)*,* цавани ва чилелни? Эгер Чаз кIан хьайитIа, Чна абур (*мушрикар*) чилив туькьуьниз тада, ва я Чна абурал цавай (азабдин) чIукар вегьеда (*къурда*). Гьакъикъатда а карда гьар са (*туба ийиз* *вичин Раббидин патав*) элкъвена хквезвай лукI патал делил ава!
10. Ва гьакъикъатда, Чна Давудаз Чи патай «еке артухвал»(*регьимар*) гана. (*Ва Чна лагьана*): «Эй, дагълар! Тикрар ая куьне адахъ галаз (пак авун *Ам*), ва (эй) къушар (куьнени). Ва адаз Чна ракь хъуьтуьларна (*тини хьиз адан гъиле авай*),
11. (*Ва инандирмишна Чна адаз*) ТуькIуьра (*адакай яргъи*) кьер кьер (*дяведин ракьун парталар*) ва ам хрунин карда (*уьнуьгрин, мисмаррин*) уьлчме хуьх. Ва диндар амал ая куьне, гьакъикъатда Заз куьне ийизвай крар аквазва!»
12. Ва Сулейманаз (*Чна муьтIуьгъарна*) гар, вичин «экуьнин фин» (*рекье гьатун*) - са вацран (рехъ) тир, ва «нянин хтун» -са вацран (рехъ) тир (*яни пакамлай нисиналди ам физвай мензилдиз - са вацра физ жедай, ва нисинлай няналди физвай мензилдиз -са вацра физ жедай, гьаIкни са вацра а гарар физвай шаркъ галайвал, ва са вацра - ам галайвал хквезвай*). - Ва Чна адаз цурдин чешме (*мяден* жимидиз) авахьдайвал авуна.- Ва (*муьтIуьгъарна Чна адаз*) джинарни (чпи) адан гъилик кIвалах ийизвай - адан Раббидин изиндалди. Ва ни абурукай Чи эмирдикай (патахъ) ян гайитIа (*муьтIуьгъсузвал авуртIа*), Чна адав «Саѓьи́рдин» (*къизгъинарнавай Ялавдин*) азабдикай дадмишиз тада.
13. Эцигиз туькIуьрзавай абуру (*джинри*) адаз (*Сулейманаз*), адаз кIан хьайи; зурбадараматар (*къелеяр, ибадатханаяр*), кIалубар (*суьретар*), чIехи бадияр гьавизар хьтин (*цин гьамбарханаяр*), ва чкайрал мягькем тир (*юзуриз тежедай* чIехи) къажгъанар(*къазанар*). (Ва Чна лагьана): «(Диндар) амал ая (куьне)- эй, Давудан хзанар (*тухум*) - шукур яз (*Ада квез ганвай няметриз*)! Амма хьи, Зи лукIарикай гзаф шукурзавайбур - тIимилбур я!
14. Ва Чна адаз (*Сулейманаз*) кьиникь къаза-кьадар авурла, абуруз (*джинриз*) ам кьенвайди къалурна анжах «дааббатул-арзд»-ди\*(*кIарас текIвен -текIвен ийидай куквари, са гьашаратри*) - адан аса (*гьалт хьана акъвазнавай чумахъ*) тIуьр . Ва ам ярх хьайила джинриз ачух (*яни* *чир*) хьана: эгер чпиз гъайб\* (*чинебан, чуьнуьх тир крар*) чизвай тиртIа (*чпиз чир жедай адан кьиникьикай ва*), абур агъузардай азабда аваз амукьдачир.
15. Гьакъикъатда сабаъвийриз чпин мескенда (*яшамиш жезвай чкайра*) ибрет (*делил*) авай: кьве багъ - эрчIи патани чапла патани. Неъ (куьне) куь Раббидин (*патай тир*) ризкьидикай ва шукур ая (куьне) Адаз. Хуш уьлкве (ава квез) ва Багъишламишдай (*Гъил къачудай*) Раббини!
16. Амма абур (Аллагьдин эмирдикай) элкъвена, ва Чна абурал (яд кьун паталэцигнавай чIехи банд чIур авур) къати сел ракъурна, ва Чна абуруз абурун кьве багъ чпе лап туькьуьл недай затIар авай ва ас́л\*-тарар (*къумлухра жедай* *цацар алай, чпел емиш тежедай тарар*) ва са тIимил (кьван *вичел гзаф цацар жедай*) къвакъвадин куларни авай (маса) кьве «багъдалди» дегишарна.
17. Ам - Чна абуруз эвез яз гана (*гьа а жаза Чна абуруз гана*) - абуру кафирвал авуниз килигна. Бес Чна (ахьтин) жаза гузвайди анжах (лап) кафирвал авурбуруз тушни?!
18. Ва Чна абурунни (*Йеменда авай*) ва Чна чеб берекатлу авунвай (*Шамда авай*) хуьрерин арада ачухдиз аквадай (мукьвал-мукьвал алай) хуьрер авуна, ва Чна абуралди (*хуьрералди*) фидай рехъ уьлчмишна (*яни рекьевай* *кас са йикъан къене фидай рехъ а хуьрерин арарайра авай мензилралди тайинарна*). (Ва лагьана Чна): «Алад (вач) куьн абурай йиферани -йикъарани саламатбур яз!»
19. Ва (бес) абуру лагьана: «Чи Рабби! Чи сеферар (*рекьер*)- яргъал ая (*хуьрер сад - садавай яргъалбур авуна чи рекьерин мензилар гзафара*)». Абуру чпи чпиз зулум авуна - ва Чна абур (*жазаламишна*) «риваятриз» элкъуьрна (*абурун кьилел атай крар - ибрет къачудай кьисаяр яз авуна*), ва Чна абур пайи-пайна михьиз чукIурна (*гьарна*). Гьакъикъатда а карда гьар са гзаф сабурлу гзаф шукурлудаз ибретар (*делилар*) ава!
20. Ва (*ингье*) дугъриданни Иблисдиз абурун гьакъиндай авур вичин гиман кьилиз акъатна - бес абур адаз табий хьана, муъминрикай тир кIватIалдилай гъейри(*ада фикирна нагагь вичи абурук футфа ктуртIа абур вичиз муьтIуьгъ жеда лагьана, ва ада абуруз гунагьрихъ эверайла абуру адаз табий хьана - ва адаз вичин фикир дуьз яз жагъана*)
21. Ва адаз абурун (*кафирвал авурбурун*) винел са гьакимвални (*мажбурдай къуват*) авачир, (*амма* *Чна адаз футфа кутадай мумкинвал гана*) анжах чирун (*винел акъудун*) Чна патал Ахиратдихъ ни инанмишвалзаватIа ва тафаватлу жедайвал ам - вич адан гьакъиндай шаклувиле авайдакай. Ва ви Рабби - гьар са шей (ам) хуьдайди я!
22. Лагь: «Эвера куьне Адалай гъейри куьне (абурни гъуцар) я лугьуз тестикьарнавайбуруз (*къуй абуру квез куьмек гурай, куь ялварриз жаваб гурай*)». Авач абурун ихтиярда я цавара, я чилел зерредин заланвал авай кьвандини, ва авач абуруз анра (кьвенани: *цавара ва чилел*) уртахвални (*шериквал са куьнани*), ва авач Адаз абурукай (*гъуцарикай*) куьмекчи тирди.
23. Ва куьмек (*менфят*) жедач Адан вилик садан шафаатдикайни, анжах вичиз Ада (*шафаат ийиз*) изин гайидалай гъейри. Та абурун (*шафаат* *гуьзлемишзавайбурун*) рикIерилай кичIевал алудайла (*ихтияр гунин шад хабар атана*) абуру лугьуда (малаикриз): «Вуч лагьана куь Раббиди?» Абуру (*малаикри*) лугьуда: «(*Ада* *лагьана*) Гьакь (гаф), бес Ам - Виридалай Вине Тирди, Екеди (*ЧIехиди*) я эхир!»
24. Лагь (вуна *эй Пайгъамбар, мушрикриз*): «Вуж я квез ризкьи гузвайди цаварай (*марфар къуриз*) ва чиляй (*набататар акъудиз*)?» Лагь: «Аллагь!» Ва гьакъикъатда чун, ва я куьн - дуьз рекьел ала ва я ачух ягъалмишвиле ава!»
25. Лагь: «Квевай хабар хкьадач чна авур тахсиркарвилерикай (*гунагьрикай*) ва чавай хабар хкьадач куьне ийизвай амалрикай».
26. Лагь: «Чи Раббиди чун санал кIватIда, ахпа дуван ийида гьакьвилелди чи арада, бес Ам - (Дуьз) Гзаф Дуван Ийидайди, Вири Чидайди я эхир!»
27. Лагь: «Къалура кван (куьне) заз (*делилралди*) чеб куьне Адахъ, шерикар яз (Адаз), «гилиг» хъувунвайбур!» Туш (*куьне лугьузвайвал, ва авач Адаз шерикар*)! Аксина, Ам я Аллагь - Гзаф Гужлуди (*ширк авурбуруз жаза гудай*), Камаллуди (*вири крара*)!
28. Ва Чна вун ракъурнава инсанриз вирибуруз яз - шад хабар гудайди ва игьтиятвал авунин хабар гудайди яз, амма инсанрин чIехи паюниз чизвач (*шад хабар ва игьтиятлувал авунин хабар вуч я ва низ я*).
29. Ва абуру (*мушрикри*) лугьузва: «Мус алукьда и хиве кьунвай кар (*санал кIватI хъувуна дуван атIун*),- эгер куьн гьахъбур ятIа?»
30. Лагь: «Квез Йикъан (*патахъай*) ганвай гаф (*ва я*: тайинарнавай вяде) ава, вичикай квевай «са тIимил кьван вахтунда» я геж ийиз тежедай, я вилик физ».
31. Ва кафирвал авурбуру лагьана: «Гьич инанмишвалдач чна и Къуръандихъ ва (*гьакIни*) адалай вилик хьайибурухъни (*Ктабрихъни*)». Ва эгер ваз акунайтIа зулумкарар (*ширк авурбур*) чпин Раббидин вилик акъвазарнавайбур яз - садбуру абурукай муькуьбуруз гафар элкъуьр хъийиз (*гьуьжетариз, жавабар гуз*). Чеб (*вилик -кьилик квайбуру зайифарна*) зайиф хьайибуру (еке) такабурлувал авурбуруз (*чIехи ксариз, башчийриз*) лугьуда: «Эгер (*чун* *дуьз рекьикай ягъалмишвиле тур*) куьн хьаначиртIа, чакай инанмишбур (*муъминар*) жедай!»
32. Ва (еке) такабурлувал авурбуру зайиф хьайибуруз лугьуда: «Бес чна къакъуднани куьн (дуьз рекьин) регьбервиликай, квев ам агакьайдалай кьулухъ? Аксина, (*куь гуьгьуьлдалди ширк авур*) тахсиркарар куьн чеб тир!»
33. Ва зайиф хьайибуру (еке) такабурлувал авурбуруз лугьуда: «Аксина, йифди-югъди авур (куь) гьиллеяр (*чIуру* *къастар*, *амалдарвилер*) я (чун дуьз рекьивай къакъудайди), куьне чаз чна Аллагьдихъ кафирвал авун ва чна Адаз «барамбар авунвайбур» (*шерикар*) кьун эмирар гайила». Ва абуруз (*чпиз гьазурнавай*) азаб акурла, абуру (*кьведбуруни*) гьайиф чIугун чуьнуьхарда, ва Чна кафирвал авурбурун гарданра бухавар твада. Бес абуруз чпи авур амалрин эвез (*жаза*) тушни гузвайди?
34. Ва гьи хуьруьз Чна «игьтиятвал авунин хабар гудайди» ракъурнайтIани, адан гурлувилелди (*кефина*) дуланамиш жезвай агьалийри (*девлетлуйри, чIехибуру*) лугьуз хьана: «Гьакъикъатда чна, квев гваз ракъурнавай шейэрихъ кафирвалзава (*инанмишвалзавач*)!»
35. Ва абуру лагьана: «Чаз мал-девлетар ва веледар (квелай) гзаф ава (*бес Аллагьди ам чаз ганвайди я Ам чалай рази тирвиляй*), ва чаз азабни гудай туш (*я и дуьньяда я Ахиратда*)».
36. Лагь: «Гьакъикъатда зи Раббиди гегьеншарзава (*артухарзава*) ризкьи (*паяр*) Вичиз кIан хьайидаз ва кьадар эцигзава (*дарзава* *Вичиз кIан хьайидаз - и дуьньяда, а кас пара кIанивиляй ва я такIанвиляй ваъ, амма имтигьан яз а касдиз*), амма инсанрин чIехи паюниз чизвач (а кар)».
37. Ва, я куь мал-девлетар я куь веледар - абур туш куьн Чаз мукьвалзавайди мукьув авуналди (*ва куь дережаяр Чи вилик хкажзавайди*), амма вичи инанмишвал авуна диндар амал авурди - абуруз са шумуд сефер артухарнавай саваб жеда абуру авур амалриз килигна (*яни гьабур я Чаз мукьвал жезвайбур ва абуруз жеда а саваб абурун диндар крариз килигна - девлетриз ва аялриз килигна ваъ*), ва абур «Женнетда лап кьакьан дережада авай кIвалера» жеда саламатвилевайбур яз.
38. Ва чпи, Чи «аламатрин» (*Къуръандин аятрин, делилрин*) патахъай, (вилик пад кьаз кIанз) абур зайифариз сяйи авурбур (*чалишмиш хьайибур*) - абур гъана (*Жегьеннемдин*) азабда ттуна жеда.
39. Лагь: «Гьакъикъатда зи Раббиди гегьеншарзава ризкьи (*паяр*) Вичиз кIан хьайидаз Вичин лукIарикай ва дарни (*тIимиларни*) ийизва адаз (*ам* *патал*). Ва вуч куьне (*Адан рекье*) харж авуртIани, Ада квез ам эвез хъийида (*адан ериндал артух хгуда*); ва Ам я - ризкьи (*паяр*) гудайбурун Виридалайни Хъсанди!»
40. Ва (рикIел гъваш)а Югъ - Ада абур вири кIватI хъийидай, ахпа Ада малаикриз лугьуда: «Абуру яни квез ибадат авурди?»
41. Абуру лугьуда: «Пак я Вун! Вун я чи Арха - абур тушиз. Аксина, абуру джинриз (*чинерриз*) ибадатзавай; абурун чIехи пай гьабурухъ инанмишбур тир!»
42. (*Абуруз- а мушрикризни джинриз- Аллагьдин патай лугьуда*): «Къе (*гила*), куь садбурувай-муькуьбуруз я хийир гуз жедач я зарар»(*низ ибадат авунатIа абурувай чпиз ибадатай мушрикриз са куьмекни гуз жедач*). Ва Чна лугьуда зулум авурбуруз: «Дадмиша (гила) куьне ЦIун азаб, вич куьне таб яз кьур!»
43. Ва абуруз (*Меккадавай мушрикриз*) Чи аятар кIелайла - ачухбур яз - абуру лагьана: «Им анжах - куьн куь бубайри ибадат авур затIарикай къакъудиз кIанзавай итим я!» Ва абуру лагьана: «Им (*вуна чаз кIелзавай Къуръан*) - анжах къундармишнавай таб я!» Ва кафирвал авурбуру лагьана гьакьдикай (*Къуръандикай*), ам чпин патав атайла: «Им - анжах ачух суьгьуьр я!»
44. Ва (*бес*) багъишначир (*авудначир*) Чна абуруз Ктабар (чпи) абур фагьум гуз кIелдайвал (*ва чпиз абуру къалурдайвал- бес вун гваз атанвай Къуръан суьгьуьр тирди*), ва ракъурначир Чна абурун патав валай вилик «игьтиятвал авунин хабар гудайди»!
45. Ва абурулай вилик хьайибуруни таб яз кьунай(*Чи* *Расулар*). - Ва абур (*Меккадавай мушрикар*) Чна атIабуруз гайидан цIудакай са паюнивни агакьнавач (*девлетрин, къуватрин ва маса няметринни гьакъиндай*) - (бес) абуру Зи Расулар таб яз кьунай (*ва Чна абур тергнай*). Бес (*килиг вун эй Пайгъамбар*) гьихьтинди хьана Зи пислемишун (*жаза гун -* абуруз)!
46. Лагь: «За квез несигьатзавайди са кар я: куьн Аллагь патал чалишмиш хьун - кьве-кьвед ва са-сад ахпа куьне фикир-фагьум авун (*яни* *чирун*): квач эхир куь юлдашдик (*яни Пайгъамбардик*) диливал. Ам (*Пайгъамбар*) - анжах игьтиятвал авунин хабар гузвайди я квез - пис кIеви азабдин вилик (*мукьвал тир еке азабдикай*)!»
47. Лагь: «За квевай са гьакъини тIалабнавач, (*эгер тIалабнаватIа*) ам квез хьуй (*яни тIалабзавач за квевай гьакъи*), заз гьакъи гун анжах Аллагьдал ала. Ва Ам - гьар са шейинал Шагьид я!»
48. Лагь: «Гьакъикъатда зи Раббиди гьакь гьалчзава (*таб кукIварна гьакь винел акъудзава*), (ва Ам)- Вири гъайб\*-ар (лап хъсандиз) Чизвайди я!»
49. Лагь: «Гьакь (*Ислам*) атанва, ва табди (*мад* *са шейни*) я арадал гъидач ва я (элкъуьрна) хкидач (*адан эсер куьтягь хьанва*)!»
50. Лагь: «Эгер зун (*дуьз рекьикай*) ягъалмиш хьайитIа, зун анжах жуван аксина ягъалмиш жеда (*а кардин гунагь са заз жеда*), ва эгер зун дуьз рекьеваз фейитIа, ам анжах зи Раббиди заз инандирмишзавай вагьйдиз\*килигна я. Гьакъикъатда Ам - ван къведайди, мукьвалди я!»
51. Ва эгер ваз акунайтIа, абуруз (*кафирриз*) садлагьана кичIе жедайвал (*чпиз* *Къияматдин Юкъуз азаб акурла*)! - Ва хилас (*къутармиш*) жедай мумкинвални жедач.- Ва вегьена кьада абур «мукьвал чкадай» (*ЦIуз тухуз*).
52. Ва абуру лугьуда: «Чна адахъ (*Аллагьди ракъурнавай гьакьдихъ*) инанмишвалзава!» Амма гьинай жеда абуруз «регьят къачун (*иман*, *ихьтин*) яргъал чкадай» (*яни* *иман гъидай чка и дуьнья* *тир*, *гила* *чеб къутармишиз Ахиратда ам абуру гьинай гъида*)?! -
53. Вични (абуру) виликдай адахъ кафирвал авунвайла, ва (абуру) яргъал чкадай (*дуьньядай, Ахиратдин гьакъиндай делилсуз гафар*) гиманар вегьиз (*гьалчиз*) хьанвайла (*яни абур чпикай чуьнуьх тир, таквазвай шейинал яргъал чкадай са вуч ятIани гьалчзавайбур хьиз авай*).
54. Ва абурунни абуруз кIанзавай кардин (*туба хъувунин, иман гъунин*) арада чаравал жеда, виликдай гьа чеб хьтинбурузни (*абур хьтин куфрдин* *жемятриз*) авурвал. Гьакъикъатда абур, (кIевиз) шаклувиле твадай шакда авай.

**Сура: «Фа́тIир»**

**35-Сура: «Халикь»**

Мергьяметлу, Регьимлу Аллагьдин тIварцIелди!

1. (Вири) гьамд хьуй Аллагьдиз - цаварин ва чилин Халикьдиз, малаикрикай векилар авур (*чебни*) кьве-кьвед, пуд-пуд ва кьуд-кьуд луварин сагьибар тир. Артухарзава Ада (*бязи*) махлукьатра Вичиз кIан хьайи затIар. Гьакъикъатда Аллагь гьар са шейинал къудратлу я!
2. Вуч Аллагьди инсанриз ачухарайтIа регьимрикай, авач ам кьуна акъвазардайди, ва вуч Ада акъвазарайтIа, авач ам ракъурдайди Адалай кьулухъ. Ва Ам - Гзаф Гужлуди, Камаллуди я!
3. Эй, инсанар! РикIел гъваш Аллагьдин няметар квез ганвай (*яни шукур ая*). Авани (кьван *маса*) халикь Аллагьдилай гъейри квез цавай ва чиляй ризкьи гузвай?! Авач ила́гьи Адалай гъейри, бес гьикI куьн (*гьакьдикай*) элкъуьрзава?!
4. Ва эгер абуру вун (*ви пайгъамбарвал*) таб яз кьуртIа, бес (дугъриданни) валай виликни расулар таб яз кьунай. Ва Аллагьдин патав (элкъуьрна) хкида (вири) крар.
5. Эй, инсанар! Гьакъикъатда Аллагьди ганвай гаф (*Ахиратда квел чан хкидайди, саваб ва азаб жедайди*) гьакь я! Къуй куьн (гьич) алдатмиш тавурай дуьньядин уьмуьрди, ва къуй куьн гзаф алдатмишдайда (*шейтIанди*) Аллагьдин гьакъиндай гьич алдатмиш тавурай.
6. Гьакъикъатда шейтIан квез душман я, ва куьне ам душман яз яхъ. Ада эверзава вичин кIапIалдиз (*вичиз* *табий жемятдиз*) анжах - абур «Саѓьи́рдин» (*къизгъинарнавай Ялавдин*) агьалияр хьун патал.
7. Чпи кафирвал авурбур - абуруз пис кIеви азаб жеда, ва чпи инанмишвал авуна диндар амал авурбур - абуруз багъишламишун ва чIехи саваб (*Женнет*) жеда.
8. Бес низ вичин пис амал (*винелай*) иерди яз къалурнаватIа ва адаз ам хъсан яз акунватIа (*ам*, Аллагьди вич дуьз рекьел гъана вичиз хъсанди хъсан яз писди пис яз аквазвайди хьиз яни)?! Гьакъикъатда Аллагьди Вичиз кIан хьайиди ягъалмишвиле твазва, ва дуьз рекьел гъизва Вичиз кIан хьайиди. Ва (*гьавиляй*) къуй ви чан тефирай абурал хажалатар чIугваз (*жува-жув телеф мийир*). Гьакъикъатда Аллагьдиз абуру вуч (крар) ийизватIа (хъсан) чизва!
9. Ва Аллагь я - гарар ракъурнавайди ва абуру циф гьерекатдик кутазва, ва Чна ам гьална чан алачир уьлкведиз ва адалди (*марфадалди*) Чна чилел, ам чансуз тирдалай кьулухъ чан хканва. Гьа икI я - (квел) чан хкунни!
10. Низ гьейбатлувал (*къудратлувал*) кIанзаватIа (*къуй ада Ислам-дин кьиле тухурай, вучиз лагьайтIа*) -гьейбатлувал (*къудратлувал*) вири Аллагьдиз талукь я. Адан патав виниз акъатзава «хъсан келима» (*зикр,* *дуьа*), ва диндар амалди ам хкажзава (*ва я*:диндар амал ам (Ада)хкажзава). Ва чпи, (чIуру) амалдарвализ пис гьиллеяр арадал гъизвайбур - абуруз пис кIеви азаб жеда, ва абурун гьиллеяр - гьам я кьиле тефидайди (*бада жедайди*).
11. Ва Аллагьди куьн накьвадикай халкьнава, ахпа стIалдикай, ахпа куьн жуьтер авунва (*итим ва паб*). Ва (гьар) дишиди руфунал залан жезва ва ада аял хазва - анжах Адан чирвилелди. Ва уьмуьр яргъи авун гзаф яшар ганвайдаз, ва куьруь авун адан (*садан*) уьмуьр - (вири) ам Ктабда ава. Гьакъикъатда а кар - Аллагьдиз регьят я!
12. Ва сад хьиз жедач кьве гьуьл: им (*сад*) - хъваз жедай дадлу (*алциф*) ва им (*муькуьди*) - уькIуь, нарга (*туькьуьл хьтин*) я. Ва гьар садай куьне таза як незва ва куьне алукIзавай безекар (*жавагьирар, гевгьерар*) акъудзава. Ваз аквазва хьи, гимияр ана яд кьатIиз физва куьне Адан «еке регьимдикай» (*няметрикай*) къазанмишун патал, ва куьне шукур авун патал!
13. Ада йиф йикъа твазва (*йифен гьакъиндай югъ яргъи ийизва*), ва югъ йифе твазва (*йикъан гьакъиндай йиф* *яргъи ийизва*); ва Ада рагъ ва варз муьтIуьгъарнава: гьар сад тадиз физва тайинарнавай вахтуналди (*ва я:* вахт патал). Ам я (*а крар вири авунвайди*) Аллагь - куь Рабби, Адаз талукь я (вири) гьакимвал. Ва куьне Адалай гъейри чпиз эверзавайбурун (*ибадатзавайбурун яни куь гъуцарин*) ихтиярда гьич хумравдин цилин винел алай кьелечI хам кьванни авач.
14. Куьне абуруз эверайтIани, абуруз куь эверунин (*ялвардин, дуьадин*) ван къвезвач, ва эгер ван атанайтIани, абуру квез жаваб гудачир. Ва Къияматдин Юкъуз абуру куь ширк инкар ийида (*куьне абур Адаз шерикар яз кьуниз акси жеда*). Ва «(кар хъсан чиз) хабар авайда хьиз (яни Аллагьди хьиз дуьздиз), садани ваз хабар гудач»!
15. Эй, инсанар! Куьн я муьгьтежбур Аллагьдиз, ва Аллагь - Ам я Девлетлуди, Гьамддиз Лайихлуди!
16. Эгер Адаз кIан хьайитIа, Ада куьн (*тергна*) алудда ва цIийи махлукьар (*ксар* арадал) гъида.
17. Ва а кар Аллагьдиз четин туш (*гуж акакь тийир кар гьич туш*).
18. Ва са чандини пар ялзавай - масадан пар ялдач (*ва я:* са гунагькар чандини масадан гунагьрин пар ялдач), ва эгер (*гунагьрин пар алаз*) залан тир чанди вичеллай пар тухуз куьмекдиз эверайтIани адакай (*парцикай*) са затIни (масада къачуна) ялдач, гьатта ам (*нивай куьмек кIанзаватIа*) лап мукьва-кьили яз хьайитIани. Вуна, игьтиятвал авунин хабар гузва (*эй Пайгъамбар, яни* адакай менфят къачузва) анжах - чпиз, (*чеб садазни такваз*) кьилди авайлани (ва Ам акунни тийиз) чпин Раббидикай кичIебуруз, чпини капI кьилиз акъудзавайбуруз (*дуьздиз ада́ ийизвайбуруз*). Ва ни михьивалайтIа (*ширкдикай ва гунагьрикай- игьтиятвилин хабардихъ инанмишвална*) ада михьивал вич патал ийизва. Ва Аллагьдин патав я - (элкъвена) хтун (*ва Ада гьар садаз вичин эвез хгуда*).
19. Ва сад хьиз жедач буьркьуьди (*Аллагьдин диндикай*) ва экв аквазвайди (*Дуьз рекьеваз физвайди*) ,
20. Ва (*сад хьиз жеч* куфрдин) зулуматар (*мичIивилер*) ва (имандин) нур,
21. Ва (*сад хьиз жеч*) хъен (*серин - яни имандин эсер*) ва зегьем (*куфрдин эсер*).
22. Сад хьиз жедач чан алайбур (*муъминрин гьал*) ва мейитар (*кафиррин гьал*). Гьакъикъатда Аллагьди ван къведайвал ийизва (*гьакьдин*) Вичиз кIан хьайидаз, ва вавай сурара авайбуруз ван къведайвал ийиз жедач.
23. Вун анжах -игьтиятвилин хабардар я!
24. Гьакъикъатда Чна вун гьакь гваз (*ва я:* гьахъдиз) ракъурнава -шад хабар гудайди ва игьтиятвилин хабардар яз, ва авач са уьмметни, вичин арада игьтиятвал авунин хабар гудайди тахьай!
25. Ва эгер абуру вун таб яз кьуртIа, бес абурулай вилик хьайибуруни (*чпин пайгъамбарар*) таб яз кьунай - абурун патав атанай чпин Расулар ачух делилар(*ишараяр*), «кхьенвай кьулар» ва нурлу Ктаб гваз.
26. Ахпа За кафирвал авурбур (*азабдалди*) кьунай. Бес гьихьтинди хьанай Зи пислемишун (*жаза гун -* абуруз)!
27. Бес ваз акунвачни гьакъикъатда Аллагьди цавай яд авуднавайди, ва адалди Чна (*чиляй*) емишар гьаржуьредин рангаринбур язакъуднава. Ва дагъларани (*халкьнава Ада*) рекьер (къатар) - лацу, яру - гьар жуьредин рангарин, ва (дагълар)лап мичIи чIулавбурни.
28. Ва инсанрикайни, ва гьайванарни ва мал-къараярни гьар жуьре рангаринбур авунва, гьа а жуьреда. Гьакъикъатда, Аллагьдикай кичIезва анжах алимриз (*шариатдин чирвилер авай ксариз*) Адан лукIарикай. Гьакъикъатда Аллагь - гзаф гужлуди, багъишламишдайди я!
29. Гьакъикъатда чпи Аллагьдин Ктаб кIелзавайбуру ва капI кьиле тухузавайбуру ва Чна чпиз ганвай паярикай чинеба ва ачухдиз (*Аллагьдин рекье*) харжзавайбуру - умудзава «алишверишдал» (вичин хийир) гьич акъваз тийидай (*яни* *Аллагьдин разивал ва Адан саваб къазанмишунал*), -
30. Ада абуруз тамамвилелди чпин гьакъи гун ва (Ада) Вичин «еке регьимдикай» абуруз артухарни авун патал. Гьакъикъатда Ам - Багъишламишдайди, Шукурлуди я!
31. Ва Чна ваз вагьй\*-далди инандирмишнавай Ктаб (*Къуръан*) - ам я Гьакь, (*ва Чна ам ракъурнава*) вичелай вилик хьайибурни (*Ктабар*) тестикьариз. Гьакъикъатда Аллагь Вичин лукIарикай - хабар авайди, (абур) аквазвайди я!
32. Ахпа Чна Ктаб ирс авуна Чна хкягъайбуруз Чи лукIарикай (*яни* *Къуръан Мугьаммад пайгъамбардин уьмметдиз ирсиниз гана*): ава абурун арада чпи чпиз зулумзавайбур (*бязи гунагьар ийиз*), ва ава абурукай кьулан гьалдинбур (*важиблу крар кьилиз акъудиз ва къадагъа крарикай яргъабур*), ва ава абурукай хийирлу(*диндар*) крара (масабурулай гзаф ийиз) вилик элячIзавайбур, Аллагьдин изиндалди. Ва (*а* *Ктабдиз варисвилиз хкягъун*) гьам я - (артух хийирлу) еке регьим! -
33. А́дн\* (*гьамишалугъ яз яшамиш жез амукьдай*)- Женнетар - (абур) аниз гьахьда, ва абур анра къизилдикай цамаралди ва гевгьерралди безетмишда; ва абурун парталар анра *и*пекдикай жеда.
34. Ва абуру лугьуда: «(Вири) гьамд хьуй Аллагьдиз чалай пашманвал алудай. Гьакъикъатда чи Рабби - (гзаф) багъишламишдайди, (гзаф) шукурлуди я,
35. Вичи, чун Вичин регьимдалди «гьамишалугъ амукьдай мескенда» (*Женнетда*) яшамиш жез ацукьарай, виче чав я галат хьун «хкIун» тийидай, ва виче чав я юргъунвални (*хурт хьунни*) «хкIун» тийидай».
36. Ва чпи кафирвал авурбур - абуруз Жегьеннемдин цIай жеда; абуруз кьиникь кьадар-кьисметдач - (абур) рекьидайвал, ва абуруз адан (*Жегьеннемдин*) азабдикайни кьезилардач. Гьа акI - Чна гьар са лап кафирдиз жаза гуда!
37. Ва абур ана кIевиз гьарайиз жеда: «Чи Рабби! Ахкъуда чун (*инай*) чна диндар амал ийида, чна виликдай авур хьтин амал ваъ!» Бес Чна квез яргъи (*бес кьадар*) уьмуьр ганачирни несигьат рикIел гъидайдаз несигьат рикIел гъана менфят къачун патал бес тир, ва куь патав «игьтиятвал авунин хабар гудайдини» (*Мугьаммад* *пайгъамбар*) атанай?! Гила дадмиша куьне (азаб), ва зулумкарриз са куьмекчини жедач!
38. Гьакъикъатда Аллагь - цаварин ва чилин гъайб\*(*чинебан крар*) чизвайди я. Гьакъикъатда Адаз хурара вуч аватIани (*яни* *инсанрин* *рикIера авай вири чинебан фикирар, къастар, ниетар*) хъсан чизва!
39. Ам я - квекай «чилел сада садалай гуьгъуьниз (*са несилди муькуьдан*) чка кьадайбур» авунвайди. Ва ни кафирвал авуртIа - адан куфр вичиз аксиз акъвазда. Ва кафирриз абурун куфрди - чпин Раббидин патай анжах ажугъ артухарзава, ва кафирриз абурун куфрди са зияндилай гъейри (маса шей) артухарзавач!
40. Лагь: «Акунани квез куь шерикар (*куьне Аллагьдиз кьунвай*), чпиз куьне Аллагьдилай гъейри (*тIалабунариз*) эверзавай, къалура (*хабар це*) куьне заз вуч абуру чиликай (*ва я:* чилел алайбурукай) халкь авунватIа, я тахьайтIа абуруз цаварин карда (*абур халкь авунин, абурал гьакимвал авунин карда абуруз Аллагьдихъ галаз шериквал*) уртахвал авани?!» Я тахьайтIа Чна абуруз (*мушрикриз*) Ктаб багъишнавани ва абур адалди ачух делилдал алаз яни?! Аксина, зулумкарри (*кафирри*) садбуру муькуьбуруз хиве кьазвайди анжах алдатмишвилин кар я.
41. Гьакъикъатда Аллагьди я кьунвайди (*хуьзвайди*) цавар ва чил - абур (кьведбурни чпин) чкадилай алатуникай (*ва* *я*: абур михьиз квахьуникай). Ва эгер абур (кьведбурни чпин) чкадилай алатайтIа (*юзайтIа*) - гьич садавайни абур кьаз (*элкъуьриз*) хъжедачир, Адалай кьулухъ (*яни Аллагьдилай гъейри*). Гьакъикъатда Ам я - милайимди (*умунди*), багъишламишдайди!
42. Ва абуру (*мушрик* *къурайшри, арабри*) - (*чпивай*) лап алакьдай кьван алахъиз чпин кьинерал - Аллагьдал чIехи кьинер кьунай, эгер абурун патав «игьтиятвал авунин хабар гудайди» (*Аллагьдин патай расул*) атайтIа, чеб гьакъикъатда (*амай*) гьар са уьмметдилай виридалайни дуьздиз (*мягькемдиз*) дуьз рехъ тухузвайбур жеда лагьана. Ва абурун патав «игьтиятвал авунин хабар гудайди» атайла, абуруз а карди анжах яргъавал (ва катун) артухарна.
43. (*Абуру акI авуна*) Лап такабурлувализ чилел ва писвилин амалдарвализ. Ва пис гьиллейри элкъуьрна кьазвайди анжах адан иесияр (*чеб гьиллечияр*) я. Ва бес абуру эвелимжибурун «адетдилай» (*сифте халкьариз пайгъамбарар таб яз кьурла хьайи кардилай*) гъейри маса затI гуьзетзавани? Ва гьич жагъидач ваз Аллагьдин «суннатдихъ» (*адетдихъ, къанундихъ*) дегишвал хьана, ва гьич жагъидач ваз Аллагьдин «суннатдиз» - (патахъ) алудун хьана.
44. Бес абуру сиягьатнавачни (*сеферра хьанвачни*) чилел ва (*бес*) абур килигнавачни, чпелай вилик хьайибурун эхир гьихьтинди хьанатIа, ва абур чпелай къуватдиз гужлу тир. Ва гьич са шейинивайни я цавара, я чилел Аллагь ажизариз жедач (*яни Адан эмир* *акъвазариз, Адан азабдикай хкечIиз*). Гьакъикъатда Ам - вири чидайди, къудратлуди я!
45. Ва эгер Аллагьди инсанар абуру къазанмишай крариз (*гунагьриз*) килигна жазадалди кьаз хьанайтIа, Ада адан (*чилин*) винел «чилел къекъведай чан алай са затIни» тадачир, амма Ада абуруз (а кар) гежел вегьезва тайинарнавай вахтуналди. Ва абурун (жазадин) тайинарнавай вахт атайла (*Ада абуруз эвез хгуда чпи къазанмишайдаз килигна*) - бес гьакъикъатда Аллагь Вичин лукIар аквазвайди(*абурукай вири крар чизвайди*) я эхир!

**Сура: «Йа́ си́н»**

**36 - Сура: «Йа син»**

Мергьяметлу, Регьимлу Аллагьдин тIварцIелди!

1. Йа́ си́н (*мана* *Аллагьдиз хъсан чида*).
2. Кьин кьазва камаллу (*ва*) лап тамам Къуръандал -
3. Гьакъикъатда вун ракъурнавай Векилрикай (*Расулрикай*) я,
4. (Ва) Дуьз Рекьел ала.
5. (*Ахьтин Къуръандал,* вич) - Къудратлуда, Регьимлуда (авудна) ракъурнавай!
6. (*Чна ваз ам авуднава*) Вуна игьтиятвал авунин хабар гун патал (а) халкьдиз чпин бубайриз (*валай* *вилик*) игьтиятвал авунин хабар татанвай (*яни чпиз виликдай пайгъамбарар татанвай арабрин къебилайрилай башламишун вуна диндиз эверун*) - ва (гьавиляй *имандикай*) абур гъафилбур яз амукьай.
7. Гьакъикъатда абурун чIехи паюнал (*азабдин*) Гаф тестикь хьанва - бес абуру инанмишвалдач (*иман* *гъидач*).
8. Гьакъикъатда, Чна абурун (*яни* *гьакь ва иман кьабул тавур кафиррин*) «гарданра бухавар тунва - чебни лап ченедив агакьарна (*ва я:* гъилерни хкажна ченеда акIурна) ва абур кьилер винидихъди яз ава (*са шейни такваз*)».
9. Ва Чна абурун виликайни «манийвалдай затI»(«*цал*», «*перде»*) авунва ва абурун кьулухъайни «манийвалдай затI», ва Чна абур («перде») гьална кIевнава ва абуруз (*затIни- дуьз рехъ*) аквазвач.
10. Ва сад я абуруз (вуна) абуруз игьтиятвал авунин хабар гайитIани ва я (вуна) абуруз игьтиятвал авунин хабар тагайтIани - абуру иман гъидач.
11. Вуна, игьтиятвал авунин хабар гузва (*эй Пайгъамбар, яни* адакай менфят къачузва) анжах - вич «Зикр\*-диз» (*Къуръандиз*) табий хьанвайдаз ва (*вич садазни такваз*) кьилди авайлани (ва Ам акунни тийиз) Мергьяметлудакай вичиз кичIезвайдаз. Бес, ахьтиндаз (вуна) багъишламишунин ва багьа гьакъидин (*савабдин*) шад хабар це!
12. Гьакъикъатда Чна, кьейибурал Чна чан хкида, ва Чна кхьизва абуру (гьазур) авур крар ва абурун эсерарни («*гелерни*» *чпелай гуьгъуьниз тур*). Ва гьар са шей Чна «Ачух Регьберда» (Ктабда, *Лавѓь-ул-Маѓьфу́зда*) гьисабдиз къачунва.
13. Ва гъваш (вуна) абуруз (*гьакь инкарзавай ви халкьдиз - ибрет къачун патал*) мисал са хуьруьн агьалияр: абурун патав ракъурнавай векилар атайла.
14. Ингье Чна абурун патав кьвед ракъурнай, ва абуру абур кьведни таб яз кьуна, ва Чна (*абур кьвед*) гужлу хъувуна пуд лагьайдал, ва абуру (*пудани а хуьруьн-агьалийриз* ) лагьана: «Гьакъикъатда чун куь патав ракъурнавай векилар я».
15. Абуру (*халкьди*) лагьана: «Куьн анжах, гьа чун хьтин инсанар я. Ва (авудна) ракъурнавач Мергьяметлуда са шейни (*вагьй*\*), ва куьне анжах табзава!»
16. Абуру лагьана: «Чи Раббидиз чизва гьакъикъатда чун куь патав ракъурнавай векилар тирди.
17. Ва чал алайди (*чи хивевайди*) анжах ачухдиз агакьарун я (*Дин*)».
18. Абуру лагьана: «Куьне чаз писвал лишанламишзава. Эгер куьне акъвазар тавуртIа, дугъриданни чна квез къван гуда (*дашкъалагъ ийида*), ва гьакъикъатда чи патай квев азиятлу азаб хкIада».
19. Абуру лагьана: «Куь писвал лишанламишун квехъ я галайди. Бес куь рикIел (*Аллагь*) гъиз хьайитIани (*куьне а гафар лугьузвани*)? Аксина, куьн исраф\*-завай (*сергьятар чIурзавай,тахсиркар*) ксар я!»
20. Ва шегьердин (яргъал) къерехдай тади кваз са итим атана, (*адаз хабар хьана хуьруьн- эгьлияр а векилар яна рекьиз ва я азаб гуз гьазур хьанвайди*,ада) лагьана: «Эй, зи халкь! Табий хьухь куьн ракъурнавай векилриз.
21. Табий хьухь куьн, чпи квевай гьакъи тIалаб тийизвай ксариз ва чебни дуьз рекьел алайбур тирбуруз!
22. Ва вучиз за ибадатдач кьван Вичи зун халкь авунвайдаз ва Адан патав куьн элкъуьрна хкинни хъийидайдаз?
23. Бес за Адалай гъейри (масадбур) гъуцар яз кьадани кьван!?- Эгер Мергьяметлудаз зарар гуз кIан хьайитIа заз, абурун (*а гъуцарин*) шафаатди заз гьич са куьнинни куьмек гудач ва абурувай зун къутармишизни жедач.
24. А чIавуз (*яни эгер за маса гъуцар кьуртIа*) - зун ачух ягъалмишвиле жеда.
25. Гьакъикъатда, за куь (*гьакъикъи*) Раббидихъ инанмишвалнава - яб це (куьне) заз эхир!» (*Ва* *кафирвал авур адан халкьди* *ам яна кьена…*)*,*
26. (*Аллагьди*) Адаз лагьана: «Гьахь (*алад* вун) Женнетдиз!» Ада лагьана: «Агь! Чир хьанайтIа зи халкьдиз,
27. Зи Раббиди залай (*зи вири гунагьрилай*) гъил къачунвайди ва Ада зун (*вичиз* *Аллагьди*) еке гьуьрметар авунвайбурукай авунвайди!»  **кьил 23 жуз.**

1. Ва адалай (*а муъмин касдилай*) кьулухъ Чна адан халкьдал (*абур терг ийиз*) са кьушунни цавай (авудна) ракъурнач.- Ва тушир Чун (*кафирвал авур уьмметар гьалак ийиз малаикар* авудна) ракъурдайбур. -
2. (*Абуруз*) Ана хьайиди анжах са «къати сес» я, ва ингье абур «туьхвенвайбур» (*хкахьнавай цIай хьиз* -*мейитар*) хьана.
3. Агь, гьайифвал (ва еке хажалат) я лукIариз (*инсанриз - Къияматдин Юкъуз азаб акурла*)! (*Аллагьдин патай*) Абурун патав гьи расул атанатIани, абуру адакай ягьанатар ийиз хьана.
4. Бес абуруз акунвачни, гьикьван (гзаф) несилар Чна чпелай вилик терг авунватIа - гьакъикъатда абур чпин патав (*дуьньядиз*) элкъвена хквен тийизвайди?!
5. Ва вири (абур - *а несилар ва амайбурни*) Чи вилик гъана жеда вири санал кIватIна (*гьахъ-гьисабдиз ва эвез хгуниз*)!
6. Ва делил (*ишара*) я абуруз «кьенвай» (*чансуз*) чил - Чна адал (*марф авудна*) «чан гъана» ва акъудна Чна адай тумар (*тварар*), ва адакай (абуру) ненни ийизва.
7. Ва Чна ана (*чилел*) хумраврин ва ципицIрин багълар (*уьзуьмлухар*) авуна ва ана Чна булахарни акъудна (*къизгъиндиз яд* *акъатдайвал авуна*),
8. (*Чна а крар вири авуна*) Абуру тIуьн патал адан емишрикай ва абурун гъилери ам яратмишнач (*ва я:* вачпин гъилери авурдини). Бес (абуру *Аллагьдиз*) шукур ийизвачни?!
9. Лап пак я Ам - Вичи жуьреяр (*ва я:* жуьтер) абур вирибур халкь авурди: чили битмишарзавайбурун (*гузвайбурун яни набататрин*), ва абурун чпин (*яни инсанрин- эркекар ва дишибур яз*) ва абуруз чин тийизвай затIаринни.
10. Ва делил (*ишара*) я абуруз йиф - адалай Чна югъ *«*алажзава», ва ингье абур - мичIивиле гьатзава.
11. Ва рагъни тадиз (*гьерекатиз*) физва адаз (*Аллагьди*) тайинарнавай «акъваздай чкадиз» (*ва я*: акъваз жедай вахтуналди).Ам (*а крар*)- Къудратлуда (*Гзаф Гужлуда*), Вири Чидайда эцигнавай къайда(ва кьадар) я!
12. Ва варзни - Чна адаз тайинарнава «мензилар» (*гьар йифиз ам* «*жедай чкаяр»*) - (*ва ам башламиш жезва* *шуькIуьдаказ ахпа гьяркьуь жез ацIузва, ахпа мад тIимил жезва*) та ам «хумрав тарцин куьгьне хел хьтинди» хъжезва.
13. Ракъиниз виже къведач вацрав агакьрун (*ва аксинани*), ва йифевайни «вилик элячIиз» жедач йикъалай (*яни* *йифевай хкечIиз, хилас жез йикъакай жедач - ва аксинани*). Гьар сада фелекда (*гьерекатдин рекье -цава*) «сирнавзава».
14. Ва делил (*ишара*) я абуруз - Чна абурун (эвелимжибурун) несилар ацIанвай гимидаваз тухун. -
15. Ва халкьнава Чна абуруз - ам хьтин (*Нугьан* *гими хьтин*) абур акьахна фидай шейэрни (*яни* *гимияр ва маса* *затIарни*).-
16. Ва эгер Чаз кIан хьайитIа, Чна абур (*гимияр ва ана авайбур*) батмишарда - ва жедач абуруз «куьмекдиз гьарайдайди», ва абур (*батмишвиликай* садани) къутармишни ийидач,
17. (*Къутармиш жеда абур*) Анжах регьим яз Чи патай (*абуруз*) ва тайин тир вахтуналди няметар ишлемишдай мумкинвал гун яз.
18. Ва абуруз лагьайла: «КичIе хьухь куь вилик квай кардикай (*Ахиратдин крарикай*) ва куь кьулухъ галайдакай (*кафир уьмметар терг авун*), белки квез регьим ийин» (- абур адакай элкъвезва).
19. Ва гьихьтин аят (*ва я:* делил, аламат) абурун патав атайтIани чпин Раббидин аламатрикай (делилрикай), абур адакай патахъ элкъвезвай.
20. Ва абуруз лагьайла: «Харж ая куьне (*кесибриз*) квез Аллагьди пай ганвайдакай» - кафирвал авурбуру иман гъанвайбуруз лугьузва: «Бес чна тIуьн гудани адаз, эгер Аллагьдиз кIан хьайитIа (Вичи) адаз тIуьн (*рузи*) гудайдаз? Куьн дугъриданни ачух ягъалмишвиле ава (*а карда*)».
21. Ва абуру (*кафирри*) лугьузва: «Мус кьилиз акъатда хиве кьунвай и кар, эгер куьн гьахъбур ятIа?» «Мус алукьда и хиве кьунвай кар (*санал кIватI хъувуна дуван атIун*),- эгер куьн гьахъбур ятIа?»
22. Абуру гуьзлемишзавайди анжах са «къати ван» я (*яни Исрафил малаикди сифте уф гунин*), чеб (*бейхабардиз*) кьадай - абур (*фана дуьньядин крара*) гьуьжетар ийиз авайла.
23. Ва абурувай я веси таз хъжедач, ва я чпин хизанрин патав хквез жедач.
24. Ва Карчуниз\* (*Къаргъудиз*) уф гуда (*кьвед лагьай сефер*), ва ингье абур сурарай чпин Раббидин патав тади кваз физва.
25. Абуру лугьуда: «Агь, «еке мусибат (*лап* *писвал, къати азаб,* *гьалаквал*)» я чаз! Ни чал, чи «ярх хьанвай чкадай» (*сурарай*) чан хканва? Им (гьа) - Мергьяметлуда хиве кьунвай кар я, ва ракъурнавай Векилар гьахъ тир».
26. Ана жедайди анжах са «къати ван» я (*яни Исрафил малаикди Карчуниз\*уф гунин кIеви сес*), ва ингье абур Чи вилик вири санал кIватIна гъанва (*гьахъ-гьисабдиз ва эвез хгуниз*)!
27. Бес къе са чандизни гьич (са жуьрединни) зулум жедач, ва квез анжах куьне авур амалдин гьакъи (*жаза*) я гудайди.
28. Гьакъикъатда Женнетдин агьалияр къе машгъулвиле ава, лезет къачуз (*кеф чIугваз*).
29. Абур ва абурун папар серинрик (*хъенрик*) вичел винелай перде ва хъуьцуьганар алай тахтрал (*чарпайрал*) кьуьнт яна ярх хьана жеда.
30. Абур патал ана емишар (*мейваяр*) жеда, ва абуруз ана чпиз кIан хьайи (тIалабай) затIарни жеда.
31. (*Ва лугьуда абуруз*) «Салам» - гаф яз Регьимлу Раббидин патай.
32. Ва (*лугьуда кафирриз*) «Чара хьухь къе (*абурукай*), эй гунагьар авурбур (*тахсиркарар*)!»
33. (*Ва Аллагьди лугьуда абуруз*) «Бес За квез эмирначирни (*весиначирни*) эй Адаман рухваяр, куьне шейтIандиз ибадат тавун - гьакъикъатда ам квез ачух душман я,
34. Ва (*эмирна За квез*) куьне (са) Заз ибадат авун. Гьа им я - Дуьз Рехъ!
35. (*Амма куьн дуьз рекьяй фенач ва шайтIандиз табий хьана*) Ва гьакъикъатда (ада) квекай гзаф халкь (*ксар*) ягъалмишарна (*чIуру рекье туна*). Бес куьне акьулдалди кьатIузвачирни?
36. Ингье а Жегьеннем - вич квез хиве кьунвай (*ва я:* вичелди квез гьелягьар кьур).
37. Къе (*гила гьахь аниз ва*) къати кунин (*кана кармаш хьунин*) азаб чIугу (куьне) ана - (куьне) кафирвал авурвиляй!»
38. Къе Чна абурун сиверал муьгьуьр эцигда, ва Чахъ галаз абурун гъилер рахада, ва абурун кIвачерини шагьидвалда - вуч абуру къазанмишнатIа (*вуч гунагь крар абуру авунатIа*).
39. Ва эгер Чаз кIан хьанайтIа, Чна абурун вилер михьиз чIурдай (*чинлай* *вилер* *квахьдайвал авуна* *буьркьуь ийидай*) - ва абуру тади кваз тепилмиш жедай дуьз рекьихъ, амма (абуруз) гьикI аквада (*дуьз рехъ*)?!
40. Ва эгер Чаз кIан хьанайтIа, Чна абур «маса затIариз (*маймунриз*, *къванериз*) элкъуьрдай» (гьа) чеб алай чкадал - ва алакьдачир абурувай вилик физ ва я (абур) элкъвена (кьулухъни) хкведачир.
41. Ва низ (*мушрикрикай*) Чна уьмуьр гана туртIа, Чна ам халкьарин (*инсанрин*) арада (*гьейбатлу гьалдай*) усалвилихъ элкъуьр хъийида (*ва я:* Чна низ яргъи уьмуьр гузватIа, Чна адан гьал усалвилихъ элкъуьр хъийизва) - бес, кьатIузвачни абурун акьулди?
42. Ва Чна адаз (*Мугь́аммадаз*) шиират чирнавач ва виже къведач (ам) адаз. Ам (*Чна адаз вагьй*\*-*далди* *инандирмишна чирнавайди*) - анжах «Зикр» (*РикIел Гъун*) ва ачух (*гьахъ ва таб ачухдиз къалурзавай*) Къуръан я,
43. Игьтиятвал авунин хабар гун патал (ада - *Пайгъамбарди*) чан алайбуруз (*кьатIудай акьул ва кьабулдай рикIер авайбуруз*) ва кафиррал (*азаб жеда лагьай*) Гаф тестикь жедайвал (*Къуръанда авай делилар* *агакьайла мад кафир инсанриз уьзуьрар амукьдач*).
44. Бес абуруз акунвачни Чна халкьнавайди чеб патал - Чи Гъилери\* авунвай - малар (*кIвалин гьайванар: девеяр, калер, хпер, цIегье*р) ва абур чпин ихтиярда авайди?
45. Ва Чна абур абуруз муьтIуьгъарнава: абурукай садбур абуруз акьахна фидайбур я, ва абурукай (*садбур*) - абуру ненни ийизва.
46. Ва абуруз абура (маса) менфятар ва хъвадай затIарни (*некIер*) ава. Бес (абуру) шукур ийизвачни?!
47. Ва абуру Аллагьдилай гъейри (маса) гъуцар кьунва (*ибадатиз абуруз*), чпиз (*абуру*) куьмек гун патал (*абурукай* *куьмек жеда лагьана умуд аваз*).
48. Абурувай (*гъуцаривай*) абуруз са куьмекни гуз алакьдач - абур(*гъуцар*) абурухъ галаз гъана авай кьушун яз хьайитIани (*ва я*: - абур (*мушрикар* чеб) гьабур (*гъуцар*) патал гьазур тир кьушун ятIани).
49. Ва (*гьавиляй*) къуй вун абурун (*вун таб яз кьунин, эзиятдин*) гафари пашман тавурай. Гьакъикъатда Чаз чизва - (абуру) гьам чинеба ийизвайдини (*чуьнуьхзавайдини*) гьам ачухдиз ийизвайди (*ачухарзавайди*).
50. Ва бес акунвачни инсандиз гьакъикъатда Чна ам стIалдикай халкьнавайди? Ва ингье ам ачух гьуьжеткар хьанва (*кьейидалай кьулухъ инсанрал Аллагьди чан хкун инкарзава*),
51. Ва ада Чаз мисал гъизва - ва вич халкь авун (*Аллагьди* *стIалдикай* *вич гьикI халкьнаватIа*) рикIелай алуднава. Ада лугьузва: «Ни, ктIана руквадиз элкъвенвай кIарабрал чан хкида?»
52. Лагь (*адаз*): «Абурал чан хкида Вичи абур сифте сефер арадал гъайида. Ва Ам - гьар са махлукьдикай (*Ада* *халкьнавай шейиникай*) вири чизвайди я,
53. Вичи, къацу (*ицIи*) тарарикай квез цIай авунвай (*тарарикай кьве жуьре ава, гьар садакай ицIи хел къачуна сад садвай кIевиз гуьцIайла цIерекIвар хкатда*), ва ингье - куьне адакай (цIай) куькIуьрзава».
54. Бес Вичи, цавар ва чил халкь авунвайда - (Ам) къудратлу тушни абур хьтинбур (*а инсанриз* *ухшарбур*) халкь ийиз? Гьелбетда (эхь, къудратлу я)! - Ва Ам - Гзаф Халкьдайди, Вири Чидайди я эхир! -
55. Адан кар я - Адаз са шей (*ийиз*) кIан хьайила (Ада) анжах лугьун адаз «Хьухь!» ва ам гьасятда жезва.
56. Лап Пак я Ам, Вичин Гъиле\* гьар са шейинин (винел) вири гьакимвал (*пачагьвал, агъавал*) авайди, ва Адан патав куьн элкъуьрна хкида!