16 жуз

**Сура: «Марйам»**

**19 - сура «Марйам»**

Мергьяметлу, Регьимлу Аллагьдин тIварцIелди.

1. Ка́ф, гьа́, йа́, `айн, соа́д.
2. (Им) - рикIел гъун я ви Раббидин регьимдикай - Вичин лукI Закариййа́диз (*багъишай*),
3. (Ада *ялвариз*) вичин Раббидиз чинебан эверуналди эверайла,
4. (Бес ада) лагьана: «Рабби! Гьакъикъатда (зи гьал ам я хьи): кIарабар зи зайиф хьанва ва зи кьил рехивилин ялавди кьунва (*яни*: *зи кьилин чIарара рехивал ялав хьиз куькIвенва*). - Ва (идалай виликни) за Ваз - Рабби -(тIалабунариз) дуьаяр авурла, зун бахтсуздиз (гьич) амукьначир (*яни Вуна зи дуьаяр, ялварар кьабул тавуна* *туначир, аксина- кьабулна бахтлу авуна*)! -
5. Ва гьакъикъатда заз кичIезва залай гуьгъуьниз зи мирес - варисрин (*яни бубадин патай мукьва-кьилияр*) патахъай (*зун кьейидалай кьулухъ абуру дин дуьз кьиле тухунин патахъай*),- ва зи пабни аялар тежедайди я; (бес *гьавиляй* Вуна) пишкеш ая заз Ви патай тир (са) арха (велед, *варис*),
6. Вич заз (*пайгъамбарвиле*) варис жедай ва вичел Йакъубан хзандивайни ирс гьалтдай. Ва ая ам Вуна -Рабби- вичелай (Вун, *ва* *Ви диндар лукIарни*) рази жедайди».
7. «Эй, Закариййа́! Гьакъикъатда Чна ваз шад хабар гузва (эркек) аялдикай вичин тIварни Йагьйа́ тир, ва Чна гьа тIвар алай (садни) виликдай авунач (*яни Чна адалай вилик а тIвар садазни ганач*)».
8. Ада лагьана: «Рабби! Заз (эркек) аял (*велед*) гьикI жеда, зи паб аялар тежедайди тирла ва зунни кIарабар кьурай кьалар хьиз жедай (лап кьуьзуь) яшдив агакьнавайла?»
9. Ада (*малаикди*) лагьана: «Гьа акI я кар! Ви Раббиди лагьана: «Ам Заз ийиз регьят я, бес вунни За виликдай халкьнай вун гьич авайдини тушиз (*вун са шеъни тушир*)»».
10. Ада лагьана: «Рабби! Заз лишан ая». Ада лагьана: «Лишан ваз ам я хьи, вун сагъ-сагъламди яз, пуд йифиз (вапуд юкъуз) инсанрихъ галаз рахун тавун (*яни рахаз жедач вавай*)».
11. Ва ам мигьрабдай вичин халкьдин патав экъечIна ва (*ада*) абуруз ишара авуна: «Пак ийиз шукур ая (*куьне* *Аллагьдиз*) пакамазни йикъан эхирдани!»
12. (*Ва Йагьйа́ чIехи хьайила Аллагьди адаз эмирна*): Эй, Йагьйа́! Къачу (вуна) Ктаб къуватдалди (*Тавратда* *авайди* *чирна мягькемдиз* *кьиле твах*)! Ва Чна адаз гъвечIизмаз камаллувал (*ва я*: пайгъамбарвал) ганай,
13. Ва (гьакIни) Чи патай тир мергьямат (*масадан язух атун,шафакьат*), ва михьивал (*паквал*). Ам (*диндарди* Аллагьдикай) кичIеди тир,
14. Ва (тир ам) вичин диде-бубадиз гзаф гьуьрметдайди, ва (гьич) тушир ам лавгъади (*масадаз* *гужардайди*) ва асивалдайди.
15. Ва (Аллагьдин патай саламатвал ва) салам хьурай адаз (*Йагьйадиз*) ам хайи юкъуз, ва ам рекьидай юкъуз, ва адал чан хкана (ам) дири хъийидай юкъузни!
16. Ва рикIел гъваш (*кIела* вуна) и Ктабдай (*Къуръандай*) Марйамакай. Ингье ам вичин хзандикай шаркь (*яни* *рагъэкъечIдай*) патахъ галай чкадиз чара (*кьилди*) хьана,
17. Ва ам абурукай кIевдай затIуналди далдаламиш хьана, ва Чна адан патав Чи Руьгь (*Джабраил малаик*) ракъурна, ва ам адан вилик тама (*дуьз*) инсандин суьретда аваз атана.
18. Ада (*Марйама*) лагьана: «За Мергьяметлудавай зун вакай хуьн тIалабзава, эгер вун (Аллагьдикай) кичIеди ятIа».
19. Ада лагьана: «Зун анжах ви Раббидин (*ракъурнавай*) векил я, за ваз михьи (*пак*) велед (*эркек аял*) пишкешун патал».
20. Ада (*Марйама*) лагьана: «Заз (эркек) аял (*велед*) гьикI жеда кьван,- зак инсанди (*эвленмиш хьана итимди*) хкIун тавунвайла ва зун чIуру рекье авайдини (*зина ийизвайди*) туширла?!»
21. Ада (*малаикди*) лагьана: «Гьа акI я кар! Ви Раббиди лагьана: «А кар Заз ийиз регьят я», ва Чна ам (*а велед*) инсанар патал аламат (*делил*) яз ва Чи патай тир регьим яз ийидайвал. Ва ам къаза - кьадар авуна тамам хьанвай кар я!»
22. Ва ам (*Марйам*, а аялдалди) руфунал залан хьана (*аялдик акатна*) ва ам гваз ам яргъал тир чкадиз чара (*кьилди*) хьана.
23. Ва ам аял хадайла (вилик) жедай тIалри хумрав тарцин тандин патав гъана, ва ада лагьана: «Агь, кьенайтIа зун идалай вилик ва хьанайтIа зун рикIелай фенвай (ва герек амачиз) рикIел хквен тийидай затI яз!»
24. Ва ада (*Джабраила ва я Исади*) адаз адан агъадай эверна: «Пашман жемир (вун)! Ви Раббиди ви кIаникай (*гъвечIи вацI хьтин* йигиндаказ авахьзавай) булахни авунва.
25. Ва юзура (*агъура* вуна) жувахъди хумравдин тарцин тан, вал таза хумравар аватда,
26. Ва неъ (вуна *а хумравар*) ва хъухъ (*а булахдай*), ва секинара вил (*яни* *шадвала а аялдал*)! Ва (*вуна* *незуьр ая «сив хуьн» ва*) эгер ваз инсанрикай сад акуртIа (*вавай хабар кьаз*), лагь: «Гьакъикъатда за Мергьяметлудаз сив хуьн\* (кисун) незуьр авунва (*яни* *за Аллагьдиз кисун хиве кьунва*) ва къе зун инсан лугьудай садахъни рахадач»».
27. Ва ам (*Марйам*) амни (*аялни*) галаз вичин халкьдин патав атана, ам къужахда гваз. Абуру лагьана: «Я Марйам, дугъриданни вуна «зурба (*чIуру*) кар» авуна!
28. Я Гьарунан вах! Ви буба писвилердай кас тушир ва ви дидени чIуру рекье авайди тушир».
29. Ва ада адахъди ишара авуна (*аялдал къалурна*), абуру лагьана: «Чун, (вич) аял тир кьепина авайдахъ галаз гьикI рахада?»
30. Ада (*аялди яни Иса пайгъамбарди*) лагьана: «Гьакъикъатда, зун - Аллагьдин лукI я, Ада заз Ктаб багъишнава ва закай пайгъамбар авунва.
31. Ва Ада зун авунва берекатлуди яз гьина зун хьайитIани, ва Ада заз эмирнава (*гележегда*) за; зал чан аламай кьван вахтунда капI авун ва закат гун.
32. Ва (авунва Ада) зун зи дидедиз гьуьрмет ийидайди яз, ва авунвач Ада зун лавгъади, бахтсузди.
33. Ва (*Аллагьдин патай саламатвал ва*) салам хьурай заз зун хайи юкъузни, зун рекьидай юкъузни, ва зал чан хкана дири хъийидай юкъузни».-
34. Ам (ахьтинди) я - Иса, Марйаман хва - гьахъдин гаф яз, вичин гьакъиндайни абур (*Ктаб-эгьлияр*) шаклувилевай.
35. Гьич виже (ва дуьз) къведач Аллагьди Вичиз (*Вичи халкьнавай Вичин лукIарикай*) велед (яз) къачун. Пак я Ам! Ада са кар (*кIвалах*) къетI авурла, Ада са: «Хьухь!» - лугьун бес я, ва ам гьасятда жезва. -
36. (*Исади лагьана*): «Ва гьакъикъатда Аллагь - зи Раббини я куь Раббини, куьне Гьадаз ибадат ая. Гьа им я дуьз рехъ!»
37. Ва (*амма Ктаб-эгьлийрин*) кIапIалар чпин арада чара хьана. (Гьавиляй) «еке мусибат (*лап* *писвал, къати азаб,* *гьалаквал*)» я кафирвал авурбуруз ЧIехи Йикъан (чпи) шагьидвалдай (*ва я*: аквадай) крарикай!
38. Гьикьван хъсандиз абуруз ван къведа, ва хъсандиз аквада (абур) Чи патав къведай юкъуз! Амма къе (*и* *дуьньяда*) зулумкарар (*гьахъдикай яргъа яз*) ачух ягъалмишвиле ава.
39. Ва абуруз пашманвилин (*гьайифвилин*) Йикъакай игьтиятлу хьунин хабар це, ингье кар къаза - кьадар авуна тамам хьанва (*азабдин* *ва я Къияматдин Югъ алукьунин*), амма абур гъафилвиле ава, ва абуру инанмишвал ийизвач.
40. Гьакъикъатда, Чун чилин ва адал алайбурун варис жеда, ва абур Чи патав (элкъуьрна) хкида!
41. Ва рикIел гъваш (*кIела* вуна) и Ктабдай (*Къуръандай*) Ибрагьимакай. - Гьакъикъатда, ам сидди́къ\* (*лап дугъри, керчек кас*) ва пайгъамбар тир.-
42. Ингье ада вичин бубадиз лагьана: «Я зи буба! Вучиз вуна (вичиз) ван къвен тийизвайдаз, (вичиз) акун тийизвайдаз, ва вичивай ваз са шейининни куьмек тежедайдаз ибадатзава?
43. Я зи буба! Гьакъикъатда заз (*Аллагьдин патай*) ганва (*атанва*) чирвилерикай ваз таганвайди, табий хьухь заз ва за вун дуьз рекьяй тухуда.
44. Я зи буба, (вуна) шейтIандиз ибадат ийимир (*адаз табий хьана маса гъуцариз ибадатиз*), гьакъикъатда шейтIан Мергьяметлудаз лап асиди (*муьтIуьгъсузди*) я.
45. Я зи буба! Заз кичIезва (*вун куфрдал алаз рекьиз* ва) вав Мергьяметлудан патай азаб хкIада (*агакьда*) ва вакай шейтIандиз юлдаш (*табийди*) жеда».
46. Ада лагьана: «Вун зи гъуцарикай (абур кIан тахьана) элкъвезвани, я Ибрагьим? Эгер вуна акъвазар тавуртIа (*а кар*), гьакъикъатда за вун къван гана рекьида (*ваз дашкъалагъ ийида*). Ва чара хьухь закай гзаф (яргъал) вахтуна (*яни тур зун яргъалди, чун хъел я*)!»
47. Ада лагьана: «Салам (*саламатвал зи патай*) ваз! За зи Раббидиз ви патахъай астагъфир\*(*валай гъил къачун тIалабун*) ийида. Гьакъикъатда Ам - зун патал юмшагъди я.
48. Ва зун квекай ва куьне Аллагьдилай гъейри чпивай тIалабунариз эверзавайбурукай (*яни куьне ибадатзавай куь гъуцарикай*) чара жезва. Ва за зи Раббидивай ялвармишзава (*тIалабунар* *ийизва*), белки зун зи Раббидивай ялварар (*тIалабунар, дуьаяр*) авуниз килигна, бахтсузди тежен».
49. Ва ам абурукай ва абуру Аллагьдилай гъейри чпивай тIалабунариз эверзавайбурукай (*ибадатзавайбурукай яргъа*) чара хьайила, Чна адаз (*хва*) Исгьакъ ва (*хтул*) Йаќъуб пишкешна. Ва гьар садакай Чна пайгъамбарни авуна.
50. Ва Чна абуруз Чи регьимдикай (пай) пишкешна ва Чна абуруз вини дережадин хъсан тариф (*тIвар- ван*) жедайвални авуна.
51. Ва рикIел гъваш (*кIела* вуна) и Ктабдай (*Къуръандай*) Мусадикай. Гьакъикъатда ам (Аллагьди) хкянавайди тир ва тир ам расулни, пайгъамбарни.
52. Ва Чна адаз ТIур-дагъдин эрчIи патахъай (*Мусади рагъэкъечIдай патахъ чин элкъуьрайла, эрчIи патахъ галай дагъдин къвал*) эверна, ва Чна ам (вичихъ галаз) чинебан суьгьбетдайди яз мукьув авуна.
53. Ва Чна адаз Чи регьимдикай яз, адан стха Гьарун пайгъамбар яз багъишна (*куьмекдиз*).
54. Ва рикIел гъваш (*кIела* вуна) и Ктабдай (*Къуръандай*) Исмаилакай. Гьакъикъатда, ам гайи гаф кьилиз акъудуниз керчекди тир, ва ам расулни тир, пайгъамбарни.
55. Ва ада вичин хизандиз капI авун ва закат гун эмирзавай. Ва ам вичин Раббидин вилик вичелай (Рабби) рази тирди тир.
56. Ва рикIел гъваш (*кIела* вуна) и Ктабдай (*Къуръандай*) Идрисакай. Гьакъикъатда ам сиддикъ\*-ни (*лап керчек, дугъри кас*) тир, пайгъамбарни.
57. Ва Чна ам вине чкадиз (*ва* *кьакьан дережадиз*) хкажна.
58. Абур я - чпиз Аллагьди няметар ганвайбур; пайгъамбаррикай тир, Адаман несилдикай ва Чна Нугьахъ галаз (*гимида аваз*) тухвайбурукай (*абурун несилдикай*), ва Ибрагьиман ва Исраилан несилдикай ва Чна дуьз рекьел гъайибурукай ва Чна хкягъайбурукай. Абуруз Мергьяметлудан аятар кIелайла, абур - агъуз (*метIерал*) ават жезвай сажда ийизвайбур шехьзавайбур яз. ۩
59. Ва атана абурулай гуьгъуьниз «абурун чкадал атайбур»(*яни пис несил*) чпи капI квадарай (*гадарай*, *къайгъусузвал авур*), ва гьевесриз табий хьайи,- ва гележегда гьалтда абурал (еке) зиянвал (*писвал,* *ягъалмишвал, пис гьал*),
60. Анжах, вичи туба авуна ва инанмишвал авуна ва диндар амал авурди квачиз, - ахьтинбур Женнетдиз фида, ва абуруз са шейининни зулум жедач, -
61. А́дн\* (*«гIадн»- гьамишалугъ яз яшамиш жез амукьдай*) женнетриз, Мергьяметлуда Вичин лукIариз хиве кьунвай гъайб\* яз (*вилерикай чуьнуьхди, чинебанди яз*). Гьакъикъатда, Адан «хиве кьур кар» къведайди (*кьилиз акъатдайди*) я (*ва я*: вичив атана агакьдайди я)!
62. Абуруз ана лагълагъдин (*буш рахунрин*) ванер къведач,- анжах саламдин (*ван къведа*). Ва абуруз ана -«пакаман ва нянрин вахтара» (*Ахиратда югъ- йиф, рагъ ва мичIи хьун авай туш*) чпин рузини (*тIуьнар-хъунарни*) жеда.
63. Гьахьтинди я Женнет Чна «ирс яз» гузвай (*багъишзавай*) Чи лукIарикай вич (Аллагьдикай) кичIеди яз хьайидаз.
64. Ва (*лагь вуна эй Джабраил, Пайгъамбардиз*): «Чун анжах ви Раббидин эмирдалди виняй эвичIзавайди я. Адаз талукь я чи вилик вуч аватIани ва чи кьулухъ вуч галатIани ва абурун арадани вуч аватIани (*яни вири* *вахтар, вири крар, вири затIар*). Ва ви Рабби - (*крар*) рикIелайалатдайди гьич туш (*ваз геждалди вагьй\* ракъур тавуна таз*)!»
65. (Ам) я цаварин, чилин ва абурун арада авайданни Рабби, (гьавиляй са) Адаз ибадат ая (вуна *эй Пайгъамбар*) ва кIеви сабур ая Адаз ибадат авунин карда! Бес чидани кьван ваз (*са масад*) Ам хьтинди (Адаз ухшар авайди, ахьтин тIвар алайди, ахьтин «сифетар» авайди)?!
66. Ва (*кафир*) инсанди лугьузва: «Бес зун кьейила (*кьулухъ*) зун (сурай) ахкъудда жал чан алайди яз?»
67. Бес (а) инсанди рикIел гъизвачни гьакъикъатда Чна ам виликдай халкь авунвайди вич гьич са шеъни туширла (*вич* *авайдини туширла*)?
68. Ва (бес) ви Раббидал кьин кьазва, Чна абурни ва шейтIанарни дугъриданни кIватI хъийида (*Къияматдин* *Юкъуз*), ахпа Чна абур Жегьеннемдин къвалав гъида (вири патарихъай) метIерал акъвазнаваз.
69. Ахпа Чна гьар са «(са фикирдал алай) кIапIалдикай» Мергьяметлудаз абурукай лап асивал авурди (*куфрдин кьиле хьайибур*) хкудда.
70. Ахпани Чаз лап хъсан чизва, ана (*Жегьеннемда*) къати кунин (*кана кармаш хьунин*) азаб чIугуниз вужар виридалайни лайихлу ятIа. -
71. Ва авач квекай (*эй инсанар*, садни) аниз (*ЦIуз*) фин тийидайди (*Жегьеннемдин винел алай муькъвелай фидайла, гьар сад вичи авур крарилай аслу жеда. Ва я*:Жедач квекай - *гьар са кIапIалдикай хкудай лап асибур ва а кIапIалрикай чпикай* - садни аниз гьахь тавур). Ви Раббидиз (ам) - (*кафирриз*) важиблу авунвай, къаза - кьадар авуна тамам хьанвай кар я!
72. Ахпани, Чна (Аллагьдикай) кичIебур (аниз финикай) къутармишда, ва зулумкарар Чна ана (*гьакI гадарна*) тада, метIерал акъвазарнаваз. -
73. Ва абуруз Чи аятар кIелайла (*чеб*) ачухбур яз, кафирвал авурбуру инанмишвал авурбуруз лугьузва: «Гьим (*кафиррин ва муъминрин*) кьве дестедикай мадни хъсан я чкадиз(гьалдиз), ва лапни хъсан я «ким» (*итимар* *кIватI жедай рахунариз ацукьдай чка*) патахъай (*яни нин кимел гьейбатлу, нуфузлу гзаф ксар* *къвезва*)?»
74. Ва шумуд несил терг авунай Чна абурулай виликни, чеб ибурулай агьвалдизни (*девлетдизни*), акунризни мадни хъсан тир!
75. Лагь (*мушрикриз*): «Вуж (*чакай кьведбурукай гьахъдикай*) ягъалмишвиле аватIа, къуй адаз Мергьяметлуда (*а гьалда* *вахт*) муьгьлет мадни яргъи авурай. Та абуруз чпиз хиве кьунвай кар - я азаб, я (*бейхабардиз* *Къияматдин*) Сят алукьун - акурла, а чIавуз абуруз чир жеда вуж лап пис тиртIа макандиз (*чкадиз* ва гьалдиз) ва лапни зайиф тиртIа кьушундиз».
76. Ва дуьз рекьел атайбуруз Аллагьди «дуьз рехъ»(*тухун мадни*) артухарда, Ва «амукьдайбур - диндарбур» (*яни даим саваб авай хъсан крар*) ви Раббидин вилик хийирлу я савабдиз ва хийирлу я «элкъвена хтуниз» (*адан менфят яни эхир* *нетижадиз*).
77. Ва акунани ваз, Чи аятрихъ кафирвал авурди ва лагьайди: «Заз гьелбетда (*Ахиратдани*) мал-девлет ва велед гуда»?!
78. Адаз гъайб\* (*чинебанди*, хкаж хьана) виняй акунвани я тахьайтIа ада Мергьяметлудан патав икьрар къачунвани?!
79. Туш (*акI*)! Чна ада лугьузвайди (*гьелбетда*) кхьида ва (мадни артухаруналди) Чна адаз азаб яргъи ийида (*артухарда*)!
80. Ва Чна варисвалда адаз ада лугьузвай шейэрин (*яни веледрин, девлетрин*) гьакъиндайни (*Чна къахчуда адавай абур*) ва ам Чи патав текдиз хкведа.
81. Ва абуру Аллагьдилай гъейри маса гъуцар кьунва, абур чпиз гужлувал (куьмек, гьайбат) хьун патал.
82. Туш (*акI жедач*)! Абуру чпиз (абуру)авур ибадат инкар ийида ва абур абуруз зидбур (*аксибур, душманар*) жеда.
83. Бес ваз акунвачни гьакъикъатда Чна кафиррал шейтIанар ракъурнавайди абуру (*шейтIанри*) абур (*кIевиз*) къалабулухда (*теспачавиле*) твазвайди (ва асивилихъ гьалдарзавайди)?
84. Гьавиляй вак абурун патахъай тади акатмир, Чна абуруз анжах гьисаб тухузва.
85. А юкъуз - Чна (Аллагьдикай) кичIебур Мергьяметлудан патав «азиз векилрин десте яз» кIватI хъийидай,
86. Ва тахсиркарар (*гунагькарар*) Чна цихъ къанихбур яз (*ва я*: яд хъвадай чкадиз хьиз) Жегьеннемдиз (векъидаказ) гьалдай,-
87. Садазни шафаат\*-ийидай (*килиг 4-сура 85-аят*) ихтияр жедач, анжах вичи Мергьяметлудавай (Ада шафаатдин ихтияр гуда лагьай) агьт\* (икьрар) къачурдаз, квачиз (*яни анжах пайгъамбарриз,муъминриз ихтияр жеда*)!
88. Ва абуру лагьана: «Мергьяметлуда (*Вичиз*) велед къачунва».
89. Гьакъикъатда куьне (*эй, акI лагьайбур, адалди гьич тахьай хьтин*) зурба чIуру кар авуна!
90. Цавар пад-пад жез гьазур я а кардикай ва чил кьатI-кьатI жез, ва дагълар кукIвар хьана аватиз,
91. Абуру Мергьяметлудаз велед талукь авуна лугьуз.
92. Ва виже къведач (*дуьз къведач*) Мергьяметлудаз, Ада велед къачун!
93. Гьакъикъатда, цавара авай ва чилел алай вирибур - Мергьяметлудаз анжах лукI яз къвезва.
94. Гьакъикъатда Ада абур гьисабда кьунва ва Ада абур гьар сад гьисабнава.
95. Ва вири абур Къияматдин Юкъуз Адан патав текдиз (*кьилди*) къведа.
96. Гьакъикъатда, чпи инанмишвал авуна ва диндар амал авурбур - абуруз Мергьяметлуда (*Вичин муъмин лукIарин патай*) кIанивал гуда.
97. Ва (*бес*) Чна ам (*Къуръан*) регьятди яз авунва ви чIалалди, вуна адалди (Аллагьдикай) кичIебуруз шад хабар гун патал ва (вуна) лап терс (*къаммаз, гьакь кьабул тийизвай*) ксариз адалди игьтиятлувал авунин хабар гун патал.
98. Ва гьикьван (гзаф) несилар Чна абурулай виликни терг авунай! Бес сад кьванни вуна абурукай гьиссзавани ва я ваз абурун яваш сесинин ван кьванни къвезвани?!

**Сура: «ТIа́ гьа́»**

**20 - Сура: «ТIа́гьа́»**

Мергьяметлу, Регьимлу Аллагьдин тIварцIелди.

1. ТIа́ гьа́.
2. Чна вал Къуръан вун кIеве, четин гьалда гьатун патал авуднавач (*ам кьиле тухуз тахьана*),
3. Амма - кичIе тирдаз рикIел гъун (*хкун*) яз,
4. (Вични), чил ва лап кьакьан цавар Халкь авунвайдан патай - авудна ракъурун (*авуднавайди*) яз.
5. Мергьяметлуди Аршдал хкаж\* (*тестикь*) хьана (*Адаз Вичиз лайихлу тирвал, гьикI ятIа чаз чизвач…*)
6. Адаз талукь я цавара вуч аватIани, чилел вуч алатIани, абурун кьведан арада авайдини, ва чилик (*накьвадик*) вуч кватIани.
7. Ва вуна гафар ван алаз лугьуз хьайитIа, бес гьакъикъатда Адаз сирни (чинебандини) чизва ва (*гьадалайни*) лапни чуьнуьхтирдини.
8. (Ам я) Аллагь - Адалай гъейри (*ибадат авуниз лайихлу тир*) гъуц (*ила́гьи*) авач! Адаз ава виридалайни гуьрчег тIварар!
9. Ва агакьнани вав Мусадин (*адакай*) хабар?
10. Адаз (*Мадйандай Мисрдиз хквезваз* *йифиз*, *куькIвенвай*) цIай акурла, ва (ингье) ада вичин хзандиз лагьана: «Куьн инал хьухь (*амукьа*)! Гьакъикъатда заз (*ачухдиз*) цIай акунва,- белки за квез адакай цIук гъин ва я цIун патав заз дуьз рехъ (къалурдайди) жагъин».
11. Ва ам адан (*яни* *цIун*) патав атайла, адаз (*Аллагьди*) эверна: «Я Муса!
12. Гьакъикъатда, Зун - ви Рабби я. ХтIун жуван кIвачин къапар (*шаламар*). Гьакъикъатда вун пак тир ТIува́ дереда ава.
13. Ва За вун хкянава, (гьавиляй) яб це ваз инандирмишзавай (*ракъурзавай*) вайгь\*- диз:
14. «Гьакъикъатда, Зун - Аллагь я! Авач гъуц (*ила́гьи*, *ибадат авуниз лайихлу тир*) Залай гъейри, гьавиляй Заз ибадат ая, ва капI кьиле твах (*гьамиша*) Зун рикIел гъун патал.
15. Гьакъикъатда (Къияматдин) Сят къведа, За ам (*адан вахт*, та Жувакайни) чуьнуьхиз мукьвал я. Гьар са чандиз (*нефсиниз*) ада ийизвай чалишмишунриз килигна гьакъи гун патал.
16. Ва къуй вун гьич къакъуд тавурай адакай (*яни Къияматдин Йикъахъ инанмишвал авуникай, амал авуна гьазурвал акуникай*) адахъ инанмишвал тийизвай ва вичин гьевесриз табий хьанвайда, тахьайтIа вун гьалак жеда.
17. Ва ам вуч я, ви эрчIи гъиле авайди, я Муса?»
18. Ада лагьана: «Им зи аса я, зун адал гьалт жезва, ва за адалди зи хпериз (пешер) кIвадарзава. Ва заз ам маса кIвалахризни герек къвезва».
19. Ада лагьана: «Гадра ам, я Муса!»
20. Ва ада ам гадарна ва ингье адакай фад фидай зурба гъуьлягъ хьана.
21. Ада лагьана: «Къачу ам ва кичIе жемир. Чна ам адан сифте жуьредиз (*гьалдиз*) элкъуьр хъийида.
22. Ва (*хивяй* хъуьчIуькди ктуна) эгиса жуван гъил жуван «лувак»; ам са писвални (*азарни*) квачиз (*жив хьиз*) лацу яз ахкъатда, мадни са аламат яз.
23. (*Ва Чна а кар авуна*) Чна Ваз Чи (*лап*) чIехи аламатрикай къалурун патал.
24. Алад (вун) фиръавандин патав, гьакъикъатда ада сергьятар чIурнава».
25. Ада (*Мусади*) лагьана: «Рабби, ачуха заз зи хур
26. Ва зи кар заз кьезилара!
27. Ва зи мецел алай тIвал ахъа ая,
28. Абур зи гафарин гъавурда гьатдайвал.
29. Ва тайинара заз куьмекчи, зи хзандикай,
30. Зи стха Гьарун.
31. Мягькем ая адалди зи далу
32. Ва адакай зи карда иштиракчи ая,
33. Чна гзаф (Ви тариф ва) Вун пак авун патал,
34. Ва чна гзаф Вун рикIел (ва мецел) гъун патал.
35. Гьакъикъатда, Ваз чун (*чи гьал*) аквазва эхир».
36. Ада лагьана: «Вуна тавакъу авурди (*тIалабай шейэр*) ваз багъишнава, я Муса.
37. Дугъриданни Чна ваз маса сефердани нямет ганай (*виликдайни регьим авунай*),
38. Чна ви дидедиз инандирмишдай шеъ инандирмиш авур чIавуз:
39. «Эцига ам (*аял*) сундухда, ва вегь ам (*сундух*) вацIуз (*Нилдиз*), ва вацIу ам къерехдиз гадарда. Ам Зи душманди ва адан душманди къахчудайвал». Ва За вал Зи патай тир кIанивал ракъурнай (*инсанриз вун кIан жедайвал*), ва вун Зи Вилик\* (*Зи* *Вилерик\*ва Зи хуьник кваз*) хвена чIехи авун патал.
40. Ингье, ви вах (*ви суракьда*) къекъвезва ва (ада *вун къахчур хизандиз*) лугьузва: «За квез адан къайгъударвал ийидайди (*хур гуз гелкъведайди*) къалурдани?» Ва Чна вун ви дидедин патав хканай, адан вилиз хуш хьун патал ва ам перишан тахьун патал. Ва (*ахпа*) вуна са кас яна кьенай ва Чна вун гъамуникай къутармишнай ва Чна ваз зурба синемишуналди имтигьан авунай. Ва вун йисаралди Мадйандин агьалийрин арада амукьнай, ахпа, атана вун (*Чна ваз тайинарай*)къадар - кьисметдалди (*къалурнавай чкадиз ва вахтунда*), я Муса!
41. Ва За вун Жув патал (*Зи эмирар, дин агакьарун патал* гьазурна) хкянава.
42. Алад вун ва ви стхани Зи аламатар (*делилар*) гваз, ва куьне (кьведани *давамлудаказ*) Зун рикIел гъунин карда гьич зайифвалмир.
43. Алад кьведни фиръавандин патав, гьакъикъатда ам (*куфр, зулум авуна*) сергьятрилай элячIнава,
44. Ва лагь куьне (кьведани) адаз хъуьтуьл гаф, белки ам дуьз фикирдал хквен (*несигьат къачун*) ва я адаз кичIе жен».
45. Абуру (кьведани) лагьана: «Чи Рабби! Гьакъикъатда чаз кичIезва ада чи вилик пад кьаз (*тадиз жаза* *гуз*), ва я ада зулум ийиз (*такабурлувална гьахъ кьабул тийиз*)».
46. Ада лагьана: «Квез (кьведаз) кичIе жемир, гьакъикъатда Зун квехъ гала, Заз ван къвезва ва аквазва».
47. Вач кьведни адан патав, ва лагь (кьведани): «Гьакъикъатда чун - ви Раббидин кьве расул (*ракъурнавай* *векилар*) я, бес рахкура вуна чахъ галаз Исраилан рухваяр ва абуруз азаб гумир. Дугъриданни чун ви патав ви Раббидин патай тир аламат (делил*, ишара*) гваз атанва. Ва саламатвал жеда дуьз рекьиз табий хьайидаз!
48. Гьакъикъатда чаз, вагьй\* ракъурна инандирмишнава - бес дугъриданни азаб жеда вичи (гьахъ) таб яз кьурдаз ва (адакай элкъвена) кьулухъ хьайидаз».
49. Ада (*фиръаванди*) лагьана: « Вуж я куь (кьведан) Рабби, я Муса?»
50. Ада лагьана: «Чи Рабби - Ам я, Вичи (вири халкьна) гьар са шейиниз вичин дуьз кIалуб(*шикил*) ганвайди ахпани (*гьардаз*) дуьз рехъ къалурнавайди».
51. Ада лагьана: «Бес эвелимжи (*виликдай*  *дуьз рекьел тахьай*) несилрин гьал (*кар*) гьикI жеда?»
52. Ада лагьана: «Абурукай чирвал зи Раббидив гва, Ктабда. Зи Рабби я ягъалмиш (хатIа) жедайди туш, я (Ам *са кар, са шеъ*) рикIелай фидайди\* (*фикирдай акъатдайди*) туш». -
53. (Ам я) - квез чил (*мес хьиз*) экIянавайди яз авунвайди, анал квез рекьер туькIуьрайди ва цавай яд авудайди. Ва адалди Чна жуьреба-жуьредин набататар акъудна (*битмишарна*).
54. Неъ (куьне *адакай*) ва куь мал-къарани (*адалди* чIурара) хуьх. Гьакъикъатда, а карда къанажагъдин (*акьулдин*) сагьибриз аламатар (*делилар*, *ибрет*) ава! -
55. Адакай (*чиликай*) Чна куьн халкьнава, гьаниз Чна куьн (элкъуьрна) рахкурда (*кьейила* *аник кухтада*), ва адай Чна куьн мад сефер ахкъудда (*гьахъ- гьисабдиз*).
56. Гьакъикъатда, Чна адаз (*фиръавандиз*) Чи аламатар вири (*Муса пайгъамбарди агакьарай*) къалурна, амма ада таб яз кьуна ва инкар авуна.
57. Ада лагьана: «Я Муса! Вун чи патав ви суьгьуьрдалди чун чи чилелай чукурун патал атанвайди яни?
58. Ва дугъриданни чнани ваз ахьтин суьгьуьр гъида (*къалурда*), бес тайинара (вуна) чини ви арада (хиве кьунвай чка ва) вяде, я чна я вуна ам чIур тийидай, дуьз (ва юкьван) чкадал».
59. Ада лагьана: «Квез, (хиве кьунвай чка ва) вяде - «чIагайвилерин (*зинетдин сувар*) югъ» я ва къуй инсанарни дзугьа\*-дин вахтуна (*пакамахъ, рагъ экъечIайла нисини жедалди вахт*) кIватIна хьурай!»
60. Ва фиръаван элкъвена хъфена (*ва* *серенжемар кьабулиз башламишна*), ва (ада) вичин фендигарвилер(*амалдарвал*, *суьгьуьрчияр*) кIватIна (гьазурна), ахпа атана.
61. Мусади абуруз лагьана: «(*Игьтиятлу хьухь*) Еке мусибат (*лап* *писвал, гьалаквал*) жеда квез! Аллагьдикай тапарар къундармиш ийимир, тахьайтIа Ада куьн бинедай тергда. Гьакъикъатда, (*Аллагьдин гьакъиндай*) тапарар къундармиш ийизвайдаз еке зиянвал жеда!»
62. Ва абурун кардин гьакъиндай абурун арада гьуьжетар (*акъажунар*) хьана ва абуру чинеба (*гизлемишна*) чинебан меслятар авуна.
63. Абуру лагьана: « Ибур кьведни - суьгьуьрчияр я. Абуруз (кьведаз) куьн куь чилелай чпин суьгьуьрдалди чукуриз кIанзава, ва абуруз (*кьведаз*) куь лап чешнелу рекьяй физ кIанзава.
64. Бес кIватIна сад ая куь амалдарвилер (*фендигарвилер*), ахпа алад (куьн са) жерге яз. Дугъриданни агалкьун жеда къе, винел пад къачурдаз».
65. Абуру лагьана: «Я Муса! Я вуна гадарда (*жуван аса*), я тахьайтIа сифте гадардайбур чун жеда (*чав* *гвайди*)».
66. Ада лагьана: «Ваъ, куьне гадара!» Ва (*абуру епер ва асаяр вегьена ва*) ингье адаз абурун суьгьуьрдикай абурун епер ва абурун асаяр йигиндиз юзазвай (хьиз) хиял атана.
67. Ва Мусади вичин чанда кичI гьисс авуна.
68. Чна лагьана: «КичIе жемир! Гьакъикъатда, вун я (лап) вине тирди.
69. Ва гадара жуван эрчIи гъилевайди, ада абуру туькIуьрайди туькьуьнда. Гьакъикъатда, абуру авурди - суьгьуьрчидин фендигарвал я, ва суьгьуьрчидиз гьиниз ам атайтIани (*вичин суьгьуьр гваз*) гьич агалкьунар жедач».
70. Ва (*гадарна Мусади вичин аса ва туькьуьнна ада абурун епер, асаяар ва*) ават (*агъуз*) хьана суьгьуьрчияр сажда ийизвайбур яз; ва лагьана: «Чна инанмишвалнава Гьарунанни Мусадин Раббидихъ!» (*эгер аданди суьгьуьр тиртIа адавай чал гъалибвал къачуз жедачир*).
71. Ада (*фиръаванди*) лагьана: «Куьне, за квез ихтияр гудалди адахъ инанмишвал авунвани? Гьакъикъатда, ам квез суьгьуьр чирай куь чIехиди я. За дугъриданни куь гъилер ва кIвачер чапрасдиз (аксина - *яни* *эрчIи гъилни чапла кIвач ва я чапла гъилни эрчIи кIвач*) атIуда ва за куьн хумрав тарцин танрал (*ктIунна*) михер яна алкIурда (*рекьида*), ва (*ахпа* гьакъикъатда) квез чир жеда чакай нин (*яни зи ва я Мусадин Раббидин*) азаб лап къатиди ва мадни геждалди амукьдайди ятIа».
72. Абуру лагьана: «Чна вун, чаз атанвай ачух делилрилай (*аламатрилай*) гьич виниз (*артух*) яз кьадач, ва (*чна вун гьич виниз яз кьадач*) Вичи чун яратмишайдалайни. (Гьавиляй) атIутI жува атIузвай кар (*яни жуваз* *вуч кIандатIани ая*); гьакъикъатда вуна анжах дуьньядин уьмуьрда атIузвайди я кар.
73. Гьакъикъатда чна чи Раббидихъ инанмишвал авунва Ада чи гунагьар ва вуна чун мажбур авуна чна авур суьгьуьрар багъишламишун патал. Ва (чаз) Аллагь - лапни хийирлу я (*савабдиз*), ва (*Адан азаб* *я*) лапни яргъалди амукьдайди. -
74. Гьакъикъатда, вуж вичин Раббидин патав тахсиркар (*гунагькар,* кафир) яз атайтIа,- гьакъикъатда адаз Жегьеннем жеда, ам ана я кьена рекьидач я адал чан (хьана) жедач.
75. Ва вуж Адан патав муъмин яз диндар амал (*крар*) авуна атайтIа, - бес абуруз лап вини дережаяр жеда,
76. А́дн - женнетар чпин кIаникай вацIар (фад) авахьзавай, абур анра эбеди яз амукьдай. Гьа ихьтинди я гьакъи (*эвез*) - (гунагьрикай, *мурдарвиликай*) михьивал авурбурун. -
77. Ва гьакъикъатда Чна Мусадиз вагьй\*- ракъурна инандирмишна: «Бес, рекье гьат йифиз Зи лукIар галаз, ва абуруз гьуьляй (тIуз) рехъ туькIуьра кьуру тир,- кичIевал авачиз ваз (*фиръаванди гуьгъуьна гьатна*) вав агакьаруникай ва (*са куьникайни я душмандикай я батмиш хьуникай*) къурхуни авачиз ваз!»
78. Ва фиръаван вичин кьушунар галаз абурун гуьгъуьна гьатна, - ва кIевна абур гьуьле кIевай шейини (*абур* *лап* *пис батмиш хьана*).
79. Ва фиръаванди вичин халкь ягъалмишвиле туна ва дуьз рекьеваз тухванач. -
80. Эй, Исраилан рухваяр! (*РикIел гъваш*) Чна куьн куь душмандикай къутармишнай! Ва Чна квез, ТIур-дагъдин эрчIи пата (*Мусадихъ галаз чинебан рахун ва квез Таврат авудунин патал*) икьрар тайинарнай. Ва Чна квез манну\*(*ширинлух*) ва сальва́\* (*туртурар*) авуднай.
81. (*Ва лагьанай Чна квез*) «Неъ куьне «хъсан (*хуш*) тирбурукай» Чна квез пай яз ганвай (*рузи яз багъишнавай няметрикай*)» ва сергьятар чIурмир (*такабурлувал, зулум ийимир*) а карда, тахьайтIа квел Зи ажугъ къведа (*агакьда*), ва нив Зи ажугъ агакьайтIа дугъриданни ам гьалак жеда («*аватда*»).
82. Ва гьакъикъатда, Зун - вичи туба авуна, инанмишвал авуна, диндар амал авуна ахпани дуьз рекьеваз фейидаз - Гзаф Багъишламишдайди я! -
83. Ва (*Аллагьди лагьана*): «Я Муса! Куь тади кутуна вак ви халкь таз (*абур туна виликамаз, вун инал къвез*)?»
84. Ада лагьана: «Абур зи геле аваз къвезва, ва за Ви патав къвез тади авуна Рабби, Вун рази хьун патал».
85. Ада лагьана: «Гьакъикъатда Чна ви халкь валай гуьгъуьниз синемишна (*имтигьан авуна*) ва самирийвиди\* абур ягъалмишвиле туна (*рекьелай алудна*)».
86. Ва Муса вичин халкьдин патав ажугълу ва пашман яз хтана. Ада лагьана: «Эй, зи халкь! Бес квез куь Раббиди (*хуш кар жеда лагьай*) хъсан гаф ганачирни? Я тахьайтIа квез, а ганвай икьрар (*агьт, кар*) яргъал хьанани? Ва я квез квел куь Раббидин патай ажугъ атун кIан хьанани ва гьавиляй куьне заз гайи гафни (*хиве кьур карни*) чIурна?»
87. Абуру лагьана: «Чна чаз кIан хьана (*чи ихтиярдалди*) ваз гайи гаф чIурайди туш, амма чал а халкьдин безекрикай (*къизил*-*гимишрикай*) тир пар вегьенвай(*эцигнавай*) ва чна абур (*къизилар* цIуз) гадарна (*цIуруриз*) ва гьакI са́мирийви-дини (*цIуз* *Джабраилан балкIандин* *кIвачин гелерин накьв*) вегьена».
88. Ва ада (*са́мирийви-ди*) абуруз (*безекрикай, къене гар гьатайла*) калин гьарайдин ван ийидай данадин кIалуб (*туькIуьрна*) арадал акъудна, ва абуру (*ягъалмишбуру*) лагьана: «Им я куь гъуц (*ила́гьи*), ва Мусадин гъуцни, ва адан рикIелай фена».
89. Бес абуруз (*данадин кIалубдиз ибадатурбуруз*) ада чпиз са гафни жаваб хгун тийизвайди, ва адавай чпиз я зарар я менфят гуз тежезвайди аквазвачирни?!
90. Гьакъикъатда Гьарунани абуруз адалай вилик (*Муса хкведалдини*) лагьанай: «Эй, зи халкь! Гьакъикъатда куьн адалди синемишзава (*ам квез ахтармишун я*). Ва гьакъикъатда куь Рабби - Мергьяметлуди (*яни* *Аллагь*), я! Табий хьухь (куьн) заз ва муьтIуьгъ хьухь зи эмирдиз!»
91. Абуру лагьана: «Чна гьич тадач (*акъвазардач*) адаз икрам авун (*ибадатун*), та чи патав Муса хкведалди».
92. Ада (*Мусади*) лагьана: «Я Гьарун! Куь ваз манийвална ваз абур рекьяй акъатнавайди акурла,
93. Вун заз табий тахьана (*зи патав вучиз атанач*)?! Бес вуна зи эмирдиз асивалнани?»
94. Ада (*са гъили кьил ва муькуь гъили чуру кьунвай Мусадиз*) лагьана: «Эй, зи дидедин хва! Кьамир (вуна) зи чуру ва зи кьил. Гьакъикъатда заз кичIе хьана вуна (*заз*): «Вуна Исраилан рухвайрин арада чаравал туна ва вуна зи гаф хвенач»,- лугьуникай».
95. Ада (*Мусади*) лагьана: «Ви къаст вуч я, я са́мирийви\*?»
96. Ада лагьана: «Заз акуна абуруз такур шей (*кар*): ва за Векилдин (*Джабраилан, адан балкIанди тур*) геляй са гъаб яна (*са* *кап*) накьв къачуна ва за ам вегьена (*а къизил- гимишрал*), гьа икI заз зи нефсини хъсан къалурна (*а кардал темягь ракъурна*)».
97. Ада лагьана: «Вач гила (*квахь*), гьакъикъатда (амай) уьмуьрда вун жеда лугьуз: «Зак хкIамир, зунни хкIадач» (*яни зав мукьув жемир*). Ва гьакъикъатда ваз (*гьакIни*) жеда «хиве кьунвай кар» вични (*Аллагьди*) ам ви гьакъиндай гьич чIур тийидай (*яни* *Ахиратда ваз* *азаб жедай вахт тайинарнава ва вакай ам гьич гежел вегьидач*). Ва килиг (гила вун) жуван «гъуцдиз» вичиз вуна давамвилелди икрам (*ибадат*) авур: гьакъикъатда чна ам (михьи́з) куда ахпани ам чна ругна (гарув вугана) гьуьлуьз чукIурда.
98. Гьакъикъатда куь Гъуц (*Ила́гьи*) - анжах Аллагь я, Вичелай гъейри (ибадат авуниз лайихлу тир) са гъуцни авачир, Ада гьар са шей чирвилелди (элкъуьрна) кьунва.
99. Гьа икI - Чна ваз, виликдай хьайи крарин хабаррикай ахъайзава. Ва гьакъикъатда Чна ваз Чи патай Зикр\* (*РикIел Гъун*, - *Къуръан*) багъишнава.
100. Вуж адакай (*кьулухъ*) элкъвейтIа, ада Къияматдин Юкъуз (чIехи) гунагь (*адан пар* вичеллаз) ялда,
101. Абур (*а жазада*) эбеди яз амукьда. Ва гьикьван пис жеда абуруз а парцикай (*ам себеб* *хьана* *Жегьеннемдиз ракъурдайвиляй*) Къияматдин Юкъуз, -
102. Карчуниз\*(*Исрафил малаикди Къаргъудиз*) уф гудай юкъуз! Ва а юкъуз Чна тахсиркарар (*гунагькарар*) кIватI хъийида (*чIулав*) вилибур яз.
103. Абур (*кичIевиляй*) чпин арада кушкушдалди рахада: «Куьн ана (*дуьньяда*) хьайиди анжах цIуд (*югъ*) я!»
104. Чаз абуру вуч лугьудатIа лап хъсан чизва, ингье абурукай кьатIунриз (*акьулдиз*) виридалайни чешнелуда лугьуда: «Куьн ана амукьдайди анжах са югъ я».
105. Ва абуру вавай дагъларин патахъай хабар кьазва; бес лагь (вуна): «Зи Раббиди абур ругна (гарув вугана) чукIурда,
106. Ва абурукай (*абур алай чкайрикай*) дуьз, буш дуьзенлухар авуна тада,
107. Ваз анрал я патахъвилер (*агъада авай чкаяр, лекъвер*) я кIунтIар (*тепеяр*) аквадач».
108. А юкъуз абур (*Гьарасат- майдандиз*) эверзавайдан\* гуьгъуьниз фида - адакай са патахъ фидай са мумкинвални авачиз (*ва я*: ам патал са патахъни элкъуьн тавуна), ва ванер - сесер Мергьяметлудан вилик умунлу (*секин*) жеда, ва ваз анжах кушкушрин (*яваш сесинин*) ван къведа.
109. А юкъуз шафаат\*-дикай(*килиг 4-сура 85-аят*) менфят жедач (садазни), анжах вичиз (*яни* *шафаат ийиваздаз*) Мергьяметлуда ихтияр гана ва вичин патахъай (*шафаатчиди тереф хуьнин*) гафар лугьунал Ада разивал гайидаз, квачиз.
110. Адаз чизва абурун вилик квайдини (*гележегни*) ва абурулай кьулухъ галайдини (*хьана алатнавайди*), ва абурувай Ам чирвилералди (элкъуьрна) кьаз жедач.
111. Ва (абурун) чинар (Гьамиша) Чан Алайдан, (вири затIар Вичиз муьтеж яз гьар са шей Идара ийиз) Вири Кьиле Тухузвайдан вилик умунлу (*кьил агъуз вегьена, усал хьана*) жеда, ва гьакъикъатда зулум чIугурбур (*ширк* *авурбур*) зиянвиле жеда.
112. Ва ни, вич муъмин яз диндар крар авунатIа, адаз я зулум хьуникай я кимивал (*саваб тIимил*) хьуникай кичIевал жедач.
113. Гьа икI - Чна ам араб чIалал тир Къуръан (*яни:* *регьятдиз* КIелдайди) яз авуднава, ва Чна ана гьар жуьредин гьелягьар (ачухдиз) гъанва - абуруз (Аллагьдикай) кичIевал хьун патал ва я ада (*Къуръанди*) абуруз «рикIел гъун» (*ибрет къачун ва* *иман гъана Аллагьдиз муьтIуьгъвал*) арадал гъун патал.
114. Ва вине я (*пак я*) Аллагь - Гьахъ тир Пачагь! Ва тади къачумир (вуна) Къуръандин патахъай (*ам тадиз кIелиз…*) ваз ам «вагьй\* авун» (*ракъурун*) тамам жедалди ва лагь: «Рабби! Заз чирвилер артухара».
115. Ва гьакъикъатда Чна Адамавай икьрар (*агьт*) къачунай (*ада Женнетда а къадагъа авунвай тарцикай недалди*) вилик, амма ада рикIелай алудна ва Чаз адахъ къастунал кIевивал (*къетIъивал*) аваз жагъанач.
116. Ва (рикIел гъваш *эй Пайгъамбар*), - ингье Чна малаикриз лагьана: «Сажда (*икрам*) ая куьне Адамаз!» Ва абуру (*вирида*) сажда авуна са иблисдилай гъейри, ада (авун) кьабулнач.
117. Ва Чна лагьана: «Эй, Адам! Гьакъикъатда им (*иблис*) ваз ва ви папаз душман я, къуй ада куьн (кьведни) Женнетдай акъуддайвал тахьуй гьич, тахьайтIа вун бахтсузди жеда!
118. Гьакъикъатда ваз ана ава: ваз каш тахьун ва ваз кьецIилвал тахьун,
119. Ва гьакъикъатда вун ана я (цихъ) къаних жедач я ваз (*дз́угьа-вахтунин* ракъинин) зегьемлувал жедач».
120. Ва (*бес*) шейтIанди адаз «чIуру фикирар кушкуш» авуна, (ада) лагьана: «Я Адам, къалурдани за ваз даимвилин тар, ва гьакимвал (*агъавал*) куьтягь (*иски*) тежедай?»
121. Ва абуру (кьведани) адакай тIуьна, ва абуруз кьведазни чпин авратар\*(*гьаяяр*) ачух хьана, ва абуру (кьведани) чпел женнетдин (*тарарин*) пешерикай (*туькIуьриз кIевдайди*) алкIуриз эгечIна. Ва Адама вичин Раббидиз муьтIуьгъсузвал авуна ва (*адалди*) ам ягъалмиш хьана. -
122. Ахпа ам адан Раббиди хкяна, адан туба кьабулна ва дуьз рекьел гъана.-
123. Ада лагьана: «ЭвичI (кьведни) анай (*чилел*), вирибур, куь садбур муькуьбуруз душманар жеда. Эгер квез Зи патай (Дуьз рекьин) регьбервал атайтIа, - бес вуж Зи «(дуьз рекьин) регьбервилиз» табий хьайитIа ам я рекьелай алатдач (*ягъалмишвиле гьатдач*), я бахтсуз жедач.
124. Ва вуж Зи Зикр\*- дикай (*РикIел Гъуникай* кьулухъ) элкъвейтIа, гьакъикъатда, адаз дар ва четин уьмуьр жеда, ва Къияматдин Юкъуз Чна адал ам буьркьуьди яз чан хкида».
125. Ада лугьуда: «Рабби! Вучиз Вуна зал буьркьуьди яз чан хканва, дугъриданни (*дуьньяда*) зун экв аквадайди тир эхир?»
126. Ада (*Аллагь Таалади адаз*) лугьуда: «Ингье гьа икI - Чи аламатар (делилар, аятар) ви патав атанай, амма вуна абур рикIелай алудна ва гьа икI - вунни къе рикIелай ракъурда».
127. Ва гьа икI Чна (*вичи,* *асивал авуна* *вичин гьакъиндай*) исраф\* авур (*кьадардилай артухвилер, сергьятар чIурай*) ва вичин Раббидин аламатрихъ (*делилрихъ*) инанмишвал тавур гьар садаз эвез (*жаза*) гузва. Ва Ахиратдин азаб мадни къатиди ва лапни яргъалди (*геждалди*) амукьдайди я!
128. Бес абуруз (*ви халкьдиз*) ачух хьанвачни къанажагъвилин рехъ а кардикай (*бес абуруз* *къалурнавачни дуьз рехъ* *а карди*): чпелай вилик гьикьван гзаф несилар Чна терг авунатIа,- вични чеб абур (*терг хьайи халкьар*) яшамиш хьайи чкайра къекъвезва. Гьакъикъатда, а карда къанажагъдин (*акьулдин*) сагьибриз аламатар (*делилар*, *ибрет*) ава!
129. Ва эгер виликдай ви Раббидин патай ганвай Келима хьаначиртIа ва тайинарнавай вахт (*муьгьлет*) авачиртIа,- (*абуруз эвелимжибуруз хьайи хьтин азаб*) важиблу жедай.
130. (Гьавиляй) сабур ая (вуна) абуру лугьузвайдал (*таб гафарал*), ва (*капI ийиз*) пак ая ви Рабби гьамд гъиз рагъ экъечIдалдини ва ам акIидалдини (*хъфидалдини*) ва пак ая (эгечIна) йифен вахтарилайни, ва йикъан (эвел ва эхир) кьилерани, - вун (*савабдал*) рази жедайвал.
131. Ва Чна абурукай (*мушрикрикай*) «гъуьлериз ва папариз» (*ва я*:гьар жуьрейриз) ганвай няметрал «вуна ви вилер гьич яргъи ийимир» (*артух килигмир вун Чна абуруз* *ганвай девлетриз, кеф чIугунриз*)- дуьньядин уьмуьрдин гуьрчегвал яз, Чна абур адалди синемишун патал. Ва ви Раббидин (патай тир) ризкьи - мадни хийирлу я (*квез муъминриз*) ва лапни яргъал амукьдайди я (*абуруз ганвайдалай*)!
132. Ва жуван хизанриз капI авун эмир ая, ва жувани адал (*капI кьилиз акъудунал* зурба) сабур ая.- Чна вавай ризкьи тIалабзавач,- Чун я ваз ризкьи (*рузи*) гузвайди. Ва хъсан эхир - (Аллагьдикай) кичIе хьунихъ гала.
133. Ва абуру лагьана: «ГъанайтIа ада чаз вичин Раббидин патай са аламат (*делил*)!» Бес абуруз «эвелимжи кьулара» авайдан (*виликдай хьайи пайгъамбаррин Ктабра къалурнавай крарин*) ачух делил (*яни* *Къуръан*) атанвачни?!
134. Ва эгер Чна абур (*ам таб яз кьунвайбур*) адалай вилик (*Пайгъамбар* *ва Къуръан ракъурдалди*) азаб гана тергнайтIа, абуру (*гьелбетда*) лугьудай: «Чи Рабби! РакъурнайтIа Вуна чи патав Расул, чун Ви аламатриз (*аятриз, делилриз*) табий жедайвал, Чаз агъузвал ва беябурвал жедалди!»
135. Лагь: «Вирибуру гуьзлемишзава,- куьнени гуьзлемиша (*яни давамара*). Ахпа квез чир жеда, вужар «дуьз рекьин сагьибар» (*гьакь диндин* *ксар*) тиртIа ва вуж дуьз рекьел атанатIа (*дуьз рекьеваз фенатIа чун ва я куьн*)!»