**(4- жуз. эхир) Сура: «ан-Ниса́ъ»**

**4 - Сура: «Дишегьлияр»**

Мергьяметлу, Регьимлу Аллагьдин тIварцIелди!

1. Эй, инсанар! КичIе хьухь квез куь Раббидикай, Вичи куьн са чандикай (*яни Адамакай*) халкь авур, ва адакай адаз жуьт халкьай, ва абурукай кьведакайни гзаф итимар ва дишегьлияр (виринра) чукIурай. КичIе хьухь квез Аллагьдикай Вичин тIварцIелди куьне сада садавай тIалабзавай, ва мукьвавилин алакъайрикайни (кичIе хьухь абур чIуриз). Гьакъикъатда Аллагьди квел гуьзчивалзава (*куьн* *ахтармишзава*)!
2. Ва куьне етимрив абурун мал-девлет (*эменни*) вахце, ва (*куь*) писди (*абурун*) хъсандахъ дегишармир (*ва я* гьарамди кеспи ийимир куьне гьалалди туна). Ва (куьне) абурун мал куь малдихъ галаз санал немир, гьакъикъатда ам чIехи гунагь я!
3. Ва эгер квез етимрин гьакъиндай (*куь къаюмвилик квай* *етим дишегьлидал эвленмиш жедайла*) куьн адалатлу тахьуникай кичIе ятIа,- эвленмиш хьухь куьн квез хуш хьанвай (*хъсан акунвай*) кьведал, пудал, кьудал (маса) дишегьлийрикай. Ва эгер квез куьн адалатлу тахьуникай кичIе ятIа, а чIавуз - садал, ва я куь «эрчIи гъилик»\* акатнавайбурал (лукI дишегьлийрал). А кар - куьне адалатсузвал(*зулум*) тавун патал мадни мукьвал (*лапни куьмек* )я.
4. Ва це куьне дишегьлийриз абурун «магьар» (гьакъи, *эвленмиш жедайла рушаз гузвай паяр, жигьизар*) «важиблу яз ва михьи рикIелди» яз. Ва эгер абуру (*дишегьлийри*) квез рикIин сидкьидай адакай са шей гайитIа, ам куьне неъ, нуш яз хуш яз.
5. Ва вугумир куьне сефигьрив куь (*гъиле авай*) эменни (*мал-девлет*) вич Аллагьди квез «яшайишдин лазим затI» (*дуланажагъ хуьниз куьмек кар яз*) яз авунвай. Ва це куьне «адалди» абуруз ризкьи (*паяр*) ва абурал (пек-партал) алукI (*адалди*), ва лагь куьне абуруз дуьз гаф.
6. Ва куьне синемиша (*ахтармиша куь къаюмвилик квай*) етимар, та абур эвленмиш жедай яшдив агакьайла ва эгер квез абуруз къанажагълувал хьанвайди чир хьанватIа (*гьа чир хьанмазни,* куьне) абурув чпин девлетар (мал) вахце. Ва немир куьне ам (*абурун мал*) «исраф»\*(гзаф харж ийиз вара-зара) ийиз ва тадивализ абур чIехи жезва лугьуз (*ахпа абуру къахчуз кичIез*). Ва вуж (квекай) девлетлу ятIа, къуй ада (вичин) нефс хуьрай, ва вуж кесиб ятIа, къуй ада дуьзвилелди тIуьрай. Ва куьне абурув абурун эменни вахгудайла, шагьидар яхъ куьне. Ва Аллагь - гьисаб тухузвайди яз, бес я!
7. Итимриз (*чIехи, гъвечIи эркекриз* чпин) бубади ва дидеди, ва мукьва-кьилийри (*кьейидалай кьулухъ*) тунвайдакай пай(*ирс*) ава, ва дишегьлийризни бубади ва дидеди ва мукьва-кьилийри тунвайдакай пай ава, - вич тIимил авайдакайни ва я гзаф авайдакай. Тайинарнавай ва ферзнавай пай яз.
8. Ва (ирс) пай ийидайла (*кьейи касдин, чпиз ирс талукь тушир*) мукьва-кьилияр, етимар, кесибар алаз хьайитIа - гьабурузни адакай пай це ва куьне абуруз дуьз (*лайихлу*) гаф лагь.
9. Ва къуй кичIе хьурай - (чпиз), эгер чпелай кьулухъ несил (*гъвечIибур*) зайифбур яз туниз чеб мукьвал хьайитIа чпиз абурун патахъай кичIезвайбуруз (*абуруз пис къаюм хьуникай*). Ва къуй абуруз Аллагьдикай кичIе хьурай ва къуй абуру дуьз (*гьакь*) гаф лугьурай.
10. Гьакъикъатда, етимрин мал-делетар зулумдаказ (*гьахъсуздаказ*) незвайбуру - абуру анжах чпин руфунриз ЦIай незва, ва абуру «Саѓьи́р»-да (Ялавда) къати кунин (*кана кармаш хьунин*) азаб чIугвада.
11. Аллагьди квез куь веледрин (*аялрин*) гьакъиндай «веси эмирзава» (*эгер квекай сад кьейитIа ва аялар амукьайтIа*): эркекдиз (итимдиз) кьве дишегьлидин кьван пай (ава). Ва эгер абур яз хьайитIа (вири) дишегьлияр (*рушар*), чебни кьведалай гзаф, - абуруз (*рушариз*) ада (*кьенвай касди вичелай кьулухъ*) тунвайдан (*ирсдин*) пудакай кьве пай (ава). Ва эгер ам (*анжах*) са руш яз хьайитIа, адаз (*рушаз*) - зур пай (ава). Ва адан диде-бубадиз ада тунвайдакай абурукай (кьведакай) гьар садаз ругудакай са пай ава эгер адаз (*кьейидаз*) велед аваз хьайитIа. Ва эгер адахъ велед (*аял*) авачиз хьайитIа ва адан варисар (анжах) диде-буба ятIа, дидедиз пудакай са пай жеда (*амайди вири бубадиз*). Ва эгер адахъ (*кьейидахъ*) стхаяр (*кьвед ва я артух, стхаяр кьилди ва я вахарни галаз*) аваз хьайитIа, адан дидедиз ругудай са пай (ава) ада веси авур весидилай гуьгъуьниз (*яни кьилиз акъудайдалай*), ва я (*адан*) буржунилай гуьгъуьниз (*вахгайдалай кьулухъ*). Куь бубаяр-дидеяр, ва куь рухваяр (*аялар*) - квез чизвач вуж абурукай квез менфят гуниз лапни мукьва ятIа. (И веси эмирнава) Аллагьдин патай авунвай ферз яз. Гьакъикъатда Аллагь - вири чидайди, камаллуди я!
12. Ва квез (*итимриз*)- куь папари тунвайдакай зур пай (ава) эгер абуруз (*папариз*) аял авачтIа. Ва эгер абуруз (*папариз*) аял аваз хьайитIа, квез абуру (*папари*) тунвайдакай - кьудакай са пай, абуру (*папари*) веси авур весидилай, ва я буржунилай (*ам вахгайдалай*) кьулухъ. Ва абуруз (*папариз*), куьне тунвайдакай кьуд паюникай са пай (ава), эгер квез велед (*аял*) авачтIа. Ва квез велед аваз хьайитIа, абуруз (*папариз*) куьне тунвайдан муьжуьд паюникай са пай (ава), куьне веси авур весидилай, ва я буржунилай (*ам вахгайдалай*) кьулухъ. Ва эгер (кьенвай) итимдихъ ва я дишегьлидихъ «я диде-буба, я аял авачиз» маса варисар аваз хьайитIа ва адахъ (дидед патай) стха ва я (дидед патай) вах аватIа, абурукай (кьведакай) гьар садаз ругуд паюникай са пай (ава). Ва, эгер абур (дидед патай стхаяр ва я вахар) адалай гзаф аватIа, абур вири пуд паюникай са паюна иштиракчияр я (виридаз сад хьиз пайда ирсинин пай, эркек диши талагьна), веси авунвай весидилай гуьгъуьниз, ва я буржунилай (*вахгайдалай*) кьулухъ - (веси вични варисриз) зарар тагудай. (Амни) Аллагьдин патай эмирнавай веси яз. Ва Аллагь - вири чидайди, милайимди я!
13. Абур - Аллагьдин (патай эцигнавай) сергьятар я. Ва вуж Аллагьдиз ва Адан Расулдиз муьтIуьгъ хьайитIа, ам Ада чпин кIаникай вацIар авахьзавай Женнетда твада (*ракъурда*), абур ана гьамишалугъ яз амукьда. Ва ам -чIехи агалкьун я!
14. Ва ни Аллагьдиз ва Адан Расулдиз асивал (*мутIуьгъсузвал*) авуртIа ва Адан (патай эцигнавай) сергьятар чIурайтIа, ам Ада ЦIа твада гьамишалугъ яз амукьиз ана ва адаз агъузардай азаб жеда.
15. Ва чпи, куь (*яни мусурманрин*) дишегьлийрикай «мурдар кар» (зина) авурбур,- абуруз аксина куьне кьуд шагьид гъваш куь арадай. Ва эгер абуру (*кьуда а кардал*) шагьидвал авуртIа, куьне абур (*чIуру кар авур* папар) «кIвалера» кьуна тур (дустагъханада тур) - та кьиникьди абур «секинардалди» ва я Аллагьди абур паталай (*са*) рехъ къалурдалди.
16. Ва а (мурдар) кар авур кьведазни (*кьве жуьредизни итимрикай: яни паб гъайибурни ва паб тагъанвайбурни*( *субайриз*)) квекай - куьне абуруз (кьведазни) азият (*жаза*) це. Ва эгер абуру кьведани туба авуртIа ва дуьз хъувуртIа (амал) а чIавуз элкъуьгъ куьн абурукай (*кямир абурук*). Гьакъикъатда Аллагь - Туба (Гзаф) Кьабулдайди, Регьимлуди я!
17. Дугъриданни Аллагьди Вичел къачунва туба кьабулун анжах чпи пис амал авурбурун авамвилелди ахпани мукьвал вахтунилай туба авурбурун - гьабурун туба Аллагьди кьабулда, ва Аллагь - Вири Чидайди, Камаллуди я!
18. Ва авач туба кьабулун чпи пис крар ийизвайбуруз,- та абурукай садан патав кьиникь атайла ада лугьузва: «Гьакъикъатда, гила за туба ийизва», ва (гьакIни) чеб кафирар яз рекьизвайбурунни (*кьейидалай кьулухъ Къияматдин Юкъуз пашманвал, туба авуникай куьмек жедач*). Абуруз -Чна азиятлу азаб гьазурнава.
19. Эй, инанмишвал авунвайбур (*Аллагьдихъ ягъунвайбур*)! Ихтияр авач квез (*куь бубайри кьейидалай кьулухъ тур*)папар ирс яз къачуз (*абурун патахъай куьне къарар кьабулиз, куьн чеб эвленмиш жез, ва я масадаз гъуьлуьз гун*  *тагун куьне къетIиз*…) чпиз кIан тийиз (*мажбуриз*). Ва куьне (*гъуьлери*) абуруз (папариз*, квез абур такIан хьайила тIалакь тагуз*) зарарар гумир, куьне абуруз гайидан бязи паяр къахчун патал,- анжах эгер абуру «(авурди) ачухардай» мурдар кар авунваз хьайитIа (*а чIавуз абуруз а жаза ава*). Ва (санал яшамиш хьунин) алакъаяр твах куьне абурухъ галаз дуьзвилелди. Ва эгер квез абур такIан хьайитIа, мумкин я квез са шей (*кар*) такIан хьун амма Аллагьди а шейина (*карда*) гзаф хийир авунва (тунва).
20. Ва эгер квез са папан чкадал маса паб дегишиз (*хкиз*) кIан хьайитIа, ва абурукай (чара ийизвай) садаз куьне (*магьар яз*) «къинтIа́р»\*(чIехи мал-девлет) ганватIа - куьне адакай са шейни къахчумир. Куьне ам къахчудани бес буьгьтен ва ачух гунагь ийиз?
21. Ва гьикI куьне ам къахчуда, куьн сад садав лап мукьув агакьнавайла, ва абуру (папари) квевай «кIеви икьрар» къачунвайла?!
22. Ва эвленмиш жемир куьн куь бубаяр эвленмиш хьайи дишегьлийрал, (*и къадагъа къведалди*) виликдай хьайи гьаларилай гъейри. Гьакъикъатда ам - мурдар кар, гзаф такIан (ажугъ гъидай) кар, ва гзаф пис рехъ я!
23. Гьарам авунва квез (эвленмиш жез): куь дидеяр, куь рушар, куь вахар, куь эмеяр, куь халаяр, (куь) стхадин рушар, (куь) вахан рушар, квез хур гайи куь некIед - дидеяр, ва куь некIед - вахар, куь папарин дидеяр, ва чеб куь къаюмвилик квай (*«кIеме эцигнавай» -яни куьне хуьз, тербия гуз къачунвай*) тахай рушар - куь папарикай чпихъ галаз куьн «гъуьл- пабвилин алакъайриз гьахьнавай» (*яни куьне аял галаз къахчунвай папарин рушар* *гьарам жезва квез эвленмиш жез эгер куьн а папарихъ галаз жинсвилин алакъайра хьанватIа*). Ва эгер куьне абурухъ (*тахай рушарин дидейрихъ*) галаз (гьеле) «мукьвал алакъаяр авунвачтIа», квел гунагь алач (*тахай рушарал эвленмиш жез, абурун дидейрихъ галаз чара хьайидалай кьулухъ*), ва (*гьакIни*) чебни куь кьулан тарцяй тир куь (*хайи*) рухвайрин свасар (*папар*), ва санал кьве вахал эвленмиш жез - виликдай хьайибур квачиз. Гьакъикъатда Аллагь - Багъишламишдайди, Регьимлуди я! **5-жуз**
24. Ва (*гьакIни*) дишегьлийрикай гъуьлуьк квайбурни (*гьарамнава квез эвленмиш жез*), - анжах куь «эрчIи гъилик»\* акатнавайбур (*джигьадда есирвиле кьуна лукIвиле гьатайбур*) квачиз.- Аллагьди «кхьена ферзнавай» кар яз квел. Ва адалай кьулухъ галайди (*абурулай гъейри амайбур*) квез гьалалнава, - куьне тIалаб авун патал (абур) куь мал-девлетрихъ (*никягьар ийиз магьар\*- ар гуз*) куьн «(эдебдин) михьивал» хуьзвайбур ва явавал (*зина*) тийизвайбур яз. Ва куьне абурукай (*никягь авуналди*) къачузвай менфятдихъ абуруз чпин гьакъияр (магьар\*-ар) це, (*Аллагьди куь арада*) ферз авунвай (*тайинарнавай*) кар яз. Ва гунагь алач квел эгер куь (кьведбурунни) арада (*артухариз ва я тIимилариз магьар*) разивал хьайитIа ферз тирди тайинарайдалай гуьгъуьниз. Гьакъикъатда, Аллагь - Вири Чидайди, Камаллуди я.
25. Ва нивай квекай алакьзавачтIа (агьвалдин) такьат(*къудратлувал*) авачиз эвленмиш жез азадлу, («*эдебдин жигьетдай* михьи»), муъмин - дишегьлийрал, - (къуй ам эвленмиш хьурай) куь «эрчIи гъилик»\* акатнавайбурукай куь «муъмин лукI*-*дишегьлийрикай». Ва куь имандикай Аллагьдиз хъсан чида. Куьн (вири) - сад садакай я. Ва (гьавиляй) эвленмиш хьухь куьн абурал (*муъмин лукI-дишегьлийрал*) абурун иесийрин ихтиярдалди ва абуруз чпин гьакъи (магьар) це дуьзвилелди, - чеб (*а папар*) «(*эдебдин жигьетдай*) михьибур», явавал (*зина*) тийизвайбур, ашнаяр кьун тавунвайбур яз. Ва «чеб гъуьлуьз къачунвайдалай кьулухъ» эгер абуру ява кар (*зина*) авуртIа - абуруз (*жаза*) ава азад дишегьлийриз къалурнавай азабдин зур пай. Ам (*лукI-дишегьлийрал эвленмиш* *хьунин ихтияр*) - квекай вичиз «четинвал хьуникай» (зина авуникай) кичIедаз я, ва куьне сабур авун - (ам) квез хийирлу я. Ва Аллагь - Багъишламишдайди, Регьимлуди я.
26. Аллагьдиз кIанзава баян гуз (*ачухиз*) квез, ва куьн квелай вилик хьайибурун (*диндаррин*) рекьерай тухуз, ва куь туба кьабулиз. Ва Аллагь - Вири Чидайди, Камаллуди я.
27. Ва Аллагьдиз кIанзава куь туба кьабулиз,- ва гьевесриз табий хьанвайбуруз кIанзава куьне (*дуьз рекьикай*) ян гана зурба (*яргъал*) ян гуналди.
28. Аллагьдиз кIанзава квез кьезилариз, бес инсан зайифди яз халкьнава эхир!
29. Эй, инанмишвал авунвайбур! Куьне куь мал-девлет куь арада гьакьсуздиз (*гьарамдиз*) немир - анжах ам (*мал*) куь кьве патайни разивал аваз хьайи алишвериш яз хьайитIа (*гьалал я*). Ва куьне куьн (*сада-сад*) ягъиз рекьимир. Гьакъикъатда Аллагь куьн патал (*куь гьакъиндай тир вири крара*) регьимлу я!
30. Ва ни а кар авуртIа (*вични*) сергьятар чIурун ва зулум авун яз, (гележегда) Чна адав ЦIа къати кунин азаб чIугваз тада, ва ам Аллагьдиз ийиз ийиз регьят я.
31. Эгер куьн квез къадагъа авунвайбурун (*яни* гунагьрин) чIехибурукай яргъаз хьайитIа, Чна куь пис крар (*гъвечIи гунагьар*) квелай алудда (*квадарда, гъил къачуда*) ва Чна куьн «багьа хъсан гьахьдай чкадиз» (*яни* *Женнетдиз*) ракъурда.
32. Ва кIан жемир квез Аллагьди квекай садбуруз муькуьбурун винел вичелди артухвал ганвайди. Итимриз чпи къазанмишайдакай пай (саваб) ава ва дишегьлийриз чпи къазанмишайдакай пай (саваб) ава. Ва куьне Аллагьдивай Адан регьимдикай (*няметдикай*) тIалаб ая. Бес гьакъикъатда Аллагь гьар са шей чизвайди я эхир!
33. Ва гьардаз (*гьар* *касдиз*) Чна, диде-бубади ва мукьва-кьилийри чпелай гуьгъуьниз тунвайдакай ирс гьалтдай мукьвабур авунва. Ва квехъ галаз «кьинерал мягькем авунвай» икьрар авайбуруз - абурун пайни це куьне.\* Гьакъикъатда Аллагь гьар са шейинал Шагьид я.
34. Итимар дишегьлийрал къаюмар (*архаяр*) я, Аллагьди садбуруз муькуьбурун винел (*вилик*) артуханвилер ганвайвиляй ва абуру (итимри) чпин мал-девлетрикай (*папарал*) харж ийизвайвиляй. Ва диндар дишегьлияр (*абурукай*) - лап муьтIуьгъбур я, ва (чпел ихтибарнавай вири крар) хуьдайбур я (итимар) авачирла (*чкадал* *алачирла*) Аллагьдин хуьн аваз. Ва чеб (папар) квез чпин муьтIуьгъ тахьуникай (*терс хьуникай*) кичI авай,- куьне абуруз несигьат це, ва (эгер эсер тахьайтIа) месел кьилди тур (*абурук кямир*), ва (эгер эсер тахьайтIа) - абур гатут (*ягьа*). Ва эгер абур квез муьтIуьгъ хьайитIа - (а чIавуз) куьне «абуруз акси тир рехъ» жагъуриз алахъмир. Гьакъикъатда, Аллагь - Вине Авайди, ЧIехиди (Екеди) я!
35. Ва эгер квез абурун кьведан арада (*гъуьлуьнни папан*) чаравал хьуникай кичIезватIа, ракъура (куьне) са дуванчи идан (*яни* *итимдин*) хзандай, ва са дуванчини адан (*папан*) хзандай, эгер абуруз кьведазни меслят авун кIан хьайитIа, Аллагьди абурун кьведан ара дуьз хьуниз куьмекда. Гьакъикъатда, Аллагь - Вири Чидайди, Хабар Авайди я.
36. Ва Аллагьдиз ибадат ая (куьне) ва гьич са шейни шерик яз кьамир куьне Адаз. Ва хъсанвал (еке хатур) ая куьне диде-бубадиз, ва (гьакIни) мукьва - кьилидиз, етимриз, кесибриз, мукьва-кьили тир къуншидиз, ва чаради тир къуншидиз, къвалав гвай дустуниз, рекьевай касдиз, ва куь «эрчIи гъилерик»\* акатнавайбуруз (*лукIариз*). Гьакъикъатда Аллагьдиз кIандач вич такабурлу тирди, лавгъавал гвайди,
37. Чпи, мискьивал ийизвай ва инсанризни мискьивал авун эмирзавай, ва чпиз Аллагьди Вичин регьимдикай (*няметрикай*) ганвайди чуьнуьхзавайбур. Ва Чна кафирриз агъузардай азаб гьазурнава.
38. Ва чпи, чпин мал-девлетар «инсанриз къалурун патал» харжзавайбурузни, чпи Аллагьдихъ ва Эхиримжи Йикъахъ инанмишвал тийиз. - Ва низ шейтIан «гьамиша галай дуст» ятIа, бес лап писди я (ам) дуст яз! -
39. Ва вуч (четинвал) жеда кьван абуруз эгер абур Аллагьдихъ ва Эхиримжи Йикъахъ инанмиш хьайитIа ва чпиз Аллагьди пай ганвайдакай харж авуртIа?! Ва Аллагьдиз абурукай (*ва абуру ийизвай крарикай*) хъсан чизва!
40. Гьакъикъатда, Аллагьди зерредин заланвал авай кьванни зулум ийидайди туш, ва эгер ам зерредин заланвал авай «хъсан кар» яз хьайитIани - Ада ам (са шумуд сефер) артухарда ва Вичин патай Ада чIехи гьакъи (саваб) гуда.
41. Ва бес гьикI жеда (*инсанрин гьал Къияматдин Юкъуз*) Чна гьар са уьмметдай шагьид (*Расул*) гъайила, ва Чна вун ибурал шагьид яз гъайила?!
42. А юкъуз кафирвал авурбуруз ва Расулдиз асивал авурбуруз кIан жеда чпихъ галаз сад хьиз чил дуьз хъувунайтIа (*ва я* чеб чилиз элхкъвена чилихъ галаз сад хьиз хьанайтIа), ва Аллагьдикай абурувай (*чпи авур*) са ихтилатни чуьнуьх жедач!
43. Эй, инанмишвал авунвайбур! Мукьув жемир куьн капIунив куьн пиян (*кефли*) яз, та куьне вуч лугьузватIа квез чир жедалди ва (гьакIни) «жунуб»\* язни («*чиркин» яз, яни папанни итимдин арада эркек-дишивилин алакъаяр хьайила, ва я ахварай акуна ва я маса себебдалди итимдай ва я папай мая акъатайла ам жезва «жунуб»- гьалда ва адакай ферз яз*(*чарасуз яз*) *«гъусл»- авуна яни беден чуьхвена кIанда*), анжах эгер куьн (капIдай чкайрай, мискIинрай) вичяй тIуз акъваз тавуна физ хьайитIа (квачиз), - та куьне «гъусл»\* ийидалди (жендек чуьхуьдалди). Ва эгер куьн азарлубур ятIа ва я сеферда (*рекье*) аватIа, ва я квекай сад гьажетханадай хтанатIа (*къециз фена*), ва я дишегьлийрихъ галаз «мукьвавал» (*папахъ галаз жинсвилин алакъа*) хьанватIа(*ва я* дишегьлийрив хкIунватIа) ва квез яд жагъаначтIа, а чIавуз чалишмиш хьухь куьн михьи накьвадал ва (адалди) куь чинривай ва куь гъилеривай гуьцIа (*яни* «таяммум» ая). Гьакъикъатда, Аллагь - Афивалдайди (*Юмшагъди*), Багъишламишдайди я.
44. Бес ваз акунвачни (*чизвачни*) чпиз Ктабдикай пай атанвайбур (чпини) чIуру рехъ (*ягъалмишвал*) маса къачузвай, ва чпиз куьнни дуьз рекьяй акъатна кIанзавайбур?!
45. Ва Аллагьдиз куь душманар (квелай) лап хъсан чизва. Ва бес я (квез) Аллагь - Арха яз! Ва бес я (квез) Аллагь -Куьмекчи яз!
46. Ава чувуд-дин гвайбурун арада (десте, *чпи Тавратдин*) келимаяр чпин «чкайрилай алудзавайбур» (мана дегишариз чIуру баян гуз, маса гафаралди дегишариз) ва (абуру) лугьузва: «Чаз ван хьана, ва чун муьтIуьгъ жедач!», ва «Яб акала (вуна чахъ), ван къвен тийидайвал хьуй (ваз)!», ва «Фикир (*дикъет*) це (вуна) чаз »,- чпин мецералди дегишариз (*ва я* мецер патахъариз) ва диндик айиб кутаз. Ва эгер абуру лагьанайтIа: «Чаз ван хьана ва чун муьтIуьгъ хьанва» ва «Яб акала!», «Чаз килиг (вун)» - ам абур патал хийирлу тир ва лапни ачух (*ва я* дуьз) тир, амма абурун куфр себеб яз Аллагьди абур лянетнава ва инамишвалдач абуру са тIимилбурулай гъейри.
47. Эй (куьн, чпиз) Ктаб атанвайбур! Инанмишвал ая куьне Чна авудна ракъурнавайдахъ (*Къуръандихъ*) квев гвайди (*Таврат*) тестикьариз, Чна чIурна квадардалди (*куь*) чинар ва Чна абур кьулухъ патахъ элкъуьр тавунмаз, ва я абур (*аси тирбур*) Чна киш йикъан сагьибар лянет авурвал (*маймунриз элкъуьрна*) лянет ийидалди. Бес Аллагьдин эмир (гьикI хьайитIани) кьилиз акъатдайди я эхир!
48. Гьакъикъатда Аллагьди багъишламишдач Вичиз (*масад*) шерик гъун, ва багъишламищда адалай гъейрибур (*ва я* адалай гъвечIи гунагьар) Вичиз кIан хьайидаз. Ва ни Аллагьдиз шерик гъайитIа - ада чIехи гунагь къундармишнава.
49. Бес ваз акуначни (чпи) чпин тарифзавайбур (ва чеб гунагьрикай михьибур яз кьазвайбур *яни чувуд- дин гвайбур*)? Туш! Аллагьди тариф ийида Вичиз кIан хьайидан ва абуруз гьич «хумравдин цилин къвалахъай (*яргъи* *цIар хьтин*) кьацIа авай гъал» кьванни зулум жедач.
50. Килиг (вун), абуру гьикI Аллагьдал тапарар къундармишзаватIа! Ва ам ачух гунагь яз, бес я!
51. Бес ваз акуначни (чпиз) Ктабдикай пай атанвайбур (*чувуд-дин гвайбур*), абуру джибт\*-дихъни (шейтIан *ва я* суьгьуьр) тIа́гъу́т\*-дихъ (бутар, *ва Аллагьдилай гъейри гъуцар яз кьуна чпи ибадатзавай затIар*) инанмишвалзава, ва кафирвал авурбур (*мушрикар*) патал (абуру) лугьузва: « Гьа абур (*мушрикар*) «дуьз рехъ» патахъай инанмиш хьанвайбурулай мадни дуьз я».
52. Абур - чеб Аллагьди лянетнавайбур я, ва вуж Аллагьди лянетнаватIа гьич жагъидач ваз - адаз куьмекчи!
53. Я тахьайтIа абуруз гьакимвиликай пай авани?! А чIавуз абуру инсанриз «хумравдин цилин далу патавай гъвечIи фур» кьванди гудачир.
54. Я тахьайтIа абуру инсанрал (*Пайгъамбардал ва муъминрал*) пехилвалзаватIа Аллагьди Вичин регьимдикай (*няметрикай*) абуруз ганва лугьуз? Ва дугъриданни Чна Ибрагьиман тухумдиз Ктаб ва «арифдарвал» (*пайгъамбарвал*) багъишна, ва Чна абуруз чIехи гьакимвални багъишна.
55. Ва абурукай (*чпиз Ктабдикай пай атанвайбурбурукай*) адахъ (*МухIаммадахъ*) инанмиш хьайибурни хьана, ва абурукай (вич патахъ элкъвена, масадбур) адахъай къакъудайбурни хьана. Бес я Жегьеннем - Ялавяз!
56. Гьакъикъатда, Чи аламатрихъ (аятрихъ, делилрихъ) кафирвал авурбур - (гележегда) Чна абурув ЦIа къати кунин (*кана кармаш хьунин*) азаб чIугваз тада. Гьар сеферда абурун хамар лап кана чрайла, Чна абур маса хамарал дегишарда, абуру азаб дадмишун патал. Гьакъикъатда, Аллагь - Гзаф Гужлуди (*Къудратлуди*), Камаллуди я.
57. Ва чпи инанмишвал авуна ва диндар амал авурбур, Чна абур чпин кIаникай (*яни женнет-эгьлийрин, агъадихъай хьиз*) вацIар авахьзавай Женнетра твада (*ракъурда*), абур гьамишалугъ яз жеда ана, эбеди яз! Абуруз ана (*вацра* *кьилерикай ва пис къилихрикай…*) михьи авунвай папарни жеда, ва Чна абур лап серин (*къалин*) хъендик кутада (*Женнетрин бустанра*).
58. Гьакъикъатда, Аллагьди квез «аманатар» (ихтибарнавай шейэр) чпин иесийрив вахгун, ва инсанрин арада дуван ийидайла, а дуванни адалатлувилелди авун эмирзава. Бес гьакъикъатда Аллагьди - гьикьван гуьрчегди я Ада квез (вич) несигьат гузвай кар! Гьакъикъатда Аллагь - Ван Къведайди, Вири Аквадайди я!
59. Эй, инанмишвал авунвайбур! МуьтIуьгъ хьухь (куьн) Аллагьдиз, ва муьтIуьгъ хьухь Расулдиз ва квекай тир «гьакимвилин сагьибризни» (*яни* алимриз, гьакимриз). Ва эгер куь арада са шей (*кар*) патал гьуьжетар хьайитIа - ам Аллагьдал ва Расулдал (*Къуръандал* *ва* *Суннадал*) элкъуьр хъия куьне (*дуван атIун патал*), эгер куьн Аллагьдихъ ва Эхиримжи Йикъахъ инанмишбур ятIа. Ам (*гьа акI авун*) - хийирлу я ва нетижадизни (*кар эхирдизни*) хъсан я.
60. Бес ваз акуначни, чеб ваз авудна ракъурнавайдахъ ва валай вилик авудна ракъурнавайдахъ инанмиш я (*рикIе авачиз гафаралди*) лугьузвайбур, абуруз кIанзава тIагъут\*-далди (Аллагьди ракъурнавай шариат туна, масадалди) чпин арада дуван авун, вични абуруз адахъ кафирвал авун эмирнавайла?! Ва шейтIандиз абур яргъал ягъалмишвиле тваз кIанзава.
61. Ва абуруз лагьайла: «Ша (куьн) Аллагьди авудна ракъурнавайдан патав ва Расулдин патав», ваз аквада мунафикьар (*рикIе куфр аваз, винелай Ислам къалурзавайбур*) вакай патахъ элкъвез элкъуьналди (ва масадбурни вакай элкъуьруналди элкъуьриз)!
62. Ва гьикI жеда бес (абурун гьал), абурун кьилел чпин гъилери авурди себеб яз мусибатар атайла, ахпа абур ви патав атана Аллагьдал кьин кьаз лагьайла: «Чаз анжах хъсан кар ва меслят авун кIанзавайди тир»?!
63. Абур я (ксар) - Аллагьдиз чпин рикIера вуч аватIа хъсандиз чизвай. Ва элкъуьгъ (вун) абурукай ва абуруз насигьат це, ва лагь абуруз чпин гьакъиндай зурба эсер (*таъсир*)ийидай гафар!
64. Ва гьар са Расул Чна адаз Аллагьдин изиндалди муьтIуьгъ хьун патал ракъурнава. Ва эгер абур, чпи чпиз зулум авурла (*гунагьар авуна*), ви патав атана Аллагьдиз «астагъфир» (*гунагьрилай гъил къачун тIалабун*) авунайтIа, ва абурун патахъай Расулдини «астагъфир» авунайтIа,- абуруз Аллагь Туба Кьабулдайди ва Регьимлуди яз жагъидай!
65. Ваъ! - Ви Раббидал кьин хьуй! - Абуру (гьич) дуьз инанмишвалдач, та (абуру) вакай дуванчи (къази) ийидалди чпин арада авай (вири) гьуьжет крара, ахпани вуна кьабулай къарардин патахъай абуруз чпин чанара дарвал (*наразивал*) жагъунни тавуна абур тамамвилелди муьтIуьгъ жедалди.
66. Ва эгер Чна абуруз «кхьена ферз авунайтIа» (*абурун хиве тунайтIа*) «Куьне куьн яна йикь (*михьибуру гунагькарар*), ва я куь яшамиш жезвай чкайрай экъечI» - абуру ам ийидачир са тIимилбурулай гъейри абурукай. Ва эгер абуру чпиз несигьат къалурнавай кар кьилиз акъуднайтIа,- ам абур патал хийирлу тир, ва (*имандал*) мягькем авуниз мадни кIеви тир.
67. Ва а а чIавуз Чна абуруз, Чи патай чIехи гьакъини (*саваб*) гудай,
68. Ва Чна абур дуьз рекьевазни тухудай.
69. Ва вуж Аллагьдиз ва Расулдиз муьтIуьгъ хьайитIа, абур чпиз Аллагьди няметар ганвайбурухъ: пайгъамбаррихъ, «сидди́кь»\*-рихъ (*пайгъамбаррихъ гьасятда гьа сифтедай агъуна ва абуруз лап мукьвал, ва лап керчек ксар*), шагьид\*-рихъ (*джигьадда чан гайибур*), «са́лиѓьин»\*-рихъ (*гьамиша дуьз рехъ кьиле тухузвай диндар муъмин ксар*) галаз жеда. Ва гьикьван гуьзел «галаз жедай юлдашар» я абур! (*и аятди баян гузва сура «Фатиѓьа»-дин 7-аятдиз: «Рекьяй - Вуна няметар [дуьз рехъ, иман, диндар амал] гайибурун*)
70. А зурба нямет (*еке* *регьим*)- Аллагьдин патай я, ва Аллагь бес я - Вири Чидайди яз.
71. Эй, инанмишвал авунвайбур! Куьне мукъаятвал хуьх, ва (*душмандихъ гуьруьшмиш жез*) десте-десте вилик экъечI, ва я вилик экъечI (куьн) вири санал.
72. Ва гьакъикъатда куь арада ава вичи (гьелбетда) геж ийиз кьулухъ ядайдини (*мунафикьрикай тирди*), ва эгер куь кьилел мусибат атайтIа, ада лугьуда: «Дугъриданни заз Аллагьди нямет гана зун абурухъ галаз санал тахьуналди».
73. Ва эгер квез Аллагьдин патай регьим (*няметар, душмандин мал- девлет*) атайтIа, ада куьни адан арада виликдай кIанивал, дуствал тахьайди хьиз, гьелбетда (икI) лугьуда: «Ажеб хъсан тир, зунни абурухъ галаз санал хьанайтIа ва зазни чIехи агалкьун жедай!»
74. Ва къуй Аллагьдин рекье дяве (*джигьад*) тухурай дуьньядин уьмуьр маса гана Ахират къачузвайбуру. Ни Аллагьдин рекье дяве тухвайтIа ва вуж яна кьейитIа ва я (ни) гъалибвал къачуртIа - Чна адаз чIехи саваб гуда.
75. Вуч хьанва квез куьне дяве тухун тийиз Аллагьдин рекье, ва (гьакIни) зайиф тир итимар, дишегьлияр, гъвечIибур (*аялар*) патал, - чпини лугьузвай: «Чи Рабби! Акъуда Вуна чун и уьлкведай (*шегьердай*) вичин агьалияр зулумкарар тир! Ва чаз Ви патай арха (тайинар) ая, ва чаз Ви патай куьмекчи тайинара»?!
76. Инанмишвал авунвайбуру - Аллагьдин рекье джигьад (*дяве*) тухузва, ва (чпи) кафирвал авурбуру «тIа́гъу́тдин»\*(*бутарин, шейтIандин*) рекье дяве тухузва. Гьавиляй, дяве твах куьне шейтIандин терефдаррихъ (*куьмекчийрихъ*) галаз (*яни абурун аксина*). Гьакъикъатда шейтIандин серенжемар (*чIуру* *амалдарвилер*) зайифди я эхир!
77. Бес ваз акуначни (*чизвачни*) чпиз (*эмирна*) лагьанвайбур: «Куьне куь гъилер хуьх (*гьелелиг мушрикрихъ дяве тухуникай*), ва капI кьиле твах ва закат це», - ва абурал «кхьена ферз авурла» джигьад авун, ингье абурукай са дестедиз кичIезва инсанрикай Аллагьдикай кичIезвай хьиз ва я адалайни зурба кичIевилелди. Ва абуру лагьана: «Чи Рабби! Вучиз Вуна чал «кхьена ферз авуна» дяве тухун? ВегьенайтIа кьулухъ (*гежел*) Вуна чаз (ам) мукьвал тир муддатдал (*вахтунал*)!» Лагь: «Дуьньядин «няметар ишлемишунин ва менфят къачунин кар» тIимилди я, ва Ахират хийирлу я вичиз (Аллагьдикай) кичIе тирдаз, ва квез гьич «хумравдин цилин къвала авай (*яргъи цIар хьтин*) кьацIа авай гъал» кьван зулум жедач».
78. Гьина куьн хьайитIани кьиникь квев агакьда, гьатта куьн эцигнавай кьакьан мягькем минарайра (*къелейра*) хьайитIани. Ва эгер абуруз хъсан кар хьайитIа, абуру лугьуда: «Им - Аллагьдин патай я!», ва эгер абурун кьилел пис кар атайтIа, абуру лугьуда: «Им - ви патай я»! Лагь: «Вири (ам) - Аллагьдин патай я!». Ва вуч хьанва а ксарихъ абур гьич мукьвални жезвач ихтилатдин гъавурда гьатуниз?
79. Вуч ви кьилел хийирдикай атанватIани (*эй инсан*)- ам Аллагьдин патай я, ва вуч ви кьилел писвиликай атанватIани - ам вавай я. Ва Чна вун инсанриз Расул яз ракъурнава ва Аллагь Шагьид яз бес я!
80. Вуж Расулдиз муьтIуьгъ хьайитIа, ам Аллагьдиз муьтIуьгъ хьанва. Ва вуж элкъвена кьулухъ хьайитIа - бес Чна вун абурал (гуьзчивализ) хуьдайди яз ракъурнавач эхир!
81. Ва абуру (*Пайгъамбардин патав гвайла*) лугьузва: «(Чи кар я)- муьтIуьгъвал». Ва абур ви патавай экъечIайла, абурукай са дестеди (йифиз) къаст ийизва чинебадаказ чпи (ваз) лагьайдалай гъейри маса кар. Ва Аллагьди кхьизва абуру (йифиз) къаст ийизвай крар. Бес элкъуьгъ (вун) абурукай ва Аллагьдал (вуна) «таваккул»\* ая! Ва бес я Аллагь арха (*хуьдайди, куьмекчи*) яз!
82. Бес абуру Къуръандал фикир ийизвачни? Эгер ам Аллагьдилай гъейри масадан патай тиртIа, абуруз ана гзаф аксивилер (сад-садав дуьз татун, кьун тавунар) жагъидай.
83. Ва абурув саламатвилин ва я къурхувилин кардин (са) хабар агакьайла, абуру ам чукIурзава (*виридаз*). Эгер абуру ам Расулдин ва я абурукай гьакимвал гъилевайбурун (*алимрин, чIехи ксарин*) патав элкъуьр хъувунайтIа - чир (*малум*) жедай ам, кардин гьакъикъат (ахтармишиз) чирзавайбуруз абурукай. Ва эгер Аллагьдин (патай) мергьямет («*пай*») ва Адан регьим тахьанайтIа квез, (дугъриданни) куьн шейтIандиз табий жедай са тIимилбур квачиз.
84. Ва (гьавиляй) Аллагьдин рекье джигьад твах вуна, ви хиве твазвайди анжах жуван патахъай жавабдарвал я. Ва муъминрикни гьевес ктур (вуна, *Аллагьдин рекье джигьад тухуна*). Белки Аллагьди (квелди) кафирвал авурбурун гуж (*дяве*) акъвазарин. Ва Аллагь виридалайни зурбади я гуждиз (къуватдиз), ва виридалайни къуватлуди я (къати) жаза гуниз.
85. Ни «шафаатвал»\* авуртIа хъсан «шафаатвал авуналди» (чалишмиш хьун масадаз хийир гунин карда, тавакъу авун садан патахъай алахънаваз, *арачивал авун масадаз хийир гунин ва я адалай писвал алудунин карда*), адаз (савабдин) пай ава адакай, ва ни «пис шафаатвал» авуртIа (чалишмиш хьун масадав писвал агакьари*з*) адаз адакай (гунагьдин) пай ава. Ва Аллагь гьар са шейинал (гуьзчивализ) хуьзвайди, шагьидвалзавайди я.
86. Ва квез салам гайила, куьне (жавабдиз) адалайни хъсанди ва я гьам хьтин салам хце. Гьакъикъатда, Аллагь гьар са шейинал «гьисаб тухуз эвез хгудайди» я.
87. Аллагь - Адалай гъейри (ибадатдиз лайихлу) гъуц (*ила́гьи*) авач, - дугъриданни Ада куьн кIватI хъийида Къияматдин Юкъуз, виче са шакни авачир! Ва вуж я Аллагьдилай дуьзди, ихтилатдиз?!
88. Вуч хьанва квез, мунафикьрин гьакъиндай кьве кIапIал хьанваз?! (Вични) Аллагьди абур чпи къазанмишайди себеб яз элхкъуьрна тунвайла (абурун) лап пис гьалда. Бес квез вич Аллагьди ягъалмишвиле тунвайди дуьз рекьел гъиз кIанзавани? Ва вуж Аллагьди ягъалмишвиле тунватIа, гьич жагъидач ваз ам патал са рехъни (*дуьз рекьел гъидай*).
89. КIан хьана абуруз куьне кафирвал авунайтIа, абуру чпи кафирвал авур хьиз - куьн сад хьиз жедайвал. Гьавиляй кьамир куьне абурукай мукьвал дустар яз, та абуру Аллагьдин рекье гьижра\* ийидалди (куьчжедалди). Ва эгер абур элкъвена кьулухъ хьайитIа (*чпиз эмирнавай кардикай*),- куьне яхъ абур ва (*яна*) йикь абур гьина квез абур жагъайтIани. Ва кьамир куьне абурукай (садни) я мукьвал дуст яз ва я куьмекчи яз.
90. Анжах - чеб, квехъ галаз икьрар ктIуннавай ксарихъ (*къебиладихъ*) галаз алакъалубур квачиз, ва я куь патав чпин хурар дар хьанваз квехъ галаз дяве тухуз кIан тийиз, ва я чпин халкьдихъ галазни дяве тухуз кIан тийиз, атайбур квачиз. Ва эгер Аллагьдиз кIан хьанайтIа Ада абур гьалдардай квел, ва дугъриданни абуру квехъ галаз дяве тухудай. Ва эгер абур квевай «яргъаз хьайитIа» ва квехъ галаз дяве тухун тавуртIа, ва квез баришугъ (*меслят*) хьун теклифайтIа, а чIавуз Аллагьди квез абурун аксина са рехъни къалурнавач (*абурухъ* *дяве тухудай са ихтиярарни ганвач*).
91. Квез жагъида масадбурни (*мунафикьрикай*), чпиз квекайни саламатвиле ва чпин халкьдикайни саламатвиле жез кIанзавайбур. Гьар сеферда абур элкъуьрна хкайла «фитнедиз», абур ана лап пис гьалдиз гьахьзава. Ва эгер абур квекай «яргъаз тахьайтIа», ва баришугъ (*меслят*) хьун теклиф тавуртIа, ва чпин гъилер акъвазар (*хуьн*) тавуртIа, - куьне яхъ абур (*къуват эцигна*) ва яна йикь абур гьина абур квел гьалтайтIани. Ва абурун винел (дяве тухуз) Чна квез ачух делил ганва.
92. Ва (гьич) ихтияр авач муъминдиз (*агъунвай касдиз* маса) муъмин яна рекьидай, - анжах гъалатI яз (хатадай яз хьун квачиз), ва ни гъалатI (*хатIа*) яз муъмин кьейитIа, ада муъмин лукI азадун лазим я ва адан (*кьейидан*) хзандиз «къан» (*кьейи касдин ивидин* *гьакъи* виш деведин къимет) хгана кIанда, анжах эгер абуру (*кьейидан* *хзанди*) ам садакьа яз авуртIа(*яни багъишайтIа*,- гун герек авач). Ва эгер ам (*хатадай* *кьейиди*) вич муъмин яз квез душман тир къебиладикай тиртIа,- а чIавуз муъмин лукI азадна кIанда. Ва эгер ам куьни абурун арада икьрар авай къебиладикай тиртIа,- а чIавуз «къан» лазим я адан хзандиз хгузвай ва муъмин лукI азадна кIанда. Ва низ жагъизвачтIа мумкинвал (*лукI азаддай*), - ада кьве варз галаз-галаз сив хвена кIанда, Аллагьдин патай тир туба яз (*ва я* Аллагьдин патай адан туба кьабулун патал). Ва Аллагь - Вири Чидайди, Камаллуди я.
93. Ва ни муъмин къастуналди яна кьейитIа - адан гьакъи (*жаза*) Жегьеннем я, даим яз ана амукьдай, ва Аллагьдиз адан хъел атанва ва (Ада) адаз лянет ганва, ва (Ада) адаз чIехи азаб гьазурнава.
94. Эй, инанмишвал авунвайбур! Куьн рекьиз экъечIайла Аллагьдин рекье (*гъазаватдиз*),- куьне кар (ахтармишна) ачухдиз чира ва лугьумир куьне квез салам гайидаз: «Вун муъмин туш» - дуьньядин уьмуьрдин «пайда хьана ахпа са тIимил вахтунилай квахь хъийидай менфятар» тIалабиз, бес Аллагьдихъ ава - гзаф девлетар (*квез гудай* дяведа душманривай гьатдай шейэр). Виликдай куьнни гьакI авай ва Аллагьди квез (*Вичин регьимрикай*) нямет гана, гьавиляй (ахтармишна) якъиндиз чира куьне. Гьакъикъатда Аллагь - куьне ийизвай амалрикай хабар авайди я!
95. Сад хьиз (*барабар*) жедач чеб ацукьнавайбур муъминрикай, уьзуьрлу себеб авайбур квачиз, ва Аллагьдин рекье чпин мал-девлетралди ва чпин чанаралди джигьад тухузвайбур! Аллагьди чпин мал-девлетралди ва чпин чанаралди джигьад тухузвайбур ацукьнавайбурун винел дережадиз хкажнава. Ва гьар садаз (*уьзуьрлу себеб авайбурукайни джигьад тухузвайбурукай*) Аллагьди «лап хъсанди» (*Женнет*) хиве кьунва. Ва Аллагьди джигьад тухузвайбуруз ацукьнавайбурун винел артуханвал ганва чIехи савабдалди, -
96. Адан патай тир (зурба) дережаяр, ва (гунагьар) багъишламишун, ва (чIехи) регьим авун яз. Ва Аллагь - Багъишламишдайди, Регьимлуди я!
97. Гьакъикъатда, чпи чпиз «зулум» авунваз малаикри (*чпин*) чанар къачурбур, - (абуруз малаикри) лугьуда: «Куьн гьи гьалда авай (куь диндин кар патахъай)?» Абуру лугьуда: «Чун чилел зайиф гьалда авай». Абуру (*малаикри*) лугьуда: «Бес Аллагьдин чил гегьеншди туширни, куьн ана куьч хьун патал?» Ва абур - «хтана акъваздай чка» абурун Жегьеннем я, ва гьикьван пис «элкъвена хкведай чка» я (ам)!
98. Анжах, зайифбур квачиз итимрикай, дишегьлийрикай, ва веледрикай - чпивай чара (амалдарвал) ийиз алакь тийизвай ва (чеб авай четин гьалдай экъечIиз) дуьз рехъ жагъуриз тежезвай.
99. Ахьтинбур,- белки Аллагьди абуруз багъишламишин (*афивал ийин*). Ва Аллагь - Афивалдайди, Багъишламишдайди я эхир!
100. Ва ни Аллагьдин рекье «гьижра» авуртIа (*куьч хьайитIа*), адаз чилел гзаф «масаниз элячIдай чкаяр» (вичиз хиласвал ва къуват ва душманриз агъузвал магълубвал жедай) ва булвал (*мал-девлетдин агьваллувал*) жагъида. Ва вуж вичин кIваляй экъечIайтIа Аллагьдин ва Адан Расулдин патав «гьижра» ийиз, ахпа адав кьиникь агакьайтIа, адан саваб Аллагьдал тестикь хьанва (*Ада* *Вичел вегьенва*). Ва Аллагь-Багъишламишдайди, Регьимлуди я!
101. Ва куьн рекьиз (*сефердиз*)экъечIайла (Аллагьдин чилел),- квез гунагь авач (бязи) кпIар куьруь ийиз эгер квез кафирвал авурбуру писвализ квез (*кпIуналлайла квел гьужум ийиз*) кичI аватIа. Гьакъикъатда кафирар квез ачух душманар я.
102. Ва вун абурун арада аваз хьайила (*женгина*) ва вуна абуруз (имамвализ) капI кьиле тухузвайла,- къуй са десте абурукай вахъ галаз акъвазрай ва къуй (абуру) чпин яракьарни (*силагь*) къачурай. Ва абуру «сажда» авурла, къуй абур (муькуь десте) куь кьулухъ хьурай(*сад лагьай кьил куьтягь хьайила имамди акъвазна* *гуьзлемишда, ва кьулухъ галай сифте жергеди кьиди чпин капI бегьемарда*), ва (ахпа) къуй атурай маса десте капI тавунвай ва къуй абуру вахъ галаз санал капI авурай (*абуруни са кьил имамдихъ галаз ийида*, *амай* *кьил кьилди бегьемарда*), ва къуй абуру чпин мукъаятвал хуьрай ва чпин яракьарни къачурай. КIан хьанва кафирвал авурбуруз куьн куь яракьрикай ва куь шейэрикай гъафилвиле хьана, ва абуру (*чпин чкайрилай*) «ян гана» квел вегьедайвал са (зурба) «ян гана вегьиналди». Ва эгер квез марфадикай азият аватIа, ва я куьн азарлу ятIа, - куьне куь яракьар чилел эцигайтIа квез гунагь авач, амма куь мукъаятвал хуьх! Гьакъикъатда, Аллагьди кафирриз агъузардай азаб гьазурнава!
103. Ва куьне капI (*ада́ авуна*) тамамарайла, - (бес) Аллагьдиз «зикир» ая куьне (*рикIел ва мецел гъваш*) кIвачел акъвазнавайлани, ацукьнавайлани ва куь къваларал ярх хьанвайлани (*яни вири* *гьалара*). Ва куьн секинвиле хьайила, - капI кьиле твах куьне (тамамдиз). Гьакъикъатда капI - вахтаралди тайинарнавай «кхьена эцигнавай ферз» я муъминрал!
104. Ва усалвал ийимир куьне а ксар (*душманар*) хурук кутунин карда. Эгер квез (дяведа) тIарвилер жезватIа, гьакъикъатда абурузни тIарвилер жезва квез тIарвал жезвайвал, амма куьне Аллагьдин патай умудзава ам (*яни* *саваб, куьмек*), - абуру (*гьич*) умуд тийизвайди. Ва Аллагь - Вири Чизвайди, Камаллуди я.
105. Гьакъикъатда Чна ваз авудна ракъурнава Ктаб гьакь гваз (*аваз*), вуна инсанрин арада ваз Аллагьди къалурайвал гьукум (*дуван*) авун патал, ва вун хаинрин тереф хуьз гьуьжетдайди жемир.
106. Ва «астагъфир» ая Аллагьдиз (*багъишламишун тIалаба*), гьакъикъатда Аллагь - Багъишламишдайди, Регьимлуди я!
107. Ва чпи, чпиз (аксина) хиянатвал ийизвайбурун (*Аллагьдиз асивал авуналди*) патахъай (тереф хуьз) гьуьжет кьамир (вуна), гьакъикъатда Аллагьдиз (гзаф) хиянаткар, гунагькар тирди кIандач!
108. Абур инсанрикай чуьнуьх жезва (*акваз кичIез*), ва Аллагьдикай «чуьнуьх» жезвач (регъуь-гьаявал ийизвач) - Ам абурухъ галазватIани (Вичин чирвилелди) абуру йифиз къаст ийизвай чIавуз гафар лугьун (Ам) гьич рази тежер. Ва Аллагьди абуру ийизвай амалар (*гафар, крар* чирвилелди) вири патарихъай элкъуьрна кьунва.
109. Ингье, куьн - ахьтин ксар я, куьне и дуьньядин уьмуьрда абурун тереф хуьз гьуьжетарзава, бес ни абур патал Къияматдин Юкъуз Аллагьдихъ галаз абурун тереф хуьз гьуьжетда? Ва я абуруз архавалдайди вуж жеда?-
110. Ва ни пис амал авуртIа, ва я вичиз зулум авуртIа, ахпа Аллагьдиз «астагъфир» авуртIа,- адаз Аллагь Багъишламишдайди. Регьимлуди яз жагъида!
111. Ва ни къазанмишайтIа гунагь, ада ам (анжах) вичиз (*вичин чандиз*) акси яз къазанмишзава. Ва Аллагь - Вири Чидайди, Камаллуди я.
112. Ва ни къазанмишайтIа (*авуртIа*) хатIа кар ва я гунагь, ахпа ам михьи (*тахсирсуз*) касдал вегьейтIа, ада вичел буьгьтен ва ачух гунагь къачунва.-
113. Ва эгер Аллагьдин (патай) мергьямет (*«пай»*) ва Адан регьим тахьанайтIа ваз (*яни вагьй\*ракъуриз - хуьн тавунайтIа*), дугъриданни къаст ийидай абурукай са дестеди вун ягъалмишвиле тваз (*рекьяй акъудиз*), амма абуру анжах чпи чеб ягъалмишвиле твазва, ва абурувай ваз гьич са зарарни гуз жедач. Ва Аллагьди вал Ктаб (*Къуръан*) ва «камаллувал» (*Сунна*) авудна ракъурнава ва ваз (виликдай) тийижир шейэр чирнава. Ва Аллагьдин регьим (няметар) вал (*ваз* *багъишнавай*) - чIехи я!
114. Авач хийир абурун гзаф чинебан рахунрикай, анжах вичи садакьа гун ва я дуьзвал авун ва я инсанрин арада меслят авун эмир гузвай далай гъейри. Ва ни а кар Аллагьдин разивилихъ чалишмиш яз ийизватIа, Чна адаз чIехи саваб гуда.
115. Ва ни Расулдиз акси пад кьуртIа вичиз «дуьз рехъ» ачух (*чир*) хьайидалай кьулухъ ва табий хьайитIа муъминрин рекьелай гъейридаз, Чна ам вич элкъвенвай рекьихъ галаз тада, ва Чна адав Жегьеннемда къати кунин (*кана кармаш хьунин*) азаб чIугваз тада. Гьикьван писди я ам «хкведай чка» яз!
116. Гьакъикъатда, Аллагьди багъишламишдач Адаз шерик гъун, ва багъишламишда Ада адалай гъейри (*ва я* гъвечIи) гунагьар Вичиз кIан хьайидаз. Ва ни Аллагьдиз шерик гъайитIа, дугъриданни ам рекьелай алатнава яргъал алатуналди (*ам ягъалмиш хьанва дуьз рекьикай яргъал ягъалмишвилелди*).
117. Абуру «дуьа ийизва» (эверзава куьмек тIалабиз, ибадатзава) Адалай гъейри - анжах «диши жинсинин затIариз» (бутариз *диши жинсинин тIварар алай*). Ва абуру «дуа ийизва» (эверзава куьмек тIалабиз, ибадатзава) - анжах муьтIуьгъсуз (аси) хьанвай шайтIандиз,
118. Аллагьди ам - лянет авунва! Ва ада (*шайтIанди*) лагьана: «За (гьар гьикI хьайитIани) Ви лукIарикай тайин тир пай къахчуда.
119. Ва (дугъриданни) за абур рекьелай алудда, ва (дугъриданни) за абуруз буш (*таб*) умудар хиве кьуна гьевесламишда, ва (дугъриданни) за абуруз эмирда (*гьайванрин япар кьатI авун, бутариз талукьарнавай гьайванар лишанламишун яз*) ва абуру (дугъриданни) мал- къарадин япар кьатI ийида, ва (дугъриданни) за абуруз эмирда (кар) ва абуру Аллагьдин халкьнавай затIара (*абурун гьалара*) дегишвилер твада!» Ва ни шейтIан куьмекчи яз къачуртIа Аллагьдилай гъейри, гьакъикъатда адаз ачух зарар (*зиян*) хьанва.
120. Ада абуруз (*табдиз*) хиве кьазва ва абур буш умудрал гьевесламишзава. Ва шейтIанди абуруз хиве кьазвайди анжах алдатмишвал я.
121. Ахьтинбур - абурун «хтана акъваздай чка» Жегьеннем жеда, ва абуруз адакай «катна далда жедай чка» жагъидач.
122. Ва чпи инанмишвал авуна ва диндар крар авурбур - Чна абур чпин кIаникай вацIар авахьзавай Женнетра твада ана абур гьамишалугъ амукьда эбеди яз, - Аллагьдин ганвай гаф яз, гьакъикъат тир. Ва вуж Аллагьдилай гафариз (*ихтилатдиз* мадни) гьахълу я?!
123. (Ва а чIехи саваб) Я куь (*эй мусурманар*) я Ктабэгьлийрин хиялралди (*кIан хьуналди, мурадралди*)жезвайди (*кьилиз* *акъатзавайди*) туш (ам анжах иман гъана дуьз диндар амал авурла жеда)! Ни пис кар авуртIа адаз а кардин гьакъи (*жаза*) гуда, ва жагъидач Аллагьдилай гъейри адаз я арха (хуьдайди), я куьмекчи вичиз (*азабдикай къутармишдай*).
124. Ва ни диндар крарикай (*бязибур*) авуртIа итим хьайитIани дишегьли хьайитIани - вич муъмин яз, - абур Женнетдиз гьахьда (*фида*) ва абуруз «хумравдин цилин кьулухъ галай гъвечIи фур» кьван зулумни жедач.
125. Вуж (мадни) хъсан жеда кьван диндиз - вичин «чин» (*вич михьиз* са) Аллагьдиз муьтIуьгъарайдалай, вични «дуьз (*хъсан*) крар ийизвайди» яз, ва Ибрагьиман диндиз табий хьанваз гьаниф\*яз (*ширкдикай чIуру динрикай яргъа хьана Аллагьдин садвилихъ чалишмиш хьанвайди яз*)? Ва Аллагьди Ибрагьим «халил»\*(лап кIани, лап мукьвал, виридакай хкянавай дуст) яз къачунва!
126. Ва Аллагьдиз талукь я цавара вуч аватIани ва чилел вуч алатIани (*вири*). Ва Аллагьди гьар са шей (гьар сакар чирвилелди) вири патарихъайэлкъуьрна кьунва.
127. Ва абуру вавай дишегьлийрин гьакъиндай «фетва»\* (къарар акъудун, месэла баян гана гьялун) хабар кьазва. Лагь: «Аллагьди гузва (*акъудзава*) квез «фетва» абурун гьакъиндай, ва (гьакIни) квез Ктабда етим дишегьлийрин патахъай кIелзавайдан гьакъиндай, чпиз куьне «абуруз гун кхьена ферзнавайди (*магьар, ирс*)» гун тийизвай ва квез чпел эвленмишни жез кIанзвай (ва я квез чпиз эвеленмиш жез кIан тийиз абурал амма масадбурузни а кар къадагъа ийизвай, *куь гъиле амукьун патал абурун мал*), ва (гьакIни) зайиф аялрин гьакъиндайни. Ва (гьакIни) куьн етимрихъ адалатлувилелди гелкъуьнин гьакъиндай. Ва вуч куьне хийирлу крарикай авуртIани, гьакъикъатда Аллагьдиз ам чизва».
128. Ва эгер папаз вичин гъуьлуьн патай саймиш тавун(*рикIиз къайи хьун*) ва я вичикай элкъведа лугьуз кичIевал хьайитIа, - гунагь авач абуруз кьведазни абуру кьведани чпин арада меслят авуртIа меслят авуналди (*нафакьадин харжияр авунин, нубатдин йифер паюнин крара* ). Ва меслят авун - хийирлу я! Ва чанариз (*нефсериз*) мискьивал тIебиат яз (*гьамиша квай хесет яз*)авунва. Ва эгер куьне (*куь а папариз*) хъсанвал авуртIа ва квез (*абурун патахъай*, Аллагьдикай) кичIевал хьайитIа, гьакъикъатда Аллагьдиз куьне ийизвай амалрикай (*крарикай*) хабар ава эхир!
129. Ва гьич жедач квевай (куьни куь) папарин арада сад хьиз (тамам) адалатлувал ийиз гьатта куьн (гзаф) чалишмиш хьайитIани. Бес ян гумир куьне (*са* *папахъ*) михьиз ян гуналди, куьне ам (муькуь паб) «куьрснавайди хьиз» таз (*я тIалакь гана азад туш я паб лагьана дуьз алакъа авач*)! Ва эгер куьне (алакъаяр) дуьзар авуртIа ва квез (*абурун патахъай*, Аллагьдикай) кичIевал хьайитIа, гьакъикъатда Аллагь - Багъишламишдайди, Регьимлуди я!
130. Ва эгер абур кьвед (*гъуьлни паб*) чара хьайитIа,- Аллагьди абуруз гьар садаз Вичин регьимдикай(*няметрикай*) аслу туширвал (*сад* *масадакай* *«девлетлу хьун»,* *папаз маса итим ва итимдиз маса паб кьисметун*) гуда. Ва Аллагь - (*регьимриз*) Гегьеншди\*, Камаллуди я! -
131. Ва Аллагьдиз талукь я цавара вуч аватIани ва чилел вуч алатIани. - Ва дугъриданни Чна квелай вилик чпиз Ктаб атайбуруз, ва квезни веси (эмир) авунвай «Бес квез Аллагьдикай кичIе хьухь!» Ва эгер куьне кафирвал авуртIа, - бес гьакъикъатда Аллагьдиз талукь я эхир цавара вуч аватIани ва чилел вуч алатIани (вири)! Ва Аллагь - Девлетлуди, Тариф Алайди я!
132. Ва (са) Аллагьдиз талукь я цавара вуч аватIани ва чилел вуч алатIани, ва бес я Аллагь арха (*хуьдайди, килигдайди*) яз!
133. Эгер Адаз кIан хьайитIа - Ада куьн алудда (тергда) эй инсанар ва масадбур гъида, гьакъикъатда Аллагь а кардал къудратлу я!
134. Низ дуьньядин саваб (*хийирар*) кIанзаватIа, бес (са) Аллагьдихъ ава эхир гьам дуьньядин саваб, ва гьам Ахиратдинни. Ва Аллагь - Ван Къведайди, Вири Аквадайди я!
135. Эй, инанмишвал авунвайбур! Куьн адалатлувал мягькем (*ян тагана*) тухузвайбур хьухь Аллагь патал шагьидвал ийизвайбур яз, гьатта шагьидвал квез чпиз акси яз хьайитIани, ва я диде-бубайриз ва мукьва-кьилийриз. Эгер ам (*низ акси яз куьне шагьидвалзаватIа*) девлетлу ятIа ва я кесиб яз хьайитIа,- Аллагьдиз гзаф талукь я абур кьведни (*ва Адаз чизва вуч абуруз хийирлу ятIа*), ва табий жемир куьн гьевесриз адалатсуз тахьун патал (*ва я* адалатлувал авун патал). Ва эгер куьне «патахъарайтIа» (*дегишарайтIа* *чIурувилихъ шагьидвал*) ва я патахъ элкъвейтIа (*адакай тавуна шагьидвал, ва я* *чуьнуьхарайтIа*),- гьакъикъатда Аллагьдиз куьне ийизвай амаларикай (хъсандиз) хабар ава!
136. Эй, инанмишвал авунвайбур! Инанмиш хьухь (*яни* *давамара ва мадни мягькемара инанмишвал*) Аллагьдихъ ва Адан Расулдихъ ва Ктабдихъ Ада Вичин Расулдиз авудна ракъурнавай, ва Ада виликдай авудна ракъурнавай Ктабрихъ. Ва ни Аллагьдихъ ва Адан малаикрихъ, Адан Ктабрихъ, Адан Расулрихъ ва Эхиримжи Йикъахъ кафирвал авуртIа, - дугъриданни ам рекьелай алатнава яргъал алатуналди (*ягъалмиш хьанва дуьз рекьикай яргъал ягъалмишвилелди*).
137. Гьакъикъатда, чпи инанмишвал авуна ахпа кафирвал авурбур, ахпа мад инанмишвал авуна, ахпа мад кафирвал авурбур, ахпани (чпин) куфр артухарайбур - Аллагь гьич туш ахьтинди, ахьтинбуруз багъишламишдайди ва абур дуьз рекьел гъидайди!
138. Мунафикьриз - абуруз азиятлу азаб жедайди шадвилин хабар це (вуна),
139. Чпи, муъминрин ериндал кафирар куьмекчияр ва дустар яз кьазвай. Абуру (*адалди*) гьабурувай гьейбатлувал, (*къудратлувал*, *гъалибвал*) тIалабзавани? Гьакъикъатда вири гьейбатлувал (*къудратлувал*, *гъалибвал*) Аллагьдиз талукь я!
140. Ва дугъриданни (Ада) квез авудна ракъурнава Ктабда, «квез ван хьайила Аллагьдин аятар абурухъ кафирвализ ва я абурукай ягьанатар ийиз - (гьич) ацукьмир куьн абурухъ галаз та абур адалай гъейри (*маса*) рахунриз гьуьчIдалди». ТахьайтIа, гьакъикъатда куьн гьабуруз хьиз я. Гьакъикъатда Аллагьди мунафикьар ва кафирар Жегьеннемда кIватIда, вири!
141. Чпи (*мунафикьри*), квехъ вуч жедатIа лугьуз гуьзетмишзавай. Ва эгер квез Аллагьдин патай «гъалибвал гана ачухун» хьайитIа, абуру лугьуда: «Бес чун квехъ галачирни?» Ва эгер кафирриз (гъалибвилин) пай хьайитIа, абуру лугьуда: «Бес чна квез къайгъу чIугваз куьмекначирни ва куьн муъминрикай хвеначирни?» Ва Аллагьди Къияматдин Юкъуз куь арада дуван ийида. Ва гьич ачухардач Аллагьди кафирриз муъминрин винел рехъ.
142. Гьакъикъатда мунафикьар Аллагь алдатмишариз алахънава (*Адан* *муъмин лукIариз винелай иман къалуриз ва чпин рикIера куфр чуьнуьхиз*), амма Ада абур чеб алдатмишарзава (*дуьньяда муьгьлет хгана,* *муъминриз абурукай хабар гана, ва Ахиратдани абуруз къати азаб гьазурна*). Ва абур капI ийиз къарагъдайла лап кагьулдиз къарагъзава, (анжах) къалурун патал инсанриз, ва абуру Аллагьдиз зикир\*(рикIел ва мецел гъун) ийизвач анжах са тIимилдалай гъейри,
143. (Чеб) Жувавай - жув квахьнаваз кьве рикIин яз гьа арадаваз (*имандинни куфрдин*) я ибурук туш ва я муькуьбурук туш. Ва вуж Аллагьди ягъалмишвиле туртIа, гьич жагъидач ваз ам патал рехъ!
144. Эй, инанмишвал авунвайбур! Къачумир куьне кафирар архаяр (куьмекчияр) яз муъминар туна. Квез куь аксина Аллагьдиз ачух делил гуз кIанзавани?
145. Гьакъикъатда мунафикьар ЦIун лап кIаневай къатуна жеда, ва гьич жагъидач ваз абур патал куьмекчи,
146. Анжах чпи туба авуна ва дуьзар хъувуна (*чпин гьал ва амал*) ва Аллагь (Адан дин)«кIевиз кьуна» ва чпин дин Аллагьдиз халис (талукь) авурбур квачиз, - ахьтинбур муъминрихъ галаз жеда. Ва муъминриз Аллагьди чIехи саваб гуда!
147. Куьз я Аллагьдиз квез азаб гун (*вучиз Аллагьди квез азаб гуда кьван*), эгер куьне шукур гъайитIа ва инанмишвал авуртIа?! Ва Аллагь - Шукурлуди, Вири Чизвайди я! **6-жуз. кьил**
148. Аллагьдиз кIандач ван алаз (*кIевиз*) лугьун - пис гафар, анжах вичиз (масада) зулум авурди (яни; *ада* *лагьади*) квачиз. Ва Аллагь - Ван Къведайди, Вири Чидайди я.
149. Эгер куьне хийирдин кар винел акъудайтIа, ва я куьне ам чуьнуьхарайтIа, ва я куьне пис кардилай гъил къачуртIа,- бес гьакъикъатда Аллагь Афивалдайди, Къудратлуди я эхир!
150. Гьакъикъатда чпи Аллагьдихъ ва Адан Расулрихъ кафирвалзавайбур, ва Аллагьдин ва Адан Расулрин арада чаравал тваз кIанзавайбур (*Аллагьдихъ агъуна Расулрихъ агъун тийиз*) ва лугьузвайбур: «Чна бязибурухъ инанмишвалзава ва бязибурухъ чна кафирвалзава» ва гьа арадай рехъ жагъуриз кIанзавайбур,
151. Ахьтинбур - гьабур я кафирар гьакъикъатда, ва Чна кафирриз агъузардай азаб гьазурнава.
152. Ва чпи Аллагьдихъ ва Адан Расулрихъ инанмишвал авурбур, ва абурукай саданни кьванни арада фаркь тун тийизвайбур, - абуруз Ада чпин савабар гуда. Ва Аллагь - Багъишламишдайди, Регьимлуди я!
153. Ктаб - эгьлийри вавай вуна абуруз цавай (*Мусадиз хьиз аламат яз кхьенвай кьулар*) Ктаб авудун тIалабзава. Ва дугъриданни абуру Мусадивай гьадалайни чIехи кар тIалабнай ва лагьанай: «Чаз Аллагь ачухдиз къалура!» ва абур цIайлапанди кьуна (*кьиникь агакьнай*) абурун зулумдиз килигна. Ахпа (Аллагьди абурал чан хкана ва) абуру, (къизилдин) дана (гъуц яз) кьунай (*ибадатиз*) чпиз ачух аламатар (*ишараяр*) атайдалай кьулухъ, ва Чна а кар багъишламишнай. Ва Мусадиз Чна ачух делил ганай.
154. Ва Чна абурун абурун винел ТIу́р-дагъ хкажнай абурун «кьинералди мягькемарнавай икьрар» себеб яз (*ганвай икьрар кьилиз акъудуникай яргъа жедайла, кичIе хьана кьабулун патал*), ва Чна абуруз лагьанай: «Варарай юкь агъузна гьахьа куьн!», ва (мадни) Чна абуруз лагьанай: «Киш къан кар чIурмир куьне!», ва Чна абурувай «кIеви икьрар» къачунай.
155. Ва абуру чпин «кьинералди мягькемарнавай икьрар» чIурун, ва абуру Аллагьдин аламатрихъ (*делилрихъ, ишарайрихъ*) кафирвал авун, ва абуру са гьакьни авачиз Пайгъамбарар яна кьиникь, ва абуру лагьай гафар: «чи рикIер пердеди кIевнава (*ва я* чирвилералди ацIанва)»- себеб яз (Чна абур лянетнава)*.* - Аксина! Аллагьди абурал (*рикIерал*) муьгьуьр гьалчнава чпин куфр себеб яз, ва абуру инанмишвалдач са тIимилбурулай гъейри.-
156. Ва (гьакIни Чна абуруз лянет авуна себеб яз) абурун куфр, ва абуру Марйамакай (*чIуру гафар*) лугьун чIехи буьгьтен яз,
157. Ва абурун гафар: «Дугъриданни, чна «Маси́ѓь» Марйаман хва Иса - Аллагьдин Расул - яна кьена», амма абуру ам (яна) кьенач, ва ам абуру кIарасдал (*шалмандал*) ктIунна (чIемерукдай ва я жидадалди яна) кьенач, абуруз анжах адан ухшар (масадал) гъанай(*яни абуру шалмандал ктIунна чIемерукдай ва я жидадалди яна* *кьейиди Иса пайгъамбар туш, абуру ам Иса хьиз хьана Исадиз ухшар авай маса кас я кьейиди*). Ва гьакъикъатда а кардин гьакъиндай гьуьжетра (*чаравилера*) авайбур дугъриданни шаклувиле ава адан патахъай. Авач абуруз а карда са чирвални, - гиманриз (*буш хиялриз*) табий хьунилай гъейри. Ва кьенвач абуру ам (*чпиз*) якъин аваз (*чпи кьенвайди* *гьам тирди. ва я* Ва кьенвач абуру ам якъиндиз (*гьакъикъатда*)).
158. Туш! Аллагьди ам Вичин патав хкажна. Ва Аллагь - Гзаф Гужлуди (Къудратлуди), Камаллуди я!
159. Ва гьар сад Ктаб-эгьлийрикай адахъ (*Иса пайгъамбардихъ, ва я ам Аллагьди Вичин патав хкажнавайдахъ*) дугъриданни инанмиш жеда ам (*Иса пайгъамбар*, *ва я* *Ктаб-эгьли кас*)рекьидалди, ва Къияматдин Юкъуз ам(*Иса пайгъамбар*) абурал шагьид жеда!
160. Ва зулум себеб яз чувуд-дин гвайбуру авур Чна абуруз гьарамна абуруз (*сифтедай*) гьалал авунвай няметар (*хуш тIуьнар*), ва (гьакIни) абуру Аллагьдин рекьелай гзаф алудуниз килигна.
161. Ва (гьакIни) абуру селем (*файда*) къачун себеб яз чпиз ам къадагъа авунвайтIани, ва абуру гьакь авачиз инсанрин мал - девлетар тIуьрвиляй. Ва кафирриз абурукай Чна азиятлу азаб гьазурнава.
162. Амма «(Ктабдикай) дерин чирвилер авайбуру» (*чирвилера мягькембуру*) абурукай, ва муъминри инанмишвалзава ваз авудна ракъурнавайдахъ ва валай вилик авудна ракъурнавайдахъ, ва (*кьетIендиз къалурзава*) капI кьиле тухузвайбур,- ва закат гузвайбур, ва Аллагьдихъ ва Эхиримжи Йикъахъ агъунвайбур - ахьтинбуруз Чна чIехи саваб гуда!
163. Гьакъикъатда Чна ваз «вагьй\* ракъурна» (кар рикIе туна, «*вагьй*» *- Аллагьди пайгъамбарриз Джабраил малаикдилай ва я маса жуьре ачухарзавай, ракъурзавай, рикIе твазвай* *чирвилер я*) Чна Нугьаз ва адалай гуьгъуьнай хьайи пайгъамбарриз «вагьй\* ракъурайвал». Ва Чна «вагьй\* ракъурна» Ибрагьимаз, Исмаилаз, Исѓьакьаз, Йакъубаз ва «Сихилриз» (Йакъубан веледрикай хьайи цIикьвед сихилрин Пайгъамбарриз), Исадиз, Айубаз, Йунусаз, Гьаруназ ва Сулейманаз. Ва Давудаз Чна «Забур (*Ктаб*)» гана (*багъишна*).
164. Ва (Чна ракъурнай) Расулар чпикай Чна ваз виликдай ахъай авур (*хабар гайи*), ва Расуларни чпикай Чна ваз ахъай тавунвай. Ва Аллагь Мусадихъ галаз рахана рахуналди (гьакъикъатда*, арачи галачиз*).
165. (Чна ракъурна) Расулар шад хабар гудайбур яз (*саваб жедайди инанмишвал авурбуруз*) ва игьтиятлувал авунин хабар гудайбур яз (*азаб жедайди* *кафирвал авурбуруз*) - инсанриз Аллагьдин вилик са делилни (са уьзуьрлу себебни) амукь тийидайвал Расулрилай (*абур* *ракъурайдалдай*) гуьгъуьниз. Ва Аллагь - Гзаф Гужлуди, Камаллуди я.
166. (Эгер Ктаб-эгьлийри вун гьакь тирди шагьидвализ инкар авуртIа) Амма Аллагьди шагьидвалзава Ада ваз авудна ракъурнавайдалди (*вун Адан Расул тирди*), авудна ракъурнава Ада ам Вичин чирвилелди (*ва я* Вичин чирвал аваз), ва (гьакIни) малаикрини шагьидвалзава. Ва бес я Аллагь шагьид яз!
167. Гьакъикъатда, чпи кафирвал авурбур ва (масадбур) Аллагьдин рекьелай алудайбур - дугъриданни абур рекьелай алатнава яргъал алатуналди (*ам ягъалмиш хьанва дуьз рекьикай яргъал ягъалмишвилелди*).
168. Гьакъикъатда, чпи кафирвал авурбур ва зулум авурбур - Аллагь гьич туш ахьтинди, ахьтинбуруз багъишламишдайди ва абуруз дуьз (*яни хийирдин ва я къутармиш жедай*) рехъ къалурдайди,-
169. Анжах Жегьеннемдиз къведай рекьелай гъейри, вичени чеб гьамишалугъ яз амукьдай, эбеди яз! Ва Аллагьдиз а кар ийиз регьят я.
170. Эй, инсанар! Гьакъикъатда куь патав куь Раббидин патай гьахъ гваз Расул атанва, - инанмишвал ая (куьне, ам) квез хийирлу я. Ва эгер куьне кафирвал авуртIа,- (гьакъикъатда Аллагь девлетлу я квекай, *гьич* *муьгьтеж* *туш квез ва куь имандиз*, вучиз лагьайта) гьакъикъатда Аллагьдиз талукь я(*Адан ихтиярда ава* *вири*) цавара вуч аватIани ва чилел вуч алатIани. Ва Аллагь - Вири Чидайди, Камаллуди я!
171. Эй, Ктаб-эгьлияр! Куьне куь диндин карда «кьадардилай артухвал» (*кьадарсузвализ сергьятрилай элячIун*) ийимир, ва лугьумир куьне Аллагьдикай гьахъдилай гъейри затIни. (*Вегьимир куьне Аллагьдал тапарар Адаз велед ава лугьуз… Ада ракъурнавай диндик таб крар кутаз*). Бес «Маси́гь Иса - Марйаман хва» - анжах Аллагьдин Расул я, Марйамал «вегьенвай» (агакьарнавай) Адан «Келима» я, ва Адан патай тир «руьгь» я. Ва бес инанмишвал ая куьне Аллагьдихъ ва Адан Расулрихъ, ва «гъуцар (*ила́гьияр*) пуд ава» лугьумир (куьне)! Куьтягьара (*акъвазара* а кар куьне), - ам квез хийирлу я! Гьакъикъатда Аллагь анжах сад тир Гъуц (*Ила́гьи*) я. Пак я (ва михьи я) Ам Адаз велед хьуникай! Адаз талукь я (*Гьаданбур я*) - цавара вуч аватIани, чилел вуч алатIани (вири). Ва бес я Аллагь арха (*килигдайди, хуьдайди*) яз!
172. Гьич вич вине кьадач (*вичиз лайих тушиз гьисабдач*) «Маси́гьди» (*Иса пайгъамбарди*) вич Аллагьдиз лукI хьуникай, ва «мукьва авунвай» малаикрини. Ва ни вич вине кьуртIа (*вичиз лайих тушиз гьисабайтIа*) Адаз ибадат авуникай ва такабурлувал авуртIа,- Ада вири абур Вичин патав кIватI хъийида.
173. Ва чпи инанмишвал авуна ва диндар амал авурбур лагьайтIа, - абуруз Ада тамамвилелди чпин савабар гуда ва Ада абуруз артухарни ийида Вичин регьимрикай. Ва чпи вич вине кьурбур (*вичиз лайих тушиз гьисабайбур*) ва такабурлувал авурбур, - абуруз Ада азият галай азаб гуда, ва Аллагьдилай гъейри абуруз чпиз арха ва куьмекчи жагъидач.
174. Эй, инсанар! Дугъриданни квез куь Раббидин патай делил атанва, ва Чна квез «ачух нур» (*Къуръан*) авудна ракъурнава.
175. Ва чпи Аллагьдихъ инанмишвал авуна ва ам (*Къуръан*) кIевиз кьурбур лагьайтIа,- Ада абур Вичин патай тир регьимда (*Женнетда*) ва мергьяматда (*бул няметра*)твада, ва Ада абур Вичин патав къведай дуьз рекье твада.
176. Абуру вавай «фетва»\* (къарар акъудун, *ирсдин месэла гьялун*) хабар кьазва. Лагь: «Аллагьди квез «фетва» гузва «диде-буба ва аялар авачиз» кьейи касди тунвай ирс патахъай». Эгер «флан кас» кьейитIа, вичихъ велед (ва диде-буба) авачиз ва адаз вах амукьайтIа - адаз (*вахаз*) ада тунвайдакай зур пай жеда. Ва адаз (фулан касдиз *яни стхадиз*) вири ирс жеда адан (*яни вахан*) эгер ам (*яни вах*) аял (ва диде-буба) авачиз кьейитIа. Ва эгер абур - кьве вах амукьайтIа, абуруз (кьведаз) ада тунвайдан пуд паюникай кьве пай жеда. Ва эгер абур стхаяр (вахар) - (гзаф)итимар ва папар яз хьайитIа, а чIавуз итимдиз кьве дишегьлидиз кьван пай къвезва. Аллагьди квез баян гузва, куьн ягъалмиш тахьун патал. Ва Аллагь гьар са шей чизвайди я!