**Сура: «аль-Анбийа́ъ»**

**21- Сура: «Пайгъамбарар»**

Мергьяметлу, Регьимлу Аллагьдин тIварцIелди!

1. Мукьув хьанва инсанриз абурун гьакь-гьисаб, амма абур (*мушрикар, кафирар адакай*) кьулухъ элкъвенвайбур яз гъафилвиле ава.
2. Гьихьтин цIийи тир «рикIел гъун» (*Къуръандин са аят*) атанатIани абурун патав чпин Раббидин патай, абуру адахъ яб акалзава анжах къугъунар (*ягьанатар*) ийиз,-
3. Чпин рикIер дикъетсуз (*гъафил*) яз. Ва зулум авурбуру (*мушрикри*) чинеба (*гизлемишна*) чинебан меслятар авуна: «Бес ам (*Пайгъамбар*), гьа куьн хьтин инсан тушни?! Бес куьн суьгьуьрдиз (*абуру Пайгъамбарди гваз атанвай Къуръандин аятриз «суьгьуьр» лугьузвай*) табий жедани мегер квез акваз - акваз?»
4. Ада(*Пайгъамбарди*) лагьана: «Зи Раббидиз цавани чилелни гьар са гафуникай чизва; ва Ам - (*вири ванерин*) Ван Къведайди, Вири Чидайди я».
5. Аксина абуру (*мушрикри*) лагьана: «Ам (*Къуръан*) - какахьнавай ахваррин кIватIал я! Эхь (*ва я*: Туш), ам ада къундармишнава! Эхь (*ва я*: Туш) ам - шаир я, бес къуй ада чаз са аламат (*делил*) гъурай, эвелимжибур (*пайгъамбарар аламатар гваз Аллагьди*) ракъурайвал!»
6. Чна абурулай вилик терг авур гьич са хуьрни инанмиш хьаначир (*чпин пайгъамбардивай тIалаб авур* *аламатрихъ ам гъайила*); бес абур (*Меккадавай мушрикар Чна а аламатар ракъурайтIа*) инанмиш жедани?!
7. Ва Чна валай виликни анжах итимар ракъурнай, Чна чпиз вагьй\* ракъурна инандирмишна. - Бес хабар яхъ куьне «чирвилерин - сагьибривай» (*яни виликдай атай Ктабрикай чирвал авай алимривай*), эгер квез чизвачтIа! -
8. Ва Чна абур (*Расулар*) тIуьн нен тийидай беденар яз (*халкь*) авуначир, ва абур эбеди дирибурни (*рекьин* *тийир даим амукьдайбурни*) тушир.
9. Ахпа Чна абуруз (*пайгъамбарриз*) хиве кьурди (*вяд*) кьилиз акъуднай ва Чна абур къутармишнай ва Чаз кIанибурни (*яни* *ва Чна къутармишда Чи Расул ва Чаз кIанзавайбурни - инанмишвал авурбур квекай*), ва исраф\*- авурбур (сергьятар чIурайбур, *таб яз кьур кафирар*) Чна тергнай*.*
10. Гьакъикъатда Чна квез (*куьн патал*), виче квез рикIел гъун (ва квез гьуьрметар, *лайихвал, гьейбатвал*) авай Ктаб авуднава, кьатIузвачни куь акьулди?!
11. Ва гьикьван гзаф хуьрер - (вичин агьалияр) зулумкарар тир - Чна (михьиз) кукIварнай, - ва абурулай гуьгъуьниз Чна маса халкьар арадал гъанай! -
12. Ва абуру (*а хуьрера авай зулумкар агьалийри*) Чи гуж (*азаб*) гьисс авурла,- ингье абур анай (*зарбдиз*) катзава. -
13. Катмир куьн ва элкъвена ахлад квез ганвай гурлувилерин (*бул няметрин*) патав ва куь кIвалериз, белки квевай «хабар кьуртIа» (*ва я*: са шей тIалабайтIа)! -
14. Абуру лагьана: «Агь, «еке мусибат (*лап* *писвал, къати азаб,* *гьалаквал*)» я чаз! Гьакъикъатда, чун зулумкарар тир!»
15. Ва абурун ялвар (*эверунар, тIалабунар*) гьа ам яз амукьна, - та Чна абур (гвенвай) гвен хьиз, (туьхуьрнавай цIай хьиз) «хкахьнавайбур» авуна.
16. Ва Чна цав, чил ва абурун (кьведан) арада авай кьванди гьакI къугъун патал халкьнавайди туш!
17. Эгер Чаз (*велед къачуна*) машгъулат къачуз кIан хьанайтIа, Чна ам Чи патавай\* къачудай, эгер Чна ам ийидайвал тиртIа.
18. Аксина, Чна гьакь табдал гьалчзава, ва ада (*гьахъди*) ам (*къен буш къаб хьиз*) хана кукIварзава ва ингье ам (*таб*)- квахьзава. Ва «еке мусибат (*къати азаб,* *гьалаквал*)» я квез, куьне (*куь Раббидиз*) гузвай сифетриз (*Адакай* *лугьузвай шикилдиз*) килигна!
19. Ва цавара авайбур ва чилел алайбур (вири) Адаз талукь я. Ва Адан патав гвайбуру Адаз ибадат авуниз такабурлувал ийизвач ва абур юргъунни (*галатни*) жезвач.
20. Абуру (Адаз) тасбигьзава\*(*паквалзава* *тариф ийиз*) йифди - югъди (чеб) зайиф тахьана (*акъваз тавуна*)
21. Я тахьайтIа абуру чилелай гъуцар кьунвани чпивайни (*кьейибурал*) чан хкиз жедай?!
22. Эгер анра кьвенани (*цаварани чилел*) Аллагьдилай гъейри маса гъуцар авайтIа, - (а чIавуз)абур кьведни (*цаварни чил*) къайдадай акъатна чIур жедай. Бес, пак я Аллагь - Аршдин\* Рабби, абуру (Адаз) гузвай сифетрикай (*Адакай* *лугьузвай шикилдикай*)!
23. Ада ийизвай крарикай Адавай (садани) хабар кьадач, амма абурувай хабар хкьада (*авур гьар са кардикай*).
24. ТахьайтIа абуру Адалай гъейри (*маса*) гъуцар кьунвани? Лагь: «Гъваш куь ачух делил! Ингье - захъ галайбурун Зикр\* (Къуръан), ва залай вилик хьайибурун Зикр\* (*виликдай пайгъамбарриз атанвай Ктабар - авач анра куьне лугьузвай кардиз са делилни*)». Амма абурун чIехи паюниз гьахъ чизвач ва абур (*адакай*) элкъвенва».
25. Ва валай виликни Чна са Расулни ракъурнач - Чна адаз «Бес авач гъуц (*ибадатдиз лайихлу тир*) Залай гъейри ва (*гьавиляй*) са Заз куьне ибадат ая!» вагьй\*-далди инандирмиш тавуна (*яни Чна* *гьар са Расул* *ракъурна анжах Чна вичиз а кар вагьй\*-далди инандирмишнаваз*)
26. Ва абуру лагьана: «Мергьяметлуда Вичиз велед(ар) къачунва (*абуру малаикар Аллагьдин рушар я лагьанай*)». Пак я Ам! Аксина, (малаикар) - (*Аллагьди чеб Вичиз мукьув авунвай кьакьан дережаяр ганвай*) гьуьрметлу лукIар я.
27. Абур гаф лугьунин карда Адалай вилик физвач (*абуру лугьузва анжах Ада эмирай гафар*), ва абуру Адан эмирдалди амал ийизава.
28. Адаз абуру виликдай вуч авунатIани ва гележегда абуру вуч ийидатIани чизва. Ва абуру анжах - вичин патахъай (*малаикри шафаат авуниз*) Ада разивал гайидан патахъай шафаатвал\* ийизва, ва Адакай кичIевиляй абурук къурху (*кин*) ква.
29. Ва ни абурукай лагьайтIа (*гиман авун яз*): «Гьакъикъатда зунни Адахъ галаз гъуц я»,- ахьтиндаз Чна Жегьеннем эвездиз гуда. Гьа икI -Чна зулумкарриз (*мушрикриз*) эвез (*жаза*) гузва.
30. Ва бес кафирвал авурбуруз акунвачни (*чир хьанвачни*), гьакъикъатда цаварни чил абур кьведни (*сифтедай*) ккIанвай (сагъ) са шеъ тир, ва Чна абур кьведни (сад - садавай къакъудна) чара авунвайди, ва Чна цикай чан алай гьар са шей авунвайди (*яратмишнавайди*)? Бес абуру инанмишвал ийизвачни?!
31. Ва чилел Чна «мягькембур» (дагълар) авуна - абур (*чилел алайбур*) алаз ам галтад тахьун патал, ва анал Чна гьяркьуь «фидай араяр (*куьчеяр*)» авуна рекьер яз, абур дуьз рекье гьатун патал.
32. Ва цав Чна хуьзвай къав яз авуна, амма абур адан (*цавун*) аламатрикай (*рагъ, варз, гъетер - абурал фикир* *тийиз* кьулухъ) элкъвенва.
33. Ва (са) Ам я - йиф ва югъ, рагъ ва варз халкьнавайди. Гьар сада (абуру) фелекда\* (*цавун тагъда*, *вичин гегьенш гьерекатдин рекье*) «сирнавзава».
34. Ва са инсандизни Чна валай виликни (*эй Пайгъамбар*) эбедивал гайиди туш, бес эгер вун кьейитIа гьабур яни даимдиз амукьдайбур?! -
35. Гьар са чанди (*нефсини*) кьиникь дадмишда. Ва Чна куьн пис краралди, хъсан краралди (*хийир - шийирдалди*) синагъламишзава имтигьан яз, ва Чи патав куьн элкъуьрна хкида. -
36. Ва кафирвал авурбуруз вун акурла абуру вун анжах ягьанат яз кьазва: «Гьа им яни куь гъуцарикай (чIуруз) рахазвайди (*куь гъуцар айиб ийизвайди*)?», - (вични) чпи абуру Мергьяметлуди рикIел ва мецел гъунихъ (ваМергьяметлудан Зикр\*- дихъ (*Къуръандихъ*)) кафирвал ийизваз! -
37. Инсан тадивиликай (*тади квайди яз*) халкьнава. - (Мукьвара) За къалурда квез Зи аламатар (*делилар*, *ишараяр*); (гьавиляй) тади кутамир куьне Зак!
38. Ва абуру (*кафирри*) лугьузва: «Мус алукьда а хиве кьунвай кар,- эгер куьн гьахъбур ятIа?»
39. Эгер кафирвал авурбуруз чиз хьанайтIа абурувай чпин чинривай, чпин далуйривай ЦIай къакъуд тежедай вахтуникай ва чпиз са куьмекни тагудайдини - (гьич акъваздачир абур чпин куфрдал ва гьич тади кутадачир абуру азабдик)!
40. Туш! Ам (*Къияматдин Югъ*) абурун патав бейхабардиз къведа ва ада абур серсер (*къах*) ийида,- ва абурувай ам (чпелай) элкъуьриз жедач ва абуруз муьгьлетни хгудач (*туба хъийиз ахгакьдайвал*).
41. Ва дугъриданни валай виликни Расулрикай ягьанатар авунай,- ва абурукай (*Расулрикай*) рахшандар авурбурув гьа чпи ягьанатар авур кар (*азаб*) агакьнай.
42. Лагь (*а азабдин патахъай тади кутазвайбуруз*): «Ни куьн хуьда йифизни, юкъузни Мергьяметлудакай (*Адан азабдикай*)?» Аксина, абур чпин Раббидин Зикр\*- дикай (*Къуръандикай*) элкъвенва.
43. Я тахьайтIа абуруз чеб Чакай хуьз жедай гъуцар авани? Абурувай (*гъуцаривай*) чпивай чпиз куьмек гуз жезвач, ва абур (чеб садавайни) Чакай хуьз (*къутармишиз*) жедач.
44. Туш! Чна абуруз ва абурун бубайризни (няметар) ишлемишдай мумкинвилер гана та абуруз уьмуьр яргъал фена (*ва адалди абур алдатмиш хьанва*). Бес абуруз аквазвачни, Чна къвез чил адан къерехрай тIимиларзавайди (*мушрикар алай чилер Ислам диндин эгьлийри ачухзавайди*)? Бес абур яни гъалиб тирбур?!
45. Лагь: «За квез анжах вагьй\*- далди игьтиятлувал авунин хабар гузва». Ва биши тирдаз (*гьахъдикай яни кафирриз*) эвердин ван къвезвач чпиз игьтиятлувал авунин хабар гузвайлани.
46. Ва (дугъриданни), эгер абурув ви Раббидин азабдикай са жизви пай хкIуртIа абуру гьелбетда лугьуда: «Агь, «еке мусибат (*къати азаб,* *гьалаквал*)» я чаз, гьакъикъатда чун зулумкарар тир!»
47. Ва Къияматдин Югъ патал Чна адалатлу Терезар эцигда, ва са чандизни гьич са куьнинни зулум ийидач. Ва эгер (*гьар са касди авур хъсан ва я пис амал*) хардалдин\* са твар кьван заланвал авайди хьайитIани, Чна ам хкида(\**набатат я дувулар са шумуд хел тир, къен буш хьтин акъвазай тан авай, еке пешер алай, хъипи гъвечIи цуьквер акъудда чебни элкъведай пахладин хьтин тум жедай яргъи шуькIуь кьуд пипIен хьтин сирсилар хьиз, чпяйни гъвечIи чIулав тумар акъатда «хардал» лугьудай*). Ва гьахъ-гьисаб тухузвайбур яз -Чун бес я!
48. Ва гьакъикъатда Чна Мусадиз ва Гьаруназ «Чара ийидайди» (*гьакь табдикай яни Таврат*) гана - «ишигъ (*нур*)» (*дуьз рекьин регьбервал, чирвал*) ва рикIел гъун яз (Аллагьдикай) кичIебуруз,
49. Чпиз, (*чеб садазни такваз*) кьилди авайлани (*ва Ам акунни тийиз*) чпин Раббидикай кичIебуруз, ва чпиз (*Къияматдин*) Сятдикай къурху (*кичI*) авайбуруз.
50. Ва им (*Къуръан*) - берекатлу Зикр\*(«*РикIел Гъун»*) я, Чна ам (авудна) ракъурнава. Бес куьне амни инкарзавани?!
51. Ва гьакъикъатда Чна адалай (*яни Мусадиз ва Гьаруназ «Чара ийидайди» ракъурдалди*) виликни Ибрагьимаз адан къанажагъвал («дуьзвал») ганай,- ва Чаз адакай хъсан чизвай.-
52. Ингье ада вичин бубадиз ва вичин халкьдиз лагьана: «Ибур вуч суьретар (*кIалубар*) я, куьне абуруз икрам (*ибадат*) авун давамзавай?»
53. Абуру лагьана: «Чаз чи бубаяр абуруз ибадат ийиз жагъана».
54. Ада лагьана: «Гьакъикъатда, куьн ва куь бубаяр ачух ягъалмишвиле авай».
55. Абуру лагьана: «Вун чи патав гьакь гваз атанвани, тахьайтIа вун къугъунар (*зарафатар*) ийизвайбурукай яни?»
56. Ада лагьана: «Аксина! Куь Рабби - цаваринни чилин Рабби я Вичи (*вири*) абур халкьнавай, ва зун (*квез*)- а кардиз (*Аллагь сад тирвилиз*) шагьидвал ийизвайбурукай я».
57. Ва (*Ибрагьима лагьана*)*:* «Аллагьдал кьин кьазва! За (гьакъикъатда) куь бутриз са амал акъудда, куьн элкъвена хъфейдалай кьулухъ!»
58. Ва ада абур хана кIусар авуна абурун екеди квачиз, - абур адан патав хтун патал (*хабар кьаз*).
59. (*Ва халкь хтана чпин бутар акурла*) Абуру лагьана: «Чи гъуцариз икI ни авуна? Гьакъикъатда, ам (*гьелбетда*) зулумкаррикай я!»
60. Абуру лагьана: «Чаз Ибрагьим тIвар алай са жегьил абурукай (*акси*) рахаз ван хьанай».
61. Абуру лагьана: «Гъваш кван (куьне) ам инсанрин вилерик (*жемятдин вилик аквадайвал*), абуру шагьидвал авун патал».
62. Абуру лагьана: «Вун яни чи гъуцариз и кар авурди, я Ибрагьим?»
63. Ада лагьана: «Аксина, ам авурди абурун и екеди (*чIехиди*) я, бес хабар яхъ куьне абурувай(чпивай) эгер абур рахазватIа».
64. Ва абур чеб чпихъ элкъвена, ва (садбуру муькуьбуруз) лагьана: «Гьакъикъатда, куьн чеб я зулумкарар!»
65. Ахпа абур «чпин кьилин кукIвахъ элкъвена»(*яни чпин дуьз фикир михьиз дегиш хъувуна чIурувилихъ,* *ва лагьана*): «Дугъриданни ваз чизва абурувай рахаз тежезвайди».
66. Ада лагьана: «Бес куьне Аллагьдилай гъейри квез са куьнинни я менфят я зарар гуз тежезвайбуруз ибадатзавани?
67. Тфу квез ва куьне Аллагьдилай гъейри ибадатзавай затIаризни (*агь, куьн терг хьуй*)! Бес куь акьулди кьатIузвачни?!»
68. Абуру лагьана: «Куьне ам (*цIа михьиз*) куг ва куьмек це куь гъуцариз, эгер куьн (куьмек гун) ийизвайбур ятIа!»
69. Чна лагьана: «Эй цIай, хьухь вун къайивал (*серинвал*) ва саламатвал яз, Ибрагьимаз (*ва ам цIаюнай сагъ-* *саламатдиз ахкъатна*)!»
70. Ва абуруз адаз гьилле (*чIуру къаст*, *амалдарвал*) ийиз кIан хьанай, ва Чна абурукай чпикай лап зиянвал хьайибур авуна.
71. Ва Чна ам ва ЛутI (*адахъ инанмишвал авур, Иракдай*) Чна алемриз берекатлу авунвай чилиз (*Шамдиз*) акъудна къутармишна.
72. Ва Чна адаз Исгьакь (*хва*) багъишна ва (*адалай*) алава яз (*хтул*) Йакъубни, ва (абурукай) вирибурукай Чна диндарбур авуна.
73. Ва Чна абурукай Чи эмирдалди дуьз рехъ къалурзавай имамар (*регьберар*, *чешнеяр*) авуна. Ва Чна абуруз вагьй\* ракъурна инандирмишна: хийирлу крар авун, капI кьиле тухун (*лазим къайдада ва давамвилелди*), закат гун,- ва абур са Чаз ибадатзавайбур тир.
74. Ва ЛутIазни Чна «камаллувал» (*пайгъамбарвал*) ва «илим» (*чирвилер*) багъишна, ва Чна ам «мурдарвилер» ийизавай хуьруькай (*адан* *агьалийрикай*) къутармишна. Гьакъикъатда абур нагьакьан (*гзаф пис*) ксар, фасикьар (*асивилерзавайбур*) тир!
75. Ва Чна ам Чи регьимдик кутуна (*адаз къутармишвал багъишна*),- гьакъикъатда ам диндарбурукай тир!
76. Ва (рикIел гъваш *вуна абурун*) Нугь ада (Чаз) эверай чIавуз (*куьмек тIалабиз*) адалай (*а пайгъамбаррилай*) вилик, - ва Чна адаз жаваб ганай ва амни адан хзанар Чна «чIехи пашманвиликай» къутармишнай.
77. Ва Чна адаз, Чи аламатар (*делилар*) таб яз кьур халкьдикай (хуьнин) куьмек ганай; гьакъикъатда абур нагьакьан халкь (*гзаф пис* *ксар*) тир, ва Чна абур вири батмишарна.
78. Ва (рикIел гъваш *вуна абурун*) Давуд ва (*адан хва*) Сулейман,- ингье абуру (кьведани са) цанвай никIин гьакъиндай дуван ийизвай,- вичиз йифиз са ксарин хпер гьахьнавай (*зиянар ганвай*), ва Чун абурун дувандиз Шагьидвалзавайбур тир.
79. Ва Чна Сулейман а кардин (*дуьз дувандин*) гъавурда туна. Ва гьар садаз (абурукай) Чна «камаллувал» (*пайгъамбарвал*) ва «илим» (*чирвилер*) гана. Ва муьтIуьгъарна Чна Давудаз дагълар адахъ галаз (санал Чаз) тасбигьдайвал\* (*пак ва тариф ийидайвал*) ва къушарни (*абуруни санал тасбигьдайвал*)\*.- Ва Чун (*а кар*) авурбур я (*а кардал* *къудратлу я*). -
80. Ва Чна адаз (*Давудаз*) ракьукай либасар (*кьеркьер*) расдай сенят чирна куьн патал, куьн куь (дявейра) яракьдин гуждикай хуьн патал, бес куьн шукур ийизвайбур яни?!
81. Ва Сулейманаз (*Чна муьтIуьгъарна*) гар - къатиди яз, (ам) адан эмирдалди гьерекатна физвай вич Чна берекатлу авунвай чилел (*яни* *Шамдиз*).- Ва Чун вири крар (*гьар* *са шей*) чизвайбур я.-
82. Ва (*муьтIуьгъарна* *Чна Сулейманаз гьакIни*) шейтIанрикай ам патал (гьуьлуьн) деринриз эвичIзавайбур (*жавагьирар, мержанар акъудиз*) ва абуру (адаз) адалай гъейри маса кIвалахарни ийизвай. Ва Чун абур хуьзвайбур тир (*Сулейманаз муьтIуьгъвиляй экъечI тавун* *патал*).
83. Ва (рикIел гъваш) Айуб, вичин Раббидиз эверай (*ялвармишай*) чIавуз: «Гьакъикъатда зак зарар хкIунва, - бес Вун регьимлуйрин Виридалайни Регьимлуди я эхир!»
84. Ва Чна адаз (*адан дуьадиз, ялвардиз*) жаваб гана, ва адал алай зарарар (*бала́яр*) Чна алудна, ва Чна адаз багъиш хъувуна адан хзанар ва са гьакьванбур абурухъ галаз (мадни), - Чи патай регьим яз, ва рикIел гъун (*несигьат*) яз (*сабур ийиз*) ибадатзавайбуруз.
85. Ва (рикIел гъваш *гьакIни*) Исмаил, Идрис ва Зу-ль-Кифл. Вири (абур) сабурлубурукай тир.
86. Ва Чна абур Чи регьимдик кутуна,- гьакъикъатда абур диндарбурукай тир.
87. Ва (рикIел гъваш) Зу-Ну́н\* («чIехи балугъдин сагьиб» - *Йунус*), - ингье ам хъел кваз фена, ва фикирна ада Чна вичиз дарвал (*четинвал*) тагудай хьиз. - Ва ингье ада зулуматра (*яни* *гьуьлуьн, йифен, балугъдин руфунин къене патан* *мичIивилера*) аваз эверна: «Бес авач гъуц (ибадат авунииз лайихлу тир) Валай гъейри. Лап пак я Вун! Гьакъикъатда, зун зулумкаррикай тир!»
88. Ва Чна адаз (*адан дуьадиз, ялвардиз*) жаваб ганай, ва Чна ам гъамуникай къутармишна. Гьа икI - Чна муъминар къутармишзава.
89. Ва (рикIел гъваш) Закариййа́, (ада) вичин Раббидиз эверай чIавуз: «Рабби! Зун текдиз тамир, бес Вун - ирсдаррин (*варисрикай*) Виридалай Хъсанди я эхир!» (*вири алемар кьейидалай кьулухъни Амукьдакьдайди са Вун я*!)
90. Ва Чна адаз (*адан дуьадиз, ялвардиз*) жаваб гана ва адаз Чна Йагьйа́ (*хва*) багъишна, ва Чна адаз адан паб (акардиз) ярамиш жедайвал гьазурна. Гьакъикъатда абуру хъсан крар ийиз тади ийизвай ва Чаз умудлувилелди ва къурхувилелди (ялвариз) эверзавай, ва абур Чаз умунлубур (*гзаф муьтIуьгъбур, Чакай кичIебур*) тир!
91. Ва (рикIел гъваш *гьакIни*) вичин «диши жинсинин аврат» (*гьаяяр*, *яни «рушвилин михьивал»*) хвейи дишегьли (*Марйам*). Ва Чна адан къенез Чи патай тир руьгьдикай\* уф гана (*Джабраил малаикдилай адан парталдин хуруда авай кьацIай*). Ва Чна ам (*Марйам*) ва адан хва (*Иса*) - алемриз аламат (*ишара, делил*) яз авуна.
92. Гьакъикъатда им (*а пайгъамбарриз тапшурмишнавай диндин крар*) - куь дин я, сад тир дин яз (виридаз), ва (са) Зун я - куь Рабби бес (*гьавиляй*) куьне Заз ибадат ая!
93. Ва абуру чпин (*диндин*) карда чпин арада чаравилер туна (*кIапIалриз пай хьана*)- вири (абур) Чи патав (элкъвена) хкведа.
94. Ва ни вич муъмин яз диндар крар авуртIа, - адан сяйи (*чалишмишунар*) квадардач (*чIур ийиидач*, ва гьакъикъатда Чна ам кхьизва. -
95. Къадагъа эцигнава Чнатерг авур (гьар са) хуьрел абур(*адан агьалияр*) элкъвена хтунал (*и дуьньядиз туба хъувуна диндар амал хъийиз*) (*ва я*: Чна терг авур (гьар са) хуьр абур (*Ахиратда Чи патав*) элкъвена хтун тавун къадагъа авунва). -
96. Ва (та) Йаъджу́джни Маъджу́дж (*абур агалнавай банд*) ахъа авурла абур гьар са тепедилай тадиз къведа (*гишин жанавурар хьиз кьуд патаз чкIида*).
97. Ва мукьвал хьанва гьакь тир «хиве кьунвай кар» (*Къияматдин Югъ*) ва ингье кафирвал авурбурун вилер агалдар хьана (*еке кичI хьана вилер рацIамрихъди хкаж хьана агал тежез*)амукьнава (*ва* *абуру* *лугьузва*): «Агь, «еке мусибат (*къати азаб,* *гьалаквал*)» я чаз! Чун идакай гъафилвиле авай,- аксина, чун зулумкарар тир!»
98. Гьакъикъатда куьн ва куьне Аллагьдилай гъейри ибадатзавай затIар (*бутар ва гьакIни джинрикайни инсанрикайни вичиз масадбуру ибадат авун рази хьайибурни*), Жегьеннемдиз вегьедай (кудай) затIар жеда,- куьн (*вири*) аниз гьахьда.
99. Эгер абур (*куьне Аллагьдилай гъейри ибадат авур затIар*) гъуцар тиртIа, абур аниз (*Жегьеннемдиз квехъ галаз эй мушрикар*) аватдачир,- ва вири (куьн) ана эбеди яз амукьда!
100. Абур (*мушрикар, азабдикай*) ана угь яз (*суза ийиз*) жеда ва абуруз ана ванни хкведач.
101. Гьакъикъатда, чпиз Чи патай виликдай «лап хъсан гьал» кьадар-кьисмет хьайибур - ахьтинбур адакай яргъа авуна жеда,
102. Абуруз адан (*Жегьеннемдин*) - «гьиссдивай кьатIуз жедай» (*яни лап са жизви кьван*) ванерни къведач, ва абур чпин чанариз хуш атай няметра эбеди яз амукьда.
103. Пашманардач абур «лап еке кичIевилини» ва малаикри абур къаршиламишда: « Им - (*виликдай*) квез хиве кьунвай куь югъ я!»
104. Чна цав алчударна кIватIдай юкъуз, кхьинар алай чар луьле хьиз алчудзавайвал (*ва я*: кхьизвайда кхьинар авур чар луьле хьиз элкъуьрзавайвал). ГьикI сифтедай Чна халкь авунатIа (*авачирди арадал гъанатIа*), гьакI Чна абур цIийиз мад яратмиш хъийида (*мад сефер арадал хкида*), - Чна Чал къачунвай хиве кьун яз. Гьакъикъатда Чун (а кар) ийидайбур я (*яни Чун а кар ийиз къудратлу я*).
105. Ва гьакъикъатда Чна, Зикр\* - дилай (*Лавѓь-Маѓьфу́з-да кхьейдалай*) гуьгъуьнизни (*авудна - ракъурай*) Ктабра кхьена: бес чил Зи диндар лукIариз ирс яз жеда.
106. Гьакъикъатда, ида (*Къуръанда*, бес кьадар) агакьарун (*ибрет,ва бес тирвал*) ава, - (дуьз) ибадатзавай ксариз.
107. Ва Чна вун- анжах регьим яз ракъурнава алемриз.
108. Лагь: «Заз вагьй\*- далди инандирмишзавайди анжах са кар я: «бес (гьакъикъатда) куь гъуц (*ила́гьи*) анжах Сад тир Гъуц (*яни* *Аллагь*) тирди», *-* ва яни куьн мусурманар (*муьтIуьгъбур Адаз ихьтин баяндилай гуьгъуьниз*)?»
109. Ва эгер абур кьулухъ элкъвейтIа, лагь: «За квез хабар ганва (*малум авунва*) - сад хьиз яз (*гила, игьтиятвал* а*вунин хабар ганвайла зунни куьнни сад хьиз я а карда*). Ва чизвач заз квез «хиве кьунвай кар» (*азаб*) мукьув гвани, я тахьайтIа яргъа авани. -
110. Гьакъикъатда Адаз гафарикай «ван алаз лугьузвайдини» чизва ва чизва Адаз куьне (*куь рикIера*) чуьнуьхзавайдини (*гизлемишзавайдини*). -
111. Ва заз чидач, белки ам (*квез хиве кьунвай азаб геж хьун*) квез синагъламишун (*имтигьан, фитне*) ва тайин тир вахтуналди метягьрикай\* менфят къачун (*няметар* *ишлемишунин мумкинвал гун*) я жеди».
112. Ада (*Пайгъамбарди*) лагьана: «Рабби! (Чи арада) дуван атIутI гьахъдалди. Ва чи Рабби - Мергьяметлуди, анжах Вичивай (чна) куьмек тIалабдайди я куьне лугьузвай шикилдикай (*таб гафарикай, буьгьтенрикай*)».

**Сура: «аль-Гь́аджж»**

**22 - Сура: «Гьаж»**

Мергьяметлу, Регьимлу Аллагьдин тIварцIелди!

1. Эй, инсанар! КичIе хьухь (квез) куь Раббидикай! Гьакъикъатда Сятдин\* (*Къияматдин*) залзала зурба кар я!
2. Квез ам (*а кар*) акур юкъуз (*зурба кичIдикай*) гьар са хур гузвай дидедин рикIелай фида вичи хур гузвай бала, ва гьар са «кIвачел залан тирда» (*аялдик квай дишида*) вичин аял «вегьеда» (*вахтсуз хада*), ва ваз инсанар пиянбур (*кефлибур*) хьиз аквада, амма абур пиянбур туш, анжах хьи Аллагьдин азаб - гужлуди я!
3. Ва ава инсанрин арада (вичиз) са чирвални авачиз Аллагьдин гьакъиндай гьуьжетар кьазвайди ва (ам) табий жезва гьар са лап муьтIуьгъсуз (*аси тир, сергьятар чIурзавай*) шейтIандиз.
4. Адаз (*шейтIандиз*) кьадар-кьисметнава (*тайинарнава*): бес гьакъикъатда ни ам кумекчи яз кьунватIа(*адаз табий хьанватIа*), гьакъикъатда ам ада рекьяй акъудда (*ягъалмишвиле твада*) ва ам (ада) «Саѓьи́р»\*- дин (*Жегьеннемдин са тIвар -* Ялавдин) азабдиз рекьетвада (*гьалда*).
5. Эй, инсанар! Эгер куьн (*Къияматдин Юкъуз*) чан хкунин гьакъиндай шаклувиле аватIа, бес (*чир хьухь квез*) гьакъикъатда Чна куьн (*куь ата буба Адам*) накьвадикай халкьна, ахпа (*адан несилар*) - стIалдикай, ахпа - лахтадикай (*ивидин*), ахпа - (*са сиве жакьвадай кьван*) якIун кIусуникай суьрет тамам авунвай (*вичел* *инсандин суьрет*  *пайда* *хьанвай*) ва (сифтедайни суьрет) тамам тушир, Чна квез баян гана ачухун патал(*инсан халкь авунин гьалар ва вядеяр, ва Чи къудратлувал*). Ва Чна (мягькемарна) тазва «аялдин кIвалера» (*дидед руфуна*) Чаз кIан хьайибур тайин тир вахтуналди, ахпа Чна куьн акъудзава куьрпе аялар яз, ахпа куьн куь тамамвилихъ (*къуватлу яшдихъ*) агакьдайвал. Ва квекай ава вичин чан (Аллагьди) къахчузвайди (*тамамвилихъ агакьдалди*), ва ава квекай вич (Аллагьди) элкъуьрна хкизвайди уьмуьрдин лап усалвилихъ (*кьуьзуьвилин зайифвилихъ*), адаз чирвилерилай кьулухъ са шейни чир техжедайвал. - Ва ваз аквазва чил кьурагь (бегьерсузди, *чансуз*) яз, амма Чна адал яд авудайла, ингье адак юзун (*гьерекат*) акатзава, дакIуна хкаж жезва ва адай экъечIзава гьар са жуьредин гуьзел (вагуьрчегвиляй лезет гудай) набататар.
6. Ам (*винидихъ къалурнавай вири крара ава делил*) - гьакъикъатда Аллагь са Ам гьахъ (*гьакъикъат*) тирди, ва гьакъикъатда Ада чансузбурал чан гъизвайди, ва гьакъикъатда Ам гьар са шейинал къудратлу тирди,
7. Ва гьакъикъатда (*Къияматдин*) Сят алукьдайди (*къведайди*),- ада са шакни авач,- ва гьакъикъатда Аллагьди сурара авайбурал чан хкидайди!
8. Ва ава инсанрин арада вичи Аллагьдин гьакъиндай гьуьжетар ийизвайди са чирвални авачиз, ва я (дуьз рекьин) регьбервал авачиз ва я нурлу Ктаб авачиз,
9. Ада вичин къвал элкъуьрзава (*гардан патахъарзава* такабурлувализ),- (*вичин гьуьжетралди*) Аллагьдин рекьелай алудун патал. Адаз и дуьньяда агъузвал (*алчахрун*) жеда, ва Къияматдин Юкъуз Чна адав цIай кьуна кунин азаб дадмишиз тада.
10. (*Ва адаз лугьуда*): «Ам - ваз ви гъилери виликдай къазанмишайдаз (*авур* *гунагьриз*) килигна я, ва гьакъикъатда Аллагь - туш (Ам) лукIариз зулум ийидайди (*гунагь авачиз азаб гьич гудач*).
11. Ва ава инсанрин арада (вичи *шаклувиле аваз*, *имандинни* *куфрдин*) «къерехдал алаз» Аллагьдиз ибадат ийизвайди, - эгер адав хийир агакьайтIа ам адалди секин жезва (*давамарзава ибадатун*), ва эгер адан кьилел «мусибатдалди вич имтигьан авун»(*яни* *писвал*) атайтIа ам «кьилин кукIвахъ элкъвезва вичин чинихъди» (*дин гадарзава*),- (адалди) адан гъиляй акъатна и дуьньяни ва Ахиратни (*хийир и дуьньядинни ва Ахиратдинни*) . - Гьам я - ачух зиянвал хьун! -
12. Ада, Аллагьдин ериндал, вичиз я зарар я менфят гуз тежедайдаз (ялвариз) эверзава (*ибадатзава*). Ва гьа ам я - яргъал ягъалмишвал!
13. Ада, вичин зарар адан менфятдилай мукьвал тирдаз ялвариз эверзава (*ибадатзава яни бутариз*). Дугъриданни писди я ахьтин арха ва куьмекчи! Ва дугъриданни писди я ахьтин юлдаш! -
14. Гьакъикъатда Аллагьди, чпи инанмишвал авуна диндар амал авурбур Женнетриз ракъурда чпин кIаникай вацIар авахьзавай. Гьакъикъатда, Аллагьди Вичиз кIан хьайи кар ийизва. -
15. Ни, Аллагьди адаз (*Муѓьаммадаз*) и дуьньядани, Ахиратдани куьмек гудач лагьана фикирзаватIа, къуй ада цавук (*ва я* къавук) еб кутIунрай (вич асмишиз) ахпа (ам) кьатI авурай ва (къуй) килиграй алуд ийидатIа вичин чIуру къастуни (*вичиз*) авай а ажугъ.
16. Гьа икI - Чна ам (*Къуръан*) ачух тир аятар яз авуднава, ва гьакъикъатда (адалди) Аллагьди Вичиз кIаниди дуьз рекьел гъизва.
17. Гьакъикъатда, инанмишвал авурбур, чувуд-дин кьиле тухузвайбур, са́бий-ар, наса́ра-яр\*(*Иса пайгъамбардин дин тухузвайбур яни христианар*), цIайпересар (*аташпересар*) ва (бутариз ибадатиз) ширкзавайбур,- гьакъикъатда Аллагьди абурун арада Къияматдин Юкъуз дуван атIуда. Гьакъикъатда, Аллагь гьар са шейинал (*кардал*) Шагьид я.
18. Бес ваз гьакъикъатда Аллагьдиз - Адаз цавара авайбуру, чилел алайбуру, ракъини, вацра, гъетери, дагълари, тарари, « чилел къекъвезвай чан алай затIари» (*вири* *гьайванри*), ва гзафбуру инсанрикайни сажда ийизвайди акунвачни (*чир хьанвачни*)?!- Ва гзафбур (*инсанрикай*) азабдиз лайихлу хьанва. - Ва вуж Аллагьди «агъузарайтIа», адаз гьуьрмет ийидай садни жедач. Гьакъикъатда, Аллагьди Вичиз кIан хьайи кар ийизва.۩
19. Ибур (*и кьведбур*) - кьве акъажунарзавайбур я чпин Раббидин гьакъиндай гьуьжетарзавай. Бес кафирвал авурбур лагьайтIа, - абуруз ЦIукай парталар атIана гьазурнава, ва абурун кьилерилай виняй ргай яд эличда.
20. Адакди абурун къенера (*руфунра*) авайди цIрада ва хамарни.
21. Ва абуруз (*абур гатун патал, кIашунин кьил галай*) ракьун чумахъар (*ва я*: ракьункъирмажар) гьазурнава.
22. Гьар сеферда абуруз анай - еке гъам авайвиляй - экъечIиз кIан хьайила, абур аниз элкъуьрна рахкурда (*ва абуруз* *лугьуда*): «Дадмиша (*гила куьне*) цIай кьуна кунин (*ва я*: чIехи цIун) азаб!»
23. Гьакъикъатда Аллагьди, инанмишвал авуна диндар амал авурбур чпин кIаникай вацIар авахьзавай Женнетра твада, абур ана къизилдин цамаралди ва гевгьердалди безетмишда ва ана абурун либасар ипекдинбур жеда!
24. Ва абур (*Аллагьди*) рекье туна хъсан келимайрихъ (*ва я*: хъсан келимаяр ван къведай чкади*з*), - ва рекье туна абур Гзаф Тарифлудан (*ва я*: гзаф тариф алай) рекьиз (*Женнетдиз гъидай Исламдин рекьиз*)!
25. Гьакъикъатда, чпи кафирвал авуна Аллагьдин рекьикай ва «Масжидуль-Гьара́мдивай» (*масадбур*) къакъудзавайбур,- вични (*яни* «*Масжидуль-Гьара́м*») Чна вири инсанар патал сад хьиз авунвай - гьа (*гьамиша анавай*) чкадинбурузни ва куьчери ксаризни - (Чна абуруз къати азаб гуда). Ва низ ана (гьахъ туна патахъ) ян гуз кIан хьайитIа зулумвилелди Чна адав азиятлу азаб дадмишиз тада.
26. Ва (рикIел гъваш *вуна абурун*) ингье Чна Ибрагьимаз КIвалин\* (Кябедин) чка къалурна (*ам эцигун патал, ва эмирнай Чна адаз*): «Заз са шейни шерик яз гъимир ва михьи ая Зи КIвал\* (*Кябе - куфрдикай, ширкдикай, бидятрикай, зулумдикай, чиркинвилерикай*): тIава́ф\*-завайбур\* (*Кябедал элкъвезвайбур*), (капIунал ва я адахъ элкъвена дуьа ийиз) акъвазнавайбур, ва руку́ъар\*(*юкь агъузун*) - саждаяр ийизвайбур патал».
27. Ва азан\*це (*ван алаз эверна хабар це*) инсанриз гьаждин гьакъиндай, къведа абур ви патав яхдиз (*кIвачи - кIвачи*) ва я кьелечI якIун гьар са гьайвандал алаз (*девейрал, балкIанрал…*), къведа абур гьар са яргъал рекьерай (*дерин дерейрай*).
28. Абуру атана чпиз менфятар къазанмишун патал, ва Ада чпиз пай яз ганвай мал-гьайванрал Аллагьдин тIвар кьун (*рикIел ва мецел гъун*) патал малум тир йикъара (къурбанддиз тукIвадайла); ва неъ (*куьне*) абурукай ва дарвилевай кесибдизни тIуьн це.
29. Ахпа къуй абуру чпин «гьаждин къайдаяр (*крар*)» тамамаррай, ва къуй чпин (*кьунвай*) незуьрар кьилиз акъудрай, ва (къуй абуру) тIава́ф\* авурай Къадим (Азад\*) - КIвалихъ (*Кябедихъ*).
30. Гьа кар. Ва ни Аллагьдин «(гзаф гьуьрметлу, паквилелди хуьн лазим тир) чIурун виже текъвер крар» гьейбатлу яз кьазватIа, ам адаз (*вичиз*) вичин Раббидин вилик хийирлу я! Ва гьалал авунва квез (*тукIуна нез*) мал-къара, анжах квез (*абурукай гьарам я лагьана Къуръанда*) кIелзавайбур (*гиликьайди ва масадбур*) квачиз. - Бес яргъа хьухь куьн мурдарвиликай бутарин ва яргъа хьухь тапан чIаларикай, -
31. Аллагьдиз гьани́ф\*-бур (*ихласбур, амай вири динрикай элкъвена са Адаз михьиз ибадатзавайбур*) яз, Адаз шерикар гъин тийизвайбур яз. Ва ни Аллагьдиз шерик гъайитIа - на лугьуди ам цавай аватзава ва ам я къушари вегьена кьуна чуьнуьхзава ва я ам къати гару (лап) яргъал чкадиз вегьезва (*яни* *адан мисал вич дуьз рекьикай яргъа хьунин, вич имандин вини дережадай куфрдин лап агъадиз аватунин, ва шейтIанри вири патарихъай ам кьунин карда - ухшар ава цавай аватзавайдан мисалдиз ва ам я* *къушари вегьена* *кьазва ва я ам къати гару тухвана вегьезва са дагьардиз*).
32. Гьа кар. Ва ни Аллагьдин «диндин лишанар» (*къайдаяр*) гьейбатлу яз кьазватIа, гьакъикъатда а кар рикIерин кичIевиликай я (Аллагьдикай).
33. Квез абура (*мал-къарада*) менфятар ава тайин тир вахтуналди(*къурбанддиз* *тукIвадалдини*), ахпа абурун «чка» - Къадим (Азад\*) КIвал (*Кябе*) я (*яни абурун эхир - Меккада тукIун я*).
34. Ва гьар са (*квелай вилик алатай муъминрин*) уьмметдиз Чна «къурбанд ийидай къайда (*ва я*: чка)» тайин авуна,- Ада чпиз пай яз ганвай мал-гьайванрал Аллагьдин тIвар кьун(*рикIел ва мецел гъун*) патал (*къурбанддиз тукIвадайла. Ва я:* Абуруз мал-гьайванар(ризкьи яз) пай Ада ганвайвиляй абуру Аллагьдин тIвар рикIел ва мецел гъун патал). Бес, куь Гъуц (*Ила́гьи*, ибадат авунизиз лайихлу тир) - Сад тир Гъуц (Аллагь) я ва (гьавиляй) са Гьадаз куьн муьтIуьгъ хьухь. Ва шад хабар це умунбуруз (*утанмишбуруз*), -
35. Чпиз Аллагьдин тIвар кьурла абурун рикIериз лап кичIе жезвай, чпин кьилел къвезвайдал(*четинвилерал, мусибатрал*) сабурлувал ийизвай, чпи (*давамвилелди*) капI кьиле тухузвай ва Чна чпиз пай ганвайдакай (*Аллагьдин рекье*) харж ийизвайбуруз.
36. Ва (*чIехи жендекдин*) девеярни (*къурбанддиз*) Чна квез абур Аллагьдин «диндин лишанрикай (*къайдарикай*)» авунва, - абура квез хийир (*менфятар*) ава.- Бес Аллагьдин тIвар яхъ (куьне) абурал -(*тукIун патал*) вилик квай чапла кIвач кутIунна пуд кIвачелакъвазарнавайла,- ва абур чпин къваларалярх хьайила (*тукIуна руьгь акъатайла*) неъ куьне абурукай ва тIуьн це (вичи утанмишвиляйтIалаб тийизвай) кесибдиз ва (игьтияжвал аваз тIалабзавай) кесибдиз. Гьа икI - Чна абур квез муьтIуьгъарна, куьне (*Аллагьдиз*) шукур авун патал.
37. Абурун я якIар я ивияр Аллагьдив гьич агакьдач, амма «кичIевал (Адакай)» куь патай Адав агакьзава. Гьа икI - Ада квез абур муьтIуьгъарнава куьне Аллагьдиз чIехивалтестикьарун (*гун*) патал Ада куьн (дуьз диндин) рекьел гъайивиляй. Ва шад хабар це хъсан кар (*диндар амал*) ийизвайбуруз.
38. Гьакъикъатда Аллагьди инанмишвал авунвайбур (*кафиррикай, душманрикай*) хуьзва. Гьакъикъатда Аллагьдиз гьар са «гзаф хиянаткар», «гзаф инкарвалзавайди» (*няметар, ва я*:кафирвалзавайди) кIандач.
39. Ихтияр ганва чпин аксина (*кафирри*) женг чIугвазвайбуруз (*яни мусурманриз* - *гьабурун аксинани* женгтухуз), - абуруз (*кафирри*) зулум авунвайвиляй. Ва гьакъикъатда Аллагь абуруз куьмек (*гъалибвал*) гунал лап къудратлу я, -
40. Чеб, абуру са гьахъни авачиз (*зулумдалди*) чпин яшамиш жезвай чкайрай акъуднвайбуруз (*вични*) анжах: «Чи Рабби - Аллагь я» (абуру) лугьузвайвиляй. Ва эгер Аллагьди инсанар садбур муькуьбуралди акъвазар тийиз хьанайтIа (*зулум ва чIурувилер акъвазарун патал женг тухуз ихтиярар ган*а), - дугъриданни (*а чIавуз*) - гьуьжреяр, килисаяр, чувудрин ибадатханаяр, мискIинар - чпе Аллагьдин тIвар гзаф кьазвай (*рикIел ва мецел гъизвай*) - михьиз чукIурдай. Ва (гьакъикъатда) Аллагьди дугъриданни куьмек гуда, вичи Адаз (*Адан диндиз*) куьмек гузвайдаз. Гьакъикъатда, Аллагь - Лап Къуватлуди, Гзаф Гужлуди я!
41. Чпи, эгер Чна чпиз чилел гьакимвал (*мумкинвилер, гъиле ихтиярар*) гайитIа - чпи капI кьиле тухудай, закат гудай, дуьз (*хъсан*) кар эмирдай, пис (*нагьакь*) кар къадагъа ийидай. Ва крарин эхир - Аллагьдив гва (*Адан патав хкведа, ва дуьз крариз Ада саваб гуда*).
42. Ва эгер абуру вун (*ви пайгъамбарвал*) таб яз кьуртIа,- бес абурулай виликни (*пайгъамбарар*) таб яз кьунай: Нугьан халкьди, гIад\*-ди ва с́амуд\*-ди,
43. Ва Ибрагьиман халкьди ва ЛутIан халкьди,
44. Ва Мадйандин агьалийри (*Шуайб пайгъамбардин халкьди*); ва Мусани таб яз кьунай, - ва (бес) За кафирриз вахтни хганай, ахпа За абур кьунай (азабдалди). Ва гьихьтинди хьана (Зи) пислемишун (*жазаламишун*)!
45. Ва гьикьван (*гзаф*) хуьрер ава Чна абур терг авунай абур(*-ун* *агьалияр*) зулумкарар тирвиляй,- ингье абур баябан (*инсанар амачиз ичIи*) яз, чпин (ават хьанвай) къаварал цлар ярх хьана (*харапIаяр яз*) ава, ва (*гьакIни* *гьикьван ама* гьазур) ишлемиш тийизвай къуйарни, ва эцигнавай (*мертебайрин* зурба) дараматарни!
46. Бес абуру сиягьатначни (*къекъвеначни*) чилел, абуруз рикIер жедайвал абуралди кьатIудай ва я япар жедайвал абуралди ван къведай (*яни* *ибрет къачудайвал*)?! Гьакъикъатда кар ам хьи - буьркьуь жезвайди акунар (*вилер*) туш, амма буьркьуь жезвайди хурара авай рикIер я.
47. Ва абуру азабдин патахъай вак тади кутазва,- ва Аллагьди Вичин «хиве кьунвай кар» гьич чIурдач (*азаб* *гьелбетда къведа*). Ва гьакъикъатда югъ (*азабдин югъ Ахиратда*) ви Раббидин патав агъзур йис хьиз я куьне ийизвай гьисабдалди.
48. Ва гьикьван (*гзаф*) хуьрер хьана За абуруз вахт хганай (*азаб гежел вегьенай*) чеб зулумкарар яз! Ахпа абур За кьунай (азабдалди), ва Зи патав я (элкъвена) хтун.
49. Лагь: «Эй, инсанар! Гьакъикъатда зун квез анжах, игьтиятвал авунин хабардар я (*баян гана*) ачухардай». -
50. Ва чпи, инанмишвал авуна диндар амал авурбур - абуруз багъишламишун (*гунагьар*) ва багьа пай (*чIехи* *нямет - яни Женнет*) жеда.
51. Ва чпи, Чи «аламатрин» (Къуръандин аятрин) патахъай, (вилик пад кьаз кIанз) абур зайифариз сяйи авурбур (*чалишмиш хьайибур*) - абур «Джаѓьи́м»-дин (*Къати ЦIун*) эгьлияр жеда. -
52. Ва Чна валай вилик ракъурай гьар са Расулди ва Пайгъамбарди (*Аллагьди ракъурай аятар*) кIелдайла, шейтIанди адан кIелуник кутазвай (*чIуру фикир кушкушзавай, пайгъамбарри кIелзавай аятрикай инсанар къакъудун патал*) ва Аллагьди шейтIанди вегьезвайди (*кутазвайди*) квадарзавай, ахпа Аллагьди Вичин аятар мягькемарзава.- Ва Аллагь - Вири Чидайди, Камаллуди я!
53. Ада, шейтIанди вегьезвайди чпин рикIера азар авайбуруз ва чпихъ къван хьтин (*векъи*) рикIер авайбуруз синемишун яз авун патал, ва гьакъикъатда зулумкарар яргъал чаравиле (гьахъдикай, *еке душманвиле*) ава!
54. Ва (*чпиз Аллагьди*) чирвал ганвайбуруз гьакъикъатда ам ви Раббидин патай тир гьахъ тирди чир хьун патал, ва (абуру) а кардихъ инанмишвал ийидайвал ва абурун рикIер адаз умунлу жедайвал. - Ва гьакъикъатда Аллагьди инанмишвал авурбур дуьз рекьеваз тухуда.-
55. Ва кафирвал авурбур адан гьакъиндай шаклувиле аваз амукьда, та(*абурув*) бейхабардиз (*Къияматдин*) Сят агакьдалди ва я абурув «менфятсуз» (*чпиз бедбахт*) йикъан азаб агакьдалди.
56. Гьукум (*ихтиярар, гьакимвал*) а юкъуз (анжах) Аллагьдив жеда ва Ада абурун арада дуван ийида. Ва инанмишвал авуна диндар амал авурбур (*а чIавуз*) няметрин (*гьамишалугъ тир* *хушбахтвилин*) Женнетра жеда.
57. Ва чпи кафирвал авурбур ва Чи аятар таб яз кьурбур,- абуруз агъузардай (*алчахардай*) азаб жеда (*Жегьеннемда*).
58. Ва чпи Аллагьдин рекье гьижра\* авурбур (*куьч хьайибур*), ахпа чеб я яна кьейибур (*кафиррихъ галаз женгина*) ва я (чеб) чпин ажалдик кьейибур,- дугъриданни Аллагьди абуруз хъсан «пай» (*еке няметар*) гуда. - Гьакъикъатда Аллагь - Ам я, паяр гудайбурун виридалайни хъсанди! -
59. Гьакъикъатда Ада абур ракъурда (ахьтин) «гьахьдай чкадиз»- вичелай абур рази жедай (*яни* *Женнетдиз*). Ва гьакъикъатда Аллагь - вири чидайди, милайимди я!
60. Гьа кар. Ва ни вичиз (*зулумкарди*) гайи хьтин жазадалди (*ам*) жазаламиш хъувуртIа, ахпа адаз (*зулумкарди мад*) зулум авуртIа, Аллагьди адаз (*зулум хьайидаз*) дугъриданни куьмек (*гъалибвал*) гуда. Гьакъикъатда Аллагь - Афивал Ийидайди, Багъишламишдайди я!
61. Кар акI я; вучиз лагьайтIа гьакъикъатда Аллагьди (*Вичин къудратлувилелди*) - йиф йикъа твазва ва югъ йифе твазва (*югъ йифен* *эвездай, ва йиф йикъан эвездай яргъи ийизва*), ва (*вучиз лагьайтIа*) гьакъикъатда Аллагь - Ван Къведайди, Вири Аквадайди я!
62. Кар акI я - вучиз лагьайтIа гьакъикъатда Аллагь Гьакь (*Гъуц*) я, ва гьакъикъатда абуру Адалай гъейри ибадатзавай шейэр таб (*чIурувал, батIул*) я, ва (*вучиз лагьайтIа*) гьакъикъатда Аллагь - са Ам я Виридалай Вине Тирди, ЧIехиди!
63. Бес ваз акунвачни гьакъикъатда Аллагьди цавай яд авуднавайди, ва (*адалди*) чил къацуди жезва?! Гьакъикъатда Аллагь вири кьатIузвайди (*юмшагъди*), виридакай хабар авайди я!
64. Са Адаз талукь я цавара авайди ва чилел алайди (*вири*). Ва гьакъикъатда Аллагь - са Ам я Девлетлуди, Тарифлуди!
65. Бес ваз акунвачни гьакъикъатда Аллагьди чилел алай (*вири*) шейэр квез муьтIуьгъарнавайди, ва гимиярни - Адан эмирдалди гьуьлелай фад физвайди, ва Ада цав чилел аватуникай кьунва (*хвенва*) - анжах Адан ихтиярдалди. Гьакъикъатда, Аллагь инсанар патал - Юмшагъди (*Вичин лукIарин Язух Къведайди*)*,* Регьимлуди я!
66. Ва Ам я квел (*сифте*) чан гъайиди, ахпа (Ада) куь чан къахчузва, ахпа (Ада) квел (*мад*) чан хкида. Гьакъикъатда инсан - гзаф инкардайди я!
67. Гьар са уьмметдиз Чна «диндин крар-къайдаяр» (*ва я*: ибадатрин чкаяр) тайин авунва - абуру адалди амал ийизва. Ва къуй абуру (*мушрикри*) вахъ галаз гьич гьуьжет тавурай и карда (*Аллагьди ваз эмирнавай диндин крарин, къайдайрин, ибадатдин гьакъиндай*). Ва эвера вуна (*инсанриз*) ви Раббидихъ,- гьакъикъатда вун дуьз рекьел (*гьахъ диндал*) ала!
68. Ва эгер абуру вахъ галаз (*гьахъсуз*) гьуьжет авуртIа, (вуна *анжах*) лагь: «Аллагьдиз хъсан чизва куьне ийизвай крарикай!»
69. Аллагьди Къияматдин Юкъуз, куьн чара хьайи крарин гьакъиндай куь арада дуван ийида.
70. Бес ваз чизвачни Аллагьдиз цава авайдакай ва чилел алайдакай гьакъикъатда чизвайди?! Гьакъикъатда ам (*вири*) - Ктабда (*«Хуьзвай Кьулуна»*) ава. Гьакъикъатда, ам - Аллагьдиз регьят я!
71. Ва абуру Аллагьдилай гъейри - Ада чпин гьакъиндай са делилни авуд тавунвай затIариз ва чпиз абурун гьакъиндай са чирвални авачир шейэриз, ибадатзава. Ва жедач зулумкарриз куьмекчи!
72. Ва абуруз Чи аятар кIелайла ачухбур яз, ваз чир жеда кафирвал авурбурун чинрай такIанвал (*ажугълувал*), абур чпиз Чи аятар кIелзавайбурал тепилмиш жез гьазур я. Лагь: «За квез хабар гудани гьадалайни пис вуч ятIа квез? - (*Гьадалайни писди квез*) ЦIай я, Аллагьди кафирвал авурбуруз хиве кьунвай. Ва гьикьван пис чка я ам элкъвена хкведай!»
73. Эй, инсанар! Мисал гъанва - бес куьне адахъ (хъсандиз) яб акала! Гьакъикъатда, куьне Аллагьдилай гъейри (тIалабунариз) эверзавайбур (*куьне* *ибадатзавай гъуцар*) - абурувай тIветI кьванни гьич халкь ийиз жедач, гьатта абур (*вири гъуцар*) а кар патал кIватI хьайитIани! Ва эгер тIветIре абурувай са шеъ къакъудайтIани, абурувай ам адавай къутармишизни жезвач. Кар тIалабзавайдини (*гъуцариз ибадатзавайди*) зайиф я ва нивай тIалабзаватIа гьамни (*гъуцар* *чебни*. *Ва я*: зайиф я кар тIалабзавайдини *- яни гъуц тIветIревай къахкъудиз,* ва зайиф я нивай тIалабзаватIа гьамни*- яни тIветIни*)! (*Ва бес гьикI куьне ахьтин зайифбур гъуцар яз кьазва?!*)
74. Абуру Аллагьдиз Адан гьакъикъи (*лазим тир*) къадир (дережа) ганач (*абуруз* *Адан ЧIехивилин къадир чир хьанач, - Адаз шерикар гъиз!*). Гьакъикъатда, Аллагь - Къуватлуди (*вири затIар халкь авур*), Гзаф Гужлуди я!
75. Аллагь я хкязавайди расулар малаикрикайни, инсанрикайни. Гьакъикъатда Аллагь - Вири Ванер Къведайди, Вири Аквадайди я!
76. Адаз абурун вилик квайдини (*абуруз гележегда жедайдини*) ва абурун кьулухъ галайдини (*абурулай* *гуьгъуьниз жедайдини*) чизва. Ва Аллагьдин патав (*вири*) крар элкъвена хкида.
77. Эй, инанмишвал авунвайбур! Руку́ъ\*(*кпIуна* *юкь агъузун*) ая (куьне), сажда ая (куьне), ибадат ая (куьне) куь Раббидиз, ва хийирлу крар ая - квез агалкьунар хьун патал! **۩**
78. Ва джигьад\*твах (женг чIугу) куьне Аллагь патал Адаз лайихлу джигьаддалди (женг чIугуналди). Ада куьн хкянава (*вирибурукай Вичин дин кьиле тухуз*) ва авунвач Ада квез динда са четинвални, - куь буба Ибрагьиман дин-ни яз. Ада (*Аллагьди*) квез «мусурманар» лагьай тIвар гана виликдайни (*и Ктабдилай виликни*) ва инани (*Къуръандани*),- (*Ада куьн хкяна и дин кьиле тухуз*) Расул (*Пайгъамбар*) квел шагьид хьун патал, ва куьн шагьидар хьун патал инсанрал. Гьавиляй (куьне) капI кьиле твах, закат це ва Аллагь «мягькемдиз яхъ» (*Ам куьмекдиз къачу, Адал таваккул\* ая, Адавай къутармишун, хуьн тIалаба*), Ам я куь Арха (*Хуьдайди*, *Куьмекчи*). Ва гьикьван хъсанди я а Арха, ва гьикьван хъсанди а Куьмекчи!