**Сура: «аль-Къасас»**

**28 - Сура: «Кьиса»**

Мергьяметлу, Регьимлу Аллагьдин тIварцIелди!

1. ТIа́, си́н, ми́м.
2. Ибур - ачух (ва вичи гьахъ ачухарзавай) Ктабдин аятар я.
3. Чна ваз кIелзава Мусадин ва фиръвандин (зурба) хабардикай гьакь яз - инанмишвалзавай ксар патал.
4. Гьакъикъатда, фиръаванди такабурлувална (*вич* *вине кьуна, Мисрдин*) чилел ва (ада) адан агьалияр кIапIал-кIапIал авуна, зайифариз абурукай са десте; абурун рухваяр (ягъиз) рекьизвай ва абурун дишегьлияр чан алаз тазвай. Гьакъикъатда ам чIурувилер ийизвайбурукай тир.
5. Ва Чаз кIанзавай нямет гуз чеб (*фиръаванди*) зайифвиле ттунвайбуруз ва (Чна) абурукай башчияр(*хийир карда кьиле жедайбур*) ийиз, ва (Чна) абурукай (гьакимвилин) варисар ийиз,
6. Ва (Чна) абуруз чилел мумкинвилер (такьатар) гуз (*абурун* *гьакимвал мягькемариз*), ва (Чна) фиръавандиз ва Гьа́ма́наз ва абурун (кьведан) кьушунризни къалуриз - чпи абурукай игьтиятвалзавай (*кичI авай*) кар.
7. Ва Чна Мусадин дидедиз инандирмишна (*адан рикIе ттуна*)\*: «Бес хур це вуна адаз (*са кьадар вахтунда*), ва ваз адан патахъай кичIе хьайитIа, (вуна) ам вегь (*кIарасдин сундухда туна Нил*) вацIуз ва кичIе жемир (ваз) ва пашманни жемир (вун), гьакъикъатда Чна ам ви патав (элкъуьрна) хкида ва (Чна) ам (ракъурнавай) Векилрикай ийида».
8. Ва ам фиръавандин (*нуькерриз жагъана*) хзанди къахчуна, чпиз адакай душман ва пашманвал жедайвал. Гьакъикъатда фиръаван ва Гьа́ма́н ва абурун (кьведан) кьушунарни - гунагькарар тир.
9. Ва фиръавандин папа лагьана: «(Им) - зазни ваз вилерин шадвал я. Куьне ам рекьимир! Белки чаз ада менфят гун, ва я чна ам хвавиле къачун». Ва абуруз (*а кардикай*) хабар авачир.
10. Ва Мусадин дидедин рикI ичIи хьана. (Гьакъикъатда) ам а кар (*а аял вичин хва тирди*) ашкара ийиз (*винел* *акъудиз* лап) мукьвал тир эгер Чна адан рикI мягькемарначиртIа, ам (*Чи Гафунихъ*) инанмишбурукай хьун патал.
11. Ада (*дидеди, сундухдаваз вацIуз вегьедайла*) адан (*Мусадин*) вахаз лагьана: «Адан геле къекъуьгъ!» Ам яргъалай килигиз хьана адаз, ва абуруз хабарни авачир (*ам адан вах тирдакай*).
12. Ва адалай вилик Чна адаз маса хур гузвайбур къадагъа авунай. Та ада (*Мусадин* ваха) лагьана: «Къалурдани за квез (са) кIвалин хзан адахъ гелкъведай квез - чебни адаз хъсанвалдайбур яз?»
13. Ва (*гьа икI*) Чна ам вичин дидедин патав хкана, адан (*дидедин*) вилиз хуш (*секинвал*) хьун патал ва ам перишан тахьун патал, ва (адаз) чир хьун патал гьакъикъатда Аллагьдин гайи Гаф - гьакь тирди, амма абурун (*мушрикрин*) чIехи паюниз чизвач (*а кар*)!
14. Ва ам (*Муса,* *къуватдин*) тамамвилихъ агакьайла ва адаз (*акьулдин*) камилвал хьайила, Чна адаз камаллувал ва илим (*чирвилер*) гана. Ва гьа икI - Чна хъсанвилер ийизвайбурув эвез агакьарзава.
15. Ва гьахьна ам шегьердиз адан агьалийрин патай гъафилвал хьанвай чIавуз, ва ана адаз кьве итим кикIиз (*къалда аваз*) жагъана: им - вичин «(терефдарин) кIапIалдикай» (*бану-Исраилрин* *жемятдикай*) тир, ва им - адан душманрикай (*къибтIий-рикай*). Ва адан «(терефдарин) кIапIалдикай» тирда адавай душманрикай тирдан аксина куьмек тIалабна. Ва Мусади ам яна гъутув, ва адан чан хкудна (*кьена*). Ада (*Мусади*) лагьана: «Им - шейтIандин амалдикай я, гьакъикъатда ам - (*инсандиз*) рекьяй акъуддай, ачух душман я».
16. Ада лагьана: «Рабби! Гьакъикъатда за жуваз зулум авунва, бес багъишламиша (Вуна) заз!» - ва Ада багъишламишна адаз. Гьакъикъатда Ам я - Багъишламишдайди, Регьимлуди!
17. Ада лагьана: «Рабби! Вуна заз (и) няметар гайивиляй, зун гьич садрани тахсиркарриз (*гунагькарриз*) куьмекчи жедач!»
18. Ва (пакамахъ) ам шегьерда кичI аваз хьана, вилив хуьз (*хабар*), ва ингье, накь куьмек тIалабайда адаз мад (куьмекдиз) гьарайзава. Мусади адаз лагьана: «Гьакъикъатда вун ачух ягъалмиш кас я».
19. Ва адаз (*Мусадиз*) чпиз кьведаз душман тирдаз гуж ийиз (*ягъиз*) кIан хьайила, ада (*куьмек тIалабай чувудди, кичIе хьана Мусади вич ядай хьиз*) лагьана: «Я Муса! Ваз зунни рекьиз кIанзавани, вуна накь кас кьейивал? Ваз анжах зулумкар (*яни* *гужардай*) кас жез кIанзавайди я чилел, ва ваз (*кьведан арада*) меслят ийидайбурукай жез кIанзавайди туш».
20. Ва шегьердин виридалайни яргъал патай (*къерехдай*) тади кваз са итим атана ва ада лагьана: «Я Муса! Гьакъикъатда, вилик-кьиликксари меслятарзава ви патахъай, вун яна рекьин патал, бес экъечI(вун *шегьердай*), гьакъикъатда зун ваз хъсан несигьатчийрикай (*хъсан* *меслят къалурзайбурукай*) я!»
21. Ва ам кичI кваз, вилив хуьз (*мукъаятвализ*) - экъечIна анай. Ада лагьана: «Рабби! Зун зулумкар ксарикай къутармиша!»
22. Ва (ам) Мадйан гьалтдай патахъ рекье гьатайла ада лагьана: «Белки, зи Раббиди заз дуьз рехъ къалурин».
23. Ва ам Мадйандин йицел (*къуйдал*) атайла, адаз анал инсанрин (чIехи) жемят алаз жагъана (*мал-къарадиз*) яд гузвай, ва жагъана адаз абурукай са тIимил яргъал хьиз кьве дишегьли (кьведани *чпин гьайванар йицел атуникай*) чукуриз (*акъвазариз*). Ада лагьана: « Вуч кар я куьди?» Абуру (кьведа) лагьана: «Чна (*чи гьайванриз*) яд гузвай туш та чубанри (*чпин гьайванар*) йицелай элкъуьрна хутахдалди, ва чи буба еке яш хьанвай кьуьзек я».
24. Ва ада (*Мусади* *гьайванриз*) яд гана абур (кьвед) патал, ахпа (ам элкъвена тарцин) хъендик хъфена, ва лагьана: «Рабби! Гьакъикъатда зун Вуна заз авудай (хьтин) хийиррихъ (гзаф) муьгьтеж я».
25. Ва адан патав а кьве дишегьлидикай сад, регъуьвилелди къекъвез, атана лагьана: «Гьакъикъатда зи бубади вуна чун патал (*гьайванриз*) яд гунин гьакъи хгун патал ваз, эверзава ваз». Ва ам (*Муса*) адан (*абурун* *бубадин*) патав атана адаз (вичин) кьиса ахъайала, ада лагьана: «КичIе жемир, вун зулумкар ксарикай къутармиш хьана!»
26. А кьведакай сада лагьана: «Зи буба! Вуна ам ижарада (*гьакъидихъ*) кIвалахиз яхъ, гьакъикъатда вуна ижарада (*кирида*) кьадай виридалайни хъсанди - къуватлуди, ихтибарлуди я эхир».
27. Ада (*абурун* *бубади*) лагьана: «Гьакъикъатда, заз вун и зи кьве рушарикай садал эвленмишиз кIанзава, вуна заз гьакъидихъ муьжуьд йисуз кIвалах ийида лагьай шартIуналди. Ва эгер вуна цIуд йис тамамарайтIа, ам ви патай (хъсанвал) я, ва заз ваз четинариз кIанзавач, ва ваз зун «ин ша Аллагь» (*эгер* *Аллагьдиз кIан хьайитIа*) дугърибурукай яз жагъида».
28. Ада (*Мусади*) лагьана: «Ам (*а кар*) - зини ви арада (икьрар) я; а кьве вахтуникай (*муддатдикай: муьжуьд ва я цIуд йис*) гьим за тамамарайтIани, заз зулум жедайвал (*ахпа мад артухрун*) тахьурай. Ва Аллагь - чна лугьузвай кардиз къаюм (*шагьид*) я.
29. Ва Мусади а вахт (*цIуд йис*) кьилиз акъудна куьтягьайла ва (ам) вичин хзанни галаз (*Мадйандай Мисрдиз*) рекье гьатайла, адаз ТIур (дагъ) галай патахъай цIай гьиссна (*акуна*). Ада вичин хзандиз лагьана: «Куьн (инал) акъваз, гьакъикъатда за цIай гьисснава (*акунва*), белки за квез анай са хабар хкин ва я цIун са цIукI (*цIай квай* *кIарас*), куьне (*адалди*) чими ийидайвал».
30. Ва ам адан (*цIун*) патав атайла, адаз дередин эрчIи патай (*къерехдай*) берекатлу чкадал алай тарарин патахъай, эверна: «Я Муса! Гьакъикъатда, Зун - Аллагь я, алемрин Рабби!
31. Ва гадара жуван аса!» Ва адаз ам юзаз акурла на лугьуди ам (зиринг) илан (*фад юзадай эркек мурдар*) я - ам кьулухъ хьана элкъвена катна ва ам (мад) кьулухъ элхкъвенач. (*Аллагьди лагьана*): «Я Муса! Элхкъуьгъ (*сифте чкадал хъша*), ва кичIе жемир, гьакъикъатда вун саламатвиле авайбурукай я!
32. Ттур (вуна) жуван гъил парталдинни хурун арадай (*хъуьчIуьк кутур*) - ам анай (лап) лацудаказ са зиянни (*азарни*) квачиз ахкъатда, ва «агуда вуна ви лув\* (*гъил*) жував - кичIевиликай» (*ам алудун патал*). Абур кьведни - фиръавандиз ва адан вилик-кьилик квай ксариз ви Раббидин патай кьве ачух делил я. Гьакъикъатда, абур фасикь (*муьтIуьгъсуз*) ксар я».
33. Ада лагьана: «Рабби! Гьакъикъатда за абурукай са нефес (*кас*) кьенва ва заз абуру зун рекьиз кичIезва.
34. Ва зи стха Гьарун, ам залай фасагьатлу я мециз, бес (Вуна) ам захъ галаз рекье тур куьмекчи яз, зун тестикьариз (*зи гьахъ кардиз баян гуз*). Гьакъикъатда, заз абуру зун табдай кьаз кичIезва».
35. Ада лагьана: «Чна «мягькемарда ви гъил»\* (\*къуьнелай кьуьнтелди чка *- яни* къуватлу ийида вун) ви стхадалди, ва Чна квез (кьведаз) делил (*аламат*) ийида (*фиръавандин ва адан халкьдин вилик*) ва абурувай квев агакьариз жедач (*писвал ийиз*). Чи аламатралди (*делилралди*) куьн (кьведни) ва квез (кьведаз) табий хьайибурни - гъалиб жеда».
36. Ва абурун патав Муса Чи ачух тир аламатар (*делилар*) гваз атайла, абуру лагьана: «Им - анжах къундармишнавай суьгьуьр я. Ва (*вуна эверзавай*) и кардикай чаз чи эвелимжи бубайрин арадани (*девирдани*) ван хьайиди туш».
37. Ва Мусади лагьана: «Зи Раббидиз лап хъсан чизва Адан патай (дуьз рекьин) регьбервал гваз вуж атанватIа, ва низ (Ахиратдин) Мескенда хъсан эхир жедатIа. Гьакъикъатда, зулумкарриз агалкьунар (гьич) жедач!»
38. Ва фиръаванди лагьана: «Эй, вилик-кьилик квай ксар! Заз квез залай гъейри маса гъуц аваз чидач. КуькIуьра кван заз (цIай), я Гьа́ма́н, палчухдин винел (*акъугъарна* *кирпич атIудайвал*) ва эцига заз кьакьан минара (*лап* *кьакьан дарамат*) белки зун (хкаж хьана) Мусадин Гъуцдиз килигин. Ва гьакъикъатда за ам тапархъанрикай я лагьана гиманзава (*фикирзава*)».
39. Ва лап еке такабурлувална ада ва адан кьушунри чилел са гьакьни авачиз, ва фикирна абуру чеб Чи патав элкъуьрна хкин тийидай хьиз.
40. Ва Чна ам ва адан кьушун (жазадалди) кьуна ва Чна абур гьуьлуьз гадарна (*батмишарна*). Бес килиг (вун), зулумкаррин гуьгъуьнин гьал (*эхир*) гьихьтинди хьанатIа!
41. Ва Чна абурукай башчияр авуна (*кьиле акъвазнавай ксар авуна чпин чIуру амалралди масадбуруз*) ЦIуз эвер гузвай, ва Къияматдин Юкъуз абуруз са куьмекни гудач.
42. Ва и дуьньяда Чна абурун гуьгъуьна лянет ттунва, ва Къияматдин Юкъуз абур пислемишнавайбурукай (*русвагьна* *алчахарнавайбурукай*) жеда.
43. Ва гьакъикъатда Чна Мусадиз Ктаб багъишна (*вични*) Чна эвелимжи уьмметар терг авунвайдалай кьулухъ, инсанриз «чпелди дуьз рехъ (*гьакь*) аквадай (*кьатIудай*) ачух делилар» яз, ва (дуьз рекьин) регьбервал ва регьим яз,- абуру рикIел гъун патал.
44. Ва вун Чна Мусадин хиве а кар (*пайгъамбарвал*) эцигдайла (*а* *дагъдикай*) рагъакIидай патал алачир, ва вун (а кардиз) шагьидрикайни тушир.
45. Ва бес Чна (маса) уьмметар арадал гъана (*Муса пайгъамбардилай кьулухъ*)- ва абуруз уьмуьр (*девир*) яргъал фена (*ва* *абуру рикIелай алудна Аллагьдин эмирар*). Ва вун Мадйандин агьалийрин арада (яшамиш) хьаначир абуруз Чи аятар (*Ктабдай*) кIелиз, амма Чун я (*вун расул яз*) ракъурайбур (*яни Чун я ваз вагьй\*- ракъурна хабар гайиди а крарикай*).
46. Ва гвачир вун ТIур - (*дагъ*) дин къвалав Чна (Мусадиз *кьвед лагьай сефер - яхцIур йикъан* *кардиз*) эвер гайила,- амма хьи - (*Чна вун ракъурна расул яз*) регьимлувал яз ви Раббидин патай, вуна чпин патав валай вилик игьтиятлувал авунин хабар гудайди татанвай халкьдиз игьтиятлувал авунин хабар гун патал, белки абуру рикIел гъин (несигьат *ва дуьз рекьел къвен*)!
47. Ва эгер тахьанайтIа, абурун кьилел чпин гъилери къазанмишайдаз (*авур ширкдиз*) килигна мусибат (*азаб*) атун ахпани абуру лугьун: «Рабби! РакъурнайтIа Вуна чи патав Расул чун Ви аятриз табий жедайвал ва чун муъминрикай жедайвал» (*ракъурни ийидачир Чна вун Расул яз абурун патав, амма хьи - ракъурна абуруз уьзуьр амукь тийидайвал*).
48. Ва абурун патав гьакь (*Пайгъамбар Къуръан гваз*) атайла Чи патай, абуру лагьана: «ГанайтIа адазни, Мусадиз гайи хьтинди!» Бес абуру Мусадиз гайидахъ кафирвалначирни виликдай? Абуру лагьана: «Им сада-садаз куьмекзавай кьве суьгьуьр я» (*яни Къуръан ва Таврат*) ва лагьана абуру: «гьакъикъатда чна гьар садахъ (абурукай) кафирвалзава».
49. Лагь: «Гъваш куьне (маса) ктаб Аллагьдин патай вич и кьведалай (*Къуръандилайни Тавратдилай*, дуьз рекьин) регьбервилиз мадни дуьзди - ва зун адаз табий жеда, эгер куьн гьахъбур ятIа!»
50. Ва эгер абуру ваз жаваб тагайтIа (*яни* *ахьтин ктаб тагъайтIа*), бес чир хьухь ваз, абур анжах чпин гьевесриз табий хьанвайди. Ва вуж я мадни гзаф ягъалмишвилевайди (*вичихъ*) Аллагьдин патай са регьбервални авачиз вичин гьевесриз табий хьанвайдалай?! Гьакъикъатда, Аллагьди зулумзавай ксар дуьз рекьел гъидач!
51. Ва гьакъикъатда Чна абуруз (баян гана) ачухарнава (*ва я*: сад-садахъ гилигна сад авунва) Гаф (*Къуръан*) абуру рикIел гъун (*ибрет къачун*) патал.
52. Чна чпиз адалай (*Къуръандилай*) вилик Ктаб багъишайбуру (*яни дуьз рехъ тухузвай Ктаб- эгьлийри*),- абуру адахъ инанмишвал ийизва.
53. Ва абуруз ам кIелайла, абуру лугьузва: «Чун адахъ инанмиш хьанва! Гьакъикъатда, ам чи Раббидин патай тир гьахъ я, гьакъикъатда Чун адалай виликни мусурманар (*Аллагь сад тирди тестикьариз расулриз муьтIуьгъбур*) тир».
54. Ахьтинбуруз чпин саваб кьве сефер (артух) гуда абуру сабур авурвиляй, ва абуру хъсан кардалди пис кар алудзава, ва абуру Чна чпиз ганвай пайдикай (*хийирлу рекьера*) харжни ийизва.
55. Ва чпиз лагълагъдин ван хьайила, абур адакай (патахъ) элкъвезва ва лугьузва: «Чаз чи - амалар (*крар*) жеда, квез - куь амалар. Саламатвал квез (*чна куь писвилиз жаваб гудач*)*,* ва кIанзавач чаз авамбур (-*ун рехъ*)».
56. Гьакъикъатда, вавай ваз кIан хьайиди дуьз рекьел гъиз жедач, амма Аллагьди Вичиз кIан хьайиди дуьз рекьел гъида. Ва Адаз виридалайни хъсан чизва дуьз рекьиз виже къведайбур (*ярамишбур*).
57. Ва абуру (*Меккадавай мушрикри*) лагьана: «Эгер чун вахъ галаз (санал) дуьз рекьиз табий хьайитIа (*амай* *мушрик - арабар чаз аксиз экъечIда ва*) чун чи чилелай «вегьена кьуна хутахда (*есирда кьуна*)». Бес Чна абуруз «Къадагъа алай» саламат (уьлкведа *- Меккада*) мумкинвилер (*къуватар*) ганвачни, вичизни гьар са шейинин емишар кIватIиз гъизвай, Чи патай тир ризкьи яз? Амма абурун чIехи паюниз чизвач (*а кардин гьакъикъат*).
58. Ва гьикьван (гзаф) хуьрер Чна тергнай чпин (*хъсан гьалдин*) яшайиш патахъай такабурлувал авур (*няметриз инкарвализ шукур тигъиз кафирвал авур*)! Бес ингье - абурун мескенар (*кIвалер*) чпе абурулай гуьгъуьниз (яшамиш жез) садни ацукь тавунвай (*несилар гьич амачиз*), са тIимилдалай гъейри. Ва Чун хьана (*а хуьрерин*) варисар.
59. Ва (гьич) туш ви Рабби хуьрер тергдайди, та (Ада) абурун виридалай кьилинда (*кьилин хуьре*) Чи аятар кIелдай Расул рекье твадалди. Ва Чна хуьрер терг авур туш, - анжах абурун агьалияр зулумкарар тирла (*квачиз*)!
60. Ва вуч шей квез ганватIани ам дуьньядин уьмуьрдин «алатна фидай (*фана*) нямет» ва адан гуьрчегвилер я, ва Аллагьдин патав гвайди (*Ада Ахиратда гьазурнавайди*) лапни хъсанди ва лапни яргъалди (*гьамишалугъ*) амукьдайди я. Бес кьатIузвачни куь акьулди?!
61. Бес вичиз Чна хъсан хиве кьун хиве кьунвайди (*Чна вичиз Женнет гуда лагьана гаф ганвай* *муъмин кас*) - ва ам адал (*дугъриданни*) гьалтни ийида - Чна вичиз дуьньядин уьмуьрдин «алатна фидай (*фана*) няметар» гайидахъ ахпани вич Къияматдин Юкъуз (гьисабдиз) хканвайбурукайни жедайдахъ галаз сад хьиз жедани?!
62. Ва а Юкъуз Ада абуруз эверда ва лугьуда: «Гьинава Зи шерикар куьне (гьакI я лугьуз) тестикьарай (*гиман авур*)?»
63. Чпел (*азабдин*) Гаф тестикь хьайибуру лугьуда: «Чи Рабби! Ингье абур, чна (*чеб* дуьз рекьикай) ягъалмишвиле турбур. Чна абур ягъалмишвиле ттуна чун (чебни) ягъалмишвиле хьайивал. Ви патав чун (абурукай) элкъвезва (*яргъа жезва*); абуру чаз ибадат авур тушир (*чун шерикар тушир*)».
64. Ва лугьуда (*мушрикриз*): «Эвера (куьмекдиз) куь шерикриз!» Абуру абуруз эверда, амма абуруз жаваб гудач (абуру), ва (*а чIавуз*) абуруз (Ахиратдин) азаб аквада. Эгер абур дуьз рекьеваз фенайтIа (жедачир абуруз а азаб)!
65. Ва а Юкъуз Ада абуруз эверда ва лугьуда: «Вуч жаваб гана куьне (*Чна* ракъурай) Векилриз?»
66. Ва чуьнуьх жеда абурукай хабарар а юкъуз, ва абуру сада-садавай (*жавабар*) жузунни ийидач.
67. Ва ни (*ширкдикай*) туба авуна, инанмишвал авуна, диндар амал авуртIа - (бес) мумкин\* я ам агалкьунар хьайибурукай хьун (*и дуьньядани ва Ахиратдани*, *ва мумкинвал\*- Аллагьдин патай дугъриданни жеда лагьай манада я*).
68. Ва ви Раббиди Вичиз кIан хьайи шей халкьзава ва хкязава (*пайгъамбарвилиз ва я маса кардиз Вичиз кIан хьайиди Вичин лукIарикай*). Абурун ихтиярда авач хкягъун. - Пак я Аллагь ва лап вине я (Ам) - абуру (Адаз) шерикар гъуникай (*абурун ширкдикай*). -
69. Ва ви Раббидиз чизва абурун хурари вуч чуьнуьхзаватIани ва абуру ачухдал акъудзавайдини.
70. Ва Ам я - Аллагь, Вичелай гъейри маса гъуц (*ила́гьи*) авачир (*ибадатдиз лайихлу тир*). Адаз талукь я гьамд эвелимжидани (*и дуьньядани*) Ахиратдани, ва Адаз талукь я гьукум (*къарар*), ва Адан патав куьн хкинни ийида.
71. Лагь: «Квез гьикI аквазва (*хабар це заз* *куь фикир вуч я*), эгер Аллагьди квел йиф Къияматдин Йикъалди даимди авуртIа, гьи гъуцди, Аллагьдилай гъейри, квез нур (*ишигъ*) гъида? Бес квез ван къвезвачни (*гьахъдин гафарин* - *фагьумна кьабулдайвал*)?»
72. Лагь: «Квез гьикI аквазва (*хабар це заз* *куь фикир вуч я*), эгер Аллагьди квез Къияматдин Йикъалди югъ мидаимди авуртIа, Аллагьдилай гъейри, гьи гъуцди квез йиф гъида, куьн ана (*ял яна*) секин жедайвал? Бес квез аквазвачни (*Аллагьдин зурба яратмишунар - йиф югъ дегиш хьун*)?
73. Ва Адан регьимдикай я - Ада квез, виче куьн секин хьун патал, ва куьне Адан няметрикай (*юкъуз*) тIалаб авун (*къазанмишун*) патал - йиф ва югъ халкь авун, ва белки куьне шукур ийин!»
74. Ва а Юкъуз Ада абуруз эверда ва лугьуда: «Гьинава Зи шерикар куьне (гьакI я лугьуз) тестикьарай (*гиман авур*)?»
75. Ва Чна гьар са уьмметдикай шагьид хкудда (*абуруз ракъурнавай пайгъамбар абурал шагьидвалдай*), ва лугьуда Чна (*а уьмметриз, чпи пайгъамбарар таб яз кьуна ширк авур*): «Гъваш куь делил!» Ва чир жеда абуруз гьакъикъатда гьахъ Аллагьдив гвайди, ва абурувай чпи къундармиш авурди квахьда.
76. Гьакъикъатда Къа́ру́н Мусадин халкьдикай тир, ва ада абуруз (еке) зулум (*такабурлувал*) авуна. Ва Чна адаз акьван мал-девлет багъишнавай, абур хуьзвай хазинайрин куьлегар (*абурун кIватIал ялиз*) къуватлубурун дестедиз залан тир. Ингье адаз вичин халкьди лагьана: «Дамахмир (*лавгъавализ* *артух шадвалмир*) вуна, гьакъикъатда Аллагьдиз дамахдайбур кIандач!
77. Ва ваз Аллагьди ганвайдал Эхиримжи Мескен (*Ахират*) тIалаба, ва и дуьньядикайни жуван пай рикIелай алудмир. Ва хъсанвал ая вуна (*адалди*) Аллагьди ваз хъсанвал авурвал (*ам гуналди*), ва чалишмиш жемир вун чилел чIурувилихъ. Гьакъикъатда Аллагьдиз чIурувилерзавайбур кIандач!»
78. Ада (*Къа́ру́на*) лагьана: «Ам (*а девлетар*) заз анжах захъ авай чирвилериз килигна ганвайди я». Бес адаз чизвачирни гьакъикъатда Аллагьди терг авурди адалай вилик уьмметрикайни вичелай къуватдиз мадни зурба тирбур ва мадни гзаф (мал-девлет) кIватI авурбур? Ва тахсиркарривай (*и дуьньяда*) абурун гунагьрикай хабар хкьадач (*Ада абуруз бейхабардиз азаб гуда*)!
79. Ва ам (*Къа́ру́н*) вичин зинетралди (*безекралди*)безетмиш яз вичин халкьдин вилик экъечIна. И дуьньядин уьмуьр кIанзавайбуру лагьана: «Агь, чазни хьанайтIа Къаруназ ганвай хьтинди, гьакъикъатда ам - чIехи пайдин (*гзаф няметрин*) сагьиб я!»
80. Ва чпиз (*Аллагьдикай, Адан къанунрикай* Ада) чирвилер ганвайбуру лагьана: «(*Игьтиятлу хьухь*) Еке мусибат (*лап* *писвал, гьалаквал*) жеда квез! Аллагьдин саваб (*Женнет*) лапни хийирлу я вичи инанмишвал авуна диндар амал авурдаз; ва (садазни) гудач адахъ (*а* *къилихдихъ*) галаз гуьруьшмиш хьун, анжах сабур авурбурулай гъейри (*яни а кар Аллагьди - анжах сабурлубуруз гуда*)».
81. Ва Чна ам ва адан кIвалер - къар чилив туькьуьниз туна, ва хьанач адахъ жемят вичиз куьмек гудай - Аллагьдилай гъейри, ва хьанач ам (вичикай вичиз) куьмек хьайибурукайни.
82. Ва накь (*чеб*) адан чкадал хьана кIан хьайибур (*гила*) лугьуз хьана: «Агь, ажеб я - гьикI Аллагьди гегьеншарзаватIа (*гзафдиз гузватIа*) паяр Вичиз кIанидаз Вичин лукIарикай, ва дарзаватIа(*тIимилдиз* *гузватIа* Вичиз кIанидаз)! Эгер Аллагьди чаз регьим авуначиртIа Ада чунни (чилив) туькьуьниз тадай. Ажеб я, гьакъикъатда кафирриз агалкьунар жедач!»
83. А Эхиримжи Мескен (*Ахират - анин няметар*) - Чна ам чпиз чилел винизвал (*такабурлувал*) ва чIурувилер кIан тийизвайбуруз гьазурнава. Ва хъсан эхир (*гуьгъуьнин хъсан гьал* Аллагьдикай) кичIебуруз жеда!
84. Вуж хъсан амал гваз атайтIа (*Къияматдин Юкъуз*) адаз адалай хъсанди (*саваб*) жеда. Ва вуж пис амал гваз атайтIа - бес, пис крар авурбуруз эвез гуда анжах чпи авур амалдиз килигна.
85. Гьакъикъатда, Вичи вал Къуръан авудна (вуна ам агакьарун ва кьиле тухун) ферз (*важиблу*) авурда - дугъриданни вун «элкъвена хкведай чкадиз» (элкъуьрна) хкида (*Меккадиз, ва я Къияматдин Юкъуз-Женнетдиз*). Лагь (вуна *а* *мушрикриз*): «Зи Раббидиз, вуж (дуьз рекьин) регьбервал гваз атанватIа, ва вуж ачух ягъалмишвиле аватIа, лап хъсан чизва!»
86. Ва умудни ийизвай тушир вуна вал Ктаб (*Къуръан*) ракъурда лагьана, амма ви Раббидин патай регьим яз (*ваз Ктаб* *авудна*), гьавиляй гьич жемир вун кафирриз куьмекчи!
87. Ва къуй къакъуд тавурай абуру (*мушрикри*) вун Аллагьдин аятрикай (*абур агакьаруникай* абур) вал авуднавайдалай кьулухъ, ва эвера (вуна *инсанриз*) ви Раббидихъ, ва (вун) мушрикрикай гьич жемир!
88. Ва эвермир (тIалабунариз вуна - *ибадатмир*) Аллагьдихъ галаз маса гъуцдиз! Авач гъуц (*ила́гьи*) (ибадатдиз лайихлу тир) Адалай гъейри! Гьар са шей телеф (*фана*) жеда са Адан Чинлай\*(Асул Зат-дилай) гъейри. Гьукум Адаз талукь я, ва Адан патав куьн элкъвена хкида!

**Сура: «аль-Г**Iа**нкабу́т»**

**29 - Сура: «Хуьшрекан»**

Мергьяметлу, Регьимлу Аллагьдин тIварцIелди!

1. Алиф, ля́м, ми́м (*мана - Аллагьдиз хъсан чида*).
2. Инсанри гьисабзаватIа (*чпи*) чна инанмишвалзава лагьайла - чеб гьакI тадай хьиз чпиз имтигьанар тавуна (*кафиррин патай эзиятар, фитнеяр, дарвилер тахьана, чеб* *синемиш* *тавуна*)?!
3. Ва гьакъикъатда Чна абурулай вилик хьайибурузни имтигьанар авуна, ва Аллагьди гьелбетда (*гьар гьикI хьайитIани*) чирда дуьз лугьузвайбур (*дугърибур чпин иманда*) ва дугъриданни чирда тапархъанарни (*а* *карда*)!
4. Я тахьайтIа пис амал ийизвайбуру чпи Чалай вилик элядай (чпи *Чун ажуз авуна* *чпивай Чи азабдикай хкечIиз жедай*) хьиз гьисабзавани?! Лап писди я абуру кьабулзавай (ахьтин) къарарар (*ийизвай фикирар*).
5. Ни Аллагьдихъ галаз гуьруьшмиш жез умудзаватIа гьакъикъатда Аллагьдин (*Ада* *гьахъ - гьисабдиз тайинарнавай*) вахт (дугъриданни *мукьвара*) къведа. Ва Ам я - Вири Ванер Къведайди, Вири Чидайди!
6. Ни женг тухвайтIа (*Аллагьдин рекье вичин нефсинихъ галаз ва я диндин душмандихъ галаз*) ада анжах вич патал женг чIугвазва. Гьакъикъатда, Аллагь (садазни муьгьтеж тушиз вири)алемрикай девлетлу я!
7. Ва чпи инанмишвал авуна диндар амал авурбур - гьакъикъатда Чна абурулай абурун пис крар (*гунагьар*) алудда (*багъишламишда*), ва дугъриданни Чна абуруз абуру авур виридалайни хъсан амалрин эвез (*саваб*) гуда (*ва я*: абуру авур хъсан амалрилайни мадни иер эвез гуда).
8. Ва Чна эмирнава (*веси авунва*) инсандиз вичин диде-бубадиз хъсанвал авун. Ва эгер абур (кьведни гзаф) чалишмиш хьайитIа вал вуна Заз шерик гъун патал - вичин гьакъиндай ваз чирвални авачир,- вун абуруз (кьведаз) муьтIуьгъ жемир. Куь элкъвена хтун Зи патав я - ва За квез куьне авур амалрикай хабар гуда (*ва* *гьар садаз вичин эвез хгуда*).
9. Ва чпи инанмишвална диндар амал авурбур, гьакъикъатда Чна абур диндарбурун арада твада.
10. Ва ава инсанрин арада лугьузвайбур: «Чун Аллагьдихъ агъунва», амма абуруз Аллагь патахъай (*Адан рекьиз табий хьанвайвиляй мушрикри*) азият гайила, абуру инсанрин (*патай тир*) имтигьан (*эзиятар, фитнеяр, дарвилер*) Аллагьдин азабдихъ галаз сад хьиз кьазва (*эхи тавуна - имандикай муртадвалзава ва мунафикьар* *жезва*). Ва дугъриданни нагагь ви Раббидин патай гъалибвал атайтIа, абуру дугъриданни лугьузва: «Гьакъикъатда, чунни квехъ галай тир». Бес Аллагьдиз алемрин хурара авайди виридалайни хъсан чизвачни?!
11. Ва гьакъикъатда Аллагьди (гьар гьикI хьайитIани) чирда инанмишвал авунвайбур, ва гьакъикъатда (гьар гьикI хьайитIани) чирда мунафикьарни!
12. Ва кафирвал авурбуру инанмишвал авурбуруз лагьана: «Куьн чи рекьиз табий хьухь, ва къуй чна къачурай куь хатIаяр (*гунагьар*)». Амма къачудач абуру чпел абурун хатIайрикай (*гунагьрикай*) гьич са шейни, гьакъикъатда абур тапархъанар я!
13. Ва гьакъикъатда тухуда (*ялда*) абуру чпин (гунагьрин) «залан парар» ва чпин (гунагьрин) «залан парарихъ» галаз (*маса* гунагьрин) «залан парарни» (*чпи рекьелай* *алудурбурун*). Ва Къияматдин Юкъуз абурувай чпи авур къундармишунрикай (*туькIуьрай тапаррикай*) дугъриданни хабарни кьада.
14. Ва гьакъикъатда Чна Нугь вичин халкьдин патав ракъурна (*пайгъамбар яз*) ва ам абурун арада амукьна яхцIурни цIуд йис квачиз агъзур йис (*амма абуру ам таб кьуна*) ва абур тIурфанди кьуна батмиш хьана чеб зулумкарар яз.
15. Ва къутармишна Чна ам (*Нугь*) ва «гимидин сагьибарни» (*адахъ галаз гимидавай муъминарни*), ва ам (*гими*) Чна алемриз аламат (*ишара, ибрет*) яз авуна.
16. Ва (рикIел гъваш вуна) Ибрагьим ада вичин халкьдиз лагьай береда (*чIавуз*): «Ибадат ая куьне Аллагьдиз ва Адакай кичIе хьухь (квез)! А кар - квез хийирлу я, эгер квез чиз хьанайтIа!
17. Куьне ибадатзава Аллагьдилай гъейри анжах бутариз, ва (куьне) таб къундармишзава (*абуруз гъуцар лугьуналди*). Гьакъикъатда, куьне Аллагьдилай гъейри ибадатзавайбур - абурун ихтиярда авач квез ризкьи. Куьне Аллагьдин патай (*Гьадавай*) тIалаба (гьар) ризкьи, ва Адаз куьне ибадата, ва Адаз куьне шукур гъваш. Адан патав я куьн элкъуьрна хкидайди!» -
18. Ва эгер куьне (*эй мушрикар*) таб яз кьуртIа (*Мугьаммад пайгъамбарди эверзавай кар*), бес квелай виликни уьмметри таб яз кьунай (*чпин пайгъамбарар*); ва Расулдал алай кар (*везифа*) - анжах ачух агакьарун я (*Чна ракъурнавай* *вагьй\**).
19. Бес абуруз акунвачни - гьикI Аллагьди махлукьатар сифтедай халкьзаватIа (*авачирди арадал гъизватIа*), ахпа ам Ада мад цIийиз яратмиш хъийизва (*мад сефер арадал хкизва*). Гьакъикъатда а кар Аллагьдиз регьят я!
20. Лагь: «Къекъуьгъ куьн чилел (*сеферриз экъечI*) ва килиг гьикI Ада (*виликдай* *авачир*) махлукьатар арадал гъанватIа. Ахпа Аллагьди арадал хкида эхиримжи арадал хкуналди (*Къияматдин Юкъуз*). Гьакъикъатда­ Аллагь гьар са шейинал къудратлу я!
21. Ада Вичиз кIан хьайидаз азаб гузва (*адан гунагьриз килигна*), ва Вичиз кIан хьайидаз Ада регьим ийизва (*диндар крариз килигна*), ва Адан патав куьн (элкъуьр хъувуна) хкида.
22. Ва жедач квевай (*садавайни* Ам) ажиз ийиз я чилел я цавани (*Адан азабдикай хкечIиз* *жедач*), ва авач квез Аллагьдилай гъейри я арха, я куьмекчи!»
23. Ва чпи Аллагьдин аятрихъ (*делилрихъ*) ва Адахъ галаз гуьруьшмиш хьунихъ кафирвал авурбур - абурун умуд атIуда Зи регьимдикай (*Ахиратда, азаб акурла*), ва ахьтинбур - гьабуруз жеда азиятлу азаб. -
24. Ва адан (*Ибрагьиман*) халкьдин жаваб хьана анжах (садбуру муькуьбуруз) лугьун: «Ам яна йикь куьне ва я ам цIа куг!» Ва (*абуру ам еке цIуз гадарна* *амма*) Аллагьди ам цIаюнай къутармишна. Гьакъикъатда а карда аламатар (*делилар*) ава инанмишвалзавай ксариз!
25. Ва ада (*Ибрагьима*) лагьана: «Куьне Аллагьдилай гъейри бутар кьунва анжах куь арада кIанивал авайвиляй и дуьньядин уьмуьрда. Ахпа Къияматдин Юкъуз куьне садбуру-муькуьбур инкар ийида (*гадарда*), ва куь садбуру - муькуьбуруз лянет гуда. Ва куь «хтана акъваздай чка» ЦIай жеда, ва квез куьмекчиярни жедач!» -
26. Ва (*бес*) инанмишвална адахъ (*Ибрагьимахъ анжах - вичин стхадин гадади*) ЛутIа. - Ва ада (*Ибрагьима*) лагьана: «Гьакъикъатда зун (*зи халкь яшамиш жезвай чкаяр туна*) куьч жезва зи Раббидин патав (*Ада эмирнавай чкадиз- Шамдиз*). Гьакъикъатда Ам я - Къудратлуди (*Гзаф* *Гужлуди*), Камаллуди!» -
27. Ва Чна адаз Исѓьакь ва Йакъуб багъишна, ва адан несилда авуна Чна пайгъамбарвал ва Ктаб, ва Чна адаз адан гьакъи (*саваб*) и дуьньядани гана, ва Ахиратдани гьакъикъатда ам диндарбурун («*са́лиѓь ксарин*») арада жеда.
28. Ва (рикIел гъваш вуна) ЛутI ада вичин халкьдиз лагьай береда (*чIавуз*): «Гьакъикъатда куьне ийизва мурдар кар, (вични) квелай вилик алемрикай (гьич) садани тавур!
29. Бес куьне итимрихъ галаз жинсвилин алакъаяр, рекьер атIун (*гьужумиз рекьевайбурал, угъривализ*), ва куь (юкъуз *меслятар, рахунар ийиз*) кIватI жезвай чкайра (*кимерал*) негь (*айиб*) крар ийидани кьван?!» Ва адан халкьдин жаваб хьана анжах абуру лугьун: «Гъваш чал Аллагьдин азаб, эгер вун дуьз лугьузвайбурукай ятIа».
30. Ада лагьана: «Рабби! Куьмек це заз чIурувилерзавай ксарин винел!»
31. Ва Чи векилар (*малаикар*) Ибрагьиман патав атайла (*адаз* *хва* *Исѓьакь ва хтул Йакъуб жеда лагьай*) шад хабар гваз, абуру лагьана: «Гьакъикъатда чна и хуьруьн агьалияр тергдайвал я. Гьакъикъатда адан агьалияр зулумкарар я!»
32. Ада лагьана: «Бес ана ЛутI ава эхир!» Абуру лагьана: «Ана вуж аватIа чаз лап хъсан чизва! Дугъриданни чна ам ва адан хзан къутармишда, адан папалай гъейри; ам кьулухъ (*азабда*) амукьдайбурукай (*терг* *жедайбурукай*) жеда».
33. Ва (бес) Чи векилар (*малаикар*) ЛутIан патав атайла, адаз абурун патахъай пис (*дерт*) хьана (*адаз абур малаикар тирди чизвачир ва кичIезвай халкьди абуруз писвал ийиз*), ва абурун гьакъиндай (*адан*) «гъил куьруь хьана» (*килиг сура - 11 аят -77*). Ва абуру лагьана: «КичIе жемир ваз, ва пашманни жемир! Гьакъикъатда чна вунни ви хзан къутармишда (са) ви папалай гъейри, ам кьулухъ (*азабда*) амукьдайбурукай жеда».
34. Гьакъикъатда чна и хуьруьн агьалийрал, абуру фасикьвилер авуниз килигна, цавай (*азиятлу*) азаб авуддайвал я».
35. Ва дугъриданни, Чна адакай (*а хуьруькай*) ачух лишан (*делил*) тунва (*къенин къалди бязи харапIаяр ва маса затIарни амукьдайвал авунва*), акьулди кьатIузвай (*ибрет къачудай*) ксариз.
36. Ва (ракъурна Чна) мадйанвийрин (*Мадйандин агьалийрин*) патав абурун стха Шуайб ва ада лагьана: «Эй, зи халкь! Аллагьдиз ибадат ая (куьне), ва умуд ктур куьне Эхиримжи Йикъак (*ва я*: вили хуьх куьне Эхиримжи Югъ -*яни кичIе хьухь ва мукъаятвал ая а Йикъакай*) ва чIурувилер ийиз писвилер чукIурмир (куьне) чилел».
37. Ва абуру ам таб яз кьуна, ва (бес) абур (кIеви ван галай) къати залзалади кьуна (*пучна*), ва абур чеб яшамиш жезвай чкада (пелер чилиз яна метIерал алаз) мейитриз элкъвена.
38. Ва (*гьакIни* тергна Чна) «гIад» ва «с́аму́д», ва дугъриданни квез ашкара (*ачух*) хьанва (а кар) абурун яшамиш хьайи чкайрай (*харапIайриз элкъвенвай буш кIвалер- къарай*), ва хъсан (*гуьзел*) яз къалурна абуруз шейтIанди чпин амалар, ва къакъудна (ада) абур дуьз рекьивай, ва абур гзаф къанажагълубур тир.
39. Ва (тергна Чна) Къа́ру́н, фиръаван ва Гьа́ма̜́н! Ва дугъриданни абурун патав ачух аламатар (*делилар*) гваз Муса атанай, амма абуру еке такабурлувална а чилел, ва хьанач абур вилик элячIайбур (*Чи азабдикай хкечIиз хьайибур*).
40. Ва гьар сад Чна (абурукай) жазадалди кьуна адан гунагьдиз килигна: бес ава абурукай - вичел Чна (къванер квай) къати гар ракъурайди (*гIад*), ва ава абурукай - вич кIеви ванци кьурди (*с́аму́д*), ва ава абурукай - Чна вич чилив туькьуьниз турди (*Къа́ру́н*), ва ава абурукай - вич Чна батмишарайдини (*фиръаван*). Ва туш Аллагь абуруз зулум ийидайди, амма абуру чпи-чпиз я зулум авурди!
41. Чпи Аллагьдилай гъейри (*масадбур- бутар, гъуцар*) архаяр ва куьмекчияр яз кьунвайбурун (*кардин*) мисал хуьшрекандин (*кардин*) мисал хьиз я, (*вичиз*) кIвал (*муг*) хранвай (*яни гьикI хуьшрекандиз вичин кIваликай куьмек авачтIа* *мекьивиликай, чимивиликай, марфадикай хуьникай - гьакI мушрикризни чпин гъуцарикай са куьмекни жедач*). Ва гьакъикъатда, виридалайни усал (*зайиф*) кIвал - хуьшрекандин кIвал я, эгер абуруз чиз хьанайтIа (*ам чпин гьалдикай гъанвай мисал тирди ва чпиз чпин гъуцарикай са куьмекни тежедайди*)!
42. Гьакъикъатда Аллагьдиз чизва, абуру Адалай гъейри (тIалабунариз) эверзавай (*ибадатзавай*) гьар шей (ва ва абур гьакъикъи са шейни туширди). Ва Ам я - Гзаф Гужлуди (*кафирвал авурбуруз жаза гуз*), Камаллуди (*вири крара*)!
43. Ва ахьтин (а) мисалар - Чна абур инсанриз гъизва ва кьатIузва абур анжах чирвал авайбуру.
44. Аллагьди цавар ва чил халкьнава гьакъикъат патал (*яни* виче гьахъ аваз, *камаллу себеб аваз,* *гьакI гьаваянда тушиз*). Гьакъикъатда, а карда аламат (делил) ава муъмин ксариз (*инанмишвалзавайбуруз*).
45. КIела (вуна) ваз вагьй\*-далди инандирмишнавайди и Ктабдай (*Къуръандай*) ва капI кьиле твах, гьакъикъатда капIуни алчах крарикай (*мурдарвилерикай*) ва нагьакьан крарикай (*пислемишуниз лайих тир крар авуникай*) хуьда. Ва Аллагьдин Зикр\* авун (*Аллагь рикIел ва мецел гъун*) лап чIехи я (*амай вири* *крарилай*). Ва Аллагьдиз куьне вуч ийизватIани чизва! **21- жуз. кьил**
46. Ва Ктаб-эгьлийрихъ\* (*чувуд-дин гвайбурухъ ва наса́райрихъ*) галаз гьуьжетар куьне анжах лап хъсан жуьреда ая, абурукай зулумзавайбур квачиз. Ва лагь куьне: «Чна инанмишвалнава (вич) чаз авуднавайдахъ (*Къуръандихъ*) ва квез авуднавайдахъни (*Тавратдихъни Инжилдихъ*). Ва чи Гъуц ва куь Гъуц - (гьа) сад я, ва чун (анжах) Адаз муьтIуьгъбур я».
47. Ва гьа акI (*валай вилик хьайи расулриз авудурвал*) - Чна вазни Ктаб (авудна) ракъурна. Ва чпиз Чна Ктаб ракъурайбуру адахъ (*Къуръандихъ*) инанмишвалзава. Ва гьа ибурукайни (*Меккадин агьалийрикай*) адахъ инанмишвалзавайбур ава. Ва анжах кафирри Чи аятар (*делилар, аламатар*) инкарзава!
48. Ва кIелай тушир вуна адалай вилик (*Къуръан авуддалди виликни гьич*) са ктабни, ва кхьинни авур туш вуна ам (са *ктабни*) ви эрчIи гъилелди; акI тахьанайтIа (*яни* *эгер ваз кIелиз кхьиз чизваз хьанайтIа*) - шаклу жедай (*таб яз кьуниз себеб авачиз*) таб яз кьунвайбур (*ва лугьудай вуна виликдай кIел авур ктабрай къачунвай кар я*)!
49. Аксина, ам (*Къуръан*) - ачух аятар я (*Чна*) чпиз чирвилер ганвайбурун хурара авай (*хуралай чирна хуьзвай*), ва анжах зулумкарри Чи аятар инкарзава!
50. Ва абуру лугьузва: «АвуднайтIа адаз вичин Раббидин патай аламатар (*делилар*)!» Лагь: «Гьакъикъатда, аламатар Аллагьдив гва, ва (гьакъикъатда) зун - анжах (*баян гана*) ачухардай игьтиятлувал авунин хабар гудайди я».
51. Бес абуруз бес тушни (*вун гьахъ пайгъамбар тирди къалурзавай делил яз*) Чна ваз Ктаб (*Къуръан*) авудун (*вични*) чпиз кIелзаваз? Гьакъикъатда ада (*Къуръанда*) регьим ва рикIел гъун ава- инанмишвалзавай ксариз.
52. Лагь: «Бес я Аллагь Шагьид яз зини куь арада, Адаз цавара авайди ва чилел алайди (вири) чизва. Ва чпи (*гьахъ тушир*) таб тир кардихъ (*бутар гъуцар яз кьуна абурухъ*) инанмишвал авуна ва Аллагьдихъ кафирвал авурбур (*а бутар шерикар яз кьуна*) - гьабур я зиянвиле жедайбур».
53. Ва абуру (*мушрикри*, *ягьанат яз кьуна*) вак азабдин патахъай тади кутазва. Ва эгер (*Аллагьди абурун азабдиз*) тайинарнавай вахт авачиртIа (*вични я вилик я кьулухъ тийидай*), абуруз азаб дугъриданни къведай (*тадиз*). Ва дугъриданни ам (*азаб*) абуруз къведа бейхабардиз, чпи гьич гьиссни тавуна.
54. Абуру вак (*эй Пайгъамбар*) азабдин патахъай тади кутазва (*и дуьньяда гъваш лугьуз-ва ам гьар гьикI хьайитIани къведа*), ва гьакъикъатда Жегьеннемди элкъуьрна кьада кафирар (*азабдалди ва садавайни хкечIиз жедач*),
55. А Юкъуз - абур азабди кIевдай абурун винелайни ва абурун кIвачерин кIаникайни, ва (Ада *абуруз*) лугьуда: «Дадмиша (*гила* куьне жаза) куьне авур амалрин!»
56. Эй, инанмишвал авунвай Зи лукIар! (*Эгер куьн дарвиле аватIа ибадат авунин патахъай*) - Гьакъикъатда Зи чил гегьенш я, ва са Заз куьне ибадат ая!
57. Гьар са чанди (*нефсини*) кьиникь дадмишда, ахпа куьн Чи патав элкъвена хкида (*гьахъ- гьисабдиз*).
58. Ва чпи инанмишвал авуна ва диндар амал авурбур -Чна абур Женнетда чпин кIаникай (*цин, некIедин, виртIедин, чехирдин*) вацIар авахьзавай кьакьан кIвалера (*мертебайрин зурба тавханайра*) яшамиш жез ацукьарда абур ана даим яз амукьдай. Ва гьикьван хъсанди я саваб амал (*Аллагьдиз тIеат*) ийизвайбурун!
59. (Абурни я) - чпи сабурлувал авуна ва чпин Раббидал таваккул\* ийизвайбур!
60. Ва гьикьван (гзаф) ава «чан алай затIар» (*гьайванар*) чпин ризкьи (*рузи*) жувахъ галаз тухун тийизвай (*гележег патал жуваз ризкьи, суьрсет гьазур* *тийизвай*) - Аллагьди гузва ризкьи (*рузи*) абурузни ва квезни! Ва Ам - (*гьар са*) Ван Къведайди, Вири Чидайди я!
61. Ва эгер вуна абурувай (*мушрикривай*) хабар кьуртIа: «Ни халкьнава цавар ва чил, ва муьтIуьгъарнава рагъни варз?» - абуру (гьелбетда) лугьуда: «Аллагьди». Бес гьиниз абур (гьакьдикай, имандикай) элкъуьрзава?!
62. Аллагьди гегьеншарзава (*артухарзава* *ризкьи*) паяр Вичиз кIанидаз Вичин лукIарикай ва тIимиларни (*дарни*) ийизва адаз (*ам патал*). Гьакъикъатда Аллагь -гьар са шей чизвайди я!
63. Ва эгер вуна абурувай хабар кьуртIа: «Ни авуднава цавай яд ва адалди чилел чан хканва ам «кьенвайдалай» (*чансуз хьанвайдалай*) кьулухъ?» - абуру (гьелбетда) лугьуда: «Аллагьди». Лагь: «Гьамд хьуй Аллагьдиз!» Аксина, абурун чIехи паюни(н акьулди) кьатIузвач (*кар*)!
64. Ва и дуьньядин уьмуьр - анжах машгъулат ва къугъун я, ва гьакъикъатда Эхиримжи Мескен (Ахират - *анин* *уьмуьр*) - гьам я (гьакъикъи, *халисан*) уьмуьр. Эгер абуруз чиз хьанайтIа (*а кар* *абур фана дуьньядихъ* *галтугдачир Ахират туна*)!
65. Ва (бес) абур (*мушрикар*) гимидиз акьахайла (*гьуьле ва батмиш хьуникай къурху хьайила*) - абуру тек са Аллагьдиз эверзава (куьмекдиз), са Адаз михьиз (*ихласдиз*, *рикIин сидкьидай*) дин (*дуьа*) талукьарна. Ва Ада абур кьураматдал хкана къутармишайла, ингье абуру (Адаз мад) шерикар гъизва,
66. Абуру, Чна чпиз багъишнавайди (*няметар*) инкар авун патал, ва ишлемишна менфят къахчуз са тIимил вахтунда, ва гележегда абуруз чир жеда (*а кардин эхир - чпиз жедай азаб*)!
67. Бес абуруз (*Меккадавай мушрикриз*) акунвачни Чна (*Мекка*) къадагъа алайди, саламатди авунвайди - (вични) чпин вири патарихъай инсанар «вегьез кьаз тухузвайла» (*къалмакъал аваз хатавиле авайла*)? Бес абуру (*гьахъ тушир*) таб тир кардихъ (*ширкдихъ*) инанмишвалзавани ва Аллагьдин (а) нямет абуру инкарзавани?
68. Ва вуж я мадни зулумкарди Аллагьдикай тапарар къундармиш авурдалай ва я (*вичи*) гьакь таб яз кьурдалай ам вичин патав атайла (*Аллагьди ам Вичин расулдив Мугьаммадав гваз ракъурайла*)?! Бес Жегьеннемда тушни кафирриз «акъваздай чка»?!
69. Ва чпи, Чун патал (*Аллагьдин рекье вичин нефсинихъ галаз ва я диндин душмандихъ галаз*) женг тухвайбур - Чна абур дугъриданни Чи рекьерал гъида (*Чи разивал жедай, хийирдин крарин - рекьера твада*). Гьакъикъатда Аллагь - хъсан крар ийизвайбурухъ гала (*куьмек гуз, хуьз, дуьз рехъ къалуриз*)!