**Сура: «аль-Исра́ъ»**

**17- Сура: «Йифен сиягьат» (Мугь́аммад пайгъамбардин йифен рехъ Меккадай Палестинада авай «аль-Акъса́ - МискIиндиз»)**

Мергьяметлу, Регьимлу Аллагьдин тIварцIелди!

1. (Лап) Пак я Ам, Вичин ЛукIрав йифен вахтунда «Масжид-уль - Гьара́м»-дай (*Къадагъа алай МискIиндай, Меккадай*), вичин патарив гвай чкаяр Чна берекатлу авунвай «аль-Акъса́ - МискIиндиз» (*Палестинада, Байт-уль- Макъдис яни Иерусалимда И́лия́ъ лугьугьудай чкада авай «Лап Яргъал МискIиндиз»*) йифен сиягьат ийиз турди, адаз Чи аламатрикай (делилрикай) къалурун патал. Гьакъикъатда, Ам я - Вири Ванер Къведайди, Вири Аквадайди!
2. Ва Чна Мусадиз Ктаб багъишна (*ракъурна*), ва адакай Чна Исраилан (*Йакъубан*) рухвайриз (дуьз рекьин) регьбервал авуна (ва ана лагьанвай): «Залай гъейри (масад) арха (*Агъа*) яз кьамир (куьне)!» -
3. (Эй), Чна чеб Нугьахъ галаз (гимидаваз) тухвайбурун (*къутармишайбурун*) несилар (*Аллагьдиз ибадат авунин карда шерикар гъимир куьне ва шукур ая Адан няметриз Нугьалай чешне къачуз*); гьакъикъатда, ам шукурлу лукI тир! -
4. Ва кьадар-кьисметна Чна Исраилан рухвайриз ва хабар гана Ктабда (*абурув* *Тавратда агакьарна*): «Дугъриданни, куьне(*Байт-уль- Макъдисдин*) чилел (еке) чIурувилер ийида кьве сеферда ва (дугъриданни) куьне еке такабурлувал авуналди такабурлувал (*асивал, зулум*) ийида».
5. Ва сад лагьайдан а кьведакай хиве кьунвай вахт алукьайла Чна куь винел зурба къуватдин сагьибар тир Чи лукIар ракъурна, ва абур (куь чилер кьуна *ва квехъ къекъвез*) куь кIвалерин арайрай къекъвенай. Ва (ам) - кьилиз акъатай хиве кьун хьана (*ва я:*  Ва (ам) тир гайи гаф - гьар гьикI хьайитIани хьана кьилиз акъатдай)!
6. Ахпа Чна, элкъвена хтун (чкадиз *яни* *гъалибвал*) абурун винел квез хгана, ва Чна квез мал-девлетдал ва рухвайралди имдад (*куьмек*) хгана, ва Чна куьн мадни гзаф авуна «куьмекдиз кIватI жедай кIватIал» патахъай.
7. (*Ва* *Чна лагьана а Ктабда*): «Эгер куьне хъсан кар авуртIа, - куьне хъсан кар ийизва куьн патал, ва эгер куьне пис кар авуртIа, ам квез чпиз (*пис*) я». Ва бес эхиримжи (сефердин *а кьведакай*) хиве кьунвай вахт атайла (Чна мад сефер квел куь душманар ракъурнай) абуру куь чинриз пис авун патал (*куьн агъузвиле туна квел гъалибвал къачуна - ва адалди куь чинрал агъузвилин, гъамунин эсерар акъатдайвал*), ва абур «мискIиндиз» (*яни* Байт-уль- Макъдисдиз *дяве гваз*)гьахьдайвал абур аниз сад лагьай сефер гьахьай хьиз (*харапI ийиз*), ва абуру чпи вичел винел пад къачур (*чпин гъилик акатай*) гьар са шей михьиз чIурдайвал (*тергдайвал*).
8. Белки куь Раббиди квез (*эй Исраилан рухваяр*) регьим ийин (*куь гунагьриз килигна куьн жазаламиш авурдалай кьулухъ, эгер куьне туба хъувуна дуьз хъувуртIа куь крар*). Ва эгер куьн элкъвена хтун хъувуртIа (*чIурувилер* *авунихъ*), - Чунни элкъвена хкведа (*жаза хгунихъ*). Ва Чна Жегьеннем - кафирриз кьуна акъвазардай чка (*дустагъхана*) яз авунва.
9. Гьакъикъатда и Къуръанди къалурзава (рехъ) вич виридалайни дуьз тир, ва (адалди Аллагьди) чпи диндар амал ийизвай муъминриз - гьакъикъатда чпиз еке саваб жедайди шад хабар гузва.
10. Ва гьакъикъатда Ахиратдихъ инанмишвал тийизвайбуруз,- Чна абуруз азиятлу азаб гьазурнавайди (*хабар* *гузва*).
11. Ва инсанди (*бязи вахтара вичиз ва я хзандиз*) писвилин дуьани ийизва вичин хийир-дуьа ийизвайвал,- ва инсан (*вичин тIебиатдиз*) лап тади квайди я.
12. Ва Чна йиф ва югъ кьве аламат (*делил*) яз авунва - Чна йифен аламат (*ва я* варз, - экв квадарна) ишигъсузди авуна ва йикъан аламат(*ва я* рагъ) Чна авунва аквадайвал ийидайди (*экв гудайди*),- куьне (*йикъан* *вахтунда*) куь Раббидин патай регьимар(*няметар*) къазанмишун патал, ва квез йисарин кьадар ва (*варцарин ва йикъарин*) гьисаб чир хьун патал. Ва гьар са шей - Чна ам (акьалтIай) баян гана ачухарнава.
13. Ва гьар са инсан - Чна адан «кьисмет хьайи пай» (*авур хъсан ва я пис амал*) адан гарданда тунва (*чара тахьана гьамиша адахъ галаз жедайвал авунва, -яни адаз гьахъ-гьисаб жеда анжах вичи авур амалрин*). Ва Къияматдин Юкъуз Чна адаз акъудда ктаб вичел ам ачухнавайди яз гьалтдай.
14. (*Ва лугьуда адаз*): «КIела жуван ктаб! Къе ваз вун (*жув*) бес я жувал гьисаб тухудайди (*шагьидвалдайди*) яз хьун!»
15. Вуж дуьз рекьел атайтIа, ам анжах вич патал дуьз рекьиз къвезва, ва вуж (*дуьз рекьикай*) ягъалмишвиле хьайитIа, ам анжах вичиз акси яз ягъалмишвиле жезва. Ва гьич са гунагькар чандини масадан гунагьрин пар ялдач (*жаваб гудач*). Ва Чна (*са халкьдизни са хуьруьзни*) азаб гайиди туш та Чна (*абурун патав*) Расул ракъурдалди.
16. Ва Чна анин гурвилелди дуланмиш жезвай (*яни* *гзаф няметар, девлетар авай*) агьалийриз (*амай халкьни чIехибуруз табий я* - *Расул ракъурна Аллагьдиз муьтIуьгъвал авун*) эмирзава ва(абуру) ана (*фасикьвилер* *авуна*) асивалзава ва (*гьадалди*) адал (*а хуьрел* азабдин) Келима тестикь жезва ва Чна ам (михьиз чукIурна) дарбадагъзава -эгер Чаз (а) хуьр тергиз кIан хьайитIа!
17. Ва гьикьван (гзаф) несилар Чна Нугьалай гуьгъуьниз тергнай! Ва бес я ви Рабби Вичин лукIарин гунагьрин гьакъиндай вири хабар авайди ва вири аквазвайди яз.
18. Низ «фадди» (*яни* дуьньядин уьмуьр) кIанзаватIа, Чна адаз ана тадиз гуда (*агакьарда*) Чаз кIан хьайиди (*няметрикай*) ва Чаз кIан хьайидаз, ахпа Чна адаз Жегьеннем гуда виче (ада) къати кунин азаб чIугвадай,- вични айибнавайди (*алчахарнавайди*), чукурнавайди яз.
19. Ва низ Ахират кIан хьайитIа, ва вич муъмин яз лазим тир чалишмишвилелди адахъ сяйи (*чалишмишвал*) авуртIа, - ахьтинбуруз чпин сяйидиз шукур къведа (*абурун авур амал Аллагьди кьабулда ва саваб гуда*).
20. Гьар садаз (а кьведбурукай) - атIабурузни (*дуьньядин уьмуьр кIанзавайбуруз*) ва ибурузни (*Ахират* *кIанзавайбуруз*) - Чна датIана куьмекзава (*ризкьи гузва*) ви Раббидин багъишрикай (*паярикай*) гуз, ва ви Раббидин багъишар (*паяр*) къадагъабур туш (*гьардаз адакай пай ава*).
21. Килиг (вун), гьикI Чна садбуруз абурун муькуьбурун винел (*паяра, крара*) артухвал ганватIа. Ва гьакъикъатда Ахират лапни чIехи я дережайриз, ва лапни чIехи я артухвилер гуниз.
22. Кьамир (вуна *эй инсан*) Аллагьдихъ галаз маса гъуц (*ила́гьи*) - тахьайтIа вун айиб алайди яз (куьмек авачиз) тунвайди яз ацукьда (*амукьда*).
23. Ва ви Раббиди гьуькуьмнава (*эмирнава*) куьне садазни ибадат тавун са Вичелай гъейри, ва (эмирнава) диде-бубадиз хъсанвал авун. Эгер абурукай сад ва я кьведни кьуьзуьвилихъ агакьайтIа ви патав бес лугьумир (вуна) абуруз (кьведаз) «Уф (*эгь*)!» ва гьараймир (вуна) абуруз (кьведаз), ва лагь (вуна) абуруз (кьведазни) хуш (*багьа*) гафар (*гьуьрметдивди рахух*).
24. Ва «агъуза (вуна) абурун (кьведанни) вилик (*ви*) умунвилин лув» регьимлувиляй, ва лагь: «Рабби! Регьим ая абуруз (кьведазни), абуру зун аял чIавалай (*сабур ва регьим авуна*) тербияламишуниз килигай».
25. Куь Раббидиз куь чанара вуч аватIа лап хъсан чизва. Эгер куьн диндарбур хьайитIа бес гьакъикъатда Ам - (чпи гьамиша туба ийиз) элкъвена хкведайбуруз (Адахъ) багъишламишдайди я!
26. Ва це (вуна) мукьвавилин сагьибдиз (*мукьва-кьилидиз*) вичин гьакь (*кьиле твах адан гьакъиндай лазим крар*), ва (*гьакIни*) кесибдизни ва рекье авайдазни.- Ва гзаф серф (*герексуз* *харжар*) ийиз вара-зара ийимир (*вуна ви мал*).
27. Гьакъикъатда, (герексуз харжар ийиз) вара-зара ийидайбур шейтIанрин стхаяр я, ва шейтIан вичин Раббидиз гзаф инкарвалдайди я.-
28. Ва эгер вун абурукай (*яни вуна куьмек гана кIани: мукьва- кьили, кесиб, рекье авай ва….ксарикай*, абуруз гудай шеъ авачиз) элкъвез хьайитIа, - ви Раббидин патай вуна умудзавай (*гуьзетзавай*) регьимар (*няметар*) жагъуриз,- бес лагь (вуна) абуруз «кьезил» (*хъсан*) гаф.
29. Ва ийимир (вуна) жуван гъил «кутIунвайди (*алкIурнавайди*) яз» жуван гардандал (*яни* *хийир крар авуникай мискьивал ийимир*) ва ахъаймир (вуна) ам (*гъил*) михьиз ахъайюналди (*эхирдал кьван*),- тахьайтIа вун айиб алайди яз, такьатсуз хьанвайди яз (*пашмандиз* ) ацукьда (*амукьда*).
30. Гьакъикъатда, ви Раббиди Вичиз кIанидаз ризкьи гегьеншарзава ва дарзава. Гьакъикъатда Ам - Вичин лукIарикай Вири Хабар Авайди, Аквазвайди я!
31. Ва куьне кесиб хьуникай кичIе яз куь аялар рекьимир. - Чна гузва абуруз ризкьи, ва квезни. - Гьакъикъатда, абур (яна) кьин - еке гунагь я!
32. Ва (куьн) зинадиз мукьва жемир (*а кардиз мукьва ийидай себебрикайни яргъа хьухь - жув зинадикай хьуьн патал*), гьакъикъатда ам - (лап) мурдарвал ва чIуру рехъ я!
33. Ва (яна) рекьимир чан (*маса инсан, вич яна рекьин*) Аллагьди гьарам авунвай, анжах эгер ахьтин гьакь (*шариатдин* *ихтияр*) аваз хьайитIа (*кьисас къахчуз, зина авурдаз, муртадвал авурдаз жаза яз,- квачиз*). Ва вуж вичиз (масада) зулум авуна (яна) кьейитIа (*са гьакьни авачиз*),- Чна адан (*кьейидан*) «иесидиз» (архадиз, варисдиз *ва я гьакимдиз*) «ихтиярар» (*кьисас къахчун*) ганва,- амма къуй ада (*кьисас къахчуз* яна) рекьидайла кьадардилай артух крар тавурай. Гьакъикъатда адаз (*кьейидан иесидиз*, Аллагьдин патай) куьмек ава (*ганва*).
34. Ва мукьув жемир куьн (*кямир*) етимдин малдив, - анжах вич лапни хъсан тир кар аваз хьайитIа(*ам патал*, *а чIавуз* ихтиярава), та (ам) вичин тамам (*яни балугъвилин*) яшдихъ агакьдалди. Ва (куьне ганвай вири) икьрарар кьилиз акъуд (куьне), гьакъикъатда икьраррин патахъай (Аллагьди *Къияматдин Юкъуз*) жаваб истемишда.
35. Ва киледал (*уьлчмедал*) алцумдайла куьне, уьлчме тамамара ва алцума куьне дуьз терезралди. А кар - (*квез лапни*) хийирлу я, ва нетижадиз (*эхирдизни*) хъсан я.
36. Ва табий жемир (вун) ваз чирвал авачир кардиз. Гьакъикъатда ван хьунин бажарагъвал, акунин бажарагъвал ва рикI - абурун виридан патахъай хабар хкьада (*иесидивай*, ва абурувай гьардавай хабар хкьада *иесидикай*).
37. Ва чилел такабурлувилелди къекъвемир. Гьакъикъатда вавай (*акI къекъуьналди ви кIвач гьалчиз*) я чил пад ийиз (*кьатIиз*) жедач ва я (*кьама ял туна жув винедай кьуналди*) вун кьакьанвилиз (*яргъивилиз*) дагъларив гьич агакьдач!
38. Вири а крар, - адан (*абурукай*) писди ви Раббидин вилик нифретлу я (*яни Адаз гзаф такIан я*).
39. Ам (*винидихъ баян ганвай крар*) - ви Раббиди ваз вагьй\*-далди инандирмишнавай камаллувиликай я. Ва Аллагьдихъ галаз маса гъуц кьамир (*эй инсан*, *яни шерик гъимир Адаз*),- тахьайтIа вун туьгьмет (*айиб*) алайди яз, чукурнавайди (*гьар са хийирдикай яргъазнавайди*) яз Жегьеннемдиз гадарда.
40. Ва бес куь Раббиди рухваяр квез кьетIендиз гана ва (Вичи) малаикар рушар яз къачунвани? Гьакъикъатда, куьне зурба (чIуру) гаф лугьузва!
41. Ва гьакъикъатда Чна и Къуръанда гьар жуьре баянар гана ачухарнава (*къанунар, эмирар, мисалар*) - абуру рикIел гъана менфят (*ибрет*) къачун патал, амма (а карди) абуруз анжах «катун» (*яргъа хьун, элкъуьн гьахъдикай*) артухарзава.
42. Лагь: «Эгер Адахъ галаз,- абуру лугьузвайвал,- (мад) гъуцар авайтIа, - а чIавуз абур Аршдин\* Сагьибдихъ (*яни Аллагьдин винел гъалибвал къачуз*) рехъ жагъуриз алахъдай».
43. Пак я Ам ва лап вине я (Ам) абуру лугьузвайдакай - лап тамам (*еке*) винизвилелди.
44. Ам пакзава (*ва тарифзава Адан*) ирид цавари, чили ва абурал алайбуру. Ва са шейни авач - Ам пак ийиз Адаз гьамд тийизвай, амма куьн гъавурда гьатзавач абурун таспигьдин\*(*пак ва тариф авунин*). Гьакъикъатда Ам - Милайимди (*тадиз жаза гузвач Ада*), (*Вичин лукIариз*) Багъишламишдайди я!
45. Ва вуна Къуръан кIелдайла (*мушрикриз ван къвез*), Чна ви ва Ахиратдихъ инанмишвал тийизвайбурун арада (вич масадалди кIевнавай) (*ва я: кIевна* *таквадай*) перде ийизва.
46. Ва Чна абурун рикIерал «кIевдай пердеяр» вегьенва абур адан гъавурда гьат тийидайвал, ва абурун япарани - заланвал (*бишивал*) авунва. Ва вуна Къуръанда (*кIелдайла*) ви Рабби мецел гъайила Ам Садди яз (Ам сад тирдакай лугьуз *ва ширк къадагъа ийиз*; *ва я*: *тек са Адакай рахаз, мушрикрин гъуцарикай лугьун тийиз*) абур чпин далуяр элкъуьрна кьулухъ хъфизва катзавайбур яз.
47. Чаз лап хъсан чизва гьикI (абуру, *вуч*) яб гузватIа (*вуна Къуръан кIелдай чIавуз* абуру) ваз яб гузвайла, ва (*Чаз гьакIни чизва*) абуру ийизвай чинебан рахунарни - зулумкарри лугьузвайла: «Куьн анжах суьгьуьрдик акатнавай касдиз я табий жезвайди!»
48. Килиг (вун) гьикI абуру ви гьакъиндай мисалар гъизватIа, ва (*адалди*) абур ягъалмиш хьанва ва (*гьавиляй*) абурувай (дуьз) рехъ жагъуриз алакьзавач!
49. Ва (абуру) лагьана: «Бес чакай (*кьейила кьулухъ михьиз ктIана*) кIарабар ва руг хьайила, чал (*мад сефер*) чан хкидани цIийи махлукьар (*яратмишнавай затIар*)яз?!»
50. Лагь: «Элкъуьгъ куьн гьатта къванциз ва я ракьуз,
51. Ва я куь хурара (*куь акьулдал*) зурба тир затIарикай (маса) махлукьдиз (*яратмишнавай затIуниз*, - гьар гьикI хьайитIани квел чан хкида). Ва (бес) абуру лугьуда: «Ни чун элкъуьрна хкида?» Лагь: «Вичи куьн сифте сефер Яратмишайда». Ва абуру (*а кардикай ягьанатариз*) вахъ чпин кьилер агъуз-виниз ийиз юзурда, ва лугьуда: «(*Бес*) Ам мус жеда?» Лагь: «Мумкин я,- (ам) мукьвара хьун!»
52. (*Ам жеда*) А юкъуз, Ада квез эвердай ва куьне Адаз гьамд ийиз жаваб гудай, ва куьне куьн (*чилел*) са тIимил кьван (*вахт*) хьайиди хьиз гиман (*фикир*) ийида.
53. Ва лагь (вуна) Зи (*муъмин*) лукIариз, къуй абуру (*гафарикай*) вич лап хъсан тирди лугьурай. (*Бес*) Гьакъикъатда шейтIанди абурун арада (тадиз жедай) чIурувилер твазва. Гьакъикъатда, шейтIан инсандиз ачух душман я!
54. Куь Раббидиз квекай лап хъсан чизва. Эгер Адаз кIан хьайитIа, - (Ада) квез регьимлувал ийида ва эгер Адаз кIан хьайитIа, - (Ада) квез азаб гуда. Ва Чна вун абурал къаюм (*вичел чеб тапшурмишнавайди, жавабдар*) яз ракъурнавач.
55. Ва ви Раббидиз цаварални чилел алайбурукай лап хъсан чизва. Ва дугъриданни Чна бязи пайгъамбарриз муькуьбурун винел артухвал ганва, ва Давудаз Чна За́бу́р\*багъишна (*Ктаб* *ракъурна*).-
56. Лагь: «Эвера куьне Адалай гъейри (куьне абурни гъуцар) я лугьуз тестикьарнавайбуруз,- авач абурун гъиле квелай бедбахтвал (*бала*) алудун (*алакьдач абурувай азад ийиз*) ва я (*квелай* масадбурал) ракъурун».-
57. Низ абуру (*Аллагьдилай гъейри* тIалабунариз) эверзаватIа (*пайгъамбаррикай*, *диндар* *ксарикай*, *малаикрикай*),- абур чеб чпин Раббидин патав мукьув жез алахънава(*диндар амал ийиз Адан разивал къачуз*) вуж абурукай мадни (гзаф) мукьув жедатIа лугьуз, ва абуру Адан регьимдик умуд кутунва ва (абуруз) Адан азабдикай кичIезва. Гьакъикъатда, ви Раббидин азаб - вичикай мукъаят хьун лазимлуди я! (*ГьакIни, бязи тафсирра къалурнава ихьтин себебни:* *са бязи ксари джинриз ибадатзавай, ахпа джинри Ислам дин кьабулна, амма а ксар чпин гьалда амукьна…*).
58. Ва са хуьрни жедач (*вичин агьалийри пайгъамбарар таб яз кьуна кафирвал авур*) Чна чеб терг тавуна тадай Къияматдин Югъ алукьдалди ва я чпиз Чна кIеви азаб тагана тадай,- а кар Ктабда цIарара чIугунва (*Лавѓь-уль- Маѓьфу́зда*\*- *вири шейэр кхьенвай «Хуьзвай Кьулуна» кхьенва*).
59. Ва (*мушрикри тIалабай*) аламатар (Расулдив гваз) ракъуруникай Чун акъваз хьунин себеб - анжах, эвелимжибуру (*виликдай хьайи уьмметри*) абур таб яз кьун я. Ва Чна с́амуд\*-диз (*аламат яз*) диши деве ракъурна (*гьахъ* *кар*) ачухдиз къалурзавайди яз ва (*бес*) абуру адан гьакъиндай зулум (*кафирвал*) авуна (ва Чна абур тергна). Ва Чна(Расулрив гваз) аламатар анжах къурху (*азабдикай кичI*) гун патал ракъурзава!
60. Ва (рикIел гъваш) Чна ваз лагьанай: «Гьакъикъатда, ви Раббиди инсанар (*Вичин чирвилелди ва зурба къуватдалди вири патарихъай*) элкъуьрна кьунва!» Ва Чна ваз (*Исра́ъ ва Миѓьра́ждин йифиз*) къалурай «акунар (шикилар)» инсанриз анжах имтигьан яз авуна ва Къуръанда (къалурнавай) лянетлу тарни (имтигьан ва ахтармишун яз авунва). Ва Чна абуруз (*гьар жуьре аламатар гъуналди, жазаяр гуналди*) кичIерар гузва, амма (*а карди*) абуруз артухарзава анжах зурба зулумкарвал (*кIевиз сергьятар чIурун*).
61. Ва ингье Чна малаикриз лагьана: «Сажда ая (куьне) Адамаз!», - ва абуру вирида сажда авуна са Иблисалай гъейри, ада лагьана: «Бес за Вуна вич ччебдикай яз халкьнавайдаз сажда ийидани кьван?»
62. Ада (*Иблиса*) лагьана: «Хабар це заз (Ваз гьикI аквазва), им яни вичиз Вуна зи винел артухвал ганвайди?! Эгер Вуна заз Къияматдин Йикъалди муьгьлет гайитIа (*чан алаз туртIа*), за адан несил (*балкIандин сиве кьенерар туна инсанди ам гьалдайла вичиз кIанивал муьтIуьгъардайвал за абур жуваз*) дугъриданни муьтIуьгъарда (рекьяй акъудда) са тIимилбур (*диндар, муъмин ксар*) квачиз».
63. Ада (*Аллагьди*) лагьана: «Алад! Бес вуж абурукай ваз табий хьайитIа, - (бес) гьакъикъатда Жегьеннем куь гьакъи (*жаза*) я тамам гьакъи (*жаза*) яз!
64. Ва гьалдра (*гьевеслу ая гунагь крарал*) жуван ванцелди («севт»-далди, *эверуналди, футфа ктуналди*) вуж абурукай вавай жедатIа, ва кIватIна желб ая абурал жуван атлу ва ях (*пияда*) кьушунар, ва иштирак ая абурухъ галаз мал-девлетра (*гьарам жуьре къазанмишиз, шейтIандиз пай акъудиз*) ва веледра (*зина авун* *хъсан къалуриз*) ва хиве яхъ (гаф це) абуруз (*ваз табийбуруз абуруз кIани крар,- вични* *гьакъикъатда таб тир крар*). - Ва шейтIанди абуруз хиве кьазвайди анжах алдатмишвал я! -
65. Гьакъикъатда Зи (*диндар, муъмин*) лукIарин винел ваз гьакимвал (*рекьяй акъуддай къудратлувал*) авач. Ва ви Рабби бес я арха (*хуьдайди ва куьмекдайди*) яз!»
66. Куь Рабби я куьн патал гимияр гьуьлелай гьализ ракъурзавайди, куьне Адан «еке регьимдикай» тIалаб (*ариш*- *вериш* *ийиз* *къазанмиш*) авун патал. Гьакъикъатда Ам куьн патал Регьимлуди я!
67. Ва квев бедбахтвал хкIурла (*батмиш хьун агакьайла*) гьуьлел квахьзава (*куь рикIелай физва*) куьне (тIалабунариз) эверзавайбур (*куьне ибадатзавай* *гъуцар*) анжах Адалай гъейри. Ва Ада куьн къутармишайла къураматдиз, - куьн (патахъ) элкъвезва (*имандикай, са Адаз тIалабунариз эверуникай*). -Бес инсан - гзаф инкардайди я эхир! -
68. Бес Ада (*куьн гьуьляй къутармишна къерехдихъ чилел ахкъудайла* а) къураматдин къерех куьнни алаз (*чил* *пад авуна*) къенез аватдайвал авуникай ва я квел «къванер гьалчдайди» (*къванерин марф*) ракъуруникай куьн саламатвиле авани кьван?! Ахпа (*а чIавуз*) квез архани (*хуьдайди ва куьмекдайдини*) жагъидач!
69. Я тахьайтIа куьн саламатвиле авани кьван, Ада куьн мад сеферда аниз (*гьуьлуьз*) рахкуруникай ва (Ада) квел кукIвардай гар ракъурда, ва (Ада) куьн батмишарда куьне кафирвал авурвиляй? Ахпани жагъидач квез Чавай адан патахъай истемишунар хъийидайди (*интикъам къахчуз* *гуьгъуьна гьатдайди*)! -
70. Ва гьакъикъатда Чна Адаман рухвайриз икрам (*гьуьрмет*) авунва (*яни* *инсан - акьул ва тамам куц гана, пайгъамбарар ракъурна вини дережадиз* *хкажнава*), ва абур Чна чилелай ва гьуьлелай акьадарна тухузва (*гьайванраллаз*, *гимийраваз* *фидайвал авунва*), ва (Чна) абуруз «хуш тирбурукай»(няметрикай) паяр ганва (*гьалал тIуьнар хъунар*), ва Чна абуруз Чна халкьнавайбурун гзафбурун винел еке артухвал ганва. -
71. (РикIел гъваш) А югъ, Чна вири инсанриз (*гьар са жемятдиз*) чпин башчидин (*чIехидан*) тIварцIихъ яна (*эй, Мусадин уьммет! Эй флан фиръавандин уьммет!- лугьуз*) эвердай. Ва нив вичин (*авур крар авай*) ктаб эрчIи гъиле вугайтIа,- бес гьабуру чпин ктаб кIелда (*шаддиз*), ва абуруз гьич «хумравдин цилин къвала авай (яргъи цIар хьтин) кьацIа авай гъал» кьван зулумни жедач.
72. Ва вуж ина (*дуьньяда, гьакь такваз ягъалмишвиле аваз*) буьркьуь тиртIа, ам Ахиратдани (мадни) буьркьуь ва дуьз рекьикай мадни гзаф ягъалмишди жеда.
73. Ва абур мукьвал тир, вун Чна ваз инандирмишнавай (*ракъурнавай*) вагьй\*-дилай алудиз (*Къуръандин бязи аятрикай* *къакъудиз*) - вуна Чакай адалай гъейриди (*маса шей*) къундармишдайвал, ва а чIавуз абуру вун мукьвал дуст яз кьадай.
74. Ва эгер Чна вун мягькемар тавунайтIа, вун абурун патахъ тIимил кьван ян гуз мукьвал жедай.
75. А чIавуз (*яни эгер вуна абурухъ тIимил кьван ян ганайтIа*) Чна вав уьмуьрдани кьве сефер артух (*азаб*), ва кьиникьдани кьведра артухди дадмишиз тадай. Ахпа ваз Чакай (*Чи азабдикай*) хуьдай куьмекчини жагъидачир!
76. Ва абур мукьвал хьанвай вун кIвачин ийиз (*куьч хьунал*) а чилелай (*яни* *Меккадай*, абуру вун) анай чукурун патал,- а чIавуз абур чебни валай кьулухъ анжах са тIимил вахтунда амукьдай.
77. (*А азаб абуруз жедай*, *Чна*) Эцигнавай адет тирвал Чна валай вилик ракъурай Чи Расулрин гьакъиндай (*яни Расулриз акси хьана абур чукурайла а халкьар абурулай гуьгъуьниз геждалди амукьдач - азаб гуда. Ва ам Аллагьдин адет, суннат, къанун я*).- Ва жагъидач ваз Чи адетда (*суннатда*) дегишвал хьана (*яни Чи «суннат» маса гьалдиз ва я кардиз элкъведач, масанихъ алатдач, -*ам гьар гьикI хьайитIани кьилиз акъатда). -
78. Кьиле твах (вуна) капIар рагъ цавун юкьвалай алатайдалай (*башламишна*) йифен мичIивилел кьван (*яни а* *арада ава кьуд капI: нисин, рагъдунин, гъетрен ва месин*) ва (*кьиле твах*) экуьнин Къуръанни (капIни - *Къуръан яргъалди* *кIелиз*). Гьакъикъатда «экуьнин Къуръандиз» (экуьнин капIуниз - йифен малаикарни вайикъан малаикарни кIватI хьана) шагьидвалзава!
79. Ва йифекайни (са паюна, ахварикай) къарагъна хьухь вун ам(*Къуръан*) себеб яз (*яни Къуръан кIелиз тагьажжуд-капIар ая*) - алава яз вун патал, ви Раббиди вал чан хкун патал (вун) «тариф алай акъваздай чкадаллаз!» (*яни* *ваз тарифлу дережа жедайвал,- Аллагьди вакай вири инсанар патал «шафаат» ийидайди авун патал Къияматдин Юкъуз*)
80. Ва лагь (вуна): «Рабби! Зун гьахьдайвал ая (*гьадра Вуна* *гьар са хийирлу чкадиз, кардиз*) дуьзвилин гьахьуналди ва акъуд ая Вуна зун (*гьар са хийирсуз чкадай, кардай*) дуьзвилин экъечIуналди. Ва Ви патай (Вуна) заз куьмекчи яз къуват (мягькем делил) це».
81. Ва лагь (вуна): «Гьахъ (*Ислам*) атана ва таб (*ширк*) квахьна. Гьакъикъатда, таб - квахьдайди я!»
82. Ва Чна Къуръанда муъминриз вич (*абурун чанариз ва беденриз*) сагърун (*дарман, дава*) ва регьим тирди (авудна) ракъурзава ва зулумкарриз ада анжах зиян артухарзава.
83. Ва Чна инсандиз няметар гайила ам (*Чи эмиррикай*, *Чаз ибадат авуникай* патахъ) элкъвезва ва (вичин къвал элкъуьрна) яргъа жезва. Ва адав писвал хкIурла (*бала́* *агакьайла*) ам - лап умудсузди я (*чара́ атIана амукьзава*).
84. Лагь: «Гьар сада вичин саягъда амал ийизва, ва куь Раббидиз (лап) хъсан чизва вуж виридалайни дуьз рекье аватIа (*гьахъдихъ*)».
85. Ва абуру вавай руьгьдикай хабар кьазва. Лагь: «Руьгь зи Раббидиз талукь крарикай я, ва квез (*адан гьакъиндай*) чирвилерикай анжах тIимилди ганва».
86. Ва эгер Чаз кIан хьанайтIа, Чна ваз инандирмишнавай (*ракъурнавай*) вагьй\* къахчудай (*ви рикIяй*), ахпа ваз адан патахъай Чи аксина архани (*вун* *хуьдайди, ваз куьмекдайдини*) жагъидачир!
87. Анжах ви Раббидин патай регьим яз (*Чаз акI кIан хьанач ва Чна ам мягькемарнава ви рикIе*). Гьакъикъатда Адан регьимар (*няметар*) ваз ганвай - чIехи я!
88. Лагь: «Эгер инсанар ва джинар кIватI (*сад*) хьайитIани и Къуръан хьтинди гъиз (*туькIуьриз*), - абурувай ам хьтинди гъиз жедач гьатта абурун садбур муькуьбуруз куьмекчияр хьайитIани».
89. Ва гьакъикъатда Чна инсанриз и Къуръанда вири мисалрикай гъана гьар жуьре баянар ганва, амма инсанрин чIехи паюни кьабулзавач (*амал авун*) - анжах (*гьакь*) инкар авунилай гъейри.
90. Ва абуру лагьана: «Чун гьич вахъ инанмиш жедач, та вуна чаз чиляй (авахьна физвай) чешме хъиткьинардалди;
91. Ва я, вахъ хумраврин ва ципицIрин багъ жедалди ва вуна адан арадай вацIар булвилелди хъиткьинарна;
92. Ва я, вуна чал - вуна тестикьарзавайвал - цав чIукар-чIукар къурдалди (*вегьедалди*), ва я вуна чаз (*аквадайвал*) вилик Аллагь ва малаикар гъидалди,
93. Ва я, вахъ къизилдикай кIвал жедалди, ва я вун цавуз хкаж жедалди ва чун ви хкаж хьунихъни инанмиш жедач та вуна чал Ктаб авуддалди чна вични (*ана авайди*) кIелдайвал. Лагь: «Пак я зи Рабби! Бес зун - анжах инсан тушни расул (*пайгъамбар*) тир?!»
94. Ва инсанриз манийвал авурди абурун патав «(дуьз рекьин) регьбервал» атайла инанмишвал авуниз, анжах: (абуру) «Бес Аллагьди расул яз инсан ракъурнавани?» лугьун я.
95. Лагь: «Эгер чилел малаикар алаз хьанайтIа къекъвез - чпиз секинвал аваз, а чIавуз Чна абурун патав расул яз цавай малаик авуддай».
96. Лагь: «Аллагь бес я - шагьид яз зини куь арада. Гьакъикъатда Ам - Вичин лукIарикай вири хабар авайди, (абуру ийизвай вири крар) аквазвайди я!»
97. Ва вуж Аллагьди дуьз рекьел гъайитIа, гьам я дуьз рекьевайди, ва вуж (Ада) ягъалмишвиле туртIа,- бес гьич жагъидач ваз абур патал, Адалай гъейри, архаяр (*дуьз рекьел гъидай куьмекчияр*). Ва Къияматдин Юкъуз Чна абур чпин чинрал къекъвез буьркьуь, лал, биши яз кIватI хъийида. Абурун «хтана акъваздай чка» Жегьеннем жеда, гьар сефер ам яваш (*секин*) хьайила, Чна абуруз (*абурун беденрин*) ялав артух (*гужлу*) хъийида.
98. Ам абуруз гьакъи (*жаза*) я, абуру Чи аламатрихъ (аятрихъ, делилрихъ) кафирвал авурвиляй, ва абуру: «Бес чакай (*кьейила кьулухъ михьиз ктIана*) кIарабар ва руг хьайила, чал (*мад сефер*) чан хкидани цIийи махлукьар (*яратмишнавай затIар*)яз?!» лагьайвиляй.
99. Бес абуруз акунвачни (*чизвачни*), гьакъикъатда Вичи цавар ва чил халкь авунвай Аллагь, чеб хьтинбур (*кьена руг хьайила кьулухъни*) халкь авунал къудратлу тирди?! Ва Ада абуруз виче са шакни авачир (*ажалдин*) вахт эцигнава, амма зулумкарри кьабулзавач (*са карни*) - анжах (*гьакь*) инкар авунилай гъейри.-
100. Лагь: «Эгер зи Раббидин регьимрин хазинаяр куь ихтиярда авайтIа, а чIавузни куьне чуькьвена кьадай (*мискьивалдай*) харж (*авуна куьтягь ва кесиб*) жез кичIевиляй, бес инсан лап мискьиди я эхир!» -
101. Ва дугъриданни, Чна Мусадиз ачух кIуьд аламат ракъурнай (*адан пайгъамбарвал гьакь тирди тестикьарзавай*). Бес хабар яхъ вуна (*эй Муѓьаммад*) Исраилан рухвайривай (*несилдивай*) ам (*Муса*) абурун патав атайла (*аламатар гваз*) адаз фиръаванди лагьанай: «Гьакъикъатда за гиманзава (*фикирзава*) бес вун, я Муса, суьгьуьрдик акатнавайди яз».
102. Ада (*Мусади*) лагьана: «Дугъриданни ваз чизва, абур (*кIуьд* *аламат*) анжах - цаваринни чилин Раббиди авуднавайди «чпелди (*квез*) дуьз рехъ (*гьакь*) аквадай (*кьатIудай*) ачух делилар (*лишанар*)» яз. Ва гьакъикъатда за гиманзава (*фикирзава*) бес вун, я фиръаван, гьалак (*телеф*) жедайди яз».
103. Ва адаз (*фиръавандиз*) абур а чилелай (*Мисрдай*)куьч жедайвал кIвачин ийиз кIан хьана ва Чна ам ва адахъ галайбур (*кьушунар*) вири (*гьуьле*) батмишарна.
104. Ва Чна адалай кьулухъ Исраилан рухвайриз лагьана: «Яшамиш хьухь (куьн) и чилел (*Ша́мда*), ва (бес) «Ахиратдин (гьакъиндай) хиве кьунвайди» (*яни Къияматдин Югъ*) алукьайла Чна куьн (акахьнавай жемятар яз) вири хкида (*Гьахъ- гьисаб тухудай Гьарасат- майдандал*)».
105. Ва гьакъикъатда (*дугъриданни*) Чна ам (*Къуръан*) авуднава, ва (ам *виче*) гьахъ авазни (*дегишни тахьана* агъуз) атанва (*эвичIнава*). - Ва вун Чна анжах шадвилин ва игьтиятлувал авунин хабар гудайди яз ракъурнава.-
106. Ва Чна ам (*Къуръан*) паяриз чара авуна - (вични) кIелдай ктаб яз, вуна ам инсанриз аставилелди (*тади квачиз*) кIелун патал, ва Чна ам сад-садан гуьгъуьнаваз пай - пай яз авуднава.
107. Лагь: «Инанмишвал ая куьне адахъ (*Къуръандихъ*) ва я ийизвач куьне инанмишвал (*сад хьиз я Аллагьдиз*). Бес гьакъикъатда, адалай вилик чпиз (*Аллагьдин патай*) чирвилер ганвайбуруз ам кIелайла абур ченейрихъ (*чинрихъ*) ярх (*ават*) жезва сажда ийизвайбур яз.
108. Ва абуру лугьузва (*Къуръандин ван атайла*): «(Лап) Пак я чи Рабби! Гьакъикъатда чи Раббидин «хиве кьунвай (*гаф ганвай*) кар - дугъриданни кьилиз акъатдайди я!»
109. Ва абур ченейрихъ ярх (*ават*) жезва - шехьиз, ва ада (*Къуръанди*) абуруз умунвал (*муьтIуьгъвал*) артухарзава».۩
110. Лагь: «Эвера (куьне) тIалабунариз Аллагьдиз (я Аллагь -*лугьуз*), ва я эвера (куьне) тIалабунариз Мергьяметлудаз (я Раѓьма́н -*лугьуз*),- гьи жуьреда куьне (Адаз) эверайтIани, бес Адаз виридалайни гуьрчег тIварар ава эхир!» Ва сес хкажна ийимир жуван капI (*кIеви ванцелди кIелмир вуна Къуръан кпIунал*) я артух явашдизни, амма юкьван тегьер хкягъа.
111. Ва лагь: «Гьамд хьуй Аллагьдиз, Вичиз велед (*хва*) къачун тавунвай, ва Вичиз гьакимвиле (*агъавиле*) шерик авачир, ва Вичиз къаюм (куьмекчи) авачир (*герек тушир*) ажизвиликай (*яни ажизди туш Ам куьмекчидиз муьтеж жедайвал*)». Ва чIехивал це (вуна) Адаз чIехивал гуналди!

**Сура: «аль-Кагьф»**

**18 - Сура: «Магъара (дагъда)»**

Мергьяметлу, Регьимлу Аллагьдин тIварцIелди!

1. Гьамд хьуй Аллагьдиз, Вичин ЛукIраз Ктаб авудай, - виче (*Ктабда, ва я*: вичиз *Ктабдиз*) са какурвални («*патахъвални»*) тавуна (*яни: гьахъдикай ян гун, гъалатI, мана дуьз татун, аксивал авачиз*),-
2. Дуьзди (гьамиша дуьз рекьеваз тухудайди) яз,- (*мушрикриз, кафирриз*) игьтиятлувал авунин хабар гуз Вичин патай гудай зурба гужарикай (*азиятрикай*), ва чпи диндар амал ийизвай муъминриз шад хабар гуз,- абуруз хъсан саваб (*пишкеш*) жедайдакай,
3. Чебни ана (*а савабда*) даим яз амукьдай.
4. Ва (*гьакIни авуднава а Ктаб*) игьтиятлувилин хабар гуз чпи «Аллагьди велед къачунва» лагьайбуруз.
5. Авач абуруз ва я абурун бубайризни а кардикай чирвал. Абурун сиверай акъатзавай келима (*а гафар*)- (*писвилиз, чIурувилиз*) зурбади я! Абуру анжах таб лугьузва!
6. Ва мумкин я вуна вун пашманвиляй (гьайифвиляй) гьалак авун абурун гелерикай (*яни* *мумкин я вуна* *ви чан* *телефун абур вакай элкъуьнин* *эсерриз* *килигна*) эгер абуру и Ихтилатдихъ (*Къуръандихъ*) инанмишвал тавуртIа.
7. Гьакъикъатда Чна чилел алай затIар (*набататар, гьайванар, вацIар, хазинаяр…*) адаз гуьрчегвал яз авунва, Чна абуруз (*инсанриз*) вуж абурукай амалдиз хъсан ятIа имтигьан авун патал.
8. Ва гьакъикъатда Чна анал алай кьванди (*вири затIар,* *кьурана канвай* вичел) са набататни алачир накьвадиз элкъуьрда.
9. Я тахьайтIа вуна магъарадин ва «кхьинар алай кьулунин» («*кхьенвай ктабдин*») сагьибар Чи аламатрикай (*делилрикай*, *лишанрикай*) лап ажебди яз гьисабнавани?!
10. (РикIел гъваш *вуна*) Ингье (*са тIимил жемят*) жегьилар (*чпин дин хуьн патал*) магъарадиз чуьнуьххьана (*ам* *акъваздай чка яз кьуна*) ва (абуру) лагьана: «Чи Рабби! Регьим це (Вуна) чаз Ви патай тир, ва туькIуьра (Вуна) чаз чи кар дуьзвал гана (*чи* *гьал эхирдалди дуьзди жеривал ая*)».
11. Ва Чна абурун япарал (ван атуникай кIевдайди) вегьена (*яни абурал ахвар ракъурна*) магъарада гзаф кьадар йисара.
12. Ахпа Чна «абурал чан хкана» (*яни ахварай авудна*), Чна (*инсанриз*) кьве дестедикай - абур (ана) амукьай вахт гьида дуьз гьисабдатIа, чирун патал.
13. Чна ваз абурун (*кар,* зурба) хабар дуьздиз (*гьакьвилелди*) ахъайда. Гьакъикъатда абур я жегьилар - чпин Раббидихъ инанмишвал авур ва Чна абуруз «дуьз рекьел хьун» артухарна (*иман мадни мягькемарна*).
14. Ва Чна абурун рикIер кIеви (*къуватлу*) авунай (*абурун кафир тир пачагьди жегьилриз туьгьмет авурла чпин гъуцариз къуллугъзавач лагьана*) абуру (*адан вилик*) къарагъна лагьай чIавуз: «Чи Рабби (*чна* *Вичиз* *ибадатзавай* *Ам*) - цаваринни чилин Рабби я! Чна гьич эвердач тIалабунариз Адалай гъейри са ила́гьидизни, -тахьайтIа чна лап чIуру (*гьахъдикай яргъа*) гаф лугьун жеда (*яни -Аллагьдилай гъейри масадаз ила́гьивал, раббивал талукьрун жеда*).
15. (*Ва абуру сада-садаз лагьана*): «Ам - чи халкь я, абуру Адалай гъейри (*маса*) гъуцар кьунва. Де гъурай кван (*тIун*) абуру абурун гьакъиндай ачух делил (*ва абуру гъанвачирла делил - ам лагьай чIал я абуру чпин акъида, инанмишвилер бинеламишнава табдал ва хатIадал*)! Ва бес вуж я мадни зулумкарди вичи Аллагьдикай тапарар къундармиш авунвайдалай (*Адаз шерик гъуналди - яни Аллагьдиз гьич хас тушир кар - Адаз шерик хьун - Адаз талукьаруналди*)?!
16. Ва (*абуру сада-садаз лагьана*) эгер куьн абурукай чара ва абуру Аллагьдилай гъейри ибадатзавайбурукайни яргъа хьанватIа - (бес куьн) магъарадиз чуьнуьх хьухь, - куь Раббиди квез Вичин регьимдикай (булдиз) ачухда (*экIяда*), ва квез куь кар патахъай менфят гудай затIарни (*дуланажагъдиз* *куьмекни*) гьазурда».
17. (*Абур магъарадиз экъечIна чара хьайила, Аллагьди абурал ана ахвар ракъурна*) Ва ваз аквазва рагъ ам экъечIдайла абурун магъарадикай эрчIи патахъай(*винидихъ*) ян гуз (*яни магъарадин гьахьдай чка - къапу - кефер* *патахъай галай, ва рагъ хкаж жедайла къапудай къенез ягъайла анин хъен эрчIи патахъди тIимил жезвай*), ва ам(*рагъ*) акIидайла абурулай алатзавай чапла патахъ (*яни рагъ хъфидайла адан нурар гьахьзавай къапудин чапла патахъай*), - ва абур чеб адан(*магъарадин*) гегьенш чкадал алай. Ам (*а кар*) - Аллагьдин аламатрикай (*Чи къудратлувилин делилрикай*) я. Вуж Аллагьди дуьз рекьел гъайитIа,- ам я дуьз рекьевайди, ва вуж Ада ягъалмишвиле туртIа, - гьич жагъидач ваз ам патал регьбервалдай (*дуьз рехъ къалурдай*) арха (*куьмекчи*).
18. Ва вуна абур (ахварик квачиз) уяхбур яз гьисабдай - чеб (*абур* дугъриданни) ксанвайтIани. Ва Чна абур гагь эрчIи къвалахъ гагь чапла къвалахъ элкъуьрзавай. Ва абурун кицI вичин тапацар яргъи авуна (*магъарадин*) сивел (*къапудал*) алай. Эгер вун абуруз (винедай) килигнайтIа, вуна абурукай кьулухъ жедай катиз, ва вун (*ви чан*) абурукай еке кичIдалди ацIудай.
19. Ва гьа икI - Чна абурал чан хкана (*ахварай авудна*), абуру сада-садавай чпин арада хабар кьун патал. Абурукай са лагьайда лагьана: «Куьн гьикьван вахтунда амукьна (*ксанваз* *ина*)?» Абуру лагьана: «Чун амукьна са юкъуз ва я йикъан са паюна». Муькуьбуру лагьана: « Куь Раббидиз хъсан чида гьикьван куьн амукьнатIа; бес куьне куь и гимишдин пулни вугана квекай сад шегьердиз ракъура. Къуй ам ана гьина (*ва я* низ) «лап михьи» (*хуш*, *гьалал*) тIуьн аватIа килиграй ва (къуй ада) квез адакай ризкьи (*тIуьн*) гъурай, ва къуй ада чинеба хьиз (*ва я* эдеб кваз) авурай ва квекай маса гьич садазни хабар (*малум*) жедайвал тавурай.
20. Гьакъикъатда, эгер куь кар ачух (*абуруз*) хьайитIа (*ва я:* эгер абуруквел винел пад къачуртIа) абуру куьн къванер гьалчна рекьида ва я куьн чпин диндиз хкида,- ва а чIавуз квез агалкьун гьич жедач,- эбеди яз!»
21. Ва гьа икI - Чна абурал расалмиш жедайвал авуна (а шегьердин агьалияр), - абуруз чир хьун патал гьакъикъатда Аллагьдин « хиве кьунвай (*гаф ганвай*) кар» (*кьенвайбурал чан хкун*) гьахъ тирди, ва гьакъикъатда (Къияматдин) Сятда\* - виче са шакни авачирди, (вични) абуру (*расалмиш хьайибуру*) чпин арада абурун гьакъиндай гьуьжетарзавайла, ва(*а магъарада авайбурал расалмиш хьайила…ва абур кьейидалай кьулухъ*) абуру (*шегьердавай инсанри*) лагьана: «Куьне абурал (*яни абурун магъарадин сивел*) са дарамат эциг. Абурун кар - чпин Раббидиз хъсан чизва». Ва чпин карда винел пад къачурбуру (*нуфузлу чIехи ксари*) лагьана: «Чна дугъриданни абурун чкадал (*ибадатхана яз*) мискIин хкажда!»
22. Абуру (*са ксари абурун гьакъиндай* гележегда) лугьуда: «(Абур) пуд авай - кьуд лагьайди абурун кицI тир, ва лугьуда: «Абур вад авай - ругуд лагьайди абурун кицI тир» - чинебан тир (*тийижизвай*) кардикай (гафар) гьалчиз. Ва лугьуда абуру: «(Абур) ирид авай, - муьжуьд лагьайди абурун кицI тир». Лагь: «Зи Раббидиз виридалайни хъсан чизва абурун кьадар, ва чизвач абурукай (*абурун кьадардикай, инсанриз*) - са тIимилбуруз квачиз». Ва гьуьжет ийимир вуна абурун гьакъиндай (*ктаб-эгьлийрихъ ва масадбурухъ галаз*) - анжах ачух тир (*яни инкариз тежедай, ачухдиз субутдай*) гьуьжетдалди (ая), ва «фетва» (месэла баян гана гьялун) хабар кьамир вуна абурун гьакъиндай (*абурукай*) садавайни.
23. Ва гьич лугьумир вуна са шейинин гьакъиндайни (*ваз ийиз кIанзавай*): «Гьакъикъатда за ам ийида пака (*гележегда*)»,-
24. Анжах «ин ша́ Аллагь» (*эгер Аллагьдиз кIан хьайитIа*) - гафар галаз (лагь). Ва эгер ви рикIелай фейитIа (*а* *къадагъа*) - жуван Рабби рикIел ва мецел гъваш (вуна),- ва лагь: «Белки заз зи Раббиди дуьзвилиз мадни мукьвал рехъ къалурда идалай (*«магъарадин сагьибрин» хабардилай*)».-
25. Ва амукьна абур (*ксанваз*) чпин магъарада пуд виш йис ва артмишна (абуру *мадни*) кIуьд йис (*яни* (*ракъинин йисаралди пуд виш йис хьана ва вацран йисаралди- пуд вишни кIуьд*).
26. Лагь: «Аллагьдиз лап хъсан чизва, гьикьван абур (*ана*) амукьнатIа. Адаз талукь я цаваринни чилин гъайб\*(*чинебан крар*). Гьикьван ажеб (тамамдиз) вири аквадайди я Ам, ва гьикьван ажеб (хъсандиз) ван къведайди я (Ам)! Авач абуруз Адалай гъейри са архани ва Ада Вичин гьакимвиле шерик яз садни кьазвач».
27. Ва кIела (вуна) ваз инандирмишнавай вагьй\* (вири) ви Раббидин Ктабдай. Адан Келимаяр дегишдайди (*садни*) авач, ва ваз Адавай гъейри далдалух (*чка*) гьич жагъидач.
28. Ва (сабур ийиз) кьуна хуьх жув чпи пакамахъни нянихъ чпин Раббидиз (ялварариз) эверзавайбурухъ галаз санал хьунин карда (*яни чара жемир вун михьи рикIелди ибадатзавай кесиб муъминрикай*), - чпиз (*адалди*) Адан Чин\* (*Адан разивал, саваб къачуз*) кIанзавай. Ва элкъуьрмир жуван вилер абурукай дуьньядин уьмуьрдин гуьрчегвилерихъ ялиз, ва муьтIуьгъ жемир (вун) Чна вичин рикI Чун рикIел гъуникай гъафил авунвай ва вичин гьевесдиз табий хьанвай ва вичин карни вара-заради тирдаз.
29. Лагь: «(Им - *яни* *за квез гъанвайди*) - куь Раббидин патай тир гьакь я: ва кIанида - инанмишвал авурай (вичиз), ва кIанида - кафирвал авурай (вичиз)». Гьакъикъатда, Чна зулумкарриз ЦIай гьазурнава, вичин (цIун) цлари абур элкъуьрна кьадай. Ва эгер абуру къутармишунин куьмек тIалабайтIа, абуруз «къутармишунин куьмек яз» (лап ргазвай) гъеридин кIанер хьтин чинар чурурдай яд гуда. Писди я хъвадайди ва гзаф писди я (ам) «ял ядай акъваздай чка яз!»
30. Гьакъикъатда чпи инанмишвал авуна ва диндар амал авурбур, - дугъриданни Чна хъсан амал авурбурун саваб квадардач.
31. Ахьтинбур - абуруз А́дн\* (*«а́дн»- гьамишалугъ яз яшамиш жез амукьдай*)- женнетар жеда чпин кIаникайни вацIар авахьиз. Абур ана къизилдикай тир цамаралди безетмишда ва (абуру) кьелечI ипекдикай ва зарлу харадин къацу либасар алукIда, - чебни ана вичел винелай перде ва хъуьцуьганар алай тахтрал (*чарпайрал*) кьуьнт яна ярх (хьана) жеда. Гьикьван иерди я саваб (*гьакъи абурун*), ва гьикьван хъсанди я (Женнетар) ял ядай ва яшамиш жез акъваздай чка яз (*абуруз*)!
32. Ва гъваш вуна абуруз мисал (яз) - кьве итим: садаз Чна ципицIрин кьве багъ авуна (ва) абур кьведни Чна хумравдин тараралди элкъуьрна кIевна, ва абурун (кьведан) арадани къадз авай (*цанвай*) ник авуна.-
33. Кьве багъдини вичин «недай затIар» (*емишар*) гузвай ва адакай затIни кими жезвачир, ва абурун (кьведан) арадайни Чна хъиткьинарна вацI ракъурна.-
34. Ва адаз (*а кьве багъдин сагьибдиз*) бегьерар (*ва маса девлетарни*) авай, ва ада вичин (*муъмин тир*) юлдашдиз - адахъ галаз суьгьбет ийиз - лагьана: «Заз валай гзаф мал-девлетни ава ва (зун валай) «(мукьва ксарикай) куьмекдиз кIватI жедай кIватIалдизни» гужлу (*зурба*) я».
35. Ва ам - (*Ахиратда чан хкунихъ кафирвализ*) вичиз зулум ийизвайди яз,- вичин багъдиз гьахьна (ва ада) лагьана: «Зун инандирмиш туш им са мус ятIани терг жеда лагьана (*яни за фикирзава пуч жедач лагьана*)!
36. Ва зун инанмиш туш (*за фикирзавач хьи* Къияматдин) Сят\* алукьда лагьана! Ва эгер зун элкъвена хкайтIани зи Раббидин патав, (гьакъикъатда) заз адалай (мадни) иерди гьелбетда жагъида,- (элкъвез) хкведай чка яз».
37. Адаз адан «юлдашди», - адахъ галаз суьгьбет ийизваз,- лагьана: «Бес вуна, Вичи вун халкь авунавайдахъ накьвадикай, ахпа - (маядин) стIалдикай, ахпани вакай тамамвилелди дуьзна инсан(*итим*) авунвайдахъ кафирвалзавани?!
38. Амма зун (*за вуна хьиз лугьузвач, за лугьузва*)- зи Рабби Аллагь я, ва за садни зи Раббидиз шерик яз кьазвач!
39. Ва вун ви багъдиз гьахьайла (*ва* *и гуьрчег багъ акуна ажеб хьайила*) лагьанайтIа (вуна): « Ма́ ша Аллагь (*им* -  *Аллагьдиз кIан хьайивал я*), ля къуввата илля биллягь (*къуват анжах са Аллагьдин патай я*)!» Эгер ваз зун валай мал-девлетдиз ва веледриз тIимил яз аквазватIа,
40. Белки зи Раббиди заз ви багъдилай хъсанди багъишин, ва адал (*ви багъдал*) цавай телефдай бала ракъурин, ва а чIавуз ам цIуьдгъуьндай накьвадиз элкъведа.
41. Ва я адан яд чилик хъфида, ва вавай ам гьич жагъур хъийиз (*ахкъудиз*) жедач.
42. Ва элкъвена кьуна (бала́ди) адан бегьерар ва ам вичин капар (*гъилер*, *гьайиф чIугваз*) элкъуьриз хьана адал авур кьван харжийриз килигна, - вични ам (*багъ* михьиз) ичIи хьана вич (*даяхар ярх хьана сад-садан* *винел аватна*) бинедай чIур хьанваз, ва ам лугьуз хьана: «Агь! Гъун тавунайтIа за зи Раббидиз са шерикни!»
43. Ва хьанач адаз Аллагьдикай хуьз адаз куьмек гудай жемят (*мукьва ксар*), ва хьанач ам (вичи вичиз куьмек гана) винел пад къачурди.
44. Гьанал (*ахьтин гьалара*) къаюмвал (куьмек авун) анжах Гьакь тир Аллагьдиз талукь я. Ам я - савабдиз виридалайни хийирлуди, ва виридалайни хийирлуди я (Ам) - хъсан эхир гунизни(*Ам къаюм яз куьмекчи яз кьунвайбуруз - Адан муъмин лукIарикай*).
45. Ва гъваш вуна абуруз дуьньядин уьмуьрдин мисал, - ам я ухшар циз вич Чна цавай авуднавай ва вичелди чилин набататар (*чIехи хьана,* къалиндиз) акахьай, - ва (ахпа) абур (кьурана) куьлуь кьалариз элкъвена гарари (гьарнихъ) чукIуриз. - Ва гьакъикъатда, Аллагь гьар са шейинал Лап Къудратлуди я! -
46. Мал-девлет ва рухваяр - дуьньядин уьмуьрдин гуьрчегвилер (*зинет*) я, ва амукьдайбур диндарбур (*яни* *хъсан амалар, даим саваб авай*) - ви Раббидин патав хийирлу я савабдиз ва хийирлу я умуд авуниз.
47. Ва (рикIел гъваш) а югъ, Чна дагълар (*юзурна* *чпин* чкайрилай) алуддай, ва ваз чил (*са шейни алачиз*) ачух яз аквада, - ва Чна абур (*вири: эвелимжибурни эхиримжибурни санал*) кIватI хъийида ва Чна абурукай садни тадач (*кIватI хъувун тавуна*).
48. Ва абур жергедаваз чпин Раббидин вилик гъида: «Дугъриданни атанва (*хтанва*) куьн Чи патав Чна куьн сифте сефер халкь авурвал (*гьар сад кьилди яз, я девлет авачиз я веледар галачиз*). Амма,- (*эй чан хкун инкарайбур*) куьне тестикьарнай (*фикирнай*) Чна квез (*куьн кьейидалай кьулухъ* чан хкидай) вахт тайинардач лагьана».
49. Ва эцигда ктаб (*авур амалар авай, гьар садан гъиле*), ва ваз аквада тахсиркарар (*гунагькарар* зурзаз) кичIела ана авайдаз килигна. Ва абуру лугьуда: «Еке бедбахтвал (*мусибат*) я чаз! Им вуч ктаб я, виче я гъвечIи (крар) я чIехи (крар) тун тавуна вири гьисабнавай?!» Ва абуруз, чпи авур кьван амалар чпин вилик (гъанваз) жагъида. Ва ви Раббиди садазни зулум ийидач (*къазанмишайдалай* *саваб тIимилариз ва я азаб артухариз*).
50. Ва (рикIел гъваш вуна *абурун ингье*) Чна малаикриз лагьана: «Сажда (*икрам*) ая (куьне) Адамаз!» Абуру вирида сажда (*икрам*) авуна са иблисдилай гъейри, ам джинрикай тир ва ада вичин Раббидин эмирдиз фасикьвална (*асивална, муьтIуьгъсуз хьана*). Бес куьне ам (*иблис*) ва адан несилар, Зи ериндал куьмекчияр (*архаяр*) яз къачудани мегер вични абур куь душманар тирла?! Лап пис эвез я - зулумкарриз!
51. За абур (*иблис ва адан несилар*) цаварни чил халкь авунин карда ва (гьакIни) абур чеб халкь авунин карда шагьидвалдайбур (вакуьмекдайбур яз) къачуначир. Ва За (*масадбур* *рекьяй акъудиз*) ягъалмишвиле твазвайбур «даях» (куьмекчияр) яз къачудай туш (*Бес гьикI куьне Заз талукь кар абуруз талукьарзава ва абур архаяр яз кьазва, вични Зун текдиз вири шейэрин Халикь тирла*?!)
52. (Ва рикIел гъваш вуна *абурун*) а югъ Ада лугьудай: «Эвер це (*куьмекдиз куьн къутармишиз*) Зи шерикриз куьне абур (*шерикар*) я лугьуз тестикьар авур». Ва (абуру) абуруз эверда (*куьмекдиз*), амма абуруз (абуру) са жавабни гудач, ва Чна абурун (*кьведбурунни*) арада телефвилин чка (*Жегьеннемдин* *дере*) авуна.
53. Ва тахсиркарриз (*гунагькарриз*) ЦIай аквада, ва абуруз гьакъикъатда чеб аниз аватдайди якъиндиз чир жеда, ва абуруз анай (*къутармиш хьун патал*) экъечIдай (маса) чка жагъидач.
54. Ва гьакъикъатда, Чна инсанриз и Къуръанда гьар са мисал гъана гьар жуьре баянар ганва, амма инсан (*махлукьатрикай*) виридалайни гзаф гьуьжеткар я.
55. Ва инсанриз, чпин патав (дуьз рекьин) регьбервал атайла инанмишвал авуниз ва чпин Раббидиз астагъфир\* авуниз - манийвал авурди, анжах - абурузни эвелимжибурун адет атун (*гьал* *хьун*) я (*яни абур эвелимжибурун адетдай фин - пайгъамбарар таб яз кьун, терсвал ийиз хиве кьунвай азаб атун тIалабиз куфрдин рекье хьун- гьа крари акъвазарзава ибурни имандикай*), ва я абурув гьар жуьредин азабар агакьун я (*эвелимжибурув агакьайвал*).
56. Ва Чна Расулар анжах шадвилин хабардарар ва игьтиятлувал авунин хабар гудайбур яз ракъурзава. Ва кафирвал авурбуру гьуьжетарзава тапаррин куьмекдалди, адалди гьахъ алудун патал. Ва (абуру) Чи аятар (делилар, аламатар) ва чпиз ганвай игьтиятлувилин хабарар (*къурху ганвай, гьелягьар кьунвай крар*) ягьанатрай кьазва.
57. Ва вуж я мадни зулумкарди, низ вичин Раббидин аятар (*делилар*) рикIел гъайила (тадиз) абурукай элкъвенвайдалай вични вичин гъилери виликдай авурди (*писвилер*) рикIелай ракъурна!? Гьакъикъатда Чна абурун рикIерал «кIевдай пердеяр» вегьенва абур адан (*Къуръандин*) гъавурда гьат тийидайвал, ва абурун япарани - заланвал (*бишивал*) тунва. Ва вуна абуруз дуьз рекьиз эверайтIани, - абур а чIавуз гьич къведач дуьз рекьел гьич са вахтундани.
58. Ва ви Рабби - Гзаф Багъишламишдайди, Регьимлувилин Сагьиб я. Эгер Ада абуруз чпи къазанмишайдаз килигна жаза гуз хьанайтIа, Ада абуруз азаб - тадиз гудай. Амма абуруз хиве кьунвай вахт ава, ва абуруз адакай аманеви (*далдаламиш*) жедай чка гьич жагъидач.
59. Ва а хуьрер (*шегьерар*) Чна абур терг авуна (абуру) зулум (*куфр, ширк*) авурла, ва Чна абурун «гьалак жедай вядедиз» тайинарнавай вахт авунай.
60. Ва (рикIел гъваш) ингье Мусади вичин (жегьил) къаравушдиз (*вичиз* *къуллугъзавай касдиз*) лагьана: «Зун физ акъваздач (*за* *къекъуьн давамарда*) та (зун) кьве гьуьл санал акахьзавай чкадал агакьдалди, ва я зун лап яргъалди къекъведалди».
61. Ва абур (кьведни) кьве гьуьл санал акахьзавай чкадив агакьайла (*абур са рагун къвалав ял ягъиз ацукьна… ва*) абурун рикIелай чпин балугъ алатна ва ада (*балугъди*) вичин рехъ гьуьлуьн дериндиз тIеквен хьиз авуна (*яни* *ам фейи чкадай яд акахь хъийизвачир, ачух тIеквен хьиз ара амукьзавай*).
62. Ва абур (кьвед а *кьве гьуьл санал акахьзавай* чкадилай) фена алатайла, ада вичин (жегьил) къаравушдиз лагьана: «Гъваш кван чи нагьар (*экуьнин тIуьн*), дугъриданни чал и чи сефер-да (*рекье*) юргъунвал (*галатун, четинвал*) гьалтнава (*чун рекьи янава*)».
63. Ада лагьана: «(*РикIел аламани ви*) Чун рагун патав далдаламиш хьайи (*а чIехи къванцел ял ягъиз ацукьай*) вяде вуч тир!? Бес дугъриданни (*а чIавуз*) балугъдикай зи рикIелай алатна, ва (ваз) адакай рикIел гъиз зи рикIелай алудна анжах шейтIанди, ва ам гьуьле вичин рехъ гьатна, ажеб кар яз!»
64. Ада лагьана: «Гьа кардин чун гуьгъуьна авай тир (*гьа а кар тир чаз герек тирди*)». Ва абур (кьведни) чпин гелера къекъвез элкъвена кьулухъ хтана.
65. Ва абуруз (кьведаз *анал*) Чи лукIарикай тир са ЛукI алаз жагъана, Чна вичиз Чи патай тир регьим багъишнавай ва Чна вичиз Чи патай тир чирвилерни ганвай.
66. Мусади адаз (*Хиздр-диз*) лагьана: «Ихтияр авани заз ви гуьгъуьнаваз къвез (*яни* *ваз рекье юлдашвализ*) вуна заз чирун патал хийир (*дуьз кар*) тирди ваз (*Аллагьди*)ганвайчирвилерикай?»
67. Ада (*Хиздр-ди*) лагьана: «Гьакъикъатда вавай гьич алакьдач сабур ийиз захъ галаз.
68. Ва гьикI вуна сабур ийида, вуна «чирвилелди элкъуьрна кьун тавунвай» кардал?!»
69. Ада лагьана: «Ваз зун - ин ша́-Аллагь (*эгер Аллагьдиз кIан хьайитIа*) - сабурлу яз жагъида, ва за ви са эмирдизни муьтIуьгъсузвал ийидач».
70. Ада лагьана: «Мад эгер вун зи гуьгъуьна аваз (*яни захъ галаз*) къведайвал хьанватIа, бес завай са шейиникайни хабар кьамир, та за жува адакай ваз ачухна ахъайдалди».
71. Ва абур кьведни рекье гьатна (фена), та абур (кьведни) гимидиз акьахайла ада (*Хиздр-ди гимидин кIарас*) адай тIекв акъудна. Ада лагьана: «Вуна адай тIекв ана авайбур (вуна) батмишарун патал акъуднавайди яни? Дугъриданни вуна зурба пис кар авуна!»
72. Ада лагьана: «Бес за, гьакъикъатда вавай гьич алакьдач сабур ийиз захъ галаз, лагьаначирни?»
73. Ада (*Мусади*) лагьана: «Туьнбуьгь ийимир вуна заз зи рикIелай (*вуна лагьай шартI*) фена лугьуз, ва четинвал гуз кIеве твамирвуна зун зи карда».
74. (*Хиздр-ди адан уьзуьр кьабулна*) Ва абур кьведни мад рекье гьатна, та абурал (кьведални) са (лап жегьил) гада гьалтна ва (гьасятда) ада ам (*Хидр-ди* *а гада*) яна кьена. Ада лагьана: «Вуна бес михьи (*гунагьсуз*) чан, маса чандин кьисас тушиз, яна кьенани? Дугъриданни вуна лап пислемишдай (*еке айиб алай*) каравуна!»
75. Ада лагьана: «Бес за ваз, гьакъикъатда вавай гьич алакьдач сабур ийиз захъ галаз, лагьаначирни?» (**16-жуз)**
76. Ада лагьана: «Эгер идалай кьулухъ за вавай са шей кьван хабар хкьуртIа, захъ галаз мад рекьин юлдашвал хъийимир: дугъриданни вав зи патай (*захъ галаз рекье юлдашвалун акъвазардай* уьзуьр) себеб агакьнава».
77. (*Хиздр-ди адан уьзуьр кьабулна*) Ва абур кьведни мад рекье гьатна, та абур (кьведни) са хуьруьн агьалийрин патав атайла, абуру (кьведани) адан агьалийривай тIуьн тIалабна, амма абуру (*агьалийри*) разивал ганач абур кьвед мугьманвиле кьабулиз. Ва абуруз (кьведаз) ана ян гана аватиз мукьвал хьанвай цал жагъана ва ада (*Хиздри-ди*) ам дуьз хъувуна. Ада лагьана: «Эгер ваз кIан хьанайтIа вуна а кардихъ гьакъи къачудай (*яни вучиз къачунач вуна?*)».
78. Ада лагьана: «Им - зини ви арада чара хьун я (*яни* *чун чара хъжедай вахт я*). (Мукьвара) за ваз (*вуна заз туьгьмет авур ва*) вавай сабур ийиз тахьай крарин баян гуникай хабар хгуда.
79. Эгер (*за тIекв акъудай*) а гимидин гьакъиндай лагьайтIа - бес ам гьуьлел кIвалахзавай кесибринди тир ва заз ам чIуриз (*хаз*) кIан хьана - вучиз лагьайтIа абурун кьулухъ вири (сагъ) гимияр (*гъасб\*-ийизвай яни*) гужалди къакъудзавай пачагь галай.
80. Ва эгер а (*жегьил*) гададин гьакъиндай лагьайтIа - бес адан диде-буба муъминар тир ва чаз кичIе хьана ада абур (кьведни) гужа тваз «сергьятар чIурун» (*зулум*) ва кафирвал авуналди.
81. Ва чаз кIан хьанай абурун Раббиди абуруз (кьведаз) эвез (*дегиш*) авуна адалай хийирлуди михьивилиз (*диндарвилиз*) ва лап мукьвалди регьимлувилиз (*диде-бубадиз гьуьрмет авуниз*).
82. Ва эгер а цлан патахъай лагьайтIа, ам а шегьерда авай етим кьве гададинди тир ва адан кIаник абур патал хазина квай - ва абурун (кьведан) буба диндар кас тир. Ва ви Раббидиз абур (кьведни) чпин «акьул балугъвилин» яшдив агакьна ва абуру чпи (*кьведа*) абурун хазина (*анай*) ахкъудун кIан хьана,- ви Раббидин патай регьимлувал яз. Ва за а крар жуван къарардалди авурди туш (*анжах Аллагьдин эмирдалди я*). Ам я - вавай сабур ийиз тахьай крарин баян».
83. Ва абуру вавай «Зуль-Къарнайн»-дикай хабар кьазва. Лагь: «КIелда за квез адакай рикIел гъун авай кьиса».
84. Гьакъикъатда, Чна адаз чилел имканиятвилер (*гьукум, гъиле еке ихтиярар хьун*) гана ва Чна адаз гьар са шейинин патахъай такьатар (*къуват, алакьунар*) гана.
85. Ва ада са такьат (*кар*) ишлемишна (*яни:* ам са рекьиз экъечIна).
86. Та ам (*вичин пачалугъда*) рагъ акIизвай чкадив агакьайла, адаз ам (*чIулав кьарадай акъатзавай*) кьалу чешмедихъ акIиз жагъана ва адан патав адаз (са) халкь жагъана. Чна лагьана: «Эй, Зуль-Къарнайн! Я вуна абуруз азаб гуда (*абуру авур чIуру крариз килигна*) ва я вуна абур патал (еке) хъсанвал къалурда (*имандихъ, дуьз рекьихъ эверда*)».
87. Ада лагьана: «(*За абуруз имандихъ эверайла*) Ни (*вичин Раббидихъ кафирвална*) зулум авуртIа (мукьвара) чна адаз азаб гуда, ахпа ам вичин Раббидин патав (элкъуьрна) хкида ва Ада адаз (*акьулдивай кьабулиз тежедай хьтин*) лап залан азаб гуда.
88. Ва ни инанмишвал авуна ва диндар амал авуртIа,- адаз саваб яз «лап хъсанди» (*Женнет*) жеда, ва чна адаз чи эмирдикай регьятди (*хушди*) лугьуда».
89. Ахпа ада (*мад*) са такьат ишлемишна (*яни:* ам мад са рекьиз экъечIна).
90. Та ам (*вичин пачалугъда*) рагъ экъечIдай чкадив агакьайла, адаз ам Чна чпиз адакай (*ракъиникай*) хуьдай (*кIевдай*) затIар (*ва я* далдаяр) тавунвай са ксарин винелай (хьиз) экъечIиз жагъана. -
91. (Адан кар) - гьа икI я! Ва дугъриданни Чна адаз авай такьатар (вири: *еке пачагьлугъ, кьушунар, девлетар, алкьунар…*) чирвилелди элкъуьрна кьунва.-
92. Ахпа ада (*мад*) са такьат ишлемишна (*яни:* ам мад са рекьиз экъечIна).
93. Та ам кьве дагъдин арадив агакьайла адаз а кьведанни вилик чеб саки рахунрин гъавурда гьат тийизвай халкь жагъана.
94. Абуру лагьана: «Эй, Зуль-Къарнайн! Гьакъикъатда Яъжу́жани Маъжу́жа (*инсанринрикай тир кьве чIехи къебиладин жемят*) чилел чIурувилер ийизва, гудани (*тайинардани*) чна ваз гьакъи (*харж*) вуна чини абурун арада банд (*манийвалдай затI*) авун патал?»
95. Ада лагьана: «Заз зи Раббиди ганвай имканиятвал (*такьатар, алакьунар*) виридалайни хийирлу я, бес заз (куьне *куь*) къуватдалди куьмек це,- за куьни абурун арада (паярикай ибарат тир) банд ийида,
96. Гъваш (куьне) зи патав (*геце зав*) ракьун еке чIукар». Та ада (*кьве дагъдин арадавай дередин*) кьве гуьнедин ара (ацIурна) дуьзарайла ада лагьана: «Уф це (куьне)!» Та ада (*цIай лап къати авуна*) адакай (*ракьукай*) цIай (хьтинди) авурла, ада лагьана: «Гъваш (куьне) зи патав - за аниз цIурурнавай цур цадайвал (*а цлаз* *цIурурнавай цур эчIирдайвал*)».
97. Ва абурувай (*яъжу́ждивай ва маъжу́ждивай*) адан винелни акьахиз хьанач ва алакьнач абурувай адай тIекв акъудизни.
98. Ада лагьана: «Им (*и зурба цал эцигун*)- зи Раббидин патай тир регьим я (*инсанриз*)! Ва зи Раббидин «хиве кьунвай кар» (*вяд*) атайла, Ада ам мандав (*экъисай кIул*) алачир деве хьиз ийида (*кукIварна* *чилихъ галаз дуьз хъийида*). Ва зи Раббидин «хиве кьунвай кар» (*вяд*) - гьахъ я».
99. Ва туна Чна абур а юкъуз садбур муькуьбурук къаришмиш жез (*какахьиз*). Ва Карчуниз\* (*Къаргъудиз\* Исрафил малаикди*) уф гуда ва Чна абур (*махлукьатар* вири санал) кIватI хъийида (*гьакь-гьисабдиз*).
100. Ва ачухдиз къалурда Чна Жегьеннем а юкъуз кафирриз,
101. Чпин вилер пердедалди кIевнаваз хьайи Зун «рикIел ва мецел гъуникай» (*яни Зун рикIел гъидай крариз килигуникай абурун вилер пердедалди кIевнаваз авай*), ва чпивайни (*Зун рикIел гъидай делилриз*) яб гуз алакь тавур (*дин, иман гзаф такIанвиляй*)
102. Ва бес гьисабнавайтIа кафирвал авурбуру Залай гъейри (*чпиз*) Зи лукIар архаяр (*куьмекчияр*) яз кьада лагьана? Гьакъикъатда Чна кафирриз Жегьеннем гьазурнава - «къунагълух» яз (*мугьмандиз гьазурнавай акъваздай чка, тIуьн ва маса гьуьрметар яз*).
103. Лагь: «Хабар гудани Чна квез авур амалрин патахъай виридалайни гзаф зиянвиле жедайбурукай?-
104. Нин чалишмиш хьунар (*сяйи авунар*) дуьньядин уьмуьрда ягъалмишвиле (*чIуру рекье*) хьанатIа - чпини гьисабиз (*чпи*) хъсан кар ийизвай хьиз?!»
105. Абур - чпин Раббидин аятрихъ (делилрихъ, аламатрихъ) ва Адахъ галаз гуьруьшмиш хьунихъ кафирвал авурбур я, - ва абурун амалар гьаваянбур (*чIур хьайибур, файдасузбур*) жеда, ва Къияматдин Юкъуз Чна абуруз са заланвални гудач.
106. Ам - абурун гьакъи (*жаза*) Жегьеннем я абуру кафирвал авурвиляй ва Зи аламатар (делилар, аятар) ва Зи Расулар ягьанатрай кьурвиляй.
107. Гьакъикъатда чпи инанмишвал авуна ва диндар амал авурбур - абуруз «Фирдавс» -женнетар жеда къунагълух яз,
108. Абур ана даим яз амукьда ва кIан жедач абуруз анай (масанихъ) элячIна.
109. Лагь: «Эгер гьуьл зи Раббидин келимаяр (кхьин) патал «мерекуб» (*кхьинар авун патал ишлемишдай ранг*) хьанайтIа, - дугъриданни гьуьл акьалтIдай (*куьтягь жедай*) зи Раббидин келимаяр акьалтIдалди гьатта куьмек яз Чна ам (*гьуьл*) хьтинди мад гъанайтIани».
110. Лагь: «Зун анжах гьа куьн хьтин инсан я; заз (зи Раббидин патай) вагьй\* ракъурна инандирмишзава - бес (*гьакъикъатда*) куь Худа анжах Сад тир Гъуц (*Ила́гьи* - Аллагь) тирди. Ва ни вичин Раббидихъ галаз гуьруьшмиш хьунихъ умудзаватIа, къуй ада диндар амал авурай, ва вичин Раббидиз ийизвай ибадатда садни шерик яз кьун тавурай!»