**Сура: «аль-АгIра́ф»**

**7- Сура: «Цлан кьилер (синер)»**

Мергьяметлу, Регьимлу Аллагьдин тIварцIелди!

1. Алиф, ля́м, ми́м, соа́д (*мана са Аллагьдиз чида*).
2. (И) Ктаб ваз (авудна) ракъурнава (*ви Раббидин патай*), - бес къуй ви рикIе адан патахъай дарвал (шак) тахьурай, - вуна адалди игьтиятвал авунин хабар гун патал ва «рикIел гъун» (*несигьат*) яз муъминриз.
3. Табий хьухь (куьн, *эй инсанар*) квез куь Раббидин патай (авудна) ракъурнавайдаз, ва Адалай гъейри (маса) архайриз (*агъайриз*, *гъуцариз*) табий жемир (куьн). (Ва гьикьван) тIимил рикIел гъизва куьне (а кар)*.*
4. Ва гьикьван (гзаф) хуьрер (*уьлквеяр*) Чна тергнай, - ва атана абурал Чи азаб (*жаза*) йифен вахтунда (*абур ксанвайла*), ва я нисиниз абуруз ял ядай вахт тирла.
5. Ва абурун дуьа (*ялварар*) хьанай абурал Чи азаб (*жаза*) атайла,- абуру лугьун анжах: «Гьакъикъатда, чун зулумкарар тир!»
6. Ва дугъриданни Чна хабар хкьада нин патав ракъурнавайтIа (*расулар*) гьабурувайни (*гьар са уьмметдивай, халкьдивай*), ва гьакъикъатда хабар хкьада Чна расулривайни.
7. Ва гьакъикъатда Чна абуруз (*чпин амалрикай*) чирвилелди ахъайда, ва гьич хьаначир Чун авачиз (*яни* *абурухъ галачиз*, чин тийиз).
8. Ва (*инсанрин крар*) алцумдай терезар жеда а юкъуз жеда - гьахъ (адалатлувал). Ва нин, (*хъсан крарин*) терездин хел залан хьайитIа,- гьабур я агалкьунар хьайибур.
9. Ва нин терезар кьезил хьайитIа,- абур чпи чеб зиянвиле турбур я абуру Чи «аламатрин» (аятрин) гьакъиндай зулум (*инкар*) авуниз килигна.
10. Ва гьакъикъатда Чна квез чилел мумкинвилер гана, ва Чна квез анал яшайишдин такьатар авуна. ТIимилди я куьне ийизвай шукур!
11. Ва гьакъикъатда Чна куьн халкьна, ахпа Чна квез куц (суьрет) гана, ахпа Чна малаикриз лагьана: «Икрам ая куьне Адамаз!». Ва абуру, икрам (сажда) авунай са иблисдилай гъейри ам икрам авурбурукай хьанач.
12. Ада (*Аллагьди*) лагьана: «Куь ваз манийвална икрам ийиз, За ваз эмир авурла?» Ада лагьана: «Зун адалай хъсан я. Вуна зун цIукай халкьна, ва ам Вуна халкьнава чепедикай (*хьмурдикай*)»*.*
13. Ада лагьана: «Ва ават хьухь анай, (гьич) виже къведач вуна ана такабурлувал авун, ва экъечI (*квахь*) гьакъикъатда вун агъузвилевайбурукай (*алчахбурукай*) я!»
14. Ада лагьана: «Муьгьлет це (Вуна) заз, абурал чан хкидай йикъалди».
15. Ада лагьана: «Вун (*За*) муьгьлет ганвайбурукай я».
16. Ада лагьана: «Вуна зун ягъалмишвиле турвиляй, дугъриданни зун ацукьда (Вуна) абуруз эцигнавай Ви «дуьз рекьел».
17. Ахпа дугъриданни зун абурун патав къведа абурун виликайни, абурун кьулухъайни, абурун эрчIи патарихъайни, ва абурун чапла патарихъайни. Ва жагъидач Ваз абурун чIехи пай шукурлубур яз».
18. Ада лагьана: «ЭкъечI анай нифретлуди (айибнавайди) яз, чукурнавайди яз! Дугъриданни ваз табий хьайиди абурукай, За гьакъикъатда квелди вирибуралди Жегьеннем ацIурда!»
19. «Ва эй Адам! Яшамиш хьухь вунни ви паб Женнетда, ва неъ (*куьне кьведани*) квез кIанивал (*гьина ва мус* *кIандатIани*) амма и тарцин мукьув жемир,- бес (*нагагь мукьув хьайитIа*) куьн зулумкаррикай жеда!»
20. Ва «чIуру фикир кушкушна» абуруз (кьведазни) шейтIанди, - винел (*ачухдал*) акъудун патал абуруз (кьведаз) абурукай чуьнуьхнавайди чпин «авратрикай» (*айиб чкаяр* *кьецIиларун патал*), ва лагьана: «Куь Раббиди квез (кьведаз) и тар анжах квекай (кьведакайни) малаикар тахьун патал ва я куьн (кьведни) даимбур тахьун патал къадагъа авунвайди я».
21. Ва еке кьинер кьуна ада (Аллагьдал) абуруз (кьведаз): «Гьакъикъатда, зун квез (кьведазни) хъсан несигьат гузвайбурукай я».
22. Ва гьалдарна ада абур кьведни (*а кардал*) алдатмишвилелди. Ва абуру (кьведа) а тарцикай дад акурла, абуруз (кьведаз) чпин авратар ачух хьана, ва абуру (кьведа) чпел женнетдин (*тарарин*) пешер алкIуриз башламишна. Ва абурун Раббиди абуруз (кьведаз) эверна: «Бес За квез (кьведаз) а тар къадагъа авуначирни ва квез (кьведазни) гьакъикъатда шейтIан ачух душман я, лагьаначирни?»
23. Абуру (кьведани) лагьана: «Чи Рабби! Чна чаз зулум авуна, ва эгер Вуна чаз багъишламиш тавуртIа ва чаз регьим тавуртIа, чун гьакъикъатда зиян хьайибурукай жеда».
24. (Ада) лагьана: «Агъуз ават хьухь куьн (*чилел*), куьн сад садаз душманар я! Ва квез чилел тайин тир вахтуналди амукьдай (акъваздай) чка ва няметар ишлемишдай мумкинвал жеда».
25. (Ада) лагьана: «Гьана куьне (*куь*) уьмуьр акъудда (*яшамиш жеда*), ва гьана куьн рекьинни ийида ва гьанай куьн ахкъудни хъийида (*чан хкана Къияматдин Юкъуз*)».
26. Эй, Адаман рухваяр! Дугъриданни Чна квез авуднава либасар (*парталар*) куь авратар (*айиб чкаяр*) кIевирдай ва (либасни, квез) безетмишвал тир. Амма «(Аллагьдикай) кичIевилин либас» - гьам я мадни хийирлуди. Ам - Аллагьдин «аламатрикай» (*делилрикай сад*) я, - абуру рикIел гъун (*ибрет къачун*) патал.
27. Эй, Адаман рухваяр! Къуй куьн шейтIанди алдатмишарна рекьяй акъуд тавурай (гьич, *яни гьич табий жемир адаз*), ада куь (улу) буба-диде Женнетдай акъудай хьиз, - абурулай (кьведалайни) абурун либасар алудна абуруз чпин авратар (ачухдал) къалурун патал. Гьакъикъатда адаз ва адан жинсдиз (*къебиладиз*) куьн аквазва,- квез абур акун тийизвай чкадилай. Гьакъикъатда Чна инанмишвал тийизвайбуруз шейтIанар архаяр (*куьмекчияр, дустар*) авунва.
28. Ва абуру (*инанмишвал тийизвайбуру*) алчах (*мурдар*) кар авурла, абуру лугьузва: «Чаз чи бубаяр а кардал алаз жагъана, ва Аллагьди чаз а кар эмирнава». Лагь: «Гьакъикъатда Аллагьди (гьич) эмирзавач алчах (*мурдар*) крар авун! Бес куьне Аллагьдикай квез чин тийизвай кар лугьузвани (*къундармишзавани*)?!»
29. Лагь: «Зи Раббиди адалатлувал эмирнава. Ва элкъуьра куьне дуьздиз куь чинар (*са* *Адахъ*) гьар са «ибадатдин чкада» ва Адаз дуьа (*эверун тIалабунар патал*, ибадат) ая, михьиз (*ихласдиз*) Адаз дин талукьарна, - гьикI Ада куьн сифте арадал гъанатIа, гьакI куьн (*Адан патав*)элкъвена хквенни ийида (*чан хкана*)!»
30. Са десте Ада дуьз рекьел гъана, ва (муькуь) десте - абурал ягъалмишвал тестикь хьана. Гьакъикъатда абуру шейтIанар архаяр (ва куьмекчияр) яз кьуна Аллагьдилай гъейри ва абуру чеб дуьз рекьевайбур яз гьисабзава.
31. Эй, Адаман рухваяр! Безетмишвилер ая куь (*михьивал авун, хъсан парталар алукIун*….) гьар са «мискIиндиз» (*безетмиш гьалда ая* *гьар капI*). Ва неъ куьне ва хъухъ ва исраф\* (*кьадардилай артух, вара-зара авун*) ийимир куьне, гьакъикъатда Адаз исраф\*-дайбур кIандач!
32. Лагь: «Ни гьарамнава Аллагьдин зинет\*-ар (*безетмишдай затIар: хъсан парталар…*) Вичин лукIариз акъуднавай ва «хуш тирбурни» (*гьалалди*) ризкьидикай? Лагь: «Абур - абур инанмишвал авунвайбур патал я и дуьньядин уьмуьрда, ва къетIендиз (*анжах*) абуруз - Къиямат Юкъуз». Гьа икI -Чна аламатар (делилар) ачухариз баян гузва чирвилер авай ксар патал!
33. Лагь: «Зи Раббиди (гьакъикъатда) гьарамнава анжах: алчах (*мурдар*) крар, абурукай ачухбурни ва чинебанбур; гунагьар; (масадаз) зулум (*писвал*) авун са гьакьни авачиз; ва (*гьарамнава Ада*) куьне Аллагьдиз шерик гъун вичин пататахъай Ада са делилни авуд тавунвай; ва (*гьакIни гьарамнава*) куьне Аллагьдикай квез чин тийижир кар лугьун (*Адал таб кар вегьин*)».-
34. Гьар са уьмметдихъ (*жемятдихъ, Расулар таб яз кьур тайинарнавай вичин*) муьгьлет ава. Ва абурун (*гьар са* *уьмметдин,* *тайинарнавай*) вахт (*муьгьлет*) атайла, абуру (адакай) са тIимил вахт кьванни геж ийидач (*муьгьлет хгудач* *абуруз*), ва абурувай (ам) вилик ийизни (*я адалай филик физни*) жедач».
35. Эй, Адаман рухваяр! Эгер куь патав атайтIа Расулар куь арадай тир, квез Зи аятар ахъайиз (*кIелиз*), - бес ни квекай (Аллагьдикай) кичIевал кьиле тухвайтIа ва диндар амал авуртIа, - жедач абуруз кичI (*Къияматдин* *Юкъуз Аллагьдин жазадикай*) ва жедач абуруз пашманвални (*и дуьньяда гъиляй са кар ахъайна лугьуз*).
36. Ва чпи, Чи аятар таб яз кьурбур ва абурун гьакъиндай такабурлувал авурбур - абур ЦIун сагьибар жеда, абур ана даим яз амукьда.
37. Ва вуж я мадни зулумкарди вичи Аллагьдикай тапарар къундармишайдалай ва я Адан аламатар (аятар) таб яз кьурдалай? Абурув - агакьда чпин пай, Ктабда авайдакай. Ва абурун патав абурун чан къачуз Чи векилар атайла, абуру (*малаикри*) лугьуда: «Гьинава куьне Аллагьдилай гъейри эверайбур (тIалабунариз *яни* *ибадат* *авур* *гъуцар*)?» Абуру лугьуда: «Къакъатна (*квахьна*) абур чавай», ва абуру чпиз аксина чеб кафирар тир лагьай шагьидвалда.
38. Ада (*Аллагьди*) лугьуда: «Гьахь (гила куьн) квелай вилик хьайи (*куьн хьтин кафир*) джинрин ва инсанрин уьмметрихъ галаз ЦIуз (*Жегьеннемдиз*). Гьар сефер (аниз) са уьммет гьахьайла, ада (*вичин вилик хьайи, чеб гьабурун гуьгъуьнай фейи чIуру рекьяй*) вич хьтин (*уьммет*) лянетламишда. Та абур ана вири сад-садав агакьайла (*санал кIватI хьайила*), абурун эхиримжибуру (*гуьгъуьнавайбуру*) чпин эвелимжибурукай (*вилик* *хьайибурукай, башчийрикай*) лугьуда: «Чи Рабби! Гьа ибур я чун ягъалмишвиле турбур (гьахъдикай), бес (гьавиляй Вуна) абуруз (са шумуд сефер) артухара ЦIун азаб». Ада лагьуда: «Гьардаз (*квекайни ва абурукайни*) кьведра артухди жеда, - амма квез чизвач (*кардин кьил*)».
39. Ва абурун эвелимжибуру (*сифтебуру, кьилевайбуру*) чпин эхиримжибуруз (*гуьгъуьнавайбуруз*) лугьуда: «Квез чалай са артухвални авач. Гьавиляй, дадмиша гила куьне азаб куьне къазанмиш авурдаз килигна!»
40. Гьакъикъатда, чпи Чи аламатар (делилар, аятар) таб яз кьурбур ва абурукай такабурлувал авурбуруз цавун варар (гьич) ахъа жедач, ва (гьич) фидач абур Женнетдиз та рапунин тIеквендай деве гьахьдалди. Гьа икI - Чна гунагькарриз (*тахсиркарриз*) эвез (*жаза*) гузва!
41. Абуруз Жегьеннемдикай «экIянавай мес» жеда, ва абурун винелни (цIукай тир) «винел вегьедайбур». Гьа икI - Чна зулумкарриз эвез (*жаза*) гузва.
42. Ва чпи инанмишвал авуна ва диндар амал авурбур - Чна чандин (*инсандин*) хиве анжах адавай алакьдайди твазва - абур Женнетдин сагьибар я, абур ана даим амукьда.-
43. Ва акъудна Чна абурун хурара авай такIанвал (*ажугъ*), абурун кIаникай вацIар авахьиз жеда.- Абуру лугьуда: «Гьамд (*шукур*) хьуй Аллагьдиз, чун ин кардал рекье тур! Ва эгер Аллагьди чун дуьз рекье туначиртIа, чун дуьз рекье жедачир. Дугъриданни, гьахъ гваз атана чи Раббидин Расулар». Ва абуруз эверда: «А Женнет -квез ам ирс яз ганва куьне авур амалриз килигна!»
44. Ва Женнетдин сагьибри эверда ЦIун сагьибриз: «Дугъриданни, чаз чи Раббиди хиве кьурди гьахъ яз жагъана, жагъанани квез куь Раббиди хиве кьурди (*азаб*) гьахъ яз?» Абуру лугьуда: «Эхь!» Ва эверда (хабар гудайда) абурун арада: « Бес Аллагьдин лянет ава зулумкарриз,
45. Чпи, Аллагьдин рекьелай (масадбур) алуд авур ва ам какур (*патахъ*) къалуриз чалишмиш хьайи чпини Ахиратдихъ кафирвализ!»
46. Ва абурун (кьведан *яни* *Женнетдин ва Жегьеннемдин*) арада цал (*пару*) жеда, ва «цлан кьилерал» итимар (*ксар*) жеда, чпизни гьар сад (*женнетэгьлияр ва жегьеннемэгьлияр*) чизва абурун лишанрай. Ва абуру Женнет -эгьлийриз эверда: «Салам квез!» - Абур (*чеб*) аниз (*гьеле*) гьахьнавач, абуруз (а кар) гзаф тамарзу ятIани.
47. Ва абурун вилер ЦIун сагьибрин (*килигунар* *абурухъ гуьруьшмиш жедай*) патахъ элкъуьр авурла, абуру лугьуда: «Чи Рабби! Вуна чун зулумкар ксарихъ галаз санал ийимир!»
48. Ва эверда «цлан кьилерал алайбуру» (чпиз) абурун лишанрай чизвай (*Жегьеннемда авай, куфрда башчияр хьайи*) итимриз, (ва) лугьуда: «Куьмек хьанач квез куь «кIватунрикай» (еке мал-девлетрикай, *ва я* гзаф ксарикай) ва куьне авур такабурлувиликай!
49. Ибур туширни (*чпин гьакъиндай*) куьне кьинер кьурбур бес абуруз Аллагьди регьим (*Женнет*) багъишдач лагьана?» (*Ва абуру зайифбур яз гьисабай* *мусурманриз лугьуда*)*:* «Гьахь (куьн) Женнетдиз, квез я кичIевал жедач (*азабдикай*) ва куьн пашманни жедач!»
50. Ва ЦIун сагьибри Женнетдин сагьибриз эверда: « Бес элича (куьне) чал (гзафдиз) яд ва я квез Аллагьди пай ганвай ризкьидакай». Абуру лугьуда: «Гьакъикъатда Аллагьди ам (кьведни) гьарамнава кафирриз,
51. Чпи, (*Аллагьди кьиле тухун чпиз эмирнавай*) чпин дин машгъулат ва къугъун яз кьур, ва (чебни) дуьньядин уьмуьрди алдатмишарайбуруз». Ва къе Чна абур «рикIелай алудда» (*гьакI гадарна рикIелай алатайди хьиз* *тада*), абуру чпин и йикъахъ галаз гуьруьшмиш хьун рикIелай алудур жуьре (*хьиз*), ва Чи аламатар (делилар, аятар) инкар авурвиляй.
52. Ва дугъриданни Чна абуруз ракъурна Ктаб, Чна адаз баян ганва (вири) чирвилер аваз, - (дуьз рекьин) регьбервал ва регьим яз муъмин ксариз.
53. Бес абуру ам (*Ктабда* *авай крар*) кьилиз акъатунилай гъейри, маса шей гуьзлемишзавани? Ам (*а крар*) кьилиз акъатун жедай Юкъуз, ам (*Ктаб*) виликдай рикIелай алудайбуру лугьуда: «Дугъриданни чи Раббидин Расулар гьахъ гваз атанай, бес авани чаз шафаат\*-дайбур (тереф хуьз экъечIдайбур), абуру чи тереф хуьдайвал? Ва я элкъуьр кьван хъийидатIа чун (*дуьньядиз*), чна авур амалдилай гъейри маса амал ийидайвал?» Дугъриданни абуру чпи чпиз еке зиянвал авуна (*Жегьеннемдиз фин къазанмишуналди*), ва квахьна (*къакъатна*) абурувай абуру къундармиш авурди.
54. Гьакъикъатда, куь Рабби - Аллагь я, Вичи цавар ва чил ругуд йикъуз халкь авур, ахпа (Ам) Аршдал\*(*Тахт*) хкаж\*(*тестикь*) хьана(*Аллагьдиз Вичиз лайихлу тирвал.* *И месэлада гьар жуьре фикирар хьанва. Им адаз гегьеншдиз баян гудай чка туш, анжах чун ин месэлада фида виликдай* (*сифте пуд асирда*) *хьайи чи диндар несилрин рекьяй: имам Малик, аль-Авза́ѓий, ас-Саврий, ал-Лейс ибн Саѓд, имам аш-Шафии, имам Агь́мад, Исгь́акь ибн Рагьавайгьи ва масадбурунни: «Ам тестикьар авун чаз атанвайвал, ам гьи гьалда,гьикI я суал тагана, са куьнизни ухшар тагъана ва са шейни инкар тавуна»- Ибн Касир 2п. ч. 295*). Ада йифелди югъ кIевзава (чуьнуьхзава, ва аксинани), вични сада муькуьдан гуьгъуьнаваз гьерекатзаваз. Ва (халкьнава Ада) Рагъ, варз ва гъетер (*чеб вири*) Адан эмирдиз муьтIуьгъ яз. Эхь! Са Адаз талукь я халкь авун (*вири арадал гъун*) ва эмир авун (*виридал гьакимвал ва муьтIуьгъарун*). Гзаф Берекетлуди я Аллагь - алемрин Рабби!
55. Эвера (тIалабунариз) куьне куь Раббидиз умунвилелди ва чинеба. Гьакъикъатда Адаз «сергьятар чIурзавайбур» (*тахсиркарар*) кIандач.
56. Ва чIурувилер ийимир куьне чилел, ам дуьз къайдадиз гъанвайдалай кьулухъ, ва эвера (тIалабунариз) куьне Адаз кичIевилелди ва умуд кваз. Гьакъикъатда, Аллагьдин регьим (*саваб*) хъсан крар ийизвайбурувай мукьвал ала.
57. Ва Ам я - гарар ракъурзавайди шад хабар яз Вичин регьимдин (*марфадин*) вилик. Та абуру (*гарари чилелай бугъ, гьава..*)тухвана хкажайла (ва арадал атайла) залан цифер (*булутар*), Чна ам гьалзава «чан алачир» (*набат авачир*, *кьурай*) уьлкве (*чил*) патал ва аниз Чна яд авудзава, ва адалди Чна вири емишрикай акъудзава (*экъечIдайвал ийизва*), - гьа икI Чна (*чан хкана чиляй*) ахкъудзава мейитарни(*Къияматдин Юкъуз Аллагьди ракъурда чилел кьетIен марф яхцIур йикъуз ва адакди чи беденар эхкъечI хъийида сурара, цанвай тумар чиляй экъечIдайвал*). - Куьне рикIел гъана ибрет къачун патал!
58. Ва хъсан чил, (марф къвайила) адан набататар (фарашдиз) экъечIзава вичин Раббидин ихтиярдалди, ва чIур хьанвайди (*пис* *чил*), - (адай) экъечIзава анжах гужалди (*герексуз усалди*). Гьа икI Чна гьар жуьредин аламатар (делилар) гъиз баян гузва (*Аллагьдиз*) шукур ийидай ксариз!»
59. Гьакъикъатда, Чна Нугь вичин халкьдин патав ракъурна ва ада лагьана: «Эй, зи халкь! Аллагьдиз ибадат ая (куьне), авач квез Адалай гъейри маса гъуц (*ила́гьи*). Гьакъикъатда заз, квез ЧIехи йикъан азаб жез кичIезва».
60. Адан халкьдикай тир чIехи ксари лагьана: «Гьакъикъатда чаз вун ачух ягъалмишвиле аваз аквазва».
61. Ада лагьана: «Эй, зи халкь! Зак (*гьич*) ягъалмишвал квач, амма хьи зун (гьакъикъатда) алемрин Раббидин патай Расул я.
62. За квев зи Раббидин «ракъурнавай эмирар» («*кагъазар*») агакьарзава ва за квез несигьат гузва. Ва заз Аллагьдин патай квез тийижир крар чизва.
63. Бес квез ажеб хьанвани, куь Раббидин патай Зикр\* (РикIел Гъун) куь патав квекай тир са итимдал атанва лугьуз, (вични) ада квез игьтиятлувал авунин хабар гун патал, ва куьне (Аллагьдикай) кичIевал авун патал ва квез (Адан патай) регьимлувални хьун патал?!
64. Ва абуру ам таб яз кьуна, ва Чна ам ва адахъ галайбур гимида къутармишна, ва Чи аламатар (делилар) таб яз кьурбур Чна батмишарна. Гьакъикъатда, абур (*Гьахъ такваз*) буьркьуь ксар тир.
65. Ва «гIад» - дин патав (Чна ракъурна) абурун стха Гьуд. Ада лагьана: «Эй, зи халкь! Аллагьдиз ибадат ая (куьне), квез Адалай гъейри маса гъуц (*ила́гьи*) авач, бес квез (Аллагьдикай) кичIезвачни?!»
66. Адан халкьдикай кафирвал авур чIехи ксари лагьана: «Гьакъикъатда чаз вун сефигь гьалда (*акьулсузвиле*) аваз аквазва, ва дугъриданни чна фикирзава (*чун якъинлу я*) вун тапархъанрикай тирди».
67. Ада лагьана: «Эй, зи халкь! Зак сефигьвал квач, амма хьи зун алемрин Раббидин патай Расул я.
68. За квев зи Раббидин «ракъурнавай эмирар» («кагъазар») агакьарзава ва зун квез вафалу (*куьн патал дугъри, ихтибарлу*) несигьатчи я.
69. Бес квез ажеб хьанвани, куь Раббидин патай Зикр\* (РикIел Гъун) куь патав квекай тир са итимдал атанва лугьуз, (вични) ада квез игьтиятвал авунин хабар гун патал?! Ва рикIел гъваш (куьне),- Ада Нугьан халкьдин гуьгъуьнилай (чилел) абурун чка кьадайбур куьн авуна, ва куь жендекриз зурбавал артухарна. (АкI тирвиляй) Аллагьдин няметар рикIел гъваш (куьне),- белки квез агалкьунар жен».
70. Абуру лагьана: «Вун чи патав, чна анжах са Аллагьдиз ибадат авун патал, ва чна чи бубайри ибадат авур затIар (*гъуцар*) тун (*гадарун*) патал атанвайди яни? Гъваш кван (*кьилиз акъуда*) вуна чаз вичелди кичIерар гузвайди (*азаб*), эгер вун гьахъбурукай ятIа!»
71. Ада лагьана: «Дугъриданни квел куь Раббидин патай азаб ва ажугътестикь хьана. Бес куьне захъ галаз «тIварарин» (бутарин) гьакъиндай гьуьжетзавани куьне ва куь бубайри (гъуцар я лугьуз) абурун тIварар кьунвай? Аллагьди квез абурун патахъай са делилни авуднавач. Гуьзлемиша куьне, (гьакъикъатда) зунни квехъ галаз гуьзлемишзавайбурукай жеда».
72. Ва Чна ам (*Гьуд*) ва адахъ галайбур къутармишна Чи патай тир (еке) регьимлувал себеб яз, ва Чна эхирдалди тергна Чи аламатар (делилар) таб яз кьурбур, ва тушир абур инанмишвал авурбур!
73. Ва «самуд» - (*халкь*) дин патав абурун стха Салигь (Чна ракъурна). Ада лагьана: «Эй, зи халкь! Аллагьдиз ибадат ая (куьне), авач квез Адалай гъейри маса гъуц (*ила́гьи*). Дугъриданни квез куь Раббидин патай «ачух аламат» (делил) атанва. И, Аллагьдин деве (диши) квез «аламат» (делил, *ишара*) я. Тур ам (куьне) Аллагьдин чилел (*чIура, векь*) нез, ва хкIурмир куьне адав писвал, тахьайтIа квев азиятлу азаб агакьда!
74. Ва рикIел гъваш (куьне),- Ада куьн авуна «гIад» -дин гуьгъуьнлай (чилел) абурун чка кьадайбур, ва (Ада) куьн чилел «яшамиш жез ацукьарна», адан дуьзенрал куьне имаратар (*чIехи дараматар*) эцигзавай ва дагъларикай кIвалер атIуз расзавай. Бес рикIел гъваш (куьне) Аллагьдин няметар, ва чилел чIурувилер ийиз писвал чукIурмир!»
75. Такабурлувал авур чIехи ксари адан халкьдикай (чеб чIехибуру) зайифарнавайбуруз (*жемятдиз*)инанмишвал авурбуруз абурукай, лагьана: «Квез гьакъикъатда Са́лигь вичин Раббиди ракъурнавайди тирди чизвани?» Абуру лагьана: «Гьакъикъатда чна адав гваз ракъурнавайдахъ инанмишвалзава!»
76. Такабурлувал авурбуру лагьана: «Гьакъикъатда чна куьне инанмишвалнавайдахъ кафирвалзава!»
77. Ва абуру деве (диши) сухна тукIуна\* (*деве муькуь гьайванар хпер калер хьиз тукIвадач, деве акъвазнавайла адан вилик кIвачерин арадай хура чукIул сухна, хер авуна ахпа тукIвада*) ва чпин Раббидин эмирдин гьакъиндай еке такабурлувална, ва абуру лагьана: «Эй, Са́лигь! Гъваш (вуна) чал вуна чаз хиве кьурди (*вичелди чаз къурхуяр гузвай* *азаб*), эгер вун (*ракъурнавай*) Расулрикай ятIа».
78. Ва абур (къати ван галай) зурба залзалади кьуна,- ва абур чпин яшамиш жезвай чкада метIер яна чинихъди ярх хьана кьена.
79. Ва элкъвена ам абурукай (кьулухъ, *абуру деве тукIурла ва азаб тестикь хьайила*) ва лагьана: «Эй, зи халкь! Дугъриданни за квев зи Раббиди «ракъурайди» (*эмир* «кагъаз») агакьарна, ва за квез несигьат гана, амма хьи квез несигьат гудайбур (*меслят* *къалурдайбур*) кIанзавач».
80. Ва (рикIел гъваш вуна *абурун, пайгъамбар*) ЛутI, ада вичин халкьдиз лагьай чIавуз: «Куьне ийидани кьван (*ахьтин*) «мурдар кар», квелай вилик ам алемрикай (гьич) садани тавур?!
81. Дугъриданни куьне гьашервилиз (*къизгъин гьевесдиз*) табий хьана папарин ериндал итимрихъ галаз «жинсвилин алакъаяр» ийизва! Туш, гьакъикъатда куьн сергьятар чIурзавай ксар я!»
82. Ва адан халкьдин жаваб хьана анжах (садбуру муькуьбуруз) лугьун: «Акъуда (чукура куьне) абур куь хуьряй (*уьлкведай*), бес гьакъикъатда абур (*чеб алчах, негь крарикай хуьзвай*) лап «михьивал» ийиз кIанзавай инсанар я эхир!»
83. Ва Чна ам ва адан хзан къутармишна, (*са*) адан паб квачиз - ам (кьулухъ амукьна) терг хьайибурукай хьана.
84. Ва Чна абурал (къванерин) марф къурна, бес килиг (вун) гьихьтинди хьанатIа гунагькаррин (*тахсиркаррин*) эхир!
85. Ва «Мадйан»- (*къебиле*)дин патав (Чна ракъурна) абурун стха Шуайб. Ада лагьана: «Эй, зи халкь! Аллагьдиз ибадат ая (куьне), авач квез Адалай гъейри маса гъуц (*ила́гьи*). Дугъриданни квез куь Раббидин патай «ачух аламат» (делил) атанва. Бес тамамвилелди алцумара куьне киле (*уьлчме*) ва терез. Ва инсанриз абурун шейэр кими ийимир (*рахана шейэрик синих кутаз, абурун къимет тIимиларун патал*), ва (*куфр, зулум ийиз*) чIурувилер ийимир (*чукIурмир*) куьне чилел, ам (*виликдай хьайи Пайгъамбаррин шариатралди*) дуьз къайдадиз гъанвайдалай кьулухъ. Ам (*а крар*)- куьн патал (лап) хийирлу я, эгер куьн муъминар ятIа!
86. Ва «ацукьмир» куьн гьар са рекьел къурхуяр гуз (куьне) ва Аллагьдин рекьелай алудиз инанмишвал авунвайбур Адахъ, ва ам (*Аллагьдин рехъ*) какур (*патахъ*) къалуриз (*чIурувилихъ дегишариз*) чалишмиш жез. Ва рикIел гъваш (куьне *Аллагьдин няметар квез*) куьн тIимил авайла, ва Ада куьн гзафарна. Ва килиг (куьн), чIурувилерзавайбурун эхир гьихьтинди хьанатIа!
87. Ва нагагь квекай са дестеди (жемятди), зун гваз ракъурнавайдахъ инанмишвал авунватIа ва (маса) дестеди инанмишвал авунвачтIа, - бес сабур ая (куьне) та Аллагьди чи арада дуван ийидалди. Ва Ам я - дуван ийидайбурун Виридалайни Хъсанди! **кьил: жуз 9**
88. Адан халкьдикай такабурлувал авур чIехи ксари лагьана: «Дугъриданни, чна вун эй Шуайб, ва вахъ галаз инанмишвал авунвайбурни чи хуьряй акъудда (*виликдай а шегьердин тIвар Айкат тир гила Табук лугьузва*), я тушни куьн чи диндиз хкведа» («*хкведа»-гафунай гъавурда гьатзава хьи абур вири виликдай абурун динда авай хьиз,амма а кар Шуайб пайгъамбардиз талукь туш,вучиз лагьайтIа Аллагьу Таалади вири пайгъамбарар абуруз пайгъамбарвал къведалдини ширкдикай, чIуру динрикай хвенвайди я*). Ада (*Шуайба*) лагьана: «Чаз (а кар) лап такIан ятIани?
89. Эгер чун куь диндиз «хтайтIа», дугъриданни ам чна Аллагьдал таб къундармишун жеда (вични) Аллагьди чун адакай къутармишайдалай кьулухъ. Ва ихтияр авач чаз аниз хкведай, - анжах (*а кар*) Аллагьдиз - чи Раббидиз - кIан хьайитIа. Чи Раббиди гьар са шей чирвилелди элкъуьрна кьунва. Чна Аллагьдал «таваккул»\*(кIеви умуд,  *«юкь вегьин», «далу агалдун», «агъун»*) авунва. Чи Рабби, дуван ая (Вуна) чи ва чи халкьдин арада гьахъдалди (гъалибвал це чаз), бес Вун я эхир дуван ийидайбурун Виридалайни Хъсанди!»
90. Ва кафирвал авур чIехи ксари адан халкьдикай лагьана: «Эгер куьн Шуайбаз табий хьайитIа, дугъриданни куьн зиян хьайибурукай жеда».
91. Ва абур къати ван галай залзалади кьуна, ва абур чпин яшамиш жезвай чкада метIер яна чинихъди ярх хьана кьена.
92. Чпи Шуайб таб яз кьурбур (*михьиз терг хьана ва абур*), - ана (дуланмиш) тахьайди хьиз хьана. Чпи Шуайб таб яз кьурбур,- гьабур чеб зиян хьайибурукай хьана!
93. Ва элкъвена ам абурукай (кьулухъ, *абурал азаб тестикь хьайила*) ва лагьана: «Эй, зи халкь! Дугъриданни за квев зи Раббиди «ракъурай эмирар» («*кагъазар»*) агакьарна ва за квез несигьат гана. Ва бес гьикI за (*чпи* *азаб* *къазанмишай*) кафир ксарал гьайиф чIугвада (*пашманвал ийида*)?»
94. Ва гьар гьи хуьруьз чна пайгъамбар ракъурнатIани (*а халкьди ам таб яз кьурла*) Чна адан эгьлийриз балаяр (*азарар*, *тIалар*) ва бедбахтвилер (*дарвилер*, *кесибвал*) гана, - белки абур умунлу (*муьтIуьгъ*) жен!
95. Ахпа Чна дегишарна (*абуруз*) пис гьалдин чкадал хъсан гьал гана, та абуруз хушбахт гьал (*сагъвал ва булвал аваз чеб гзаф*) хьайила, абуру лагьана: «Дугъриданни чи бубайризни бедбахтвилер (*дарвал*, *кесибвал*) ва шадвилер (*хушбахтвилер*) хьанай», - ва Чна абур бейхабардиз абуру гьич гьиссни тийиз (*азабдалди*) кьуна.
96. Ва эгер (*Чна пайгъамбарар ракъурай*) а хуьрерин агьалийри инанмишвал авунайтIа, Чна абуруз ахъайдай берекатар цавайни чиляйни, амма (абуру) таб яз кьуна, ва Чна абур (*тергдай азабдалди*) кьуна чпи къазанмишайдаз килигна.
97. Бес а хуьрерин агьалияр, йифиз чеб ксанвайла Чи азаб атуникай чпел саламатвиле авани?
98. Ва бес а хуьрерин агьалияр чпел дзугьа\*-дин вахтуна (*рагъ экъечIна нисини жедалди вахт*) чпи къугъунарзавайлаЧи азаб атуникай саламатвиле авани?
99. Ва бес абур Аллагьдин амалдарвиликай (*муьгьлет гана ва а муьгьлетда няметар хгана ахпани къати жаза гуникай*) саламатвиле авани? Аллагьдин амалдарвиликай анжах «(чеб)зиянвиле авай ксари» игьтиятлувал ийизвач!
100. Бес ачух хьана чир хьанвачни чеб чилел варисар хьанвайбуруз адан (сифте) эгьлийрилай гуьгъуьниз, эгер Чаз кIан хьайитIа Чна чеб жазаламишдайди чпин гунагьриз килигна?! Ва Чна абурун рикIерал муьгьуьр эцигда, ва абуруз (*гьахъдин*) ван къведач.
101. А хуьрер, Чна ваз абурун хабаррикай ахъайзава (*ибрет жедайвал*). Ва дугъриданни атанай абурун патав абурун Расулар «ачух аламатар» (*делилар*) гваз, амма хьи абур инанмишвал авурбур хьанач (*делилар къведалди*) виликдайни абуру таб яз кьур кардихъ. Гьа икI (*а кафиррин рикIерал муьгьуьр эцигайвал*) - Аллагьди (*вири*) кафиррин рикIерал муьгьуьр эцигзава.
102. Ва жагъанач Чаз абурун чIехи паюниз икьрардиз вафалувал аваз, ва Чаз абурун чIехи пай фасикьар яз жагъана.
103. Ахпа, Чна абурун гуьгъуьнлай Чи аламатар (делилар) гваз Муса ракъурна «фиръаван»-дин ва адан (*вилик -кьилик* *квай*) чIехи ксарин патав, амма абуру абурун (*яни* *аламатрин*) гьакъиндай зулум авуна. Ва килиг (вун) чIурувилер авурбурун эхир гьихьтинди хьанатIа!
104. Ва Мусади лагьана: «Эй, «фиръаван»! Гьакъикъатда зун алемрин Раббидин патай Расул я.
105. Важиблу (*яни* *лазим*) я за Аллагьдикай анжах гьахъ лугьун. Дугъриданни зун куь патав куь Раббидин патай «ачух делил» гваз атанва, ва бес ракъура (*ахъая* вуна) захъ галаз Исраилан рухваяр!»
106. Ада лагьана: «Эгер вун «*зурба* аламат» гваз атанвайди ятIа, гъваш (*винел акъуд* кван вуна) ам, эгер вун гьахъбурукай ятIа».
107. Ва ада вичин аса (*гъиляй*) вегьена ва ингье адакай ачух (*халисан*) чIехи гъуьлягъ хьана.
108. Ва ада вичин гъил (парталдин хурудай тунвай арадикай *ва я* хъуьчIуькай) хкудна ва ингье ам (*нурлу*) лацуди хьана килигзавайбуруз.
109. Фиръавандин халкьдикай чIехи ксари лагьана: «Гьакъикъатда им (*Муса*) - кар хъсан чидай суьгьуьрчи я.
110. Адаз куьн куь чилелай акъудиз кIанзава. Бес куьне вуч меслят къалурзава?»
111. Абуру лагьана: «Гежел вегь ам ва адан стха, ва рекье тур шегьерриз кIватIдайбур,
112. Гъидайвал (абуру) ви патав вири (хъсандиз) кар чидай вири суьгьуьрчияр».
113. Ва атана суьгьуьрчияр фиръавандин патав ва лагьана: «Гьакъикъатда, чаз (*гьелбетда*) гьакъи жеда эгер чун гъалибвал хьайибур хьайитIа! (*ва я:* жедани гьакъи?)»
114. Ада лагьана: «Эхь, (ва гьакIни) куьн заз мукьвалнавайбурукай жеда».
115. Абуру лагьана: «Эй, Муса! Я вуна вегь (*ви аса*), я (сифте) вегьедайбур чун жеда».
116. Ада лагьана: «Вегь куьне!» Ва абуру вегьейла (*суьгьуьрдин затIар*, *адалди абуру*) инсанрин вилер суьгьуьрда туна ва абурук къурху (*еке* *кичI*) кутуна ва (абуру) зурба суьгьуьр авуна.
117. Ва Чна Мусадиз инандирмишна (*яни адан рикIе туна*): «Вегь жуван аса!» Ва ингье ада (*асадикай хьайи гъуьлягъди*) абуру «таб тир къундармишзавайди» туькьуьнзава (*кьуртIзава*).
118. Ва гьахъ тестикь хьана (*винел акъатна*), ва абуру авур (*суьгьуьр*) кар чIур хьана (*таб тирди ачух хьана* ).
119. Ва абур анал магълуб хьана (*кIаник акатна*),ва абур агъузвал хьайибур хьана (*ва я* ва агъузвиле авайбур яз элхкъвена).
120. Ва ават (*агъуз*) хьана суьгьуьрчияр сажда ийизвайбур яз.
121. Абуру лагьана: «Чна инанмишвалнава алемрин Раббидихъ -
122. Мусадин ва Гьарунан Раббидихъ!»
123. Фиръаванди лагьана: «Куьне, за квез ихтияр гудалди, Адахъ инанмишвалнавани? Гьакъикъатда, им - амалдарвал (*чIуру къаст*) я куьне амалдарвилелди шегьерда авунвай, (куьне) анай адан агьалияр акъудун патал. Амма квез (мукьвара) чир жеда (*гьихьтин азаб за квез жедатIа*)!
124. Дугъриданни за куь гъилер ва кIвачер «чапрасдиз» атIуда (*яни* эрчIи гъилни чапла кIвач ва я чапла гъилни эрчIи кIвач), ахпа дугъриданни за куьн вири (хумрав тарцин) танрал куьрсда (*ва я* *шалманрал* *ктIунна чIемерукдай ва я* *жида́далди яна рекьида*)!»
125. Абуру лагьана: «Гьакъикъатда, чун (элкъвена) чи Раббидин патав хкведа!
126. Ва вуна чак тахсир кутазва (чаз туьгьмет, айиб ийизва) анжах - чна чи Раббидин аламатрихъ (делилрихъ) инанмишвална лугьуз, абур чи патав атайла. Чи Рабби! Вуна чал сабур «элич» (чаз кIеви сабур це) ва чун мусурманар яз рекьидайвал ая!»
127. Ва фиръавандин халкьдин вилик-кьилик квай ксари лагьана: «Вуна гьакI тадани Муса ва адан халкь, абуру чилел чIурувал ийиз ва вун ва ви гъуцар таз (*саймиш тийиз*)?» Ада лагьана: «Чна абурун рухваяр къирмишда (*яз* *рекьида*) ва абурун дишегьлияр чан алаз тада, ва чун абурун винел гужлудаказ гъалиб я».
128. Мусади вичин халкьдиз лагьана: «Аллагьдивай куьмек тIалаб ая куьне ва сабур ая. Гьакъикъатда, чил (вири) Аллагьдин ихтиярда ава, Ада ам Вичин лукIарикай Вичиз кIанидаз ирсвиле гузва, ва хъсан эхир (Аллагьдикай) кичIебуруз жеда».
129. Абуру лагьана: «Чаз вун чи патав къведалдини азият гана ва вун чи патав атайдалай кьулухъни». Ада лагьана: «Белки куь Раббиди куь душманар терг ийин, ва квекай а чилел «хали́фаяр»\* (Чна чпел эцигнавай везифа - чил кардик кутун Аллагьдин мурад тирвал, - чебни садбур муькуьбурулай гуьгъуьниз чкадал къвез кар давамар хъийидай, кьиле тухудайбур) ийин, куьне гьикI (*гьихьтин*) амал ийидатIа килигдайвал».
130. Ва дугъриданни Чна фиръаванан халкьдиз кьурагь йисаралди ва бегьерар тIимиларуналди бала гана, абуру рикIел гъана ибрет къачун патал.
131. Ва (бес) абурув хъсанвал агакьайла абуру лугьузва: «Им чаз я (*чун адаз лайихлу тирвиляй*)»! Ва абурув писвал агакьайла, абуру ам Мусадихъ ва адахъ галайбурухъ галаз лишанламишзава. Туш! Абуруз пис лишан хьун (адан гьакъикъи себеб) Аллагьдив гва (*Ада кьадар - кьисмет ийизва абуруз жезвай мусибатар, - абурун куфр, гунагьар себеб яз*), амма абурун чIехи паюниз (*а кар*) чизвач.
132. Ва абуру лагьана: «Гьихьтин (*ва вуч*) аламат (делил) вуна чаз гъайитIани, вуна абуралди чун суьгьуьрда тваз, чна вахъ (гьич) инанмишвалдач».
133. Ва Чна, абурал тIурфан (*яд акьалтун*), чIехи цицIер, нетIер, хъипер ва иви ракъурна,- кьилди тир ачух аламатар яз, амма абуру такабурлувална ва абур гунагькар (*тахсиркар*) халкь тир.
134. Ва абуруз азаб (*тIегъуьн*) атайла, абуру лагьана: «Я Муса! Ялвар ая (*эвера куьмекдиз*) жуван Раббидиз чи патахъай ваз (Ада) инандирмишнавайвал (*чирнавайвал*). Эгер вуна чалай азаб алудайтIа, чун вахъ дугъриданни инанмиш жеда ва чна вахъ галаз Исраилан рухваяр дугъриданни ракъурда».
135. Ва Чна абурулай азаб алудайла вичив чеб агакьдай тайин тир вахтуналди (*яни азаб агакьун тайинарнавай чIавалди абуруз*), ингье абуру гайи икьрар чIурзава.
136. Ва Чна абурулай интикъам къахчуна (*жаза гана*) ва Чна абур гьуьле батмишарна, абуру Чи аламатар (делилар) таб яз кьурвиляй ва абурун гьакъиндай гъафилвал авурвиляй.
137. Ва Чна ирсвиле (*ирс яз*) гана а чилин рагъэкъечIдай ва рагъакIидай патарни чеб (*фиръавандин жемятди*) зайифар (*усал*) авур халкьдиз, - вични Чна берекатлу авур. Ва тамам хьана (*кьилиз акъатна*) ви Раббидин хъсан Келима Исраилан рухвайрин гьакъиндай, - абуру сабур авурвиляй. Ва Чна чукIурна фиръаванди ва адан халкьди расайди (*авурди*) ва абуру эцигайди (*дараматар ва..*)!
138. Ва Чна Исраилан рухваяр гьуьлуьн а патаз акъудна, ва абур атана (са) халкьдин патав чпин бутариз давамлудаказ къуллугъзавай (*ибадатзавай*). Абуру лагьана: «Эй, Муса! Чазни ая вуна гъуц (*чна адаз* *ибадатдайвал*) абуруз гъуцар авайвал». Ада лагьана: «Гьакъикъатда, куьн авам ксар я!
139. Гьакъикъатда, абур алай кар (*ширк*) гьалак (*терг*) жедайди я, ва абуру авур амал чIуруди я!»
140. Ада лагьана: «Бес за квез Аллагьдилай гъейри (масад) гъуц (*ила́гьи*) яз тIалабдани кьван, вични Ада квез алемрин винел дережа артухарнавайла?!» -
141. Ва (рикIел гъваш куьне *эй Исраилан рухваяр*) Чна куьн фиръавандин сихилдикай къутармишнай. Абуру квев дадмишиз тазвай лап пис азабар, куь рухваяр рекьизвай ва куь дишегьлияр чан алаз тазвай. Ва а крара квез куь Раббидин патай чIехи имтигьан авай.-
142. Ва тайинарна Чна Мусадиз (*Чун адахъ галаз кьилди рахун патал - ва а чIавуз Чна адаз дуьз рекьин регьбервал, Таврат вичени шариатдин къанунар авай гун патал, гьазур хьана къведай муьгьлет*) къанни цIуд йиф ва абур Чна цIудалди тамамар хъувуна ва адан Раббиди эцигнавай вахт яхцIур йиф яз тамам хьана. Ва Мусади вичин стха Гьаруназ лагьана: «Зи чкадал хьухь вун зи халкьдин арада ва дуьзвал (кьиле) твах, ва табий жемир (вун) чIурувилер ийизвайбурун рекьиз».
143. Ва Чна эцигнавай вахтунда (*яхцIур йиф бегьем хьайи чIавуз*) Муса атайла (*ТIур- дагъдал*), ва адан Рабби адахъ галаз рахайла, ада лагьана: «Рабби! Къалура заз (Вун), зун Ваз килигдайвал». Ада лагьана: «Гьич аквадач ваз Зун (*яни и дуьньяда Зун акваз жедач вавай*), амма (вун) и дагъдиз килиг. Эгер ам вичин чкадал (тестикьдиз) аламукьайтIа, (а чIавуз) ваз Зун аквада». Ва адан Рабби (а) дагъдиз ачух хьайила, Ада ам (кукIварна) руквадиз элкъуьрна (*ам чилихъ галаз сад хъувуна*) ва Муса вич вичелай фена ярх хьана. Ва ам вич вичел хтайла, ада лагьана: «Пак я Вун! За Ваз туба ийизва, ва зун инанмишвалнавайбурун сад лагьайди я (*яни* *сифтеди ва виридалайни иманда мягькемди зи халкьдикай*)».
144. Ада лагьана: «Эй, Муса! Гьакъикъатда За вун хкянава инсанрин винел (*ваз артухвал* *ганва*) Зи «ракъурнавай эмирралди» (*ви халкьдиз, чпин патавни абур гваз За вун ракъурнавай*) ва Зи Каламдалди (*Зун вахъ кьилди, арада* *масад авачиз рахуналди*). Гьавиляй къачу (*яхъ*, вуна) За ваз ганвайди (*ракъурнавайди*) ва (вун) шукурлубурукай хьухь!»
145. Ва кхьена Чна адаз кьуларал (*Тавратдин*) гьар са шейиникай несигьат яз ва гьар са шейиниз баян яз. «Ва къачу (вуна) абур къуватдалди (*мягькемдиз кьиле твах*), ва эмир ая ви халкьдиз къачурай лап хъсан тир (вири) абур. Ахпа За квез къалурда фасикьрин эхир гьихьтинди жедатIа (*ва я* фасикьрин мескен, *чка*)!
146. (Ахпа) За элкъуьрда (*къакъудда*) Зи аламатрикай (делилрикай, - *абурун* *гъавурда гьатуникай*) чпи са гьакьни авачиз чилел такабурлувал ийизвайбур. Ва гьикьван (*гзаф*) аламатар (делилар, ишараяр) абуруз акуртIани, абуру адахъ инанмишвалдач. Ва эгер абуруз «дуьзвилин (*къанажагълувилин*) рехъ» акуртIани, абуру ам рехъ яз къачудач, амма эгер (абуруз) ягъалмишвилин (*чIурувилин*, *куфрдин*) рехъ акуртIа, ам абуру рехъ яз кьазва. Ам - абуру Чи аламатар (делилар) таб яз кьурвиляй ва абурукай гъафилвал авурвиляй я».
147. Ва чпи Чи аламатар (делилар) ва Ахиратда гуьруьшмиш хьун тапаррай кьурбурун амалар файдасуз (*чIур*) жеда! Бес абуруз гузвайди анжах чпи авур амалрин эвез (*жаза*) тушни мегер?!
148. Ва Мусадин халкьди адалай гуьгъуьниз (*ам Раббидихъ галаз рахаз фена авачирла*) чпин безегрикай (къизилрикай) данадин кIалуб (*жендек* гъуц яз) кьуна, вичихъни бугъ ядай ван авай. Бес абуруз ам чпихъ галаз рахун тийизвайди ва ада чпиз (дуьз) рехъ къалур тийизвайди аквазвачирни?! Абуру ам (гъуц яз) къачуна,- (ва а кардалди) абур зулум авурбур тир.
149. (*И аят - и кьисадин вакъиайрин тартибдиз килигайла хьана кIанзавай идан гуьгъуьнавай аятдилай кьулухъ, амма инал вилик авуниз вичин еке мана ава: абуру авур чIуру кардин эхир писди яни еке пашманвал ва ягъалмишвал хьайиди фад къалурун патал,- несигьат яз и кьисадихъ яб акалзавайбуруз.* *Яни* *Муса пайгъамбар хтана абуруз чпи авур кар лап чIуруди тирди субут авурла…*) Ва «абурун гъиле акьурла»(*им мисал я: яни абурун гьал «герек кIвалах ийидайла вичин гъиле са затI акьуна гъилер са карни ийиз тежез михьиз къуватсуз хьайи касдин гьал хьиз хьайила, -* яни) абур чпи авур кардал пашман хьайила ва (абуруз дуьз рекьикай чеб) ягъалмиш хьанвайди акурла, абуру лагьана: «Эгер чаз чи Раббиди регьим (тавуртIа) ва чаз багъишламиш тавуртIа, чун гьакъикъатда (еке) зиянвал хьайибурукай жеда!»
150. Ва Муса ажугълу ва пашман яз вичин халкьдин патав хтайла, ада лагьана: «Лап писди я, куьне залай кьулухъ зи чкадал акъвазна кьиле тухвай кар. Квез куь Раббидин эмирнавай кардик тади кутаз кIанзавайни?». Ва ада «кьулар» гадарна, ва вичин стхадин кьил кьуна ам вичихъди чIугваз. Ада (*стхади*) лагьана: «Эй, зи дидедин хва! Гьакъикъатда, жемятди зун зайифарна, ва абур зун рекьиз гьазур тир. Бес (вуна) душманриз шад жедайвал ийимир (вуна) заз ийизвай кардиз килигна, ва зун зулумкар ксарихъ галаз ийимир!»
151. Ада лагьана: «Рабби! Багъишламиша заз ва зи стхадиз, ва Вуна чун Ви регьимдик ктур, бес Вун регьимлубурун Виридалайни Регьимлуди я эхир!».
152. Гьакъикъатда, чпи данадин кIалуб (гъуц яз) кьурбур, - абурув чпин Раббидин ажугъ ва дуьньядин уьмуьрда агъузвал агакьда. Гьа икI - Чна тапарар къундармишайбуруз эвез (*жаза*) гузва!
153. Ва чпи пис крар авуна ахпа адалай гуьгъуьниз туба авуна ва инанмишвал авурбур,- гьакъикъатда ви Рабби, адалай (*тубадилай*) гуьгъуьниз Багъишламишдайди, Регьимлуди я!
154. Ва Мусадикай хъел хкатайла (*секин хьайила*) ада кьулар къахчуна, ва абурун «(*а кьуларин*) асулдилай къачунвайсуьретдин чинра» (дуьз рекьин) регьбервал ва регьим авай, - чпиз чпин Раббидикай кичIевал авайбуруз.
155. Ва Мусади вичин халкьдикай пудкъанни цIуд итим хкяна Чна тайинарнавай вахт патал (*туба ийиз ТIур-дагъдал фидайвал*). (*Ва чкадал атайла абуру Мусадиз лагьана чун инанмиш жедач вахъ та чаз Аллагь аквадалди ва вун Адахъ галаз раханвайвиляй къалура вуна чаз Ам…*) Ва абур залзаладик акатайла (*а ксар вири* *кьена, ва*) ада лагьана: «Рабби! Эгер Ваз кIан хьанайтIа, Вуна абур гьалакдай (*тергдай*) ва зунни идалай виликни (*и кар жедалдини*). Бес чакай сефигьбуру авур кардиз килигна, Вуна чун гьалакдани мегер? Ам - анжах Ви имтигьан (*синемишун*) я, адалди Вуна Ваз кIаниди ягъалмишвиле твазва ва Ваз кIаниди Вуна дуьз рекьиз гъизва. (Са) Вун я - чи Арха (Куьмекдайди, гьавиляй) багъишламиша (Вуна) чаз ва регьим ая чаз, - бес Вун багъишламишдайбурун Виридалайни Хъсанди я эхир!
156. Ва кхьихь (*кьисмет - къадар ая* Вуна) чаз хъсанвал и дуьньядани ва Ахиратдани,- гьакъикъатда чун туба авуна Вахъ элкъвенва». Ада лагьана: «Зи азаб, За ам агакьарзава Заз кIанидав, ва Зи регьим гегьенш я вири шейэриз (*вири махлукьатар Зи регьимдик ква*). Ва За ам (Закай) кичIебуруз ва закат гузвайбуруз ва чпи Чи аламатрихъ (делилрихъ) инанмишвалзавайбуруз кхьида (*кьисмет-къадарда*).
157. Чебни табий тирбуруз, Расул тир кIел-кхьин тийижир (*савадсуз*) Пайгъамбардиз,- вичикайни абуруз чпихъ авай Тавратда ва Инжилда кхьенваз жагъидай. Ада абуруз «дуьз (*хъсан*) кар авун» эмирда, ва «нагьакьан (*пис*) кар» къадагъа ийида, ва (тIуьнрикай) хушди абуруз гьалал ийида, ва писди (*мурдарди*) абуруз гьарам ийида, ва алудда абуралай абурун (залан) пар ва виликдай абурун хиве эцигнавай (лап) четин везифаяр. Ва чпи адахъ инанмишвал авурбур, адан тереф хвейибур (адаз къуват гана, *ва я* чIехи гьуьрмет авурбур), адаз куьмек гайибур, адав гваз авуднавай нурдиз табий хьайибур, - гьабур я агалкьунар жедайбур!»
158. Лагь: «Эй, инсанар! Гьакъикъатда, зун - Аллагьдин Расул я квез вирибуруз, (*а Аллагьдин* са) Вичиз цаварин ва чилин гьакимвал талукь тир. Адалай гъейри маса (*ибадат авуниз лайихлу тир*) гъуц (*ила́гьи*) авач, Ада чан гъизва ва чан къахчузва. (Гьавиляй) Инанмишвал ая куьне Аллагьдихъ ва Адан Расул тир кIел-кхьин тийижизвай (*яни* *савадсуз*) Пайгъамбардихъ вичини Аллагьдихъ ва Адан Келимайрихъ инанмишвалзавай, ва табий хьухь куьн адаз куьн дуьз рекьиз атун патал».
159. Ва хьана Мусадин халкьдин арада гьахъдал алаз (инсанар) дуьз рекьеваз тухвай ва адалди (дуван ийиз) адалатлувал авур (еке) жемятни.
160. Ва Чна абур пайна цIикьвед (къебиладиз)- сихилар яз уьмметар яз. Ва (*абур* *къумлухда яргъа рекье аваз*) адан халкьди адавай хъваз яд тIалабайла Чна Мусадиз вагьй\* авуна (*инандирмишна*): «Ягъа ви асадалди къван». Ва (пад хьана) анай цIикьвед булах (*чешме*) акъатна, ва вири инсанриз чпин яд хъвадай чка чир хьана. Ва Чна абурал булутралди серин (*хъен*) авуна, ва Чна абуруз манну\* (*ширинлух*) ва сальва́\* (*туртурар*) авудна: «Неъ (куьне), Чна квез пай ганвай «хушбурукай»(няметрикай, *хуш тIуьнрикай. Амма абуру разивалнач ва маса шейэр тIалабна ва абур адакай магьрум хьана..*)» Ва абуру(*адалди*) Чаз зулум авунач, амма абуру чпи-чпиз зулум авуна.
161. Ва (рикIел гъваш *абуру авур асивал,* Аллагьди) абуруз лагьайла: «Яшамиш хьухь (куьн) и хуьре (*Байт-уль- Макъдис*) ва неъ (куьне) анавайдакай квез кIанивал ва лагь: ««гьитIтIатун»\* (Алуда чалай чи гунагьар *ва я* а гаф вич», - ва гьахь варарай «сажда» ийиз (*икрам ийиз, Аллгьдиз муьтIуьгъвализ*) ва Чна куь хатIаяр (*гунагьар*) багъишламишда ва хъсан крар ийизвайбуруз Чна саваб артухарни ийида».
162. Ва абурукай зулум авурбуру (*Аллагьди эмирнавай гаф*) дегишарна чпиз лагьайдалай гъейри (*маса*) гафуналди ва Чна абурал абуру авур зулум себеб яз цавай (пис) азаб ракъурна.
163. Ва хабар яхъ (вуна) абурувай гьуьлуьн патав гвай хуьруькай, - абуру киш йикъан (къадагъайрин) сергьятар чIур авуникай, (вични) чпин патав абурун балугъар абурун кишдиз ачухдиз (*цин винелай акваз гзафдиз*) къвезвайла ва абуру киш йикъан къадагъа кьиле тухун тийизвай юкъуз (*ва я* киш тушир юкъуз) абурун патав къвезвачир. Гьа икI - Чна абуруз имтигьан авуна (*абур синемишна*), абуру авур фасикьвилиз (*асивилиз*) килигна.
164. Ва (рикIел гъваш), - ингье абурукай са жемятди (*киш юкъуз асивал авурбуруз несигьат гузвай маса жемятдиз*) лагьана: «Вучиз куьне чеб Аллагьди гьалакдай (*тергдай*) ва я чпиз къати азаб гудай ксариз несигьат ийизва?!» Абуру лагьана: «Куь Раббидин вилик (*чаз абурун гьакъиндай*) уьзуьр (*гьахъардай себеб*) хьун патал, ва белки абуруз (Аллагьдикай) кичIе жен!»
165. Ва абуру чпиз рикIел гъайи кар (*несигьат*) рикIелай алудайла (*ва давамарайла гунагь кар*) Чна къутармишна пис кар къадагъа ийизвайбур, ва чпи зулум авурбур Чна лап азиятлу азабдалди кьуна, - абуру фасикьвал авуниз килигна.
166. Ва абуру чпиз къадагъа авунвай кардин гьакъиндай такабурлувална сергьятар чIурайла, Чна абуруз лагьана: «Хьухь куьн (*квекай*) маймунар алчахарнавайбур (*негь авунвайбур*) яз!»
167. Ва (рикIел гъваш, *эй Расул*), - ингье ви Раббиди хабар гана (*малум авуна*): дугъриданни Вичи абурал Къияматдин Йикъалди абурув пис азабар дадмиш ийиз тадайбур ракъурда. Гьакъикъатда ви Рабби жаза фад гудайди я, ва гьакъикъатда Ам - Багъишламишдайди, Регьимлуди я!
168. Ва Чна абур пай-пай авуна чилел жемятар яз, ава абурун арада диндар (дуьз) ксарни ва ава адалай агъадавайбурни (*ахьтинбур* *туширбурни*). Ва Чна абур синемишна хъсан хъсанвилер гуналдини ва писвилер гуналди, - белки абур элкъвена хквен (*муьтIуьгъвилиз*).
169. Ва атана абурулай гуьгъуьниз «абурун чкадал атайбур» (*яни пис несил* чпи) Ктаб ирс яз къачур,- абуру и мукьвал тирдан (*дуьньядин*) «фана (*пайда хьана ахпа пуч жедай*) затIар» къачузва, ва лугьузва: «Чаз багъишламишда!» Ва эгер абурал адаз ухшар тир «фана затI» (*гьарам тирдакай*) гьалтайтIа, абуру (*гьамни*) къачузва. Бес абурувай Ктабдин (*Тавратдин*) гьакъиндай икьрар къачуначирни абуру Аллагьдин патахъай анжах гьахъ лугьуда лагьай; ва абуру ада авайди кIелна чирни авунай?! - Вични «Эхиримжи Мескен» (*Яшамиш жедай чка*, лапни) хийирлу тирла (Аллагьдикай) кичIебуруз, бес куьне кьатIузвачни?!
170. Ва чпи Ктаб мягькем кьунвайбур (*анавайди* *кьилиз акъудзавайбур*) ва капI кьиле тухузвайбур, - гьакъикъатда Чна диндар (*хъсан*) крар ийизвайбурун (*ва я:* дуьзкъайдадиз хкизвайбурун) саваб квадардач!
171. Ва (рикIел гъваш, *эй Расул*), - ингье Чна абурун винел (бинедай акъудна *ТIур*) дагъ хкажна на лугьуди ам еке циф я ва (*эгер чпиТавратда авайди кьабул тавуртIа*) абуруз ам чпел аватдайди якъиндиз чир хьана. Къачу куьне Чна квез ганвайди (*ракъурнавайди*) къуватдалди(*кIевиз яхъ*) ва рикIел гъваш ана авайди,- квез (куь Раббидикай) кичIе хьун патал (*ва адалди Адан азабдикай къутармиш жедайвал*)!
172. (Ва) ингье ви Раббиди Адаман рухвайрай - абурун далуйрай (*кьулан тарарай*) абурун несилар акъудна, ва абурув чпин гьакъиндай шагьидвал ийиз (*тестикьариз*) туна: «Зун тушни куь Рабби?» Абуру лагьана: «Эхь (*Вун я*)*,* чна шагьидвалзава». (Им я) - куьне Къияматдин Юкъуз лугьун тавун патал: «Чун и кардикай гъафилвиле авай».
173. Ва я куьне талгьун патал: «Дугъриданни, виликдай чи бубайри я ширк авурди ва чун анжах абурулай кьулухъ атай несил тир. Бес Вуна чун чIуру рехъ тухвайбуру (*таб яз кьурбуру*) авурдаз килигна гьалакдани?» -
174. Гьа икI - Чна аламатар (*делилар*, *аятар*) баян гана ачухарзава. Ва белки абур элкъвена хквен (*ширк туна - гьакьдихъ*).-
175. Ва кIела (вуна) абуруз Чна вичиз Чи аламатар (*делилар*) гайидан (*къалурайдан*) хабар, - ва ам («хтIур хамунай,жендек акъатайвал») абурукай къакъат хьана (*ада абур чирна, ахпа инкарна ва абурукай кьулухъ элкъвена*), ва шейтIанди адан гуьгъуьниз агакьарна (*ам гъиляй акъат тийидавал кьуна*), ва ам рекьяй акъатнавайбурукай хьана.
176. Ва эгер Чаз кIан хьанайтIа, Чна ам абуралди виниз акъуддай (*дережа хкаждай*), - амма ада ян гана чилихъ (*дуьньядин няметрихъ*) ва вичин гьевесдиз (*нефсинин къизмишвилериз*) табий хьана. Ва адан (*ахьтин касдин*) мисал ухшар я мисалдиз кицIин: эгер вуна адал вегьейтIа (*ам* *чукуриз*) ам мез акъудна (*гьелекдиз*) фад нефес къачуз жеда, ва я вуна ам (секиндиз) туртIани - ам (генани) мез акъудна фад нефес къачуз жеда. Ам я мисал (*гьал*)- чпи Чи аламатар (*делилар,* *аятар*) таб яз кьур ксарин. Ва ахъая вуна (*абуруз*) и кьиса (*ва* *алатай* *халкьарин хьайи кьисаяр*),- белки абуру фикир ийин!
177. Лап писди я мисал яз - Чи аламатар (*делилар, аятар*) таб яз кьур ксар (*инкар авур ксарин мисал*), абуру чпи-чпиз зулум авуна.
178. Вуж Аллагьди дуьз рекьел гъайитIа - гьам я дуьз рекьевайди, ва вуж Ада ягъалмишвиле туртIа - гьабур я зиянвал хьанвайбур.
179. Ва дугъриданни Чна яратмишнава Жегьеннемдиз гзафбур джинрикай ва инсанрикай. Абурухъ (*ахьтин* *ксарихъ*)- ава рикIер абуралди чеб гъавурда гьат тийизвай, ва абурухъ - ава вилер абуралди чпиз акун тийизвай, ва абуруз ава япар - абуралди чпиз ван къвен тийизвай. Абур ухшар я гьайванриз (*малариз*), - гьатта абур мадни гзаф ягъалмиш я. Ва гьабур я гъафилвиле авайбур!
180. Ва Аллагьдихъ - виридалайни гуьрчег тIварар ава, (гьавиляй) Адаз гьабуралди эвера (куьне тIалабунариз). Ва Адан тIварарин патахъай (*инкар ийиз, дегишвилер тваз* дуьзвиликай патахъ) ян гузвайбур куьне тур. Абурув чпи ийизвай амалрин эвез (*жаза* гьелбетда) агакьда!
181. Ва Чна халкьнавайбурун арада гьахъдал алаз (инсанар) дуьз рекьеваз тухвай ва адалди (дуван ийиз) адалатлувал ийизвай уьмметни (*жемятни*) ава.
182. Ва чпи Чи аятар тапаррай кьурбур Чна абур тавламишда (*абурун ягъалмишвал мадни* *дерин ийида,* *дуьньядалди тухуда*) гьинлай ятIа чпиз чирни тежедайвал.
183. Ва За абуруз (яргъи) муьгьлет гуда. Гьакъикъатда Зи амалдарвал кIевиди (зурбади) я эхир!
184. Бес абуру фикирнавачни (чпин юлдашдиз жунувал авачирди)?! Квач абурун юлдашдик диливал! Ам анжах ачух игьтиятлувал авунин хабар гудайди я!
185. Бес абур килигнавачни (*Аллагьдин*) цаваринни чилин пачагьлугъда (*фагьум*  *фикирнавачни абурун гьакъиндай*) ва (гьакIни анра) Аллагьди халкь авунвай гьар са шейиниз?! Ва (*гьакIни абуру фикирнавачни*) абурун вахт (*ажал*) мукьвал хьанвайди дугъриданни мумкин тирди? Ва гьи ихтилатдихъ идалай гъейри абуру инанмишвалда?
186. Вуж Аллагьди ягъалмишвиле тунватIа, адаз дуьз рекьел гъидайди авач. Ва Ада абур чпин «асивализ сергьятар чIурунин карда» (*куфрда*) буьркьуьдаказ, шаклудаказ тада.
187. Абуру вавай (*Къияматдин*) Сятдин\* гьакъиндай хабар кьазва: « Мус я адан алукьун (*тестикь хьун*)?» Лагь: «А кардин (вахтуникай) чирвал анжах зи Раббидив гва. Анжах Ада ачухда ам - вичин вахт хьайила. - Заланди я ам (*адан вахтунда жезвай еке мусибатар, четинвилер*) цаварани ва чилелни! *-* Ам квез анжах бейхабардиз къведа». Абуру вавай хабар кьазва - вуна адакай (гзаф) хабарар кьуна ваз ам чизвайди хьиз. Лагь: «Гьакъикъатда адан (вахтуникай) чирвал анжах Аллагьдив гва, амма инсанрин чIехи паюниз (*а кар*) чизвач».
188. Лагь: «Зи ихтиярда авач (*зав гвач*) за жуваз менфят ва я зарар гун,- анжах Аллагьдиз кIан хьайиди квачиз. Эгер заз «гъайб»\* (*чинебанди: чуьнуьх тир крар, гележегдин крар*) чизвайтIа, -за жуваз хийирар (няметар) гзафардай, ва писвал зав агакьдачир (*хкIадачир*). Зун анжах - игьтиятлувал авунин хабардар ва шадвилин хабар гудайди я, инанмишвалзавай ксариз».
189. Ам я - куьн са чандикай (*Адамакай*) Халкь авурди. Ва Ада адакай адан пабни яратмишна, адаз адан (*яни папан*) патав секинвал жагъидайвал. Ва ада (*гъуьлуь*) адахъ (*папахъ*) галаз «жинсвилин алакъа» авурла ада (*папа,* виче) «кьезил пар» къачуна ва (ам) ам гваз хьана (кьетIен фикир тагуз). Ва ам бедендиз залан хьайила (*хадай вахт мукьвал хьайила*), абуру кьведани Аллагьдиз - чпин Раббидиз - дуьа (*тIалабунар*) авуна: «Эгер Вуна чаз «хъсан велед» гайитIа, чун гьакъикъатда шукурлубурукай жеда».
190. Ва Ада абуруз (кьведаз) хъсан велед гайила, абуру (кьведани) Ада чпиз гайидан гьакъиндай Адаз шерикар гъана. Ва Вине я Аллагь - абуру (Адаз) шерик гъуникай (*абурун ширкдикай*).
191. Бес абуру (*Аллагьдиз*) шерикар яз гъизвани вичи (са шейни) халкь тийизвайди ва чеб (Аллагьди) халкьнавайбур?!
192. Ва чпивайни абуруз (*мушрикриз*) куьмек гуз алакь тийизвайбур, ва чпивай чпизни куьмек гуз тежедайбур?
193. Ва эгер куьне (*эй мушрикар*) абуруз дуьз рекьиз эверайтIани, абур квез табий жедач. Сад хьиз я куь гьакъиндай, куьне абуруз эверайтIани ва я куьн кисна акъвазайтIани (*вучиз лагьайтIа абуруз я ван къвезвач я аквазвач*).
194. Гьакъикъатда, куьне (*эй мушрикар*) Аллагьдилай гъейри эверзавайбур (тIалабунариз, ялварар ийиз - *яни* *ибадатзавайбур*) куьн хьтин лукIар я. Эвер це кван (*куьмекдиз*) абуруз, къуй абуру квез (*куь эверуниз* *куьмекдиз*) жаваб гурай, - эгер куьн гьахъбур ятIа.
195. Бес абурухъ, чеб абуралди къекъведай кIвачер авани (*квез куьмекиз*)? Я тахьайтIа абурухъ гъилер авани, чпи абуралди (кьуватдалди) кьадай (*куьн хуьз*)? Я тахьайтIа абурухъ вилер авани, чпиз абуралди аквадай (*куьн* *патал*)? Я тахьайтIа абурухъ япар авани, чпиз абуралди ван къведай (*ва квез ван тахьайди квез хабар гудай*)? Лагь: «Эвера куьне куь шерикриз, ахпа ая заз куьне (куь акси, чинебан) чIуру къастар ва заз муьгьлетни гумир!
196. Гьакъикъатда зи Арха Аллагь я, Вичи (заз) Ктаб авудна ракъурнавай. - Ва Ада диндар ксариз архавал ийизва!-
197. Ва куьне Адалай гъейри эверзавайбур (тIалабунариз), - абурувай квез куьмек гуз жезвач, ва чпивай чпизни куьмек жезвач.
198. Ва эгер (куьне) абуруз дуьз рекьиз эверайтIани, абуруз ван къведач». Ва ваз абур (*абурун бутар*), ваз килигзаваз (*килигзавай хьиз*) аквада, амма абуруз (*затIни*) аквазвач.
199. Афивал (*юмшагъвал*) ая (вуна *инсанрин къилихрин ва крарин гьакъиндай*), ва дуьзвал эмир ая, ва авамрикай (*патахъ*) элкъуьгъ!
200. Ва эгер вав шейтIандин патай чIуру футфа (*пис* *хиял, хъел акатун*) хкIуртIа, Аллагьдивай жув хуьнин куьмек тIалаба(*яни лагь: «АгIу́зу билля́гьи мина-шшейтIа́ни -рражи́м»*) - бес, гьакъикъатда Ам - Ван Къведайди, Вири Чизвайди я эхир!
201. Гьакъикъатда, (Аллагьдикай) кичIебуру, чпик шейтIандин патай «(чIуру) фикир» акатай (*хкIур*) чIавуз, абуру рикIел хкизва (*Аллагьдин эмирар, туба авун*), ва ингье абуруз аквазва (*дуьз рехъ*).
202. Ва абурун (*яни* *шейтIанрин*) стхаяр (*мушрикар, кафирар*) - абуруз абуру(*шейтIанри*) артухарзава ягъалмишвал, ахпа абуру (чпин чалишмишвилер) тIимиларни ийизвач.
203. Ва вуна абуруз (маса, *абуру лагьай*) аламат (аят) тагъайла, абуру лугьузва: «ХкянайтIа (*ва я* туькIуьрнайта) вуна ам!» Лагь: «(*Аламатар гъун зи ихтиярда авай кар туш*) Зун анжах зи Раббидин патай заз ракъурзавай вагьй\*-диз табий я. Им (*Къуръан*) - квез куь Раббидин патай «чпелди (*квез*) дуьз рехъ (*гьакь*) аквадай (*кьатIудай*) ачух делилар» я, - регьбервал ва регьим я инанмишвалзавай ксариз».
204. Ва Къуръан кIелдайла, куьне адаз (дикъетдалди) яб це ва рахунар тавуна кисна яб акала,- белки квез (Аллагьди) регьим ийин.
205. Ва (рикIел) ва мецел гъваш (вуна) жуван Рабби (*кьилди авайлани*) жува-жувакди умундиз ва кичI аваз, ва (гафар лугьудайлани) кIевиз тушизни (*юкьван гьалдаваз*), - пакамахъни нянрихъ, ва (гьич) жемир вун гъафилвиле авайбурукай (*а кардикай къайгъусузвал ийизвайбурукай*)!
206. Гьакъикъатда, ви Раббидин патав гвайбуру (*яни малаикри*) Адаз ибадат авуникай (гьич) такабурлувалзавач, ва абуру Ам (*югъди йифди*) пак ийизва, ва са Гьадаз абуру сажда ийизва (*икрамзава*) ۩.