**Сура: «аль-Гь́иджр»**

**15 - Сура: «Гь́иджр»**

**(***ĉамуд-халкьдин чкадин тIвар***)**

Мергьяметлу, Регьимлу Аллагьдин тIварцIелди!

1. Алиф, ля́м, ра́. Абур - (Лап тамам) Ктабдин ва (гзаф) ачух Къуръандин аятар я.
2. Мумкин я, кIан хьун кафирвал авурбуруз чеб мусурманар хьанайтIа!
3. Тур (вуна) абур (*эй Пайгъамбар*) нез, няметар ишлемишиз ва буш хиялри(*умудри*) абур машгъул ийиз, гележегда абуруз чир жеда.
4. Ва са хуьрни (*шегьер, уьлквени*) Чна терг авур туш,- анжах вичихъ тайинарнавай вахт аваз (терг авуна).
5. Гьич са уьмметдивайни вичин ажалдилай я вилик физ жедач, я кьулухъ амукьиз.
6. Ва абуру лагьана: «Эй, вичиз (*Аллагьди*) Зикр\* (*Къуръан*) авуднавайди, дугъриданни вун - дилиди (*акьулсузди*) я.
7. ГъанайтIа вуна чаз малаикар (*вун Расул тирди субут ийиз*), эгер вун керчекбурукай (*гьахъбурукай*) ятIа!»
8. (*Ва Аллагьди жаваб гана:*) Малаикар Чна анжах гьахъ (кар) гваз (*гьакъикъи азаб гваз асивал авурбуруз*) агъуз ракъурзавайди я, ва а чIавуз (*яни* *малаикар азаб гваз эвичIайла*) абуруз (*кафирриз*, Аллагьди) муьгьлет хгудач.
9. Гьакъикъатда Чна Зикр\* (*Къуръан*) авуднава,- ва гьакъикъатда Чна ам хуьнни ийида.- (*Чун я ам хуьдайдини*)
10. Гьакъикъатда Чна валай вилик эвелимжибурун жемятрани (*Расулар*) ракъурнай.
11. Ва гьи Расул абурун патав мус атанайтIани, абуру адакай ягьанатар ийиз хьана.
12. Гьа икI - Чна а кар (*Расуларикай ягьанатар авун, гьакь кьабул тавун*) тахсиркаррин (*гунагькаррин*, *яни* *мушрикринни*) рикIера твазва.
13. Абуру адахъ (*ваз авуднавай Къуръандихъ*) инанмишвалзавач, бес дугъриданни сифтебурун мисал (*адет кар*) виликдай хьанва эхир (*яни инанмиш тахьай халкьар Аллагьди азаб гана терг авун*)!
14. Ва эгер Чна абуруз цавун (са) варар (*дарвазар*) ахъайнайтIани, ва абур аниз хкаж хьанайтIани давамлудаказ,
15. Абуру дугъриданни лугьудай: «Чи вилер (акунар) кIевнава, туш, чун суьгьуьрдик акатнавай ксар я!»
16. Ва гьакъикъатда, Чна цава «гъетерин кIапIалар» авунва ва Чна ам килигдайбуруз чIагурнава (*гуьзеларнава*).
17. Ва Чна ам (*цав*), гьар са «вичиз къван гана чукурнавай» (*алчахарнавай*) шейтIандикай хвенва.
18. Анжах, ни чинеба яб гана (гафар) чуьнуьхайтIа, адан гуьгъуьниз ачух «ялав алай гъед» къведа (*ам* *кудай*).
19. Ва Чна чил (гегьеншдиз) экIяна, ва Чна анал «мягькембур» (дагълар) вегьена, ва Чна анай экъечIдайвал авуна тайинарнавай (*малум* *кьадар авай*) гьар са шей.
20. Ва Чна анал квез яшайишдин (*дуланажагъдин лазим*) шейэрни авуна, ва (гьакIни) абур, чпиз ризкьи гун квел алачирбур.
21. Ва авач са шейни (инсанриз менфят авай), вичин хазинаяр Чав гвачир (*вири жуьредин няметар Аллагьдив гва*). Ва Чна ам малум тир кьадардалди авудзава.
22. Ва Чна гарар ракъурна «маяламишдайбур яз» (*яни* *адалди* *набататриз, цуьквериз - маядин руг язава, ва цифери - марф арадал гъизва*) ва авудна Чна цавай яд ва Чна ам квез хъвадай затI яз авуна, ва куь ихтиярда авач ам кIватIна хуьн (*куьн туш ам кIватIна хуьзвайди, Чун я ам булахар вацIар авуна ракъурзавайди, хуьзвайди*).
23. Ва гьакъикъатда Чна чан гъизва, ва Чна чан къачузва, ва Чун я - варисар (*яни* амукьдайди).
24. Ва Чаз дугъриданни чизва виликдай хьайибурни квекай, ва Чаз дугъриданни чизва гуьгъуьнлай къведайбурни (*ахпа жедайбурни*).
25. Ва гьакъикъатда ви Раббиди - Ада абур кIватI хъийида, бес Ам - Камаллуди, Вири Чидайди я эхир!
26. Ва гьакъикъатда Чна инсан (*Адам*) хьалкьнава «вич геждалди туна ранг ва ни дегиш хьанвай чIулав палчухдикай тир» кьурай, галукьарайла ван ийидай чепедикай.
27. Ва джин (*абурун ата-буба иблис*) Чна халкьна ам адалай (*Адамалай*) вилик цIун саму́м\*-дикай (*кудай гарукай*).
28. Ва (рикIел гъваш вуна *абурун, ингье*) ви Раббиди малаикриз лагьана: «Гьакъикъатда, За халкьдайвал я инсан «вич геждалди туна ранг ва ни дегиш хьанвай чIулав палчухдикай тир» кьурай, галукьарайла ван ийидай чепедикай,
29. Ва За дуьзна тамамарайла ам, ва За адан къенез Зи Руьгьдикай\* уф гайила (*адак Зи Руьгьдикай ктурла, чан гъайила*), куьн ават (*агъуз*) хьухь адаз сажда (*икрам*) ийиз»,
30. Ва (гьасятда) сад амай кьван вири малаикри сажда (*икрам*) авуна,
31. Са иблисдилай гъейри, ада вич сажда (*икрам*) авурбурухъ галаз хьун кьабулнач.
32. Ада (*Аллагьди*) лагьана: «Эй, иблис! Вуч кар ава ваз (вун) сажда\* авурбурун арада тахьуна (*вучиз вун сажда* *авурбурукай хьанач*)?»
33. Ада лагьана: « Виже къведач за сажда авуна инсандиз, Вуна «вич геждалди туна ранг ва ни дегиш хьанвай чIулав палчухдикай тир, кьурай, галукьарайла ван ийидай чепедикай халкьнавай».
34. Ада (*Аллагьди*) лагьана: «ЭкъечI (*квахь*) анай, гьакъикъатда вун - алчахарна чукурнавайди я.
35. Ва гьакъикъатда, вал Эвездин Йикъалди лянет жеда!»
36. Ада лагьана: «Рабби! Муьгьлет хце (Вуна) заз - абурал (*инсанрал*) чан хкидай йикъалди».
37. Ада лагьана: «Бес гьакъикъатда вун - муьгьлет ганвайбурукай я
38. «Малум вахтунин» йикъалди!»
39. Ада лагьана: «Рабби! Вуна зун ягъалмишвиле туниз килигна, за (гьелбетда) абуруз (*Адаман несилриз*) (чIуру крар, гунагьар авун) хъсан яз къалурда чилел, ва за абур вири гьар гьикI хьайитIани рекьяй акъудда (*ягъалмишвиле твада*),
40. Анжах абурукай (*Вуна*) хкянавай (*вафалу*) Ви лукIар квачиз!»
41. Ада (*Аллагьди*) лагьана: «Им я - дуьз рехъ Зи патав (*ва я* Им - За Жувал къачунвай дуьз рехъ я (*За эцигнавай рехъ я*, *яни Аллагьди инсанар халкьнава а жуьреда шейтIандивай рекьелай алудиз жеда анжах адахъ майил хьайи, адаз* *табий хьайи ягъалмиш ксар*):
42. Гьакъикъатда Зи лукIарин винел ваз гьакимвал (*абур ягъалмишардайвал агъавал*) авач, - анжах ягъалмишбурукай ваз табий хьайибурал квачиз».
43. Ва гьакъикъатда, Жегьеннем - «хиве кьунвай чка» я абуруз виридаз (*иблисдиз ва адаз табий хьайибуруз*)!
44. Адахъ (*Жегьеннемдихъ*) ирид дарвазар ава ва гьар са дарваздиз абурукай (*иблисдиз табий хьайибурукай*)- тайин тир пай ава (*гьар са къатуниз* *Жегьеннемдин* *пайнавай несиб* *ава*).
45. Гьакъикъатда, (Аллагьдикай) кичIебур - (Женнетрин) бустанра ва булахрин арада жеда.
46. (Ва абуруз лугьуда): «Гьахьа (куьн) аниз саламатвиле (*ва я* салам) аваз, ва (*азабдикай*) хатасузвиле аваз!»
47. Ва Чна абурун хурара авай ажугъ (*такIанвал*) акъудна, ва абур (*Женнетда*) стхаяр яз сад-садан чина (*къаншарда*) аваз тахтрал (*ацукьун, къаткун патал хъуьтуьл месер алай чарпайрал*) жеда.
48. ХкIадач абурув ана юргъунвал (*галат хьун*), ва абур анай акъудни ийидач.
49. (*Бес*) Хабар це (вуна) Зи лукIариз, гьакъикъатда Зун,- Зун (Гзаф) Багъишламишдайди, (Лап) Регьимлуди тирди,
50. Ва гьакъикъатда Зи азаб, - ам (гзаф) азиятлу азаб я!
51. Ва хабар це (вуна) абуруз Ибрагьиман мугьманрикай (*малаикар тир*).
52. Ингье абур адан патав гьахьна ва лагьана: «Салам!» (*Ва ада абурун саламдиз жаваб гана, ахпа абуруз тIуьн гъайила абуру гъил яргъи тийиз акурла*) Ада лагьана: «Гьакъикъатда, чаз квекай кичIевал ава!»
53. Абуру лагьана: «КичIе жемир! Гьакъикъатда, чна ваз чирвал авай гада жеда лагьай шад хабар гъанва».
54. Ада лагьана: «Куьне заз, зав кьуьзуьвал агакьнавай чIавуз, ихьтин шад хабар гузвани? Куьне зун квелди (*вуч* *хабардалди*) шадарзава?»
55. Абуру лагьана: «Чна ваз шад хабар ганва гьахъдалди, бес вун умуд атIанвайбурукай жемир (*аял хьуникай*)!»
56. Ада лагьана: «Бес вуж вичин Раббидин регьимдикай умудсуз жеда кьван,- анжах ягъалмишвиле авайбурулай гъейри?!»
57. Ада лагьана: «Бес куь кар (*везифа*) вуч я, эй (ракъурнавай) векилар?»
58. Абуру лагьана: «Гьакъикъатда чун гунагькар (тахсиркар) ксарин патав ракъурнавайди я,
59. Анжах ЛутIан хзан квачиз,- гьакъикъатда чна абур вири къутармишда,
60. Са адан паб квачиз, Чна къетIна (*кьисмет - кьадарна*) гьакъикъатда ам кьулухъ амукьна (азаб) жедайбурукай хьун».
61. Ва ЛутIан хзандин патав «ракъурнавай векилар» атайла,
62. Ада лагьана: «Гьакъикъатда куьн, (заз) чин тийидай ксар я».
63. Абуру лагьана: «Туш (*яни ваз чакай къурху жемир*)! Чун ви патав, абуру (*яни* *ви халкьди*) шаклувал авур кар (*азаб*) гваз атанвайди я.
64. Ва чун ви патав гьахъ (*хабар*) гваз атанва, ва чун керчекбур (*дуьз лугьузвайбур*) я!
65. Бес (*гьавиляй*) йифен рекье гьат вун жуван хзанни галаз йифен са пай фейила, ва вун абурун (*лап*) гуьгъуьна хьухь, ва къуй квекай садни элкъуьн тавурай, ва куьне давамара физ квез эмир ийизвайвал (*саламат жедай чкадив агакьдалди*)».
66. Ва Чна вагьй\*-далди инандирмишна (*хабарна*) адаз (Чна кьисмет- кьадар авунвай) а кар: гьакъикъатда абур эхиримжидалди терг ийида абуруз экуьн вахт алукьайла.
67. Ва атана (*ЛутIан патав*) шегьердин агьалияр еке шадвилер ийиз (*адан кIвале авай мугьманрикай хабар хьайила, абурухъ галаз чIуру крар ийиз кIанз*).
68. Ада лагьана: «Ибур - зи мугьманар я, бес зун беябур ийимир (куьне).
69. Ва Аллагьдикай кичIе хьухь квез, ва заз агъузвал жедай кар ийимир (куьне)».
70. Абуру лагьана: «Бес чна ваз алемрин (*маса халкьарин*) патахъай (*абур мугьманвилиз кьабулун*) къадагъа авуначирни?»
71. Ада лагьана: «Ангье зи рушар (*яни чи халкьдин дишегьлияр,- вучиз лагьайтIа гьар са Пайгъамбар вичин уьмметдиз бубадин ериндал я*,- *эвленмиш хьухь*), - эгер куьн а кар ийизвайбур ятIа».-
72. Ви уьмуьрдал кьин кьазва (За, я Мугьаммад)! Абур чпин «кьил - кьилелай фенвай гьалда» (*яни кефливиле*) буьркьуьдаказ шаклу яз ава.-
73. Ва кьуна абур (*азабдин*) къати ванци - абуруз «рагъ экъечIдай чIавуз».
74. Ва Чна адан (*яни шегьердин*) винел пад кIаник пата авуна (*элкъуьрна чин пад кIаникна*) ва Чна абурал канвай чепедин (*хьмурдин*) къванерин марф къурна.
75. Гьакъикъатда, а карда аламатар (делилар) ава, лишанриз фикир гуз килигзавайбуруз (*ибрет къачузвайбуруз*)!
76. Ва гьакъикъатда ам (*а шегьер*) чкадал аламай (*кардик кумай*) рекьел ала(*Меккадай Шамдиз фидай рекье*).
77. Гьакъикъатда, а карда - муъминриз аламат (делил) ава.
78. Ва (гьакъикъатда) «аль-Айкатдин» (*Шуайб пайгъамбардин халкьдин чкадин тIвар*) агьалияр зулумкарар тир.
79. Ва (гьавиляй) Чна абуруз интикъам хъувуна (*абур* *жазаламиш* *авуна*). Гьакъикъатда, абур кьведни (*ЛутI ва Шуайб пайгъамбаррин халкьарин хуьрер*) ашкара тир ачух рекьел ала (*рекьеравай ксариз аквазва вуч абурукай* *амукьнаватIа*).
80. Ва дугъриданни «аль-Гьиджрдин» агьалийри (*алай вахтунда Арабистанда Хайбардай Табукдиз фидай рекье, «Мада́ину - Са́лигь»* *лугьудай чка*, *яни самуд-халкьди*, Аллагьди) ракъурнавай векилар (*Салигь пайгъамбар*) таб яз кьунай.
81. Ва Чна абуруз Чи аламатар (*делилар*) ракъурнай, амма абур абурукай элкъвенай.
82. Ва абуру саламатвал яз дагъларикай кIвалер атIуз расзавай.
83. Бес абур къати ванци кьуна,- (абуруз) пакаман вахт алукьайла
84. Ва абуруз чпи къазанмиш авурдакай (*девлетрикай, дагъларикай атIанвай кIвалерикай чеб азабдикай хуьдай*) куьмек хьанач.
85. Ва цавар ва чил ва абурун (кьведан) арада авай затIарни Чна анжах гьакъикъат патал (*яни* виче гьахъ аваз *камаллу себеб аваз,* *гьакI гьаваянда тушиз*) халкьнава. Ва гьакъикъатда Сят\* (*Къияматдин Югъ* гьелбетда) алукьда (*къведа*). Гьавиляй афивал ая (вуна) абуруз гуьзел афивилелди (*ваз* *аксивал авурбурулай гъил къачу*)!
86. Гьакъикъатда ви Рабби, Ам - (виридан) Халикь, Вири Чидайди я!
87. Ва гьакъикъатда Чна ваз багъишнава «ирид тикрар жезвайбур» (*гьар капIунал тикрар жезвай ирид аят яни сура аль - Фа́тиѓьа*) ва чIехи (*багьа*) Къуръан!
88. Гьич «яргъимир вуна ви вилер» Чна абурукай(*кафиррикай*) садбуруз ишлемишиз ганвай няметриз (*артух килигмир вун Чна абурукай* *са паяриз* *ганвай девлетриз ва кIан жемир ваз*), ва (вун) абурун гьакъиндай пашман жемир. Ва (вуна) «агъуза жуван лув» муъминриз (*абурухъ галаз хъуьтуьл ва милайим хьухь*),
89. Ва лагь: «Гьакъикъатда, зун - (баян гана) ачухардай игьтиятлувал авунин хабар гудайди я (*азабдикай*)».
90. Чна (ам) «пай (*чара*) авурбурал» авудайвал,
91. Чпи, Къуръан пайи-паяр яз авурбуруз (*бязидахъ инанмишвализ, муькуь пай инкариз*).
92. Ва кьин кьазва ви Раббидал, - Чна абурувай виридавай дугъриданни хабар хкьада,
93. Абуру авур амалрикай!
94. Бес (*уьтквемдиз*) ачухарна малумара (вуна) ваз (Аллагьди) эмирнавайди (*Исламдиз эверун*), ва мушрикрикай элкъуьгъ (вун)!
95. Гьакъикъатда Чна вун хвенва (*азаднава*) ягьанатарзавайбурукай (*къурайшрин башчийрикай*),
96. Чпи, Аллагьдихъ галаз (санал) маса *гъуц* (илагьи) къачуз авай, амма абуруз (ахпа) чир жеда (*чпин кардин эхир*).
97. Ва гьакъикъатда Чаз, абуру (*вакай ва Диндиз эверуникай*) лугьузвайдакай ви хур дар жезвайди, чизва.
98. (Гьавиляй) Пак ая вуна ви Рабби гьамд гъиз (*Субѓьа́на Алла́гьи ва би гьамдигьи - лугьуз*), ва сажда ийизвайбурукай хьухь (*ви рикIе авай пашманвиликай, дарвиликай ваз куьмек жеда*).
99. Ва ибадат ая (вуна) ви Раббидиз, та ваз якъин (*кьиникь*) къведалди!

**Сура «ан-Наѓьл»**

**16 - Сура «ЧIижер»**

Мергьяметлу, Регьимлу Аллагьдин тIварцIелди!

1. Аллагьди эмирнавай кар (*Къияматдин Югъ*) атанва (мукьвал хьанва), - бес тади кутумир куьне а кардик. Пак я Ам, ва Вине я Ам абуру (Адаз) шерик гъуникай.
2. Ада авудзава малаикар (*яни* *Джабраил*): - руьгь\* (вагьй) гваз Вичин крарикай, Вичиз кIан хьайидан патав Адан лукIарикай - бес «игьтиятвал авунин хабар це куьне (*Аллагьдихъ галаз шерикар кьунвайбуруз*): гьакъикъатда авачирди ила́гьи (*ибадат авуниз лайихлу тир*) Залай гъейри, ва бес (*гьавиляй* квез) кичIе Закай хьухь!»
3. (Ада) цавар ва чил гьакъикъат патал (*яни* виче гьахъ аваз, *камаллу себеб аваз,* *гьакI гьаваянда тушиз*) халкьнава.- Вине я Ам, абуру (Адаз) шерик гъуникай!-
4. Ада инсан стIалдикай (*маядикай*) халкь авуна ва ингье ам ачух еке гьуьжеткар я (*Ахиратда чан хкун авач лугьуз*)!
5. Ва (*гьакIни* Ада) мал-къарани халкь авуна. Абура квез чимивал ва менфятар ава ва абурукай куьне ненни (*тIуьнни*) ийизва.
6. Ва абура квез гуьзелвал ава (*куь рикIера шадвал твазва, - няниз гьаятдиз*) хъиядайлани ва пакамаз (*чIурал*) уьруьшдиз акъуддайлани.
7. Ва абуру куь залан парар тухузва (*яргъал*) уьлквейриз, квевай анив анжах чанарал еке гуж акьалтна агакьиз жедай (*гьайванар галачиз*). Гьакъикъатда, куь Рабби - Юмшагъди, Регьимлуди я!
8. Ва (халкьна Ада) балкIанар, къатирар ва ламар, куьн абурал акьахна фин патал ва гуьрчегвални (*зинет*) яз. -(ГьакIни) Ада халкьзава квез чин тийизвай шейэрни.-
9. - Ва дуьз рехъ къалурун Аллагьдал ала, ва абурукай (*рекьерикай,* дуьз рекьикай) патаз акъуддайбурни ава. Ва эгер (Адаз) кIан хьанайтIа, куьн вири дуьз рекьел гъидай.-
10. Ам я - цавай яд авудзавайди. Квез адакай хъвадайдини (*хъвадай* *яд*) жезва ва адалди (Ада чиляй экъечIдайвал ийизва) набататар (*къацар*) вичени (куьнеахъайна гьайванар) чIура хуьзва.
11. Ада квез адалди магьсулар, зейтунар, хумравар, ципицIар, ва гьар са жуьре емишрикай экъечIдайвал ийизва. Гьакъикъатда а карда фикирдай (*фагьумдай*) ксариз аламат (*делил*) ава!
12. Ва Ада квез муьтIуьгъарнава йиф ва югъ, рагъ ва варз. Гъетерни Адан эмирдалди муьтIуьгъ авунва. Гьакъикъатда ана - акьулди кьатIузвай ксариз аламатар (*делилар*) ава!
13. Ва (квез муьтIуьгъарнава *гьакIни*) Ада куьн патал яратмиш авунвай затIарни чилел вични гьар жуьредин рангаринбур яз (*гьайванар, къушар, набататар, мяденрай менфят патал хкуддай шейэр*). Гьакъикъатда, ана рикIел гъана ибрет къачудай ксариз аламат (*делил*) ава!
14. Ва Ам я - гьуьл муьтIуьгъарнавайди (*куьн патал*), куьне анай таза як тIуьн патал, ва куьне анай (*квез*) алукIдай безекар акъудун патал (*жавагьирар, гевгьерар*). - Ва ваз аквазва гимияр ана яд кьатIиз физва.- Ва куьне Адан «еке регьимдикай» (*няметрикай*) къазанмишун патал, ва куьне шукур авун патал!
15. Ва Ада чилел «мягькембур» (дагълар) вегьенва, ам куьнни галаз галтад тахьун патал, ва (гьакIни авунва Ада анал) вацIар, ва рекьер - куьн дуьз рекьеваз фин патал.-
16. Ва(авунва Ада *рекьера авай ксари ишлемишдай гьар жуьре*) лишанар. Ва гъетералдини абуру (*йифиз*) дуьз рехъ жагъурзава.
17. Бес Халкь Ийизвайди (*яни* *Аллагь*) сад хьиз яни халкь тийизвайдахъ галаз (*бутрихъ* *галаз*)?! Бес куьне рикIел гъизвачни (а кар *ва кьатIузвачни са Аллагь лайихлу тирди ибадатдиз*)?
18. Ва эгер куьне Аллагьдин няметар гьисабиз хьайитIа (*алахъайтIа*), квевай абур (*кьадар*) гьисабиз (*чириз*) жедач! Гьакъикъатда Аллагь - Багъишламишдайди, Регьимлуди я!
19. Ва Аллагьдиз куьне чинеба ийизвайдини ва ачухдиз ийизвайди чизва.
20. Ва абуру Аллагьдилай гъейри низ «тIалабунариз эверзаватIа» (*яни бутариз шерикар яз кьунвай*), - абуру са шейни халкьзавач, ва абур чеб - халкьнавайбур я!
21. (Абур) я - «*чансуз* мейитар», чан алачирбур, - ва абуру гьич гьиссни ийизвач (*яни абуруз чизвач*) мус абурал (*абуруз ибадатзавайбурал* Аллагьди) чан хкидатIа.
22. Куь Гъуц - Сад тир Гъуц (*Ила́гьи* - Аллагь) я. Ва Ахиратдихъ инанмишвал тийизвайбур - абурун рикIери инкарзава (*яни* *кьабулзавач* *Гьакъикъи* Гъуц (*Ила́гьи*) *ибадат авуниз лайихлу тир са Аллагь тирди*) ва абуру такабурлувалзава (*гьакь* *кьабулуникай*, *Адаз* *ибадат авуникай*). -
23. Са шакни алач (гьакъикъатдиз), Аллагьдиз гьакъикъатда чизва абуру чуьнуьх (*чинеба*) ийизвайдини (*фикирар, гафар, крар*) ва ачух (*ашкара*) ийизвайдини. Гьакъикъатда, Адаз такабурлувал ийизвайбур (*гьич*) кIандач! -
24. Ва абуруз лагьайла: «Куь Раббиди вуч (авудна) ракъурнава?», абуру лугьузва: «Эвелимжибурун (*халкьарин*) кьисаяр (*хкетар*)»!
25. (*Ва лагьана абуру а гафар - эхирдай нетижа яз*) абуру ялун патал Къияматдин Юкъуз чпин «гунагьрин парар» вири тамамвилелди ва (гьакIни) гунагьрин парарикай абуру (*Исламдикай*) ягъалмишвиле твазвайбурун - са чирвални авачиз. Агь! Гьикьван писди я абуру ялдай(*гунагьрин*) залан пар!
26. Дугъриданни абурулай вилик хьайибуруни гьиллеяр (*чIуру къастар, амалдарвилер*) авунай, амма Аллагьди «абурун дараматдин бине дибдай чукIурна ва ават хьана абурал къав чпин винелай, ва чпи гьич гьиссни (*яни* *гуьзетни*) тавур патахъай абуруз азаб атана»(*им - Аллагьдин диндиз аксивал авур къуватлу, зурба халкьар михьиз бинедай терг авуниз гъанвай мисал я*)
27. Ахпа, Къияматдин Юкъуз Ада абуруз (азаб гана) беябурвал (агъузвал) гуда ва лугьуда: «Гьинава шерикар Зи, чпин патахъай куьне (Пайгъамбарриз, муъминриз душманвал авуна) акси пад кьур?» Чпиз (Аллагьди) чирвилер ганвайбуру, лугьуда: «Гьакъикъатда, беябурвал (*пис* *агъузвал*) ва писвал (*азаб*) къе кафирриз жеда».
28. Чпин чанар малаикри чпиз зулум ийизваз (*ширкдал, куфрдал алаз*) къахчузвайбур, - (бес) абуру (михьиз умунлу хьана) муьтIуьгъвал къалурда (*ва лугьуда*): «Чна са пис амални авурди туш». (Абуруз лугьуда): «Аксина (*куьне табзава*), гьакъикъатда Аллагьдиз куьне авур амалар хъсан чизва.
29. (Гила) гьахь (куьн) Жегьеннемдин дарвазриз, даим яз амукьиз ана. Ва гьикьван писди я такабурлубурун акъваздай чка (*мескен*)!»
30. Ва лагьана (Аллагьдикай) кичIебуруз: «Вуч (авудна) ракъурнава куь Раббиди?» - абуру лугьузва: «Хийир!» Чпи хъсан (*диндар*) крар авурбуруз и дуьньяда хъсанвал (*Аллагьдин патай куьмек, няметар*) жеда. Ва Ахиратдин Мескен (*яшамиш жедай чка - Женнет*) лапни хийирлу я. Ва гьикьван гуьрчегди я (Аллагьдикай) кичIебурун Мескен! -
31. (Ам я) - «А́дн\* - Женнетар» (*«гь́адн» - гьамишалугъ яшамиш жез амукьдай*) чеб аниз гьахьдай, чпин кIаникайни вацIар авахьзавай. Абур патал ана абуруз кIан хьайи шейэр (вири) жеда. Гьа икI - Аллагьди (Вичикай) кичIебуруз эвез (саваб) гузва.
32. Чпин чанар малаикри, чеб «хъсанбур» яз (*михьи яз* *ширкдикай, писвилерикай*) къахчурбур, - (малаикри абуруз) лугьуда: «Салам квез! Гьахь (*алад*, куьн) Женнетдиз, куьне авур амалдиз (*имандиз ва диндар крариз*) килигна».
33. Бес абуру (*мушрикри*) гуьзлемишзавайди анжах: чпин патав малаикар атун (*чан къахчуз*) ва я чпин Раббидин эмир (*бейхабар азаб*) атун тушни мегер?! Гьа икI -абурулай вилик хьайибуруни авунай. - Ва Аллагьди абуруз зулум авуначир, амма хьи абуру чпи-чпиз зулум авунай.-
34. Ва абурув чпи авур пис амалрин жаза (*ва я*: чпи авур амалрин писвилер) агакьна, ва абур чпи ягьанатар авур карди (*азабди*, элкъуьрна) кьуна.
35. Ва ширк авурбуру лагьана: «Эгер Аллагьдиз кIан хьанайтIа, чна Адалай гъейри са шейинизни ибадат ийидачир, я чна, я чи бубайри, ва Адан ихтияр авачиз гьич са шейни чна гьарам ийидачир». Гьа икI - абурулай вилик хьайибуруни авунай (*ва абур Ада тергнай, ва а терг авун делил я Аллагь абурун крарилай рази туширди*). Ва бес Расулрал алайди (*абурун везифа*) анжах: ачухдиз (*дин*) агакьарун тушни мегер?!
36. Ва гьакъикъатда Чна (*виликдай хьайи*) гьар са уьмметдиз Расул ракъурна (*абуруз* лугьуз): «Са Аллагьдиз ибадат ая (куьне), ва «тIа́гъу́т-дикай» (*Аллагьдилай гъейри амай вири шейэриз: гъуцариз*, *кьейибуруз*, *бутариз*, *шейтIандиз ибадат авуникай*) яргъа хьухь!» Ва абурукай вич Аллагьди дуьз рекьел гъайидини хьана, ва хьана абурун арада вичел ягъалмишвал тестикь хьайибурни. Бес сиягьат ая куьне (*къекъуьгъ*) чилел ва килига, (*Расулар*) таб яз кьурбурун эхир гьихьтинди хьанатIа!
37. Гьикьван вун алахъ авуртIани абур дуьз рекьел гъиз, - бес гьакъикъатда Аллагьди дуьз рекьел гъидач (Ада) ягъалмишвиле тунвайбур (*ягъалмишвиле амукьун кьадар-кьисметнавайбур*), ва жедач абуруз куьмекчиярни!
38. Ва (абуру) лап алакьдай кьван алахъиз чпин кьинерал Аллагьдал кьинер кьуна - Аллагьди кьенвайдал чан хкидач лугьуз. Аксина (*чан хкида*), Ада Вичел къачунвай, гьахъ тир хиве кьун яз! Амма инсанрин гзаф паюниз чизвач (*а кар*).
39. (*Ада чан хкида*) Абуруз, вичин гьакъиндай чаравилер хьайи крар баян гана ачухун патал, ва кафирвал авурбуруз чеб тапархъанар тирди чир хьун патал.
40. Гьакъикъатда Чи гаф я са шейиниз - Чаз ам (ийиз) кIан хьайила - Чна адаз анжах лугьун: «Хьухь!» - (*яни Чна* *адаз: «Хьухь!» лугьун бес я*) ва ам жезва.
41. Ва чеб Аллагьдин рекье куьч хьайибур чпиз (*мушрикри*) зулум авурдалай гуьгъуьниз, - Чна дугъриданни абуруз и дуьньядани яшамиш жез ацукьдай хъсан чка гуда, ва Ахиратдин саваб - мадни чIехи я. Эгер абуруз чир хьанайтIа!
42. (*Абур я*)- Чпи сабурлувал авурбур, ва чпин Раббидал таваккул\*авурбур.
43. Ва Чна валай виликни, Чна чпиз вагьй\*(ракъурна) инандирмиш авур анжах итимар ракъурнай (*пайгъамбарар* *яз, малаикар ракъурначир*). - Бес хабар яхъ куьне Зикр\*-дин сагьибривай (*Ктаб- эгьлийрин алимривай*), эгер квез чизвачтIа. -
44. (*Чна Расулар ракъурнай*) Ачух делилар ва «Кхьенвай кьулар» (*Ктабар*) гваз. Ва ваз Чна Зикр\*(*Къуръан*) (авудна) ракъурнава, вуна инсанриз чпиз «(авудна) ракъурнавайдаз» баян гун патал ва абуру фагьум-фикир авун патал!
45. Бес чпи, пис гьиллеяр ийиз «чIуру къастар» авурбур Аллагьди чеб чилив туькьуьниз туникай ва я абурун патав чпи гьич гьиссни тийизвай (*хабарни авачир*) патахъай азаб атуникай хатасузвиле (*саламатвиле*) авани мегер?!
46. Ва я (Ада) абур чпин (майишатдин) крарал чалишмиш хьанвайла (азабдалди) кьуникай- ва жедач абурувай ажиз ийиз (Ам, *яни* *Адан* *азабдикай хкечIиз жедач*)!?
47. Ва я (Ада) абур, чеб къурхувиле аваз (азабдалди) кьуникай (*ва я* абур вири патарихъай тIимил хьунин гьалда авайла)? Бес гьакъикъатда, куь Рабби - Юмшагъди (*Милайимди*), Регьимлуди я эхир!
48. Ва бес абур килигнавачни Аллагьди халкьнавай (гьар) шейиниз, - абурун хъенар (*серинар*) чкадилай - чкадал физфайди (*ян гузвайди*)эрчIи ва чапла патарихъай,- Аллагьдиз «сажда ийиз» чебни умунлубур яз?
49. Ва Аллагьдиз «сажда» ийизва - цавара авайбуру ва чилел алай «(*инсандилай гъейри*) чилел къекъвезвай чан алай затIари», ва малаикрини ва абуру такабурлувал ийизвач.
50. Абуруз чпелай вине авай чпин Раббидикай кичIезва, ва чпиз эмирнавай кар кьилиз акъудзава.۩
51. Ва Аллагьди (*Вичин лукIариз*) лагьана: «Куьне кьве гъуц (*ила́гьи*) кьамир, гьакъикъатда Ам (Аллагь) - анжах Сад Тир Гъуц я! Ва (бес) са Закай (квез) кичIе хьухь!»
52. Ва са Адаз талукь я цавара вуч аватIани ва чилел вуч алатIани, ва са Адаз талукь я Дин (*ибадатар, тIеатар*) гьамишалугъ яз. Ва бес (куьне) Аллагьдилай гъейри (масадакай) кичIевалзавани?
53. Ва квез авай гьар са нямет ам (*вири са*) Аллагьдин патай я. Ахпа, квев са зарар (*бала*) хкIурла, (гьасятда) Адаз я куьне ялвариз гьарайзавайди (*куьмекдиз*).
54. Ахпа, Ада квелай зарар (*бала*) алудайла, ингье квекай са дестеди чпин Раббидиз (*масадбур*) шерикар гъизва.
55. Инкар авун патал (абуру) Чна чпиз багъишнавайди (*няметар*). Бес ишлемишиз менфят къачу куьне (*няметрикай*), амма квез ахпа чир жеда!
56. Ва абуру, Чна чпиз пай ганвайдакай чпиз «чин тийизвай шейэриз» (*гъуцариз*, *бутриз*) паяр авунва. Аллагьдал кьин хьуй, куьне къундармишайдан патахъай квевай хабар хкьада (*жаваб гун истемиш хъийида*)!
57. Ва абуру Аллагьдиз руш- аялар талукьарзава (*яни малаикар Аллагьдин рушар я лугьузва*). - Пак я Ам (*михьи я абуру лугьузвайдакай*)! - Ва чпиз (*абуру* *хкязава*)- чпиз тамарзу тирбур (*гада аялар*).
58. Ва абурукай садаз руш хьана лагьана шад хабар гайила, адан чин ажугъдикди чIулав жезва, ва ам ажугъди (ва гъамуни) кьазва.
59. Ам жемятдикай чуьнуьх жезва вичиз ганвай шад хабардин писвиликай. Тадани ам, (*вичиз*) агъузвал къачуна, ва я ам чилик ктуна кIевидани (*кучуддани*)? Бес, гьикьван писди я абуру къетIзавай къарарар!
60. Ахиратдихъ инанмишвал тийизвайбуруз писвилин гьал (*сифет, кар*) ава, ва Аллагьдиз талукь я - виридалайни вине тир гьал (*сифетар, акьалтIай тамамвал*). Ва Ам - Лап Гужлуди, Камаллуди я! -
61. Ва эгер Аллагьди инсанар абурун зулумдиз килигна жазадалди кьаз хьанайтIа, Ада анал «чилел къекъведай чан алай са затIни» тадачир, амма Ада абуруз (а кар) гежел вегьезва тайинарнавай вахтуналди. Ва абурун (тайинарнавай) вахт атайла, абуру (адакай) са тIимил вахт кьванни геж ийидач (*муьгьлет хгудач* *абуруз*), ва абурувай (ам) вилик ийизни (*я адалай филик физни*) жедач».
62. Ва абуру Аллагьдиз - чпиз хьана такIанди талукьарзава (*яни чпиз руш- аял хьун гзаф такIан я, амма абуру малаикар Аллагьдин рушар я лугьузва*). Ва абурун мецери таб-кардиз шикил гузва (*яни* *лугьузва таб кар*): гьакъикъатда чпиз «лап хъсанди»(*лап* *хъсан эхир*) жеда. Са шакни алач, гьакъикъатда - абуруз ЦIай гьазурнава, ва гьакъикъатда абур (*ана, рикIелай алудна хьиз* гьакI) туна жеда (*ва я* абур (*ана*) тадиз вилик тухвана, амукьдайбур жеда)!
63. Аллагьдал кьин кьазва, дугъриданни Чна валай виликни уьмметрин патав (*Расулар*) ракъурнай, - ва шейтIанди абуруз (*уьмметриз*) чпин амалар (*куфр, ширк, Пайгъамбарар таб яз кьун*) хъсан яз къалурна (ва ам хьана абурун арха а чIавуз). Ва ам я абурун (*яни* *мушрикрин*) арха (*куьмекчи*) къенин юкъузни (*виликдай хьайибуруз* *хъсан яз къалурайвал ада и мушрикризни хъсан яз къалурзва абурун чIуру амалар*) ва абуруз азиятлу азаб жеда!
64. Ва Чна ваз Ктаб (авудна) ракъурнава, вуна анжах баян гун патал абуруз абурун арада зидвал (*чаравал*) хьайи крарин патахъай, ва (*гьакIни* дуьз рекьин) регьбервал ва регьим яз муъмин ксариз.
65. Ва Аллагьди цавай (*циферикай*) яд авуднава ва адалди чилел чан гъана, ам чансуз хьанвайдалай кьулухъ. Гьакъикъатда а карда делил ава (дикъетдиз) яб гузвай (*яни яб гана фикир- фагьумзавай*) ксариз!
66. Ва гьакъикъатда, квез мал-къарада (гьелбетда) ибрет ава. Чна квез хъваз гузва абурун руфунра авайдакай фитединни ивидин арадай тешкил жезвай - михьи (*саф*) нек, хъвадайбуруз сафалу (*хуш*) тир.
67. Ва (*Чна квез хъваз гузва*) хумравдин (*тарцин*) ва ципицIрин (*тарцин*) емишрикай авунвайди, куьне адакай къачузва (*хкудзава*) кефли ийидай хъвадайди (*им- ички гьарам ийидалди тир*) ва хъсан рузи. Гьакъикъатда, а карда (акьулди) кьатIузвай ксариз делил ава!
68. Ва ви Раббиди чIижериз инандирмишна (*чирвал гана*): «Дагълара, тарарал, абуру (*инсанри*) расзавай (*эцигзавай*) чардахра (куьнуьйра) туькIуьра (*квез*) кIвалер;
69. Ахпа неъ (куьне) гьар са емишдикай ва алад (куьн *фидайла-хкведайла*) регьятарнавай (*муьтIуьгъарнавай*) куь Раббидин рекьера аваз». Абурун руфунрай гьар жуьредин рангарин виче инсанар патал сагъарун авай шараб\* (*хъвадай* *затI*) акъатзава. Гьакъикъатда а карда делил (*ибрет*) ава фикир - фагьумзавай ксариз.
70. Ва Аллагьди куьн халкьнава, ахпа Ада куь чанарни къахчузва. Ва ава куь арада вич (Аллагьди) элкъвена хкизвайдини уьмуьрдин лап усалвилихъ(*кьуьзуьвилин зайифвилихъ*), адаз чирвилерилай кьулухъ са шейни чир тежедайвал. Гьакъикъатда, Аллагь - Вири Чидайди, Лап Къудратлуди я!
71. Ва Аллагьди квекай бязибуруз муькуьбурун винел «дуьньядин паяр» (*мал*-*девлет*) патахъай артухвал ганва. Ва чпиз (*Аллагьди*) артухвал ганвайбуру элкъуьр хъийизвач (*хгузвач*) чпин паяр (*ризкьи*, *эменни*) абурун эрчIи гъилерик\* акатнавайбуруз (*лукIвилевайбуруз*),- абур а карда чпихъ галаз сад хьиз жедайвал (*яни: абуру чпин мал-девлетрикай чпин лукIариз пай гана иштираквал гузвач, бес гьикI абуру Ада халкьнавай Адан лукIар Адаз шерикар яз гъизва*!?) Бес Аллагьдин няметар абуру инкарзавани?
72. Ва Аллагьди квез квекай чпикай (*яни инсанрин* *куь жинсдикай*) жуьтер (*яни* папар) авунва, ва куь папарикай (Ада) квез веледар (*рухваяр*) ва (*рухвайрин папарикай*) хтулар авунва (*ганва*), ва (Ада) квез «хуш тирбурукайни» (няметрикайни) паяр ганва. Бес абуру таб (*гьакь тушир*) кардихъ инанмишвалзавани, ва Аллагьдин няметрихъ абуру кафирвалзавани?
73. Ва абуру Аллагьдилай гъейри ибадат ийизва чпин ихтиярда абур патал гьич са ризкъини авачирбуруз я цаварай (*марфар*) я чиляйни (*бегьерар*,- *яни ибадатзава гъуцариз*), ва (гьич) алакьдач абурувай.
74. Ва (*гьавиляй*) куьне (*эй инсанар*) Аллагьдиз «ухшарбур» гъимир (*Адан махлукьрикай са шейни Адаз ухшар* *ийимир, абуруз Адан сифетрикай бязибур гуз ва абур Адан шерикар яз кьаз*)! Гьакъикъатда Аллагьдиз чизва (*куьне ийизвай амал*), ва квез чизвач (*вуч гунагь куьне ийизватIа, ва гьихьтин жаза квез жедатIа*)!
75. Аллагьди мисал яз гъанва масадан гъилик квай лукI (вичивай) са шейни алакь тийизвай(*вич вичин ихтиярда авачиз вичиз кIани са карни жезвачир ва вичихъ вичин са мал девлетни авачир*), ва (маса - азадлу касни) Чна вичиз Чи патай хъсан паяр (*гьалал ризкьи, няметар*) багъишнавай вичини адакай чинебани ва ачухдизни (*хийирдин рекье*) харжзавай,- бес (абур) сад хьиз жедани?! (*Гьа икI Халикь тир, вири крар идара ийизвай, виридаз ризкьи гузвай Аллагь - гьич сад хьиз туш Вичин махлукьрихъ, лукIарихъ галаз !*) - Гьамд хьуй Аллагьдиз! - Амма абурун чIехи паюниз чизвач (*вири няметар Аллагьдин патай тирди ва Ам я шукур авуниз ва са Вичиз ибадат авуниз лайихлуди тирди*)!
76. Ва (*гьакIни*) Аллагьди мисал яз гъанва кьве кас: сад а кьведакай лалди я (*вичиз лугьузвайдан гъавурда гьат* *тийизвай ва вичивай масадни гъавурда тваз тежедайди*) са карни алакь тийизвай, ва ам вичин къаюмдиз (*мукьва* *иесидиз* хиве гьатнавай) «залан пар» я, гьиниз ам тапшурмишайтIани(*ракъурайтIани*) ада хийир гузвач. Бес сад хьиз жедани ам (*ахьтинди*) ва (кьвед лагьай кас) вичи адалатлувал (*дуьзвал*) эмирзавайди вични дуьз рекьел алаз?! (*ва* *бес гьикI куьне сад хьиз ийизва лал биши бут, - Къудратлу, Вичин махлукьриз вири хийир гузвай Аллагьдихъ галаз?!*)
77. Ва (са) Аллагьдиз талукь я цаваринни чилин гъайб\*(*инсанрин гьиссерикай чуьнуьх тир, акун тийизвай ...крар*). Ва Сят\*-дин «зурба кар» (*Къияматдин Югъ садлагьана алукьун*) - «(саниз) лап тадиз вил вегьин» хьиз я, гьатта ам гьадалайни йигин (*фаддиз*) я. Гьакъикъатда, Аллагь гьар са шейинал къудратлу я!
78. Ва Аллагьди куьн куь дидейрин руфунрай акъуднава, - квез са шейни чин тийизваз. Ва (*квез чирвал хьун патал*) Ада квез ван хьунин, акунин гьиссер ва рикIер авуна - куьне шукур авун патал (Адаз *а няметрин*)!
79. Бес абур килигнавачни къушариз цавун гьавада (лув гуз) муьтIуьгънавайбур яз? Абур Аллагьдилай гъейри (*гьавада* аватуникай) садани кьунвач. Гьакъикъатда, а карда инанмишвалзавай ксариз делилар ава!
80. Ва Аллагьди квез куь кIвалерикай мескен (яшамиш жедай чка) авунва. Ва авунва (Ада) квез кIвалер (*алачухар*, *юртар*) мал*-*къарадин хъицикьрикайни,- квез абур кьезил яз жагъизва куьн рекье авай вахтуна ва (яшамиш жез) акъвазайлани. Ва авунва (Ада) квез абурун сарикай (*хперин*), туькдикай (*деведин сарикай*), чIарарикай (*цIегьрен*) аваданлухар ва менфят къачуз ишлемишдай затIарни тайин тир вахтуналди.
81. Ва Аллагьди квез Вичи халкьнавай шейэрикай хъенар авунва, ва (Ада) дагълара квез «чуьнуьх жедай чкаяр» (*магъараяр, кIвалер*) авунва, ва авунва Ада квез куьн зегьемдикай хуьдай квез либасар, ва куьн куь гуждикай (*дяведин хатадикай*) хуьдай ракьун парталар (*кьеркьер*). Гьа икI - Ада квез Вичин няметар тамамарзава, куьне (Адаз) муьтIуьгъвалун патал!
82. Ва эгер абур (*вакай* кьулухъ) элкъвейтIа, бес вал алайди (*ви хиве авайди*) анжах (*Дин*) ачух агакьарун я!
83. Абуруз (*мушрикриз*) Аллагьдин няметар чизва ва ахпа (абуру) инкарзава абур (*шукур гъидай чкадал ширк ийизва*), ва чIехи пай абурун кафирар (*инкарзавайбур*) я.
84. Ва (рикIел гъваш вуна *абурун*) а югъ Чна гьар са уьмметдикай шагьид гъидай ва ахпа кафирвал авурбуруз ихтиярни хгудач (*уьзуьрлу себебар хкиз*) ва абурувай (*абурун Рабби*) «чпелай рази хъхьун патал тIалаб авун» (*чпелай рази хъжедай кар хъувун*) тIалабни хъийидач.
85. Ва зулум авурбуруз азаб акурла (*Ахиратда*) - абуруз (ам) кьезиларни ийидач ва абуруз муьгьлетни хгудач.
86. Ва ширк авурбуруз (*Къияматдин Юкъуз*) чпин шерикар акурла, абуру лугьуда: «Чи Рабби! Гьа ибур тир чи шерикар (*гъуцар*) Валай гъейри чна чпиз «эвер авур тIалабунар ийиз» (*яни* *ибадат авур*)». Ва (гьасятда) абуру (*шерикри*) гьалч хъийида абурал гафар: «Гьакъикъатда, куьн - тапархъанар я!»
87. Ва абуру (*мушрикри*) а юкъуз Аллагьдин вилик муьтIуьгъвал къалурда (*ийида*), ва (*амукьдач*) квахьда абурукай абуру къундармиш авурди (*яни* *шерикрикай са куьмекни жедач*).
88. Чпи, кафирвал авуна ва (масадбур) Аллагьдин рекьелай алудайбур, - Чна абуруз абуру авур чIурувилериз килигна, азабдин винел азаб артухарда.
89. Ва (рикIел гъваш) а югъ, Чна гьар са уьмметдиз чпин арадай абурал шагьид тирди гъидай, ва вун Чна ибурал шагьид яз гъида. Ва Чна ваз авуднава Ктаб (*Къуръан*)- гьар са шейиниз баян яз, (дуьз рекьин) регьбервал яз, регьим яз ва шад хабар яз мусурманриз (*Аллагьдиз муьтIуьгъбуруз*).
90. Гьакъикъатда Аллагьди адалатлувал (хуьн), (*вири крара*) хъсанвал авун, мукьва кьилийриз гун (*мукьвавилин* *алакъаяр кьиле тухудай крар авун*) эмирзава; ва Ада - мурдарвилер, писвилер (*нагьакьвилер*) ва зулум къадагъа ийизва. Ада квез несигьат гузва, - куьне рикIел гъана менфят къачун патал!
91. Ва тамамвилелди кьилиз акъуд куьне Аллагьдиз ганвай икьрар (*агьт*) куьне икьрар кутIунвайла (*авунвайла*), ва чIурмир куьне кьинер (*яни кьин кьуна ганвай гафхиве кьур кар*) абур мягькемарайдалай кьулухъ: бес (дугъриданни а кардалди куьне) Аллагь квел Замин (Шагьид, Гуьзчи) яз къачунва эхир! - Гьакъикъатда, Аллагьдиз чизва куьне вуч ийизватIа! -
92. Ва ухшар жемир куьн вичи, вичин хранвайди (ам) мягькемарнавайдалай кьулухъ ахкъадарна (ахкъахнавай) гъалариз элкъуьрай (*сефигь*) дишегьлидиз, - куьне куь кьинер куь арада алдатмишунриз (*чIурувилер авуниз*) элкъуьриз, - са жемят муькуь жемятдилай(къуватдиз, девлетдиз, гзафвилиз) мадни артух хьуниз килигна (*яни куьне кьинер чIурзава* *квез куьне чпихъ галаз икьрар авунвай жемятдилай мадни къуватлу* *ва гзаф тир жемят жагъайла*). Аллагьди куьн адалди анжах синемишзава (*квез имтигьан ийизва*). Ва (гьелбетда) Къияматдин Юкъуз Ада квез куьн (*дуьньяда*) чара хьайи крарин баян дугъриданни хгуда.
93. Ва эгер Аллагьдиз кIан хьанайтIа Ада квекай са уьммет ийидай. Амма, Ада Вичиз кIаниди ягъалмищвиле твада, ва Вичиз кIан хьайиди (Ада) дуьз рекьел гъида. Ва гьар гьикI хьайитIани (*гьелбетда*), квевай (*Къияматдин Юкъуз и дуьньяда*) куьне авур амалрикай хабар хкьада.
94. Ва (куьне) куь кьинер алдатмишунриз (*чIурувилер авуниз*) элкъуьрмир куь арада,- (бес адалди) «цIуьдгъуьн тийидайвал кIвач (*къадам*)» вични ам (*кIвач*) мягькемдиз акъвазнавайдалай кьулухъ (*гьалак тахьун патал куьн саламатвиле авайдалай кьулухъ*), ва (*кьинер* *чIуруналди*) куьне писвал (тIарвал) дадмишда Аллагьдин рекьелай алудуниз (*Исламдикай къакъудуниз*) килигна ва (*Ахиратда*) квез чIехи азаб жеда.
95. Ва маса къачумир куьне Аллагьдихъ галаз хьанвай икърардихъ (*гьар гьикI хьайитIани*) гъвечIи тир къимет, гьакъикъатда Аллагьдив гвайди (*саваб*) куьн патал гьам я хийирлуди, эгер квез чир хьанайтIа!
96. Квез авайди акьалтIда (*куь* *дуьньядин няметар куьтягь жеда*), амма Аллагьдихъ авайди гьамиша амукьдайди я. Ва гьакъикъатда Чна сабур авурбуруз чпин саваб гуда абуру авур лап хъсан амалдиз килигна.
97. Ни диндар амал авуртIа вич муъмин яз - итим хьайитIани, дишегьли хьайитIани - Чна дугъриданни адаз хуш (бахтлу) яшайишдин уьмуьр гуда, ва гьакъикъатда Чна абуруз абуру авур лап хъсан амалриз килигна, чпин савабни гуда.
98. Ва вуна Къуръан кIелдайла, (вуна бес) Аллагьдивай, «вичиз къван гана чукурнавай» (*агъузарнавай, алчахарнавай*) шейтIандикай хуьн тIалаба(*яни лагь:* АгIу́зу би-Лля́гьи мина-ш-шайтIа́ни р-ражи́м)*.*
99. Гьакъикъатда, адаз инанмишвал авунвайбурун ва чпин Раббидал таваккул\*- завайбурун винел, агъавал авач.
100. Агъавал ава адаз анжах; ам куьмекчи яз кьунвайбурун (*ва я*: адаз муьтIуьгъвал авунвайбурун) винел, ва ам себеб яз мушрикар хьанвайбурун винел.
101. Ва Чна аятдин чкадал (*маса*) аят гъана дегишарайла - Ва Аллагьдиз лап хъсан чизва Вичи (авудна) ракъурзавайди, - абуру лугьузва: «Вун анжах къундармишзавайди (*таб туькIуьриз Аллагьдал вегьезвайди*) я». Туш (акI, амма) абурун чIехи паюниз чизвач!
102. Лагь: «Ам (*Къуръан*) авуднава Пак Руьгьди\* (*Джабраил малаикди*) ви Раббидин патай гьакь аваз, инанмишвал авунвайбур мягькемарун патал ва (*гьакIни* дуьз рекьин) регьбервал ва шад хабар яз мусурманриз (*яни* *Аллагьдиз муьтIуьгъвалнавайбуруз*)».
103. Ва дугъриданни Чаз чизва абуру (*икI*)лугьузвайди: «Гьакъикъатда адаз (*Пайгъамбардиз Къуръан*) инсанди чирзава». Абуру (гьахъ туна) нин патахъ ян гузватIа - адан чIал ажам\* (*ачухсузди*, *яни* *араб туширди*) я, амма им - фесигь\* (ачух*, халис*) араб чIал я.
104. Гьакъикъатда, чпи Аллагьдин аятрихъ инанмишвал тийизвайбур, - Аллагьди абур дуьз рекьел гъидач, ва абуруз азиятлу азаб жеда.
105. Тапарар къундармишзава анжах - Аллагьдин аятрихъ инанмишвал тийизвайбуру, ва ахьтинбур - гьабур я тапархъанар!
106. Ни, вичин имандилай кьулухъ Аллагьдихъ кафирвал авуртIа,- анжах, вич ам авуниз (*куфрдин келима лугьуниз* масада) мажбур авурди квачиз вичин рикIни (*а чIавуз*) иман аваз секин яз(*имандал мягькем яз*,- ахьтиндаз гунагь авач), амма ни (*вич мажбурайла* *куфрдин келима лагьайтIа ва*) вичин хур куфрдиз ачухайтIа,- абурал Аллагьдин патай (еке) ажугъ ала ва абуруз чIехи азаб жеда.
107. Ам (*еке ажугъ ва* *чIехи азаб*) - абуруз дуьньядин уьмуьр Ахиратдилай артух кIан хьайивиляй я, ва (*гьакIни*) гьакъикъатда Аллагьди кафир ксар дуьз рекьиз (*гьакьдал*) гъин тийидайвиляй я.
108. Абур - чпин рикIерал, ван атунин ва акунин гьиссерал (*япарал ва вилерал*) Аллагьди муьгьуьр гьалчнавайбур я (*абурун рикIерив имандин нур агакьзавач*, *абуруз гьахъдин,имандин делилар аквазвач, ван къвезвач*); ва ахьтинбур - гьабур я гъафилбур.
109. Са шакни алач (гьакъикъатдиз), гьабур жеда Ахиратда (еке) зиянвал хьайибур (*чпин уьмуьр азаб жедай кар патал акъудайбур*).
110. Ахпа, гьакъикъатда ви Рабби, чеб четинвилерик (*диндин рекье фитнедик*) акатайдалай кьулухъ (Аллагьдин рекье) куьч хьана, ахпа джигьад тухвана ва сабурни авурбур патал, - гьакъикъатда ви Рабби (гьа) адалай гуьгъуьниз дугъриданни Багъишламишдайди, Регьимлуди я!
111. (Ва рикIел гъваш вуна *абурун*) А югъ, гьар са чанди атана вичин патахъай гьуьжет ийидай, ва гьар са чандиз вичи авур амалдин эвез тамамвилелди гуда ва абуруз зулумни ийидач (*яни къазанмишайдалай азаб артухардач ва савабни тIимилардач*)!
112. Ва Аллагьди мисал яз гъанва хуьр (*Мекке - шегьер, виликдай* вич) саламатвиле ва секинвиле авай; аниз адан ризкьи гьар са чкадай регьятдиз ва булдиз къвезвай,- амма ада (*а* *хуьруьн агьалийри*) Аллагьдин няметрин гьакъиндай (*шукур гъин тийиз, ширк ийиз*) инкарвал авуна, - ва Аллагьди адав(*а* *хуьруьн агьалийрив*) кашан «либас» ва кичIдин (либас) «дадмишиз» туна (абуру) ийизвай крариз килигна (*яни либасри хьиз беден элкъуьрна кьуна гьамиша инсандихъ галайвал гьа жуьреда абурув азият ва тIалар чIугваз туна*).
113. Ва гьакъикъатда абурун патав чпин арадай тир Расул атана амма абуру ам таб яз кьуна, ва абур азабди кьуна - чеб зулум ийизвайбур яз.
114. Бес (*гьавиляй*) неъ куьне (*эй* *муъминар*) Аллагьди квез пай ганвайдакай гьалалди ва хушди яз ва Аллагьдин няметриз шукур ая, эгер куьн (дугъриданни са) Адаз ибадатзавайбур ятIа!
115. Ада квез гьарам авунва анжах: гиликьнавайди (*яни шариатдин къайдадалди тукIун* *тавунвайди*), (тукIурла экъичзавай) иви, вакIан як, ва вич Аллагьдилай гъейри масадан тIварцIел къурбанднавайди (*тукIунвайди*). Ва вуж мажбур хьайитIа (*гьарамнавайди нез*),- вич зулумзавайди тушиз ва сергьятрилай элячIзавайди тушиз, - гьакъикъатда Аллагь - Багъишламишдайди, Регьимлуди я!
116. Ва лугьумир куьне, куь мецери шикил гузвай (*шикил лугьузвай*) таб-кар: им гьалал я ва им гьарам я, (куьне) Аллагьдал (*Адан ТIварцIихъди*) тапарар къундармишун патал. Гьакъикъатда, Аллагьдикай тапарар къундармишзавайбуруз (*Адал тапарар вегьезвайбуруз гьич*) агалкьун жедач!
117. (*Ам анжах*) ТIимил тир «ишлемишиз ганвай менфятар» я, ва абуруз азиятлу азаб жеда.
118. Ва «чувуд -дин гвайбуруз» Чна гьарамнай Чна виликдай ваз ахъай авур (*хабар гайи*) шейэр, ва Чна абуруз зулум авуначир, амма абуру чпи чпиз зулум авунай.
119. Ахпа, гьакъикъатда ви Рабби - чпиз чин тийиз пис кар авурбуруз, ахпа адалай кьулухъ туба авуна (*чпин гьал*, *крар*) дуьз хъувурбуруз,- гьакъикъатда ви Рабби адалай кьулухъ - Багъишламишдайди, Регьимлуди я!
120. Гьакъикъатда, Ибрагьим: (чIехи) имам (*ва я* ам текдиз уьммет) тир,- Аллагьдиз муьтIуьгъди, гьанифди\* (*вири чIуру динрикай элкъвена дуьз диндихъ Аллагьдин садвилихъ майилди*) тир, ва ам мушрикрикай тушир.
121. Адан (*яни* *Аллагьдин*) няметриз ам шукурлуди тир; Ада ам хкяна (*пайгъамбарвилиз*) ва (Ада) ам «Дуьз Рекьел» рекьел гъана.
122. Ва Чна адаз и дуьньяда хъсанвал багъишна, ва гьакъикъатда Ахиратда ам «са́лигьрикай» (*лап* *диндарбурукай*) жеда.
123. Ахпа, Чна ваз вагьй\*-далди инандирмишна: «Табий хьухь (вун) гьаниф\* тир Ибрагьиман диндиз, ва тушир ам мушрикрикай».
124. Гьакъикъатда, киш югъ (*а юкъуз диндин везифаяр кьиле тухун, Чна*) ферз авунай чпи адан гьакъиндай чаравилер (*аксивал*) авурбуруз. Ва гьакъикъатда ви Раббиди Къияматдин Юкъуз абур чара хьайи крара абурун арада дуван ийида!
125. Эвера жуван Раббидин рекьиз камаллувилелди ва хъсан несигьатдалди, ва гьуьжет ая (вуна) абурухъ галаз (вич) лап хъсан тирдалди (*хъуьтуьл тегьерда*). Гьакъикъатда, ви Раббидиз, - Адаз лап хъсан чизва вуж Адан рекьикай ягъалмишвиле аватIа, ва Адаз лап хъсан чизва дуьз рекье авайбур!
126. Ва эгер куьне (*квез писвал авурбурулай кьисас къахчуз абуруз*) жаза гузватIа, - (бес) куьне жаза це (*анжах*) квез гайи хьтин «жаза», - ва эгер куьне сабур авуртIа, бес ам мадни хийирлу я сабур ийизвайбуруз.
127. Ва сабур ая (вуна), ва ви сабур анжах Аллагьдин патай я (*Ам я ваз куьмекзавайди*)! Ва абурун патахъай пашман жемир (вун) ва жемир вун «дарвиле» абуру ийизвай гьиллейриз (*чинебан* *чIуру къастар, амалдарвилериз*) килигна.
128. Гьакъикъатда, Аллагь - (Вичикай) кичIебурухъ, ва чпи хъсан (*диндар*) крар ийизвайбурухъ гала!