**Сура: «ат-Тавбагь»**

**9-сура: «Туба»**

1. (Им) - азад хьун (ва икьрарар элкъуьр хъувун малумрун) я Аллагьдин ва Адан Расулдин патай - куьне икьрарар ктIунвай мушрикриз.
2. Гьавиляй, сиягьат ая куьне (*физ- хквез къекъуьгъ куьн*) чилел (саламатдиз *эй, мушрикар*) кьуд вацра ва чир хьухь квез: квевай Аллагь ажиз ийиз гьич тежедайди (*Адан азабдикай хкечIиз тежедайди*), ва Аллагьди кафирар агъузардайди (*алчахардайди*)!
3. Ва (гьакIни им) - инсанриз Аллагьдин ва Адан Расулдин патай хабар гун я ЧIехи Гьаждин йикъуз: гьакъикъатда Аллагь ва Адан Расул мушрикрикай михьи (*яргъа*) тирди. Ва эгер куьне (*эй мушрикар*) туба\*(*гунагь кар акъвазарна,**пашманвална, мад гьич хъийидач лагьана гъил къачун тIалабун*) авуртIа, - ам квез хийирлу я. Ва эгер куьн кьулухъ хьайитIа (*гьахъ кьабулуникай*, *ва давамарайтIа куь ширк*), чир хьухь (квез): гьакъикъатда, квевай Аллагь ажиз ийиз гьич тежедайди. Ва кафирвал авурбуруз - азиятлу азабдин шад хабар це.
4. Анжах куьне чпихъ галаз икьрар кутIунвайбур (*багъламишнавайбур*) ахпани чпи (*икьрардин шартIарикай*) са шейни чIур тавур ва квез акси яз садазни куьмек тагай мушрикар квачиз. Бес абурухъ галаз хьайи икьрар адан муьгьлетдин эхирдал кьван куьне тамамара. Гьакъикъатда, Аллагьдиз (Вичикай) кичIебур кIанда!
5. Ва къадагъа - варцар куьтягь хьайила, гьина квез мушрикар жагъайтIани абур яна йикь, абур (*есирдиз*) къачу, элкъуьрна яхъ абур (*экъечIиз тамир, мусурманрин чилерал гьахьиз ихтияр гумир*) ва абурун вири рекьерал гуьзчивал твах. Ва эгер абуру туба авуртIа ва капI кьиле тухвайтIа, ва закат гайитIа, рехъ ачуха (куьне) абурун (*ахъа ая абур*), гьакъикъатда, Аллагь - Багъишламишдайди, Регьимлуди я!
6. Ва эгер мушрикрикай сада квевай «саламатвал» тIалабайтIа, адаз а саламатвал це - та ада Аллагьдин Гафарихъ (*Къуръандихъ*) яб якалдалди, ахпа ам вичин «саламат чкадив» агакьара. Ам (*яни* *Чна акI эмирнава*) - абур чирвал авачир ксар тирвиляй.
7. ГьикI жеда кьван мушрикриз Аллагьдин вилик ва Адан Расулдин вилик икьрар, - анжах куьне чпихъ галаз «Къадагъа алай МискIиндин» (*Масжиду-уль- Ѓьара́мдин*) патав икьрар кутIунвайбур квачиз?! Абуру квехъ галаз (*икьрар*) дуьз тухузвай кьван вахтунда, куьнени абурухъ галаз дуьз твах. Гьакъикъатда, Аллагьдиз (Вичикай) кичIебур кIанда! -
8. ГьикIа (*абуруз икьрар жеда кьван*)?! - Эгер абуру квел винел пад къачуртIа, абуру квехъ галаз я мукьвавал, я икьрар кьиле тухун тийиз хьайила. Абуру куьн чпин сивералди рази ийиз алахънава, амма абурун рикIери инкарзава, ва абурун чIехи пай фасикьар я.
9. Абуру Аллагьдин аятар (делилар) гана адахъ гъвечIи къимет маса къачуна ва (масадбурни) Адан рекьелай алудна. Гьакъикъатда, гьикьван писди я абуру авур амал (*крар*)!
10. Абуру муъмин касдин гьакъиндай я мукьвавал (*талукьвилин алакъаяр*), я (кутIунвай) икьрар (*адан* *мажбурнамаяр*) кьиле тухузвач. Ва гьабур я «сергьятар чIурзавайбур» (*зулумкарар*)!
11. Ва эгер абуру туба авуртIа, капI кьиле тухвайтIа, ва закат гайитIа, - бес абур куь диндин стхаяр я! Ва Чна (баян гана) ачухарзава Чи аятар чирвилер авай ксариз.
12. Ва эгер абуру чпин кьинер чIурайтIа икьрар кутIунвайдалай гуьгъуьниз, ва чпи куь диндик айиб (*синих*) кутуртIа, а чIавуз куфрдин башчийрихъ (*кьилевайбурухъ*) галаз женг чIугу (куьне),- гьакъикъатда абуруз кьинер авайди туш, абуру куьтягьарун (*акъвазарун*) патал.
13. Бес куьне чпин кьинер чIурай ва Расул чукурдай къаст авур ксарихъ галаз женг чIугвадачни кьван, гьабурни тирла квехъ галаз сифте башламишайбурни? Квез абурукай кичIевал авани? Бес Аллагь лапни лайихлу я квез Адакай кичIе хьуниз, эгер куьн муъминар ятIа.
14. Абурухъ галаз женг чIугу куьне, Аллагьди абуруз куь гъилералди азаб гуда ва абуруз агъузвал гуда, ва квез абурун винел гъалибвал гуда. Ва муъмин ксарин хуруяр сагъар(*секинар, ачухар*) хъийида,
15. Ва абурун рикIерин ажугъни алудда. Ва Аллагьди Вичиз кIан хьайидан туба къабулда. Ва Аллагь - Вири Чидайди, Камаллуди я.
16. ТахьайтIа куьне гьисабнавайни куьн гьакI тада лагьана (*имтигьан тавуна*) - Аллагьди чир тавунамаз джигьад\* авурбур квекай ва (чпи) Аллагьдилай ва Адан Расулдилай ва муъминрилай гъейри (масадбур) «чинебан мукьвал дустар» яз кьун тавурбур? Ва Аллагьдиз куьне ийизвай амалрикай хабар я.
17. Виже къведач (*ихтияр авач*) Аллагьдин мискIинра мушрикри (*ибадатар ийиз*) иштиракна, (*гафаралдини* *краралди*) чеб кафирар тирди шагьидвализ. Абурун амалар гьаваянбур (*файдасузбур*) я, ва абур даимдиз ЦIа жеда.
18. Аллагьдин мискIинра(*ибадат ийиз*) иштиракда (*яни* *мискIинрал чан гъида*) анжах: вичи Аллагьдихъ ва Эхиримжи Йикъахъ инанмишвална, капI кьиле тухвана, закат гана вичиз са Аллагьдилай гъейри (масадакай) кичIе туширда, - ва мумкин я гьабур дуьз рекьевайбурукай хьун (*ва я* дугъриданни гьабур - дуьз рекьевайбурукай жеда).
19. Бес куьне «гьаж ийизвай касдиз» (*хъваз зем-зем*) яд гун ва «Къадагъа алай МискIиндихъ» (*Масжиду-уль- Гьара́мдихъ*) гелкъуьн (*хуьз, туькIуьр хъийиз*, куь а крар)- вичи Аллагьдихъ ва Эхиримжи Йикъахъ инанмишвал авуна ва Аллагьдин рекье джигьад авурдахъ (адан крарихъ) галаз сад хьиз авунвани? Абур Аллагьдин вилик сад туш. Ва Аллагьди зулумкар ксар дуьз рекьеваз тухудач эхир!
20. Чпи инанмишвал авуна ва (диндин рекье) куьч хьайибур ва чпин мал-девлетдални ва чпин чанаралди Аллагьдин рекье джигьад\* авурбур - лапни чIехи я дережадиз Аллагьдин вилик. Ва гьабур я - агалкьунар хьайибур.
21. Абурун Раббиди абур шадарда Вичин патай тир регьимдалди ва разивилелди ва Женнетралди,- абуруз анра даиман няметар (*хушбахтвилер*) жеда.
22. Абур ана гьамишалугъ амукьда даим яз. Гьакъикъатда, Аллагьдихъ -(са) Адахъ ава чIехи саваб!
23. Эй, инанмишвал авунвайбур! Кьамир куьне куь бубаяр ва куь стхаяр куьмекчиярни дустар яз, эгер абуруз иман туна куфр рикIивай кIан хьайитIа. Ва ни квекай абур куьмекчиярни дустар яз кьуртIа,- гьабур я зулумкарар.
24. Лагь: «Эгер куь бубаяр, куь рухваяр, куь стхаяр, куь папар, куь (лап талукь) мукьва-кьилияр, мал-девлет куьне къазанмишай (*кIватIнавай*), алишвериш квез акъвазиз кичIезвай, ва кIвалер (*мескенар*) куьн рази тир,- квез Аллагьдилай, Адан Расулдилай ва Адан рекье джигьад авунилай пара кIан ятIа, бес гуьзлемиша куьне (та) Аллагьди Вичин эмир (*жаза*) гъидалди. Ва Аллагьди фасикь ксар дуьз рекьеваз тухудач эхир»!
25. Дугъриданни, Аллагьди квез (дяведин) гзаф чкайра куьмек (*гъалибвал*) гана, ва ХIунайн\*-дин (*Меккадин ва ТIа́ифдин арада авай ХIунайн тIвар алай чIехи дереда, гьижрадин 8-йисуз хьайи гъазаватдин*) юкъузни, куьн куь гзафвили тажуб авур чIавуз амма квез адакай са куьмекни хьаначир (хуьнин) ва квез чил дар хьанай ам гегьенш тиртIани, ахпа куьн кьулухъ хъфенай (*элкъвена*) катиз.
26. Ахпа, Аллагьди Вичин Расулдал ва муъминрал Вичин «секинвал» авудна, ва квез акун тавур кьушунар авудна, ва кафирвал авурбуруз азаб гана. Ва кафиррин жаза - гьам я!
27. Ахпа Аллагьди адалай гуьгъуьниз Вичиз кIан хьайидан туба кьабулда, бес Аллагь - Багъишламишдайди, Регьимлуди я эхир!
28. Эй, инанмишвал авунвайбур(*иман гъанвайбур*)! Гьакъикъатда мушрикар «мурдарвал» («*нежесвал*») я. Ва къуй абур чпин и йисалай кьулухъ «Къадагъа алай МискIиндиз» мукьва тахьурай. Ва эгер квез кесибвал (*игьтияжвал*) хьуникай кичIезватIа, - бес Аллагьди куьн Вичин чIехи няметдикай гана девлетлу (*игьтияжсуз*) ийида, эгер (Адаз) кIан хьайитIа. Гьакъикъатда, Аллагь - Вири Чидайди, Камаллуди я!
29. Женг чIугу (куьне) чпи Аллагьдихъ ва Эхиримжи Йикъахъ инанмишвал тийизвайбурухъ, (ва чпи) Аллагьди ва Адан Расулди гьарамнавайди гьарам яз кьун тийизвайбурухъ, ва (чпи) гьахъ Дин кьиле тухун тийизвайбурухъ галаз чпиз Ктаб - атанвайбурукай, та абуру чеб агъузарнавайбур яз, чпин гъилералди гьакъи (*харж*) гудалди.
30. Ва чувуд-дин тухузвайбуру лагьана: «Ѓ Iузайр (*Уьзайр*) - Аллагьдин хва я». Ва насра́ний\*-ри(*Иса пайгъамбардин дин тухузвайбур, яни христианри*) лагьана: «Маси́гь (*Иса*) - Аллагьдин хва я». Ам - абурун сивера авай гьакIан гафар я (*бине авачиз лугьузвай*), абур (*а кардалди*) виликдай хьайи кафирвал авурбурун гафариз ухшар я. (Лап) терграй абур Аллагьди! Гьи жуьре абур (гьахъдикай) элкъуьрзава (*гьикI абур гьахъдилай алудзава*)?!
31. Абуру чпин (*чувуд-диндин*) алимар, ва чпин (*насра́нийрин*) кешишар, ва (*гьакIни*) Марйаман хва Маси́гь Аллагьдилдай гъейри агъаяр яз кьунва. Амма абуруз анжах сад тир Гъуцдиз (*Ила́гьидиз* - *Аллагьдиз*), Вичелай гъейри маса гъуц (*ила́гьи*) авачир, ибадат авун эмирнавайди тир. Пак я ва вине Ам, абуру (Адаз) гъизвай ширкдикай.
32. Абуруз чпин сивералди Аллагьдин нур туьхуьриз кIанзава, амма Аллагьди гьич акI ийиз тадач (*амма Адаз* *гьич* *кIанзавач*) - анжах Вичин нур тамамарунилай гъейри, кафирриз (*а кар*) гзаф такIан ятIани.
33. Гьам я ракъурнавайди Вичин Расул (дуьз рекьин) регьбервал ва гьахъ Дин гваз, ам (*гьахъ Дин*) вири динрилай вине авун патал, мушрикриз (*а* *кар*) гзаф такIан ятIани.
34. Эй, инанмишвал авунвайбур! Гьакъикъатда гзафбуру (чувуд-диндин) алимрикай ва (насра́нийрин) кешишрикай инсанрин мал-девлет гьакь авачиз (*батIулдиз*) незва, ва (абуру) Аллагьдин рекьелай алудзава. Ва чпи къизилни гимиш кIватIзавайбур (хазинайриз) ва ам Аллагьдин рекье харж тийизвайбур - абур азиятлу азабдалди шадара,
35. А юкъуз,- Жегьеннемдин цIун къене ам (*къизил-гимиш*) гзаф ифирдай ва абуралди абурун пелер, абурун къвалар абурун далуяр кудай (*тагъмаламишдай*, ва абуруз лугьуда): «Им я - куьне кIватIна турди квез, гила дадмиша куьне кIватIна турдан (азаб)!»
36. Гьакъикъатда, Аллагьдин вилик варцарин кьадар цIикьвед варз я цаварни чил халкь авур юкъуз Аллагьди эцигнавай къанунда (ва Ктабда -«*Лавѓьу-ль -Маѓьфу́з*»*-да* кхьенвайвал), абурукай кьуд - къадагъабур (*гьарам варцар: зуль- къаѓьда, зуль- гьижжагь,мугьаррам, ражаб*) я. Ам я - дуьз Дин (*Халикьдин патай Дуьз* Къанун), гьавиляй куьне квез (*куь чанариз*) абура (*а варцара*) зулум ийимир. Ва женг чIугу куьне вирида (*ва я:* вири) мушрикрихъ галаз, абуру вирида квехъ (вирибурухъ) галаз женг чIугвазвайвал. Ва чир хьухь (квез) гьакъикъатда Аллагь Вичикай кичIебурун патал ала!
37. Гьакъикъатда (къадагъа варз *гежел*) кьулухъвегьин (анжах) куфр(*дин крар*) артухрун я. Ягъалмишвиле твазва (*шейтIанди*) адалди кафирвал авурбур,- абуру ам са йисуз (*къадагъавал алудна*) гьалал ийизва , ва муькуь йисуз ам гьарам (*къадагъа*) ийизва Аллагьди гьарам авунвайбурун кьадардихъ галаз дуьз атун патал, ва (адалди абуру) Аллагьди гьарамнавайди гьалал авун патал! Абуруз чпин амалрин писвал чIагурна (*хъсанарна*) къалурнава. Ва Аллагьди кафир ксар дуьз рекьиз гъидач!
38. Эй, инанмишвал авунвайбур! Вуч хьанва квехъ, квез лагьайла: «ЭкъечI (куьн) Аллагьдин рекье (джигьаддиз)!» куьн заландиз чилив агатнава (*гугьулвализ, кIвалера ацукьнава*)?! Бес куьне Ахират туна и дуьньядин уьмуьрдал разивалнавани? Бес и дуьньядин уьмуьрдин няметар (*паяр*) Ахиратдин патав (гекъигайла) лап тIимил я эхир!
39. Эгер куьн экъечI тавуртIа (джигьаддиз *куь душманрин аксина*), - Ада квез азиятлу азаб гуда ва дегишарда (куьн *тергна*) маса ксаралди (*яни квелай гъейрибуралди*), ва квевай (*адалди*) Адаз гьич са зарарни гуз жедач, бес Аллагь - гьар са шейинал къудратлу я эхир!
40. Эгер куьне адаз (*Расулдиз*) куьмек тагайтIа, дугъриданни Аллагьди адаз куьмек ганва - ам кафирвал авурбуру чукурай чIавуз кьведакай кьвед лагьайди (*кьведакай сад*) яз абур кьвед магъарда авай чIавуз, (ада) вичин юлдашдиз лагьай чIавуз: «Пашман жемир, гьакъикъатда Аллагь чахъ гала!» Ва Аллагьди адал Вичин секинвал авудна ва (Ада) ам чеб квез таквадай кьушунралди (куьмек гана) къуватлу авуна. Ва кафирвал авурбурун келима (*Ада*) агъузди (*усалди*) авуна. Вични, Аллагьдин Келима -гьам тирла виридалай винеди! Ва Аллагь - Гзаф Гужлуди, Камаллуди я!
41. ЭкъечI куьн (джигьаддиз) «кьезилбур язни» «заланбур язни» (*жегьилбур ва кьуьзуьбур яз, регьят ва четин ятIани*) ва Аллагьдин рекье куь мал-девлетдал ва куь чанаралди джигьад твах. Ам куьн патал хийирлу я, эгер квез чиз хьанайтIа!
42. Эгер ам (*вуна эверзавай кар*) - мукьвал (*регьят*) тир паяр (*душманривай гъазаватда гьатдай затIар*) ва юкьван гьалдин (*яргъал тушир*) рехъ тиртIа, абур ви гуьгъуьнаваз къведай, амма абуруз яргъи мензил залан (*яргъалди*) яз акуна. Ва абуру Аллагьдал кьинер кьада: «Эгер чавай жез хьанайтIа, чун квехъ галаз санал экъечIдай». Абуру (*адалди*) чпи чеб гьалакзава (*телефзава*), ва Аллагьдиз чизва гьакъикъатда абур тапархъанар тирди.
43. Аллагьди ваз «аф» (*афивал*) авурай (*валай гъил къачурай*)! Вучиз вуна абуруз ихтияр гана (*гъазаватдиз татана кIвалера акъваздай*) та ваз ачухдиз чир жедалди чпи дуьз лагьайбур ва чир жедалди ваз (*а карда*) табзавайбур?
44. Чпи Аллагьдихъ ва Эхиримжи Йикъахъ инанмишвалзавайбуру ихтиярар тIалабзавач вавай чпин мал-девлетдалдини ва чпин чанаралди джигьад авун патал! Ва Аллагьдиз хъсан чизва (Вичикай) кичIебур!
45. Вавай (*кIвалера акъваздай*) ихтияр къачузва анжах чпи Аллагьдихъ ва Эхиримжи Йикъахъ инанмишвал тийизвайбуру ва (чпин) рикIерни шаклу хьанвайбуру, - ва абур чпин шаклувиле кьве рикIин я.
46. Ва эгер абуруз (джигьаддиз) экъечIиз кIан хьанайтIа, абуру адаз (дяведин) тадаракар гьазурдай. Амма такIан хьана Аллагьдиз абур ракъуриз, ва (Ада) абур жуьрэтсуз авуна (*акъвазарна*) а кардикай, ва «лагьанай абуруз»: «Ацукь (*амукь*) куьнни ацукьнавайбурухъ (*папарихъ, аялрихъ, начагъбурухъ*) галаз».
47. Эгер абур квехъ галаз (санал женгиниз) экъечIнайтIа, абуру квез анжах къайдасузвал (*чкIайвал*) артухардай ва тадивализ къекъведай куь арайра, фитнеда тваз куьн, - ва куь арада абуруз (*ва я* абур патал) хъсандиз яб гузвайбурни ава.- Ва Аллагьдиз зулумкарар лап хъсан чизва!
48. Дугъриданни абур виликдайни фитне (*чIурувилер*) тваз чалишмиш хьана ва ви гьакъиндай абуру крар (*чIуру фикирар, къастар, амалдарвилер*) веревирднай, - та гьакь атана, ва Аллагьдин кар винел акъатна (*гъалиб хьана*) - абуруз а кар такIан тиртIани.
49. Ва ава абурун арада вичи икI лугьузвайдини: «Ихтияр це заз (*акъваздай*) ва зун фитнедик акатдайвал ийимир (вуна, *зун экъечIдайвал авуна - абурун дишегьлияр ва маса крар себеб хьана*)!» Дугъриданни, абур (чIехи) фитнедиз ават хьанва. - Гьакъикъатда, Жегьеннем кафирар элкъуьрна кьадайди я (*са кафирдивайни адакай хкечIиз жедач*)! -
50. Эгер ваз хъсан кар (*гъалибвал, няметар*) хьайитIа, - абуруз а кардикай пис жезва. Ва эгер вал са мусибат атайтIа, абуру лугьузва: «Чна чи кардиз гьазурвал акунай виликамаз», ва абур шад яз кьулухъ хъфизва.
51. Лагь: «Чи кьилел гьич къведач анжах Аллагьди чаз кхьенвай (*кьадар- кьисметнавай*) кардилай гъейри. Ам я - чи Арха, Куьмекчи. Ва къуй Аллагьдал таваккул\* авурай муъминри!»
52. Лагь: «Куьне, чаз кьве хъсанвиликай сад хьунилай гъейри, маса шей гуьзлемишзавани?! Ва чнани гуьзлемишзава Аллагьди квез Вичин патай азаб гун ва я чи гъилералди. Бес гуьзлемиша (куьне), чунни квехъ галаз гуьзлемишзавайбур я!»
53. Лагь (*а мунафикьриз*): «Харж ая куьне (*куь мал-девлет*) кIанзни- такIанзни (*куь гуьгьуьлдалди ва я* *мажбурдаказ*) - квевай (*Аллагьди*) гьич кьабулдач, (*вучиз лагьайтIа*) гьакъикъатда куьн фасикь (*муьтIуьгъсуз*) ксар я».
54. Ва абурувай абурун харжияр кьабул авуниз манийвалнавайди (*абурун харжияр кьабул тахьунин себеб*) анжах абуру Аллагьдихъ ва Адан Расулдихъ кафирвал авунин кар я, ва капIунизни абур анжах кагьулдиз къвезва, ва харжиярни абуру анжах чпиз такIанз (*мажбури яз*) ийизва.
55. (Гьавиляй) къуй вун абурун мал-девлетри ва абурун веледри тажуб (*ажеблу*) тавурай. Аллагьдиз адалди кIанзава анжах азаб гуз абуруз и дуьньядин уьмуьрда, ва (*кIанзава*) абуру чеб кафирар яз чан гудайвал ийиз.
56. Ва абуру Аллагьдал кьинер кьазва гьакъикъатда чеб квекай я лугьуз, туш абур квекай, амма абур (*анжах*) гзаф кичIе ксар я.
57. Эгер абуруз (са) далдаламиш жедай чка ва я (еке) магъараяр (*кьветIер*) ва я са гьахьдай чка жагъанайтIа, - абур элкъвена фидай аниз чпини (кичI кваз) тадивализ.
58. Ва ава абурун арада садакьайрин (*абур паюнин*) гьакъиндай вак айиб (*тахсир*) кутазвайдини, эгер адакай абуруз гайитIа абур рази я, ва эгер (абуруз) адакай тагайтIа - ингье абуруз хъел къвезва.
59. Ва эгер абур рази хьанайтIа чпиз Аллагьди ва Адан Расулди гайидал ва лагьанайтIа: «Чаз Аллагь бес я, Аллагьди чаз Вичин чIехи регьимдикай гуда ва (*гуда*) Адан Расулди, - гьакъикъатда чна (са) Аллагьдиз тавакъу ийизва (*Ада чун девлетлу авун чун садакьайриз муьгьтеж тежедайвал*)!» -(ам абуруз хийирлу тир). -
60. (Ферз тир) Садакьаяр (*яни* закатар) талукь я: - анжах факъирриз, кесибриз, а карда кIвалахзавайбуруз (*закатар* *кIватIзавайбуруз*), чпин рикIер (куьне *Исламдихъ*) желбийизвайбуруз(*вичи* *цIийиз дин кьабулнавайдаз ам мягькемарун* *патал, ва я вичи Исламдихъ майилвална ва адакай мусурманриз еке хийир жедайдаз*, *ва я вичелди мусурманрилай са пис кар алуд жедайдаз*), ва лукIар азад авунин карда, ва буржара авайбуруз, ва Аллагьдин рекье (*джигьаддиз*), ва рекье (*сеферда*) авай касдиз - Аллагьдин патай тир ферз яз. Ва Аллагь - Вири Чидайди, Камаллуди я! -
61. Ва ава абурун (*яни* *мунафикьрин*) арада Пайгъамбардиз (*гафаралди*) азият гузвайбур (*кефи хазвайбур*), ва абуру лугьузва: «Ам яб я» (*яни* ада вири гафарихъ яб акалзава ва чIалахъ жезва)*.* Лагь: «(Ам) - хийирдин яб я (*ада яб акалзава анжах виче хийир авай крарихъ*) куьн патал. Ада Аллагьдихъ инанмишвалзава, ва муъминрихъ ам инанмиш (*чIалахъ*) я. Ва ам - регьим я инанмишвал авунвайбуруз квекай». Ва чпи Аллагьдин Расулдиз азият гузвайбуруз, - абуруз азиятлу азаб жеда!
62. Абуру квез Аллагьдал кьинер кьазва куьн рази авун патал, - амма Аллагь ва Адан Расул лапни лайихлу я абуру Ам рази авуниз (*Адахъ иман гъана, муьтIуьгъвална*), эгер абур муъминар ятIа.
63. Бес абуруз чизвачни, ни Аллагьдиз ва Адан Расулдиз мидявал авуртIа, гьакъикъатда адаз вич ана даим яз жедай Жегьеннемдин цIай жедайди? Ам - чIехи агъузвал (*русвагьвал*) я!
64. Игьтият (*кичI*) ава мунафикьриз чпин патахъай сура авудуникай, чпин рикIера авайдакай абуруз хабар гудай. Лагь: «Ая (куьне) ягьанатар! Гьакъикъатда, куьне игьтият ийизвай кар Аллагьди винел акъудда».
65. Ва эгер вуна абурувай хабар кьуртIа (*абурун арада жезвай шаклу ихтилатрикай*), абуру гьелбетда лугьуда: «Чна анжах гьакIан ихтилатар, къугъунар ийизвайди тир». Лагь: «Куьне Аллагьдикай, Адан аятрикай (аламатрикай, делилрикай) ва Адан Расулдикай ягьанатар ийизвайни?
66. Багьнаяр акъудмир (*уьзуьрар гъимир* гила куьне), дугъриданни куьне кафирвал авуна «куь имандилай» (*яни* *куьне винелай къалурзавай имандилай*) кьулухъ. Эгер Чна квекай са дестедиз (*чпи багъишламишун тIалабай*) афивална багъищламишайтIани, (муькуь) дестедиз Чна абур тахсиркарар (*кафирар*) хьайивиляй, азаб гуда.
67. Мунафикь итимарни мунафикь папар,- абур садбур муькуьбурукай (*сад-садакай*) я. Абуру пис (*нагьакьан*) кар эмир ийизва ва дуьз (*хъсан*) кар къадагъа ийизва ва чпин гъилер чуькьвена кьазва (*мискьивализ* *харж тийиз*). Абуру Аллагь рикIелай алуднава, ва Ада абур рикIелай ракъурнава\* (*алуднавайбур хьиз гьакI тунва Вичин регьимдик ктун тавуна*). Гьакъикъатда мунафикьар - гьабур я фасикьар!
68. Аллагьди, мунафикь итимризни мунафикь папариз ва кафирриз Жегьеннемдин цIай хиве кьунва, абур ана даим яз амукьдай. Ам абуруз бес я! Ва Аллагьди абур лянетнава, ва абурузгьамишалугъ тир азаб жеда.
69. (*Куь амалалар, эй мунафикьар*) Квелай вилик хьайибурун амалриз ухшар ава, вични абур квелай къуватдиз гужлу тир ва мал-девлетдизни веледриз гзаф тир. Ва абуру чпин «няметрин паяр» ишлемишна менфят къачунай, куьнени квелай вилик хьайибуру чпин «няметрин паяр» ишлемишна менфят къачурвал, куь «няметрин паяр» ишлемишна менфят къачуна. Ва куьн (*куфрдин, диндикай ягьанатрин*) буш ихтилатриз гьуьчIнай, - абуру авур (*куфрдин, диндикай ягьанатрин*) буш ихтилатриз гьуьчIун хьиз. Абурун амалар (*крар*) и дуьньядани Ахиратда гьаваянбур (*чIур*) хьана. Ва гьабур я - (еке) зиян хьайибур!
70. Бес абурув чпелай вилик хьайибурун хабар агакьначни: Нугьан халкьдин, гIа́д-дин, саму́д-дин, Ибрагьиман халкьдин, Мадьяндин агьалийрин, Муътафика́т-дин (*Лу́тIан халкьдин хуьрерин*)? Абурун патав ачух делилар (*аламатар,ишараяр*) гваз абурун Расулар атанай. Бес Аллагьди абуруз зулум авуначир, амма абуру чпи-чпиз зулум авунай.
71. Ва муъмин -итимарни муъмин - дишегьлияр абур сад-садаз куьмекчиярни дустар я. Абуру дуьз (*хъсан*) кар эмирзава ва пис (*нагьакьан*) кар къадагъа ийизва, капI кьиле тухузва, закат гузва, Аллагьдиз ва Адан Расулдиз муьтIуьгъвалзава. Абуруз - Аллагьди (дугъриданни) регьим ийида (*азабдикай къутармишна Женнетдиз ракъурда*). Гьакъикъатда Аллагь - Гзаф Гужлуди (*Къудратлуди*), Камаллуди я!
72. Аллагьди хиве кьунва муъмин - итимриз ва муъмин- дишегьлийриз чеб ана даиман амукьдай, чпин кIаникай (*анравай* *кIвалерин*, *тарарин* *кIаникай*) вацIар авахьна физвай Женнетар, ва (хъсан) кIвалер хуш яз «Гьадн»- женнетда (*«гь́адн»- гьамишалугъ яз яшамиш жез амукьдай*). Ва Аллагьдин разивал лапни чIехи я (*Женнетрилай ва анавай няметрилай*). Гьам я - чIехи агалкьун.
73. Эй, Пайгъамбар! Кафиррихъни мунафикьрихъ галаз женг (*джигьад*) твах ва абуруз векъивал (кIевивал) къалура. Абурун «хтана акъваздай чка» Жегьеннем я, ва гьикьван пис, хкведай чка я ам!
74. Абуру (*мунафикьри*), чпи лагьай туш лугьуз Аллагьдал кьин кьазва, ва дугъриданни абуру куфрдин келима лагьана, ва абур «чпин Исламдилай» гуьгъуьниз (*винелай Ислам кьабулнавайди къалурайдалай кьулухъ*) кафирар хьана. Ва абуру къаст (*ният*) авунай абурувай кьилиз акъуд ийиз тахьай кар. - Ва абуруз (*мунафикьриз*) ажугъ ава (*муъминрин*)- анжах, Аллагьди ва Адан Расулди абур (*муъминар*) Вичин «чIехи регьимдикай» (жумартвиликай паяр) гана девлетлу авуна лугьуз. - Ва эгер абуру туба авуртIа, ам абуруз (чпиз) хийирлу я, ва эгер абур кьулухъ элкъвейтIа (*ва давамарайтIа чпин куфр*), - Аллагьди абуруз и дуьньядани Ахиратдани азиятлу азаб гуда. Ва авач абуруз чилел я арха ва я куьмекчи (*хуьдай, къутармишдай*).
75. Ва ава абурун арада Аллагьдиз икьрар (*агьт*) гайибур: «Эгер Ада чаз Вичин «чIехи регьимдикай» (*жумартвиликай*) пай гайитIа, чна дугъриданни садакьаяр (*закатар*) гуда, ва чун дугъриданни диндаррикай жеда».
76. Ва Ада абуруз Вичин «чIехи регьимдикай» (*жумартвиликай*) пай гайила, - абуру мискьивална адан патахъай ва кьулухъ хьана (чеб) элкъвенваз (*а кардикай*).
77. Ва гуьгъуьнаваз (а кардин, *жаза яз*) абуруз Ада абурун рикIера мунафикьвал (мадни) артухарна абур Адахъ галаз гуьруьшмиш жедай Йикъалди, - абуру чпи Аллагьдиз хиве кьур кар чIурайвиляй, ва абуру (гзаф) тапарар авурвиляй.
78. Бес абуруз чизвачирни чпин сирер ва чпин чинебан рахунар Аллагьдиз чизвайди, ва гьакъикъатда Аллагь - (вири) гъайб\* крар Хъсандиз Чизвайди тирди?!
79. Чпи (*яни мунафикьри*) айиб кутазвайбур, садакьаяр гунин гьакъиндай гуьгьуьллувалзавайбурук (*яни чпин ашкъидалди гзаф гузвайбурук*) муъминрикай, ва чпиз анжах чпин зегьметдилай (*чалишмирунилай*) гъейри гудай затI жагъин тийизвайбурукни, ва гьадалди (абуру) абурукай ягьанатар ийизва, - Аллагьди гьабурукай (*чпикай*) ягьанатар (*рахшандар*) ийида, ва абуруз азиятлу азаб жеда!
80. Астагъфир\* (*Аллагьдивай* *гунагьрилай гъил къачун тIалабун*) ая (вуна) абур патал, ва я ийимир (вуна) абур патал астагъфир\*, - эгер вуна пудкъанни цIуд сефер абур патал астагъфир\* авуртIани, Аллагьди абуруз гьич багъишламишдач. Ам - абуру Аллагьдихъ ва Адан Расулдихъ кафирвал авурвиляй я. Ва Аллагьди фасикь ксар дуьз рекьиз гъидач эхир!
81. Шадвална (Пайгъамбарди вичихъ галаз) чеб тухун тавуна кьулухъ тунвайбуру (*яни амукьиз ихтияр къачур мунафикьри*) чпин тефена ацукьунал Аллагьдин Расулдилай гуьгъуьниз. Ва абуруз Аллагьдин рекье чпин мал-девлетдалди ва чпин чанаралди джигьад ийиз такIан хьана, ва абуру лагьана: «ЭкъечIмир (куьн) женгиниз зегьемдин вахтунда». Лагь: «Жегьеннемдин цIай зегьемлувилиз лапни къати я». Эгер абур гъавурда гьатиз хьанайтIа (*чеб Жегьеннемдиз фидайди, амма абур гъавурда авач*)!
82. Бес къуй хъуьруьрай (чеб) тIимил, ва къуй гзаф шехьрай (абур *Жегьеннемдин цIа*),- эвез яз чпи къазанмишайдаз килигна!
83. Ва эгер Аллагьди вун (элкъуьрна) хкайтIа (*Табук гъазаватдай*) са дестедин патав абурукай, ва абуру вавай (*джигьаддиз*) экъечIун патал ихтияр (*изин*) къачуртIа, бес (вуна) лагь: «Гьич эхкъечIдач мад куьн захъ галаз эбеди яз, ва куьне гьич садрани захъ галаз санал душмандиз акси яз женг тухудач. Гьакъикъатда куьн сад лагьай сефер ацукьиз рази хьанай, (гьавиляй) ацукьа куьн (гъазаватдиз фенвайбурун хзанриз куьмекар гуз) амукьзавайбурухъ галаз».
84. Ва (гьич) ийимир вуна жаназа - капI абурукай кьейи садални - эбеди яз, ва (*ам кучудиз*) адан сурални акъвазмир. Гьакъикъатда абуру Аллагьдихъ ва Адан Расулдихъ кафирвал авуна, ва (абур) чеб фасикьар (*муьтIуьгъсузбур*) яз кьена!
85. Ва къуй вун абурун мал-девлетди ва абурун веледри тажуб (*ажеб*) тавурай. Аллагьдиз анжах кIанзава абуруз и дуьньяда абуралди азаб гуз, ва абуру чеб кафирар яз чан гудайвал ийиз.
86. Ва авудайла сура (виче эмир авай): «Аллагьдихъ инанмишвал ая куьне ва Адан Расулдихъ галаз санал джигьад ая»,- абурукай девлетрин сагьибри вавай ихтияр къачузва ва лугьузва: «Тур чун (вуна), чун ацукьнавайбурухъ галаз жеда». -
87. Абуру чеб, (итимар женгиниз экъечIайла кIвалера) амукьзавайбурухъ (дишегьлийрихъ, аялрихъ) галаз (*абур хьиз*) амукьунал разивална, ва абурун рикIерал муьгьуьр гьалчнава, ва абур (*чпиз* *вуч хийирлу ятIа*) гъавурда гьатзавач.
88. Амма Расулди ва чпи инанмишвал авурбуру адахъ галаз чпин мал-девлетдалди ва чанаралди джигьад авуна. Ва гьабуруз хийирар (*няметар,менфятар*) жеда, ва гьабур я - агалкьунар(хушбахтвилер) хьайибур!
89. Аллагьди абуруз чпин кIаникай вацIар авахьзавай Женнетар гьазурнава, абур ана даим яз амукьда. Ам я - чIехи агалкьун! -
90. Ва атана (ви патав) уьзуьрлу (*яни* *кьабулиз жедай*) себебар гъизвайбур бедевийрикай (*куьчери арабрикай*), чпиз (амукьиз) ихтияр гун патал, ва чпи Аллагьдиз ва Адан Расулдиз тапарар авурбур ацукьна. (Ва гележегда) кафирвал авурбурув абурукай, азиятлу азаб агакьда!
91. Зайифбуруз, азарлубуруз ва харж ийидайди жагъин тийизвайбуруз (*экъечI тавуна женгиниз, амукьайтIа*) гунагь авач, эгер абуру Аллагьдиз ва Адан Расулдиз (рикIин сидкьидай инанмишвална) муьтIуьгъвал авуртIа. (Бес) хъсан крарзавайбуруз туьгьмет ийидай рехъ (*себеб*) авач эхир! Ва Аллагь - Багъишламишдайди, Регьимлуди я!
92. Ва (гьакIни, гунагь авач) чеб ви патав атайла вуна чеб акьахдай гьайванраллаз тухун (*ракъурун*) патал, вуна абуруз лагьайла: «Заз жагъизвач куьн квеллаз тухудатIа», абурун вилер накъварай ацIанваз чпиз харждай затIни жагъанач лугьуз пашманвиляй, элкъвена хъфейбуруз. **жуз 11**
93. Туьгьмет (гунагь) ала анжах, вавай изин (*ихтияр*) къачузвайбурал чеб девлетлуяр яз. Абуру чеб (итимар женгиниз экъечIайла кIвалера) амукьзавайбурухъ (дишегьлийрихъ) галаз (*абур хьиз*) амукьунал разивална, ва Аллагьди абурун рикIерал муьгьуьр эцигна, ва абуруз чирвал авач.
94. Абуру квез чеб михьи (гьахъ тирди субут) ийидай себебар гъизва, куьн чпин патав элкъвена хтайла. Лагь: «Михьи (гьахъ тирди субут) ийидай себебар гъимир (куьне), чун квехъ гьич инанмиш жедач, гьакъикъатда Аллагьди чаз куь крарикай (*гьаларикай*) хабар ганва. Ва аквада Аллагьдиз ва Адан Расулдиз куь амалар (*куьне* *туба авуртIа, ва я гунагьар давамарайтIани*). Ахпа куьн элкъвена хкида гъайб\*-ни (*чинебан, чуьнуьх тир крар*) ва ачух крарни Чизвайдан патав, - ва Ада квез хабар гуда куьне авур амалрикай».
95. Абуру квез Аллагьдал кьинер кьада куьн элкъвена хтай чIавуз абуруни патав, куьн чпикай элкъуьн патал (*куьне абуруз айиб, туьгьмет тавун патал*). Ва элкъуьгъ (куьн) абурукай, бес абур «мурдар (*нежес*) затIар» я эхир, ва абурун «хтана акъваздай чка» Жегьеннем я, абуру къазанмишайдаз килигна жаза яз!
96. Абуру квез кьинер кьада, чпелай куьн рази хьун патал. Эгер куьн абурулай рази хьайитIани, гьакъикъатда, Аллагь фасикь ксарилай рази жедач!
97. Бедевияр (*куьчери арабар*) куфрдиз ва мунафикьвилиз мадни кIеви я, ва Аллагьди Вичин Расулдиз авуднавайдан сергьятар чир тахьун абуруз мадни талукь я. Ва Аллагь - Вири Чидайди, Камаллуди я!
98. Ва ава бедевийрин арада чпи харжзавайди зиян (*кIан тийиз мажбурди*) яз гьисабзавайбурни, ва куь кьилел «чIуру дегишвилер (*бедбахтвилер*)» атун абуру гуьзлемишзава. Гьабуруз жеда - писвилин «чIуру дегишвал»! Бес Аллагь - Ван Къведайди, Вири Чидайди я эхир!
99. Ва ава бедевийрин арада Аллагьдихъ ва Эхиримжи Йикъахъ инанмишвал ийизвайбур ва чпи харжзавайди Аллагьдин вилик мукьва хьунар яз ва (*Аллагьдин рекье харжзавайбуруз*) Расулдин дуьайрин себеб яз гьисабзавайбурни. Дугъриданни, абур (*харжияр, садакьаяр*) абур патал (*Аллагьдиз*) мукьва хьун я. Бес Аллагьди абур Вичин регьимда (*Женнетда*) твада. Гьакъикъатда, Аллагь - Багъишламишдайди, Регьимлуди я!
100. Ва (*иман кьабулунин карда*) виридалайни вилик акатайбур (чеб) эвелимжибур хьайибур - «мугьа́жир»\*-рикайни (*Меккадай Мединадиз «гьижра» авур яни куьч хьайи «асгьабар» - Пайгъамбардихъ инанмишвал авуна адахъ галаз гуьруьшмиш хьайи диндин юлдашар*) «анса́р»\*-рикай (*Мединада, куьч хьайибур кьабулна абуруз куьмек гайи чкадин «асгьабар»*) ва чеб абуруз табий хьайибур (*абурун гуьгъуьнаваз фейибур*) дуьзвилелди (*рикIин* *сидкьивал аваз*) - абурулай Аллагь рази я, ва абур Адалайни рази я. Ва абуруз Ада Женнетар гьазурнава чпин (*хъсан кIвалерин, тарарин*) кIаникай вацIар авахьзавай,- абур ана гьамишалугъ амукьда эбеди яз. Ам я - чIехи агалкьун!
101. Куь (*яни Мединадин*) къваларив гвай бедевийрин арада мунафикьар ава, ва Мединадин агьалийрикни мунафикьвилел (вердиш хьана) кIевивал хьанвайбур ква, ваз абур чидач Чаз абур чизва. Чна абуруз кьведра азаб гуда, ахпани абур элкъвена хкида чIехи азабдиз.
102. Ва (*ава Мединадин агьалийрин ва къваларив гвайбурун арада*) масадбурни - чпин гунагьар хиве кьур (*ва* *Аллагьдиз туба авур*), абуру какадарна диндар амални ва муькуь писдини, - мумкин я Аллагьди абурун туба кьабулда. Гьакъикъатда, Аллагь - Багъишламишдайди, Регьимлуди я!
103. Къачу вуна абурун мал-девлетдикай садакьа, вичелди абур михьи ийидай ва хъсанардай, ва абур патал дуьа ая (вуна) гьакъикъатда ви дуьа абур патал секинвал я. Ва Аллагь - Ван Къведайди, Вири Чидайди я!
104. Бес (абуруз) чизвачни гьакъикъатда Аллагьди туба кьабулзавайди Вичин лукIарин патай ва (Ада) садакьаярни кьабулзавайди, ва гьакъикъатда Аллагь - Туба Гзаф Кьабулдайди, Регьимлуди тирди?!
105. Ва лагь (вуна): «Куьне амал ая ва куь амал Аллагьдиз, Адан Расулдиз ва муъминриз аквада. Ва элкъвена хкида куьн, гъайб\*ва ачухди Чизвайдан патав ва Ада квез хабар гуда куьне авур амалрикай».
106. Ва (*тефена амукьайбуру арада*) ава масабурни Аллагьдин эмир (гуьзлемишун) патал (абурун кар) кьулухъ вегьенвайбур, - Ада абуруз я азаб гуда, я абурун туба кьабулда. Ва Аллагь - Вири Чидайди, Камаллуди я!
107. Ва чпи мискIин эцигайбур (*муъминриз*, еке) зарар патал, ва куфр ийиз, ва муъминар сад-садавай къакъудун патал, ва вичи адалай виликни Аллагьдиз ва Адан Расулдиз акси яз женг чIугурбуруз вили хуьдай чка яз, - ва гьелбетда абуру кьинерни кьада: «Чаз анжах хъсан (*хийир*) кар ийиз кIан хьана!», - (амма хьи) Аллагьди шагьидвалзава гьакъикъатда абур тапархъанар тирди,-
108. Акъвазмир вун ана (*а мискIинда* капI ийиз),- гьич са садрани! Гьакъикъатда вич сифте йикъалай (Аллагьдикай) кичIевилел бинеламишнавай мискIин (*яни Къуба́ъ -мискIин*) лап лайихлу я вун ана (капI ийиз) акъвазуниз. Ана - михьивал ийиз кIандай итимар ава. Ва Аллагьдиз михьивалдайбур кIанда!
109. Бес вичин (эцигзавай) дарамат Аллагьдикай кичIевилел ва (*Адан*) разивилел бинеламишайди хъсан яни, я тахьайтIа вичин дарамат (эцигзавай шеъ) ацахьзавай тик кьвалан (*дагьардин*) къерехдал бинеламишайди, - вични адахъ галаз Жегьеннемдин цIуз аватай? Бес Аллагьди зулумкар ксар дуьз рекьел гъидач эхир!
110. Акъваз хьанвач (*давам жеда*) абуру эцигай чпин дарамат абурун рикIера шаклувал яз, - та абурун рикIер «пад-пад жедалди». Бес Аллагь - Вири Чидайди, Камаллуди я эхир!
111. Гьакъикъатда, Аллагьди муъминривай абурун чанар (*уьмуьр*) ва абурун мал-девлет маса къачунва - абуруз Женнет эвез яз. Абуру Аллагьдин рекье женг чIугвазва - абуру ягъиз-рекьизва ва чебни (ягъиз) рекьизва. (Ада) Вичел къачунвай гьахъ хиве кьун яз Тавратда, Инжилда ва Къуръанда. Ва вуж я мадни вафалуди вичин икьрар кьилиз акъудуниз Аллагьдилай?! (Гьавиляй) Шадвал ая куьне куь алишверишдал куьне Адахъ галаз савда авур. Ва гьам я - чIехи агалкьун!
112. (Абур я) -Туба ийизвайбур, ибадатзавайбур, гьамд (шукур) ийизвайбур, сивер хуьзвайбур (*Аллагьдин рекье* сефердиз экъечIзавайбур), руку́гI\*-завайбур (*юкь агъузиз икрамзавайбур*) сажда\*-ийизвайбур (*пел чилиз яна* *икрамзавайбур*), дуьз (*хъсан*) кар эмирзавайбур, пис (*нагьакь*) кар къадагъазавайбур, ва Аллагьдин (*яни Ада эцигнавай*) сергьятар хуьзвайбур (*кьиле тухузвайбур*). Ва шад хабар це (вуна, *эй Пайгъамбар ахьтин*) муъминриз!
113. Виже къведач (*ихтияр авач*) Пайгъамбардиз ва инанмишвал авунвайбуруз,- (абуру) мушрикриз, гьатта абур мукьва-кьилияр яз хьайитIани астагъфир\* авуна, абур «Джагьи́м»-дин (*ЦIун*) сагьибар тирди чпиз ачухдиз чир хьайидалай кьулухъ.
114. Ва вичин буба патал авур Ибрагьиман астагъфир\* - ам анжах вичи адаз хиве кьур гайи гафуниз килигна тир. Ва адаз ам (*вичин* *буба*) Аллагьдин душман тирди ачухдиз чир хьайила, ам адакай яргъа хьана(*элкъвена*). Гьакъикъатда Ибрагьим гзаф умунди, милаимди (*жува жув масадаз туьнтвал, векъивал авуникай хуьдайди*) тир!
115. Ва туш Аллагь ахьтинди - ягъалмишвиле тваз ксар (*халкь*) Вичи абур дуьз рекьел гъайидалай кьулухъ, та абуруз квекай абур мукъаят (*яргъа*) хьана кIандатIа (ачухдиз) баян гудалди. Гьакъикъатда Аллагь - гьар са шей(*вири шейэр*) Чизвайди я!
116. Гьакъикъатда Аллагьдиз - Гьадаз талукь я цаваринни чилин (*вири*) гьакимвал. Ада чан гъизва ва чан къахчузва. Ва авач квез Аллагьдилай гъейри я арха я куьмекчи.
117. Дугъриданни, Аллагьди туба кьабулна багъишламишна Пайгъамбардиз, мугьа́жир\*-риз ва анса́р\*-риз чеб четин вахтунда адаз табий хьайи, абурукай са дестедин рикIер (гьахъдикай патахъ) ян гуз са тIимил амайдалай гуьгъуьниз, - ахпа Ада абуруз багъишламишна(*яни* *жаза ганач*). Гьакъикъатда Ам - абур патал Юмшагъди, Регьимлуди я!
118. Ва (Аллагьди туба кьабулна муькуь) пуданни, чпин(*туба кьабулунин*) кар кьулухъ (*гежел*) вегьенвайбурун, та абуруз гегьенш тир чил дар хьайила, ва абуруз чпин чанар (*рикIер пашманвиляй*) дар хьайила, ва якъиндиз чир хьана абуруз Аллагьдикай аманеви (*далдаламиш*) жедай (маса) чка авачирди анжах са Гьадан Вичин патав хтунилай гъейри, ахпа Ада абуруз тубадин рехъ ачухна абуру туба авун патал. Гьакъикъатда Аллагь - Ам я Туба Гзаф Кьабулдайди, Регьимлуди!
119. Эй, инанмишвал авунвайбур! КичIе хьухь (квез) Аллагьдикай ва керчекбурухъ галаз хьухь.
120. Виже (*дуьз*) къведач Мединадин агьалийриз ва абурун къваларив гвай бедевийриз, Аллагьдин Расулдилай гуьгъуьниз (*джигьаддиз тефена*) кьулухъ амукьна, ва чпин чанар адан чандилай виниз кьуна пара кIан хьана(*чеб саламатдиз кIвалера ацукьна Пайгъамбар джигьаддиз экъечIна четинвилера ва хатавилера хьана*). Ам (*акI я*) -вучиз лагьайтIа Аллагьдин рекье абурун кьилел къвезвай цихъ къанихвал, галат хьун, каш гун, ва гьар са гузвай кьуьл (*вегьезвай къадам*) абуру (душмандин чиликай) саниз кафирриз ажугъ гъизвай, ва гьар са гузвай зиян (абуру) душманриз,- гьакъикъатда абуруз адалди диндар амал кхьизва. Гьакъикъатда, Аллагьди хъсан крар ийизвайбурун саваб квадардач!
121. Ва гьар са харжи абуру харжзавай гъвечIи ва я чIехи, ва гьар са дере абуру (къекъвез) атIузвай - абуруз ам кхьизва, Аллагьди абуруз абуру авур виридалайни хъсан амалрин (*ва я*: абуру авур амалрилай мадни хъсан) эвез гун патал.
122. Виже къведач муъминар вири санал гъазаватдиз экъечIна. ЭкъечIрай (*ва я* экъечIнайтIа гъазаватдиз) гьар са жемятдикай (*къебиладай*) абурукай са десте, абуру (*тефена амукьайбуру*) динда дерин чирвилер къачун патал, ва игьтиятвал авунин хабар гудайвал чпин халкьдиз чеб абурун патав хъфейла, - абуру мукъаятвал авун патал (*Аллагьдин эмирар кьилиз акъудиз, ва къадагъайрикай яргъа жез*).
123. Эй, инанмишвал авунвайбур! Женг чIугу (куьне) куь мукьварив гвай кафиррихъ галаз ва къуй абуруз квевай векъивал (*кIевивал, гужлувал*) акурай. Ва квез чир хьухь, гьакъикъатда Аллагь (Вичикай) кичIебурухъ галайди!
124. Ва са сура (авудна) ракъурайла, ава абурун (*яни мунафикьрин*) арада лугьудайди: «Низ квекай ида (*и суради*) иман артухарна?». Ва инанмишвал авурбур лагьайтIа,- абуруз ада (*суради* *абурун*) иман артухарна ва абуру шадвал ийизва.
125. Ва чпин рикIера азар авайбур лагьайтIа,- абуруз ада (*суради*) чпин мурдарвилин (куфрдин) винел мурдарвал (куфр) артухарна ва абур чеб кафирар яз кьена.
126. Бес абуруз аквазвачни (*мунафикьриз*) чеб гьар йисуз садра ва я кьведра синемишзавайди (*бала́яр гуз*)? Ахпа (*адалай кьулукьни*) абуру туба ийизвач ва абуру рикIел гъана ибретни къачузвач.
127. Ва са сура (авудна) ракъурайла, абурун садбур муькуьбуруз килигзава: «Куьн садаз кьвани аквазвани?», ахпа абур элкъвезва (*адакай, ва къарагъна хъфизва*). Аллагьди абурун рикIер элкъуьрнава, абур гъавурда гьат тийизвай (*гьатун патал фикир тийизвай*) ксар тирвиляй.
128. Дугъриданни атанва куь патав (*эй муъминар*) квекай чпикай тир Расул, квез четинвилер (*дерт, азиятар*) хьайила адаз залан я. Ам куьн патал гзаф алахъзава (*куьн имандал, дуьз рекьел гъиз*), муъминар патал ам юмшагъди (язух къведайди), регьимлуди я.
129. Ва эгер абур кьулухъ элкъвейтIа (*вахъ инанмишвал авуникай*), лагь: «Заз Аллагь бес я. Авач гъуц (*ила́гьи*, *ибадат авуниз лайихлу тир*) Адалай гъейри, са Гьадал за таваккул\* авунва, ва Ам - чIехи Аршдин\* (*Тахтунин*) Рабби я!»

**Сура: «Йу́нус»**

**10 - сура: Йунус**

Мергьяметлу, Регьимлу Аллагьдин тIварцIелди!

1. Алиф, ля́м, ра́. Ибур - камаллу (*ва я* «(мягькем) ачух манадин») Ктабдин аятар я.
2. Бес (*бязи*) инсанриз ажеб хьанвани Чна вагьй\* ракъурна лугьуз чпин арадай са итимдиз: «Бес, игьтиятвал авунин хабар це вуна инсанриз, ва шад хабар це (вуна) инанмишвал авурбуруз гьакъикъатда абуруз чпин Реббидин патав (*чпи авур диндар амалриз килигна*) хъсан эвез (*саваб*) жедайди»? (*Ва абурун патав Аллагьдин Расул атайла ва кIелайла Къуръан*) Кафирри лагьана: «Гьакъикъатда им - ачух суьгьуьрчи я».
3. Гьакъикъатда, куь Рабби - Аллагь я, Вичи цаварни чил халкь авур ругуд йикъан къене, ахпа Ам Аршдал хкаж\* (*тестикь*) хьана. Ада крар идара ийизва. Жедач (са) шафаат\* ийидайдини (тереф хуьз экъечIдайдини),- анжах Адан ихтиярдилай гуьгъуьниз (*жеда*). Гьа ихьтинди я Аллагь - куь Рабби, Гьадаз ибадат ая (куьне). Бес куьне рикIел гъизвачни (фикирзавачни)?
4. Ва куь (элкъвена) хтун виридан Адан патав я, Аллагьдин гьахъ тир ганвай гаф яз. Гьакъикъатда Ада сифтедай халкьзава (*авачирди арадал гъизва*), ахпа Ада ам (мад сефер арадал) хкизва - чпи инанмишвал авуна диндар амал авурбуруз эвез (*саваб*) гун патал адалатлувилелди. Ва чпи кафирвал авурбур,- абуруз лап ргазвай цикай хъвадай затI жеда ва азиятлу азабни абуру авур кафирвилиз килигна.
5. Ам я - рагъ ишигъ гудайди яз, ва варз нур гудайди яз авурди. Ва адаз (*вацраз*) Ада «мензилар» (жедай чкаяр, девирар) тайинарнава, квез йисарин кьадар ва гьисаб чир хьун патал. Аллагьди абур халкьнава анжах гьахъ патал (кар аваз). Ада аламатар (делилар) баян ганаачухарзава (кар) чизвай ксар патал.
6. Гьакъикъатда, йифни югъ дегиш хьуна, ва Аллагьди цавара ва чилел халкь авунвай затIара - (Аллагьдикай) кичIе ксариз аламатар (делилар, *ишараяр*) ава.
7. Гьакъикъатда, Чахъ галаз гуьруьшмиш хьунихъ умуд тийизвайбур ва дуьньядин уьмуьрдал разивал авунайбур ва адал секин хьанвайбур, ва чеб Чи аламатрикай (делилрикай, аятрикай) гъафилвиле авайбур, -
8. Ахьтинбур - абурун «хтана акъваздай чка» ЦIай жеда чпи къазанмишайдаз килигна.
9. Гьакъикъатда чпи инанмишвал авуна диндар амал авурбур,- абур чпин Раббиди дуьз рекьеваз тухуда абурун имандиз килигна,- няметрин (*гьамишалугъ тир* *хушбахтвилин*) Женнетра абурун (*кIвалерин, багъларин*) кIаникай вацIар авахьда.
10. Анра абурун эвер: «Пак я Вун, Аллагь!» - жеда. Ва салам гун (*тебрикдин гаф*) абурун ана жеда: «Салам!» Ва абурун эвердин эхирни: «Гьамд (*шукур*) хьуй Аллагьдиз - (*вири*) алемрин Раббидиз!» - жеда.
11. Ва эгер Аллагьди тади ийиз хьанайтIа инсанрив шийир (*писвал*) агакьарунин карда Ада абурув хийир (*хъсанвал*) агакьарунин карда гзаф тадивалзавайвал, абурув чпин ажал агакьдай, - ва Чна тазва Чахъ галаз гуьруьшмиш хьунихъ умуд тийизвайбур чпин «асивал ийиз сергьятар чIурунин карда» (*куфрда*) буьркьуьдаказ (*шаклудаказ*).
12. Ва инсандив зарар (*бала*) хкIурла (*агакьайла*), ада Чаз (дуьа ийиз, ялвариз) эверзава (вич) къвалахъ ярх хьанвазни ва я ацукьнаваз ва я акъвазнаваз. Ва Чна адалай адан зарал алудайла, ам, вичив агакьай зарар патахъай гуя ада Чаз эвер (ялвар, *дуьа*) тавурди хьиз, къекъвезва. Гьа икI исраф\*- завайбуруз (*сергьятрилай элячIзавайбур яни кафирриз*) чпи ийизвай амалар хъсан яз къалурнава.
13. Дугъриданни Чна квелай виликни (*Расулар таб яз кьур*) несилар (*уьмметар*) тергнай абуру зулум авурла,- абурун патав ачух аламатар (*делилар*,*ишараяр*) гваз абурун Расулар атанай ва абур инанмишвал авуначир. Гьа икI - Чна тахсиркарвилер ийизвай (*Аллагьди тайинарнавай сергьятар чIурзавай*) ксариз эвез (*жаза*) гузва.
14. Ахпа Чна квекай авуна чилел сада садалай гуьгъуьниз (*са несилди муькуьдан*) чка кьадайбур абурулай гуьгъуьниз, Чун килигун патал гьикI куьне амал ийидатIа.
15. Ва абуруз (*мушрикриз*) Чи ачух тир аятар кIелайла Чахъ галаз гуьруьшмиш хьунихъ умуд тийизвайбуру (*Ахиратдихъ инанмиш туширбуру*) лугьузва: «Идалай гъейри (маса) Къуръан гъваш, я (тушни) ам дегишара!» Лагь: «Заз ам, зи жуван патай дегишардай ихтияр авач. Зун табий я анжах заз ракъурзавай вагьй\*-диз, ва гьакъикъатда заз кичIезва, эгер за зи Раббидиз асивал авуртIа -ЧIехи йикъан азабдикай».
16. Лагь: «Эгер Аллагьдиз кIан хьанайтIа, за ам квез кIелдачир, ва Ада квез адакай марифат (*чирвал*) гудачир. Ва адалай виликни (*Къуръан авуддалди*) зун (са) уьмуьр кьван (вахтунда) куь арада хьана. Бес куь акьулди кьатIузвачни?!
17. Бес вуж я мадни зулумкарди вичи Аллагьдикай (*Адан гьакъиндай*) тапарар къундармишайдалай ва я Адан аятар таб яз кьунвайдалай?! Гьакъикъатда, (*ахьтин*) тахсиркарриз агалкьунар (гьич) жедач!
18. Ва абуру Аллагьдилай гъейри ибадатзава чпиз я зарар я менфят гуз тежедайдаз, ва лугьузва: «Абур - чи шафатчияр (тереф хуьз экъечIдайбур) я Аллагьдин вилик». Лагь: «Куьне Аллагьдиз Адаз цаварал ва чилел чин тийизвай кар хабарзавани (*чирзавани*)?!» Пак я Ам ва вине я Ам - абуру (Адаз) гъизвай ширкдикай! -
19. Ва инсанар (*эвелдай*) са уьммет (*са Ислам диндал алай жемят*) тир ва абур (*ахпа*) чара хьана (*къакъатна*). Ва эгер виликдай ганвай ви Раббидин патай Келима (*Гаф*) авачиртIа (*инсанриз муьгьлет ганвай ва гьахъ- гьисаб Къияматдин Юкъуз ийида лагьай*), абурун арада дуван атIудай абур чара хьанвай крара (*гунагькарриз азаб* *гана ва гьахъдал алайбур къутармишна*). -
20. Ва абуру (*терсвалзавй кафирри*) лугьузва: «АвуднайтIа адаз вичин Раббидин патай са аламат (*ишара, делил*)! Лагь: «Гъайб\*-дин крар анжах Аллагьдиз талукь я, ва гуьзлемиша куьне зунни квехъ галаз гуьзлемишзавайбурукай я!»
21. Ва Чна инсанрив (*мушрикрив*), абурув зарал (*бедбахтвилер*) агакьайдалай гуьгъуьниз, регьимдин (*няметрин*) дад акваз турла,- ингье абуруз Чи аламатрин (*делилрин, аятрин*) гьакъиндай «чинебан чIуру къастар»(*пис* *амалдарвилер* пайда) жезва. Лагь: «Аллагь амалдарвилиз лапни йигин (*зарблу*) я!» Гьакъикъатда, Чи векилри (*малаикри*) куьне ийизвай чинебан чIуру къастар (*фендигарвилер*) кхьизва.
22. (*Анжах*) Ам я - куьн кьураматдални, гьуьлелайни фидайвал ийизвайди. Та куьн гимийра авайла.. ва абур (*гимияр* *гьуьлелай*) абур (*ксар*) аваз хуш гаралди (йигиндиз) физваз ва абуру адал шадвал ийизвайла; ингье абурал (*гимийрал*) къати тIурфан къвезва, ва абурал (*ксарал*) гьар (са) чкадай лепеяр къвезва ва абуруз (якъиндиз) чир жезва чеб (*гьалак хьуни*, *ажалди*) «элкъвена кьунвайди», - (а чIавуз) абуру (*чпин гъуцар гадарна,* *тек са*) Аллагьдиз (ялвариз, *дуьа ийиз*) эверзава, чпин дин халисдиз Адаз талукьарна: «Эгер Вуна чун идакай къутармишайтIа, чун дугъриданни шукурлубурукай жеда!»
23. Ва Ада абур къутармиш авурла, - ингье абуру чилел чIурувал (зулум*, яни ширк*) ийизва са гьахъни авачиз. Эй инсанар, куь (*ийизвай*) чIурувал(зулум, *ширк авун*) анжах квез чпиз акси я, - (*вични*) дуьньядин уьмуьрдин «вахтуналди ишлемишдай шей(*кар*)» яз, ахпа куь элкъвена хтун Чи патав я ва Чна квез куьне авур (вири) амалрикай хабар гуда.
24. И дуьньядин уьмуьрдин мисал (*фад акъатна куьтягь хьунин карда*) ухшар я циз (*марф яз*) Чна цавай авуднавай; ва (*гьасятда*) адак какахьзава (*ва экъечIзава*) чилин набататар (вични) инсанри ва малари незвайдакай. Та, чили вичин безетмишвал къачурла ва гуьрчег хьайила, ва адан агьалийри чеб адал (*бегьер кIватI хъувуна адакай менфят къачунал*) къудратлу яз фикирайла, адав Чи (*Чна кьадар-кьисметнавай кар ам вири телеф авунин*) эмир агакьзава йифиз ва я юкъуз ва Чна ам (*михьиз*) гвенвайди хьиз ийизва, гуя накь ам (*а чка,* къацар аваз) кардик квачир. Гьа икI - Чна баян гана ачухарзава (Чи) аламатар (делилар) фикирзавай ксар патал!
25. Ва Аллагьди «Саламатвилин Мескендиз» (*яни Женнетдиз*) эверзава, ва Вичиз кIан хьайиди Ада «Дуьз рекьел» (*Исламдал*) гъизва!
26. Чпи, хъсан крар авурбуруз (*иман ва диндар амал*) Лап Хъсанди (*Женнет*) ва «артухвални» (*Аллагьдиз килигдай мумкинвал*) жеда. Ва кIевдач абурун чинар я «(дертлувилин, къурхувилин) чIулаввили», я агъузвилин эсерри. Абур - Женнетдин сагьибар (*эгьлияр*) я, абур ана даим яз амукьда.
27. Ва чпи, пис крар къазанмиш авурбур, пис кардин эвез - гьам хьтин (*барабар*) жаза жеда, ва абур «агъузвилин (*алчахвилин*) гьалди» кIевда; жедач абуруз (чеб) Аллагьдикай (*Адан азабдикай*) хуьдайдини, на лугьуди абурун чинар лап мичIи тир йифен кIусаралди кIевнава! Абур - ЦIун сагьибар (*эгьлияр*) я, абур ана даим яз амукьда.
28. Ва (рикIел гъваш абурун) а югъ Чна абур вири кIватIдай, ахпа Чна (чпи) ширк авурбуруз лугьуда: «(Акъваза) алай чкадал, куьнни куь шерикар», ва Чна абурун араяр (михьиз) чара ийида (*мушрикар ва абурун гъуцар сад- садавай лап къакъудда*), ва абурун шерикри лугьуда: «Куьне чаз ибадат авурди туш,
29. Ва бес я Аллагь - Шагьид яз чини куь арада, гьакъикъатда чун куь ибадатдикай (михьиз) гъафилвиле авай (*яни* *чаз* *гьич чизвай тушир*)».
30. Гьанал гьар са чанди вичи виликдай авурди синемишда (*ахтармишда ва якъиндиз чир жеда*). Ва абур Аллагьдин - чпин Гьакъикъи (*Гьахъ тир*) Архадин патав элкъуьрна хкида, ва квахьда (*къакъатда*) абурувай чпи къундармиш авурди (*абурун тапаррин гъуцар*).
31. Лагь: «Ни гузва квез ризкъи цавай ва чиляй? Я тахьайтIа Нин ихтиярда ава (квез ганвай) ван хьунин ва акунрин гьиссер? Ва Ни чан алайди чансуздай акъудзава ва чансузди чан алайдай акъудзава? Ва Ни «кар» (*вири* *алемар*) идара ийизва?» Бес абуру лугьуда: «Аллагьди». Ва вуна лагь: «Бес куьне кичIевалзавачни (Адакай, *Адан эмирар кьилиз акъудиз ва Ам ширкдикай пак ийиз*)?!»
32. Гьа ихьтинди я Аллагь - куь Гьакъикъи (*Гьакь*) Рабби! Бес гьакьдилай (*гьакъикъатдилай*) кьулухъ вуч ава кьван, са ягъалмишвилелай гъейри? Бес гьиниз куьн элкъуьрзава (*Адаз ибадат авуникай*)?!
33. Гьа икI - фасикьвал авурбурун гьакъиндай ви Раббидин Келима, абуру инанмишвал тийидайди, тестикь хьана!
34. Лагь: «Куь шерикрин арада сифтедай халкь ийидайди (*авачирди арадал гъидайди*), ахпа ам цIийиз арадал хкидайди авани?» Лагь: «Аллагьди сифтедай халкьни ийизва, ахпа ам мад сефер (*цIийиз*) арадални хкизва. Бес гьинихъ куьн элкъуьрзава (*гьакьдикай*)?!»
35. Лагь: «Куь шерикрин арада вичивай Гьахъдихъ рехъ къалуриз (*Гьакьдал гъиз*) жедайди авани?» Лагь: «Аллагьди гъизва Гьахъдал (*Гьакьдин рекьел*). Бес табий хьуниз вуж гзаф лайихлу я: Гьакьдинрекьел гъизвайди, я тахьайтIа,- вич дуьз рекьел тагъайтIа, вичивай дуьз рехъ жагъуриз (*дуьз рекьел къвез*) тежедайди? Бес вуч хьанва квехъ, куьне гьикI дуван ийизва (*къарар акъудзава*)?!
36. Ва абурун (*мушрикрин*) чIехи пай (*чпин бутар гъуцар яз кьунин карда ва абуру чеб Аллагьдиз мукьва ийизва лугьунин карда*) анжах гиманриз (*буш хиялриз*) табий я. Гьакъикъатда гимандивай гьакь (*гьакъикъат*) эвез ийиз (*адан чкадал акъвазиз*) гьич жедач. Гьакъикъатда, Аллагьдиз абуру ийизвай крар (*вири*) чизва!
37. Ва и Къуръан (гьич садавайни) къундармишиз хьун гьич мумкин туш са Аллагьдин патай хьунилай гъейри, амма (ам) адалай вилик хьайибур (*Пайгъамбарриз атай* *Ктабар*) тестикьариз, ва Ктабдиз (*Аллагьди* *Пайгъамбардин уьмметдиз ракъурнавай шариатди*з) баян гун яз, виче са шакни авачиз (ам) алемрин Раббидин патай я!
38. Я тахьайтIа абуру лугьузвани: «Ам ада (*Пайгъамбарди*) къундармишнавайди я». Лагь: «Бес гъваш (куьне са) сура\* кьванни ам хьтин (*адаз ухшар авай*), ва эвера Аллагьдилай гъейри квевай алакьдай кьванбуруз (*виридаз, квез куьмекдиз*) эгер куьн гьахълубур ятIа!»
39. Туш! Абуру (*тадиз*) таб яз кьунва чпивай вич чирвилелди элкъуьрна кьаз тахьайди (*яни Къуръан*), ва абурув адан «баян (*гузвай мана*)» (*ва я* ана къалурнавай крар кьилиз акъатун) гьеле агакьнавач . Гьа икI - абурулай вилик хьайибуруни таб яз кьунай. Ва килиг (вун) зулумкаррин эхир гьихьтинди хьанатIа!
40. Ва ава абурун (*ви халкьдин*) арада адахъ инанмишвалдайбур ва ава абурун арада адахъ инанмишвал тийидайбурни. - Ви Раббидиз «чIурувилер» ийизвайбур лап хъсан чизва.-
41. Ва эгер абуру вун тапаррай кьуртIа, лагь: «Заз - зи амал (ва дин) ава, квез - куь амал. Куьн за ийизвай амалдикай яргъа (*алакъасуз*) я, ва зун яргъа (*алакъасуз*) я куьне ийизвай амалдикай».
42. Ва ава абурун арада вахъ (*ви гафарихъ, аятрихъ*) яб акалзавайбурни (*амма абур дуьз рекьиз къвезвач*). Бес вавай бишибуруз ван къведайвал ийиз жедани мегер, вични эгер абурун акьулди кьатIун тийиз хьайитIа?!
43. Ва ава абурун арада ваз килигзавайбурни. Бес вавай буьркьуьбур дуьз рекьел гъиз жедани мегер, вични абуруз «басаратвал» (*къанажагъвал, кьатIун, фагьум, рикIиз акун*) авачиз хьайитIа?!
44. Гьакъикъатда, Аллагьди инсанриз гьич зулум ийизвач, амма инсанри чпи-чпиз зулум ийизва.
45. Ва Ада абур кIватI хъийидай юкъуз,- на лугьуди абур (*дуьньядин уьмуьрда*) йикъакай са тIимил вахтунда амукьна,- абуруз чпиз чеб чир хъжеда. Гьакъикъатда, Аллагьдихъ галаз гуьруьшмиш хьун таб яз кьурбуруз ва дуьз рекье тахьайбуруз (еке) зиянвал хьана.
46. Ва эгер Чна ваз, Чна абуруз хиве кьунвайдан бязиди (*абуруз азаб гун*) къалурайтIани, ва я Чна ви чанкъахчуртIани (вав вафат агакьарайтIани)- Чи патав я абурун элкъвена хтун. Ахпани, Аллагь Шагьид я абуру ийизвай крарал.
47. Ва гьар са уьмметдихъ Расул хьана. Ва (*Къияматдин Юкъуз*) чпин Расул атайла абурун арада (*яни гьар са уьмметдин ва адан Расулдин арада Аллагьди*) адалатлувилелди дуван ийида ва абуруз зулум ийидач.
48. Ва абуру (*мушрикри*) лугьузва: «Мус жеда а хиве кьунвай кар (*Къияматдин Югъ*), эгер куьн гьахълубур ятIа?»
49. Лагь: «Зи гъиле (*ихтиярда*) авач зун жув патални я зарар, я хийир. Гьар са уьмметдихъ тайинарнавай вахт (ажал) ава. Абурун вахт (*ажал*) атайла, абуру (адакай) са тIимил вахт кьванни геж ийидач (*муьгьлет хгудач* *абуруз*), ва абурувай (ам) вилик ийизни жедач».
50. Лагь: «Квез гьикI аквазва (*куь фикир вуч я*) - эгер куь патав Адан азаб йифен вахтунда ва я юкъуз (*бейхабардиз*) атайтIа, квек я тади кутазвайди тахсиркарри (гунагькарри) адалди?!»
51. Ахпани, ам (атана) алукьайла куьне инанмишвалзавани адахъ?! Гила (*ийизвани*), дугъриданни куьне (виликдай) адак тади кутунвай тир (таб яз кьуна)?!
52. Ахпа, (*ширк авуна чпин чанриз*) зулум авурбуруз лугьуда: «Дадмиша (куьне) даиман азаб, бес квез эвез хъийизвайди анжах куьне къазанмиш авурдаз килигна тушни?»
53. Ва абуру вавай хабарар кьазва: «Ам (*Ахиратда азаб*) гьахъ (кар) яни?» Лагь: «Эхь, зи Раббидал кьин хьуй, гьакъикъатда ам гьахъ (кар) я, ва квевай (Ам, *винел пад къачуна* *гьич*) ажиз ийиз жедач (*хкечIиз жедач Адан жазадикай*)!»
54. Ва эгер зулум авур гьар са чандихъ чилел алайди (*девлетар*) вири аваз хьанайтIани, ада вич азабдикай азад авун (*къутармишун*) патал ам (вири) гудай. Ва чуьнуьхарда (абуру) гьайифвилер (еке пашманвал) чпиз азаб акурла. Ва абурун арада адалатлувилелди дуван ийида, ва абуруз зулум ийидач.
55. Эхь! Гьакъикъатда Аллагьдиз талукь я цавара (вуч аватIани) ва чилел вуч алатIани. Эхь! Гьакъикъатда Аллагьдин «ганвай гаф» (*хиве кьур кар*) гьахъ я, амма абурун чIехи паюниз (*а кар*) чизвач.
56. Ада чанни гъизва ва (Ада) чан къахчунни ийизва ва Адан патав куьн (элкъуьрна) хкинни ийида.
57. Эй, инсанар! Дугъриданни атанва квез куь Раббидин патай (*Къуръан- ам я:*) «несигьат», ва хурара авайдаз (*рикIера авай азаррикай ширк ва ягъалмишвилерикай*) сагърун (дава, *дарман*), ва муъминар патал (дуьз рекьин) регьбервал ва регьим !
58. Лагь: «Аллагьдин (патай тир) мергьямат (*хъсанвал, нямет*) ва регьим я,- гьадал къуй абуру шадвал авурай. Ам - абуру кIватIзавайдалай (*мал-девлетдилай* лапни) хийирлу я.
59. Лагь: «Квез гьикI аквазва (*хабар це заз* *куь фикир вуч я*) Аллагьди квез авуднавай рузидин (*паяр, няметрин*) гьакъиндай,- куьне адакай са вуч ятIани (квез) гьарам яз ва (са вуч ятIани адакай) гьалал яз авунва? Лагь: «Ам Аллагьди квез ихтияр ганвани (*акI ийиз*), я тахьайтIа куьне Аллагьдал (тапарар) къундармишзавани?»
60. Ва чпи Аллагьдал тапарар къундармишзавайбурун (*буьгьтенар вегьизвайбурун*) фикир вуч я Къияматдин Юкъуз (*аквада абуруз Аллагьди чпиз вуч ийидатIа*) !? Гьакъикъатда Аллагь инсанар патал «чIехи регьимдин» (е*ке жумартвилин*) Сагьиб я (*Ада абуруз гзаф няметар, паяр гузва ва Ада тади ийизвач жаза гуз Вичикай тапарар къундармишайбуруз*),- амма абурун чIехи паюни шукур гъизвач.
61. Ва гьи карда (гьалда) вун хьайитIани, ва вуч вуна Къуръандай кIелиз хьайитIани, ва вуч амал (*кар*) куьне ийиз хьайитIани - Чун квел Шагьидар я куьне ам «гъиле кьуна ийизвайлани» (*куьн а кардиз гьуьчIнавайлани*). Ва ви Раббидикай я чилел я цава са зерре кьван заланвал авай гьич са затIни чуьнуьх жедач (*Адан чирвилерикай* *хкатдач*) ва я гьадалайни гъвечIиди ва я чIехиди, - (ам вири) ачух Ктабда ава.
62. Эхь! Гьакъикъатда Аллагьдин «валийриз» («*мукьва тир ксар*», *терефдарар*) - жедач абуруз кичIевал ва абур пашманни жедач,
63. (Абур я)- инанмишвал авурбур ва Аллагьдикай кичIевал авурбур (*Адан эмирар кьилиз акъудиз ва къадагъарикай яргъа жез*), -
64. Абуруз жеда шадвилер и дуьньядин уьмуьрдани ва Ахиратдани. Авач табдил (дегишрун) Аллагьдин Келимайриз (*Ада* *гайи гаф чIурдач ва дегишардач*). Гьам я - чIехи агалкьун!
65. Ва къуй вун абурун гафари пашман тавурай. Гъакъикъатда гьайбатлувал (къуватлувал) вири - Аллагьдиз талукь я. Ам - Ван Къведайди, Вири Чидайди я!
66. Эхь! Гьакъикъатда Аллагьдинбур я (*Адаз талукь я*) цавара вуж аватIани ва чилел вуж алатIани. Ва куьз табий я чпи Аллагьдилай гъейри шерикриз (ялвариз)эверзавайбур (*ибадатзавайбур*) ?Абур табий я анжах гиманриз ва абуру анжах «гьакIан фикирар» къундармишзава.
67. Ам я - квез авунвайди йиф куьн ана секин хьун патал, ва югъ (*виче квез*) аквадайди яз. Гьакъикъатда, абура (*а крара*) яб (*фикир*) гудай ксариз аламатар (делилар) ава!
68. (Абуру, *мушрикри*) лагьана: «Аллагьди Вичиз велед (*аял*) къачуна». Пак (михьи) я Ам! Ам я Девлетлуди, цавара вуч аватIани ва чилел вуч алатIани Аданди я (*Адаз талукь я*). Авач квез адан (*куь гафарин*) гьакъиндай са делилни! Бес куьне Аллагьдикай квез тийижирди лугьузвани?!
69. Лагь: «Гьакъикъатда чпи Аллагьдикай тапарар туькIуьрзавайбуруз - агалкьунар (гьич) жедач!»
70. (Абурун кар) - «няметар (менфятар) ишлемишун я» са тIимил и дуьньяда, ахпа Чи патав я абурун элкъвена хтун, (*а чIавуз*) ахпа Чна абурув, абуру кафирвал авуниз килигна, кIеви азаб дадмишиз тада.
71. Ва кIела (вуна) абуруз Нугьан хабар (*кьиса*) ада вичин халкьдиз лагьай чIавуз: «Эй, зи халкь! Эгер квез зи кар ва за куь рикIел Аллагьдин аламатар (делилар) гъун залан ятIа, бес са Аллагьдал за таваккул\*ийизва, ва «сад авуна къетI ая» куьне куь кар куь шерикрихъни галаз санал, ахпани къуй куь кар (*зи гьакъиндай*) ачух (*малум*) туширди яз тахьуй квез (*яни ачухдаказ, ашкарадаказ ая*), ахпа ая зи дуван ва заз (куьне гьич) муьгьлетни хгумир!
72. Ва эгер куьн кьулухъ элкъвейтIа (*за квез эверзавай диндикай*),- бес за квевай гьакъи (*эвез*) тIалабначир; зи гьакъи (*эвез*, *саваб*) анжах Аллагьдив гва, ва заз зун мусурманрикай (*Адаз муьтIуьгъбурукай*) хьун эмирнава!»
73. Ва абуру ам таб яз кьуна, ва Чна ам ва адахъ галайбур гимидаваз къутармишна ва Чна абурукай «садбур алатайла абурун чкадал акъвазайбур» (*чилел абурун* *чка кьурбур*) авуна, ва Чна Чи аламатар (делилар) таб яз кьурбур батмишарна. Бес килиг (вун), чпиз игьтиятлувал авунин хабар атайбурун (чпини ам таб яз кьурбурун) эхир гьихьтинди хьанатIа!
74. Ахпа, Чна ракъурна адалай гуьгъуьниз Расулар чпин халкьарин патав,- ва абур абурун патав ачух делилар (*аламатар*) гваз атана,- амма хьи абур инанмишвалдайбур (гьич) хьанач абуру виликдайни таб яз кьурдахъ. Гьа икI - Чна «сергьятар чIурзавайбурун» (*зулумзавайбурун*) рикIерал муьгьуьр эцигзава!
75. Ахпа Чна абурулай кьулухъ Мусани Гьарун Чи аламатар (делилар) гваз фиръавандин ва адан (жемятда) чIехи (*яни вилик -кьилик квай*) ксарин патав ракъурна, - амма хьи абуру (*Гьакь кьабулуникай*) такабурлувал авуна, бес абур тахсиркар (гунагькар) халкь тир!
76. Ва абуруз Чи патай гьахъ атайла, абуру лагьана: «Гьакъикъатда им (*Мусади гваз атанвайди*) - ачух суьгьуьр я!»
77. Мусади лагьана: «Куьне (а гафар) лугьузвани гьакьдиз квез ам атайла (*квев агакьайла*)? Бес им суьгьуьр яни кьван?! Ва суьгьуьрчийриз гьич агалкьунар жедач!»
78. Абуру лагьана: «Вун чи патав, чаз чи бубаяр алаз жагъай кардилай чун элкъуьриз, ва квез кьведаз чилел чIехивал жедайвал (ийиз) атанвайди яни? Ва туш чун инанмишбур квехъ (кьведахъ)!»
79. Ва Фиръаванди лагьана: «Гъваш (куьне) зи кьилив гьар са «кар чидай» суьгьуьрчи!»
80. Ва суьгьуьрчияр атайла, Мусади абуруз лагьана: «Вегь (*чилел*) куьне вегьезвайди (*куь гъилевай шейэр*)».
81. Ва абуру гадарайла, Мусади лагьана: «Куьне авунвайди (*къалурайди*) суьгьуьр я, гьакъикъатда Аллагьди ам чIурда. Гьакъикъатда Аллагьди чIурувилерзавайбурун амал дуьзди ийидач (*рехъ гудач*).
82. Ва Аллагьди гьакь тестикьарда Вичин Келимайралди, гунагькарриз (тахсиркарриз) такIан ятIани (*а кар*)».
83. Ва Мусадихъ инанмишвал авурди адан халкьдикай анжах са (тIимил) несил я, кичI аваз фиръавандикай ва чпин чIехибурукай (ада) чпиз синагъ ийиз (*азабар гуз*). Ва гьакъикъатда фиръаван (вич) вине кьадайди (такабурлуди) тир чилел, ва гьакъикъатда ам исраф\*- авурбурукай тир (*сергьятар чIурайбурукай, кьадардилай элячIайбурукай*)*.*
84. Ва Мусади лагьана: «Эй, зи халкь! Эгер куьне Аллагьдихъ инанмишвал авунватIа бес Гьадал (куьне) таваккул\* ая эгер куьн мусурманар (*яни* Адаз муьтIуьгъбур) ятIа!»
85. Ва абуру лагьана: «Чна (са) Аллагьдал таваккул\*-нава. Чи Рабби, ийимир Вуна чакай синемишун яз зулумкар (*кафир*) ксариз (*абуруз чал гъалибвал гумир, абуру чеб гьахъ тирвиляй гъалиб хьана лугьуз фикирда*).
86. Ва къутармиша Вуна чун Ви Регьимдалди кафир ксарикай!»
87. Ва Чна «вагьй\*- авуна инандирмишна Мусадиз ва адан стхадиз: «(Яшамиш жез) гьазура куьне (кьведани) куь халкьдиз Мисрда (*Египетда, маса*) кIвалер ва ая куь кIвалер Кьибледихъ (ачух ибадатханаяр), ва капI кьиле твах куьне(*вичин вахтара*). Ва шад хабар це муъминриз».
88. Ва Мусади лагьана: «Чи Рабби! Гьакъикъада Вуна фиръавандиз ва адан (халкьдин) чIехи ксариз и дуьньядин уьмуьрда безегар (безетмишдай затIар) ва мал-девлетар ганва, чи Рабби, абуру (ишлемишзава ам) Ви рекьикай ягъалмишрун (*рекьелай алудун*) патал. Чи Рабби, (Вуна) абурун мал-девлетар терг ая ва абурун рикIера жафавал (*четинвал, дарвал*) тур, та абуруз азиятлу азаб (акурла абуру) инанмишвалдайвал».
89. Ада (*Аллагьди*) лагьана: «Дугъриданни куь (кьведанни) дуьадиз (тIалабунриз) жаваб ганва (*куь* *дуьа кьабул хьанва*), бес «дуьз рехъ мягькемдиз кьиле твах» куьне(кьведани), ва гьич табий жемир куьн (кьведни) чирвал авачирбурун рекьиз».
90. Ва Чна Исраилан рухваяр гьуьлуьн а патаз акъудна ва абурун гуьгъуьнаваз (*гелеваз*) фиръаван ва адан кьушунар фена зулум ва душманвал авун яз. Та адав (*фиръавандив*) батмиш хьун (*атана*) агакьайла ада лагьана: «За инанмишвалнава,- бес авачирди (маса) Гъуц Вичихъ Исраилан рухвайри инанмишвал авунвайдалай гъейри, ва зун мусурманрикай (*Адаз муьтIуьгъбурукай*) я!»
91. (*Аллагьди лагьана*): «Гила яни?! Бес виликдай вуна асивал авунай ва вун чIурувилер ийизвайбурукай тир.
92. Ва къе Чна ви беден къутармишда валай гуьгъуьна авайбуруз вун аламат (*ишара, ибрет*) хьун патал». Ва гьакъикъатда гзафбур инсанрикай Чи аламатрикай (делилрикай) гъафилвиле ава!
93. Ва дугъриданни Чна Исраилан рухваяр яшамиш жез ацукьарна «керчеквилин яшамиш жез ацукьдай чкада» (*гуьзел уьлкведа*) ва Чна абуруз «хуш тирбурукай» (няметрикай) паяр гана. Ва абурун арада чаравилер хьанач та абурув (*Ктабда Мугьаммад - пайгъамбар тирди*) чирвал агакьдалди. Гьакъикъатда, ви Раббиди Къияматдин Юкъуз абурун арада дуван ийида (абур) чара хьайи крара!
94. Ва эгер вун шаклувиле аватIа (*им Пайгъамбардиз лугьузва адан халкьдиз Меккадавай мушрикриз ван атун* *патал*) Чна ваз авуднавайдан патахъай, бес хабар яхъ (вуна) Ктаб кIелзавайбурувай валай вилик. Гьакъикъатда, ваз ви Раббидин патай гьахъ атанва ва гьич жемир вун шаклувалзавайбурукай!
95. Ва (*гьакIни*) гьич жемир вун чпи Аллагьдин аламатар (делилар) таб яз кьурбурукай, (*тахьайтIа*) - вун (еке) зиянвал хьайибурукай жеда.
96. Гьакъикъатда, чпел (*чпин гьакъиндай*) ви Раббидин Келима тестикь хьанвайбуру инанмишвалдач,
97. Гьатта абуруз гьар са аламат (*делил,несигьат*) атайтIани, та абуруз азиятлу азаб аквадалди (*ва азаб акурла абуру инанмишвал авуртIани адакай абуруз менфят жедач*)!
98. Ва бес са хуьр кьван хьанани (вичин агьалийри чпел азаб къвезваз акурла) инанмишвал авур ва абуруз чпин имандикай хийир (*менфят*) хьайи, са Йу́нусан халкьдилай гъейри?! Абуру инанмишвал авурла Чна абурулай беябурчивилин (*агъузвилин*) азаб алудна дуьньядин уьмуьрда ва Чна абуруз няметар ишлемишдай мумкинвал (*муьгьлет*) хгана (са) чIавал кьван.
99. Ва эгер ви Раббидиз кIан хьанайтIа, чилел алай кьванбуру (михьиз) вирибуру инанмишвал ийидай. Я тахьайтIа вуна мажбурзавани инсанар та абур муъминар хьун патал?!
100. Ва жедач са чандивайни инанмишвализ Аллагьдин изин авачиз. Ва Ада азаб (*ва я* «мурдарвал», *ва я* куфр, ягъалмишвал) тайинарзава чпи (*фагьумиз*) акьулдивди кьатIун тийизвайбуруз (*делилар*)!
101. Лагь: «Килиг (куьн) вуч аватIа цавара ва чилел (*анра авай ажеб крар, лишанар, аламатар*- абуру вирида имандихъ рехъ къалузава)!». - Ва аламатрикай (делилрикай) ва «игьтиятлувал авунин хабар гузвайбурукай» (*Расулрикай*) инанмишвал тийизвай ксариз менфят жедач! -
102. Бес абуру чпелай вилик хьайибурун йикъариз ухшар тирди (*яни азабдин югъ*) атунилай гъейри маса кар гуьзлемишзавани?! Лагь: «Гуьзлемиша, зунни квехъ галаз гуьзлемишзавайбурукай я!»
103. Ахпа, Чна Чи Расулар ва инанмишвал авурбур къутармишзава. Гьа икI - Чна Чал къачунвай буржи яз,- Чна муъминар къутармишзава.
104. Лагь: «Эй, инсанар! Эгер куьн зи диндин патахъай шаклувиле аватIа, бес за куьне ибадатзавайбуруз Аллагьдилай гъейри ибадатзавач эхир, амма за ибадатзава Аллагьдиз - Вичи куь чанар къахчузвай, ва заз зун муъминрикай хьун эмирнава!»
105. Ва (заз эмирнава); це (*талукьара* михьиз) жуван чин диндиз гьаниф\*-ди яз (*вири чIуру динар туна, дуьз диндихъ Аллагьдин садвилихъ ян гана*) ва гьич жемир вун мушрикрикай!
106. Ва (тIалабунариз, *ялвариз*) эвермир вуна - Аллагьдилай гъейри - вичивай ваз я менфят я зарар гуз тежедайдаз. Эгер вуна (акI) авуртIа, - гьакъикъатда вун а чIавуз зулумкаррикай жеда.
107. Ва эгер вав Аллагьди зарар (*бала́, мусибат*) хкIурайтIа (*агакьарайтIа*),- бес, жедач ам алуддайди са Адалай гъейри. Ва эгер Адаз кIан хьайитIа ваз хъсанвал ийиз, - Адан хийир (*регьим*) элкъуьр хъийидайди (*акъвазардайди*) авач! Ада Вичин лукIарикай ам агакьарзава Вичиз кIанидав. Ва Ам - Багъишламишдайди, Регьимлуди я!
108. Лагь: «Эй, инсанар! Гьакъикъатда, квез куь Раббидин патай гьахъ атанва. Ва вуж дуьз рекьел атайтIа, ам дуьз рекьел анжах вич патал къвезва, ва вуж (гьакьдикай) ягъалмишвиле хьайитIа,- ам ягъалмиш жезва анжах вичиз аксина. Ва туш зун квел (вичел куьн имандал гъун) тапшурмишнавайди (*зал алайди анжах дин агакьарун я*)».
109. Ва табий хьухь(вун) ваз ракъурзавай вагьйдиз\* ва сабур ая та Аллагьди дуван ийидалди. Бес Ам - дуван ийидайбурун Виридалайни Хъсанди я эхир!»