**Сура: «аль-Ма́идагь»**

**5 - Сура: «Дуьзмишай суфра»**

Мергьяметлу, Регьимлу Аллагьдин тIварцIелди!

1. Эй, инанмишвал авунвайбур! Куьне (ганвай) икьрарар тамамвилелди кьилиз акъуда. Гьалал авунва квез мал-къара (*тир*) гьайванар, анжах квез «кIелзавайди» квачиз (*гиликьайди, вакIан як…*), (ва) куьне язавай гъуьрчедилайни гъейри куьн «игьрам»\*- да (*игьра́м-гьажда алукIзавай лацу кьве пек я*) аваз, ва якуьн«гьарам»(къадагъа алай) чилел алаз (*Меккадани Мединада къадагъа алай -«гьарам»-лугьудай- чкаяр ава, ана гьич ихтияр авач гъуьрч ийидай, тарар ва векьер атIудай, чилелай масадан кьвахьнавай шеъ къахчудай…*)*.* Гьакъикъатда, Аллагьди Вичиз кIандай кар къетI ийизва (*эмирзава*).
2. Эй, инанмишвал авунвайбур! ЧIурмир куьне Аллагьдин (къадагъа авунвай)«диндин лишанар (чкаяр, вахтар, затIар)»: я «къадагъа алай» варз, я къурбанддин гьайванар, я «гарданлухралди къурбанддиз лишанламишнавай» гьайванар (ва гьакIниабурун сагьибар), я чеб «Къадагъа алай КIвализ» (*Кябедал*) чалишмиш жезвайбур чпин Раббидин патай регьимар ва разивал тIалабиз,- патахъай. Ва куьн «игьрам»-дин гьалдай экъечIайла (*эвела авай ихтиярар авай гьалдиз хтайла*), - куьне гъуьрч ая (*эвела* *хьиз*). Ва къуй (квез а) ксар гзаф такIан хьунин (*абурун ажугъ хьунин*) карди абуру квез «Масжиду-уль-Гьара́мдиз» (*Къадагъа алай МискIиндиз*, *яни* *Кябедал*) физ манийвал авуна лугьуз, - квев зулум ийиз (*диндин сергьятар чIур ийиз*) гьич тун тавурай! Ва куьмек це куьне сада-садаз хъсан крар ва (Аллагьдикай) кичIевал авунин карда, ва куьмек гумир куьне сада-садаз гунагьар ва мидявал (з*улум, диндин сергьятар чIур*) авунин карда! Ва кичIе хьухь квез Аллагьдикай, гьакъикъатда Аллагь кIеви (*къати*) жаза гудайди я!
3. Гьарамнава квез: лешер (*гиликьайди*), иви (*тукIурла экъичзавай*), вакIан як, Аллагьдилай гъейри масадан тIварцIел тукIунвайди, бамиш хьайиди, гатана (*яна*) кьейиди, аватайди (*виняй аватна кьейиди*), крчаривди яна кьейиди, вагьши гьайванди кукIварайди куьн тукIваз ахгакьайбур квачиз, ва бутриз тукIунвайдини, ва куьне хьелерал фал вегьинни (*гьарамнава*). Ам (*вири*) - фасикьвал (*Аллагьдиз муьтIуьгъвиляй экъечIун, асивалун*) я. Къе куь диндикай кафирвал авурбурун умуд атIана, квез абурукай кичIе жемир, Закай кичIе хьухь. Къе За квез куь Дин (*Ислам*) бегьемарна, ва За квез Зи нямет тамамарна, ва квез Ислам дин хьуниз За разивал ганва. Ва вуж мажбур хьайитIа каша гьатна (*гьарам шейэр нез,* вичини) гунагьдихъ ян тагуз, гьакъикъатда Аллагь - Багъишламишдайди, Регьимлуди я!
4. Абуру вавай, вуч чпиз (*тIуьнрикай*) гьалал ятIа, хабар кьазва. Лагь: «Квез гьалалнава хуш тирбур (*хъсанди* *тIуьнрикай*). Ва (гьакIни, квез кьурди) куьне гъуьрч ийиз чирнавай «йиртижи гьайванри» (*кIирер ва я къармахар авай вагьши къушарикай ва гьайванрикай*) - вични куьн «кицIер (*ва масадбурни*) вердишарзавайбур» яз, квез Аллагьди чирнавайдакай абуруз чириз. Бес неъ (куьне) абуру кьурдакай куьн патал, ва Аллагьдин тIвар яхъ адал (*абур ракъурдайла*). Ва кичIе хьухь квез Аллагьдикай. Гьакъикъатда, Аллагь гьахъ-гьисаб фад ийидайди я.
5. Къе квез гьалалнава хуш тирбур (*хъсан тIуьнар,няметар*), ва чпиз Ктаб атанвайбурун тIуьнарни (тукIургьайванарни) квез гьалал я, ва куь тIуьнар абуруз гьалал я. Ва (*гьакIни* *квез гьалал я* эвленмиш жез) михьи эдеблу азадбурал муъмин-дишегьлийрикай ва эдеблу михьи азад дишегьлийрал чпиз квелай вилик Ктаб атанвайбурукайни, куьне абуруз чпин гьакъи(*магьар, жигьизар*) гайитIа,- куьнни эдеблу, михьивал хуьзвайбур, явавал тийизвайбур ва ашнаяр къачун тийизвайбур яз. Ва ни иман туна кафирвал авуртIа, адан (хъсан) амал дугъриданни квахьда (*гьаваянди жеда*), ва Ахиратда ам зарар (*зиянвал*) хьайибурукай жеда.
6. Эй, инанмишвал авунвайбур! Куьн капIунал акъваздайла (*квез капI ийиз акъвазиз кIан хьайила*) куьне куь чинар, ва куь гъилер кьуьнтерал кьван (*кьуьнтерни кваз*) чуьхуьх, ва куь кьилерал гъил алтадра, ва кIвачер кIегьебрал кьван чуьхуьх. Ва эгер куьн «жунуб»\*- гьалда (*«еке чиркинвилин гьал»- папахъ галаз жинсвилин алакъаяр хьайила, ва я маса себебдалди къизмишвал хьана мая акъатайла инсан чиркин гьалда жезва ва адакай ферз яз беден чуьхвена кIанда*) аватIа, - куьне михьивал ая (беден чуьхуьх). Ва эгер куьн азарлу ятIа, ва я рекье (*сеферда*) аватIа, ва я квекай сад гьажетханадай хтанатIа (*къециз фена*), ва я куьне дишегьлийрик «кянаватIа» (папахъ галаз жинсвилин алакъаяр авунватIа) (*ва я* дишегьлийрик хкIунватIа\*) ва квез яд жагъаначтIа, - а чIавуз чалишмиш хьухь куьн михьи накьвадал ва(*куь капаралди ягъиз чил*) адакай куь чинрилай ва куь гъилерилай гъил алтада (*\*накьвадал «гъилер-чуьхуьн къачуниз» -* «*тайаммум*»  *лугьуда*). Аллагьдиз квез четинвилер ийиз кIанзавач, амма Адаз кIанзава куьн михьи ийиз ва квез Вичин няметар тамамариз, - белки куьне шукур ийин!
7. Ва рикIел гъваш (*хуьх*) куьне Аллагьдин няметар квез ганвай, ва Адан «мягькемарнавай икьрар» Ада квехъ галаз кутIуннавай куьне«Чаз ван хьана ва чун муьтIуьгъ я» лагьай чIавуз. Ва кичIе хьухь квез Аллагьдикай. Гьакъикъатда Аллагьдиз хурара (*рикIера*) авайди хъсан чизва!
8. Эй, инанмишвал авунвайбур! Куьн Аллагь патал гьахъ мягькемдиз кьиле тухузвайбур хьухь (*Адаз ганвай икьрарар тамамариз*), адалатлувилелди шагьидвалзавайбур яз. Ва къуй квез (са бязи) ксар гзаф такIан хьунин карди (*квез авай а ксарин ажугъди*) куьне адалатлувал тийидайвал ийиз тун тавурай. Адалатлувал ая куьне - а кар (Аллагьдикай) кичIе хьуниз лап мукьва я. Ва кичIе хьухь квез Аллагьдикай. Гьакъикъатда Аллагьдиз куьне ийизвай крарикай (хъсандиз) хабар ава.
9. Аллагьди гаф ганва чпи инанмишвал авуна ва диндар амал авурбуруз - багъишламишун ва чIехи саваб абуруз.
10. Ва чпи кафирвал авурбур ва Чи «аламатар» (делилар*,* ишараяр) таб яз кьурбур - абур «Джагьи́м»\*-дин (*Жегьеннемдин*) «сагьибар» я.
11. Эй, инанмишвал авунвайбур! РикIел гъваш Аллагьдин нямет квез гайи, - са ксари квел чпин гъилер яргъи ийиз (*хкажиз*) къаст авур чIавуз, ва Ада абурун гъилер квелай алудна (*къакъудна*). Ва кичIе хьухь квез Аллагьдикай. Ва къуй Аллагьдал «таваккул»\* (кIеви умуд авурай*, «юкь вегьин», «далу агалдун», «агъун»*) авурай муъминри!
12. Ва дугъриданни, Аллагьди Исраилан рухвайрин «кьинералди мягькемарнавай икьрар» къачуна, ва Чна абурукай цIикьвед «векил» (*регьбер*) тайинарна. Ва Аллагьди лагьана: «Гьакъикъатда, Зун - квехъ гала. Эгер куьне капI кьиле тухвайтIа, закат гайитIа, Зи Расулрихъ инанмишвал авуртIа ва абуруз куьмек гайитIа, ва Аллагьдив «хъсан бурж» бурж вугайтIа (*яни Аллагьдин рекье харж авуртIа*),- За дугъриданни квелай куь пис крар (*гунагьар* михьна) алудда, ва За куьн дугъриданни чпин кIаникай вацIар авахьзавай Женнетра твада (*ракъурда*). Ва ни квекай адалай кьулухъ кафирвал авуртIа, дугъриданни ам дуьз рекьелай алатнава».
13. Ва абуру чпин «кьинералди мягькемарнавай икьрар» чIуруниз килигна Чна абур лянетна, ва абурун рикIер Чна «кIеви» авуна (*абуруз* *иманди эсер ийидач*). Абуру келимаяр чпин чкайрилай алудзава (*мана дегишарзава, чIуру баян гузва*) ва чпиз вич «рикIел гъун» яз ганвайдан(*яни* Тавратдин, еке) пай рикIелай алуднава. Ва ваз «ара датIана» (*гьамиша*) абурун патай хиянатвал (*гайи икьрарар чIурун, гайи гаф кьилиз акъуд тавун*) аквада, са тIимилбур квачиз абурукай. (Гьавиляй) Афивал ая вуна абуруз ва гъил къачу абурулай (*юмшагъвал ая*). Гьакъикъатда Аллагьдиз хъсан крар (*жуваз писвал авурбуруз афивал, багъишламиш*) ийидайбур кIанда!
14. Ва чеб «насра́ни-яр»\* (*Иса пайгъамбардин дин тухузвайбур, яни христианар*) я - лагьайбурувайни Чна абурун «кьинералди мягькемарнавай икьрар» къачуна. Ва абуру, чпиз вич «рикIел гъун» яз ганвайдан (*яни* Инжилдин, еке) пай рикIелай алудна, ва Чна абурун арада къарагъарна (гьамишан тир)адават (*душманвал*) ва (садаз - сад) такIанвал, Къияматдин Йикъалди. Ва (гележегда) -Аллагьди абуруз чпи авур крарикай хабар хгуда!
15. Эй, Ктаб-эгьлияр! Гьакъикъатда, куьне Ктабда авайдакай чуьнуьхарнавай гзаф шейэрин квез баян гуз Чи Расул атанва, ва гзаф крар ада тазва (*гзафдакай ам киснава*). Гьакъикъатда, квез Аллагьдин патай «нур» ва «ачух ктаб» (*Къуръан*) атанва!
16. Аллагьди адалди (*Къуръандалди*) Вичин разивилихъ къекъвезвайбур саламатвилин рекьерал гъизва, ва абур мичIивилерай нурдиз (*экуьниз*) акъудзава Вичин изиндалди, ва абур дуьз рекьиз гъизва.
17. Гьакъикъатда кафирвал авуна чпи «гьакъикъатда, Аллагь - Марйаман хва Маси́гь я» - лагьайбуру. Лагь: «Бес нихъ ава ахьтин алакьунар са шей кьванни ийиз Аллагьдикай хуьз, эгер Адаз Марйаман хва Маси́гь ва адан диде, ва чилел алай кьван вирибур терг ийиз кIан хьайитIа?!» Ва (са) Аллагьдиз талукь я цаварин ва чилин, ва абурун (кьведан) арада авайданни гьакимвал (вири Адан мал-мулк я). Ада (Вичиз) вуч кIан хьайитIани халкьзава. Ва Аллагь гьар са шейинал къудратлу я (*Аллагьдилай вири шейэр алакьда*).
18. Ва чувуд-дин гвайбуруни «насра́ний»\*-ри(*Иса пайгъамбардин дин тухузвайбуру яни христианри*) лагьана: «Чун Аллагьдин рухваяр я ва Адан кIанибурни». Лагь: «Бес вучиз Ада квез азаб гузва куь гунагьриз килигна?!» Туш, куьн - (гьа амай инсанар хьиз) инсанар я Ада халкьнавайбурукай тир! Вичиз кIанидаз Ада багъишламишда ва Вичиз кIанидаз азаб гуда. Ва (са) Аллагьдиз талукь я гьакимвал цаварин ва чилин, ва абурун (кьведан) арада авайданни,- ва Адан патав я (виридан) элкъвена хтун»!
19. Эй, Ктаб-эгьлияр! Гьакъикъатда атанва куь патав Чи Расул (*Мугьаммад* гьахъ гваз, дуьз рехъ) баян гуз квез - Расулар ракъурун акъваз хьайи вахтунилай кьулухъ (*а муддатдилай гуьгъуьниз*), куьне лугьун тийидайвал: «Чи патав атайди туш я шад хабар гудайди, я игьтиятвал патал хабар гудайди!» Дугъриданни атанва куь патав шад хабар гудайди (*инанмишвал авурбуруз*) ва игьтиятвал патал хабар гудайди (*гунагькарриз*)! Ва Аллагь гьар са шейинал къудратлу я!
20. Ингье Мусади вичин халкьдиз лагьана: «Эй, зи халкь! РикIел гъваш (*хуьх*) куьне Аллагьдин нямет квез гайи; куь арада Пайгъамбарар авуна, ва квекай пачагьар авуна ва алемрикай садазни тагайди квез гана.
21. Эй, зи халкь! Гьахь (*гьазурвилер акуна алад*) куьн (Аллагьди берекатлу) «михьи авунвай чилел» вич квез Аллагьди хиве кьунвай (*кьисмет - кьадарнавай*), ва кьулухъ элкъвемир куьн далу гана,- тахьайтIа куьн зиян хьайибур яз хкведа».
22. Абуру лагьана: «Эй, Муса! Гьакъикъатда ана зурба (*чIехи жендекар авай*) ксар ава, ва абур анай экъечIдалди чун аниз гьич гьахьдайди туш, ва эгер абур анай экъечIайтIа, чун аниз гьахьда».
23. (Аллагьдикай) кичIебурукай тир кьве итимди, чпиз (кьведазни) Аллагьди нямет ганвай, лагьана: «Гьахь куьн абурун винел (*аниз*) варарай, ва куьн аниз гьахьайла - дугъриданни куьн гъалибвал къачурбур жеда. Ва Аллагьдал «таваккул» ая, эгер куьн муъминар ятIа!»
24. Абуру лагьана: «Эй, Муса! Гьакъикъатда чун аниз гьич гьахьдач эбеди яз, абур ана амай кьван вахтунда. Алад вунни ви Рабби, кьведани женг чIугу, гьакъикъатда чун гьа инал ацукьда».
25. Ада лагьана: «Рабби! Зи ихтиярда авач анжах жувалай ва зи стхадилай гъейри (касни). Бес, дуван атIутI Вуна чини фасикь ксарин арада (*ва я* чаравал ая чини ва фасикь ксарин арада).
26. Ада (*Раббиди*) лагьана: «Гьакъикъатда ам (*берекатлу авунвай чил*) абуруз яхцIур йисуз гьарам я, (ва а муддатда) абур чилел ина-ана гьатна жеда. Ва пашман жемир вун фасикь ксарал!».
27. Ва кIела вуна абуруз (*чувуд-дин гвайбуруз*) Адаман кьве хцин (*абурукай*) гьакь (*керчек*) тир хабар (*кьиса*), - абуру кьведани (*Аллагьдиз*) къурбанд гъайи чIавуз ва ам садавай кьабулна ва муькуьдавай кьабулнач. Ада лагьана: «За вун дугъриданни яна рекьида». Ада (*къурбанд* *кьабул хьаийда*) лагьана (*жаваб гана*): «Гьакъикъатда Аллагьди анжах Вичикай кичIебурувай кьабулзавайди я».
28. Эгер вуна зал зун яна рекьин патал ви гъил яргъи авуртIани, за вал вун яна рекьин патал жуван гъил яргъи ийидач, гьакъикъатда заз Аллагьдикай - алемрин Раббидикай - кичIе я.
29. Заз вун зи гунагьни (*зун яна кьейи*) ви (*амай*) гунагьни жувал къачуна (*къазанмишна*) хтана кIанзава, вун - ЦIун сагьибрикай жедайвал. Ва ам я - зулумкаррин жаза!
30. Ва адан нефсини адаз мумкинарна (*хъсан яз къалурна*) вичин стха яна кьиникь ва ада ам кьена, ва ам зиянвал хьайибурукай сад хьана.
31. Ва Аллагьди чил къечIягъзавай къаргъа ракъурна адаз вичин стхадин «пис гьал *ктIана нидал хьанвай* *мейит*» гьикI чуьнуьхдатIа къалурун патал. Ада лагьана: «Еке мусибат (*лап* *писвал, къати азаб,* *гьалаквал*) я заз! (*зун и къаргъа кьван амач*). Бес зун и къаргъади хьиз ийиз ажиз хьанвани, - за жуван стхадин «пис гьал» (*чIур хьанвай* *мейит*) чуьнуьхар авун патал?» (*Ада ам кучудна, ва Аллагьди ам жазаламишна*) Ва ам гьайифвал (пашманвал) хьайибурукай хьана.
32. Ва гьавиляй (*гьа им себеб яз*) Чна Исраилан рухвайриз «кхьена хиве туна» (*къанунламишна*): Кар ам я хьи -ни «чан» (*инсан*) кьейитIа (маса) чан кьинай (кьисас) тушиз ва я чилел чIурувилер авун себеб тушиз - ада вири инсанар кьейидай (*кьейи хьиз*) я. Ва ни адал чан туртIа, ада вири инсанрал чан турдай (*тур хьиз*) я. Ва гьакъикъатда, Чи Расулар ачух аламатар гваз абурун патав атанай, ахпа адалай кьулухъ гзафбуру абурукай (Аллагьди эцигнавай) сергъятар дугъриданни чIурна, чилел.
33. Чпи Аллагьдиз (*Адан диндиз*) ва Адан Расулдиз акси женг чIугвазвайбурун ва чилел чIурувилер (*кьиникьар*, *чуьнуьхунар*..) ийиз сяйи ийизвайбурун гьакъи(*жаза*) я анжах: абур (инсафсуз) яна кьин ва я кIарасдал (*шалмандал*) ктIунна (гьанал инсафсуздиз) яна кьин ва я абурун гъилерни кIвачер аксина (*чапрасдиз, хашдиз*) атIун, ва я абур чилерилай чукурун (*яни абуруз и* *къалурнавай жуьре азаб гьар гьикI хьайитIани гун лазим я*)! Им - абуруз и дуьньяда агъузвал (*чеб* *алчахрун*) я, ва Ахиратда абуруз чIехи азаб жеда,
34. Чпи туба хъувурбур квачиз куь гъиле чеб гьатдалди. Ва чир хьухь квез, гьакъикъатда Аллагь - Багъишламишдайди, Регьимлуди тирди.
35. Эй, инанмишвал авунвайбур! КичIе хьухь Аллагьдикай ва куьне (*анжах*) Адав «мукьув жедай рекьер» жагъура (*алахъа мукьув жез эмирар кьилиз акъудиз ва къадагъайрикай яргъа жез*), ва «джигьад» твах Адан рекье, квез агалкьунар хьун (*Женнетдиз фин*) патал.
36. Гьакъикъатда чпи кафирвал авурбур, эгер абурухъ чилел алайди вири (*девлетар*) авайтIа ва са гьакьван мадни, ам гана Къияматдин Йикъан азабдикай чеб азадун патал, - ам абурувай кьабулдачир ва абуруз азиятлу азаб жеда.
37. Абуруз ЦIаюнай (*ЦIа*) экъечIиз кIан жеда, амма абурувай анай экъечIиз жедач, ва абуруз даим азаб жеда.
38. Ва угъри итимдинни угъри дишегьлидин куьне абурун гъилер атIутI,-абуру къазанмиш авур крарин гьакъи яз, Аллагьдин патай кIеви жаза яз (*кичI хьана ахьтин кар мад хъувуникай хуьдай*), ва Аллагь - Гужлуди (*Къудратлуди*), Камаллуди я!
39. Ва ни вичин зулумдилай гуьгъуьниз туба авуртIа ва дуьз хъувуртIа, гьакъикъатда Аллагьди адан туба кьабулда. Гьакъикъатда Аллагь - Багъишламишдайди, Регьимлуди я.
40. Бес чизвачни ваз гьакъикъатда Аллагьдиз талукь тирди цаварин ва чилин гьакимвал,-Ада (Вичиз) кIан хьайидаз азаб гуда ва (Вичиз) кIан хьайидаз багъишламишда. Ва Аллагь гьар са шейинал Къудратлуди я.
41. Эй, Расул! Къуй вун пашман тавурай куфр ийиз тади ийизвайбуру (*ви пайгъамбарвилихъ инанмишвал тийиз*), чпи чпин сивералди лагьайбурукай: «Чун инанмиш я!» чпин рикIер инанмиш тушиз, - ва чувуд-дин гвайбурукайни (*ви пайгъамбарвилихъ кафирвализ тади ийизвайбуру,* къуй вун пашманар тавурай). (Абур)- гзаф яб акалзавайбур я тапаррихъ, гзаф яб акалзавайбур я ви патав татанвай маса ксарихъни (*абурун чIалариз яб гузва*). Абуру (*яни* а маса ксари, Тавратдин) келимаяр «чIурувилихъди дегишарзава» вичин чкайрал эцигнавайдалай кьулухъ ва лугьузва: «Эгер квез и кар (*чпи лугьузвай,* жаваб) гайитIа къачу куьне ам, ва эгер квез ам тагайтIа, мукъаят хьухь куьн адакай (*ам кьабулуникай*)!» Ва Аллагьдиз вуж фитнеда (ягъалмишвиле) тваз кIан хьайитIа, гьич жедач ви ихтиярда ам патал са шейни (*алакьдач вавай са карни ам*) Аллагьдикай хуьдай (*ва я* адаз Аллагьди дуьз рехъ кьезиларунин кардикай). Абур я а ксар - чпин рикIер Аллагьдиз михьи ийиз кIан тахьайбур. Абуруз и дуьньяда агъузвал (еке беябурчивал) жеда, ва Ахиратда абуруз чIехи азаб жеда.
42. (Абур) я - тапаррихъ гзаф яб акалзавайбур ва (*«бинедай берекат* *хкуднаваз михьиз кукIвар ва чIур жедайди*» *яни*) гьарам гзаф незвайбур. Ва эгер абур ви кьилив атайтIа - дуван ая вуна абурун арада ва я элкъуьгъ абурукай. Ва эгер вун элкъвейтIа абурукай абурувай ваз гьич са шейининни зарар гуз жедач. Ва эгер вуна дуван ийиз хьайитIа,- дуван ая вуна абурун адалатлувилелди. Гьакъикъатда Аллагьдиз адалатлубур кIанда!
43. Ва бес гьикI абуру вакай дуванчи ийизва (*чеб ви пайгъамбарвилихъ ва ви Ктабдихъ инанмиш тушиз*) чпихъни виче Аллагьдин къанун (*гьукум*) авай Таврат авайла?! Ахпа адалай гуьгъуьнизни, абур элкъвена кьулухъ жезва (*а кардикай*). Ва ахьтинбур - инанмишвалнавайбур туш!
44. Гьакъикъатда Чна (авудна) ракъурна Таврат виче регьбервал ва нур авай. Адалди чпи (Аллагьдиз михьиз) муьтIуьгъвал авур пайгъамбарри чувуд-дин гвайбуруз дуван (гьукум) ийизвай. Ва (гьакIни) регьбер-алимри ва хахам-алимри (дуван (*гьукум*) авунай), - абуруз Аллагьдин Ктабдай хуьн тапшурмишнавай чирвилералди, ва абур а кардал (*чпин пайгъамбарри чувуд-дин гвайбурун арада Аллагьдин Ктабдал дуван* (*гьукум*) *авурди*) шагьидар тир. Ва инсанрикай кичIе жемир квез,- Закай кичIе хьухь! Ва Зи «аламатар» (*делилар*) тIимил (*усал*) къиметдихъ маса гумир куьне (*усал гьакъидихъ Зи эмирар кьилиз акъуд тавуна тамир куьне*)! Ва ни Аллагьди (авудна) ракъурнавайдалди къарар кьабулзавачтIа (*дуван, гьукум ийизвачтIа*), - гьабур я кафирар.
45. Ва Чна кхьена ферз авуна (*буюрмишна хиве туна*) ана абуруз: (гьакъикъатда) чан - чандихъ, вил - вилихъ, нер - нерихъ, яб - япухъ, свах - сухахъ ва хирерни - кьисас ая. Ва ни (*кьисас къахчун* *тавуна*) ам садакьа яз авуртIа, адаз ам гунагьрикай михьивал я. Ва ни Аллагьди (авудна) ракъурнавайдалди къарар кьабулзавачтIа,- гьабур я зулумкарар.
46. Ва Чна гуьгъуьналлаз ракъурна абурун гелераваз Марйаман хва Иса вичелай вилик атай Таврат тестикьариз, ва Чна адаз виче (*дуьз рекьин*) регьбервал ва нур авай, ва адалай вилик атай Тавратда авайдини тестикьариз Инжил багъишна - (*Гьакьдин*) регьбервал ва несигьат яз (Аллагьдикай) кичIебуруз.
47. Ва къуй «Инжил-эгьлийри», Аллагьди ада аваз (авудна) ракъурнавайдалди гьукум авурай (*къарар* *кьабулрай*). Ва ни Аллагьди (авудна) ракъурнавайдалди къарар кьабулзавачтIа (*дуван, гьукум ийизвачтIа*), -- гьабур я фасикьар.
48. Ва (авудна) ракъурна Чна ваз Ктаб (*Къуръан, виче анжах*) гьахъ аваз, тестикьариз адалай вилик хьайи Ктабар, ва абурун винел «гьакимвал» ийиз (шагьидвалдайди*,* чIехивалдайдияз). (Гьавиляй) дуван (*гьукум*) ая вуна абурун арада Аллагьди (авудна) ракъурнавайдалди, ва табий жемир вун абурун гьевесриз ваз атанвай гьахъдикай элкъвена. Гьар садаз квекай (*яни уьмметрикай*) Чна шариат ва «ачух (гьяркьуь) рехъ» авунва. Ва эгер Аллагьдиз кIан хьанайтIа Ада квекай са уьммет (*са фикирдал, шариатдал алай са еке жемят*) ийидай, амма Ада (масакIа авуна) квез багъишнавайдан гьакъиндай куьн ахтармишун патал. (Гьавиляй) тади ая куьне (сад садалай вилик элячIиз) хийирлу крар авунин карда. Аллагьдин патав я куь виридан (элкъвена) хтун ва Ада квез хабар гуда куь арада чаравилер (*аксивилер*) хьайи крарин гьакъиндай (*ва гьар садаз эвез хгуда*).
49. Ва дуван ая вуна абурун арада Аллагьди (авудна) ракъурнавайдал ва вун абурун къизмишвилериз (*гьевесриз*) табий жемир, ва мукъаят хьухь вун абурукай абуру вун Аллагьди ваз (авудна) ракъурнавайдан бязидалай алудуникай. Ва эгер абур элкъвена кьулухъ хьайитIа (*ви къарардикай*) ваз чир хьухь: Аллагьдиз кIанзава анжах - абур жазаламишиз абурун бязи гунагьриз килигна. Ва гьакъикъатда гзафбур инсанрикай фасикьар я!
50. Бес абуруз «джа́гьилиййадин»\* (*Ислам дин къведалди авам вахтарин*) дуван (*къанун*) кIанзавани?! Ва вуж Аллагьдилай хъсан я къанундиз (*дувандиз, гьукум авуниз*) якъинвал авай (*инандирмишзавай*) ксар патал?!
51. Эй, инанмишвал авунвайбур! Чувуд-дин гвайбурукайни «насра́ний»-рикай (*яни христианрикай*) куьмекчияр ва дустар кьамир. Абур чеб чпин (*яни са чувуд-дин гвайбур дустар я маса чувуд-дин гвайбурун, ва гьакI христианарни сад-садаз*) дустарва куьмекчияр я. Ва ни квекай абурукай дустар ва куьмекчияр кьуртIа, гьакъикъатда ам (вич) гьабурукай я. Гьакъикъатда, Аллагьди зулумкар ксар дуьз рекьел гъидач!
52. Ва ваз аквазва хьи, чпин рикIера азар авайбуру абурун гьакъиндай тади ийизва (*дуствал ийиз*) ва лугьузва: «Чаз чи кьилел «чIуру дегишвал (*бедбахтвал*)» къвез кичIезва». Белки Аллагьди (*муъминриз*) «гъалибвал гана ачухун» гуда, ва я Вичин патай тир са кар (*гъида*), - (а чIавуз) абуру чпин чанара чуьнуьх авунал гьайифар ийида.
53. Ва инанмишвал авурбуру лугьуда: «Гьа ибур тирни «лап алахъна чпин кьинерал» Аллагьдал зурба кьинер кьурбур дугъриданни чеб квехъ гала лугьуз?!» Абурун амалар (*крар*, чIур хьана) гьаваян хьана, ва абур зиянвал хьайибурукай хьана.
54. Эй, инанмишвал авунвайбур! Вуж квекай жуван (*Ислам*) диндикай элкъвейтIа (*муртадвал авуртIа*), -бес (ахпа) Аллагьди гъида ксар Вичиз абур кIандай ва абуруз Вич кIандай, чебни муъминрихъ галаз умунлубур (*регьимлубур*), кафиррин винел викIегьбур (*зурбабур*), Аллагьдин рекье «джигьад» тухузвайбур ва(*чпизни*) туьгьметзавайбурун туьгьметдикай кичIе туширбур! Ам - Аллагьдин зурба нямет (*еке* *регьим*) я Вичиз кIанидаз гузвай. Ва Аллагь - (*мергьяметдиз*) Гегьеншди\*, Вири Чидайди я!
55. Куь арха (куьмекдайди) - анжах Аллагь, Адан Расул, ва инанмишвал авунвайбур я - чпи капI кьиле тухузвай, закат гузвай, ва абур «руку́гI»\*(*кпIуна юкьван икрамзавай,- ферз ва суннат кпIар гьамиша*) ийизвайбурни я.
56. Ва ни арха (куьмекдайди) - Аллагь, Адан Расул ва инанмишвал авунвайбур кьуртIа, гьакъикъатда Аллагьдин десте - гьабур я гъалиб жедайбур!
57. Эй, инанмишвал авунвайбур! Куьне, чпи куь дин ягьанат ва къугъунар яз кьунвайбурукай чпиз квелай вилик Ктаб атанвайбурукай, ва кафиррикай дустар(куьмекчияр) кьамир. Ва кичIе хьухь Аллагьдикай, эгер куьн муъминар ятIа.
58. Ва куьне капIуниз эверайла, абуру ам ягьанат ва къугъун яз кьазва. Ам - абур акьулди кьатIун тийизвай ксар тирвиляй я.
59. Лагь: «Эй, Ктаб-эгьлияр! Бес куьне интикъам къачузвайди чалай (*куьне чаз айиб, туьгьмет ийизвайди чаз*) анжах «чна Аллагьдихъ, ва чаз (авудна) ракъурнавайдахъ, ва чалай вилик (авудна) ракъурнавайдахъ инанмишвал авунвайвиляй, ва квекай чIехи пайни фасикьар тирвиляй тушни?!»
60. Лагь: «Хабар гудани за квез - «савабдиз» (жазадиз) Аллагьдин патай гьадалайни пис тирдакай (*яни низ мадни пис жаза жедатIа*)? - (Ахьтин «саваб» (жаза) жедайди я:) Вич Аллагьди лянетнавайди, ва вичел Адан хъел алайди, ва чпикай Ада маймунар ва вакIар авурбур, ва «тIа́гъу́т-диз» ибадат авурбур. Абур мадни пис я чкадиз (*Ахиратда*), ва абур дуьз рекьикай лапни ягъалмишвиле ава».
61. Ва куь патав атайла абуру лугьузва: «Чна инанмишвалнава!» - ва дугъриданни абур куфр гваз гьахьна (*куь* *патав*), ва дугъриданни абур ам гваз экъечIни хъувуна. Ва Аллагьдиз лап хъсан чизва вуч абуру (*рикIера*) чуьнуьх авунвайтIа.
62. Ваз аквазва, абурукай гзафбуру тади ийизвайди гунагьар авунин, ва душманвал авунин, ва абуру гьарам тIуьнин карда. Гьакъикъатда писди я, абуру авунвай амалар!
63. АкъвазарнайтIа абур «регьбер-алимри» ва «хахам-алимри» абурун гунагь гафарикай ва абуру гьарамди тIуьникай! Гьакъикъатда писди я, абуру авур крар!
64. Ва чувуд-дин гвайбуру лагьана: «Аллагьдин Гъил\* «кутIунва» (хийир кар авуникай, мискьиди я)».- Абурун чпин гъилер я «кутIунвайди» (гьар са хийир кардикай, *чеб я лап мискьибур!*) ва абуру лагьайдаз килигна абур лянетнава.- Туш! Адан кьве Гъилни\* ачух я, Ада Вичиз кIанивал серфзава. Ва дуъриданни артухарда гзафбуруз абурукай, ваз ви Раббиди «(авудна) ракъурнавайда» (*яни Къуръанди чпин пехилвилвиляй, зулумкарвиляй*) «сергьятар чIурун»(*зулум*) ва куфр. Ва Чна абурун арада Къияматдин Йикъалди душманвал ва такIанвал туна. Гьар саферда абуру «дяведин цIай куькIуьрайла», Аллагьди ам туьхуьрзава. Ва абуру чилел чIуру крар ийиз чалишмиш жезва*.* Амма Аллагьдиз чIурувилер ийизвайбур кIандач.
65. Ва эгер Ктаб-эгьлийри инанмишвал авунайтIа, ва (Аллагьдикай) кичIевал авунайтIа, Чна дугъриданни абурулай абурун пис крар алуддай (*багъишламишдай*) ва Чна дугъриданни абур хушбахтвилин Женнетра твадай (*ракъурдай*).
66. Ва эгер абуру Таврат, ва Инжил ва абуруз чпин Раббидин патай (авудна) ракъурнавайди «регьбервиле къачуна кьле тухванайтIа», - а чIавуз абуру (*булдиз*) чпин винелайни (*цавай къвезвайди*) ва чпин кIвачерин кIаникайни (*чиляй экъечIзавайди*) дугъриданни недай! Ава абурун арада «кьеняткар» (чпи чеб гунагьрикай хуьдай, сергьятрал акъваздай) «муьтIуьгъ» жемятни, ва гзафбур абурукай - лап писди я абуру ийизвай амал!
67. Эй, Расул! Ваз ви Раббидин патай (авудна) ракъурнавайди агакьара! Эгер вуна акI тавуртIа, вуна Ада «ракъурайди» (*Адан «Кагъаз», дин*) агакьарнач. Ва Аллагьди вун инсанрикай хуьда. Гьакъикъатда, Аллагьди кафир ксар дуьз рекьяй тухудач.
68. Лагь: «Эй, Ктаб-эгьлияр! Куьн (*диндикай*) са кардални алач та куьне Таврат, Инжил ва квез куь Раббидин патай (авудна) ракъурнавайди дуьздиз кьиле тухудалди. Ва дуъриданни артухарда гзафбуруз абурукай, ваз ви Раббиди «(авудна) ракъурнавайда» (*яни Къуръанди чпин пехилвилвиляй, зулумкарвиляй*) «сергьятар чIурун»(*зулум*) ва куфр. Ва (гьавиляй) гьайифвал чугIумир вуна (*пашман жемир вун*) кафир ксарин гьакъиндай.
69. Гьакъикъатда чпи инанмишвал авунвайбур, чувуд-дин гвайбур, «са́биъ-ар»(*чеб халкьнавай тIебиатдал аламай са тайин дин авачибур*), «насра́ни»-яр, - ни (абурукай) Аллагьдихъ ва Эхиримжи Йикъахъ инанмишвал авунатIа хьана ва диндар амал авунатIа, - абуруз я кичIевал жедач, я абур пашманни жедач.
70. Дугъриданни Чна Исраилан рухвайривай «кьинералди мягькемарнавай икьрар» къачунай, ва Чна абурун патав Расулар ракъурнай. Гьар сеферда, абурун патав (*а Расулрикай са*) Расул атайла абурун нефсериз хуш тушир кар гваз,- са десте (садбур) абуру таб яз кьунай, ва муькуьбур (кIапIал) - яна рекьизвай.
71. Ва абуру (чпиз) «бедбахтвал» (азаб) тежедайди хьиз гьисабнай, гьавиляй абур буьркьуь хьана ва бишини (*дуьз рекьикай*). Ахпа (чпел азаб атайла абуру туба авуна ва) Аллагьди абурун туба кьабулна, ахпа гзафбур абурукай (мад) буьркьуь хьана ва бишини. Ва Аллагьдиз абуру ийизвай амалар аквазва.
72. Гьакъикъатда кафирвална: «Аллагь - им Марйаман хва Маси́гь я» - лагьайбуру, ва Маси́гь-ди лагьана: «Эй, Исраилан рухваяр! Ибадат ая куьне Аллагьдиз, - зи Раббидиз ва куь Раббидиз!». Гьакъикъатда, ни Аллагьдиз ширк гъайитIа, адаз Аллагьди Женнет дугъриданни гьарамнава, ва адан «хтана акъваздай чка» ЦIай жеда, ва жедач зулумкарриз куьмекчияр!
73. Дугъриданни кафирвална (*а «наса́рай-ри»*) чпи: «Гьакъикъатда Аллагь - пудакай тир сад я» (*яни Аллагь а пудакай сад я*) - лагьайбуру, - вични гьич авачирла гъуц (*ила́гьи*) Сад тир Аллагьдилай гъейри! Эгер абуру чпи лугьузвайди акъвазар тавуртIа, гьакъикъатда хкIада (*агакьда*) кафирвал авурбурук абурукай лап азиятлу азаб!
74. Бес абуру (а кардикай) туба авуна ва Адаз «астагъфир»(*гунагьар багъишламишун тIалабун*) авуна элхкъвезвачни Аллагьдихъ?! Бес Аллагь - Багъишламишдайди, Регьимлуди я эхир!
75. Марйаман хва, Маси́гь - анжах Расул я, дугъриданни адалай виликни хьана (*алатна*) Расулар, ва адан диде «сидди́кь»\* (лап керчек, кIевиз инанмиш кас) тир. Абуру кьведани тIуьн недай. Килиг гьикI Чна абуруз «аламатар» (лишанар, делилар) баян гана ачух ийизватIа, ахпа тамаш гьикI абур (гьахъдикай) элкъуьрзаватIа!
76. Лагь: «Куьне, Аллагьдилай гъейри квез я зиян гун, я менфят гун чпин ихтиярда авачирбуруз ибадат ийизвани кьван?! Вични (*а гьалда*), Аллагь - са Гьам Вири Ван Къведайди, Вири Чидайди тирла!»
77. Лагь: «Эй, Ктабэгьлияр! Куьн куь динда, «кьадардилай элячIмир» гьахъсуздиз, ва табий жемир куьн чеб виликдай ягъалмишвиле гьатнавай, чпи гзафбур рекьяй акъудай ва чеб дуьз рекьикай ягъалмишвиле гьатнавай ксарин гьевесриз».
78. Лянет авунва чпи кафирвал авурбур Исраилан рухвайрикай Давудан ва Марйаман хва Исадин мецелди. Ам - абуру асивал авурвиляй ва (сергьятар чIуриз) тахсиркарвилер авурвиляй я.
79. Абуру сада-сад акъвазарзавачир «пислемишуниз лайих крарикай» абуру авур. Гьикьван писди я абуру авур а кар!
80. Ваз аквазва, абурукай (*чувуд-дин гвайбурукай*) гзафбуру кафирвал авурбур (*мушрикар*) дустар ва куьмекчияр яз кьазва. Гьикьван писди я абуруз чпин чанари гьазурнавайди - Аллагьдиз абурун хъел атун, ва азабда абур даим яз амукьда.
81. Ва эгер абур Аллагьдихъ, ва Пайгъамбардихъ, ва адаз (авудна) ракъурнавайдахъ инанмишвалнавайтIа, абуру абур дустар ва куьмекчияр яз кьадачир, амма хьи гзафбур абурукай фасикьар я! **7- жуз**
82. Ваз дугъриданни жагъида ваз, инанмишвал авунвайбуруз виридалайни пис душманвалзавай ксар чувуд-дин гвайбур ва чпи ширк авунвайбур тирди, ва (гьакIни) дугъриданни жагъида ваз, инанмишвал авунвайбур кIан хьуниз (*абурукай*) виридалайни мукьвабур «чун наса́раяр я!» -лугьузвайбур тирди (*Иса пайгъамбардин дин гвайбур я. Ам На́сар лугьудай чкадин тIварцIелай атанвай гаф я*). Ам - абурун арада «кешишар-алимар» ва «клисада яшамиш жез ибадатзавайбур» авайвиляй, ва абуру такабурлувални тийизвайвиляй я.
83. Ва абуруз Расулдиз (авудна) ракъурнавайдан ван хьайила, ваз абурун вилер накъварай ацIузвайди аквада чпиз чир хьайи гьахъдикай. Абуру лугьузва: «Чи Рабби! Чна инанмишвалнава, ва кхьихь Вуна чун шагьидвалзавайбурухъ галаз (*чунни гьабурукай ая*)!
84. Ва вучиз чна Аллагьдихъ ва чи патав атанвай гьахъ-дихъ инанмишвал ийидач кьван!? Ва чаз кIанзавайди чи Раббиди чун диндар ксарихъ галаз санал (Женнетда) тун я».
85. Ва абуру акI лугьуниз килигна Аллагьди абуруз саваб гана: чпин кIаникай вацIар авахьзавай ва абур ана даим яз амукьдай Женнетар. Ва ам я - хъсан крар ийизвайбурун гьакъи!
86. Ва чпи кафирвал авурбур ва Чи аламатар (делилар, аятар) таб яз кьурбур - абур «Джагьи́м»-дин сагьибар я.
87. Эй, инанмишвал авунвайбур! Къадагъа ийимир куьне Аллагьди квез гьалал авунвай няметар ва (*Аллагьдин* *къадагъайрин*) «сергьятарчIурмир» куьне, гьакъикъатда Аллагьдиз «сергьятар чIурдайбур» кIандач.
88. Ва неъ куьне Аллагьди квез ганвайдакай гьалалди хушди (*хъсанди*) тирди, ва кичIе хьухь квез Аллагьдикай,- Вичихъ куьн агъунвай!
89. Аллагьди квез къаст авачиз кьур кьинерин патахъай гьахъ-гьисаб тухуз жаза гудач, амма (Ада) квез гьахъ-гьисаб ийида (*жавабдарвал хабар хкьада,* куь рикIери) кIеви къаст авуна кьур кьинерин патахъай. Ва адан (*яни* кьунвай кьин чIурайла а гунагьдилай)«гъил къачун патал авуна кIани кар»: куьне куь хизандиз гузвай юкьван тIуьнрикай цIуд кесибдиз тIуьн гун я, ва я абуруз алукIдай парталар гун, ва я лукI азад авун. Ва низ жагъизвачтIа (*а пудакай са кар ийидай мумкинвал*), - (ада) пуд югъ сив хвена кIанда. Ам - куь кьинерин (чIурунин) «гъил къачун патал авуна кIани кар» я - куьне кьинер кьурла (ва абурукай азад хъжез кIан хьайила). Ва куьне куь кьинер хуьх! Гьа икI Аллагьди квез Вичин аламатриз (лишанриз, аятриз) баян гузва, белки куьне шукур ийин.
90. Эй, инанмишвал авунвайбур! Гьакъикъатда «хамр»\*(кефли ийидай, *пиянардай*) затIар, - *ички ва*…) ва «майсир»\*(къизмиш, къизгъин къугъунар), ва бутар(*ва я мушрикри чпин къурбанд-гьайванар эцигна* тIукIвадай къванер), ва хьелерал фал вегьин,- шейтIандин амалрикай тир мурдарвал я, (гьавиляй) абурукай яргъа (къерехдиз) хьухь куьн, - квез агалкьунар хьун патал.
91. Гьакъикъатда, шейтIандиз «хамр»\*-далди ва «майсир»\*-далди куь арада душманвал ва такIанвал тваз кIанзава, ва куьн Аллагьдин «зикр»-дикай ва купIуникай къакъудиз кIанзава. Куьтягьзавачни куьне (*акъвазардачни* *куьне*)?!
92. Ва Аллагьдиз муьтIуьгъ хьухь куьн ва Расулдиз муьтIуьгъ хьухь, ва мукъаят хьухь! Ва эгер куьн элкъвена кьулухъ хьайитIа (*а кардикай*), квез чир хьухь -Чи Расулдин хиве авайди анжах ачухдиз агакьарун я!
93. Гунагь авач, чпи инанмишвал авунвайбуруз ва диндар амал авурбуруз абуру дадмиш авурдакай (*къадагъа* *къведалди абуру гьарамди тIуьна ва хъвана лугьуз*),- абуру Аллагьдикай кичIевал авунвайла ва инанмишвал авуна ва диндар крар авунвайла, ахпа (мадни) Аллагьдикай кичIевал авуна ва инанмишвал авунвайла, ахпа (мадни) Аллагьдикай кичIевал авуна ва хъсан крар авунвайла. Ва Аллагьдиз хъсан крар ийизвайбур кIанда.
94. Эй, инанмишвал авунвайбур! Дугъриданни куьн Аллагьди синемишда (*ахтармишда*) гъуьрчедин са кардалди - вичини куь гъилер ва куь жидаяр агакьдай,- чирун патал Аллагьди низ Адакай кичIезватIа вичиз Ам такваз (*ва я* кьилди авайла). Ва ни сергьятар чIурайтIа адалай гуьгъуьниз, - адаз лап азиятлу азаб жеда.
95. Эй, инанмишвал авунвайбур! Куьн «игьра́м»\*-да (*гьаж ийидайла лацу кьве парча алукIна* къадагъа гьалда) авайла (*кьураматдал*) гъуьрч ямир куьне. Ва ни квекай ам (*гъуьрчдин гьайван*) къастунай яна кьейитIа, адан гьакъи (эвез) я - ада кьейидаз ухшар авай (*кIвалин*) гьайван (*садакьа хъувун*), - адан гьакъиндай къарар квекай адалатлу кьве касди акъудда (*кьабулда*), - Кябедал агакьарна кIани къурбанд яз. Ва я (а гунагьдилай)«гъил къачун патал авуна кIани кар» яз кесибриз тIуьн гун, ва я адаз барабар тир кьван сивер хуьн, -ада вичин (*авур*) кардин «писвал»(*завал*) дадмишун патал! Аллагьди виликдай хьайиди багъишламишнава. Амма вуж элкъвена хтайтIа (*а кардал*), Аллагьди адалай интикъам (*кьисас*) къачуда. Ва Аллагь - Гзаф Гужлуди, интикъам къахчунин Сагьиб я!
96. Гьаланава квез гьуьлуьн гъуьрч ва адан (*гьуьлуьн*) «тIуьнар» (*анай кьенваз жагъай гьуьлуьн маса гьайванар, балугъар*), - квез ва рекьевайбуруз ишлемишдай менфятар яз. Ва гьарамнава квез «чилел гъуьрч авун» куьн «игьра́м»-да авай кьван вахтунда. Ва кичIе хьухь квез Аллагьдикай,- Вичин патав куьн кIватI хъийидай!
97. Аллагьди Кябе - «Къадагъа алай КIвал» авунва инсанриз (*чпин дин-дани ва дуьньядин крарани*) «лазимлу менфят ва куьмек яз», ва (гьакIни) къадагъа-варз, ва къурбанд гьайванар, ва «гарданлухар туна (*къурбанддиз*) лишанламишнавай гьайванар». Ам - квез чир хьун патал я,- гьакъикъатда Аллагьдиз чизвайди цавара вуч аватIани ва чилел вуч алатIани, ва гьакъикъатда Аллагь - гьар са шей Чизвайди тирди.
98. Чир хьухь (квез): гьакъикъатда Аллагь - кIеви жаза гудайди тирди, ва гьакъикъатда Аллагь - Багъишламишдайди, Регьимлуди тирди!
99. Расулдин хиве авайди (*адал алай везифа*) - анжах агакьарун я (*вагьй\**). Ва Аллагьдиз (хъсан) чизва куьне винел акъудзавайдини ва куьне чуьнуьхарзавайдини.
100. Лагь: «Писди ва хъсанди гьич сад хьиз туш, вун писдан гзафвили мягьтел авуртIани». (Бес) Аллагьдикай кичIе хьухь квез, эй акьулдин сагьибар,- квез агалкьунар хьун патал.
101. Эй, инанмишвал авунвайбур! Хабар кьамир куьне (*менфят авачир*) шейэрикай,- эгер квез ачух хьайитIа, абурукай квез пис (*залан*) жеда. Ва эгер куьне абурукай Къуръан (авудна) ракъурзавай вахтунда хабар кьуртIа, квез ачух жеда, Аллагьди квез ам багъишламишна. Ва Аллагь - Багъишламишдайди, Милайимди я!
102. Дугъриданни хабар кьунай ахьтинбурукай квелай вилик хьайи ксарини, - ахпа ам себеб яз (*чпиз эмир авур* *кар тавунай*), абур кафирар хьанай.
103. Аллагьди (шариатдин) эмир яз авунвач: я «баѓьи́рагь» (*бутариз бахшнавай, ацун тийизвай гьайван, деве*),я «са́ибагь*»*(*гьам хьтин - кIулал пар эциг тийизвай гьайван*),я «васы́лагь» *-* (*сифте яз хадайла, кьве йисуз галаз-галаз диши шарагар хайи, ахпа ахъайнавай диши деве*), я «хIа́м»(*тайин къадар диши девейриз ягъайла, ахъайнавай эркек деве*),-а мма кафирвал авурбуру Аллагьдал таб къундармишзава, ва абурун чIехи паюни кьатIузвач (*гьахъ ва таб чара жезвач абурувай*).
104. Ва абуруз лагьай чIавуз: «Аллагьди (авудна) ракъурнавайдан ва Расулдин патав ша», - абуру лугьузва: «Чаз чи бубаяр алаз жагъай рехъ бес я!» Бес абурун бубайриз са шейни чизвачиртIани ва абур дуьз рекье авачиртIани (чпини гьакI ийидани кьван)?!
105. Эй, инанмишвал авунвайбур! Квел алайди куьне куь чанарин къайгъу чIугун я. Квез зарар гудач ягъалмиш хьанвайда,- куьн дуьз рекьел атанвайла. Куь виридан (элкъвена) хтун Аллагьдин патав я, ва Ада квез куьне авур амалрикай хабар гуда.
106. Эй, инанмишвал авунвайбур! Квекай садан патав ажал атана, веси ийидайла, квекай тир адалатлу кьведа (*кьве касди*) шагьидвал авурай, ва я маса квекай тушир кьведа, - эгер куьн рекье (*чилел сиягьатда*) аватIа ва куь кьилел кьиникьин мусибат атанватIа. Ва эгер куьн шаклу хьайитIа, акъвазара куьне абур кьведни кпIунилай гуьгъуьниз ва абуру кьведани Аллагьдал кьин кьуна лугьуда: «Чна маса къачудач адахъ (*кьинерихъ*) «эвез» (*дуьньядин гьакъи*), ам мукьва кас хьайитIани ва чна Аллагьдин (*Ада эмирнавай*) «шагьидвал авун» чуьнуьхардач, - (*тахьайтIа*) гьакъикъатда а чIавуз чун гунагькаррикай жеда.
107. Ва эгер малум хьайитIа, абур кьведни (*а шагьидар*) лайихлу хьанвайди гунагькарда тахсирлу авуниз (*хиянат, таб авуна*),- а чIавуз абурун кьведан чкадал маса кьве кас акъвазрай, (ирсдиз) виридалайни лайихлу тир мукьва-кьилийрикай - виридалайни мукьвал (*талукь*) кьвед (*абурукай*), ва абуру (*кьведани*) Аллагьдал кьин кьада: «Чи кьведан шагьидвал а кьведан шагьидвилелай дуьз (ва кьабулуниз лайихлу) я, ва чна сергьятар чIурзавач,- (*тахьайтIа*) гьакъикъатда а чIавуз чун зулумкаррикай жеда».
108. Ам (*акI авун*)- лап мукьвал я шагьидвал гьа дуьз тамам жуьреда кьилиз акъудуниз, ва я кичIе хьуниз абуруз, - (*дуьз тушир чпин*) кьинер элкъуьр хъийидайди, абурун кьинерилай гуьгъуьниз. Ва кичIе хьухь квез Аллагьдикай ва куьне яб це (*мутIуьгъ хьухь*)! Аллагьди фасикь ксар дуьз рекьяй тухудач.
109. Ва (рикIел гъваш куьне, *эй инсанар*) а Югъ - Аллагьди Расулар кIватIдай ва лугьудай: «Квез вуч жаваб ганай (куь уьмметри)?» Абуру лугьуда: «Чахъ чирвал авач, гьакъикъатда Вун я - «гъайб»\*-ар (*чинебан, вилерикай чуьнуьх тир крар*) Хъсандиз Чизвайди».
110. Ингье Аллагьди лугьуда (а Юкъуз): «Эй Иса, Марйаман хва! Ваз ва ви дидедиз гайи Зи нямет рикIел гъваш! За ваз «Пак-Руьгь»-далди (*Джабраил малаикдалди*) куьмек (*къуват*) гана,- вун гьеле кьепIина авай чIавуз инсанрихъ галаз рахаз ва «жегьилвиляй акъатна яшдиз атанвайлани». Ва За ваз Ктаб, ва камаллувал (*арифдарвал*), ва Таврат, ва Инжил чирна. Ва Зи изиндалди вуна чепедин палчухдикай къушарин кIалубар (*суьретар*) тIуькIуьрна ва вуна абуруз уф гана ва абурукай Зи изиндалди (*чан алай* гьакъикъи) къушар хьанай. Ва Зи изиндалди вуна буьркьуьди ва жузам азар квайди сагъар хъувуна, ва Зи изиндалди вуна мейитар (сурарай чан хканваз) акъудна. Ва За Исраилан рухваяр вакай акъвазарна (*абуру ваз пис авуникай* *хвена*) вун абурун патав ачух аламатар гваз атайла, ва кафирвал авурбуру абурукай лагьанай: «Им - ачух суьгьуьр я!»
111. Ва (рикIел гъваш вуна эй Иса) За шагирдриз (*Иса пайгъамбардин мукьвал юлдашар*) инандирмишна: «Инанмишвал ая куьне Захъ ва Зи Расулдихъ!». Абуру лагьана: «Чна инанмишвалнава! Шагьидвал ая Вуна гьакъикъатда чун мусурманар (муьтIугъбур) хьанвайди!»
112. (Ва рикIел гъваш) Шагирдри лагьанай (а чIавуз): «Эй, Иса Марйаман хва! «Жедани» ви Раббидивай чаз цавай «дуьзмишай суфра» авудиз?» Ада лагьана: «КичIе хьухь Аллагьдикай, - эгер куьн муъминар ятIа!»
113. Абуру лагьана: «Чаз гьадакай нез кIанзава ва чи рикIерни секин жедайвал, ва чаз чир жедайвал вун чахъ галаз керчек тирди, ва чунни а кардиз шагьидар жедайвал».
114. Марйаман хва Исади лагьана: «Я Аллагь, чи Рабби! Авуда чаз цавай дуьзмишай суфра. Ам чаз виридаз сувар жеда, чакай сифтедалай эхиримжидал кьван, ва Ви патай аламат (*ишара*) жеда. Ризкьи це чаз, Вун ризкьи гудайди яз Виридалайни Хъсанди я».
115. Аллагьди лагьана: «За ам квез (авудна) ракъурда, амма ни квекай адалай кьулухъ кафирвал авуртIа, За адаз ахьтин азаб гуда хьи, алемрикай За гьич садазни тагудай хьтин!»
116. Ва (рикIел гъваш *абурун*, - а Юкъуз) Аллагьди лугьуда: «Эй, Иса Марйаман хва! Вуна лагьанани инсанриз: «Куьне зун вази диде кьвегъуц (*ила́гьи*) яз къачу Аллагьдилай гъейри?». Ада лагьана: «Пак я Вун! Виже къведач (*ихтияр авач*) заз, за жуваз гьакь авачир гафар лугьун. Эгер за акI лагьанвайтIа Ваз ам дугъриданни чизваз жедай. Ваз зи чанда вуч аватIа чизва, амма заз Ви Чанда\*вуч аватIа чизвач. Гьакъикъатда Вун -«гъайб»\*-ар Хъсандиз Чидайди я!
117. Лагьанач за абуруз (затIни) - анжах вич Вуна заз эмир авур кардилай гъейри: «Ибадат ая куьне Аллагьдиз, зи Раббидиз ва куь Раббидиз (*яни виридан Раббидиз*)». Ва зун абурал шагьид тир абурун арада (зун) амай кьван вахтунда. Ва Вуна зун «секинарайла» (дуьньядай къахчурла), - Вун тир абурал Гуьзчивалзавайди, ва (са) Вун гьар са шейинал Шагьид я!
118. Эгер Вуна абуруз азаб гайитIа, бес гьакъикъатда абур Ви лукIар я эхир! Ва эгер Вуна абуруз багъишламишайтIа, бес гьакъикъатда Вун - Гзаф Гужлуди, Камаллуди я эхир!».
119. Аллагьди лугьуда (*Иса пайгъамбардиз, а Юкъуз*): «Им - керчекбуруз абурун керчеквиликай менфят жедай югъ я! Абуруз,- чпин кIаникай вацIар авахьзавай Женнетар гьазурнава. Абур ана гьамишалугъ амукьда, эбеди яз!» Аллагь абурулай рази я, абурни Адалай рази я. Ам - гзаф чIехи агалкьун я!
120. Аллагьдиз талукь я цаварин, ва чилин ва анра авайбурун винел гьакимвал (*ва* вири мулкдин иесивал). Ва Ам - гьар са шейинал къудратлу я!