**Сура: «ас-Са́ффа́т»**

**37-Сура: «Жергейра акъвазнавайбур»**

Мергьяметлу, Регьимлу Аллагьдин тIварцIелди!

1. Кьин кьазва (За жерге- жерге) жергеда акъвазнавайбурал,
2. Ва кIевиз (*цифер*) гьалзавайбурал,
3. Ва «Зикр» (*Аллагь пак авун, Адаз гьамд гъун ва Адан Келимаяр*) кIелзавайбурал (*яни гьар жуьре малаикрал*), -
4. Гьакъикъатда, Ила́гьи куь - сад я (*Вичиз са шерикни авачир Сад тир* *Аллагь я - са Гьадаз куьне ибадат ая*),
5. (Ам) я - Рабби цаварин ва чилин ва абурун (*кьведан*) арада авай затIаринни, ва Рабби - рагъэкъечIдай (*ва* *гьакIни рагъакIидай*) патаринни! (*рагъ гьар экуьнахъ экъечIдай чка хъуьтIуьз, гатуз дегиш жезва*)
6. Гьакъикъатда Чна дуьньядин цав (*яни* чилиз мукьвал цав) безетмишдай затIаралди (*зинетдалди*) - гъетералди безетмишнава,
7. Ва (*гьакIни* *цав* *гъетералди*) хуьн яз - гьар са муьтIуьгъсуз (*аси*) шейтIандикай. -
8. Алакьдач (*жезвач*) абурувай (*шейтIанривай*) агакьриз яб акалдайвал «лап вини дережадин жемятдихъ» (*малаикрихъ- абуруз Аллагьди эмирар гудайла инсанрин гьакъиндай*) ва гьар патахъай абурал (*цIаюн чIукар*) гьалчзава,
9. Чукурун патал (*абур малаикрихъ яб акалуникай*). - Ва (*Ахиратда*) абуруз даим тир азаб жеда.-
10. (*Жедач* *абурувай яб акализ*) Анжах - ни (*абурукай*) тадиз кьунатIа са тадиз кьурди (*ни тадиз чуьнуьхнатIа са гаф малаикрин рахунрикай*) - адалай гъейри, ва адан гуьгъуьнани текIвен акъуддай «цIай квай гъед». -
11. Ва абурувай (*Ахиратда чан хкун инкарзавайбурувай*) хабар яхъ вуна «фетва» (*месэладин гьакъиндай фикирна къарар лугьун*): чеб халкь авун четин (ва зурба) кар яни, я тахьайтIа - Чна халкьнавай масабур (*цавар, чил…* халкь авун)? Гьакъикъатда Чна абур (*абурун ата - буба Адам*) кикIидай (*алкIидай*) чепедикай халкьнава.
12. Амма, ваз ажеб хьанва (*чеб акI тухуникай*) - ва абуру (*ви гафарикай*) ягьанатарни ийизва.
13. Ва абурун рикIел хкайлани - (абуру) рикIел гъизвач (*менфят къачузвач*).
14. Ва (абуруз) са аламат (*ви пайгъамбарвал гьахъ тирди къалурзавай са ажеб кар*) акурла - абуру (*адакай*) еке ягьанатар ийизва.
15. Ва абуру лугьузва: «Им - анжах ачух суьгьуьр я!
16. Бес чун кьейила ва чун руквадизни кIарабриз элкъвейла, чал чан хкидани кьван?
17. Ва (*гьакIни*) чи эвелимжи бубайрални?»
18. Лагь: «Эхь (квел чан хкида),- ва куьн (*эй инкарзавай ксар*) агъузвилевайбур (*ажузарнавайбур*) яз жеда!»
19. Ва (гьакъикъатда) ана жедай кар - (анжах) са кIеви гьарай я, ва ингье абур (*сурарай къахрагъна*) килигзава (*Къияматдин Йикъан* *азабриз*).
20. Ва абуру лугьуда: «Агь, еке мусибат (*лап* *гьалаквал*) я чаз! Им - Эвездин (*гьахъ-гьисабдин*) Югъ я!»
21. (*Ва лугьуда абуруз*): «Им - чара авунин (*дуьзвилелди дуван атIана чара ийидай*) югъ я, вич куьне таб яз кьур».
22. (*Ва малаикриз эмир гуда*) «КIватIа санал зулум авурбур (*ширк авурбур*), ва абуруз ухшарбур (*терефдарар*, *ва я:* ваабурун *мушрик* папар), ва абуру ибадат авур затIарни (*бутарни, гъуцарни*)
23. Аллагьдилай гъейри, ва (фад) рекье тур абур «Джаѓьи́м»-дин рекьиз (*гьала абур Жегьеннемдиз*).
24. Ва акъвазара абур, гьакъикъатда абурувай (гила) хабар хкьада (*авур крар ва лагьай гафар патахъай*),
25. (*Ва лугьуда абуруз*): «Вуч хьанва квехъ, вучиз (куьне) сада-садаз куьмек гузвач?!»
26. Аксина! Къе абур михьиз муьтIуьгъ хьанва.
27. Ва элкъведа абур сад-садахъ - (*туьгьметариз, гьуьжетариз*) садбуру муькуьбурувай хабарар кьаз.
28. Абуру (*башчийриз* *табий хьайи ксари*) лугьуда: «Куьн чав эгечIнай - эрчIи патахъай» (*яни*: куьне къаст вунай чун хийирдикай (*къенивиликай*, *имандикай*) къакъудиз, *арабри хийир эрчIи патахъ галаз алакъалу ийизвай*).
29. Абуру лугьуда: «Аксина! Куьн (чеб) - йагъазвайбур тушир (*яни* *куьн чеб иман инкардайбур тир*).
30. Ва авачир чаз куь винел гьакимвал (*къуват, делил*), ва аксина куьн чеб сергьятар чIурзавай (*гьахъдикай* *такабурлувалзавай*) ксар тир.
31. -Ва тестикь хьана чал чи Раббидин Гаф (*чаз азаб жеда лагьай*), гьакъикъатда (гила) чна дадмишда (*азаб*)! -
32. Ва (*гьакI тирвиляй*) чна куьн (дуьз рекьикай) ягъалмишвиле ттунай, гьакъикъатда чун чеб ягъалмишвилевайбур тир».
33. -Ва (гьавиляй) гьакъикъатда абуру а Юкъуз вирида (санал) азабда иштиракда (*абуру дуьняда ширкда санал иштиракайвал*).
34. Гьакъикъатда Чна гунагькарриз (*мушрикриз*) гьа икI ийизва! -
35. (*Бес*) Гьакъикъатда абур, чпиз лагьайла: «Ля́ иля́гьа илла-Алла́гьу» (*Авач ила́гьи ибадатдиз лайихлу тир* *Аллагьдилай гъейри*) - (абуру *адакай*) еке такабурлувалзавай,
36. Ва лугьузвай: «Бес чна шаирдиз, дилидаз килигна (*абуру акI фикирзавай Пайгъамбардикай*) чи гъуцар тадани (*гадардани*) кьван?»
37. -Аксина! Ам атанвай гьакь гваз ва (ракъурнавай) Векилар гьакь тирди тестикьарна.-
38. Гьакъикъатда куьне (*эй мушрикар*) азиятлу азаб дадмишда!
39. Ва квез гузвай эвез (*жаза*) - анжах куьне авур амалринди я.
40. Анжах - Аллагьдин хкянавай (*яни муъмин*) лукIарилай гъейри,
41. Ахьтинбуруз - малум тир паяр жеда (Женнетда - *ризкьидин*) -
42. (Гьар жуьредин) емишар (*мейваяр, салан хъчар*) - ва абур (*чпиз Аллагьди*) еке гьуьрметар авунвайбурукай жеда
43. Няметрин (*гьамишалугъ тир* *хушбахтвилин*) Женнетра,
44. Сад-садан чина (*къаншарда*) аваз тахтрал (*ацукьун, къаткун патал хъуьтуьл месер алай чарпайрал*) алаз.
45. Гелкъведа абурухъ (*Женнетдин къаравушар*) авахьна физвай чешмедай тир чехир авай фенжанар(*чехир хъвадай чIехи къапар*) гваз -
46. (Вични гзаф) лацу, хъвадайбуруз лезетлу.
47. Виче я (*кьилин ва я руфунин*) тIал авачир, ва я адакай абурун акьул тефидай (*и дуьньядавай ичкидикай хъвайидаз кьуд гьал жезва: пиянвал, кьилин тIал, къусмишун яни экъуьшун, цвар авун.Ва Женнетдин чехирдикай- а крар садни жедач*).
48. Ва абурун патав (*абурухъ галаз*) вилер чиле тунвай папар («гьуьрияр») жеда, гуьрчег чIехи вилер авай,
49. На лугьуди абур гелкъвез хуьзвай (*девекъушдин*) какадиз ухшамиш я (*какадин къеневай лацу перде хьтин, назик*).
50. Ва элкъведа абурун садбур муькуьбурухъ - сад-садавай хабарар кьаз.
51. Са лугьудайда абурукай лугьуда: «Гьакъикъатда заз (*гьамиша захъ галай Ахиратда чан хкун инкарзавай*) са дуст авай.
52. Ада лугьудай: «Вун дугъриданни (*чан хкунихъ*) инанмиш хьанвайбурукай яни?
53. Бес чун кьейила, ва чакай руг ва кIарабар хьайила, чаз (гьахъ-гьисаб хъувуна) эвез хгудани кьван?»
54. Ада (*Женнетда авай а муъминди*) лугьуда: «Куьне килигна ахтармишдани?»
55. Ва ам килигна ахтармишда ва адаз ам «Джаѓьи́м»-дин (*ЦIун*) лап юкьва аваз аквада.
56. Ада (*муъминди*) лугьуда: «Кьин кьазва Аллагьдал! Гьакъикъатда вун лап мукьвал тир (*яни са тIимил амай*) вуна зун гьалак ийиз (*вуна зун имандикай къакъудиз - эгер за ваз яб ганайтIа*).
57. Ва эгер зи Раббидин нямет хьаначиртIа (*зун дуьз рекьел - имандал мягькемарай*), дугъриданни зунни (*вахъ* *галаз* азабдиз) гъанвайбурукай жедай».
58. Ва (*Женнетда авай а муъминди лугьуда*): «Бес, мад рекьидач кьван чун (*чун мад рекьизмай туш кьван*) -
59. Чи эвелимжи кьиникьлай гъейри? Ва гудач кьван чаз азаб (*Женнетдиз ракъурнавайдалай кьулухъ*)?!
60. Гьакъикъатда гьа им я чIехи агалкьун!»
61. Гьа ихьтинди патал къуй амал авурай амалзавайбуру (*гьа* *ихьтин саваб, гьамишалугъ няметар* *патал -* *чалишмиш* *хьурай чалишмиш жезвайбур*)!
62. Гьа гьа ам (*а хушвилер, няметар*) хъсан яни (*Аллагьдин патай*) къунагълух яз, я тахьайтIа «закъкъум» тар?
63. Гьакъикъатда Чна ам фитне (*ва я:* азаб) яз авунва зулумкарриз.
64. Гьакъикъатда ам я тар - «Джаѓьи́м»-дин (*Жегьеннемдин*) кIане экъечIзавай.
65. Адан (хумрав тарцин хьтин) «тумунин кисеяр» (*яни* *емишар*) - на лугьуди ам шейтIанрин келлеяр я.
66. Ва гьакъикъатда абуру (*кафирри*) неда адакай (*а тарцин емишрикай*) - ва адакди (абуру) руфунар ацIурда.
67. Ахпа абуруз адан винелай лап ргазвай цин (*ва я:* ириндин) къаришугъ затI (хъваз) гуда.
68. Ахпани, гьакъикъатда, абуруз (*а къати азабдай*) хкведай чка «Джаѓьи́м» (*ЦIай*) я. -
69. Бес гьакъикъатда абуруз чпин бубаяр (дуьз рекьикай) ягъалмишвиле аваз жагъанай,
70. Ва абурук - абурун гелера аваз финал (*бубайрин рекьиз табий хьунал*) лап гьерекат кутазвай (*вилик- кьилик квай ксари- ва ибур чпи фикирни тавуна, делилни истемиш тавуна гьа рекьиз табий хьанай*).
71. Ва дугъриданни абурулай (*ви халкьдилай эй Пайгъамбар*) виликни эвелимжибурун (*сифте уьмметрин*) чIехи пай ягъалмишвиле гьатнай.
72. Ва дугъриданни Чна абуруз «игьтиятвал авунин хабар гудайбур» ракъурнай.
73. Бес килиг (*ибрет къачу*), чпиз игьтиятвал авунин хабар атайбурун (*ва ам кьабул тавуна чпин куфрдал акъвазайбурун*) эхир гьихьтинди хьанатIа!
74. Анжах - Аллагьдин хкянавай (*яни муъмин*) лукIарилай гъейри (*инанмишвал авурла -азабдикай хкатна*).
75. Ва гьакъикъатда Чаз Нугьа эверна (*куьмекдиз*) - ва гьикьван хъсан «жаваб гудайбур» я (Чун)!
76. Ва Чна ам ва адан хзанар (*ва муъмин ксарни*) «чIехи пашманвиликай» (*батмиш хьуникай*) къутармишна.
77. Ва (анжах) гьадан несилар Чна амукьдайбур авуна (*адан халкь батмиш хьайидалай кьулухъ*).
78. Ва Чна адал (*хъсан тариф*) эхиримжибурун (*гуьгъуьналлай несилрин*) арада туна (*давамарна*),
79. Салам\* хьуй Нугьаз алемрин (*вири уьмметрин*) арада!
80. Гьакъикъатда Чна гьа икI (*Нугьаз хьиз*) - эвез гузва хъсан крар ийизвайбуруз!
81. Гьакъикъатда, ам - Чи муъмин (*иман гъайи*) лукIарикай я!
82. Ахпа, Чна муькуьбур (*амай* *вирибур*) батмишарна.
83. Ва гьакъикъатда Ибрагьим адан (*Нугьан* диндин) терефдаррикай тир
84. Вичин Раббидин вилик «саламат» (*михьи*) рикI гваз атай (*акъвазай*) чIавуз -
85. Вичин бубадиз ва вичин халкьдиз (ада) лагьай чIавуз: «Куьне куьз ибадатзава (*Аллагьдилай гъейри*)?!
86. Бес квез Аллагьдилай гъейри (маса) гъуцар кьаз кIанзавани (*куьн а карда*) тапарар къундармишзавайбур яз (*ва я:* квез (къундармишнавай) тапаррин гъуцар кьаз кIанзавани Аллагьдилай гъейри)?
87. Бес вуч я куь фикир (*гиман*) алемрин Раббидин патахъай (*гьихьтин жаза гуда Ада квез - куьне Адаз шерикар гъайила*)?!»
88. Ва (*адаз адан халкьди чпин сувар кьиле тухудай чкадиз ша лагьайла*) ам килигна гъетериз са килигуналди (фикириз)
89. Ва (ада) лагьана: «Бес зун азарлу я».
90. Ва (элкъвена) хъфена (абур) адакай - далу ганвайбур яз.
91. Ва гьерекатна ада (*чинебадаказ*) абурун гъуцарихъ (*бутарин патав*) ва (*ягьанат яз абурукай*) лагьана: «Незвач хьи куьне (*квез бахшнавай тIуьнар*)?!
92. Квезвуч хьанва, рахазвач хьи (куьн)?»
93. Ва элкъвена ам абурал - эрчIи гъилелди ягъиз (*якIунал хаз кукIвариз*).
94. Ва атана абур (*мушрикар*) адан патав звериз тадидаказ.
95. Ада лагьана: «Куьне куь гъилералди (*къванерикай, кIарасрикай*) атIуз туькIуьрзавайбуруз ибадатзавани?
96. (Вични) Аллагьди халкьнавайла куьн ва куь (*ва я*: куьне ийизвай) амални (*крарни*)».
97. Абуру лагьана: «Эцига ам патал са (еке) дарамат ва (*ацIурна ам кIарасралди цIай авуна*) вегь ам а къати цIуз!»
98. Ва абуруз адаз (чIуру) къаст (*гьилле авуна ам гьалак*) ийиз кIан хьана, амма Чна чпикай кIаник акатайбур (*магълуб хьайибур*) авуна.
99. Ва ада лагьана: «Зун зи Раббидин патав физва (*куьч жезва Аллагьдин рекье*) Ада зун дуьз рекье твада.
100. Рабби! Пишкеш ая заз диндарбурукай (*багъиша заз диндар велед*)!»
101. Ва Чна адаз шад хабар гана умунлу (*къени*) эркек аял жеда лагьай (*яни* *Исмаилакай муштулух гана*).
102. Ва ам (*Исмаил*) адахъ галаз чалишмиш жедай (*фена санал крар ийидай*) яшдив агакьайла, ада лагьана: «Я зи хва! Гьакъикъатда заз ахварай за вун (*къурбанддиз*) тукIваз акуна (*ва Пайгъамбаррин ахвар гьахъ я*) - бес килиг вун, ваз гьикI аквазва (а кар)?» Ада лагьана: «Я зи буба! Кьилиз акъуда ваз эмирзавай кар ва «ин ша́ Аллагь» (*эгер Аллагьдиз кIан хьайитIа*), ваз зун сабурлубурукай яз жагъида».
103. Ва абур кьведни (*Аллагьдин эмирдиз* михьиз) муьтIуьгъ хьайила, ва ада ам ярхарайла пелен са къвалахъди (*тукIуна къурбандиз гъиз*),
104. Ва (*а макъамда*) Чна адаз эверна: «Эй, Ибрагьим!
105. Гьакъикъатда, вуна кьилиз акъудна акур ахвар! Гьакъикъатда Чна гьа икI (*Ибрагьимаз хьиз*) - хъсан крар ийизвайбуруз эвез гузва!
106. Гьакъикъатда (гьа) им - ачух (*яни* *зурба*) имтигьан я (*ви имандин гьакъикъивал ачухдиз къалурзавай*).
107. Ва (*дугъриданни*)Чна ам (*ви хва къурбанддиз гъуникай*) азаднава чIехи «тукIвадай гьайвандалди» эвез авуна.
108. Ва туна Чна адал (*Ибрагьимал* *хъсан тариф*) эхиримжибурун (*гуьгъуьналлай несилрин*) арада.
109. «Салам» (*тебрик ва саламатвал*) хьуй Ибрагьимаз!
110. Гьа икI (*Ибрагьимаз хьиз*) - Чна эвез (*саваб*) гузва (*Чи лукIарикай чпи иман гъана*) хъсан (*диндар*) крар ийизвайбуруз!
111. Гьакъикъатда ам - Чи муъмин (*иман гъайи*) лукIарикай я!
112. Ва Чна адаз (*Ибрагьимаз гьакIни*) шад хабар гана Исгьакъ (велед) жеда лагьай - пайгъамбар яз «салиѓьбурукай» (*диндарбурукай*) жедай.
113. Ва Чна адал ва Исгьакъал (еке) берекатлувал ракъурна (*абур кьведни гзаф берекатлу авуна*). Ва абурун кьведан несилрин арада хъсан (*диндар*) амалзавайдини ава, ва вичиз (*вичин чандиз*) ачух тир зулум ийизвайдини.
114. Ва (*гьакIни*) гьакъикъатда Чна Мусадиз ва Гьаруназ чIехи нямет (*регьимар*) гана.
115. Ва Чна абур (кьведни) ва абурун халкьни чIехи пашманвиликай къутармишна.
116. Ва Чна абуруз (*еке*) куьмек гана - ва гьабур хьана гъалиб хьайибур.
117. Ва Чна абуруз (кьведаз) лап ачух Ктаб (*Таврат*) багъишна.
118. Ва Чна абур (кьведни) Дуьз Рекьел (*гьахъ диндал- Исламдал*) гъана.
119. Ва туна Чна абурал (кьведални -*хъсан тариф*) эхиримжибурун (*гуьгъуьналлай несилрин*) арада.
120. «Салам» (*тебрик ва саламатвал*) хьуй Мусадиз ва Гьаруназ!
121. Гьакъикъатда Чна гьа икI (*Мусадизни Гьаруназ хьиз*)- эвез (*саваб*) гузва хъсан (*диндар*) крар ийизвайбуруз!
122. Гьакъикъатда абур кьведни Чи муъмин (*иман гъайи*) лукIарикай я!
123. Ва гьакъикъатда Илйа́с ракъурнавай Векилрикай я,
124. Ингье ада (*бану-Исраилрикай тир*) вичин халкьдиз лагьана: «Бес кичIезвачни квез (Аллагьдикай)?!
125. Бес куьне багь́л\*- диз (*бутдин тIвар,* тIалабунариз) эверзавани (*ибадатзавани*) кьван, вични Виридалайни Хъсан Халикь туна -
126. Куь ва куь эвелимжи (*бан*) бубайрин Рабби тир - Аллагь туна?!»
127. Ва абуру ам (*адан пайгъамбарвал*) таб яз кьуна, ва гьакъикъатда абур кIватIна хкана жеда (*азабдиз*),
128. Анжах - хкянавай (*пайгъамбардиз табий хьайи*) Аллагьдин лукIар квачиз!
129. Ва туна Чна адал (*хъсан тариф*) эхиримжибурун (*гуьгъуьналлай несилрин*) арада.
130. «Салам» хьуй Ил-Йа́синаз (*яни Илйасаз,* *ва я:* Йа́синан терефдарриз)!
131. Гьакъикъатда Чна гьа икI (*Илйа́саз хьиз*) - эвез (*саваб*) гузва хъсан (*диндар*) крар ийизвайбуруз!
132. Гьакъикъатда ам Чи муъмин (*иман гъайи*) лукIарикай я!
133. Ва гьакъикъатда ЛутI - ракъурнавай Векилрикай (*расулрикай*) я,
134. Ингье Чна ам ва адан хзанар вири къутармишна,
135. Анжах кьуьзуь дишегьли (*ЛутIан паб*) квачиз - кьулухъ амукьайбурукай (*яни гьалак хьайибурукай*) хьайи.
136. Ахпа Чна муькуьбур (*кафирвал авурбур* михьиз) кукIварна.
137. Ва гьакъикъатда куьн (*эй къурайш халкь куь сеферра Шамдиз фидайла*) абурун чкайрай физва - пакаман вахтарани (*экуьнрихъни*),
138. Ва йифизни. Бес куьне кьатIузвачни (*фагьумзавачни*)?!
139. Ва гьакъикъатда Йу́нус ракъурнавай Векилрикай я,
140. Ингье ам (*лукIвилевай кас вичин иесидикай михьиз катдай хьиз,* вичин уьлкведай) катна лап ацIанвай гимидиз,
141. Ва (*гими батмиш жедайла, заланвал тIимиларун патал вичел чип гьалтайди гьуьлуьз гадарна амайбур къутармиш хьун патал*) ада (амайбурухъ галаз) чип вегьена - ва ам «цIуьдгъуьн хьайибурукай» хьана (*яни а карда ам кIаник акатайбурукай хьана - гьуьлуьз гадарна*).
142. Ва ам чIехи балугъди туькьуьнна - вич туьгьметдиз лайихлу яз.
143. Ва эгер ам тасбигь\*-завайбурукай (*Аллагь пакзавайбурукай*) хьаначиртIа,
144. Дугъриданни ам адан руфуна амукьдай абурал чан хкидай Йикъалди.
145. Ва Чна ам (*а чIехи балугъдин руфунай* ахкъудна) вегьена баябан чилел, вич сагъсузди яз.
146. Ва Чна адан винелай къабахдин (*бурандин*) тар экъечIдайвал авуна (*хъендик хьана, адакай менфят къачудайвал*).
147. Ва Чна ам (*пайгъамбар яз*) виш агъзуран ва гьадалайни гзаф ксарин патав ракъурна,
148. Ва абуру инанмишвална, ва Чна абуруз тайин тир вахтуналди няметар ишлемишдай мумкинвал хгана.
149. Ва (гила) хабар яхъ вуна абурувай (*ви халкьдивай*) «фетва» (*месэладин гьакъиндай фикирна къарар лугьун*): бес ви Раббидиз рушар яни ва чпизни - гадаяр?!
150. Я тахьайтIа Чна малаикар дишегьлияр (*диши жинсининбур*) яз халкьнавани, вични абуру (*а ксари а кардиз*) шагьидвал ийиз?!
151. Ангье! Гьакъикъатда абуру, чпин къундармишнавай тапаррикай яз, лугьузва:
152. «Аллагьди (велед) аладнава», - ва гьакъикъатда абур тапархъанар я.
153. Бес Ада рушар хкянавани рухваяр туна?!
154. Квехъ вуч хьанва, гьикI куьне (*ахьтин*) къарар акъудзава?!
155. Бес рикIел гъана фагьумзавачни куьне?
156. Я тахьайтIа квехъ ачух делил авани (*куьне лугьузвай а гафариз*)?
157. (АкI ятIа) гъваш куь ктаб (*Аллагьдин патай квез ракъурнавай*), эгер куьн гьахъбур ятIа!
158. Ва (бес) абуру (*мушрикри*) Аданни джинрин арада мукьва-кьиливал тунва. - Ва дугъриданни джинриз хъсан чизва гьакъикъатда абур (*акI лагьай мушрикар, Къияматдин Юкъуз* азабдиз) хкана жедайди. -
159. Пак я Аллагь, абуру (*кафирри*) Адаз гузвай сифетрикай (*лугьузвай шикилдикай*).
160. - Анжах Аллагьдин хкянавай (*яни* *муъмин*) лукIарилай гъейри (абуру Аллагьдиз Адан чIехи дережадиз, Адан садвилиз лайихлу сифетар гузва)! -
161. Ва (*гьавиляй*) гьакъикъатда куьн ва куьне ибадатзавай затIарни (*эй мушрикар*), -
162. Жедач квевай (*куь*) а кардиз (*куьне ибадатзавай затIариз ибадатдайвал*) рекьяй акъудиз (садни),
163. Анжах ам, вич Джаѓьи́м\*- дин (*Жегьеннемдин*) къати кунин (*кана кармаш хьунин*) азаб чIугвадайди тирди, квачиз.
164. (*Малаикри лагьана*): «Ва чакай гьар садаз (*цавара -* вичин) малум тир чка (*кар*) ава.
165. Ва гьакъикъатда, гьа чун я жерге-жерге акъваззавайбур (*Аллагьдиз ибадатдайла*).
166. Ва гьакъикъатда гьа чун я «тасбигьзавайбур» (*пак ийиз Аллагьдин тарифзавайбур*)».
167. Ва (*бес*) гьакъикъатда абур (*яни* *Меккадин мушрикар вун пайгъамбар яз ракъурдалди*) лугьуз авай:
168. «Эгер чаз эвелимжибурулай атанвай (*виликдай хьайи пайгъамбаррилай атай Ктабар -Таврат, Инжил хьтин*) Зикр\*(Ктаб) хьанайтIа,
169. Дугъриданни, чун Аллагьдин хкянавай (*ихласвилелди Адаз ибадатзавай муъмин*) лукIар жедай».
170. Амма (*абуруз* *ахьтин Ктаб -* *Къуръан атайла*) абуру адахъ кафирвална - ва абуруз ахпа чир жеда (*гьихьтин азаб чпиз жедатIа*)!
171. Ва дугъриданни виликдай тестикь хьанва Чи Келима (*гьакъикъатда Чна виликдай гаф ганва*) Векилар яз ракъурнавай Чи лукIариз;
172. Гьакъикъатда гьабур я - чпиз (*Чи патай*) куьмек жедайбур.
173. Ва гьакъикъатда Чи кьушун - гьабур я гъалиб жедайбур.
174. Ва (*гьавиляй*) элкъуьгъ (вун) абурукай (*гьакь кьабул тийизвайбурукай*) та (*тайин тир*) вахтуналди.
175. Ва килиг (вун) абуруз (*гуьзета*) ва гележегда абуруз аквада (*чпив агакьдай азаб*).
176. Бес абуру Чи азаб атуник тади кутазвани?
177. Ва ам (*азаб*) абурун гьаятдиз эвичIайла (*къапудал атайла*) - чпиз игьтиятвал авунин хабар атайбурун пакаман вахт лап писди жеда эхир!
178. Ва элкъуьгъ (вун) абурукай та (*тайин тир*) вахтуналди.
179. Ва килиг, ва абурузни мукьвара аквада (*чпи* *дадмишдай азаб*)!
180. Лап Пак я (*михьи я ва вине я*) ви Рабби - «чIехивилин» (*са Вичиз вири чIехивал, зурбавал, гьайбатлувал, талукь тир*) Рабби - абуру (*кафирри*) Адаз гузвай сифетрикай (*лугьузвай шикилдикай*).
181. Ва салам\*(*Аллагьдин патай тебрик ва саламатвал*) хьуй ракъурнавай Векилриз!
182. Ва гьамд хьуй Аллагьдиз - алемрин Рабби!

**Сура: «Соа́д»**

**38-Сура: Соа́д**

Мергьяметлу, Регьимлу Аллагьдин тIварцIелди!

1. Соа́д (*мана Аллагьдиз хъсан чида*). Кьин кьазва Къуръандал виче (*инсанриз*) рикIел гъун авай!
2. Амма кафирвал авурбур (*гьакьдикай, имандикай*) такабурлувиле ва чаравиле (*аксивиле*) ава.
3. Гьикьван гзаф уьмметар Чна тергнай абурулай вилик, ва абуру (*чпив* *азаб атана агакьайла* куьмекдиз) эвернай (*Аллагьдиз*) - амма (*туба кьабул хъийидай, катдай*) къутармиш жедай вахт тушир чIавуз!
4. Ва (абуруз) ажеб хьанва абурун патав, чпикай тир игьтиятвал авунин хабар гудайди атана лугьуз! Ва кафирри лагьана: «Им - суьгьуьрчи, тапархъан я!
5. Бес ада (*авай гзаф*) ила́гьирикай (*гъуцарикай*) - (*ибадатдиз лайихлу тир*) са ила́гьи авунвани?! Гьакъикъатда им (*ада эверзавай а кар*) - лап ажайиб кар я!»
6. Ва башламишна (*ва я*: фена) чIехи ксар абурукай (лугьуз *чпин халкьдиз*) бес: алад куьн (*вач куь физвай рекьяй* *яни* *давамара*) ва сабур ая куь ила́гьийрал (*гъуцарал*), гьакъикъатда им (*Пайгъамбарди Сад Аллагьдихъ эверунин кар*) *-* вичелди (*адаз*) маса шейкIанзавай кар я(*яни адаз маса къаст ава-куь кьилел гьакимвал авун*),
7. Чаз идакай (*Пайгъамбарди эверзавай и тавгь́иддикай\**) ван хьайи туш эхиримжи диндани(*Иса пайгъамбардин дин «насра́ния»-да, ва чи бубайрин диндани*). Им -анжах къундарма (*туькIуьрнавай* *таб*) я.
8. Бес чи арадай гьа адаз яни Зикр\* (*Къуръан*) авуднавайди?!» Аксина! Абур Зи Зикрдин\* (*Къуръандин*) гьакъиндай шаклувиле ава! Аксина, абуру Зи азаб гьеле дадмишнавач!
9. Я тахьайтIа абурув гвани ви Гзаф Гужлу (*Къудратлу*), Гзаф Пишкеш Гудай Раббидин регьимрин хазинаяр?!
10. Я тахьайтIа абуруз авани гьакимвал (ва иесивал) цаварин, чилин ва абурун (кьведан) арада авайбурун винел?! (*АкI ятIа*) Къуй хкаж хьурай абур (цавуз) рекьерай (*ва я:* цIилералди - *анай идара ийидайвал чпиз кIанивал*).
11. (Абур я) анал алай (са) кьушун - кIаник акатдай (*магълуб жедай*), чеб «са фикирдал сад хьанвай дестейрикай тир» (*яни виликдай пайгъамбарриз акси экъечIай ва чеб Аллагьди жазаламишай дестейрикай я*).
12. Абурулай виликни (*расулар*) таб яз кьунай Нугьан халкьди, гIад-ди ва фиръаванди - «руькуьнрин (*хкарин*) сагьибди» (чIехи къуватдин ва гьакимвилин *ва я:* зурба дараматрин - сагьибди),
13. С́аму́д-ди, ЛутIан халкьди, ва аль-Айкатдин\* агьалийри (*Шуайбан халкьдикай тир къалин тарар, бустанар авай чкадин сагьибри*). - Абур - «са фикирдал сад хьанвай дестеяр» тир (*гьар сад диндиз акси яз кIватI хьанвай уьмметар тир*). -
14. Гьар сада (абурукай) расулар таб яз кьунай, ва (*гьар садаз*) Зи жаза тестикь хьана!
15. Ва абуру (*Меккадавай* *мушрикри*) гуьзетзавайдини анжах са «къати ван» я (*яни Исрафил малаикди Карчуниз\*уф гунин кIеви сес*) я - вичелай кьулухъни(*деве сифте ацана ахпа са тIимил гуьзетна мад сефер ацун хъувурла, гьа сад ва кьвед лагьай ацунрин арада авай вахт кьванни*) муьгьлет галачир(*ва я*:- вичиз элкъуьр хъувун авачир).
16. Ва абуру (*а мушрикри рахшандариз*) лагьана: «Чи Рабби! Фад агакьара чав чи (азабдин) пай -Гьисабдин Югъ жедалди»!
17. Сабур ая вуна абуру лугьузвайдал, ва рикIел гъваш Чи лукI Давуд, еке къуватдин сагьиб, гьакъикъатда ам - (*Аллагьдихъ*) гзаф элхкъведайди тир.
18. Гьакъикъатда Чна адаз дагълар муьтIуьгъарна - адахъ галаз санал тасбигь\* ийиз (*Аллагь* *пак ийиз*) йикъан эхирдани ва рагъ экъечIдай чIавузни.
19. Ва (*муьтIуьгъарна Чна адаз*) къушарни - (абур) санал кIватIнаваз (*тасбигь\* ийиз*), вирибур адан патав (элкъвез) хквезвай (*адаз* *табий тир*).
20. Ва мягькемарна Чна адан гьакимвал (*пачагьвал*), ва Чна адаз камаллувал (*пайгъамбарвал*) ва чIалан устадвал\* (*лазим мана ачухардай, гьахъ ва таб чара ийидай баянлу рахунин бажарагъвал*) гана.
21. Ва атанани ваз гьуьжетчийрин хабар - (цлалай хкаж хьана) «мигьрабдиз» (*Давудан* *ибадатханадиз*) гьахьай?
22. Ингье абур Давудан патав атана, ва адаз абурукай къурху (*кичI*) хьана. Абуру лагьана: «КичIе жемир! (Чун) - гьуьжетдавай кьве кас я, чакай сада муькуьдаз зулум авунва - бес (вуна) дуван атIутI чи арада гьахълувилелди ва сергьятрилай элячIмир (*зулум мийир*), ва къалура (вуна) чаз гьахъ (*дуьз*) рехъ (*а карда*).
23. (Абурукай сада лагьана): «Гьакъикъатда им - зи стха я, адахъ кьудкъанни цIекIуьд хеб ава, захъ авайди са хеб я. Ада лагьана: «Амни зи гъилик кутур\* (*яни* *заз хце*)» ва ада (*гьуьжетрин*) рахунрани зал винел пад къачуна».
24. Ада (*Давуда*) лагьана: «Дугъриданни ада ваз зулум авуна ви хеб вичин хиперик кухтун тIалабуналди. Гьакъикъатда гзафбуру (*са карда иштиракзавай*) шерикрикай садбуру муькуьбуруз зулум ийизва,- инанмишвал авуна диндар амал авурбурулай гъейри - ва (*гьикьван*) тIимил ава абур». Ва фикирна (*яни* *кьатIана*) Давуда Чна (*и* *кардалди*) вичиз анжах имтигьан\* авунвайди, ва ада вичин Раббидивай (*гунагь*) багъишламишун тIалабна, ва агъуз (*ярх*) хьана рукугI\*(*сажда*) ийиз, ва (туба авуна) элхкъвена (Адахъ). ۩
25. Ва Чна адаз а кар багъишламишна. Ва гьакъикъатда адаз Чи патав (*Ахиратда*) «мукьвавал (*Чаз*)» ва хъсан «элкъвена хкведай чка» ава!
26. Эй, Давуд! Гьакъикъатда Чна вакай халифа\*(*Чи патай чилел шариатдин истемишунар кьиле тухудай кьетIен* *ихтиярар ганвай гьаким,* сердер) авунва чилел, (*гьавиляй*) гьахълувилелди дуван ая инсанрин арада ва табий жемир вун гьевесриз, тахьайтIа(а карди) вун Аллагьдин рекьелай алудда. Гьакъикъатда, Аллагьдин рекьелай алатзавайбур, - абуруз къати азаб жеда (абуру) Гьисабдин Югъ рикIелай алудуниз(*адакай элкъуьниз*) килигна!
27. Ва Чна цав, чил ва абурун (кьведан) арада авай затIарни гьакI гьавайда яз халкьнавач! Ам (*а фикир*)- кафирвал авурбурун гиман я. (Гьавиляй) «еке мусибат (*къати азаб,* *гьалаквал*)» жеда кафирвал авурбуруз, ЦIаюкай!
28. Бес Чна, чпи инанмишвал авуна диндар амал авурбур - чпи чилел чIурувилер авурбур хьиз ийидани, я тахьайтIа Чна (Аллагьдикай) кичIебур - гунагькарар (*лап* *чIуру ксар*) хьиз ийидани (*эвездин гьакъиндай* *сад хьиз ийидани*)?!
29. Чна ваз авуднавай (и) Ктаб - берекатлуди (*виче гзаф хийирар, регьимар авайди*) я, абуру адан аятрал фикир - фагьум авун патал ва акьулрин сагьибри рикIел гъана менфят (*ибрет*) къачун патал.
30. Ва Чна Давудаз (*хва*) Сулейман багъишна! Гьикьван хъсанди я а лукI (*Сулейман*). Гьакъикъатда ам - гзаф элкъведайди тир (Аллагьдихъ)!
31. Ингье адаз йикъан эхирда вилик гъана къалурна - акъваздайла пуд кIвачел акъвазна кьуд лагьай кIвач гьакI экисдай, багьа шив-ар (*балкIанар*).
32. Ада лагьана: « Гьакъикъатда,(*дуьньядин*) багьа нямет кIан хьун зи Рабби рикIел гъунилай (*капI авунилай*) заз гзаф кIан хьана, та ам (*рагъ*) пердедихъ чуьнуьх хьана.
33. Хкваш абур куьне зи патав!» Ва ам абурун зангар ва гарданар турунал ягъиз(*къурбанддиз гъиз*) гатIунна (*ва я:* Ада лагьана: «Гьакъикъатда заз кIан хьанва багьа нямет(*балкIанар*) кIан хьун, зи Раббидин зикр\* патал *абурал джигьад авун* *патал*, та абур вилерикай чуьнуьх хьана *ва* *ада лагьана* Хкваш абур зи патав» ва башламишна ам абурун зангарилай, гарданрилай кап алтадиз).
34. Ва гьакъикъатда Чна Сулейман синемишна (*адаз имтигьан авуна*), ва Чна адан тахт-дал (*са*) жасад (*беден*) вегьена\*, ахпа ам (туба авуна Аллагьдихъ) элхкъвена.
35. Ада лагьана: «Рабби! Багъишламиша заз, ва пишкеша (Вуна) заз (ахьтин) гьакимвал (*пачагьвал*), залай кьулухъ садазни тежедай, хьтин. Гьакъикъатда Вун я - Гзаф Пишкеш Гудайди!»
36. Ва Чна адаз гар муьтIуьгъарна, ам хъуьтуьлдиз фад физвай адан эмирдалди адаз кIан хьайи патахъ.
37. Ва (*муьтIуьгъарна Чна адаз*) шейтIанарни: гьар са «(зурба) эцигдайди дараматар» ва «(зурба) гьуьлуьн деринриз эвичIдайди» (*абурукай*),
38. Ва (*гьакIни абурукай*) зунжурра (*бухавра*) аваз кутIуннавай масадбурни.
39. Им (*и* *вири няметар*) - Чи (*патай тир пай*) пишкеш я (ваз); ва (*гьавиляй*) багъиш ая (вуна адакай *ваз кIанидаз*) ва я (кьуна) тур - (*ваз* *а карда*) са гьахъ-гьисабни жедач.
40. Ва гьакъикъатда адаз Чи патав (*Ахиратда*) «мукьвавал (*Чаз*)» ва хъсан «элкъвена хкведай чка» ава!
41. Ва рикIел гъваш (вуна) Чи лукI Аййу́б - ада вичин Раббидиз (ялвариз) эверай чIавуз: «Гьакъикъатда зак шейтIанди четинвилер (*гьелеквал*) ва азаб (*тIал*) хкIурнава!»
42. (Ва Чна адаз лагьана): «Эця жуван кIвач чиле (*ва анай ваз къайи булах акъатда*)! Ингье - вичел чуьхуьнагардайди (*эхъведайди*) къайи, ва хъвадайди (*яни* *ишлемиша - вун сагъ хъжеда*)».
43. Ва Чна адаз (*Аййубаз*) вичин хзан ва абурухъ галаз са гьакьван артухни багъишна, Чи патай регьим яз, ва акьулрин (*къанажагърин*) сагьибриз рикIел гъун яз.
44. «Ва къачу жуван гъиле (*векьер- кьаларин*) са кIунчI ва ягъа адалди (*паб*), ва чIурмир жуван кьунвай кьин»\* (*ам* *азарлу тир чIавуз адаз вичин папа авур са кардал хъел атана ва ада ам виш сеферда яда лагьана кьин кьуна …ва сагъ хъхьайла, вичин кьин чIур тавун патал, адаз икI лагьанай*). Гьакъикъатда Чаз ам сабурлуди яз жагъана. Гьикьван хъсанди я (*Чи*) а лукI (*Аййуб*), гьакъикъатда ам гзаф элкъведайди тир (Аллагьдихъ)!
45. Ва рикIел гъваш Чи лукIар Ибрагьим, ва Исгь́акъ ва Йакъу́б - (дин кьиле тухунин карда) къуватлувилин ва дерин кьатIунрин (басаратвилин) сагьибар.
46. Гьакъикъатда Чна абуруз башкъа кьетIенвал гана - (Ахиратдин) Мескен гьамиша рикIел хьун (*яни Чна абур дуьньядин крар рикIе хьуникай михьи авуна,* *абуру*  *гьамиша Ахират рикIеваз Аллагьдиз гзаф ибадатар ийизва, инсанриз диндиз эверзава Ахиратдиз гьазурвал акун патал*),
47. Ва гьакъикъатда абур Чи вилик - хкянавайбурукай, лап хъсанбурукай я.
48. Ва рикIел гъваш Исма́и́л, ва Аль-Йасаъ ва Зуль-Кифл. Ва вири (абур) - лап хъсанбурукай я.
49. Им(*Къуръан*) - «РикIел Гъун» я, ва гьакъикъатда (Аллагьдикай) кичIебуруз гьазурнава хъсан «элкъвена хкведай чка» -
50. А́дн\* - Женнетар - (чпин) ракIарар абур патал ахъа тир;
51. Абур ана кьуьнт яна ярх хьанваз жеда, эвериз ана (*чпиз*) емишар гзаф ва хъвадай затIар.
52. Ва абурун патав (*ана*) вилер чиле тунвай\* (*масадбуруз садазни килиг тийиз са чпин итимриз килигдай*),чпин таяр тир папар (*ва* *гьуьрияр*) жеда.
53. Гьа им я - квез хиве кьунвайди, Гьисабдин Югъ патал!
54. Гьакъикъатда гьа им я - Чи (*патай тир*) ризкьи (*няметар, паяр*), вичизни акьалтIун (*куьтягь хьун*) авачир!
55. Им - (Аллагьдикай кичIебуруз я)! Ва гьакъикъатда, (*гьахъдикай* *такабурлувална*) сергьятар чIурзавайбуруз лап пис «элкъвена хкведай чка» гьазурнава,-
56. Жегьеннем, чпив ана къати кунин азаб чIугваз тадай, ва гьикьван пис «мес» я ам!
57. Им (*а азаб*) - ва къуй абуру дадмишрай ам - лап ргазвай яд ва ирин (*гъура*) я,
58. Ва масадни (*яни жеда абуруз маса азабни*) гьа шикилдикай, гьар жуьрейрин!
59. (*Ва ЦIуз вегьидайла,* *гьахъдикай* *такабурлувална* *сергьятар чIурайбуру сада садаз лугьуда*): «И чIехи кIватIални квехъ галаз (*аниз*) гьахьдайбур я». (Абуруз жаваб гуда): «Тахьуй абуруз гегьенш (*яни хушвилин*) кьабулун! Гьакъикъатда абурни ЦIун къати кунин азаб чIугвадайбур я!»
60. Абуру (*а еке кIватIалди*) лугьуда: «Аксина, квез тахьуй гегьенш (*яни хушвилин*) кьабулун! Куьн я ам (*ягъалмишвал*, *азаб*) чаз гъайиди (*яни* *куьн - чIехи ксар - себеб хьана чун дуьз рекьикай ягъалмишвиле хьуниз*). Ва гьикьван писди я а амукьдай чка!»
61. Абуру лугьуда: «Чи Рабби! Ни им (*гьахъдикай ягъалмишвал*) чаз гъанатIа, артухара адаз ЦIа гзафарнавай азаб!»
62. Ва абуру лугьуда: «Чахъ вуч хьанва, чаз аквазвач хьи итимар чна чеб писбур (*ва бахтсузбур*) яз гьисабай (*абуру* *акI муъминрикай фикирзавай*)?
63. Яраб чна абур (са гьакьни авачиз) ягьанатрай кьуна жал? Я тахьайтIа (чи) вилер абурулай алат хьанвани?»
64. Гьакъикъатда а кар - ЦIун агьалийри сада-садахъ гьуьжет авун, гьахъ я.
65. Лагь: «Зун анжах - игьтиятвал авунин хабар гудайди я, ва авач ила́гьи (*ибадатдиз лайихлу тир*) - Сад Тир, виридан винел (*гъалибвал*) Винел Пад Къачудай са Аллагьдилай гъейри,
66. (*Вич*) Цаварин, чилин ва абурун (кьведан) арада авай затIаринни Рабби, Гзаф Гужлуди, Гзаф Багъишламишдайди, тирди».
67. Лагь: «Ам (*яни Къуръан*) - зурба хабар я.
68. Куьн адакай (патахъ) элкъвенва,
69. Авачир заз чирвал «лап вини дережадин жемятдикай» (*малаикрин*)- абуру гьуьжетардайла (*Адам халкь авунин гьакъиндай*, *заз а кар чир хьана вагьй\*- дай*).
70. Заз (*Аллагьди*)вагьй\*- ракъурна инандирмишзава (*а кар*)гьакъикъатда зун анжах - ачух, игьтиятвилин хабар гудайди тирвиляй (*яни за квез хабар гун патал*)».
71. (*РикIел гъваш вуна абурун*): Ингье ви Раббиди малаикриз лагьана: «За инсан халкьда чепедикай.
72. Ва За дуьзарна тамамарайла ам, ва За адан къенез Зи Руьгьдикай\* уф гайила (*адак Зи Руьгьдикай кутурла*), ават (*агъуз*) хьухь куьн адаз сажда ийиз!»
73. Ва (*гьасятда*) малаикри вирибуру вирида (санал) сажда авуна,
74. Са иблисдилай гъейри, ада еке такабурлувална ва ам кафиррикай хьана.
75. Ада (*Аллагь Таалади*) лагьана: «Эй, иблис! Куь ваз манийвална (*куь вун акъвазарна*) За Зи кьве Гъилелди\* халкьнавайдаз сажда ийиз? Вуна (*Адаман патахъай*) такабурлувалнани, я тахьайтIа вун (*ви Раббидин вилик*) жув винедай кьурбурукай хьанвани?»
76. Ада (*иблисди*) лагьана: «Зун адалай (*Адамалай*) хъсан я, Вуна зун цIукай халкьнава, ам Вуна халкьнава чепедикай».
77. Ада лагьана: «(*АкI ята*) ЭкъечI анай (*Женнетдай*); бес гьакъикъатда вун - алчахарна чукурнавайди я.
78. Ва гьакъикъатда вал Зи лянет жеда - Эвездин Йикъадалди».
79. Ада (*иблисди*) лагьана: «Рабби! Муьгьлет це заз - абурал чан хкидай йикъалди».
80. Ада лагьана: «Гьакъикъатда вун - (*вичиз Чна*) муьгьлет ганвайбурукай я
81. Малум вахтунин (*Исрафил малаикди Къаргъудиз\*сифте уф гудай*) йикъалди!»
82. Ада (*иблисди*) лагьана: «Кьин кьазва (за) Ви лап зурбавилел (*чIехивилел*), за гьакъикъатда абур вири рекьяй акъудда (*ягъалмишвиле твада*),
83. Анжах абурукай Ви хкянавай лукIар квачиз!»
84. Ада (*Аллагь Таалади*) лагьана: «Гьахъ я (Зи патай). Ва За (анжах) Гьахъ лугьузва:
85. Гьакъикъатда, За Жегьеннем валди (*эй иблис*) ва абурукай ваз табий хьайибуралди, дугъриданни ацIурда,- вирибуралди!»
86. Лагь (*эй Пайгъамбар*): «ТIалабзавач за квевай а кардихъ гьакъи, ва туш зун авачиз (*ва я:* я лугьуз) жува жувал а кар къачунвайбурукай».
87. Ам (*Къуръан*) - анжах алемриз «РикIел Гъун» я.
88. Ва дугъриданни, квез (*эй мушрикар*) чир жеда са кьадар вахтунилай адан зурба хабар (*яни* *Къуръан гьакь тирди -инсанри жемятралди Ислам-дин кьабулайла , ва квезни азаб атайла*)!»

**Сура: «аз-Зумар»**

**39 - Сура: «Сад-садан гуьгъуьналлай кIапIалар»**

Мергьяметлу, Регьимлу Аллагьдин тIварцIелди!

1. И Ктабдин (авудна) ракъурун - Гзаф Гужлу (*Гьайбатлу*), Камаллу Аллагьдин патай я.
2. Гьакъикъатда Чна ваз (авудна) ракъурнава Ктаб (виче) гьахъ аваз, (гьавиляй) ибадат ая вуна Аллагьдиз, рикIин сидкьидай дин са Адаз талукьарна!
3. Дугъриданни! Анжах Аллагьдиз михьи дин талукь я. Ва чпи Адалай гъейри (*маса*) «архаяр» (*гъуцар*) кьунвайбуру (лугьузва): «Чна абуруз анжах - абуру чун Аллагьдиз жезмай кьван мукьвал авун патал ибадатзава». Гьакъикъатда Аллагьди абурун арада дуван ийида абур чара хьайи крара. Гьакъикъатда Аллагьди дуьз рекьел гъидач - вич тапархъан, (кIеви) кафирвалзавайди тирди!
4. Эгер Аллагьдиз велед къачуз кIан хьанайтIа, Ада хкядай Вичи халкьзавайбурукай Вичиз кIаниди. Лап Пак я Ам! Ам я Аллагь - Сад Тир, виридан винел(*гьар са кардал*) Винел Пад (*гъалибвал*) Къачудайди (*Вичиз* *вири шейэр*  *муьтIуьгъ тир- Кьадарсуз Къудратлуди*)!
5. Ада цавар ва чил халкьнава гьакъикъат патал (*яни* виче гьахъ аваз, *камаллу себеб аваз,* *гьакI гьаваянда тушиз*). Ада йиф элкъуьриз алчударзава йикъал, ва югъ элкъуьриз алчударзава йифел. Ва муьтIуьгъарнава Ада рагъ ва варз; гьар сад гьерекатна физва тайинарнавай вахтундалди (*а вахт патал*). Дугъриданни, Ам (*Аллагь*) - Гзаф Гужлуди, Гзаф Багъишламишдайди я!
6. Ада куьн са чандикай халкьнава, ахпа Ада адакай адаз паб яратмишна - ва авудна\* (*яратмишна ва муьтIуьгъарна*) Ада квез маларикай (*кIвалин гьайванрикай*) муьжуьд жуьреяр (*жуьтер*). - Ада куьн куь дидейрин руфунра халкьзава са яратмишунин гьал муькуь яратмишунин гьалдин гуьгъуьна аваз пуд къат (*тах*) мичIивилера (*руфун, аялдин кIвал, ген*). Гьа ахьтинди я Аллагь - куь Рабби; (са) Адаз талукь я (вири) гьакимвал. Авач ила́гьи (*ибадатдиз лайихлу тир*) Адалай гъейри. Бес гьикI куьн элкъуьрзава (*тавгь́иддикай, яргъаз ийизва Адаз ибадат авуникай*)?!
7. Эгер куьне кафирвал авуртIа (*эй инсанар*), гьакъикъатда Аллагь гьич квез муьгьтеж туш (*Адаз герек авач куь иман, куь тавгьид\* - куьн чеб адаз муьгьтеж я, яни квевай тавгьид\* кьиле тухун тIалабзава квез менфят хьун ва зарардикай яргъа хьун патал*). - Ва Ам Вичин лукIар патал куфрдал (*абуру куфр авунал*) рази туш. - Ва эгер куьне шукур авуртIа, Ам - квез а кардал рази я (*Адаз куьне а кар авун хуш я ва хъсан эвезни гуда*). Ва са чандини пар ялзавай - масадан пар ялдач (*са гунагькар чандини масадан гунагьрин пар ялдач*). Ахпа, куь Раббидин патав я куь элкъвена хтун, ва хабар гуда Ада квез куьне авур амалрикай. Гьакъикъатда Адаз (*куь*) хурара (*рикIера*) вуч аватIа (хъсандиз) чизва!
8. Ва инсандив четинвал (*бала́*) хкIурла (*кьилел атайла*), ада вичин Раббидиз эверзава (ялвариз*, умундиз дуьа ийиз*) са Адахъ элкъвез. Ахпа, Ада (*а бала алудна*) Вичин патай адаз нямет багъишайла - ада рикIелай алудзава вичи виликдай Низ эвернатIа (ялвариз), ва ада Аллагьдиз «барамбар авурбур» (*шерикар*) гъизва, (масадбур) Адан рекьелай алудун патал. Лагь: «Ишлемиша жуваз няметар са тIимил вахтунда жуван куфрда аваз, гьакъикъатда вун ЦIун агьалийрикай я!»
9. Бес вичи йифди ибадат ийизвайди сажда ийиз ва акъвазна капI ийиз, Ахиратдикай кичI аваз ва вичин Раббидин регьимдик умуд кваз (а кафирдихъ галаз сад хьиз жедани)!? Лагь: «Сад жедани кьван (*вичин Раббидикай, гьахъ-диндикай*) чирвилер авайбур, ва чпиз чирвал авачирбур?» Гьакъикъатда рикIел гъана ибрет къачузва анжах акьулрин сагьибри.
10. Лагь (*эй Пайгъамбар* - *муъминриз За лугьузвайди*): «Эй, Иман гъанвай (Зи) лукIар, кичIе хьухь куь Раббидикай (*яни давамара куь инанмишвал ва кичIевал*)! Чпи хъсан амал (*диндар крар*) авурбуруз и дуьньяда - (*абуруз* *и* *дуьньядани* *Ахиратдани*) хъсанвал (*хъсан* *гьал* *ва* *саваб*) жеда. Ва Аллагьдин чил гегьенш я (*куьч хьухь диндин рекье лазим хьайила*). Гьакъикъатда сабурлубуруз тамамвилелди жеда абурун саваб (*гьич*) сан-гьисаб авачиз!»
11. Лагь (*инсанриз*): «Гьакъикъатда заз эмирнава за Аллагьдиз ибадат авун михьидаказ\* (*ихлас гваз яни рикIин сидкьидай*) са Адаз дин талукьарна,
12. Ва эмирнава заз - зун мусурманрин сифтеди (*яни Аллагьдиз муьтIуьгъ хьайи сад лагьай кас*) хьун патал».
13. Лагь: «Гьакъикъатда, заз кичIезва эгер за зи Раббидиз асивал авуртIа (*чIалаз* *яб тагайтIа*, заз) ЧIехи йикъан азаб жез».
14. Лагь: «За (са) Аллагьдиз ибадатзава - михьидаказ жуван дин (*тIеат*, *ибадат*) Адаз талукьарна.
15. Ва куьне квез кIанзавай затIариз ибадат ая Адалай гъейри (*заз адакай зарар авач, ва квев ахпа агакьда пис жаза*)». Лагь: «Гьакъикъатда, зиянвал хьайибур абур я, Къияматдин Юкъуз чпивай чеб ва чпин хзанар квахьайбур (*гъиляй акъатайбур*)». Дугъриданни, гьам я - ачух зиян!
16. Абуруз (*Къияматдин Юкъуз*) - чпин винелайни «чардахар» цIукай (*яни* *цIун къатар*) жеда, ва абурун кIаникни «чардахар» (*цIун* *къатар*)». Адалди - Аллагьди Вичин лукIарик кичI кутазва. Эй (Зи) лукIар, кичIе хьухь квез Закай (*Зи эмирар кьилиз акъудиз ва Зи къадагъайрикай яргъа жез*)!
17. Ва чеб «тIа́гъу́тдикай» (*Аллагьдилай гъейри - амай вири: бутар, гъуцар, шейтIанар куьз мушрикри ибадатзаватIа*) - абуруз ибадат авуникай яргъа хьана ва (*чпини* туба авуна) Аллагьдихъ элкъвейбур - гьабуруз шад хабар ава (*и дуьньядни ва Ахиратдани*). Ва шад хабар це Зи лукIариз,
18. Чпи гафунихъ (*чпиз лугьузвай чIаларихъ*) яб акалзавай ва адакай (лап) хъсандаз табий жезвай. Ахьтинбур - Аллагьди дуьз рекьел гъанвайбур я, ва ахьтинбур - гьабур я акьулрин (*къанажагърин*) сагьибар.
19. Бес, вичел азабдин Келима тестикь хьанвайди - бес вавай вич ЦIа авайди къутармишиз жедани кьван?!
20. Амма чпи, чпин Раббидикай кичIевал\* (*Адан эмирар кьилиз акъудна ва къадагъайрикай яргъа*) хьайибур -абуруз эцигнавай тавханаяр (*михьи кIвалер*) гьазурнава - чпин винелни тавханаяр алай (*яни* *мертебайрин зурба кIвалер*), чпин кIаникайни вацIар авахьзавай Аллагьдин патай хиве кьунвай кар яз - Аллагьди гайи гаф гьич чIурдач!
21. Бес ваз акунвачни гьакъикъатда Аллагьди цавай яд авуднавайди, ва ам чешмеяр яз чиле тунвайди? Ахпа Ада адалди гьар жуьре рангарин къацар (*набататар* чиляй) акъудзава. Ахпа абур чIехи хьана агакьзава, ва ваз абур хъипи хьана аквазва, ахпа Ада абур кьуру хьана куьлуь хьанвай кьаматIриз (*кьалар-кьулариз*) элкъуьрзава. Гьакъикъатда а карда - акьулрин (*къанажагърин*) сагьибриз рикIел гъун (*ибрет*) ава.
22. Бес вичин хур Аллагьди Ислам (дин) патал ачухарнавайди ва вични вичин Раббидин патай тир нурдал алайди (барабаржедани кафирдихъ векъи рикI авай)?! «Еке мусибат (*къати азаб,* *гьалаквал*)» я чпихъ векъи (*къван хьтин*) рикIер авайбуруз Аллагьдин Зикрдин\* (*Къуръандин*) гьакъиндай! Ахьтинбур - ачух ягъалмишвиле ава.
23. Аллагьди - (авудна) ракъурнава виридалайни хъсан Хабар\* (*Малумат яни Къуръан*) - Ктаб яз (вичин паяр) сад - садаз ухшар авай ва кьве-кьвед (*яни* *тикрар*) тир, адакай чпин Раббидикай кичIебурун хамуник зурзун акатзава (*хамуниз* *хар акъатзава*), ахпа хъуьтуьл (*секин*) жезва абурун хамар ва абурун рикIер Аллагьдин «Зикрдиз». Ам (*а кар*) - Аллагьдин патай тир регьбервал я, адалди Ада Вичиз кIаниди дуьз рекьел гъизва. Ва вуж Аллагьди ягъалмишвиле туртIа, адаз дуьз рекьел гъидайди авач!
24. - Бес Къияматдин Юкъуз вич (*бухавралди кутIунна чинихъди Жегьеннемдиз гадарайла*) вичин чиналди жув азабдин писвиликай хуьдайди (барабар жедани *-* Женнетданяметрин юкьва жедайдахъ галаз)?! Ва зулумкарриз лугьуда: «Дадмиша гила куьне къазанмиш авурди!»
25. Абурулай (*ви халкьдилай*) вилик хьайибуруни (*эй Пайгъамбар*) таб яз кьунай (*расулар*) - ва абуруз чпи гьич гьиссни тавур патай азаб атана.
26. Ва Аллагьди абурув и дуьньядин уьмуьрда агъузвал (*алчахвал*) дадмишиз туна, амма Ахиратдин азаб лап чIехи я, эгер абуруз (*а кар*) чир хьанайтIа! -
27. Ва гьакъикъатда Чна и Къуръанда инсанриз гьар са мисалдикай гъанва,абуру рикIел гъун (фагьум авун) патал!
28. (*Ва авуна Чна ам*) Араб чIалал тир Къуръан яз, виче са какурвални авачир, абуруз (Аллагьдикай) кичIевал (*Адаз* *итIаатлувал авуна эмирар кьилиз акъудун ва къадагъайрикай яргъаз*) хьун патал!
29. Аллагьди мисал яз гъанва: са (*лукI*) итим - (вич) еке гьуьжетдавай шерикрин (*шерикар тир иесийрин*) гъилик квай, ва (*маса* *лукI*) итимни - михьиз са итимдин (*иесидин*) гъилик квай, бес сад яни абур кьвед мисалдиз (*гьалдиз*)?! (Гьелбетда, ваъ! *Им - мушрикдин ва мусурмандин гьалар гекъигун я*). - Вири гьамд хьуй Аллагьдиз! - Амма абурун чIехи паюниз чизвач (*гьахъ*)!
30. Гьакъикъатда вахъни кьиникь гала (*вунни рекьида*), ва гьакъикъатда абурухъни кьиникь гала (*абурни-яни* *мушрикарни рекьида*).
31. Ахпа, гьакъикъатда куьне Къияматдин Юкъуз куь Раббидин вилик гьуьжетарда (*Ва Аллагьди дуван атIуда..*).  **24- жуз. кьил**
32. Ва (*бес*) вуж я мадни зулумкарди, Аллагьдикай тапарар туькIуьрайдалай, ва гьакь (*Къуръан*) табдай кьурдалай вичин патав ам атайла?! Бес Жегьеннемда тушни кафирриз «акъваздай чка»?!
33. Ва (*вичи*) сидкьи\* (*гьакь*) гваз атайди ва адахъ инанмишвал авурди - гьабур я (Аллагьдикай) кичIебур.
34. Абуруз чпин Рабиддин патав, чпиз вуч кIан хьайитIани (*леззетрикай*) гьам жеда. Гьам (*гьа ихьтинди*) я - гьакъи (*эвез*) хъсан (*яни* *диндар*) крар ийизвайбурун,
35. Аллагьди, абуру авур лап пис амалрилай гъил къачун патал, ва абуру авур лап хъсан амалриз килигна абуруз чпин гьакъи (*саваб*) гун патал.
36. Бес, Аллагь бес тушни Адан ЛукIраз (*хуьдайди ва куьмекчи яз*) - ва абуру (*мушрикри*) ваз (*эй* *Пайгъамбар*) Адалай гъейрибуралди (*яни чпин гъуцаралди*) кичIерар гузва. Ва вуж Аллагьди ягъалмишвиле туртIа, авач адаз дуьз рекьел гъидайди!
37. Ва вуж Аллагьди дуьз рекьел гъайитIа, авач адаз рекьелай алуддай садни. Бес Аллагь - Гзаф Гужлуди, (*куфр ва* *гунагьар авурбурулай*) интикъам (*кьисас*) къахчунин Сагьиб тушни?!
38. Ва эгер вуна абурувай хабар кьуртIа: «Ни халкьнава цавар ва чил?» - абуру гьакъикъатда лугьуда: «Аллагьди». Лагь: «Квез гьикI аквазва куьне Аллагьдилай гъейри ибадатзавайбурун гьакъиндай? Эгер Аллагьдиз заз зарар гуз кIан хьайитIа, абурувай Адан зарар алудиз жедани? Ва я, эгер Адаз заз регьим багъишиз кIан хьайитIа, жедани абурувай Адан регьимлувал (кьуна) акъвазариз?» (*Абуру лугьуда: «Гьелбетда, ваъ!»*) Лагь: «Заз бес я Аллагь! Гьадал (*яни* *Аллагьдал*) таваккул\* ийизва таваккул\*- завайбуру!»
39. Лагь: «Эй, зи халкь! Куьне амал ая куь чкадаллаз (*куь жуьреда*), зани амал ийида. Ва мукьвара квез чир жеда,
40. Нив вич агъузардай азаб агакьдатIа ва нин кьилел (*нел*) гьамиша амукьдай азаб къведатIа».
41. Гьакъикъатда Чна вал Ктаб (авудна) ракъурнава (виче) гьахъ аваз инсанар патал, ва вуж дуьз рекьел атайтIа - ам вич патал я, ва вуж ягъалмиш хьайитIа - ам анжах вичиз акси яз ягъалмиш жезва, ва туш вун абурал (вичел абур имандал гъун) тапшурмишнавайди (*вал алайди анжах дин агакьарун я*)».
42. Аллагьди чан къахчузва «чан алай затIарин» (*инсанрин*) абурун кьиникь атайла (*ва* *им - чIехи кьиникь я*), ва кьин тавунвайди - (адан чан къачузва) ам ахварик квайла (*им- гъвечIи кьиникь я*); ва вичиз ажал (*кьиникь*) кьисмет-кьадарнавайдан чан Ада кьуна тазва, ва муькуьди -тайин тир вахтуналди аххъайзава (*рахкурзава* *бедендиз*). Гьакъикъатда, а карда - (ачух) делилар ава фикирзавай ксариз!
43. Я тахьайтIа абуру Аллагьдилай гъейри (*чпин гъуцар*) шафаатчияр (*тереф хуьдайбур*) яз кьунвани? Лагь: «Ва эгер абурун гъиле (*а гъуцарин ихтиярда*) са шейни авачтIани, ва абуру (*куьне абуруз ийизвай ибадат*) кьатIузвачтIани - (*куьне абур шафаатчияр яз кьазвани*)?!»
44. Лагь: «Аллагьдиз талукь я михьиз вири шафаат. Адаз талукь я цаварин ва чилин гьакимвал, ахпа Адан патав куьн (элкъуьрна) хкида».
45. Ва кьилди са Аллагь (*ва я*: гьахъ ила́гьи са Аллагь я лагьана) рикIел гъайила, чпи Ахиратдихъ инанмишвал тийизвайбурун рикIериз нифретлувал (*пис такIанвал*) жезва. Ва Адалай гъейрибур (*Ам квачиз масадбур*: *гъуцар, бутар*) рикIел гъайила, - ингье абуру еке шадвалзава.
46. Лагь: «Я Аллагь! Цаварни чил Яратмишайди, гъайб\*(*чинебанди*) ва ачух тирди Чизвайди! Вуна дуван атIуда Ви лукIарин арада, абурун арада чаравилер (*гьуьжет*) хьайи крара».
47. Ва эгер зулум авурбурухъ чилел алай кьванди вири ва адахъ галаз са гьакьванди мадни хьанайтIа, абуру ам чеб Къияматдин Юкъуз азабдин писвиликай къутармиш хьун патал вири гудай. Ва ачух жеда абуруз Аллагьдин патай а кар (*азаб*)- чпи (*и* *дуьньяда*) гьич гьисабани кьун тавур (*чпин кьилел къведа лагьана*).
48. Ва ачух жеда абуруз чпи къазанмиш авур пис крар(-ин жаза), ва элкъвена кьада абур чпи (гьа) ягьанатар авур карди (*азабди*).
49. Ва инсандив зарар (*писвал, бала́*) хкIурла, ада Чаз (*ялвариз*) эверзава. Ахпа, Чи патай Чна адаз нямет багъишайла, ада лугьузва: «Ам заз ганва анжах чирвал себеб яз. Аксина, ам - имтигьан (*синемишун*) я, амма абурун чIехи паюниз чизвач (*а кар*)!
50. Гьакъикъатда ам (*ахьтин гафар*) абурулай вилик хьайибуруни лагьанай, ва са куьмекни хьаначир абуруз абуру къазанмиш авурдакай (*чпин мал- девлетрикай, веледрикай менфят хьанач къутармиш хьунин карда*).
51. Ва агакьна абурув (*кьилел атана вилик хьайи халкьарин*) чпи къазанмиш авур писвилер (*-*ин жаза). Ва зулум авурбурув ибурукайни (*ви халкьдикай эй Пайгъамбар*) - абуру къазанмиш авур писвилер (-ин жаза) агакьда, ва туш абур ажизариз жедайбур (*Чун зайифариз, гъалибвал къачуна Чи азабдикай* *хкечIиз жедач*).
52. Бес абуруз чизвачирни гьакъикъатда Аллагьди гегьеншарзавайди ризкьи (*паяр*) Вичиз кIан хьайидаз ва кьадар эцигзавайди (*дарзавайди*, *тIимиларзавайди*)? Гьакъикъатда а карда делилар (*ишараяр*) ава инанмишвалзавай ксариз!
53. Лагь (*эй Пайгъамбар* - *муъминриз За лугьузвайди*): «Эй, Зи лукIар - чпи чпин аксина исраф\* авур (*яни гзаф асивилер, гунагьар авур ксар*), Аллагьдин регьимдикай (куьне) умуд атIумир! Гьакъикъатда Аллагьди вири гунагьар багъишламишзава. Гьакъикъатда Ам я - Гъил Къачудайди, Регьимлуди!
54. Ва туба авуна элхкъуьгъ куьн куь Раббидихъ, ва муьтIуьгъ хьухь Адаз - агакьдалди квев азаб, ахпа квез са куьмекни хъжедач.
55. Ва табий хьухь (куьн) квез куь Раббидин патай (авудна) ракъурнавай «лап хъсанди тирдаз» (*яни* *Къуръандиз*) - квез бейхабардиз азаб къведалди, куьне гьич гьиссни тавуна,
56. (*Ахпа*) Лугьун тавун патал чанди\* (*инсанди*): «Агь, гьайиф хьи заз! За Аллагьдин гьакъиндай авур къайгъусузвилер (*гъиляй* *ахъай авур крар*), ва гьакъикъатда зун (*диндикай*) хъуьруьнар (*рахшандар*) ийизвайбурукай сад тир».
57. Ва я лугьун тавун патал (*ахпа* *инсанди*): «Эгер зун Аллагьди дуьз рекьел гъанайтIа, зун (Аллагьдикай) кичIебурукай жедай».
58. Ва я лугьун тавун патал ада, (*адаз*) азаб акур чIавуз: «(Агь), эгер заз (*дуьньядиз*) элкъвена хкведай мумкинвал хьанайтIа - зун хъсан (*диндар*) крар ийизвайбурукай жедайвал!»
59. Аксина! Гьакъикъатда атанай ваз (*агакьнай вав*) Зи аятар (*ва* *делилар*) - бес вуна абур таб яз кьунай, ва такабурлувал авунай (*абур кьабулуникай*), ва вун кафирвал авубурукай хьанай .
60. Ва Къияматдин Юкъуз ваз аквада Аллагьдикай тапарар къундармишайбур - абурун чинар чIулав хьана. Бес Жегьеннемда тушни такабурлувал авурбуруз «акъваздай чка»?!
61. Ва Аллагьди къутармишда (*Жегьеннемдин азабдикай*) Адакай кичIевал авурбур (*Ада эмирнавай ферз крар ада́ ийиз ва къадагъайрикай яргъа же*з) абурун агалкьунриз килигна (*ва я*: абурун агалкьунрин чкада - *Женнетда*). ХкIадач абурув писвал (*азаб*), ва жедач абур пашманни.
62. Аллагь я - вири шейэрин Халикь, ва Ам гьар са шейинал къаюмвалзавайди (*идара ийизвайди, гуьзчи, хуьзвайди*) я!
63. Адаз талукь я цаварин ва чилин «хазинайрин куьлегар». Ва чпи, Аллагьдин делилрихъ (аятрихъ) кафирвал авурбур, ахьтинбур - гьабур я зиянвал хьайибур (*и дуьньяда ягъалмишвиле хьана ва* *Эхиратда ЦIун азабда жедайбур*).
64. -Лагь: - «Бес куьне заз за Аллагьдилай гъейри масадаз ибадат авун эмирзавани (*вични ибадат авуниз лайихлу тирди са Ам тирла*), эй авамар?!»
65. Ва гьакъикъатда вагьй\*ракъурна инандирмишнава ваз, ва валай вилик хьайибурузни (*расулризни*): «Эгер вуна ширк авуртIа (*Аллагьдиз шерик гъайитIа*) - гьакъикъатда ви амал (*вири хъсан крар*) дугъриданни чIур жеда (*квахьда,* *бада фида*), ва вун гьакъикъатда (еке) зиянвал хьайибурукай жеда».
66. Аксина, са Аллагьдиз ибадат ая ва хьухь вун шукурлубурукай!
67. Ва абуру Аллагьдиз Адан гьакъикъи къадир\*(дережа) ганач (*абуруз Адан ЧIехивилин къадир чир хьанач*),- ва вири чил Къияматдин Юкъуз Адан са Гъапа\* (кьуна) жеда, ва цавар алчударда Адан ЭрчIида (Гъили)\*. Лап Пак я Ам ва Вине я - абуру (Адаз) шерик гъуникай (*гъизвай ширкдикай*)!
68. Ва Карчуниз\* (*Къаргъудиз*) уф гуда - ва цавара авайбур, чилел алайбур чеб-чпелай фена ярх жеда (*рекьида*), анжах Аллагьдиз кIан хьайибур квачиз. Ахпа адаз (*Къаргъудиз*)\* маса (уф гуналди) уф гуда - ва ингье абур (*чпин сурарай*) къарагъна акъвазнава, килигиз (*Аллагьди чпиз вуч ийидатIа*).
69. Ва чил вичин Раббидин Нурдалди ишигълаван (*экуь*) жеда (*Аллагьди Вич махлукьриз ачух авурла дуван атIуз*), ва эцигда (*гьар садан авур вири крар кхьенвай*) ктаб\*, ва гъида пайгъамбарар ва шагьидар (*инсандин хъсан ва пис крар кхьей* *малаикар*), ва дуван ийида(*вири алемрин Раббиди*) абурун арада гьахъвилелди ва абуруз зулумни ийидач (*я къазанмишай саваб тIимилардач, я азаб артухардач*).
70. Ва гьар са чандиз, вичи авур амалдиз килигна тамамвилелди (гьакъи) гуда. Ва Адаз хъсан чизва абуру ийизвай крарикай.
71. Ва вилик ктуна гьалда кафирвал авурбур Жегьеннемдиз кIапIал-кIапIал (*авур куфрдин дережадиз килигна* *сад-садан гуьгъуьналлай кIапIалар яз*); ва абур адан (*яни* *Жегьеннемдин*) патав атайла адан варар ахъа жеда, ва анин хазиначийри (къаравулри) абуруз лугьуда: «Бес куь патав квекай тир, квез куь Раббидин аятар кIелзавай, ва квез и куь йикъахъ гуьруьшмиш жеда лагьай игьтиятвилин хабар гудай расулар (*пайгъамбарар*) атаначирни?» Абуру лугьуда: «Гьелбетда (атанай)! Амма (*чна гьахъдикай такабурлувалнай ва*) тестикь хьана «азабдин келима» кафирвал авурбурал!»
72. (Абуруз) лугьуда: «Гьахьа Жегьеннемдин варариз, гьамишалугъ ана (*Жегьеннемда*) амукьдайбур яз! Ва гьикьван писди я такабурлубурун «акъваздай чка»!
73. Ва чпин Раббидикай кичIевал\* авурбур Женнетдиз гьалда\* (рекье твада) кIапIал-кIапIал (имандин къуватдин ва диндарвилн дережадиз килигна *сад-садан гуьгъуьналлай кIапIалар яз*); та абур адан (*яни Женнетдин*) патав атайла - анин варар ахъайнаваз жеда, ва абурун хазиначийри (къаравулри) абуруз лугьуда: «Салам квез! Хушбахтвал я квез, гьахь аниз (*Женнетдиз*), гьамишалугъ амукьдайбур яз!»
74. Ва абуру лугьуда: «(Вири) гьамд хьуй Аллагьдиз - Вичин гайи гаф чаз кьилиз акъудай, ва чаз (*Женнетдин*) чил ирс яз гайи чун Женнетда чаз кIан хьайи чкада яшамиш жез ацукьиз! Ва гьикьван иерди я (диндар) амал авурбурун саваб!»
75. Ва ваз аквада (*эй, Пайгъамбар*) малаикар Аршдин\* вири патарихъай элкъвена акъвазнаваз - пак ийиз чпин Раббидиз гьамд гъиз. Ва абурун (*вири махлукьрин*) арада (*Аллагьди*) гьахълувилелди дуван ийида, ва лугьуда: «(Вири) гьамд хьуй Аллагьдиз - алемрин Рабби!»