**Сура: «аль-Фуркъа́н»**

**25 - Сура: «Фаркь авун»**

(*Гьакь ва таб чара ийидай Ктаб - Къуръан*)

Мергьяметлу, Регьимлу Аллагьдин тIварцIелди! **18-жуз. эхир**

1. Лап Берекатлу я (*Аллагь*) - Вичи, лукIраз Вичин (*Мугь́аммадаз*) «Фаркь ийидайди» авудай - ам (*Мугь́аммад*) алемриз игьтиятвал авунин хабардар хьун патал,-
2. (Са) Вичиз, цаваринни чилин винел (*вири*) гьакимвал талукь тир, ва (Вичи) веледни къачун тавунвай, ва Вичиз - гьакимвиле са шерикни авачир, ва (Вичи) вири шейэр халкьнавай ва гьардаз (*гьар са шейиниз*) тайин сан кьадарни авунвай.
3. Ва абуру (*мушрикри*) Адалай гъейри (*чпиз*) гъуцар кьунва (*ибадатиз*) чпи са шейни халкь тийизвай ва чеб (*Аллагьди*) халкьнавайбур яз. Ва абурун (*яни*  *гъуцарин*) гъиле гьатта чеб патални я зарар (алудун) авач ва я менфят гун, ва авач абурун гъиле я кьиникь, я чан гъун, я чан хкун (*сурара авай мейитрал*).
4. Ва кафирвал авурбуру лагьана: «Им (*Къуръан*) анжах ада къундармишнавай таб я ва маса ксарини адаз а карда куьмекнава». Гьакъикъатда абуру (чпин и гафар лугьуналди) зулум ва таб авуна!
5. Ва абуру лагьана: «Ам (*Къуръан*) - эвелимжибурун кьисаяр (*хкетар*) я - ада (вичиз) абур кхьин тIалабнавай, ва абур (*хкетар*) адаз пакамахъ ва нянихъ (масада лугьуз) кIелзава».
6. Лагь: «Ам авуднава Вичиз цаварани ва чилелни сирер Чизвайда. Гьакъикъатда, Ам - Багъишламишдайди, Регьимлуди я!»
7. Ва абуру лагьана: «Ам гьихьтин Расул я ада (*чна хьиз* тIуьн) незвайла ва базаррани къекъвезвайла?! АвуднайтIа адан патав малаик адахъ галаз санал игьтиятвал авунин хабар гудайди жедайвал!
8. Ва я вегьенайтIа адаз (*цавай*) хазина, ва я хьанайтIа адаз (*еке*) бустан (вичи) анай ненни ийидайвал!» Ва зулумкарри (*яни мушрикри*) лагьана: «Куьн анжах суьгьуьрдик акатнавай касдиз табий хьанва!»
9. Килиг (вун), гьикI (абуру) ви патахъай мисалар гъанватIа - ва (*адалди*) абур ягъалмишвиле гьатна ва абурувай (дуьз) рехъ жагъуриз жезвач!
10. Лап Берекатлу я Ам - эгер Адаз кIан хьайитIа - ваз адалайни (*абуру вавай тIалабайдалайни*) хъсанди гудайди - чпин кIаникай (*арайрай*) вацIар авахьзавай бустанар, ва гуда (Ада) ваз (зурба) имаратарни.
11. Туш! Абуру таб яз кьунва Сят\*(*Къияматдин Югъ алукьун*) , ва Чна Сят\* таб яз кьурбуруз гьазурнава - (къати) Ялав.
12. Ва адаз (*Ялавдиз*) абур яргъал чкадилай акурла абуруз адан «пис ажугълувилин» (*къизмишвилин*) ва къати гу-у-вдин ван къведа.
13. Ва абур адан дар (са) чкадиз гадарайла - кутIуннаваз чеб,- ана абуру «телефвилиз (кIевиз) эверда» (*яни чпин азаб акъваз хьун патал чпиз кьиникь атана,* *чеб* *гьалак хьана кIан жеда*).
14. (*Ва абуруз лугьуда*): «Куьне са телефвилиз эвермир къе, эвера куьне гзаф телефвилериз!» (*куьмек жедач квез* *адакай*)
15. Лагь (вуна): «Бес ам (*а Жегьеннем*) хъсан яни я тахьайтIа даимвилин Женнет (Аллагьдикай) кичIебуруз хиве кьунвай, - (вични) ам абуруз гьакъи (*саваб*) ва «элкъвена хкведай чка» тир?!»
16. Абуруз (*Аллагьдиз муьтIуьгъбуруз*) ана - абуруз (*няметрикай*) вуч кIан хьайитIани (ам) жеда,- даимдиз амукьдайбур яз. Ам (*хиве кьунвай Женнет*) - ви Раббиди Вичел къачунвай хиве кьун я Адавай (*низ хиве кьунвайтIа* *абуру* *яни* *муъминри*) тавакъу хъийидай.
17. Ва (рикIел гъваш) а югъ (Ада) абур ва абуру Аллагьдилай гъейри ибадатзавай затIар (*гъуцар*) кIватI хъийидай - ва Ада лугьуда: «Ам куьн яни Зи и лукIар ягъалмишвиле турбур я тахьайтIа абур чеб (дуьз) рекьикай ягъалмиш хьанани (*чпин гьевесрин гуьгъуьна гьатна*)?»
18. Абуру лугьуда: «Пак я Вун! Чаз (*гьич садазни*) ихтияр авачир чна Валай гъейри тир архаяр кьун (*ва я*: Ихтияр авачир чаз тIалабиз масадбурувай Валай гъейри чаз табийбур (*ибадатдайбур*) хьун). Амма Вуна абуруз ва абурун бубайриз (бул) няметар гана (*ва абуру шукур авунин ериндал инкар авуна*) та абуру Зикр\* (*«РикIел* *Гъун»*) рикIелай алудна, ва абур «гьалак хьанвай» (*михьиз чIуру*) ксар тир».
19. (*Ва мушрикриз лугьуда: «*Эгер куьне лугьузватIа абур куь гъуцар тир, ингье)«Абуру куьн тапархъанрай кьунва куьне лугьузвай карда, ва (гила) алакьдач квевай я алудиз(*квелай азаб*) ва я куьмек гуз (*жуваз*)». Ва ни квекай зулум (ширк) авуртIа, Чна адав чIехи азаб дадмишиз тада.
20. Ва Чна валай виликни ракъурнай «ракъурай векилар» анжах гьакъикъатда чеб тIуьнни недай ва базаррани къекъведай (инсанар) яз. Ва Чна квекай садбур муькуьбуруз синемишун (*имтигьан*) яз авунва - ийизвани куьне сабур!? Ва ви Рабби - Вири Аквадайди я. **19-жуз**
21. Ва Чахъ галаз гуьруьшмиш хьунихъ умуд тийизвайбуру лагьана: «АвуднайтIа чи кьилив малаикар (*Пайгъамбар* *гьакь тирди тестикьариз*), ва я акунайтIа чаз чи Рабби (*Ада чаз хабар гудайвал а кардикай*)! Гьакъикъатда абуру чпелди еке такабурлувална (*чеб виняй кьуна*), ва чIурна абуру сергьятар еке чIуруналди.
22. (Абуруз) малаикар аквадай юкъуз,- жедач тахсиркарриз (*гунагькарриз*) а юкъуз са шад хабарни, ва (*малаикри*) лугьуда: «Лап къадагъа авунвай къадагъа!» (*я* *квез - агалкьун хьун*).
23. Ва Чун абуру авур (*хъсан*) амалдив эгечIда (*адахъ чалишмиш жеда*) ва Чна ам гьавадик квай лап куьлуь чкIанвай руквадиз элкъуьрда (*менфятсузди ийида*).
24. Женнетдин -«сагьибриз» а юкъуз (*яни* *Къияматдин Юкъуз*) - лапни хъсан «амукьдай (*акъваздай*) чка» ва лапни иер «(нисиниз) ял ядай чка» жеда!
25. Ва цав кьатI- кьатI хьана (арайрай лацу назик) циф къведай (*пайда жедай*), ва (*сад-садан гуьгъуьнаваз дестейралди*) малаикарни (авудна) ракъурдай юкъуз,-
26. Гьакъикъи гьакимвал а юкъуз Мергьяметлудаз (*талукь яз*) жеда, ва кафирриз ам -лап четин (*залан*) югъ жеда!
27. Ва а юкъуз зулумкарди вичин гъилер кIасда (*гьайиф чIугваз ва пашманвализ*) вичини) лугьуз: «Аман (*Агь*)! Зун Расулдихъ галаз рехъ кьуна фенайтIа!
28. Агь! «Еке мусибат (*гьалаквал*)» я заз! КьуначиртIа за флан (*кафир*) кас «халил»\*(лап кIани, лап мукьвал, виридакай хкянавай дуст) яз!
29. Гьакъикъатда ада зун Зикрдикай\* (*Къуръандикай*) ягъалмишарна ам зав агакьайдалай кьулухъ». Гьакъикъатда, шейтIан инсандиз куьмек тагана гадардайди я!»
30. Ва Расулди лагьана: «Я Рабби! Гьакъикъатда, зи халкьди и Къуръан гадарна тунва!»
31. Ва гьа икI - Чна гьар са пайгъамбардиз душманар авунва тахсиркаррикай (*гунагькаррикай*). Ва бес я ви Рабби - дуьз Рекьел Гъидайди яз ва Куьмекчи яз!
32. Ва кафирвал авурбуру лагьана: «Адаз Къуръан вири санлай авуднайтIа!» Гьа икI авунва (*яни Чна ам* *пай- пай авуднава*) - Чна ви рикI адалди мягькемарун патал. Ва Чна ам (аставилелди, дуьз къайдадаваз, баян гана ачухди яз) авуднава.
33. Ва абуру ваз (*ви гьакъиндай*) гьихьтин мисал гъайитIани (*инсанар ви рекьелай алудиз, шаклувиле тваз*), Чна ваз гьакь гъида (жавабдиз)- вични «тафсирдиз» (баян авуна ачухвилиз) лапни хъсанди.
34. Чеб, чпин чинрал (къекъвез, *чинрихъди галчIуриз*) Жегьеннемдиз кIватI хъийидайбур, - гьабур я лап пис макан (*чка*) жедайбур ва виридалайни гзаф дуьз рекьикай ягъалмишвилевайбур!
35. Ва гьакъикъатда, Чна Мусадиз багъишна Ктаб, ва Чна адан стха Гьарун адахъ галаз куьмекчи (*кардин юлдаш*) яз авуна.
36. Ва Чна лагьанай: «Алад (кьведни) Чи аламатар (делилар) таб яз кьунвай халкьдин патав (*абур кьведни фена, эвер гана абуруз имандихъ, Аллагьдиз муьтIуьгъ хьунихъ, амма абуру абур кьведахъ инанмишвалнач*), ва Чна абур дарбадагъна тергнай.
37. Ва Нугьан халкьни, абуру расулар таб яз кьурла Чна абур батмишарна ва Чна абур инсанриз делил (*ибрет*) яз авуна. Ва Чна зулумкарриз азиятлу азаб гьазурнава.
38. Ва «гь́ад», «с́амуд», «ар-Расс» -дин агьалияр (*гзаф яд акъатзавай чIехи къуйдин тIвар*) ва абурун арада (*а халкьарилай вилик ва я кьулухъ*) хьайи гзаф уьмметарни.
39. Ва гьар садаз (*а уьмметрикай*) Чна мисалар гъанай (*делилар гъиз баян ганай*), ва вири (абур) - Чна дарбадагъна кукIварнай.
40. Ва гьакъикъатда фенай абур (*Меккадавай мушрикар*) «зарардин марф» къвайи хуьруьн патавай (*къванерин марфади тергай* *ЛутI пайгъамбардин халкьдин* *хуьр*). Бес абуруз ам акуначни (*ибрет къачудайвал*)? Туш, (абуру) чан хкида лагьана умудзавачир!
41. Ва абуруз вун акурла, абуру вун анжах ягьанатдай кьазва (*лугьуз*): «Им яни кьван Аллагьди расул яз ракъурнавайди?
42. Са тIимил амай ада чун чи гъуцаривай къакъудиз (*ягъалмишариз*), эгер чна сабур (*кIевивал*) тавунайтIа а кардал (*абуруз ибадат авунин кардал*)». Ва ахпа, (чпиз) азаб акур чIавуз, абуруз чир жеда вуж «дуьз рекьин» (*диндин*) патахъай лап ягъалмишвиле авайтIа!
43. Акунани ваз вичин гьевесар вичиз гъуц яз кьунвайди (*яни нефсиниз кIан хьайи крариз* *муьтIуьгъ тирди* - *гъуцариз* *муьтIуьгъ жедай жуьре*), - бес вун жедани ахьтиндал къаюм (*а кардикай хуьдайди*)?
44. Я тахьайтIа вуна абурун чIехи паюниз (*гьахъдин делилрин*) ван къвезвай хьиз ва я (*абур*) абурун акьулди кьатIузвай хьиз гьисабзавани? Абур, анжах гьайванар (*малар*) хьиз я, аксина, абур (*гьайванрилайни*) лапни ягъалмиш я (*къанажагълувилин*) рекьин гьакъиндай (*гьайванар чубанрин са бязи гьарайрин гъавурда акьуна элкъвезва, амма ибуру чпиз хийир авай кардихъ эвер гайила Пайгъамбарди гьич жаваб гузвач*).
45. Бес ваз акунвачни (*вун килигнавачни*) ви Раббиди гьикI (*гьи къайдада* Ада) хъен экIянаватIа (*экуьнахъ югъ ахъа жедайла та рагъ экъечIдалди жезвай хъен*)? - Эгер (Адаз) кIан хьанайтIа гьакъикъатда (Ада) ам «секиндаказ» тадай (*артух ва я тIимил тийиз*, *ва я*: *амукьдайвал* *авуна*).- Ахпани, рагъ Чна (*къалурдай*) лишан яз авунва, адал.
46. Ахпа Чна ам (*хъен*) «кIватI хъийизва» (*тIимиларзава*) Чахъди яваш «кIватI хъувуналди».
47. Ва (са) Ам я - Вичи квез йиф (*вичин мичIивилелди*) «кIевдай либас» яз авунвайди, ва ахвар - (*секинвал*) ял ягъун яз, ва югъ - «чан хтун» (*дири хьун*) яз авунвайди.
48. Ва (са) Ам я - Вичин регьимдин (*марфадин*) вилик шад хабар яз (*цифер гъидай*) гарар ракъурнавайди. Ва Чна цавай михьи яд авуднава,
49. Адалди Чна чансуз уьлкведал (*чилел*) чан гъун патал, ва ам хъвадайди яз гун патал Чна халкьнавай бязидакай тир мал - къарадизни (*гьайванризни*) ва гзаф инсанризни.
50. Ва гьакъикъатда Чна ам (*марф гагь саниз гагь масаниз тайинариз*) дегишарзава абурун арада - абуру рикIел гъун патал, амма инсанрин чIехи паюни кьабулзавач са карни - анжах (*няметар*) инкар авунилай (*ва я*: куфрдилай) гъейри. -
51. Ва эгер Чаз кIан хьанайтIа, Чна гьар са хуьре «игьтиятлувал авунин хабардар» (*пайгъамбар*) ракъурдай (*Амма* *Чна анжах вун расул яз ракъурнава чилел алай вири инсанриз ва Чна ваз эмирнава абурув и Къуръан агакьарун*).
52. Гьавиляй муьтIуьгъ жемир вун кафирриз, ва абурухъ галаз женг чIугу адалди (*Къуръандалди*) зурба женгиналди. -
53. Ва Ам я - кьве гьуьл какадарнавайди (*кукIурнавайди*): им (*сад*) - хъваз жедай дадлу ва им (*муькуьди*) - уькIуь, нарга (*туькьуьл хьтин*). Ва Ада абурун (кьведан) арада «барзах» (*манийвал*) ва зурба «чара ийидай затI» («*перде»*) авунва.
54. Ва Ам я - «цикай» (*стIалдикай*) инсан халкьайди ва адаз мукьва-кьилияр ва къавумвилин (*эвленмиш хьунихъ алакъалу тир*)мукьваяр авунвайди. Ва ви Рабби - Лап Къудратлуди я!
55. Ва абуру Аллагьдилай гъейри чпиз я менфят я зарар гуз тежедай затIариз ибадатзава, ва кафир кас вичин Раббидин аксина (*шейтIандиз*) куьмекчи я.
56. Ва Чна вун анжах «шад хабар гудайди» ва игьтиятлувал авунин хабардар яз ракъурнава.
57. Лагь: «За квевай адахъ гьакъи тIалабзавач, анжах кIанзавай касди вичин Раббидин патав рехъ жагъурунилай гъейри».
58. Ва таваккул\* ая Чан Алайдал - Вич гьич рекьин тийидайдал ва пак ая Ам Адаз гьамд ийиз. Ва Ам Вичин лукIарин гунагьрикай хабар авайди яз бес я, -
59. Вичи, цавар ва чил ва абурун (кьведан) арада авай (*вири*) затIар ругуд йикъан къене халкь авур ахпани Вич Аршдал хкаж\*(*тестикь*) хьайи (*килиг 7-сура 54- аят*). (Ам я) - Мергьяметлуди, (вуна) Адакай - Хабар (*хъсан* *чирвал*) авайдавай хабар яхъ!
60. Ва абуруз лагьайла: «Мергьяметлудаз сажда ая (куьне)!» - абуру лугьузва: «Мергьяметлуди - вуч (*лагьай чIал*) я? Бес чна вуна чаз (*адаз сажда авун*) эмирзавайдаз сажда ийидани?» Ва а карди абуруз яргъавал(*имандикай*, *катун*) артухарзава. **۩**
61. Лап Берекатлу я Ам - цава гъетерин кIватIалар Туьретмишайди (*Авурди*), ва ана чирагъ ва нурлу варз Авурди.
62. Ва (са) Ам я - йифни югъ нубатдалди сада-садан чка кьадайвал авунвайди (*вични*) фикир авуна рикIел гъиз ва я шукур ийиз кIанзавай кас патал.
63. Ва Мергьяметлудан лукIар - чеб умунлудаказ (*секиндиз*) чилел къекъвезвай, ва чпихъ галаз авам ксар (*эдебсузвилелди*) рахайла (чпи) саламатвилин гафар лугьузвай,
64. Ва чпи, чпин Раббидиз гзаф саждаяр ийизвайбур ва (капI ийиз) акъвазнавайбур яз - йифер акъудзавай.
65. Ва чпи (*дуьайра ялвар ийиз*) лугьузвай: «Чи Рабби! Алуда чалай (*яргъа ая чакай*) Жегьеннемдин азаб, гьакъикъатда адан азаб алат тийидай даимди я!
66. Гьакъикъатда ам - «амукьдай (*акъваздай*) чка» яз ва «яшамиш жез акъваздай чка» яз, лап писди я!»
67. Ва чеб, (*чпин мал-девлет*) харж ийидайла я сергьятдилай элячI тийиз (*яни* *артух гзаф серф тийиз*, ва) я «чуькьвена кьун» (*яни* *мискьивал*) тийиз тир - (чпин харж авунар) а кьве гьалдин арада авай уртатаб (*юкьван* *гьал*) яз!
68. Ва чпи, Аллагьдихъ галаз маса гъуцдиз (ялвариз) эвер тийизвай, ва (чпи) Аллагьди гьарамнавай маса чан (*кас*) рекьин тийизвай - анжах гьакь аваз (*яни* *шариатда* *къалурнавай гьалара квачиз*), ва чпи зина тийизвай. Ва ни а крар авуртIа адал (къати) жаза гьалтда.
69. Къияматдин Юкъуз адаз азаб (са шумуд сеферда) артухарда, ва ам алчахарнаваз (*агъузвиле аваз*) гьамишалугъ ана (*азабда*) амукьда,
70. Анжах - вичи туба авуна, ва инанмишвална, ва диндар амал авурди квачиз, бес ахьтинбурун пис крар Аллагьди хъсанбуралди дегишда. Ва Аллагь - Багъишламишдайди, Регьимлуди я эхир!
71. Ва ни туба авуна ва диндар амал авуртIа - гьакъикъатда ада Аллагьдиз туба ийизва (дуьз) тубадалди!
72. Ва чпи, таб кардиз шагьидвал тийизвай (*яни*: чIуру ва гунагь крара иштирак тийизвай, ва таб шагьидвални тийизвай), ва абур лагълагъдин (*буш, сефигь ихтилатрин*) патавай фидайла (абур) лайихлудаказ физва.
73. Ва абуруз (*несигьат яз*) рикIел гъайила чпин Раббидин аятар (ва Аллагь сад тирвилин делилар) - (абур) абурукай - бишидаказ ва буьркьуьдаказ (чилихъ) ярх (*ават*) жезвач.
74. Ва чпи (*Аллагьдивай ялвариз, тIалабунариз*) лугьузвай: «Чи Рабби! Багъиша (Вуна) чаз чи папарин ва эвледрин патахъай «вилерин шадвал» (*яни* *абур диндарбур ва муьтIуьгъбур ая, чаз абурукай хушвал ва секинвал це*) ва чакай (*гьар садакай* Аллагьдикай) кичIебуруз имамар (*чешнеяр,* *регьберар*) ая! -
75. Абуруз (*ахьтин къилихар, сифетар авай Мергьяметлудан лукIариз*) - эвез яз гуда тавханаяр (*Женнетда лап кьакьан дережада авай кIвалер*) абуру авур сабурдиз килигна, ва абур ана тебрикдалди ва саламдалди къаршиламишда, -
76. Чебни ана даим яз амукьдай. Гьикьван гуьрчегди я ам - «амукьдай (*акъваздай*) чка» ва «яшамиш жез акъваздай чка» яз!
77. Лагь (вуна): «Зи Раббиди куьн саймишни тавуна (*са фикирни тагана*) тадай, эгер куь дуьаяр (*ялвариз эверунар*) тахьанайтIа. Куьне (*эй кафирар*) ам таб яз кьунва ва ахпа ам - (гьамиша квехъ галаз жедай) ахлат тийидайди жеда (*яни* *куьне ам таб яз кьунин карди - куьн азабдиз гъида квевай гьич къакъат тийидай*)».

**Сура: «аш-ШугIара́ъ»**

**26 - Сура: «Шаирар»**

Мергьяметлу, Регьимлу Аллагьдин тIварцIелди!

1. ТIа́, си́н, ми́м.
2. Ибур - ачух (ва вичи гьакь ачухарзавай) Ктабдин аятар я.
3. Мумкин я вуна жув телеф авун (*вун кIевиз чалишмиш тирвиляй абур дуьз рекьел гъиз ва пашманвиляй*) абурукай муъминар жезвач лугьуз (*ийимир вуна акI*).
4. Эгер Чаз кIан хьайитIа Чна абурал цавай «(чIехи) аламат» авудда ва абурун гарданар адаз муьтIуьгъбур яз жеда (*адаз килигна абуру инанмишвалдай*).
5. Ва гьихьтин цIийи тир «РикIел Гъун» (*Къуръандай* *са аят*) абурун патав атанатIани Мергьяметлудан патай, абур адакай (патахъ) элкъвезвай.
6. Ва абуру ам (*Къуръан*) таб яз кьунва, ва ахпа абурун патав чпи ягьанатар авурдан хабарар къведа (*тестикь* *жеда ам гьакь тирди ва абурун кьилел жазани къведа*) .
7. Бес абур килигнавачни чилиз гьикьван гзаф гьар са багьа (*иер ва менфятлу*) жуьредикай (*набататар*) экъечIдайвал авунватIа Чна анай?
8. Гьакъикъатда а карда делил (*ишара*) ава, ва абурун чIехи пай инанмишвалнавайбур туш.
9. Ва гьакъикъатда ви Рабби - (са) Ам я Лап Гужлуди, Регьимлуди!
10. Ва (рикIел гъваш *вуна* *абурун*) ингье ви Раббиди эверна Мусадиз: «Алад зулумкар халкьдин патав -
11. Фиръавандин халкьдин. Бес кичIезвачни кьван абуруз?»
12. Ада (*Мусади*) лагьана: «Рабби! Гьакъикъатда заз кичIезва абуру зун тапаррай кьаз,
13. Ва (*адакди*) зи хур дар жеда, ва зи мез ахъа жедач, - бес ракъура (Вуна) Гьарунан патав (*малаик,* *а карда* *Гьарунни захъ галаз жедайвал*)!
14. Ва абурун вилик зал гунагь (*тахсирвал*) ала, бес заз кичIезва абуру зун яна рекьиз».
15. Ада (*Аллагьди*) лагьана: «Ваъ (*гьич жедач* *абурувай вун рекьиз*)! Ва алад кьведни Чи аламатар гваз. Гьакъикъатда Чун квехъ гала (*чирвилелди, куьмекдалди, хуьналди*) хъсандиз яб гузваз (Чна).
16. Бес вач (кьведни) фиръавандин патав ва лагь (кьведани): «Гьакъикъатда чун (гьар сад) алемрин Раббидин расулар\* (*ракъурнавай векилар*) я:
17. «Бес, ахъай ая вуна чахъ галаз Исраилан рухваяр!»
18. Ада (*фиръаванди*) лагьана: «Бес чна ваз (*я Муса*), вун куьрпе аял чIавуз чи (хзандин) арада тербия ганачирни, ва ви уьмуьрдикай йисара вун чи арада амукьначни?
19. Ва вуна, ви а кар вуна авур авуна, вун (*чна* *ваз авур хъсанвилер*) инкарзавайбурукай яз».
20. Ада (*Мусади*) лагьана: «За а кар авуна а чIавуз - зун ягъалмишвилевайбурукай яз,
21. Ва зун катна квекай заз квекай кичIе хьайила (*куьне зун рекьиз*), ва (ахпа) зи Раббиди заз «камаллувал» (пайгъамбарвал ва чирвал)багъишна, ва (Ада) зун (ракъурнавай) Векилрикай авуна.
22. Ва а нямет яни вуна зи чинал гьалчзавайди - (*вични*) вуна Исраилан рухваяр лукIвилик кутунвайвиляй тир».
23. Фиръаванди лагьана: «Ва алемрин Рабби вуч (лагьай чIал) я?»
24. Ада лагьана: «(Ам я) - цаварин ва чилин ва абурун (кьведан) арада авай кьванбурунни Рабби, эгер куьн якъинвал авай ксар ятIа».
25. Ада (*фиръаванди*) вичин къваларив гвайбуруз лагьана: «Куьне яб гузвачни?!»
26. Ада (*Мусади*) лагьана: «(*За квез Вичихъ эверзавай Рабби* Ам я) - Рабби (*Халикь*) куь ва Рабби куь эвелимжи бубайринни».
27. Ада (*фиръаванди*) лагьана: «Гьакъикъатда, куь патав ракъурнавай куь Расул дилиди я».
28. Ада (*Мусади*) лагьана: «РагъэкъечIдай ва рагъакIидай патарин ва абурун арада авайданни - Рабби, эгер куь акьулди кьатIузвайди ятIа».
29. Ада (*фиръаванди*) лагьана: «Эгер вуна залай гъейри масад гъуц яз кьуртIа, за вун дугъриданни дустагъда тунвайбурукай ийида».
30. Ада (*Мусади*) лагьана: «Ва гьатта за ваз (*зун Аллагьдин патай расул тирди*) ачухардай шей гъайитIани?!»
31. Ада (*фиръаванди*) лагьана: «Гъваш (*къалура*) кван ам, эгер вун гьахъбурукай ятIа».
32. Ва ада (*Мусади*) вичин аса (*чилел*) вегьена ва ингье ам (*адакай*)- ачух (*гьакъикъи*) чIехи гъуьлягъ хьана.
33. Ва ада вичин гъил (хъуьчIуькай) хкудна (*парталдинни хурун арадай акъудна*) ва ингье ам (*гъил*) лап лацуди хьана, килигзавайбуруз (*ажеб* *яз*).
34. Ада (*фиръаванди*) вичин патав гвай чIехи ксариз лагьана: «Гьакъикъатда, им (*Муса*) - дугъриданни, кар хъсан чидай (*магьир*) суьгьуьрчи я,
35. (Адаз) вичин суьгьуьрдалди куьн куь чилелай чукуриз кIанзава, бес куьне вуч эмирзава (*вуч меслят къалурзава*)?»
36. Абуру лагьана: «Гежел (*са тIимил кьулухъ*) вегь аданни ва адан стхадин кар, ва ракъура (вуна ксар) шегьерриз (*суьгьуьрчияр*) кIватIдайбур яз,
37. Гъидайвал (абуру) ви патав (хъсандиз) кар чидай вири суьгьуьрчияр».
38. Ва кIватIна суьгьуьрчияр малум йикъан (тайин) вахтунда (*«Зинет»- йикъан экуьнахъ яни Нил- вацIа яд виридалайни гзаф жедай югъ* ).
39. Ва инсанризни лагьана: «Бес кIватI жезвани куьн (*а акъажунриз*)?!
40. Белки чун суьгьуьрчийриз табий жен, эгер абур хьайитIа гъалибвал хьайибур».
41. Ва суьгьуьрчияр атайла, абуру фиръавандиз лагьана: «Жедани чаз дугъриданни пишкеш (гьакъи), эгер чун гъалиб хьайитIа?»
42. Ада лагьана: «Эхь, ва гьакъикъатда а чIавуз куьн (заз) мукьвал авунвай ксарикай жеда».
43. Мусади абуруз лагьана: «Вегь, куьне вуч вегьезватIа (*суьгьуьрдикай*)».
44. Ва абуру чпин епер, асаяр вегьена (*ва инсанриз акуна абур юзазвай мурдарар хьиз*), ва (абуру) лагьана: «Кьин кьазва фиръавандин гьейбатдалди (*къудратдалди*), гьакъикъатда чун я гъалиб жедайбур!»
45. Ва Мусади вичин аса вегьена ва ингье (*адакай чIехи гъуьлягъ* (*илан*) *хьана ва*)ада (абуру) «таб тир къундармишзавайди» туькьуьнзава.
46. Ва (*тадиз*) ават (*агъуз*) хьана суьгьуьрчияр сажда ийизвайбур яз.
47. Абуру лагьана: «Чна инанмишвалнава алемрин Раббидихъ -
48. Мусадинни Гьарунан Раббидихъ!»
49. Ада (*фиръаванди*) лагьана: «Куьне, за квез ихтияр гудалди адаз (*ва я*: адахъ *Мусадихъ*) инанмишвалнавани? Гьакъикъатда ам (*Муса*) куь чIехиди я - квез суьгьуьр чирай, бес ахпа квез чир жеда (*гьихьтин жаза квез жедатIа*)! За дугъриданни куь гъилер ва куь кIвачер атIуда - «чапрасдиз» (*яни* эрчIи гъилни чапла кIвач ва я чапла гъилни эрчIи кIвач), ва за дугъриданни куьн вири (хумрав тарцин) танрал куьрсда (*ва я*: шалманрал ктIунна чIемерукдай ва я жида́далди яна рекьида)!»
50. Абуру лагьана: «Зиянавач (*къайгъу* *авач*)! Гьакъикъатда, чун чи Раббидин патав хквезва,
51. Гьакъикъатда чна умудзава - чи Раббиди чи гунагьрилай гъил къачун, чун эвелимжи муъминар хьуниз килигна».
52. Ва (*ахпа* ) Чна Мусадиз вагьй\*-далди инандирмишна: «Бес рекье гьат (вун) йифиз Зи (*инанмишвалнавай*) лукIарни галаз, гьакъикъатда (*фиръавандин кьушунар*) куь гуьгъуьна гьатда».
53. Ва фиръаванди шегьерриз (ксар) ракъурна (*кьушунар*) кIватIдайбур яз.
54. (Ва ада лагьана): «Гьакъикъатда абур - тIимил тир гъвечIи кIапIал я,
55. Ва гьакъикъатда абуру чаз пис хъел гъидай кар авунва,
56. Ва гьакъикъатда чун вири - мукъаятбур хьана кIанда».
57. Ва акъудна Чна абур (*фиръаван ва адан кьушунар*) багъларин ва булахрин юкьвай,
58. Хазинаяр ва гуьрчег кIвалер авай чкайрай (*ва я*: *чпин халкьдин арада* гьакимвалва дережаяр авай дуланажагъдай»).
59. Гьа икI! - Чна Исраилан рухвайризни абур (*ахьтин няметар*) багъишна. -
60. Ва агакьарна абуру (*фиръаванди ва кьушунди*) абурув - рагъ экъечIдайла,
61. Ва кьве кIватIалдиз садаз - сад акурла Мусадин юлдашри лагьана: «Гьакъикъатда чун агакьарна кьунва!»
62. Ада (*Мусади*) лагьана: «Туш (*акI*)! Гьакъикъатда захъ зи Рабби гала - ва Ада заз дуьз рехъ къалурда (*саламатвилихъ*)».
63. Ва Чна Мусадиз (вагьй\*-далди) инандирмишна: «Ягъа жуван асадалди гьуьл» - ва ам (*гьуьл*) пай хьана (*цIикьвед рекьиз*), ва гьар са (адакай чара хьайи) пай - чIехи дагъ хьиз хьана.
64. Ва Чна мукьув авуна аниз - муькуьбур (*фиръавандин кьушунар*).
65. Ва Чна Муса ва адахъ галайбур вири къутармишна.
66. Ахпа муькуьбур Чна батмишарна.
67. Гьакъикъатда, а карда делил (*аламат*) ава, ва хьанач абурун чIехи пай инанмишвал авурбур.
68. Гьакъикъатда ви Рабби - Ам я Гзаф Гужлуди (*Къудратлуди*), Регьимлуди!
69. Ва кIела (вуна) абуруз Ибрагьиман хабардикай -
70. Ада вичин бубадиз ва вичин халкьдиз лагьай чIавуз: «Куьне куьз ибадатзава?»
71. Абуру лагьана: «Чна бутриз ибадатзава ва чна абуруз икрамун давамарда».
72. Ада лагьана: «Куьне эверай чIавуз (*куьмекдиз, ялвариз*) абуруз куь ван къвезвани?
73. Я тахьайтIа абуру квез менфят гузвани (*куьне абуруз ибадат авурла*), ва я абуру квез зарар гузвани (*куьне* *абуруз ибадат тавурла*)?»
74. Абуру лагьана: «Ваъ! (Амма) чаз жагъана чи бубаяр (абуру) гьа икI ийиз».
75. Ада лагьана: «Бес акунани квез, куьне ибадатай затIар,
76. Куьне ва куь къадим (*улу*) бубайри?
77. Гьакъикъатда абур (*вири куь а гъуцар*)- заз душманар я. Анжах алемрин Рабби - (са Гьадаз за ибадатзава),
78. Ам я зун халкьнавайди ва Ада я зун дуьз рекьеваз тухузвайди.
79. Ва Ада заз гузва тIуьн ва хъун,
80. Ва зун азарлу хьайила, Ада зун сагъарзава,
81. Ва Ам я зи чан къахчудайди, ахпа зал чанни хкидайди.
82. Ва Ам я - за умуд ийизвайди зи хатIадилай (*гунагьрилай* Ада) гъил къачун Эвездин Юкъуз».
83. «Рабби! Багъиша (Вуна) зазкамаллувал (чирвал), ва зун диндар ксарик кутур (*зун* *гьабурухъ галаз ая Женнетда*),
84. Ва (Вуна) закай гуьгъуьналлайбурун (*несилрин*) арада хъсан тIвар (*тариф*) жедайвал ая,
85. Ва зун «Няметрин Женнетдин» варисрикай ая,
86. Ва зи бубадилай гъил къачу, гьакъикъатда ам ягъалмишвиле авайбурукай тир,
87. Ва беябур ийимир (Вуна) зун - абурал чан хкидай Юкъуз -
88. (Вични) я мал-девлетди, я рухвайри менфят тагудай Юкъуз,
89. Анжах, вич Аллагьдин патав сагъ рикI гваз атайдалай гъейри!»
90. Ва мукьвал ийида Женнет -(Аллагьдикай) кичIебуруз,
91. Ва ачухдал акъудда «Джаѓьи́м» (*Жегьеннем*) - (дуьз рекьикай) ягъалмишвиле хьайибуруз.
92. Ва абуруз лугьуда: «Гьинава куьне ибадат авурбур (*куь гъуцар*)-
93. Аллагьдилай гъейри? Куьмек гузвани абуру квез, ва я (чеб азабдикай хуьнин карда) жезвани абурувай гъалибвал къачуз?»
94. Ва (кьилихъди) гадарда - гадарда абур (*гъуцар*) аниз (*Жегьеннемдиз*) - абур ва (дуьз рекьикай) ягъалмишвиле хьайибур,
95. Ва (гьакIни) иблисдин кьушунар - вирибур!
96. Абуру лугьуда - чпи ана гьуьжетар ийиз:
97. «Аллагьдал кьин хьуй, гьакъикъатда чун ачух ягъалмишвиле авай,
98. Чна куьн алемрин Раббидихъ галаз барабар авур чIавуз.
99. Ва анжах тахсиркарри (*кьилевайбуру*) чун рекьяй акъудна (*ягъалмишарна*).
100. Ва авач чахъ я тереф хуьдайбур,
101. Я рикI кудай мукьвал дуст.
102. Бес эгер хьанайтIа чаз мумкинвал (*дуьньядиз элкъвена*) хкведай - чун муъминрикай жедайвал!»
103. Гьакъикъатда, а карда делил (*аламат*) ава, ва хьанач абурун чIехи пай инанмишвал авурбур.
104. Ва гьакъикъатда ви Рабби - Ам я Гзаф Гужлуди, Регьимлуди!
105. Нугьан халкьди (ракъурнавай) Векилар таб яз кьуна,
106. Ингье абурун стха Нугьа абуруз лагьана: «Квез кичIезвачни (Аллагьдикай)?»
107. Гьакъикъатда, зун квез - ихтибарлу (*ракъурнавай*) Расул я. -
108. Бес кичIе хьухь квез Аллагьдикай ва заз муьтIуьгъ хьухь! -
109. Ва за квевай а кардихъ гьакъи тIалабзавач, заз гьакъи гун анжах алемрин Раббидал ала (*саваб* *Ада гуда*)!
110. Бес кичIе хьухь квез Аллагьдикай ва муьтIуьгъ хьухь заз!»
111. Абуру лагьана: «Бес чна вахъ инанмишвалдани, ваз лап усалбур (*ажиз ксар*) табий хьанвайла?»
112. Ада лагьана: «Ва заз куьз я чирвал абуру авур крарикай (*зи хиве авач абуру авур крар чирун*)?
113. Абурун гьакь-гьисаб анжах зи Раббидал ала, эгер куьне кьатIуз хьанайтIа… (лугьудачир куьне заз акI).
114. Ва чукурдач за инанмишвал авунвайбур.
115. Зун анжах - (*баян гана*) ачухардай игьтиятвал авунин хабар гудайди я».
116. Абуру лагьана: «Эгер вун акъвазар тавуртIа (*ви эверун диндиз*), эй Нугь, гьакъикъатда вун дашкъалагънавайбурукай (*къван гана кьейибурукай*) жеда».
117. Ада лагьана: «Рабби! Гьакъикъатда зи халкьди зун (*зи пайгъамбарвал*) таб яз кьунва,
118. Бес дуван атIутI (Вуна) зини абурун арада кIевиз дуван атIуналди (*тергдайвал Ви диндиз аксивалзавайбур*), ва къутармиша зун ва захъ галайбур муъминрикай».
119. Ва Чна ам ва адахъ галайбур ацIанвай гимида аваз къутармишна.
120. Ахпа Чна батмишарна адалай гуьгъуьниз амайбур.
121. Гьакъикъатда, а карда делил (*ишара, аламат*) ава, ва хьанач абурун чIехи пай инанмишвал авурбур!
122. Ва гьакъикъатда, ви Рабби - Ам я Гзаф Гужлуди (*кафирриз жаза гудай*), Регьимлуди (*муъмин лукIариз*)!
123. Ѓ Iад -ди (ракъурнавай) Векилар (*расулар*) таб яз кьуна,
124. Ингье абурун стха Гьу́да абуруз лагьана: «КичIезвачни квез (Аллагьдикай)?
125. Гьакъикъатда, зун квез - ихтибарлу (*ракъурнавай*) Расул я.
126. Бес кичIе хьухь квез Аллагьдикай ва заз муьтIуьгъ хьухь!
127. Ва за квевай а кардихъ гьакъи тIалабзавач, заз гьакъи гун анжах алемрин Раббидал ала!
128. Бес куьне (*машгьур рекьерин къерехрив*) гьар тепедал «зурба лишан» (*яни* чIехи дарамат) эцигзавани, гьакI (гьавайда) ийизвайбур яз (*игьтияжвал авачиз, машгъулат патал*)?
129. Ва куьне карханаяр (*зурба къелеяр, яд хуьдай хазинаяр, зурба дараматар*) туькIуьрзава, куьн гьамишалугъ амукьдай хьиз (*и* *дуьньяда*)!
130. Ва куьне (*садбур*) жазаламишдайла - куьне (инсафсуз) залумри хьиз жазаламишзава.
131. Бес кичIе хьухь квез Аллагьдикай ва заз муьтIуьгъ хьухь!
132. Ва кичIе хьухь (квез) Адакай - Вичи квез, квез чизвайдалди имдад (паяр) ганвайдакай, -
133. Паяр ганва Ада квез мал-къарадалди ва рухвайралди,
134. Бустанралди ва булахралди.
135. Гьакъикъатда заз кичIезва (*эгер куьн муьтIуьгъ тахьайтIа*) квев «чIехи йикъан» азаб агакьиз».
136. (Абуру) лагьана: «Чаз гьикI хьайитIани сад я, вуна несигьат авуртIани, ва я вун несигьатдайбурукай тахьайтIани (*чна вахъ инанмишвалдач*).
137. Им (*чна кьиле тухузвай кар*) - анжах эвелимжибурун диндин адетар (*адетдин крар*) я,
138. Ва чаз (*вуна лугьузвай*) азабни гудай туш».
139. Ва абуру ам таб яз кьуна, ва Чна абур тергна. Гьакъикъатда, а карда делил (*ишара*) ава, ва хьанач абурун чIехи пай инанмишвал авурбур!
140. Ва гьакъикъатда ви Рабби - Ам я Гзаф Гужлуди, Регьимлуди!
141. С́амуд -ди (ракъурнавай) Векилар таб яз кьуна,
142. Ингье абурун стха Са́лигьа абуруз лагьана: «КичIезвачни квез (Аллагьдикай)?
143. Гьакъикъатда, зун квез - ихтибарлу (*ракъурнавай*) Расул я.
144. Бес кичIе хьухь Аллагьдикай квез ва заз муьтIуьгъ хьухь!
145. Ва за квевай а кардихъ гьакъи тIалабзавач, заз гьакъи гун анжах алемрин Раббидал ала!
146. Бес (*куь Раббиди*) куьн гьакI тадани гьа инра авай кьвандан (*няметрин*) кьула, саламатвилеваз,
147. Бустанрин ва булахрин арада,
148. Ва къацарин (*цанвай никIерин*) ва чпин тумунин кисеярни (*емишарни*) назик -хумравдин (саларин) кьула,
149. Ва куьне дагъларикай кIвалер атIуз расизни, устадвилелди (*магьирлудаказ*)!?
150. Бес кичIе хьухь квез Аллагьдикай ва заз муьтIуьгъ хьухь!
151. Ва муьтIуьгъ жемир куьн исраф\*-завайбурун (сергьятар чIурзавайбурун *яни чIуру рекьевай башчийрин*) кардиз,
152. Чпи, чилел чIурувилер чукIурзавай ва хъсанар (*дуьзар*) тийизвай».
153. (Абуру) лагьана: «Вун анжах кIеви суьгьуьрда гьатнавайбурукай я.
154. Вун - анжах гьа чун хьтин са инсан я, бес гъваш делил (*къалура са аламат вун пайгъамбар тирди тестикьардай*), эгер вун гьахъбурукай ятIа».
155. Ада лагьана: «Ингье (*куьне аламат яз тIалабай*) - (диши) деве! Адаз яд хъвадай нубат ава ва квезни (*куь* *мал-къарадизни*) ава малум тир йикъан яд хъунин нубат.
156. Ва (куьне) адав писвал хкIурмир, тахьайтIа куьн «чIехи йикъан» азабди кьада».
157. Амма абуру ам сухна тукIуна\* ва абур (*а кардал, чпел къвезвай азабдин лишанар акурла*) пашман хьана.
158. Ва абур (*тадиз*) азабди кьуна; Гьакъикъатда а карда делил(*ишара*) ава, ва хьанач абурун чIехи пай инанмишвал авурбур!
159. Ва гьакъикъатда ви Рабби - Ам я Гзаф Гужлуди, Регьимлуди!
160. ЛутIан халкьди (ракъурнавай) Векилар (*расулар*) таб яз кьуна,
161. Ингье абурун стха ЛутIа абуруз лагьана: «КичIезвачни квез (Аллагьдикай)?»
162. Гьакъикъатда, зун квез - ихтибарлу (*ракъурнавай*) Расул я.
163. Бес кичIе хьухь квез Аллагьдикай ва заз муьтIуьгъ хьухь!
164. За квевай а кардихъ гьакъи тIалабзавач, заз гьакъи гун анжах алемрин Раббидал ала!
165. Бес куьне, алемрикай (*вири жуьре махлукьатрикай* тафаватлу яз) эркекрихъ галаз «жинсвилин алакъаяр» ийизвани,
166. Ва (куьне) квез куь Раббиди халкьнавай папар туна?! Туш! Куьн «сергьятрилай элячIнавай» (*тахсиркар*) халкь я!!
167. Абуру лагьана: «Эгер вуна акъвазар тавуртIа (*ви эверун диндиз ва инкар авун чаз чи кар*), эй ЛутI, вун дугъриданни (чукурна) акъуднавайбурукай жеда».
168. Ада лагьана: « Гьакъикъатда зун куь (*алчах*) амал гзаф такIанбурукай я (*заз куь амал гзаф нифретлу я*)».
169. (*Ахпа ада дуьа авуна*): «Рабби! Къутармиша (Вуна) зун ва зи хзанар абуру ийизвай амалдикай (а гунагь - *кардикай ва адан* ж*азадикай*)».
170. Ва (*гьасятда*) Чна ам ва адан хзан-эгьлияр къутармишна - вирибур,
171. Анжах (*кьуьзуь*) къари (*яни ЛутIан паб*) квачиз - кьулухъ амукьайбурукай хьайи (азабда).
172. Ахпа Чна муькуьбур (*кафирвал авурбур* михьиз) кукIварна,
173. Ва Чна абурал (къванерин) «марф» къурна. Ва гьикьван заваллуди (*писди*) я - чпиз (*чпин пайгъамбарри*) игьтиятлувал авунин хабар ганвайбурун марф!
174. Гьакъикъатда а карда делил (*аламат*) ава, ва хьанач абурун чIехи пай инанмишвал авурбур!
175. Ва гьакъикъатда ви Рабби - Ам я Гзаф Гужлуди, Регьимлуди!
176. Аль-Айкатдин\*- сагьибри (*ракъурнавай*) Векилар (*расулар*) таб яз кьуна (*аль* *Айкат - тарарин са жуьре я, абур экъечIзавай а чкадин агьалияр - Шуайб пайгъамбардин халкьдикай тир, ва а халкьди а тарариз ибадатзавай* ),
177. Ингье абуруз Шуайба лагьана: «КичIезвачни квез (Аллагьдикай)?»
178. Гьакъикъатда, зун квез - ихтибарлу (*ракъурнавай*) Расул я.
179. Бес кичIе хьухь квез Аллагьдикай ва заз муьтIуьгъ хьухь!
180. За квевай а кардихъ гьакъи тIалабзавач, заз гьакъи гун анжах алемрин Раббидал ала!
181. (Куьне) уьлчме тамамара, ва куьн кимиз гузвайбурукай жемир.
182. Ва дуьз терезралди алцум ая (куьне),
183. Ва (куьне) инсанриз абурун шейэр тIимилармир (*кими ийимир - рахана шейэрик синих кутаз абурун къимет тIимиларун патал*), ва чилел чIурувилер ийиз писвал чукIурмир (куьне).
184. Ва кичIе хьухь квез Адакай - куьнни ва эвелимжи уьмметарни халкь авунвайдакай».
185. Абуру лагьана: «Вун анжах кIеви суьгьуьрдик акатнавайбурукай (*сад*) я.
186. Ва вун анжах гьа чун хьтин инсан я, ва гьакъикъатда чна фикирзава вун (дугъриданни) табзавайбурукай я лагьана.
187. Ва вегь(*къура*) вуна чал (азабдин) чIукар цавай, эгера вун гьахъбурукай ятIа».
188. Ада лагьана: «Зи Раббидиз лап хъсан чизва, куьне ийизвай крар».
189. Ва абуру ам таб яз кьуна ва абур «булутдин»- йикъан азабди кьуна (*цифедин хъендик квайла абур цIайлапанри яна кана*). Гьакъикъатда, ам «зурба» йикъан азаб тир.
190. Гьакъикъатда а карда делил (*ишара*) ава, ва хьанач абурун чIехи пай инанмишвал авурбур!
191. Ва гьакъикъатда ви Рабби - Ам я Гзаф Гужлуди (*Къудратлуди*), Регьимлуди!
192. Ва гьакъикъатда ам (*Къуръан*) алемрин Раббидин «Авудна - ракъурун» я!
193. ЭвичIна ам гваз Вафалу Руьгь (*Джабраил*),
194. Ви рикIел (*эй Пайгъамбар, яни кIелна ам ада ваз ви рикIе гьатдайвал, вун гъавурда акьуна ам рикIел хъсандиз хуьдайвал*) - вун игьтиятлувал авунин хабар гудайбурукай жедайвал,
195. (*Авуднава Къуръан*) Ачух (*мана баян ийидай*) араб чIалалди.
196. Ва гьакъикъатда адакай (*Къуръандикай*) эвелимжибурун «кхьенвай кьуларани» (*виликдай хьайи пайгъамбаррин* *ктабрани*) къалурнава!
197. Бес абуруз делил тушни (*вун Аллагьдин расул ва Къуръан гьакь тирди къалурзавай*) а кар, Исраилан рухвайрин алимриз адакай (*Къуръандикай*) чирвилер хьун?!
198. Ва эгер Чна ам бязи ажамриз\* (*арабар туширбуруз,* *араб чIалал рахун тийизвайбуруз* авудиз) ракъурнайтIа
199. Ва ада (*ажам касди*) ам абуруз (*къурейшриз ачух араб чIалал*) кIелнайтIани абуру адахъ инанмишвалдачир.
200. Гьа икI - Чна ам (*Къуръан инкар авун*) тахсиркаррин (*мушрикрин*) рикIера ттунва!
201. Абур адахъ инанмишвалдач та абуруз азиятлу азаб аквадалди -
202. Ва абурув ам бейхабардиз агакьда (абуру) гьич гьиссни тавуна.
203. Ва (а чIавуз) абуру лугьуда: «ГудатIа чаз муьгьлет (*туба хъувуна диндар амал ийидайвал*)?»
204. Ва Чи азабдик (абуру) тади кутазвани?!
205. Бес чизвани ваз - эгер Чна абуруз (*гзаф*) йисара няметар ишлемишдай мумкинвилер гайитIани (*муьгьлет хгана, азаб гежел вегьена*)
206. Ахпа, абурув чпиз хиве кьунвайди (*гьелягь, азаб*) агакьайла, -
207. Вуч куьмек жеда абуруз (чпиз) няметар ишлемишунин мумкинвал хгуникай?!
208. Ва Чна са хуьрни терг авур туш, адаз игьтиятлувал авунин хабар гудайбур авачиз -
209. РикIел гъун яз(*ва къутармишвилин рехъ къалуриз абуруз*. *Ва я* : (Им) - рикIел гъун я *квез, эй къурейшрин* *жемят*). Ва тушир Чун зулумзавайбур (*игьтиятвал авунин хабар гудай расул ракъурдалди азаб гуз*).
210. Ва эвичIнавач (*агъуз*) ам (*Къуръан*) гваз шейтIанар (*кафирри лугьузвайвал - Пайгъамбардиз Къуръан* *джинри, шейтIанри авудзавач*).
211. Гьич виже (*дуьз*) къведач абуруз, ва алакьни ийидач абурувай -
212. Гьакъикъатда абур (*Аллагьди ам авуддайла, цава*) а яб акалуникай къакъуднава (*чара* *авунва*).
213. Ва (бес) эвермир вуна (тIалабунариз) Аллагьдихъ гала маса гъуцдиз, тахьайтIа вун азаб хьайибурукай жеда.
214. Ва игьтиятлувал авунин хабар це вуна жуван лап мукьва тухумдиз! -
215. Ва агъуза жуван лув\*(*милаим хьухь вун*) ваз табий хьанвайдаз муъминрикай. -
216. Ва эгер абуру (*тухумди*) ваз асивал авуртIа, (бес) лагь: «Гьакъикъатда, зун куьне ийизвай амалрикай яргъа (*чара*) я»,
217. Ва таваккул\* ая (вуна) Гзаф Гужлудал, Регьимлудал -
218. Вичиз, вун йифен кпIар ийиз акъвазайлани, аквазвай,
219. Ва ви гьерекатарни (*юзунарни*) сажда ийизвайбурухъ галаз (*вуна жемятдихъ галаз капI кьиле тухузвайлани*).
220. Гьакъикъатда, Ам я - Ван Къведайди, Вири Чидайди!
221. (Ва) хабар гудани За квез (*эй инсанар*), нел (*нин кьилив*) шейтIанар эвичIзаватIа?
222. ЭвичIзава (абур) гьар са (гзаф) гунагькар еке тапархъан тирдал!
223. Абуру (*цава чинеба малаикрихъ яб акална чуьнуьхайди*) - «яб акалай кар» вегьезва(фалчийриз. *Ва я*: *абуру чпин яб цавухъ элкъуьрзава хъсандиз яб акалзавай хьиз на лугьуди* *абуру анихъ«яб вегьезва»*), ва чIехи пай абурун тапархъанар я.
224. Ва шаирриз - ягъалмишвилевайбур (*дуьз рекье авачирбур*) табий жезва,
225. Бес ваз акунвачни (*чизвачни*) абур (*шаирар*) гьар дереда «кьил элкъвей патахъ физ авайди» (*яни а шаирри* *чпин* *шииратда* *гьар чIуру жуьредин рехъ, лайихсуз тегьер ишлемишзава*),
226. Ва абуру - (абуру) ийин тийизвай крар, лугьузвайди?!
227. Анжах, чпи (*шаиррикай*) инанмишвал авуна ва диндар амал авуна ва Аллагь гзаф рикIел-мецел гъана, ва (*чпин шиирралди*) чпиз (*муъминриз мушрикри*) зулум авунвайдалай кьулухъ (*Ислам хуьнин*) куьмек гайибур квачиз. Ва (ахпа) чир жеда зулум авурбуруз (*шаиррикайни ва масадбурукайни*)- гьихьтин (пис) элкъвена хкведай чкадиз абур элкъвена хкведатIа!

**Сура: «ан-Намль»**

**27-Сура: «Цеквер»**

Мергьяметлу, Регьимлу Аллагьдин тIварцIелди!

1. ТIа́, си́н. Им я - аятар Къуръандин ва ачух (ва гьакь ачухарзавай) Ктабдин,
2. Муъминриз регьбервал ва шад хабар яз,
3. Чпи, капI кьиле тухузвай, ва закат (*садакьа*) гузвай ва гьа чеб Ахиратдихъ якъиндиз инанмиш тир.
4. Гьакъикъатда, чпи Ахиратдихъ инанмишвал тийизвайбур - Чна абуруз абурун (пис) амалар хъсан яз къалурнава (*чIагурнава*) ва абур рехъ алатна ава (*шаклудаказ*).
5. Гьабур я - чпиз лап пис азаб жедайбур, ва Ахиратда абур - гьабур жеда виридалайни гзаф зиян хьайибур.
6. Ва гьакъикъатда, вал гуьруьшмиш ийизва (*вав агакьарзава*) Къуръан - Лап Камаллудан, Вири Чидайдан патай.
7. Ингье Мусади (*Мадйандай Мисрдиз хкведай рекьевайла*) вичин хзандиз лагьана: «Гьакъикъатда, за цIай гьисснава (*акунва*), (мукьвара) за квез анай хабар хкида, я за квез ялав алай цIукI - (цIун) ккуьз (*жуьгьен*) гъида куьне (*адалди квез*) чими ийидайвал».
8. Ва ам адан (*цIун*) патав атайла, адаз эверна: «Бес берекатлу авунва (*Аллагьди*) «цIа авайди» (*а нурди элкъвена кьунвайди яни Муса*) ва адан къваларив гвайбур (*малаикрикай*). Ва Лап Пак я Аллагь - алемрин Рабби!
9. Я Муса! Гьакъикъатда, Зун - Аллагь я, (Лап) Къудратлу, (Гзаф) Камаллу.
10. Ва гадара жуван аса!» Ва адаз ам юзаз акурла на лугьуди ам (зиринг) илан (*фад юзадай эркек мурдар*) я - ам кьулухъ хьана элкъвена катна ва ам мад кьулухъ элхкъвенач. (*Аллагьди лагьана*) «Я Муса! КичIе жемир, гьакъикъатда, Зи вилик (*ракъурнавай*) Векилриз кичIе жедай туш.
11. Анжах ни зулум авуна, ахпа (туба авуна) дегиш авуртIа хъсанвилелди писвилелай гуьгъуьниз, бес гьакъикъатда, Зун - Гъил Къачудайди, Регьимлуди я!
12. Ва ттур жуван гъил парталдинни хурун арадай (*хъуьчIуьк кутур*) - ам анай (лап) лацудаказ са зиянни (*азарни*) квачиз ахкъатда - кIуьд аламатдикай яз фиръавандин ва адан халкьдин патав. Гьакъикъатда, абур фасикь (*муьтIуьгъсуз*) ксар я».
13. Ва абурув Чи аламатар (килигзавайбуруз абуру къалурзавай кардин гьакъикъат аквадайвал) ачухдиз агакьайла, абуру лагьана: «Им - ачух суьгьуьр я!»
14. Ва абуру зулумвилелди ва чеб вине кьуна абур (*а аламатар*) инкарна - чпин чанара (*рикIера*) абур (*гьахъ тирди*) якъиндиз чизвайтIани. Бес килиг вун, гьихьтинди хьанатIа чIурувилер авурбурун эхир!
15. Ва гьакъикъатда Чна Давудаз ва Сулейманаз илим (*арифдарвал*) багъишна, ва абуру (кьведани) лагьана: «Гьамд хьуй Аллагьдиз, Вичин муъмин лукIарикай чаз гзафбурун винел артухвал (*кьетIенвал*) гайи!»
16. Ва Давудалай (пачагьвилин, пайгъамбарвилин) ирс Сулейманал атана, ва ада (*вичин халкьдиз*) лагьана: «Эй, инсанар! Чаз къушарин чIал чирнава, ва чаз гьар са шей ганва. Гьакъикъатда, гьа им - ачух артухвал (*винизвал*) я!»
17. Ва кIватI авуна Сулейманаз джинрикай, ва инсанрикай, ва къушарикай тир адан кьушунар - (вични) абур къайдада (*низамда*) ттунваз.
18. Та абур (*Сулейман ва кьушунар*) цекверин-дередив агакьайла, са цеквре лагьана: «Эй, цеквер! Гьахь куьн куь «мескенриз» («*кIвалериз»*), къуй Сулеймана ва адан кьушунри чпи гьич гьиссни тийиз куьн (*кIур гана*) «хана кукIвар тавурай»\* (*инал* *ишлемишнава гаф «яѓьтIиманнакум*»- *яни* *кIеви шеъ хун, ва чаз аквазва цекв кIевиз чуькьвейла шеъ хадай хьиз ван къвезва - илимда а кардиз гила фикир ганва!*)
19. Ва ам (*Сулейман*) адан гафарикай хъвер акатна милиз хъуьрена, ва ада (*Сулеймана*) лагьана: «Рабби! Вуна заз ва зи диде-бубадиз гайи Ви няметриз шукур гъиз (мадни) гьевеслу (*ашкъилу*) ая зун, ва (*гьакIни мадни гьевеслу ая зун*) за Вун рази жедай диндар амал авунал. Ва зун - Ви регьимдалди - Вуна Ви диндар лукIарик кутур (*зун гьабурукай жедайвал ая*)!»
20. Ва ада къушар (*ин гьалар*) ахтармиш авуна, ва лагьана: «Заз вуч хьанва жал заз маллакутIкутI аквазвач хьи, я тахьайтIа ам чкадалалачирбурукай яни?
21. За дугъриданни адаз къати азаб гуда ва я за ам дугъриданни тукIвада, ва я ам зи патав ачух себеб (*делил*) гваз къведа».
22. Ва ам яргъал тушир (вахтунда) амукьна (*чкадал алачиз, ахпа хтана*) ва ада лагьана: «Заз чир хьанва ваз чир тахьанвай кар (*вуна чирвилелди элкъуьрна кьун тавунвай кар*). Ва зун ви патав Сабаъдай (*Йемендай*) якъин тир хабар гваз хтанва.
23. Гьакъикъатда заз дишегьлиди абурун винел пачагьвализ жагъана, ва адаз гьар са шей ганва, ва адахъ зурба тахтни ава.
24. Заз, ада (*дишегьлиди*) ва адан халкьди Аллагьдин ериндал ракъиниз сажда ийиз жагъана. Ва шейтIанди абуруз чпин амалар (*чIуру* *крар*) хъсан яз къалурнава ва абур рекьелай алуднава, ва абур дуьз рекьел къвезвач,
25. (*Абуруз шейтIанди гуьрчегарнава чIуру крар*) Абуру Аллагьдиз сажда тавун патал - Вичи цаварани ва чилелни чуьнуьх тирди (*марф, набататар…* винел) акъудзавай ва (Вичиз) куьне чуьнуьх (*чинеба*) ийизвайдини ва ачухдиз ийизвайди чизвай.
26. Аллагь - авач гъуц (*ибадат авуниз лайихлу тир*) - Вич чIехи Аршдин\* Рабби тир Адалай гъейри!»۩
27. Ада (*Сулеймана*) лагьана: «Килигда чун, вуна дуьз хабар ганани я тахьайтIа вун тапархъанрикай тирни!
28. Алад и зи къагъаз гваз ва ам абуруз вегь ахпа кьулухъ хьухь абурукай ва абуру вуч (жаваб) элкъуьр хъийидатIа килиг».
29. Ада (пачагь дишегьлиди) лагьана: «Эй, чIехи (*вилик-кьилик квай*) ксар! Гьакъикъатда, заз (*багьа, муьгьуьр алай*) гьуьрметлу кагъаз вегьенва.
30. Гьакъикъатда ам Сулейманан патай я, ва гьакъикъатда ам башламиш жезва: «Мергьяметлу, Регьимлу Аллагьдин тIварцIелди»,
31. Бес «Вине кьамир куьне куьн зи вилик (*за лагьай кар кьилиз акъудуникай*), ва куьн (Аллагьдиз) муьтIуьгъбур яз зи патав ша».
32. Ада (пачагь дишегьлиди) лагьана: «Эй, чIехи ксар! Заз зи карда меслят къалура, (бес) за са карни атIай (*къетIъ авур*) туш та куьне заз (*а карда*) шагьидвал ийидалди (*мешвера, меслят къалурдалди*)».
33. Абуру лагьана: «Чун къуватдин (*кьушунрин ва яракьрин*) сагьибар я ва зурба гужлувилин (*четин* *женгера игитвилин ва жуьрэтлувилин*) сагьибарни, ва къарар ви гъиле ава - бес (*вуна чаз*) вуч эмир гудатIа жув килиг (*чун муьтIуьгъ жеда*)».
34. Ада (пачагь дишегьлиди) лагьана: «Гьакъикъатда, пачагьар (*чпин кьушунар гваз маса*) хуьруьз гьахьайла, абуру анаг чIур (*харапI*) ийида, ва (абуру) анин гьуьрметлу (*лайихлу*) агьалияр агъузвилевайбуруз элкъуьрзава - ва гьа икI абуру ийизва.
35. Ва гьакъикъатда за абуруз пишкеш ракъурда, ва гуьзетда (*килигда*) ракъурнавай векилар вуч гваз хкведатIа».
36. Ва (ам - *векилрин десте пишкешар гваз*) Сулейманан патав атайла, ада лагьана: «Куьне заз мал-девлетдалди паяр гузвани (*зун рази ийиз*)? Бес Аллагьди заз ганвайди (*пайгъамбарвал, пачагьвал, еке девлетар*) Ада квез ганвайдалай гзаф хийирлу я эхир. Аксина, (ам) куьн я куь пишкешрал шадвал ийизвайбур».
37. Ахлад абурун патав, ва гьакъикъатда чун абурун патав кьушунар гваз къведа чпиз абурун гьакъиндай такьат тежедай (*хура акъвазиз*), ва чна абур анай чеб агъузвилевайбур яз, чебни алчахарнавайбур яз чукурда (*эгер абуру Аллагьдиз муьтIуьгъвал тавуртIа*)».
38. Ада (*Сулеймана*) лагьана: «Эй, вилик-кьилик квайбур! Ни квекай, абур зи патав муьтIуьгъбур яз къведалди заз адан (*пачагь* *дишегьлидин* а зурба) тахт гъида?»
39. Джинрикай «ифритди» (*гзаф къуватлу, зурба джин вичин писвиляй вичикай амайбур мукъаят жедай*)лагьана: «Вун ви авай чкадай (*инсанрин арада дуван атIуз ацукьнавай мажлисдай*) къарагъдалди за ваз ам гъида. Гьакъикъатда, зун а кар патал къуватлуди ва ихтибарлуди я».
40. Вичиз Ктабдай чирвилер авайда лагьана: «За ам гъида ваз «ви килигун вал хкведалди» (*яни* *са легьзеда* *патал вегьей вил - вилин нини - чкадал хкведалди*)». Ва адаз ам (*тахт*) вичин патав акурла чкадал алаз, ада лагьана: «Им - зи Раббидин чIехи регьимдикай я, заз имтигьан авун (*зун ахтармишун*) патал - за шукур ийидани я тахьайтIа за (*шукур* *тийиз*) инкардани. Ва ни (*Аллагьдиз*) шукур ийизватIа, ада шукур вич патал ийизва, ва ни инкарвал авуртIа, бес гьакъикъатда зи Рабби девлетлуди, мердди я».
41. Ада (*Сулеймана*) лагьана: «Куьне дегишвал ттур адаз адан тахтда (*чир тежедайвал ая*); чун килигин, ам дуьз рекьел къведани, я тахьайтIа ам дуьз рекьел текъведайбурукай жедани».
42. Ва ам (пачагь дишегьли) атайла, адаз лагьана: «Гьа ихьтинди яни ви тахт?» Ада (дишегьлиди) лагьана: «Им гьам хьтинди я». (*Сулеймана лагьана*): «Ва чаз чирвилер адалай (*а дишегьлидилай*) вилик ганвай, ва чун (*абурулай вилик* Аллагьдиз) муьтIуьгъбурни (*яни мусурманарни*) тир».
43. Ва къакъудна (*яргъа авуна*)ам(*а* *дишегьли* *са* *Аллагьдиз ибадат авуникай*) - ада Аллагьдилай гъейри ибадат авур шейини (*яни а кар себеб хьана, ва а халкьди ракъиниз икрамзавай*), гьакъикъатда ам кафир халкьдикай тир.
44. Адаз (*а* *дишегьлидиз*) лагьана: «Гьахь (вун пачагьдин кIвалерин) гьаятдиз»!» Ва адаз анаг акурла ада ам (*гьаятдин чил лепе гузвай*) яд (*вир*) хьиз гьисабна ва ада вичин кьве занг (*ценер хкажна*) кьецIиларна. Ада (*Сулеймана*) лагьана: «Гьакъикъатда ам - цIалцIамарнавай, шуьшедикай туькIуьрнавай (пачагьдин кIвалерин) гьаят я». Ада (*дишегьлиди*) лагьана: «Рабби! Гьакъикъатда за (*ширк авуналди*) жуваз зулум авуна ва зун муьтIуьгъ хьанва Сулейманахъ галаз Аллагьдиз - алемрин Раббидиз».
45. Ва гьакъикъатда Чна с́амуд -(*халкь*)дин патав абурун стха Са́лиѓь ракъурна: «Бес куьне Аллагьдиз ибадат ая» - ингье абур гьуьжетарзавай кьве кIапIал хьана.
46. Ада лагьана: «Эй, зи халкь! Вучиз куьне писвилик (*азаб атуник*) тади кутазва хъсанвилелай (*регьимдилай*) вилик (*ва я*: вучиз куьне тади ийизва писвилихъ (*квез азаб гъидай куфр ва гунагь авунихъ*) хъсанвилелай (*квез саваб гъидай иман ва диндар крарилай*)) вилик? АвунайтIа куьне Аллагьдиз астагъфир\*- белки квез (Ада) регьим ийин!»
47. Абуру лагьана: «Чаз вуна ва вахъ галайбуру писвал лишанламишзава». Ада лагьана: «Куь писвал лишанламишун - Аллагьдив гва (*Ам Адан патай тир кьисмет-кьадар я ва Ада квез эвезни гуда*). Аксина, куьн - (*жуьреба-жуьре краралди*) синемишзавай ксар я».
48. Ва а (*Гь́ижр*) шегьерда кIуьд кас авай, а чилел чIурувилер ийизвай ва (*гьич*) дуьзар тийизвай.
49. Абуру лагьана (*чпин арада*): «Кьин яхъ куьне сада-садаз Аллагьдалди - бес чна дугъриданни адал (*Са́лигьал*) ва адан хзандал бейхабардиз йифиз гьужумда лагьана, ахпа чна дугъриданни, адан мукьва - иесидиз лугьуда: «Адан хзан гьалак жедайла чун алай тушир, ва гьакъикъатда, чун дуьз лугьузвайбур я».
50. Ва абуру (зурба) гьилле(*чинебан* *чIуру къаст*) авуна, Чнани зурба гьилле (*амалдарвал*) авуна - абуру гьич гьиссни тавуна (*а кар*).
51. Бес килиг (вун) гьихьтинди хьанатIа абурун гьилледин(*чинебан* *чIуру къастунин*) эхир - бес, гьакъикъатда Чна абур дарбадагъна (*кукIварна*) ва абурун халкьни - вирибур!
52. Ва ангье абурун кIвалер баябан яз (*инсанар амачиз ичIи* *хьанваз*), абуру зулум авуниз килигна. -Гьакъикъатда, а карда аламат (*делил*) ава чирвал авай ксар патал! -
53. Ва къутармишна Чна (*азабдикай*) - чпи инанмишвал авуна ва (Аллагьдикай) кичIевал авурбур (*Адан эмирар кьилиз акъудиз ва къадагъайрикай яргъаз жез*).
54. Ва (рикIел гъваш) ЛутI - ингье ада вичин халкьдиз лагьана: «Бес куьне «мурдар (*ява*) кар» ийидани квез акваз -акваз?!
55. Бес куьне дишегьлияр туна, гьашервилиз (*къизмиш гьевесдиз*) табий хьана итимрихъ галаз жинсвилин алакъаяр ийидани кьван?! Амма хьи, куьн авам ксар я!» **20 жуз. кьил**
56. Ва адан халкьдин жаваб хьана анжах (абуру) лугьун: «Акъуда (*чукура* куьне) ЛутIан хзан куь хуьряй. Гьакъикъатда, абур (*куьне ийизвай крарикай*) михьивалзавай ксар я».
57. Ва Чна амни адан хзан къутармишна адан папалай гъейри, адаз (*папаз*) Чна кьулухъди амукьайбурукай хьун (*азабда*) кьисмет-кьадар авуна.
58. Ва Чна абурал (къванерин) «марф» къурна. Ва гьикьван заваллуди (*писди*) я - чпиз (*чпин пайгъамбарри*) игьтиятлувал авунин хабар ганвайбурун марф!
59. Лагь: «(Вири) гьамд хьуй Аллагьдиз, ва салам (*ва саламатвал Адан патай*) хьуй Адан лукIариз чеб Ада хкянавай. (*Ва хабар яхъ мушрикривай*): «Бес Аллагь хъсан яни ва я абуру (Адаз) шерикар яз кьунвайбур (*гъуцар*)?»
60. Я тахьайтIа Ни цаварни чил халкь авунва ва цавай квез яд авуднава - ва Чна адалди (ципицIрин ва хумраврин, жугъундалди элкъуьрна кIевнавай) лап гуьзел бустанар экъечIдайвал авунва?! Ва гьич алакьдачир квевай экъечIдайвал ийиз анрин тарар (*куь ихтиярда авач а кар*)! Бес, авани Аллагьдихъ галаз (маса) гъуц (*цавар ва чил халкь авунин, ризкьи гунин карда иштирак авур та куьне ам шерик яз кьаз Адаз ибадатда*)?! Амма хьи абур - (*масадбур* Адахъ галаз)барамбарзавай (*ва я*: гьахъдикай къерехдиз къекъечIзавай) ксар я.
61. Я тахьайтIа Ни чил (*галтад тежез*) мягькемди яз авунва, ва адан арайрай вацIар тухванва, ва адаз «мягькембур» (*яни* дагълар) туькIуьрнава, ва кьве гьуьлуьн арада «манийвал» авунва? Авани бес Аллагьдихъ галаз (маса) гъуц (*Адахъ галаз а крара иштирак авур та куьне ам Адаз шерик яз кьаз Адаз ибадатда*)?! Амма хьи, абурун чIехи паюниз чизвач (*Аллагьдин садвал ва чIехивал*).
62. Я тахьайтIа Ни жаваб гузва чара атIай гьалда (*кIеве*) авайдаз, ада Адаз эверайла (*ялвариз*) ва (Ада *адалай*) писвал (*бала*) алудзава, ва квекай чилел «(алатайбурун) чка кьазвайбур» ийизвайди? Авани бес Аллагьдихъ галаз (маса) гъуц (*Адахъ галаз квез а няметар гузвай ва вич ибадат авуниз лайихлу тир*)?! Лап тIимилди я куьне рикIел гъизвайди (*ибрет къачузвайди*)!
63. Я тахьайтIа Ни квез къураматдинни гьуьлуьн зулуматра (*мичIивилера* дуьз) рехъ къалурзава, ва Ни гарар ракъурзава Адан регьимдин (*марфадин*) вилик шад хабар яз? Авани бес Аллагьдихъ галаз (маса) гъуц (*куьн патал а крарикай са шеъ кьванни ийизвайди*)?! Вине (*Пак*) я Аллагь абуру Адаз (масад) шерик яз гъуникай!
64. Я тахьайтIа Ни (махлукьатар) сифте яз халкьзава, ахпа абур мад цIийиз яратмиш хъийизва, ва Ни квез цавай ва чиляй ризкьи (*рузи*) гузва? Авани бес Аллагьдихъ галаз (маса) гъуц (*а крар ийизвай*)?! Лагь: «Гъваш (кван) куьне куь делил, эгер куьн гьахъбур (*дуьзбур*) ятIа!»
65. Лагь: «Цавара авайбуруз ва чилел алайбуруз (садазни) гъайб\*(*чинебанди, чуьнуьх тир крар*) чизвач - са Аллагьдилай гъейри! Ва абуру гьич гьиссни ийизвач (*гьич чизвач абуруз Къиямат Йикъан вахт ва*) чпел чан мус хкидатIа!»
66. Аксина, абурун чирвилер Ахиратдин гьакъиндай тамамди жеда (*Ахират гьахъ тирди абуруз якъиндиз чир жеда а Югъ алукьна чпиз акурла*). Аксина, абур адан патахъай шаклувиле ава, аксина (*алава яз*) абур адакай (лап) буьркьуь я».
67. Ва кафирвал авурбуру лагьана: «Бес чун ва чи бубаяр руквадиз элкъвейдалай кьулухъ, чун (*чан хкана сурарай*) ахкъуддани?
68. Дугъриданни хиве кьунай а кар чаз ва адалай вилик чи бубайризни, им - анжах эвелимжибурун кьисаяр (*хкетар*) я».
69. Лагь: «Къекъуьгъ (куьн) чилел (*сиягьат ая*) ва килиг тахсиркаррин (*ам* *таб яз кьурбурун*) эхир гьихьтинди хьанайтIа!»
70. Ва пашман жемир (вун) абурал, ва абуру ийизвай гьиллейриз (*чIуру къастариз*) килигна жув дарвиле твамир.
71. Ва абуру лугьузва: «Мус алукьда и хиве кьунвай кар (*азаб*),- эгер куьн гьахъбур ятIа?»
72. Лагь: «Мумкин я квев мукьув хьанва (*куь гуьгъуьнава*) куьне тади кутазвайдан бязиди».
73. Ва гьакъикъатда ви Рабби - еке мергьяметдин Сагьиб я инсанар патал, амма абурун чIехи паюни шукур ийизвач.
74. Ва гьакъикъатда ви Раббидиз абурун хурари чуьнуьхзавайдини ва абуру ачухдал акъудзавайди хъсан чизва.
75. Ва авач я цава я чилел са чинебан шейни (*инсанрин чирвилерикай*, *вилеркай* *чуьнуьх тир крар*) вич ачух Ктабда\* (*Лавѓь- уль-Маѓьфу́зда*) авачир.
76. Гьакъикъатда, и Къуръанди Исраилан рухвайриз (гьакь) ахъайзава чIехи пай шейэрин патахъай чпин арада чаравилер хьанвай.
77. Ва гьакъикъатда ам (*Къуръан*) - (дуьз рекьин) регьбервал ва регьим я муъминар патал.
78. Гьакъикъатда, ви Раббиди абурун арада дуван ийида Вичин гьукумдалди (*адалатлувилелди*, *камаллувилелди*). Ва Ам я - Гзаф Гужлуди (*Къудратлуди*), Вири Чидайди!
79. Ва таваккул\* ая (вуна) Аллагьдал, гьакъикъатда вун ачух гьакьдал (*гьакъикъатдал*) ала!
80. Гьакъикъатда, вавай «кьенвайбуруз» ван къведайвал ийиз жедач ва жедач вавай (*гьахъдикай*) бишибуруз (*Исламдихъ эверзавай ви*) эвердин ван къведайвал ийиз (*вични адакай*) абур элкъвена къулухъ катзавайла!»
81. Ва туш вун буьркьуьбуруз чпин ягъалмишвиляй рехъ (*лагьана*) къалуриз жедайди, вавай ван къведайвал ийиз жеда анжах - вичи Чи аятрихъ инанмишвалзавайдаз, чебни муьтIуьгъбур яз.
82. Ва (*Къияматдин Йикъан вилик*) абурал Гаф «алукьайла» (*а азабдин вахт алукьна* *важиблу хьайила*), Чна абуруз чиляй (са) гьайван («*чилел къекъведай чан алай са затI*») акъудда абурухъ галаз рахадай; бес инсанри Чи аятрин гьакъиндай якъинвал (*кIеви инандирмишвал*) авуначир.
83. Ва (рикIел гъваш) а югъ Чна гьар са уьмметдай Чи аятар таб яз кьунвайбурукай десте кIватI ийидай чебни (къайдада туна) гьалзаваз (*чIехи ксар кьилеваз азабдиз*).
84. Та абур атай чIавуз, (Ада) лугьуда: «Куьне Зи аламатар (делилар, аятар) таб яз кьунани (*вични*) абур куьне чирвилелди (элкъуьрна) кьун тавунваз, я тахьайтIа вуч амал куьне авуна?»
85. Ва «алукьна» абурал Гаф (*важиблу хьана азаб*) абуру зулум авурвиляй, ва абур рахунни ийизвач. -
86. Бес абуруз акунвачни, Чна йиф авунвайди - адан къене чеб секин хьун патал, ва югъ - (*экуьди, виче квез*) аквадайди яз? Гьакъикъатда, а карда инанмишвал ийизвай ксариз делилар ава.-
87. Ва (рикIел гъваш) а югъ - (*Исрафил малаикди*) Карчуниз\* уф гудай, ва гзаф пис кичIе жеда цавара авайбуруз ва чилел алайбуруз, анжах Аллагьдиз кIан хьайибуруз квачиз. Ва вири Адан патав умунбур (*муьтIуьгъбур*) яз къведа.
88. Ва (*а юкъуз*) ваз аквада дагълар, вуна гьисабда абур (акъвазнавай) секинбур яз (*амма*) гьакъикъатда абур циферин фин хьиз (*са патахъай маса патахъ*) физ жеда. (Ам я) Аллагьдин (устадвилелди)яратмишун - Вичи гьар са шей лап тамамвилихъ агакьарнавай. Гьакъикъатда, Адаз куьне ийизвай амалрикай (вири) хабар ава!
89. Ва вуж (*а юкъуз*) хъсан амал гваз атайтIа, адаз адалай мадни хъсанди жеда - ва абур а юкъуз пис кичIевиликай саламатвиле жеда.
90. Ва вуж пис амал гваз атайтIа, абурун чинар кIаникда\* ЦIуз (*абур чинихъди ЦIуз гадарда* ва абуруз лугьуда): «Бес квез гузвайди анжах куьне авур амалдин эвез (*жаза*) тушни?»
91. (*Лагь вуна инсанриз*): «Заз эмирнава анжах ибадат авун и уьлкведин (*Меккадин*) Раббидиз, Вичи ам «гьарам» (*къадагъа алайди*) яз авунвай (*Меккада гъуьрч ийидай, тарар атIудай, векьер акъуддай, масадан квахьнавай шеъ чилелай къахчудай, зулум ийидай, дяве тухудай… ихтияр авач, гьарам я*) ва вири шейэрни Вичиз талукь тир! Ва заз эмирнава зун мусурманрикай (*Адаз муьтIуьгъбурукай*) хьун,
92. Ва (за инсанриз) Къуръан кIелун». Ва вуж дуьз рекьел атайтIа, ам дуьз рекьиз вич патал къвезва, ва вуж ягъалмишвиле хьайитIа, (бес) лагь: «Гьакъикъатда зун анжах - игьтиятлувал авунин хабар гудайбурукай (*Расулрикай*) сад я».
93. Ва лагь: «Гьамд (*шукур*) хьуй Аллагьдиз, ва къалурда Ада квез (мукьвара) Вичин аламатар (*делилар*) ва квез абур чир жеда». Ва ви Рабби, куьне ийизвай амалрикай (гьич) гъафил туш!