**Сура: «Гьу́д»**

**11-сура: «Гьуд»** Мергьяметлу, Регьимлу Аллагьдин тIварцIелди!

1. Алиф, ля́м, ра́. И Ктаб, вичин аятар лап тамамарнавай (*вичик гъалатIар, дуьз татунар квачиз* *мягькемдиз тукIуьрнавай»*) ахпа баянни ганвай - (*а Ктаб*) Камаллудан, Вири Хабар Авайдан патай я!
2. Бес (и *Къуръан авуднава ва аятар тамамарнава ва баянни ганва*) куьне ибадат тавун патал садазни са Аллагьдилай гъейри. Гьакъикъатда, зун квез Адан патай (*азабдикай*) игьтиятлувал авунин хабардарчи ва (*савабдин*) шад хабар гудайди я.
3. Ва (бес) куьне астагъфир\* авун патал куь Раббидиз, ахпани куьне Адаз туба ая - Ада квез «няметрикай менфят къачудай хъсан мумкинвилер» (*дуьньядин хъсан уьмуьр*) гуда тайинарнавай вахтуналди (*уьмуьрдин эхирдалди*), ва гьар са «хъсанвилин сагьибдиз» (Ада) Вичин «хъсанвал»(*саваб*) гуда. Ва эгер куьн кьулухъ хьайитIа (*элкъвейтIа за квез эверзавай кардикай*), гьакъикъатда заз кичIезва квез Еке Йикъан азаб жез.
4. Аллагьдин патав я куь элкъвена хтун, ва Ам гьар са шейинал къудратлу я!
5. Ингье, абуру чпин «хуруяр (алгъурна) агажзава» - (*чпин рикIера авай пис крар*) Адакай чуьнуьхарун патал. Эхь, абуру (чеб) парталралди кIевзавай чIавузни Адаз абуру чинеба ийизвайдини ва ачухдиз ийизвайдини чизва! Гьакъикъатда, Адаз хурара вуч аватIа хъсан чизва! **кьил 12-жуз**
6. Ва чилел алай гьар са «чилел къекъвезвай чан алай затIунин» рузи Аллагьдал ала, ва Адаз гьар садан «ам аваз жедай чкани» (*дуьньядин уьмуьрда*) ва «ам эцигна жедай чкани» (*адан* *кьиникьлай кьулухъ*) чизва. Вири ам - ачух Ктабда ава!
7. Ва Ам я - ругуд йикъан къене цавар ва чил халкьнавайди, - ва Адан Арш\* (Тахт) йицел алай (*цаварни чил* *халкьдалди*), - квекай вуж амалдиз хъсан ятIа синемишун (*имтигьан*) авун патал. Ва эгер вуна лагьайтIа: «Гьакъикъатда квел кьейидалай кьулухъ чан хкида»,- кафирвал авурбуру гьелбетда лугьуда: «Им - анжах ачух суьгьуьр я!»
8. Ва эгер Чна гежел (*кьулухъ*) вегьейтIа абурукай азаб тайинарнавай вахтуналди (*гьисабнавай* *яни* *тIимил кьван* *вядеда*), абуру лугьуда: «Куь (кьуна) акъвазарнава ам (*азаб*)?» Эхь! Абурал ам атай юкъуз, алудиз жедач ам абурулай ва абур чпи ягьанатар авур а карди элкъвена кьада.
9. Ва эгер Чна инсандив Чи регьимар (*няметар: чандин сагъвал, саламатвал…*) дадмишиз туртIа (ва) ахпа ам Чна адавай къахчуртIа,- гьакъикъатда ам (лап) умуд атIайди, (зурба) инкардайди жезва!
10. Ва нагагь Чна адав (еке) нямет (*хушбахтвал*), адав хкIур (*агакьай*) заралдилай гуьгъуьниз дадмишиз туртIа, ада гьелбетда лугьуда: «Бес алатна залай писвилер». (Ва) ам гзаф шадди ва лавгъади жезва!
11. Анжах (чпи) сабур авурбур ва диндар амал авурбур квачиз,- абуруз (*гунагьар*) багъишламишун ва еке саваб жеда!
12. Ва белки, вуна ваз ракъурзавай (*инандирмишзавай*) вагьй\*-дикай бязи пай тун (*агакьар тавуна мушрикар гъавурда гьат тийиз кичIез*), ва (*белки*) адакдивди хур дар хьун абуру: «АвуднайтIа адаз хазина, ва я атанайтIа адахъ галаз (санал) малаик!» лугьуникай (*яни мукъаят хьухь вун а крарикай*). Вун анжах «игьтиятлувал авунин хабардар гузвайди» я! Ва Аллагь - гьар са шейинал къаюмвалзавайди (*гуьзчи, хуьдайди*) я!
13. Я тахьайтIа, абуру «Ам (*Къуръан*) ада къундармишнавайди (*туькIуьрнавайди*) я» лугьузвани? Лагь: «Гъваша (куьне) адаз ухшар авай къундармишнавай цIуд сура, ва эвера (куьне *куьмекдиз*) Аллагьдилай гъейри квевай жедай кьванбуруз (*вирибуруз*), эгер куьн гьахъбур ятIа»!
14. Ва эгер абуру (*куьне куьмекдиз эверайбуру, эй мушрикар*) квез жаваб ганачтIа - бес (якъиндиз) чир хьухь квез ам (*Къуръан*) Аллагьдин чирвал аваз (анжах) авуднавайди, ва авач (маса) гъуц (*ила́гьи*) Адалай гъейри. Бес, хьанвани куьн (*квез и делил гъайидалай кьулухъ*) мусурманар (*Адаз* *муьтIуьгъбур*)?!
15. Низ и дуьньядин уьмуьр ва адан гуьзелвилер (*зинет*) кIанзаватIа, - Чна агакьарда тамамвилелди абурув ана абурун амалар (*амалрин* гьакъи), ва абуруз ана кимивални (*тIимилрунни*) ийидач.
16. Абур я - чпиз Ахиратда анжах ЦIай жедайбур, ва гьаваянди жеда абуру авурди ана, ва бада (*чIур*) жеда абуру авур амалар.
17. Бес вич, вичин Раббидин патай тир ачух делил алайди ва вичин гуьгъуьна Адан патай тир «шагьидвалзавайдини» авайди, ва адалай виликни Мусадин Ктаб регьбервал ва регьимлувал яз - (бес ам сад хьиз жедани вич анжах дуьньядин гуьзелвилерин гуьгъуьна авайдахъ)?! Ахьтинбуру (*ачух делилдал алайбуру*) - адахъ (*Къуръандихъ*) инанмишвалзава. Ва ни адахъ кафирвал авуртIа дестейрикай,- адаз «хиве кьунва чка» ЦIай я. Ва шаклувиле жемир вун адан патахъай. Гьакъикъатда ам ви Раббидин патай гьахъ я, амма чIехи пай инсанри инанмишвалзавач.
18. Ва вуж я мадни зулумкарди вичи Аллагьдикай (*Адан гьакъиндай*) тапарар къундармишзавайдалай гъейри?! Абур - чпин Раббидин вилик гъана акъвазарда (*Къияматдин Юкъуз, чпин амалрин гьахъ- гьисабдиз*) ва шагьидри лугьуда: «Ибур я - чпин Раббидикай тапарар туькIуьрайбур. Бес, къуй зулумкарриз Аллагьдин лянет хьурай,
19. Чпи, Аллагьдин рекьелай (масадбур) алуд авур ва ам какур (*патахъ*) къалуриз чалишмиш хьайи чпини Ахиратдихъ кафирвализ!»
20. Абур (*а кафирар*) - (Ам) ажиз ийиз (*Адан азабдикай хкечIиз*) жедайбур тушир чилел, ва авачир абуруз Аллагьдилай гъейри терефдарар (куьмекчияр). Абуруз азаб (кьве сеферда) артухарда. Бес абурувай яб гуз жезвачир (*гьахъдиз*) ва абуруз аквазвачир (*гьахъ*)!
21. Абур - чпи чпиз (еке) зиянвал авурбур (*чпи чеб зиянвиле турбур*) я, ва квахьна (*къакъатна*) абурувай чпи къундармишайди.
22. Са шакни алач (гьакъикъатдиз), - Ахиратда (лапни) еке зиянвал жедайбур гьакъикъатда гьабур я!
23. Гьакъикъатда чпи инанмишвал авуна ва диндар амал авурбур ва чпин Раббидиз умунлувал (*хъсан* *муьтIуьгъвал*) авурбур - абур Женнетдин сагьибар я. Абур ана даим яз амукьда.
24. А кьве дестедин гьал (*яни* *мушрикринни муъминрин* *мисал*) ухшар ава гьалдиз (*мисалдиз*) буьркьуьни бишидан ва эквни акваз ван къвезвайдан. Бес абур кьведбур гьалдиз (*мисалдиз*) сад хьиз яни? Бес рикIел гъизвачни (ибрет къачузвачни) куьне?!
25. Ва дугъриданни Чна Нугь вичин халкьдин патав ракъурна (*ва ада лагьана*): «Гьакъикъатда, зун квез (*Адан* *патай*) игьтиятлувал авунин ачух хабардарчи я! -
26. Бес куьне анжах са Аллагьдиз ибадат ая - (лугьуз). Гьакъикъатда заз кичIезва (*куьне акI тавуртIа яни са* *Аллагьдиз ибадат тавуртIа*) квез Азиятлу Йикъан азаб жез»!
27. Ва адан халкьдикай кафирвал авур чIехи ксари лагьана: «Чаз вунни гьа чун хьтин инсан тирди аквазва, ва гьакIни чаз, ваз табий хьанвайбур анжах чакай усалбур (авам халкь) тирди аквазва (вични) чпиз гьа сифте фикир атанмазни (*хъсандиз фикир тавуна*). Ва чаз, квез чалай са артухвални аваз аквазвач ва аксина чна куьн (*гьеле*) тапархъанарни яз гьисабзава».
28. Ада лагьана: «Эй, зи халкь! Бес квез гьикI аквазва (а кар), эгер зун зи Раббидин патай тир ачух делил алаз хьайитIа ва Ада заз Вичин патай «регьим» (*еке нямет* - *пайгъамбарвал*) ганватIа ва квекай а кар чуьнуьх хьанватIа (*куьн адакай «буьркьуь» авунватIа куьне фикирни тавуна инкар авурвиляй*)? Бес чна куьн ам кьабулунал мажбурдани кьван вични квез ам такIанзавайла?
29. Ва эй, зи халкь! За квевай адахъ мал-девлет тIалабзавач, зи гьакъи (*саваб*)- анжах Аллагьдал ала. Ва за инанмишвал авурбур чукурдач. Гьакъикъатда абур чпин Раббидихъ галаз гуьруьшмиш жеда, амма заз куьн авам ксар яз аквазва (*куьне завай а кар тIалабзаватIа*).
30. Ва эй, зи халкь! Ни заз Аллагьдикай куьмек гуда, эгер абур за чукурайтIа? Бес куьне рикIел гъана фикирзавачни?
31. Ва за квез лугьузвач: «Зав Аллагьдин хазинаяр гва, ва (*лугьузвач*) «заз гъайб\*чида», ва лугьузвач за: «Гьакъикъатда зун - малаик я». Ва (*гьакIни*) чеб куь вилера усалбур тирбуруз (*саймиша авачирбуруз*) лугьузвач за: «Аллагьди абуруз хийир гьич багъишдач». Аллагьдиз абурун чанара (*рикIера*) вуч аватIа лап хъсан чизва, - тахьайтIа (*яни эгер за акI лагьайтIа*) зун зулумкаррикай жеда».
32. Абуру лагьана: «Эй, Нугь! Дугъриданни вуна чахъ галаз гьуьжетар авуна ва чахъ галаз гьуьжетарун вуна гзаф авуна, - гъваш кван, вуна чаз (вичелди кичIерар гузвай) хиве кьунвайди (*азаб*), эгер вун гьахълубурукай ятIа».
33. Ада лагьана: «Ам квез анжах Аллагьди гъида - эгер Адаз кIан хьайитIа, ва куьн (Ам) ажиз ийиз жедайбур туш (*усал ийиз* ва *Адан азабдикай* *хкечIиз* *жедач*).
34. Ва менфят жедач квез зи насигьатдикай, эгер заз квез насигьат гуз кIан хьайитIа - эгер Аллагьдиз куьн ягъалмишвиле тваз кIанзаваз хьайитIа. Ам я - куь Рабби, ва Адан патав куьн элкъуьрна хкида».
35. Я тахьайтIа абуру лугьузвани «Ам ада къундармишнавайди я». Лагь: «Эгер за ам къундармишнаватIа, (са) зал жеда «за авур тахсиркарвал» (зи гунагь), ва зун куьне ийизвай тахсиркарвилерикай (гунагьрикай) яргъа (*михьи*) я.
36. Ва инандирмишнай (*ракъурнай*) Нугьаз вагьй\*: «Бес инанмишвал ийидач ви халкьдикай мад садани виликдай (якъиндиз) инанмишвал авунвайбурулай гъейри. Ва (гьавиляй) пашман жемир вун абуру авунвай амалдикай!
37. Ва туькIуьра (*раса* вуна) гими Чи Вилерик\*(*Чаз акваз вилик*) ва Чи вагьйдалди\*(*инандирмишуналди*) ва рахумир (тавакъу ийиз) вун Захъ зулум авунвайбурун патахъай, гьакъикъатда абур батмиш жеда.
38. Ва туькIуьриз хьана (ада) гими, ва гьар сеферда адан патавай адан халкьдикай тир чIехи ксар фидайла, абуру адакай ягьанатар ийизвай. Ада лагьана: «Эгер куьне чакай ягьанатар ийизватIа, дугъриданни чнани квекай ягьанатар ийида, куьне ягьанатар ийизвайвал.
39. Ва (мукьвара) квез чир жеда, нив вич агъузардай азаб агакьдатIа (*и* *дуьньяда*) ва даим тир азабни низ жедатIа (*Ахиратда*)».
40. Та, Чи эмир атайла ва тIанурдай къатиз яд акъатайла, Чна лагьана: «Ягъа (*акьадара*) аниз (*гимидиз*) вирибурукай (*махлукьрин жуьрейрикай*) са жуьт (*эркекдини дишиди*), кьвед яз, ва ви хзанарни анжах вичел (Аллагьдин) Келима виликдай атанвайди (*тестикь хьанвайди*) квачиз, ва чпи инанмишвал авунвайбурни. Амма инанмишвална адахъ галаз (*анжах*) тIимилбуру.
41. Ва ада (*Нугьа вичихъ галай муъминриз*) лагьана: «Акьах куьн аниз (*гимидиз*), Аллагьдин тIварцIелди я адан фад фин (*йицелай*) ва (эхирдай) адан акъваз хьунни (къерехдал). Гьакъикъатда, зи Рабби - Багъишламишдайди, Регьимлуди я!» -
42. Ва фад физва ам (*гими*) абур аваз дагълар хьтин лепейраллаз. - Ва эверна Нугьа кьилди къерехдихъ акъвазнавай вичин хциз: «Я чан зи хва! Акьах чахъ галаз ва кафиррихъ галаз жемир (вун)».
43. Ада лагьана: «За дагъдал зун цикай хуьдай, далда кьада». Ада лагьана: «Авач къе Аллагьдин эмирдикай хуьдайди, анжах вичиз (Ада) регьим авунвайди квачиз». Ва чара авуна лепеди абур кьведан ара, ва ам батмиш хьайибурукай хьана.
44. Ва лагьанай (*Аллагьди*): «Эй, чил «туькьуьн ая»(*фад чIугу жувак*) жуван яд, ва я цав, акъвазара (къурун)!» Ва агъуз аватна (чилиз хъфена) яд, ва эмир кьилиз акъатна (*кар тамам хьана*). Ва гими «ал-Джу́дий» - дагъдал (*Арабистанда Иракъда авай*) акъваз (*тестикь*) хьана. Ва лагьанай: «Зулумкар ксариз яргъавал хьурай (*Аллагьдин регьимдикай, яни* *абур терг хьурай*)!»
45. Ва эверна Нугьа вичин Раббидиз - ва ада лагьана:«Рабби! Гьакъикъатда, зи хва - зи хзандикай я, ва Ви «гайи гаф» гьахъ я, ва Вун - дуван ийидайбурун Виридалайни Камаллуди (*ва я* Гужлуди) я эхир!»
46. Ада лагьана: «Эй, Нугь! Ам туш ви хзандикай (*За ваз къутармишда лагьана гаф гайи*. *ва я* Амтуш ви диндин агьалийрикай), ва ам (*ада авурди*) диндарсуз амал,- (гьавиляй вуна) Завай ваз чирвал авачир кар тIалабмир (*жузумир*). Гьакъикъатда За ваз, вун авамрикай тахьун несигьат гузва».
47. Ада лагьана: «Рабби! За Вавай заз чирвал авачир кар тIалабуникай (*жузуникай*) зун хуьн тIалабзава, - ва эгер Вуна заз багъишламиш ва тавуртIа ва Вуна заз регьим тавуртIа, зун зиянвал хьайибурукай жеда».
48. (Адаз) лагьанай: «Я Нугь! ЭвичI (*чилел гимидай*) Чи патай тир саламни гваз ва вал ва уьмметрални - вахъ галайбурукай жедай - берекатарни алаз. Ва жеда уьмметар, Чна чпиз няметар ишлемишдай мумкинвал гудай (*дуьньядин уьмуьрда*), (*амма*) ахпа абурув Чи патай азиятлу азаб хкIада (*Къияматдин Юкъуз*) ».
49. Ам (*Нугь пайгъамбардин ва адан халкьдин кьиса*) гъайбдин\* (*чинебан тир, алатнавай*) хабаррикай я, Чна ваз ам вагьй\*-далди ракъурзава (*яни* *инандирмишзава*). Я ваз, я ви халкьдиз ам чизвачир икьван чIавалди. (Гьавиляй) сабур ая (вуна), гьакъикъатда «хъсан эхир» - (Аллагьдикай) кичIебуруз я!
50. Ва (Чна ракъурнай) гIа́д-дин патав - абурун стха Гьуд. Ада лагьана: «Эй, зи халкь! Куьне Аллагьдиз ибадат ая, квез Адалай гъейри маса гъуц (*ила́гьи*) авач эхир! Куьн анжах (тапарар) къундармишзавайбур я (*куьне ийизвай ширкдин карда*).
51. Эй, зи халкь! За адахъ квевай эвез гьакъи тIалабзавач, зи гьакъи (*саваб*) анжах зун Яратмишайдал ала. Бес куь акьулди кьатIузвачни?
52. Ва эй, зи халкь астагъфир\* ая куьне куь Раббидиз ахпа Адаз туба ая; Ада квез булдиз марф ракъурда ва квез куь къуватдин винел (мадни) къуват артухарда (*несилар гзафарна*). Ва кьулухъ элкъуьмир (куьн) тахсиркарар (гунагькарар) яз!»
53. Абуру лагьана: «Эй, Гьуд! Вуна чаз ачух аламат (делил, *ишара*) гъанач, ва чна ви гафариз килигна чи гъуцар тадач (*гадардач*), ва чун вахъ инанмишни туш.
54. Бес чна лугьузва хьи, вахъ чи бязи гъуцари «писвал» галукьарнава (*диливал ктунва*)». Ада лагьана: «Гьакъикъатда, за Аллагь шагьид яз кьазва, ва куьнени шагьидвал ая зун яргъа (*михьи*) тирди куьне (Адаз) шерикар яз гъизвайбурукай,
55. Адалай гъейри. Ва (бес) ая куьне вирида заз чинебан чIуру къастар, ахпа заз муьгьлетни гумир.
56. Гьакъикъатда, за Аллагьдал таваккул\* авунва - зи ва куь Раббидал. Авач са «чилел къекъвезвай чан алай затIни», Ада адан «кьилин вилик пад» (*мег алай чка*) кьун тавунвай (*яни абур вири михьиз Адан ихтиярда ава*). Гьакъикъатда, зи Рабби дуьз рекьел ала (*Ам - адалатлуди, камаллуди я*)!
57. Ва эгер куьн кьулухъ элкъвейтIа, дугъриданни за квев зун куь патав вуч гваз ракъурнавайтIа (*ам*) агакьарнава. Ва зи Раббиди (*эгер куьне инанмишвал тавуртIа куьн тергна алудда ва*) куь чкадал маса халкь гъида, ва квевай Адаз са жуьрединни зарар гуз жедач. Гьакъикъатда зи Рабби гьар са шейинал - Хуьдайди (Гуьзчи) я!»
58. Ва Чи эмир атайла Чна Гьуд ва адахъ галаз инанмишвал авурбурни къутармишна Чи регьимлувал себеб яз, ва къутармишна Чна абур къати азабдикай.
59. Ва гьахьтинди тир гIа́д (*халкь*), - абуру чпин Раббидин аламатар (делилар, лап) инкар авуна, ва Адан Расулриз асивал авуна, ва (абур) гьар са гзаф залум, (лап) терсдан эмирдиз табий хьана.
60. Ва абурун гуьгъуьна тунва лянет и дуьньядани ва Къияматдин Юкъузни. Эхь! Гьакъикъатда гIа́д-ди чпин Раббидихъ кафирвал авуна. Эхь, къуй яргъавал (гьалакавал) хьурай гIа́ддиз - Гьудан халкьдиз!
61. Ва саму́д-дин\* патав абурун стха Са́лигь (Чна ракъурна). Ада лагьана: «Эй, зи халкь! Куьне Аллагьдиз ибадат ая, авач квез Адалай гъейри маса гъуц (*ила́гьи*). Ада куьн (*куь улу буба Адам* сифтедай) чиликай арадал гъана (*накьвадикай яратмишна*) ва (Ада) квекай анал ам кардик кутадайбур (*анал къацар цаз, дараматар эцигиз* ва куьн анал яшамиш жедайвал) авуна,- (гьавиляй куьне) астагъфир\* ая Адаз ахпа туба авуна элкъуьгъ Адахъ. Гьакъикъатда, зи Рабби - мукьвалди, (дуьариз) жаваб гудайди я!»
62. Абуру лагьана: «Я Са́лигь! Дугъриданни, вун икьван чIавалди чи арада тамарзу кас тир (*чи хъсан умуд квай вак вун чи чIехиди жеда лагьана*). Бес вуна чаз чна чи бубайри ибадатзавайбуруз ибадат авун къадагъа ийизвани? Ва гьакъикъатда чун, вуна чаз эверзавай кар патахъай шаклувиле твадай (*ачухсуз, шубгьалу*) шакда ава».
63. (Ада) лагьана: «Эй, зи халкь! Квез гьикI аквазва (хабар це заз), эгер зун зи Раббидин патай тир ачух делилдал алаз хьайитIа ва Ада заз Вичин патай «регьим» (*чIехи нямет - пайгъамбарвал*) ганватIа, - бес ни заз куьмек гуда Аллагьдикай эгер за Адаз асивал авуртIа (*за квев агакьар тавуртIа Адан эмирар*)? Ва (*эгер зун квез табий хьайитIа*) куьне заз «еке зияндилай» гъейри маса шей артухардач.
64. Ва эй, зи халкь! Им - Аллагьдин (диши) деве я аламат (делил) яз квез, - бес тур (куьне) ам (*чIура* векь) нез Аллагьдин чилел, ва хкIурмир (*агакьармир*) адав писвал,- тахьайтIа, куьн мукьвал тир азабди кьада (*кьилел къведа*)».
65. Амма абуру ам «сухна тукIуна» (*деве муькуь гьайванар хпер калер хьиз тукIвадач, деве акъвазнавайла пуд кIвач ктIунна адан вилик кIвачерин арадай хура чукIул сухна тукIвада*), ва ада (*Са́лигьа*) лагьана: «Менфят къахчу куьне няметрикай (*уьмуьрдикай*) куь уьлкведа пуд юкъуз (*ахпа квев азаб агакьда*). Амни я - хиве кьун таб тушир!»
66. Ва Чи эмир атайла, Чна къутармишна Са́лигь ва адахъ галаз инанмишвал авурбур Чи регьимлувал себеб яз ва а йикъан беябурвиликай (агъузвал хьуникай). Гьакъикъатда, ви Рабби - Ам я Къуватлуди, Лап Гужлуди!
67. Ва зулум авурбур кIеви ванци кьуна (*адак акатна*), ва абур чпин «яшамиш жезвай чкайра» (уьлквейра), пелер чилиз яна метIерал ацукьнаваз кьена.
68. На лугьуди абур ана яшамиш хьайиди туш (*абур* *фад тергна ва пуч хьана ва ана тахьайди хьиз хьана*). Эхь! Гьакъикъатда саму́д\*- (*халкь*)ди чпин Раббидихъ кафирвална. Эхь! Къуй яргъавал хьурай саму́д\*-диз (*Аллагьдин регьимдикай*).
69. Ва гьакъикъатда атана Ибрагьиман патав Чи «ракъурнавай векилар» (*малаикар,* аял жеда лагьай) шад хабар гваз (ва абуру) лагьана: «Салам!» Ада лагьана: «Салам!» (*квезни*), ва ада геж тавуна (*мугьманриз тIуьн яз*) къавурмишнавай дана гъана.
70. Ва адаз абурун гъилер адак (*къунагълугъдик, тIуьник*) хкIун тийиз акурла, «адан кьил акъатнач» абурай(*хуш* *атанач абурун кар*) ва адаз абурукай кичIевал хьана (*амма ада а кар чуьнуьхарна*). Абуру лагьана: «КичIе жемир! Гьакъикъатда, чун ЛутIан халкьдин патав ракъурнавайбур я (*азаб гуз*)».
71. Ва адан паб (*Са́ра* *пердедин кьулухъ*) акъвазнавай, ва ам (паб) хъуьрена. Ва Чна адаз шад хабар гана (*вичизни* *вичин итимдиз жедай*) Исгьа́къакай, ва Исгьа́къан гуьгъуьнай - (хтул) Йакъубакай.
72. Ада (папа) лагьана: «Дерт я заз! Бес за аял хадани кьван вични зун кьуьзуь къари тирла, ва зи и гъуьлни (*лап*) кьуьзуьди яз?! Гьакъикъатда, им ажеб кар я!»
73. Абуру лагьана: «Вун Аллагьдин эмирдин патахъай тажуб хьанвани? Къуй квел Аллагьдин регьим ва Адан берекатар хьурай (эй Ибрагьиман) «кIвалин агьалияр»! Гьакъикъатда, Ам - Гьамддиз Лайихлуди, (Тарифлуди) Гьейбатлуди я!
74. Ва Ибрагьималай кичIевал алатайла, ва адав шад хабар агакьайла, ада Чахъ галаз ЛутIан халкьдин патахъай «гьуьжет» (*меслятдин* *рахунар*) ийиз хьана.
75. Гьакъикъатда, Ибрагьим милаимди(*жува жув масадаз туьнтвал, векъивал авуникай хуьдайди*), (инсанар патахъай къайгъударди) гзаф рикI кудайди, (туба ийиз Аллагьдин патав) элкъвез хкведайди я!
76. «Эй, Ибрагьим! Элкъуьгъ (вун) и кардикай (*тур гьуьжетар*), гьакъикъатда, бес ви Раббидин эмир атанва эхир, ва гьакъикъатда абуруз алудиз (*элкъуьриз*) тежер азаб къведа!»
77. Ва ЛутIан патав Чи «ракъурнавай векилар» атайла, абур патахъай (*абур атуникай*) адаз пис (*дерт*) хьана, ва абурун себебдай «гъил куьруь хьана»(«*гъил яргъи ийиз чка дар хьана»- мисал я: яни вуч ийидатIа гьикI абур вичин халкьдикай хуьдатIа чин тийиз са чара тежез амукьун*) ва ада лагьана: «Им - залан (*четин*)югъ я».
78. Ва - гьерекатиз адан кьилив - атана адан халкь адан патав, ва (адалай) виликни абуру «чIуру крар» ийизвай. Ада лагьана: «Эй, зи халкь! Ингье зи рушар (*Пайгъамбар вичин уьмметдиз бубадин ериндал я*), абур квез «лапни михьи я» (*эвленмиш жез*). Бес кичIе хьухь (квез) Аллагьдикай, ва зун зи мугьманрин патахъай(*абуруз* *писвал ийиз*) беябур ийимир. Авачни куь арада къанажагълу (*хъсан тедбир авай*) итим?»
79. Абуру лагьана: «Дугъриданни ваз чизва, чаз ви рушара гереквал (*рушарикай игьтияжвал*)авачирди. Ва гьакъикъатда, ваз чизва чаз вуч кIанзаватIа».
80. Ада лагьана: «Эгер захъ куь аксина (*куь хура акъваздай*) къуват (*куьмечияр*) аваз хьанайтIа, ва я (эгер захъ) хуьнин куьмек тIалабдай «гужлу даях» (арха) аваз хьанайтIа (*за куьн акъвазардай а кардикай*)!»
81. Абуру (*малаикри*) лагьана: «Эй, ЛутI! Чун ви Раббидин «векилар» я (*ви халкь терг ийиз ракъурнавай*), абур вав (*ваз писвализ*) гьич агакьдач,- ва йифен рекье гьат (вун) жуван хизанар галаз йифен пай амаз (*экъечI* *куь хуьряй йиф кумаз*), - ва къуй квекай садни кьулухъ элкъуьн тавурай,- (*хизанар галаз* са) ви паб квачиз, гьакъикъатда адав атIабурув агакьзавайди(*телеф хьун*) агакьда. Гьакъикъатда, абуруз хиве кьунвай (азабдин) вахт - «сабагь» (экуьнан вахт) я. Бес «сабагь» мукьвал алачни?!»
82. Ва Чи эмир атайла, Чна абурун (*яни хуьрерин*) винел пад кIаник пата авуна (*элкъуьрна чин пад кIаникна*) ва абурал ара датIана (*жергейра аваз*) сад-садан гуьгъуьналлай лап кIеви хьанвай (*ва я* канвай) чепедин (*хьумурдин*) къванерин марф къурна,
83. (Вични) чеб лишанламишнаваз ви Раббидин патай. Ва ам (*а терг авур абурун хуьрер, ва я азабдин къванер*) зулумкарривай яргъа авач!
84. Ва мадьянрин\* патав абурун стха Шуайб (Чна ракъурна). Ада лагьана: «Эй, зи халкь! Куьне Аллагьдиз ибадат ая, авач квез маса гъуц (*ила́гьи*) Адалай гъейри. Ва тIимилармир (*кимиз алцуммир*) куьне (*инсанриз абурун*) уьлчмеяр ва терезар. Гьакъикъатда заз куьн хийирда (*бул няметра*) авайди аквазва, ва заз гьакъикъатда кичIезва квез элкъуьрна кьадай йикъан азаб жез (*яни* *вичин азабди куьн элкъуьрна кьадай*).
85. Ва эй, зи халкь! Тамамара куьне уьлчме ва терезар адалатлувилелди, ва инсанриз абурун шейэр тIимилармир (*кими ийимир*), ва чилел чIурувилер ийиз писвал чукIурмир.
86. Аллагьдин «тунвайди» (*квез амукьзавай гьалал хийир,къазанжи*) хийирлу я квез эгер куьн муъминар ятIа, ва зун квел гуьзчивалзавайди (*мажбурдайди*) туш».
87. Абуру лагьана: «Эй, Шуайб! Ваз (*вуна ийизвай*) ви кпIуни эмирзавани чна чи бубайри ибадатзавайбур тун (*гадарун*) ва я чна чи мал-девлетдин гьакъиндай чаз вуч кIанзаватIа гьам авун тун? Бес гьакъикъатда вун милаимди, къанажагълуди (хъсан тедбир авайди) я эхир!!»
88. Ада лагьана: «Эй, зи халкь! Квез гьикI аквазва (хабар це заз, *бес гьикI жеда*) эгер зун зи Раббидин патай тир ачух делилдал алаз хьайитIа ва (Ада) заз Вичин патай «хъсан пай» (*гьалал бул ризкьи*, *ва я* *чIехи нямет* - *пайгъамбарвал*) ганваз хьайитIа? Ва заз кIанзавач квез аксивал ийиз за квез къадагъа авунвай крара. Заз анжах хъсанар (*дуьз*)ийиз кIанзава жувалай алакьдай кьван. Ва зи (а)кар туькIуьн (*ам* *дуьз атунин куьмек*) анжах Аллагьдивай я. Гьадал за таваккул\* авунва, ва Адан патав зун (туба ийиз) хквезва.
89. Ва эй, зи халкь! Къуй (*квез*) зи гьакъиндай авай мидявили (*чаравили*, *аксивили*) куь кьилел Нугьан халкьдин, ва я Гьудан халкьдин, ва я Салигьан халкьдин кьилел атайди къведайвал гьич тавурай. Ва ЛутIан халкьни квекай яргъа авач.
90. Ва астагъфир\* ая (куьне) куь Раббидиз ахпа Адаз тубани ая. Гьакъикъатда зи Рабби - Регьимлуди, (Вичиз туба ийидайбур ва Вич муъминриз) Лап КIаниди я!»
91. Абуру лагьана: «Эй, Шуайб! Вуна лугьузвайдакай гзафдан чун гъавурда гьатзавач, ва гьакъикъатда чаз вун чи арада зайифди тирди аквазва. Ва эгер ви сихил тахьанайтIа, чна ваз къван гудай (*дашкъалагъ ийидай*), ва туш вун чаз азизди (*багьади*, *ва я* туш вун чал гужлуни)».
92. Ада лагьана: «Эй, зи халкь! Квез зи сихил (гзаф) гьайбатлу (*ва багьа*) яни Аллагьдилай - вични куьне ам (Адан эмир) куь кьулухъ вегьена далудихъ авунвайла (*яни* *рикIелай алуднавайла*). Гьакъикъатда зи Раббиди куьне ийизвай амал (*крар*) элкъуьрна кьунва (*чирвилелди*)!
93. Ва эй, зи халкь! Куьне куь гьалда (*къайдада*) амал ая, зани амал ийида (*заз зи Раббиди эмирнавайвал*). Ва ахпа квез чир жеда нив вич агъузардай (беябурдай) азаб агакьдатIа, ва вуж тапархъан ятIа. Ва (гуьзчивализ) гуьзлемиша куьне, зунни квехъ галаз гуьзчивалзавайди я!»
94. Ва Чи эмир атайла, Чна Шуайб ва адахъ галаз инанмишвал авурбур Чи регьимлувал себеб яз къутармишна. Ва зулум авурбур кIеви ванци кьуна(*лап къати ванцик акатна*), ва абур чпин «яшамиш жезвай чкайра» (уьлквейра) пелер чилиз яна метIерихъди хьана (кьена),
95. На лугьуди абур ана яшамиш хьайиди туш (*абур* *фад тергна ва пуч хьана ва абур ана яшамиш тахьайди хьиз хьана*). Эхь! Къуй яргъавал хьурай (*Аллагьдин регьимдикай, яни гьалаквал*) мадйанвийриз,- самуддиз яргъавал хьайивал!
96. Ва гьакъикъатда Чна Муса Чи аламатар ва ачух делил гваз ракъурна,
97. Фиръавандин ва адан (жемятдин) чIехи ксарин патав. Ва абур фиръавандин эмирдиз табий хьана, - фиръавандин эмир къанажагълуди туширтIани.
98. Къияматдин Юкъуз ам вичин халкьдин кьиле жеда, ва ада абур «яд гудай чкадиз»(*хьиз*) ЦIуз тухуда. Гзаф писди я «яд гудай чка» абур тухузвай!
99. Ва абурун гуьгъуьна инани (*и* *дуьньядани*) лянет ава (*тунва*) ва Къияматдин Юкъузни. Гзаф писди я абуруз «сад-садахъ агалдна багъишнавайди» («*ганвай* *пишкеш»- кьве сефер лянет*)!
100. Ам - хуьрерин хабаррикай я, (вични) Чна ваз ам (*абурун кьисаяр*) ахъайзавай. - Ава абурукай (*хуьрерикай*) акъвазна амайбурни, ва ава «гвенвайбурни»(*гел амачирбурни*).-
101. Ва Чна абуруз зулум авунач, амма зулум абуру чпи - чпиз авуна. Ва са куьнинни куьмек гуз хьанач абуруз абуру Аллагьдилай гъейри эверай (*ибадатай*) абурун гъуцаривай, ви Раббидин эмир атайла, ва абуру анжах «еке зиянвилелай»(*гьалаквилелай*) гъейри абуруз затIни артухарнач!
102. Гьа ихьтинди я ви Раббидин кьунин тегьер Ада чеб зулумкарар тир хуьрер кьурла (*азабдалди*). Гьакъикъатда Адан кьун - азиятлуди, кIевиди (*къатиди*) я!
103. Гьакъикъатда а карда Ахиратдин азабдикай кичIебуруз ибрет ава.- Ам я (ахьтин) югъ - ам патал инсанар (вири) кIватI хъийидай (*гьахъ -гьисаб ийиз*), ва ам я югъ - (виче вири махлукъатри иштиракна) шагьидвалдай (*виридаз* *аквадай*).-
104. - Ва Чна ам (*Къияматдин Югъ*) - анжах гьисабнавай вахтуналди (*тайинарнавай муддатдин эхирдалди*) гежел (*кьулухъ*) вегьезва! -
105. А (*югъ*) алукьай чIавуз, рахадач са чанни Адан ихтияр авачиз. Ва жеда абурун арада бахтсуздини, ва (*жеда*) бахтлудини.
106. Ва эгер (*чеб и дуьньяда чпин чIуру фикирриз пис крариз килигна*) бахтсуз хьайибур лагьайтIа - (бес) абур ЦIа жеда, абуруз ана (*лап четин гьалдиз килигна*) «угь ягъун»(*гужуналди нефес акъудун*) ва «ял кьаз четиндиз нефес къачун» жеда, -
107. Абур ана даим яз амукьда «цаварни чил амай кьван», анжах ви Раббидиз кIан хьайидалай гъейри. Гьакъикъатда, ви Рабби - Вичиз кIан хьайи кар (зурбаз) кьилиз акъуддайди я!
108. Ва эгер чпиз (Аллагьди) бахтлувал гайибур лагьайтIа - бес (*абур*) Женнетда жеда, даим яз ана амукьиз абур «цаварни чил амай кьван» анжах ви Раббидиз кIан хьайидалай гъейри,- датIана жедай (*кьатI тежедай*) пишкеш яз!
109. (Гьавиляй) шаклувиле жемир вун абуру ибадатзавайбурун гьакъиндай. Абуру, виликдай чпин бубайри ибадатайвал ибадатзава. Ва гьакъикъатда Чна тамамвилелди агакьарда абурув чпин «пай» (*азаб*) кими тушиз!
110. Гьакъикъатда Чна Мусадиз Ктаб багъишна, ва адан патахъай чаравилер хьана (*садбуру инанмишвална ва* *муькуьбуру кафирвална адахъ*). Ва эгер ви Раббидин патай виликдай гайи Келима авачиртIа (*Аллагьди Вичин* *махлукьриз азаб тадиз гудач лагьай*), абурун арада дуван тамам авунвай (*кафирриз азаб гана муъминар къутармишна*). Ва гьакъикъатда абур адан (*Къуръандин*) патахъай шаклувиле твадай (*шубгьалу*) шакда ава.
111. Ва гьакъикъатда ви Раббиди гьар садаз (а халкьарикай) чпин амалрин (эвез) тамамвилелди гуда. Гьакъикъатда, Адаз абуру ийизвай амалрикай хабар ава!
112. Ва бес дуьздиз дин кьиле тухун давамара ваз эмирнавайвал ва вахъ галай туба авурбуруни. Ва чIурмир (куьне *Аллагьди эцигнавай*) сергьятар, гьакъикъатда Адаз куьне ийизвай амалар аквазва!
113. Ва майилвал ийимир (*ян гумир*) куьне зулум авурбурун патахъ, тахьайтIа квев ЦIай хкIада (*агакьда*). Ва авач квез Аллагьдилай гъейри (маса) архаяр (*куьмекчияр*), ахпани квез (*садани*) куьмекни гудач!
114. Ва капI кьиле твах (вуна) йикъан кьве кьиляйни ва «йифен (сад-садан мукьув тир) сятрани (*вахтарани*)», гьакъикъатда хъсан крари пис крар алудзава. Ам (*а кар*)- рикIел гъун я, рикIел гъана несигьат (*ибрет*) къачузвайбуруз.
115. Ва сабур ая (вуна), бес гьакъикъатда Аллагьди хъсан крарзавайбурун гьакъи (*саваб*) квадардач.
116. Ва хьанайтIа квелай вилик хьайи несилрин (*уьмметрин*) арада «лайихлувилин (*диндин ва* *чирвилерин*) сагьибар» чпи писвилер чилел къадагъа ийизвай,- хьана анжах (чпи инанмишвал авур) тIимилбур чебни Чна къутармиш авур! Ва зулумкарвал авурбур табий хьана (*гуьгъуьна гьатна*) чпиз ганвай бул няметрин ва абур тахсиркарар (*гунагькарар*) хьана.
117. Ва туш ви Рабби ахьтинди - хуьрер зулумвилелди терг ийиз, (вични) абурун агьалияр (*чилел чIурувилер авуникай яргъа жез*) дуьзвал ийизвайбур яз.
118. Ва эгер ви Раббидиз кIан хьанайтIа Ада инсанар са уьммет (*вири Исламдал алай са жемят*) ийидай. Ва абур чаравиле (*аксивиле*) хьун давам жезва (*акъваззавач*),
119. Анжах ви Раббиди (вичиз) регьим авурбур квачиз (*абур Ада гьахъ диндал мягькемарна чаравилерикай хвена*). Ва ам патал Ада абур халкьнава (*Аллагьди Вичин камаллувилелди инсанар гьар жуьре фикиррал алаз авунва*). Ва кьилиз акъатда ви Раббидин Келима: «За (дугъриданни) ацIурда Жегьеннем джинралдини инсанралди - абуралди санал».
120. Ва Чна Расулрин хабаррикай ваз ахъайзава гьар са хабар Чна адалди ви рикI мягькемарзава. Ва ина (*и сурада*) ваз - гьахъ, несигьат ва муъминриз рикIел гъун атанва.
121. Ва лагь (вуна) инанмишвал тийизвайбуруз: «Амал ая куьне куь гьалда (*куь жуьреда*), гьакъикъатда чнани амал ийида.
122. Ва гуьзлемиша (куьне), гьакъикъатда чнани гуьзлемишзава».
123. Ва Аллагьдиз цаваринни чилин гъайб\* (*крарикай чирвал*) талукь я, ва Адан патав крар вири элкъуьрна хкизва, (гьавиляй вуна) Гьадаз ибадат ая, ва Адал таваккул\* ая. Ва ви Раббиди куьне ийизвай амалрикай гъафилвиле авач!