**Сура: «аль-Муъмину́н»**

**23 - Сура: «Муъминар»**

Мергьяметлу, Регьимлу Аллагьдин тIварцIелди!

1. Гьакъикъатда агалкьунар хьанва муъминриз (*яни* *Аллагьдихъ агъунвайбур, иман гъанвайбур, инанмишвалнавайбур*):
2. Чеб, чпин кпIуна умунлу тир,
3. Чеб лагълагъдикай (*буш рахунрикай,* *патахъ*) элкъвенвай,
4. Чпи закат гун кьилиз акъудзавай,
5. Чпи, авратар\* (*гьаяяр*) чпин (*гьарамдикай*) хуьзвай,
6. Анжах чпин папар ва чпин эрчIи гъилик\* акатайбур (*гъазаватда есирда кьуна, лукIвиле гьатай дишегьлияр*) квачиз, гьакъикъатда (*а карда*) абурал айиб алач,
7. Ва вуж адалай анихъ галайдахъ чалишмиш (*низ адалай гъейри кIан*) хьайитIа, - гьабур я сергьятар чIурзавайбур (*зулумкарар*),
8. Ва чпи, аманатар чпин ва (ганвай) икьрарар хуьз кьилиз акъудзавай,
9. Чпи, кпIар чпин хуьзвай (*вахт - вахтунда ва дуьз ийиз*).
10. Ахьтинбур - гьабур я варисар,
11. Чпиз Фирдавс\* (*Женнет*) «ирс» яз жедай, чебни ана даим яз амукьдай.
12. Гьакъикъатда Чна инсан чепедикай тир (*са шейэрикай хкуднавай*) къаришугъ затIуникай халкь авунва.
13. Ахпа Чна ам стIал яз «амукьдай мягькем чкада» (*дидедин руфуна*) эцигна.
14. Ахпа Чна стIалдикай ивидин лахта халкьна, (*ахпа*) Чна ивидин лахтадикай якIун кIус халкьна, (*ахпа*) якIун кIусуникай Чна кIарабар халкьна ва ахпа Чна кIарабрал як алукIна. Ахпа Чна адаз маса гьал (*руьгь туна* *чан гъана*) арадал гъана. Ва лап берекатлу я Алллагь - яратмишдайбурун Виридалайни Хъсанди!
15. Ахпа куьн, адалай кьулухъ (*уьмуьр куьтягь хьайила*) гьар гьикI хьайитIани рекьида,
16. Ахпа, Къияматдин Юкъуз квел гьакъикъатда чан хкида.
17. Ва гьакъикъатда, Чна куь винел ирид рекьер (цавар*, ва я:* фелекар) халкьнава. Ва гьич туш Чун махлукьатрин гьакъиндай гъафилбур!
18. Ва Чна цавай (лазим) кьадардалди яд авудна ва Чна ам чиле ттунва (эцигнава, *амукьдайвал авунва*). - Ва гьакъикъатда Чун ам къахчузни (*квадар хъийизни* гьелбетда) къудратлу я.-
19. Ва адалди (*а* *целди*) Чна квез багълар арадал гъана хумравдин ва ципицIрин, - абура квез гзаф емишар ава ва абурукай куьне ненни ийизва.
20. Ва (арадал гъана Чна *квез адалди* зейтундин) тарни Синайда ТIур -дагъда экъечIзавай; экъечIзава (ам) вичик гъери кваз ва гузва (ада) «тIуьниз дад, ранг гъидай затIни» -недайбур патал.
21. Ва гьакъикъатда квез мал- къарада (*кIвалин гьайванра*) ибрет ава. Чна квез абурун руфунра авайдакай, хъвадай затI яз гузва. Ва абура квез гзаф менфятар ава ва абурукай куьне ненни (*тIуьнни*) ийизва.
22. Ва абурални ва гимийрал алазни куьн инихъ-анихъ тухунни ийизва.
23. Ва гьакъикъатда, Чна Нугь вичин халкьдин патав ракъурна ва ада лагьана: «Эй, зи халкь! Ибадат ая куьне Аллагьдиз, авач квез Адалай гъейри (ибадат авуниз лайихлу тир) маса гъуц. Бес квез (Адакай) кичIезвачни?!»
24. Ва (гьасятда) адан халкьдикай кафирвал авур вилик-кьилик квайбуру лагьана: «Им (*Нугь*) - анжах гьа куьн хьтин инсан я, адаз, вичиз квелай артухвал хьана кIанзава. Ва эгер Аллагьдиз (*чи патав векил ракъуриз*) кIан хьанайтIа, Ада (*гьелбетда*) малаикар (авударна) ракъурдай, - чаз идакай (*Нугьа лугьузвай хьтин эхтилатдикай*) чи эвелимжи бубайрин вядедани ван хьайи туш.
25. Ам анжах диливал (*жунувал*) квай кас я, (гьавиляй) гуьзлемиша куьне адан патахъай са кьадар вахтуналди».
26. Ада лагьана: «Рабби! Куьмек це заз (*гъалибвал це заз халкьдал*), абуру зун (*зи пайгъамбарвал*) тапаррай кьурвиляй!»
27. Ва Чна адаз (вагьй\*-далди) инандирмишна: «Бес туькIуьра (*раса*) вуна гими Чи Вилерик\* ва Чи инандирмишруналди (*эмирралди ва куьмекдалди*). Ва Чи эмир атайла ва тIанурдай гужлуз яд акъатайла, акьадара ана (*гимида,* чан алай) гьар садакай жуьт ва ви хзанни - анжах абурукай вичин патахъай виликдай (*куфрдиз килигна* *гьалак жеда лагьай*)(Зи) Келима тестикь хьанвайбур квачиз. Ва тавакъу ийимир (вуна) Заз зулум авурбурун патахъай, гьакъикъатда абур батмиш жеда!
28. Ва вуна ва вахъ галайбуру гимидал (акьахна) чка кьурла (бес) лагь вуна: «Гьамд хьуй Аллагьдиз чун зулумкар ксарикай къутармишай!»
29. Ва лагь вуна (*мадни*): «Рабби, авуда Вуна зун (*ахпа гимидай чилел*) берекатлу авудуналди, ва Вун - авудзавайбурукай (*яшамиш жез чка гузвайбурукай*) Виридалайни Хъсанди я эхир!»
30. Гьакъикъатда а карда (*Нугьан ва адан халкьдин кьисада*) аламатар (делилар) ава, ва гьакъикъатда Чна имтигьан ийизва (*Чна пайгъамбарар* *ракъуруналди синемишзава халкьар*).
31. Ахпа Чна абурулай кьулухъ маса уьммет (*халкь*) арадал гъана.
32. Ва Чна абуруз чпикай (*тир*) Расул ракъурна: «Бес ибадат ая куьне Аллагьдиз, авач квез Адалай гъейри (ибадат авуниз лайихлу тир) гъуц. Бес квез кичIезвачни (Адакай)?!»
33. Ва адан халкьдикай вилик-кьилик квайбуру (*чIехи ксари*) чпи кафирвал авур ва Ахиратда гуьруьшмиш хьун таб яз кьур, ва Чна чпиз дуьньядин уьмуьрда бул няметар (*гурлу дуланмишвал*) гайи, лагьана: «Им - анжах гьа куьн хьтин инсан я, адани незва куьне незвайдакай ва ада хъвазва куьне хъвазвайдакай.
34. Ва эгер куьн гьа куьн хьтин инсандиз муьтIуьгъ хьайитIа, гьакъикъатда куьн (а чIавуз) зиянвиле авайбур жеда.
35. Бес ада квез, куьн кьейила ва квекай руг ва кIарабар хьайила, куьн (*куь сурарай чан* *алайбур яз*) ахкъудда лагьана хиве кьазвани?!
36. Яргъа я - яргъа я (*яни ам жедай кIвалах туш*) - квез гьелягь кьунвай кар!
37. Ам (*чи уьмуьр*) - анжах и дуьньядин чи уьмуьр я; чун рекьизва (садбур) ва чун яшамиш жезва (муькуьбур*. ва я:* Са несил чакай рекьизва ва маса несилдал чан къвезва) ва чал чан хкидайдини туш.
38. Ам - анжах, таб Аллагьдикай тапарар къундармишнавай итим (*таб туькIуьрна Аллагьдал вегьенвай* *кас*) я, ва чун адахъ инанмиш туш».
39. Ада лагьана: «Рабби! Куьмек це заз (*гъалибвал це заз халкьдал*), абуру зун (*зи пайгъамбарвал*) тапаррай кьурвиляй!»
40. Ада (*Аллагьди*) лагьана: «Са тIимил(вахтунилай) гьакъикъатда абурукай гьайиф чIугвадайбур жеда (*ва я*: Са арадилай абуруз гьакъикъатда экуьнан вахт алукьда - гьайиф чIугвадайбур яз)».
41. Ва (*тадиз*) абур къати ванци кьуна гьакь аваз (*лайихлу яз*) ва абур Чна (селдин кьилел жедай) зирзибил хьиз авуна. Ва къуй яргъавал хьурай зулумкар ксариз!
42. Ахпа Чна арадал гъана абурулай гуьгъуьниз маса уьмметар (*халкьар*).-
43. Гьич са уьмметдивайни вичин вахтунилай (*ажалдилай*) вилик элячIиз (*виликмаз вахт куьтягь* *жедалди рекьиз*) жедач, ва жедач (абурувай адакай) кьулухъ амукьизни (*ам кьулухъ вегьизни*)
44. Ахпа, Чна сад-садан гуьгъуьналлаз Чи Расулар ракъурна. Гьар сеферда, са уьмметдин патав абурун Расул атайла, абуру ам таб яз кьунай. Ва Чна абур (*халкьар*) садбур муькуьбурун гуьгъуьнаваз ракъурна (*гьалаквилиз*), ва Чна абур «риваятриз» элкъуьрна (*абурун кьилел атай крар - ибрет къачудай кьисаяр яз авуна*). Ва къуй яргъавал хьурай инанмишвал тийизвай ксариз!
45. Ахпа Чна, Муса ва адан стха Гьарун Чи аламатар (*ишараяр*) ва ачух делил гваз ракъурна,
46. Фиръавандин ва адан вилик-кьилик квай ксарин патав, амма абуру такабурлувал авуна. - Ва абур чеб виняй кьур ксар тир.-
47. Ва абуру лагьана: «Бес чун гьа чун хьтин кьве инсандихъ инанмиш жедани кьван вични чпин (кьведанни) халкьди чаз муьтIуьгъ яз къуллугъзавай?!»
48. Ва абуру абур кьвед табдай кьуна,- ва абур гьалак (*терг*) хьайибурукай хьана.
49. Ва гьакъикъатда Чна Мусадиз багъишна Ктаб, - абур (*адан халкь*) дуьз рекьел атун патал.
50. Ва Чна Марйаман хва (*яни* *Иса*) ва адан диде (*Марйам*) аламат (*делил*) яз авуна, ва Чна абуруз (кьведаз) тепедал (яшамиш жез ацукьдай) далдалух гана - акъваздай (*мублагь ва саламат*) чка ва авахьзавай яд (*михьи* *чешме*) авай чка яз.
51. (*Ва лагьанай Чна вири Расулриз*): «Эй, Расулар (*Аллагьди ракъурнавай векилар*)! Неъ куьне «хъсан (*хуш*) тирбурукай» (*гьалал няметрикай*) ва диндар амал ая (куьне). Гьакъикъатда Заз хъсан чизва куьне вуч амал ийизватIа!
52. Ва гьакъикъатда им (*вири*) - куь дин я, сад тир дин яз (виридаз), ва Зун я - куь Рабби, (гьавиляй) кичIе хьухь квез Закай!
53. Амма абуру (*уьмметри*) чпин кар (сад тир Дин) чара (*пай- пай*) авуна чпин арада ктабриз\* (гзаф динриз -*гьар са кIапIалдихъ вичин чIуру ктаб хьана*). Ва гьар са дестеди вичиз авайдал шадвалзава (дамахзава *ва* *фикирзава са чеб* *гьакьдал алай хьиз ва амайбур вири ягъалмишвиле авай хьиз*)».
54. Ва тур (вуна) абур гьа чпин «батмиш хьуна» (ягъалмишвиле) та вядедалди (*та абурув азаб агакьдалди*).
55. Бес абуру гьисабзаватIа Чна чпиз мал-девлетдал ва рухвайралди гузвай имдад\* (паяр),
56. Чна чпиз (*чеб лайихлу тир*) няметар (*хийирар*) гуз гьерекатзавай хьиз?! Аксина, (ам абуруз тавламишун - абурун ягъалмишвал мадни дерин хьун, дуьньядалди тухун я), амма абуру гьиссзавач (а кар)!
57. Гьакъикъатда чпиз, чпин Раббидикай кичIевиляй (*Адан жазадикай*) къурхувал авайбур,
58. Ва чпи, чпин Раббидин аятрихъ (*Къуръандин*) инанмишвал ийизвайбур,
59. Ва чпи, чпин Раббидиз шерикар гъин тийизвайбур,
60. Ва чпи, чпи гайидигузвайбур (*яни* *куьмекар, садакьаяр*) - вични чпин рикIер къурхулу яз чпин Раббидин патав чеб (элкъвена) хкведайвиляй, -
61. Ахьтинбуру хъсан крар авунин карда тади ийизва, ва абур а карда (*а акъажунра масадбурулай*) вилик физва.
62. Ва Чна чандин (*инсандин*) хиве твазвач, анжах адалай алакьдайдалай гъейри; ва ава Чахъ ктаб гьакь лугьузвай,- ва абуруз (*садазни*) зулум ийидач (*хъсан крар тIимилариз ва я гунагьар артухариз*).
63. Аксина, абурун (*яни кафиррин*) рикIер идакай (*Къуръандикай*) «батмишвиле» (лап гъафилвиле ва ягъалмишвиле) ава. Ва абуруз (*маса*) амалар ава атIабурулай гъейрибур, - абуру амал ийизвай.
64. Та Чна абурун гурлвиле (*бул няметра*) яшамиш жезвайбур (*чIехи ксар*) азабдалди кьурла, ингье абурал ав ацалтнава. -
65. Къе ав ацалтна гьараймир куьне (*къутармишун тIалабиз*)! Гьакъикъатда квез Чакай хуьдай куьмек жедач!
66. Дугъриданни, квез Зи аятар кIелнай, амма куьн дабанар акIуриз кьулу-кьулухъди катнай,
67. Такабурлувал ийиз адакай (*ва я*: адалди *яни Масжид- уль-Гьарамдалди, ам куь гъиле ава лугьуз*),лагълагъар (*Пайгъамбардин диндикай чIурукIа рахун*) тир йифен эхтилатарзавайбур яз куьн. -
68. Бес абуру и Каламдал (*Къуръандал*) фикирзавачни? Я тахьайтIа абуруз чпин эвелимжи бубайриз татайди атанвани?
69. Я тахьайтIа абуруз чин тийиз тирни чпин Расул ва гьавиляй абуру ам инкарзавани?!
70. Я тахьайтIа абуру ам диливал (*жунувал*) квай кас я лугьузвани?! Аксина, ам абурун патав гьакь гваз атанва, амма абурун чIехи паюниз гьакь такIан я.
71. Ва эгер гьакь абурун къизмиш гьевесриз табий яз хьанайтIа, (а чIавуз) цавар ва чил ва анра авай кьванбурни чIур (*вири барбатI*) жедай. Аксина, Чна абуруз ракъурнава абурун «РикIел гъун» (*Къуръан*), амма абур чпин «РикIел гъун» - икай (патахъ) элкъвенва.
72. Я тахьайтIа вуна абурувай харж (*гьакъи*) тIалабзавани, - ви Раббидин гьакъи (*саваб*) лап хийирлу я ва Ам я - ризкьи (*паяр*) гудайбурун Виридалайни Хъсанди!
73. Ва гьакъикъатда вуна абуруз «Дуьз рекьиз» (*дуьз диндиз - Исламдиз*) эверзава.
74. Ва гьакъикъатда, Ахиратдихъ инанмишвал тийизвайбур (Дуьз) Рекьикай элкъвенва (*ян ганва*).
75. Ва эгер Чна абуруз регьимлувал авунайтIани ва абурал алай зарар (*кьурагьвал ва каш*) алуднайтIани, (а чIавузни абуру) чпин «асивал ийиз сергьятар чIурунин карда»(*куфрда ва терсвиле*) амукьун кIевивализ давамардай (чебни) шаклу яз.
76. Ва дугъриданни Чна абур азабдалди кьунай, амма абур чпин Раббидин вилик умунлу (*секин*) хьанач ва (Адаз) абуру (муьтIуьгъдиз) ялварар ийизвач.
77. Та Чна абурал къати азабдин рак ахъайала, ингье абур ана михьиз чара (*умуд*) атIана жеда.
78. (Са) Ам я - квез ван атунин гьисс, акунрин гьисс ва рикIер яратмишнавайди, - тIимилди яз куьне ийизвай шукур!
79. Ва (са) Ам я - куьн арадал гъана чукIурнавайди чилел, ва Адан патав куьн кIватI хъийида.
80. Ва (са) Ам я - чан гъизвайдини ва чан къахчузвайди, ва (са) Адаз я талукьди йифни югъ дегишарун (*Адан* *къудратлувилелди жезва а кар*). Бес кьатIузвачни куь акьулди (*и делилар*)?!
81. Аксина, абуру эвелимжибуру лагьай хьтин гафар лагьана.
82. Абуру лагьана: «Бес чун кьейила ва чун руквадизни кIарабриз элкъвейла, бес гьакъикъатда чал (*мад* *сефер*) чан хкидани?
83. Дугъриданни, хиве кьунва чаз ва виликдай чи бубайризни и кар,- им анжах эвелимжибурун кьисаяр (*хкетар*) я!»
84. Лагь: «Низ талукь я (*нин ихтиярда ава*) и чил ва анал алайбур (*вири*), эгер куьн чизвайбур ятIа?»
85. Абуру лугьуда Аллагьдиз (*Аллагьдин*): Лагь: «Бес рикIел гъизвачни куьне (*а кардал фикирна* - *Ам къудратлу тирди квел чан хкунал*)?»
86. Лагь: «Вуж я ирид цаваринни Рабби ва Рабби - чIехи Аршдин\*?»
87. Абуру лугьуда: «Аллагьдинбур я»\*. Лагь: «Бес кичIевалзавачни куьне (Адакай, - *Адан азабдикай эгер куьне масадаз ибадат авуртIа Адалай гъейри*)?»
88. Лагь: «Нин гъиле ава вири шейэрал (зурба) гьакимвал (*иесивал, пачагьвал*), - ва Вичи (*масадакай*) хуьн (саламатвал, *къутармишвал*) гузвайди ва Вичикай (*Адан аксина*) садавайни хуьн (*къутармишвал*) гуз тежедайди, эгер куьн чизвайбур ятIа?»
89. Абуру лугьуда: «Аллагьдин (*а крар са Адаз талукь я*)». Лагь: «Бес гьикI куьн «суьгьуьрда твазва » (*куь* *чIехи ксари куь кьил чIурзава*, *куьн* *алдатмиш жезва*)?!»
90. Аксина (*кар квез куь чIехибуру къалурзавай хьиз гьич туш, - амма хьи*) Чна абуруз гьахъ гъанва (*Къуръан ракъурна*), ва гьакъикъатда, абур тапархъанар я!
91. Аллагьди (Вичиз) велед къачунвач ва Адахъ галаз санал (*вичиз ибадат авун дуьз къвезвай* маса са) гъуцни авач. АкI (*яни эгер аваз*) хьанайтIа - гьар са гъуц вичи халкь авурди къачуна кьилди жедай, ва абурун садбуру муькуьбурал винел пад къачудай. Пак я (*михьи я*) Аллагь - абуру лугьузвай шикилдикай (*гузвай сифетрикай, шерик гъуникай*),
92. Вични (Са Вичиз) гъайб\* ва ачухди (*чинебан ва ашкара крар*) чизвай! (Гьавиляй) Вине я Ам абуру (Адаз) шерик гъуникай.
93. Лагь: «Рабби! Эгер Вуна заз, абуруз хиве кьунвай гьелягьар (*зи уьмуьрда*) къалурдайвал ятIа,
94. Рабби, бес, кутамир Вуна зун зулумкар ксарик (*абуруз къвезвай азабдик*)!»
95. Ва гьакъикъатда Чун къудратлу я ваз къалуриз Чна хиве кьадай кар абуруз.
96. (*Ваз мушрикри ийизвай писвилер*) Алуда (вуна) а писвал вич хъсанди тирдалди (*яни вуна абуруз* *писвилин жаваб гумир, аксина, хъсанвал ая*). Чаз лап хъсан чизва абуру гузвай сифетрикай (*Диндин* *гьакъиндай лугьузвай тапаррикай*).
97. Ва лагь: «Рабби! За Вавай (зун) шейтIанрин футфайрикай хуьн тIалабзава,
98. Ва за Вавай Рабби, абур (атана) захъ галаз хьуникай (*зи крара иштирак авуникай*) хуьн тIалабзава!»
99. Та абурукай садан патав кьиникь атайла, ада лугьуда: «Рабби! Зун элкъуьрна рахкура.
100. Белки за диндар амал ийин, за виликдай тур». Ваъ хьи (*жедач адаз*)! Гьакъикъатда, абур я - гафар, ада лугьузвай (*менфят жедач адааз абурукай*). Ва абурун кьулухъ «барзах» (манийвал) жеда - (та) абурал чан хкидай (*Къияматдин*) йикъалди.
101. Ва Карчуниз\* уф гайи чIавуз (*Къияматдин Юкъуз Исрафил малаикди*), а юкъуз абурун арада (*дамахар* *авур, терф хуьз пад кьур*) мукьвавилер амукьдач, ва абуру сада-садавай (*гьалдикай*) хабарни хкьадач.
102. Ва (*а чIавуз*) нин Терезар (*хъсан крарин*) залан хьайитIа,- гьабур я агалкьунар жедайбур,
103. Ва нин Терезар кьезил хьайитIа,- абур, чпи чпиз (еке) зиянвал авурбур (*чпи чеб зиянвиле турбур*) я, Жегьеннемда даим яз амукьда (абур), -
104. Абурун чинар цIу пис куз жеда, ва абур ана (*еке тIалдикай чин атIугъна*) пIузарар агаж хьана сарар экъис хьана жеда*.*
105. (*Ва лугьуда абуруз*): « Бес квез Зи аятар (*Къуръандин аятар*) кIелначирни ва куьне абур - таб яз кьунай?»
106. Абуру лугьуда: «Чи Рабби! Чал (*чи бахтлувилел*) чи бахтсузвили винел пад къачуна ва чун ягъалмишвиле хьайи ксар хьана.
107. Чи Рабби, акъуда чун анай ва эгер чун (элкъвена) хтайтIа (*асивилиз*, *куфрдиз*)- дугъриданни чун зулумкарар я».
108. Ада лугьуда: «Негьнаваз (*алчахарнаваз*) амукьа куьн ана ва рахамир Захъ галаз!
109. Гьакъикъатда, Зи лукIарикай са дестеди лугьузвай: «Чи Рабби! Чун инанмиш хьанва (бес) багъишламиша (Вуна) чаз (*гунагьар*), ва чаз регьим ая - (бес) Вун регьимлубурукай Виридалайни Хъсанди я эхир!»
110. Ва куьне абур ягьанатрал вегьенай, та (а карди) куь рикIелай алудна Зун рикIел гъун. Ва куьне абурал хъуьруьнар ийизвай.
111. Гьакъикъатда, къе За абуруз абуру сабур авурвиляй эвез ганва - гьакъикъатда гьа абур тирвиляй агалкьунар хьайибур».
112. Ада лугьуда (*Жегьеннем- эгьлийриз*): «Куьн чилел гьикьван кьадар йисар амукьна?»
113. Абуру лугьуда: «Чун амукьна (*чилел*) са юкъуз ва я йикъан са паюна, бес хабар яхъ гьисаб тухузвайбурувай».
114. Ада (*Аллагьди абуруз*) лугьуда: «(*Ахиратда азабда амукьдай вахтунив гекъигайла*) Куьн амукьайди са тIимил вахтунда я, - эгер квез чизваз хьанайтIа.
115. Ва куьне гьисабнавайтIа, Чна куьн гьакI гьаваянда (*са кар патални тушиз*) халкьнавай хьиз ва куьн Чи патав (элкъуьрна) хкин тийидай хьиз?»
116. Бес лап вине (*пак*) я Аллагь, Гьахъ тир Пачагь! Авач гъуц (*ила́гьи*) (*ибадат авуниз лайихлу тир*) Адалай - багьа (*лап лайих авай*) Аршдин\* Раббидилай, гъейри!
117. Ва ни Аллагьдихъ галаз маса гъуцдиз эверайтIа (ибадатайтIа)- а карда вичиз са делилни авачир, адан гьахъ-гьисаб анжах адан Раббидив гва (*Ахиратда*). Гьакъикъатда, кафирриз (*гьич*) агалкьунар жедач.
118. Ва лагь (вуна *эй Пайгъамбар*): «Рабби! Багъишламиша (Вуна) ва регьим ая,- бес Вун регьимлубурун Виридалайни Хъсанди я эхир!»

**Сура: «ан-Ну́р»**

**24 - Сура: «Нур»**

Мергьяметлу, Регьимлу Аллагьдин тIварцIелди!

1. (Им я)- Сура, Чна авуднавай ва ферз (*ана къалурнавайдал амал авун важиблу*) авунвай, ва виче аваз Чна ачух аламатар (*делилар*, *ишараяр*) авуднавай, - куьне рикIел гъана кьиле тухун патал!
2. Зина авур дишегьлидиз ва зина авур итимдиз (*эгер абур садрани эвленмиш тахьайбур тиртIа*) - абурукай гьар садаз виш сеферда (*къирмаждалди*) ягъуналди жаза це (*ва гьакIни ам са йисуз чукурна кIанда яшамиш жезвай хуьряй, шегьердай*). Ва къуй квез абурун (кьведан) язух татурай Аллагьди дин кьиле тухунин карда, эгер куьн Аллагьдихъ ва Эхиримжи йикъахъ инанмишвалзавайбур ятIа. Ва къуй абуруз (кьведаз) азаб гудайла муъминрикай са дестеди шагьидвал авурай.
3. Зина авур итим эвленмиш жеда анжах зина авур дишегьлидал ва я мушрик дишегьлидал. Ва зина авур дишегьли гъуьлуьз фида анжах зина авур итимдиз ва я мушрикдиз. Ва муъминриз а кар (*зина авурдахъ галаз некягь авун*) гьарам авунва (*та зина авурда туба ийидалди*).
4. Ва чпи михьи дишегьлийрал (*зинадин* тахсир) вегьезвайбур (*ни азад, гъуьлуьк квай дишегьлийрик зинадин тахсир* *ктуртIа*), ахпа кьуд шагьид тагъайтIа (*а кардиз*), - кьудкъад сеферда къирмаждалди ягъа (куьне) абур (*буьгьтен вегьейбур*) ва абурун шагьидвал кьабул хъийимир - гьамишалугъ яз, ва гьа абур я - фасикьар.
5. Анжах, чпи адалай гуьгъуьниз туба авуна ва (чпин) гьал дуьз хъувурбур (*диндарбур хъхьайбур*) квачиз (*яни* *ахьтинбуру авур шагьидвал кьабула*), - (бес) гьакъикъатда Аллагь Багъишламишдайди, Регьимлуди я эхир!
6. Ва чпи, са чпелай гъейри (*маса*) шагьидар авачиз, чпин папарал (*зинадин* тахсир) вегьезвайбур, (*къазидин* *вилик*) абурун гьар садан шагьидвал авун хьана кIанда - кьин кьаз Аллагь шагьидвилиз гъун кьуд сеферда бес гьакъикъатда вич (*итим*) дуьз лугьузвайбурукай я лагьана (*а карда*),
7. Ва вад лагьайди (*шагьидвалун*), - (бес) вичел Аллагьдин лянет хьурай лагьана, эгер вич табзавайбурукай ятIа.
8. (*Гъуьлуьн и гафаралди папаз жаза - яни къван гун рекьидалди - тестикь жезва*) Ва адалай (*папалай*) азаб алудда, ада (папа) кьуд сеферда - кьин кьаз Аллагь шагьидвилиз гъиз, ам (*итим*) табзавайбурукай я лагьана шагьидвал авунин карди,
9. Ва вад лагьайдини яз - (бес) къуй Аллагьдин ажугъ вичел (*папал*) хьурай эгер ам(*итим*) гьахъбурукай ятIа (*а карда. Ва папа и кьинерин гафар лагьайла, - абуру кьведни чара авун лазим я*).
10. Ва эгер Аллагьдин (патай) мергьямет («*пай*») ва Адан регьим хьаначиртIа квез, ва Аллагь Туба Кьабулдайди, Камаллуди туширтIа -(квез гзаф крар четин жедай ва табзавайбурув тадиз вичин азаб агакьдай)!
11. Гьакъикъатда, (*муъминрин диде - А́йишадикай, ада «чIуру кIвалах» авуна лагьай*) ифк\* (буьгьтен) гъайибур - квекай (са) кIапIал я. Ва куьне а кар (*абуру вегьей буьгьтен*) квез пис яз гьисабмир, аксина, ам куьн патал хийирлу я. Абурукай гьар са касдиз вичи къазанмишай гунагь жеда. Амма абурукай вичел а кардин чIехи пай къачурдаз - адаз чIехи азаб гьазурнава.
12. Квез а кардикай ван хьайила, авунайтIа муъмин - итимри ва муъмин- дишегьлийри чпикай (*садбуру* *муькуьбурукай*) хъсан фикир ва лагьанайтIа: «Им - ачух буьгьтен я»!
13. ГъанайтIа абуру а кардиз кьуд шагьид! Ва абуру шагьидар гъанвачирла, - Аллагьдин вилик тапархъанар абур чеб я.
14. Ва эгер Аллагьдин (патай) мергьямет («*пай*») ва Адан регьим хьаначиртIа квез и дуьньядани ва Ахиратдани -дугъриданни хкIадай квек чIехи азаб а карда куьне авур гзаф рахунриз килигна.
15. Ингье куьне ам куь мецералди къаршиламишзава ва куь сивералди куьне квез чирвал авачир кар лугьузва, ва куьне ам вилевачир (*гъвечIи*) кар яз гьисабзава, амма Аллагьдин вилик ам чIехи (*гунагь* кар) я.
16. Ва квез ам ван хьайила, лагьанайтIа куьне: «Ихтияр авач чаз чун а кардикай рахана.- Пак я Вун! - Им - чIехи буьгьтен я».
17. Аллагьди квез несигьат гузва куьне мад ахьтин кар хъувун тавунин гьич са чIавузни (*эбеди яз*), эгер куьн муъминар ятIа.
18. Ва Аллагьди квез аятар баян гана ачухарзава ва Аллагь - Вири Чидайди, Камаллуди я!
19. Гьакъикъатда, инанмиш хьанвайбурукай мурдар гафар (*хабар*) чкIана кIанзавайбуруз и дуьньядани, Ахиратдани азиятлу азаб жеда. Ва Аллагьдиз чизва (*хийир авай крар ва писвал авай крар*), амма квез чизвач!
20. Ва эгер Аллагьдин (патай) мергьямет («*пай*») ва Адан регьим хьаначиртIа квез, ва гьакъикъатда, Аллагь Юмшагъди (*Вичин лукIарин язух къведайди*), Регьимлуди туширтIа - (гудачир квез а насигьатар, баянар, ва квев тадиз гунагьрин жаза агакьардай).
21. Эй, инанмишвал авунвайбур, табий жемир куьн шейтIандин камариз (*фимир* *адан геле аваз*). Ва вуж шейтIандин камариз (*рекьериз*) табий хьайитIа, бес гьакъикъатда ада мурдар ва нагьакьан (*негь*) крар эмирзава эхир. Ва эгер Аллагьдин (патай) мергьямет («*пай*») ва Адан регьим хьаначиртIа квез, квекай гьич садни гьич са чIавузни михьи жедачир (*гунагьрин чиркинвиликай*), амма Аллагьди Вичиз кIанзавайди михьи ийизва. Ва Аллагь - Ван Къведайди, Вири Чидайди я!
22. Ва къуй кьинер кьун тавурай квекай (диндарвиле) чIехи дережадин ва (мал-девлетдин) агьваллувилин сагьибри (чпи) мукьва-кьилийриз, кесибриз ва Аллагьдин рекье куьч хьанвайбуруз (*садакьайрин, харжарин*) куьмек хгудач лагьана (*абуру авур гунагь кардиз килигна*). Къуй абуру афивал авурай ва юмшагъвал авурай (*гъил къачурай*). Бес квез кIанзавачни Аллагьди квез багъишламишна?! Ва Аллагь - Багъишламишдайди, Регьимлуди я!
23. Гьакъикъатда чпи, михьи, (чIуру кар авун фикирдани авачиз) гъафилбур тир муъмин - дишегьлийрал (*зинадин*) буьгьтен вегьезвайбур - абуруз лянет ава и дуьньядани ва Ахиратдани, ва абуруз чIехи азаб жеда,
24. Абурун мецери, абурун гъилери ва абурун кIвачери абуру авур амалрал (чпин) аксина шагьидвал ийидай юкъуз.
25. А юкъуз - абуруз Аллагьди абурун дуьз эвез (*гьакъи*) тамамвилелди гуда, ва абуруз гьакъикъатда Аллагь - Ачух Гьакь тирди чир жеда.
26. Нагьакьан (*чIуру*) папар - нагьакьан итимриз ва нагьакьан итимар - нагьакьан папариз. Ва хъсан (*лайихлу*) папар - хъсан (*лайихлу*) итимриз, ва хъсан итимар - хъсан папариз. Абур (*хъсан итимар ва папар*) - абуру (*буьгьтенчийри*) лугьузвайдакай яргъа (*михьи*) я. Абуруз - багъишламишун ва багьа пай (*Женнетдин няметар*) гьазурнава.
27. Эй, инанмишвал авунвайбур! Гьахьмир куьн - куь кIвалерилай гъейри - (маса) кIвалериз та (ихтияр тIалабна) хушвал къачудалди ва адан агьалийриз салам гудалди. А кар - куьн патал хийирлу я, белки куьне рикIел гъана ибрет къачун.
28. Ва эгер квез ана садни жагъаначтIа - гьахьмир (куьн) аниз, та квез ихтияр гудалди. Ва эгер квез лагьайтIа: «Элкъвена ахлад )куьн)!» - куьн (элкъвена) хъвач. А кар - куьн патал лап михьивал (*сафвал*) я, ва Аллагьдиз хъсан чизва куьне ийизвай крар.
29. Гунагь авач квез куьн (*ихтияр къачун тавуна*) гьахьунай (инсан) яшамиш тежезвай кIвалериз чпе квез метягьар (*ишлемишдай шейэр, менфятар*) авай(*яни* *умуми чкайриз*). Ва Аллагьдиз куьне ачухдиз ийизвай крарни ва куьне чуьнуьх (*чинеба*) ийизвай крарни чизва.
30. Лагь муъмин - итимриз, къуй абуру чпин вилер агъуз авурай, ва чпин авратар\*(*эркеквилин гьаяяр*) хуьрай (*гьарам крарикай, зинадикай*). Ам - абур (*чеб*) патал лап михьивал я. Гьакъикъатда, Аллагьдиз абуру вуч ийизватIани хабар ава.
31. Ва лагь муъмин-дишегьлийриз: къуй абуру чпин вилер чиле турай, ва чпин авратар\*(*дишивилин гьаяяр*) хуьрай (*гьарам крарикай*), ва къуй абуру чпин гуьзелвилер ачухдал акъуд (*яни къалур*) тавурай - анжах, адакай ачухдал алайди квачиз. Ва къуй абуру (*муъмин-дишегьлийри*) чпин хев -хуруяр шаршаврив кIеврай, ва къуй абуру чпин гуьзелвилер ачухдал акъуд тавурай (*садазни*)- анжах чпин гъуьлер ва я чпин бубаяр, ва я чпин гъуьлерин бубаяр, ва я чпин рухваяр, ва я чпин гъуьлерин рухваяр, ва я чпин стхаяр, ва я чпин стхайрин рухваяр, ва я чпин вахарин рухваяр, ва я чпин дишегьлияр (*яни мусурман папар кафир папар квачиз*), ва я чпин эрчIи гъилик\* акатайбур (*джигьадда есирда кьуна, лукIвиле гьатай дишегьлияр*), ва я «табийвал (*кIвализ* *алакъалувал*) авай» чпизни дишегьлийрихъ гьевеслувал(*темягь*) авачирбур итимрикай, ва я дишегьлийрин авратриз килиг тийизвай (*яни* *темягь авачиз дишегьлийрин авратрикай\* хабар авачир*) аялар - (абурун вилик) квачиз. Ва къуй абуру чпин кIвачер (*чилел кIевиз*) гьалч тавурай абуру кIевнавай безекрикай чир жедайвал (*къекъведайла ванер акъуд тавурай*). Ва туба ая куьне Аллагьдиз - вирида, эй муъминар, белки квез агалкьунар жен!
32. Ва эвленмиша (куьне, *эй муъминар*) квекай субай ксар (*гъуьл авачир папар, ва гьакIни паб авачир итимар - азадбурукай*), ва куь лукIарикайни ва лукI-дишегьлийрикай диндарбур. Эгер абур кесиббур ятIа Аллагьди абур Вичин чIехи регьимдикай (гана) девлетлу ийида. Ва Аллагь (Регьимдиз) Гегьеншди\*, Вири Чидайди я!
33. Ва къуй эвленмиш жедай мумкинвал жагъин тийизвайбуру (*нефс хвена*) «михьивал» авурай, та Аллагьди Вичин чIехи регьимдикай (гана) абур девлетлу ийидалди. Ва чпиз, куь эрчIи гъилик\*акатнавай лукIарикай чеб са флан кьадар пулунихъ азад авунин гьакъиндай икьрар кхьин кIанзавайбуруз, це абуруз ахьтин «икьрар кхьин»,- эгер квез абурук хийир квайди (*къанажагъвал* *аваз*) чизватIа, ва це (куьне) абуруз Аллагьдин мал-девлетдикай (*эменнидикай*) Ада квез ганвай. Ва мажбур ийимир куьне куь лукI-дишегьлияр (*къаравушар*) зинавилиз,- эгер абуруз михьивал хуьз кIанзаватIа,- и дуьньядин уьмуьрдин «пайда хьана ахпа са тIимил вахтунилай квахь хъийидай менфятар» тIалабун (*къазанмишун*) патал куьне. Ва ни абур мажбур авуртIа, гьакъикъатда Аллагь (*а дишегьлияр патал*) чеб мажбур авурдалай кьулухъни Багъишламишдайди, Регьимлуди я!
34. Ва гьакъикъатда, Чна квез авуднава баян гузвай аятар, ва квелай вилик хьана алатайбурун (гьаларикай) мисал, ва (Аллагьдикай) кичIебуруз (ибрет къачудай) несигьат!
35. Аллагь - цаварин ва чилин Нур я. Адан нур (*иман*, *муъминдин рикIе*) - ухшар я кьацIаллай чирагъдиз, чирагъ вич шуьшеда ава, шуьше вич гевгьер гъетрез ухшар я, - ам, берекатлу зейтундин тарцикай (тир чIемедикай) куькIуьр жезва вични я рагъэкъечIдай я рагъакIидай пата авачир(*юкьвал алаз, виче гьар патахъай рагъ акьазвай*), адан гъери гьатта цIай хкIун тавунмазни экв гуз гьазур я. Нурдин винел нур! Аллагьди Вичиз кIан хьайиди Вичин нурдихъ рекье твазва. Ва Аллагьди инсанриз мисалар гъизва, ва Аллагьдиз гьар са шей (*вири* *крар*) чизва!
36. (*А нурди ишигъ гузва*) «КIвалера» (*мискIинра*) чеб хкажиз (*эцигиз*, *виниз акъудиз*) ва чпе Адан тIвар зикр\* ийиз (*рикIел гъиз, гьамд ийиз, Къуръан кIелиз*) Аллагьди ихтияр ганвай, тасбигьзава\* (капIзава) Адаз анра пакамахъни нянрихъ,
37. Итимри, чеб я алишверишдин я маса гунин карди машгъул (*масанихъ алуд*) тийизвай Аллагьдиз зикр\* авуникай ва капI кьиле тухуникай ва закат гуникай, абуруз кичIезва Йикъакай - виче (*кичIевиликай*) рикIер ва вилер (*килигунар*) элкъведай (*гьар патахъ*),
38. Аллагьди абуруз чпи авур лап хъсан амалрин саваб гун патал, ва Вичин мергьяметдикай абуруз мадни артухарун патал. Ва Аллагьди Вичиз кIан хьайидаз кьадар-гьисаб авачир (кьван) ризкьи (пай) гуда!
39. Амма чпи кафирвал авурбур - абурун крар ухшар я сара́б\*- диз баябан чуьлда (\**ачух, секин, чими гьавада чуьлда ва я рекьера яргъа авай гьавадин къатар яд хьиз акун,ва гьа тегьерда абур, мукьвал алайди хьиз, гьакъикъатда аквазвай хьиз хьун*, *ва бязибуру* карагъун, гьуьм *лугьуда*), цихъ къанихда ам яд яз гьисабзава, та ам адан патав атайла адаз ам жагъизвач шей (*яни яд*) яз, (*кафирди фикирзава вичин амалрикай вичиз* *менфят жедай хьиз ва Къияматдин Югъ атайла адаз са савабни жагъидач*) ваадаз адан патав Аллагь жагъида (*гьасятда*)Вичини адав тамамвилелди адан гьакь-гьисаб агакьардай. Ва Аллагь - гьахъ-гьисаб фад ийидайди я!
40. Ва я - ухшар я (*кафиррин крар*) зулуматриз (*мичIивилериз*) лап дерин гьуьле вични лепедин винелай лепе къвез кIевзавай ва гьадан винелни (*ишигъ кIевзавай*) цифер алай. МичIивилер (*зулуматар*) - сад-садан винел алай, (ада) вичин гъил яргъи авурла ам акуниз мукьвални жезвач (ам). Ва низ Аллагьди (*дуьз рекьел гъидай*) нур авунвачтIа, авач адаз са нурни (*дуьз рекьел гъидайди*)!
41. Бес ваз, гьакъикъатда Аллагьдиз цавара авайбуру, чилел алайбуру ва (лувар экIяна) лувгузвай къушарини -тасбигьзавайди\* (*Адан* *тарифиз Ам*  *пакзавайди*) акунвачни?! Гьар садаз вичин «капI» (*дуьа*) ва «тасбигь» чир хьанва. Ва Аллагьдиз хъсан чизва абуру ийизвай амал (*крар*)!
42. Ва Аллагьдиз талукь я цаваринни чилин гьакимвал (*агъавал*), ва Аллагьдин патав я - элкъвена хтун (виридан).
43. Бес ваз акуначни, гьакъикъатда Аллагьди цифер гьалзавайди, ахпа паяр адан кукIурзавайди (*гилигзавайди*), ахпа ам кIватIал яз ийизвайди ва ваз аквазва адан арайрай марф акъатзавайди. Ва Ада цавай ана авай дагълар (хьтин циферай) хар авудзавайди, ва Ада ам (завал яз) къурзава Вичиз кIан хьайидал, ва Вичиз кIан хьайидалай ам алудзава. Ва адан (*циферин*) цIайлапандин цIарцIарди вилерин экв тухуз гьазур (*мукьвал*) я.
44. Аллагьди йиф ва югъ (элкъуьриз) дегишарзава (*садан чкадал масад гъизва, абур яргъи ва я куьруь ийизва*). Гьакъикъатда а карда ибрет ава басаратвилин сагьибриз (*кар кьатIидай, аквадай ксариз*)!
45. Ва Аллагьди «чилел къекъвезвай гьар са (*чан алай*) затI» цикай (*аладунин стIалдикай*) халкьнава; ава абурукай вичин руфунал къекъвезвайбур (*галчIур* *жезвайбур*), ава абурукай кьве кIвачел къекъвезвайбур, ва ава абурукай кьудал къекъвезвайбурни. Аллагьди Вичиз кIанзавай шей халкьзава. Гьакъикъатда, Аллагь гьар са шейинал къудратлу я!
46. Гьакъикъатда Чна (авудна) ракъурнава аятар (*Гьакьдиз*) баян гузвайбур яз. Ва Аллагьди Вичиз кIан хьайиди дуьз рекьел гъизва.
47. Ва абуру (*мунафикьри*) лугьузва: «Чна Аллагьдихъ ва Расулдихъ инанмишвалнава, ва чун муьтIуьгъ хьанва (*Аллагьдиз ва Расулдиз*)». Ахпа са пай (*десте*) абурукай адалай гуьгъуьниз (кьулухъ) элкъвезва, ва туш абур инанмишвалнавайбур.
48. Ва абуруз Аллагьдин ва Адан Расулдин патав эверайла абурун арада (ада *Пайгъамбарди*) дуван авун патал, - ингье са пай абурукай (*гьахъдикай* патахъ) элкъвезва.
49. Ва эгер гьахъ чпин патал алаз хьайитIа,- абур адан патав къвезва муьтIуьгъбур яз.
50. Бес абурун(*гьахъдикай патахъ элкъвезвайбурун*) рикIера азар авани, я тахьайтIа абур шаклу хьанвани, я тахьайтIа (абуруз) Аллагьди ва Адан Расулди чпиз зулум ийиз кичIезвани? Аксина! Гьабур чеб я зулумкарар!
51. Гьакъикъатда муъминрин гаф тир абуруз Аллагьдин ва Адан Расулдин патав чпин арада (ада) дуван авун патал эверайла абуру лугьун: «Чна яб гузва ва чун муьтIуьгъ я!» Ва агалкьунар (*къутармишвал ва Женнетдин няметар*) жедайбур - гьабур я.
52. Ва вуж Аллагьдиз ва Адан Расулдиз муьтIуьгъ хьайитIа ва вичиз Аллагьдикай къурхувал хьайитIа (*авунвай* *крарин гьакъиндай*) ва (вичи) Адакай кичIевал авуртIа (*вилик амай уьмуьрда ийизвай крарин гьакъиндай*) - гьабур я (*чIехи мураддив агакьунин*) еке агалкьун жедайбур!
53. Ва абуру (*мунафикьри*) лап алакьдай кьван алахъиз чпин кьинерал Аллагьдал кьинер кьунва эгер вуна абуруз (*джигьаддиз экъечIунин*) эмир гайитIа чеб дугъриданни экъечIда лугьуз. Лагь: «Кьинер кьамир (куьне)! МуьтIуьгъвал (*яни куь муьтIуьгъвал* *гьихьтинди ятIа*) - малум я. Гьакъикъатда, Аллагьдиз куьне ийизвай амалдикай хабар ава».
54. Лагь: « МуьтIуьгъ хьухь (куьн) Аллагьдиз ва муьтIуьгъ хьухь Расулдиз. Ва эгер куьн (кьулухъ) элкъвейтIа бес ам - (*Аллагьди*) адан хиве тунвай кардин (*Ислам - дин агакьарунин*) патахъай жавабдар я, ва куьн - куь хиве тунвай кардин (*Пайгъамбардиз табий хьунин*) патахъай жавабдар я. Ва эгер куьн адаз муьтIуьгъ хьайитIа - куьн дуьз рекьел жеда. Ва Расулдал алайди анжах - (вагьй\*) ачухдиз агакьарун я»!
55. Аллагьди гаф ганва, чпи инанмишвал авуна ва диндар амал авурбур квекай Ада абурукай чилел дугъриданни гьакимар (*гъиле ихтиярар авай чIехи ксар, сердерар*) ийида лагьана - Ада абурулай вилик хьайибурукай гьакимар (*сердерар*) авурвал. Ва Ада абуруз, (Вичи) чпиз дин яз разивал гайи чпин дин (*виринра чукIурна*) кьиле тухуз еке мумкинвал гуда, ва Ада абуруз абурун кичIевилин гьалдилай кьулухъ саламатвилин гьал гана дегишарда -абуру Заз ибадатзава са шейни Заз шерик яз тигъиз. Ва ни адалай гуьгъуьниз кафирвал авуртIа гьабур я - фасикьар.
56. Ва капI (*лазим жуьре ва вичин вахтара*) кьиле твах (куьне), закат це (куьне) ва муьтIуьгъ хьухь Расулдиз - белки квез (*Аллагьди*) регьим ийин.
57. Гьич гьисабмир (вуна) кафирвал абурувай (Ам) ажиз ийиз жедай хьиз (*Адан азабдикай хкечIиз жеда лагьана*) чилел, абурун «хтана акъваздай чка» ЦIай я, ва гьикьван пис - хкведай чка я (ам)!
58. Эй, инанмишвал авунвайбур! Къуй, куь эрчIи гъилерик акатнавайбуру\* (*лукIари*) ва квекай балугъвилин яшдив агакь тавунвайбуру (*яни аялри*) квевай ихтияр къачурай (*куьн авай кIвализ гьахьун патал*) пуд сеферра (*чIавара*): экуьнин капI жедалди, нисинихъ (*ял* *ягъиз*) куьне куь парталар (хтIуна) эцигнавайла ва месин капIунилай кьулухъ. Пуд «(*масадаз*) ачух хьана (*акуна*) кIан тежедай гьаларин» вахтар я квез. Гунагь алач квел ва абурал а чIаварилай кьулухъ (бес) абур куь кьилив атун-хъфин гзаф авайбур я эхир, куь садбур - муькуьбурун патав (атун-хъфин гзаф ава *герек крар аваз*). Гьа икI - Аллагьди квез аятрин баян гузва. Ва Аллагь - Вири Чидайди, Камаллуди я!
59. Ва аялар квекай балугъвилин яшдив агакьайла, къуй абуру ихтияр къачурай, чпелай вилик хьайибуру (*чIехибуру*) ихтиярар къачурвал. Гьа икI - Аллагьди квез Вичин аятрин баян гузва. Ва Аллагь - Вири Чидайди, Камаллуди я!
60. Ва (*кьуьзуь хьана вацра-кьилер жедай ва аял хадай яшдай акъатнавай*) «ацукьнавайбур» дишегьлийрикай чпи гъуьлуьз финикай умуд тихйизвай (*гьевес амачиз*)- бес гунагь авач абуруз (абуру) чпин (винелайалай бязи) парталар (хтIуна) эцигайтIа зинетар (*гуьрчегвилер*) ачухдал акъуд тавунвайбур яз,- амма абуру чеб а кардикай хуьн (*хтIун* *тавун*) абуруз мадни хийирлу я. Ва Аллагь - Ван Къведайди, Вири Чидайди я!
61. Авач гунагь буьркьуьдаз, ва авач гунагь кьецIидаз, ва авач гунагь азарлудаз (*чпин гьалдиз килигна* абурувай шариатдин эмирар лазим тирвал кьилиз акъудиз тахьайтIа), ва квез чпизни(*эй муъминар* авач гунагь) тIуьн нез куь кIвалерай, ва я куь бубайрин кIвалерай, ва я куь дидейрин кIвалерай, ва я куь стхайрин кIвалерай, ва я куь вахарин кIвалерай, ва я куь имийрин кIвалерай, ва я куь эмейрин кIвалерай, ва я куь халуйрин кIвалерай, ва я куь халайрин кIвалерай, ва я вичин куьлегар куь ихтиярда авайбурай (квел ихтибарнавай *кIвалерай*), ва я куь дустунин (*кIваляй*). Авач квез гунагь куьне санал (*жемят яз*) тIуьртIани ва я кьилди-кьилди. Ва куьн кIвалериз гьахьдайла салам це куьне квез (сада-садаз) Аллагьдин патай тир берекатлу хуш салам гун яз. Гьа икI -Аллагьди квез аятрин баян гузва, белки куь акьулди кьатIун!
62. (Гьакъикъи) муъминар я анжах абур - чпи Аллагьдихъ ва Адан Расулдихъ инанмишвал авунвайбур, ва абур адахъ (*Пайгъамбардихъ*) галаз умуми карда санал алайла, абур хъфизвач та адавай ихтияр къачудалди. Гьакъикъатда вавай ихтияр къачузвайбур,- гьабур я (дугъриданни) Аллагьдихъ ва Адан Расулдихъ инанмишвалзавайбур. Ва абуру вавай чпин са бязи крар (*авун*) патахъай ихтияр къачун хьайитIа, ихтияр це (вуна) ваз кIанидаз абурукай ва Аллагьдивай абуруз багъишламишун тIалаба. Гьакъикъатда, Аллагь - Багъишламишдайди, Регьимлуди я!
63. (*Эй муъминар*) Ийимир куьне Расулдиз эверун куь арада, куьне садбуру муькуьбуруз эвер гузвайвал хьиз (*лугьумир куьне: я Мугьаммад, амма хьи лагь: я расула-Аллагь*). Дугъриданни Аллагьдиз чизва квекай чинеба экъечIзавайбур (*Пайгъамбардихъ галаз кIватI хьанвай чкайрай*) - сад-садахъ чуьнуьх жез (*сада*- *садаз далда гуз*). Ва къуй адан (*Расулдин*) кардиз аксивал ийизавайбур чпин кьилел мусибат атуникай ва я чпив азиятлу азаб агакьуникай игьтиятлу хьурай!
64. Эхь! Гьакъикъатда (са) Аллагьдиз талукь я цавара вуч аватIани ва чилел вуч алатIани. Дугъриданни, Адаз чизва куь (*гьар садан*) кар (*куьне ачухдиз ва я чинеба, хъсан ва я пис кар ийизвай куь вири гьалар*), ва абур Адан патав (элкъвена) хкидай юкъуз - (бес) хабар хгуда Ада абуруз чпи авур крарикай. Ва Аллагь - гьар са шей Чизвайди я!