**Сура «аль-Анфа́ль»**

**8-Сура: «Гъазаватда душманривай гьатай шейэр».**

Мергьяметлу, Регьимлу Аллагьдин тIварцIелди!

1. Абуру вавай гъазаватда (*джигьадда*) душманривай гьатай шейэрин гьакъиндай хабар кьазва. Лагь: «Гъазаватда душманривай гьатай шейэр Аллагьдиз ва Расулдиз талукь я». Ва кичIе хьухь (квез) Аллагьдикай ва куь араяр дуьзар хъия. Ва муьтIуьгъ хьухь (куьн) Аллагьдиз ва Адан Расулдиз, - эгер куьн муъминар ятIа!
2. (Тамам иман авай) Муъминар анжах абур я - Аллагьдин тIвар кьурла чпин рикIерик кичI акатдайбур, ва чпиз Адан аятар кIелайла абурун иман артух (*мадни кIеви*) жедайбур, ва чпин Раббидал «таваккул»\* (кIеви умуд*, «юкь вегьин», «далу агалдун», «агъун»*) ийизвайбур;
3. Чпи, капI кьиле тухузвайбур ва Чна чпиз пай ганвайдакайни (*Аллагьдин рекье*) харжзавайбур.
4. Гьабур я - гьакъикъи (*тамам*) муъминар. Абуруз -чпин Раббидин патав (кьакьан) дережаяр, багъишламишун ва багьа (*жумарт*) пай гьазурнава.
5. (Гъазаватда душманривай гьатай шейэрин гьакъиндай куь арада чаравилер хьайила Аллагьди адан патахъай эмир авур хьиз) гьакI ви Раббиди вав кIваляй экъечIиз туна (Бадр- гъазаватди*з*) гьакь аваз, ва гьакъикъатда муъминрикай са дестедиз кIанзавачир (экъечIиз),
6. Абуру вахъ галаз гьакь кар (*женг тухунин*) патахъай гьуьжетарзава, вични ам ачух хьанвайдалай гуьгъуьниз на лугьуди абур кьиникьиз тухузва, чеб килигиг -килигиз.
7. Ва (рикIел гъваш куьне *эй гьуьжетзавайбур*) ингье, Аллагьди квез кьве дестедикай сад квез жедайди хиве кьуна. Ва квез, гуж (*дяве*) квачирди квез хьанайтIа кIанзавай, амма Аллагьдиз кIанзава Вичин Келимайралди гьахъ тестикьариз, ва кафирар эхирдалди терг ийиз,
8. Гьахъ тестикьарун патал ва таб (*куфр, ширк*) квадарун (*чIурун*) патал, тахсиркарриз (*мушрикриз* а кар) такIан ятIани.
9. Ва (рикIел гъваш куьне Аллагьди квез гайи нямет) куьне куь Раббидивай «истигъа́са» авурла (*чара́дин,душмандин винел гъалибвал гунин куьмек тIалаб авурла*), - ва Ада квез жаваб гана: «За квез артухан куьмек (*имда́д*) ракъурда агъзур малаик сад-садан гуьгъуьналлай».
10. Ва Аллагьди ам квез шад хабар яз авуна, ва куь рикIер адалди секин хьун патал. Гъалибвал анжах Аллагьдин патай я, гьакъикъатда Аллагь - Гзаф Гужлуди (*Къудратлуди*), Камаллуди я.
11. Ингье Ада квел кьезил ахвар ракъурна (*куьн «ахварин хиялдалди» кIевна*) - Адан патай секинвал (*саламатвал*) яз, ва квел цавай яд авудна куьн адалди михьи авун патал ва квелай шейтIандин «чирк» («*чIуру фикирар* *кушкушун*») алудун патал, ва куь рикIер мягькемрун патал, ва (*куь*) «кIвачин кIанер» адалди кIеви авун патал (*марф къурна къум кьежирна ам кIеви авуна, кIвачер къумадиз гьахь тийидавал*).
12. Ингье ви Раббиди малаикриз инандирмишна (алакьарна,*яни абурув агакьарна, «рикIе туна»*): «Гьакъикъатда Зун квехъ гала, - (бес куьне) инанмишвал авунвайбур мягькемара! За кафирвал авурбурун рикIера еке кичI твада ва куьне абурун гарданар ягъа (*атIутI*), ва ягъа (*кьатIа*) абурун тупIарни (*ва я* кIвач- гъилни).
13. Ам (*а кар абуру*) - абуру Аллагьдиз ва Адан Расулдиз акси пад кьурвиляй я. Ва ни Аллагьдиз ва Адан Расулдиз акси пад кьунватIа, - гьакъикъатда Аллагь кIеви жаза гудайди я!
14. Ам (*а жаза*) - я квез (*эй кафирар и дуьньяда*),- Дадмиша гила куьне ам! - Ва гьакъикъатда кафирриз (виридаз) - ЦIун азаб ава.
15. Эй, инанмишвал авунвайбур! Куьн кафирвал авурбурухъ галаз гуьруьшмиш хьайила женгина чин-чина, далуяр элкъуьрмир куьне абурухъ (*яни катмир*)!
16. Ва ни а юкъуз (*женгина чин-чиниз ягъайла катиз*) абурухъ вичин далу элкъуьрайтIа,- анжах женг патал (амалдарвализ) къерехдихъ хьана элкъвена хтун патал квачиз ва я (мусурманрин кьушунрин маса) дестедик эхкечIун патал кьулухъ хьун квачиз ,- дугъриданни ам Аллагьдин патай вичел хъел гваз хкведа, ва адан «хтана акъваздай чка» Жегьеннем жеда. Ва лап писди я (ам) - хкведай чка яз!
17. Бес абур куьне яна кьенач амма абур Аллагьди яна кьена, ва вуна гадарайла (*са гъапа авай къум мушрикрал*) вуна гадарнач (ам) амма Аллагьди гадарна. Ва (гьакIни) Ада муъминар Вичин патай хъсан имтигьандалди хъсан синемишун патал. Гьакъикъатда Аллагь - Ван Къведайди, Вири Чидайди я!
18. Ам (*а хъсан имтигьан*) - я квез (*муъминриз*), ва гьакъикъатда Аллагь - кафиррин чIуру къастар (*пис* *амалдарвилер*) зайифардайди (*чIурдайди*) я.
19. Эгер куьне (*эй мушрикар, Аллагьди зулумкарар жазаламишна*) гъалибвал гун тIалабзаватIа,- дугъриданни а «гъалибвал»(*Адан жаза*) квев агакьнава. Ва эгер куьне (*куь куфр, асивилер*) акъвазарайтIа, - ам квез хийирлу я. Ва эгер куьн (мад) элкъуьн хъувуртIа (*муъминрин аксина женг чIугунихъ*),- Чунни (мад) элкъуьн хъийида (*абуруз гъалибвал ва квез агъузвал гунин кардихъ*). Ва гьич са куьмекни жедач квез куь жемятдикай (гьатта) адан кьадар гзафди хьайитIани. (Вучиз лагьайтIа) Гьакъикъатда Аллагь -муъминрихъ гала (*абурун патал ала*).
20. Эй, инанмишвал авунвайбур! МуьтIуьгъ хьухь (куьн) Аллагьдиз ва Адан Расулдиз, ва (кьулухъ) элкъвемир куьн адакай квез ван къвез- къвез (*Къуръандай кIелзавай аятрин, делилрин,несигьатдин*).
21. Ва жемир куьн, чпи(*Къуръандин аятрин ван атайла*): «Чаз ван хьана»- лагьайбур хьиз, (*гьакъикъатда*) чпи яб тагуз (*абурал* *фикир тийиз, менфят къачун тийиз*). -
22. Гьакъикъатда виридалайни писбур Аллагьдин вилик «чилел къекъвезвай затIарикай» (*вири чан алай затIарикай*)» - бишибур, лалбур, чпи (акьулдалди) кьатIун тийизвайбур я (*яни* *гьахъдин гьакъиндай*).
23. Ва эгер Аллагьдиз абура (*са гьихьтин ятIани*) хийир авайди чизвайтIа (*яни авачирди чизва*), Ада абуруз ван къведайвал ийидай. Ва эгер Ада абуруз ван къведайвал авунайтIани,гьакъикъатда абур (*адакай*) кьулухъ элкъведай,- чебни михьиз элкъвенвайбур яз. -
24. Эй, инанмишвал авунвайбур! Жаваб це (куьне) Аллагьдиз ва (*Адан*) Расулдиз, ада (*Расулди*) квез эверайла «квез уьмуьр гудай» (*чан гъидай*) кардиз (*вучиз лагьайтIа адан эверуниз жаваб гунин карда - ава квез дуьз уьмуьр и дуьньядани ва Ахиратдани*). Ва чир хьухь (квез, *эгер куьне гежел вегьейтIа жаваб гун, муьтIуьгъ хьун*), - бес гьакъикъатда Аллагьди инсандинни адан рикIин (*акьулдин*) арада чаравал твадайди, ва гьакъикъатда Гьадан патав куьн кIватIни хъийида!
25. Ва кичIе хьухь (квез) фитнедикай (*мукъаят хьухь квел еке бала́ атуникай*), - вични квекай анжах зулум авурбурун кьилел (кьилди) къвен тийидай (*яни* *масадбурни акатдай*). Ва чир хьухь - гьакъикъатда, Аллагь къати жаза гудайди я!
26. Ва рикIел гъваш (куьне) куьн тIимил авайла зайифарнавайбур яз чилел, кичIезваз квез инсанри куьн вегьена кьаз (*куь винел фад гъалибвал къачуз*), - ва Ада квез (элкъвена) хкведай чка (далда чка *яни Медина*) гана, ва Ада куьн къуватлу авуна Вичин куьмекдалди, ва Ада квез «хуш тирбурукай» (няметрикай) паяр гана,- куьне шукур авун патал.
27. Эй, инанмишвал авунвайбур! Аллагьдин ва Расулдин гьакъиндай хиянаткарвал ийимир (куьне), ва ийимир куьне хиянаткарвал квел ихтибарнавай аманатрин гъакъиндай, - квез чиз-чиз (*аманатар хвена кIанзавайди*).
28. Ва чир хьухь квез, - бес гьакъикъатда куь мал-девлетар ва куь веледар имтигьан (синемишун,фитнедин себеб) тирди, ва бес гьакъикъатда Аллагь - Гьадав гвайди я чIехи саваб!
29. Эй, инанмишвал авунвайбур! Эгер квез Аллагьдикай кичIе хьайитIа (*Адан эмирар кьилиз акъудиз ва къадагъайрикай яргъа жез*), Ада квез (*гьахъ ва таб, дуьзвал ва чIурувал*) фаркь (*чара*) ийидай алакьун (*бажарагъвал*, *ва я* илаж) гуда, ва куь пис крар квелай алудда (*квадарда*) ва квез (*гунагьар*) багъишламишда. Гьакъикъатда Аллагь - еке регьимдин (*зурба няметрин*) Сагьиб я!
30. Ва (рикIел гъваш вуна *эй Расул*) ингье кафирвал авурбуру ваз (*аксина*) «чинебан чIуру къастарзава»- вун кьуна дустагъда тун, ва я яна рекьин, ва я (*ви уьлкведай*) чукурун патал. Бес абуру (*чIуру*) амалдарвалзава,- ва Аллагьди (абурузни) амалдарвалзава. Бес Аллагь амалдарвалзавайбурун виридалайни хъсанди (зурбади) я эхир!
31. Ва абуруз Чи аятар кIелзавайла абуру лугьузва: «Бес чаз ван атанва (*гъавурда акьунва*). Эгер чаз кIан хьайитIа чнани идаз ухшарди (гьелбетда) лугьуда. Им (*яни* *вуна чаз кIелзавай аятар*) - анжах эвелимжибурун кьисаяр (*хкетар*) я!»
32. Ва (рикIел гъваш вуна *эй Расул*) ингье (абуру *мушрикри*) лагьана: «Я, Аллагь! Эгер Ви патай тир гьахъ (гьа) им (*Мугьаммда гваз* *атанвай Къуръан*) ятIа,- (Вуна) чал къванерин марф къура цавай ва я ракъура (Вуна) чаз азиятлу азаб»(*абурун фикир тир Къуръан гьакь туширди, ва гьавиляй абуру тIалабунар авуна чпиз азаб ракъурунин, ва ам татайла адалди абуру субут ийиз кIанзавай Къуръан Аллагьдин патай туширди*).
33. Ва туш Аллагь ахьтинди вун абурун арада аваз, абуруз азаб гудайди. Ва туш Аллагь абуруз азаб гудайди абуру астагъфир\*(*гунагьрилай гъил къачун тIалаб*) ийизваз ( *яни* эгер абуру астагъфир авуртIа).
34. Ва вуч кар хьанва кьван абуруз, Аллагьди абуруз азаб тагудайвал вични абуру (*муъминар*) «Масжид-уль-Ѓьара́м»\*-дикай (Къадагъа алай МискIиндикай *яни* Кябедикай) къакъудзавайла (*аниз атун къадагъа ийизвайла*) ва чебни адан терефдарар (*килигдай,хуьдай ксар*) туширла? (*ва я* Ва туш абур Адан кIани, мукьвал ксар) Адан терефдарар (*ва я* Адан кIани, мукьвал ксар) анжах (Аллагьдикай) кичIебур я, - амма абурун чIехи паюниз чизвач (*а кар*).
35. Ва абурун «капI» тир «КIвалин» (*Кябедин*) патав (*яни* *абуру Пайгъамбардин капIуникай ягьанатар ийиз* *авур абурун «капI» тир*), - анжах уьфт ва капар ягъун. Ва дадмиша гила (куьне) азаб, куьне авур кафирвилиз килигна!
36. Гьакъикъатда, кафирвал авурбуру чпин мал-девлет Аллагьдин рекьелай алудун патал харжзава. Ва абуру ам харжни ийида, ахпа ам абуруз «еке гьайифвал»(*пашманвални*) жеда, ахпа абур магълубни жеда (*муъминри* *абурал гъалибвални къачуда*). Ва (чпи) кафирвал авурбур - Жегьеннемдиз кIватI хъийида,
37. Аллагьди писди (*алчахди*) хъсандакай чара авун патал, ва писди сад садан винел вегьена вири са кIватIал ийидайвал ва ам Жегьеннемда твадайвал. Гьабур я - (еке) зиянвал хьайибур.
38. Лагь (вуна) кафирвал авурбуруз: «Эгер абуру акъвазарайтIа (*чпин* *куфр ва мидявал Пайгъамбардиз*), - абуруз вилик хьайи крар багъишламиш ийида, ва эгер абуру (мад) элкъуьн хъувуртIа (чпин чIуру крарихъ), -бес эвелимжибурун чешне (*ахьтинбурун гьакъиндай адет*) виликдай хьанва эхир (*яни абуру таб яз кьурла ва чпин терсвал давамарайла абуруз тадиз азаб атанай*).
39. Ва женг чIугу (куьне *эй муъминар*) абурухъ (*мушрикрихъ*) галаз , - та фитне (*мушрикрин патай ширк*) амукь тийидалди ва дин (*ибадат*) вири са Аллагьдиз талукь жедалди. Эгер абуру акъвазарайтIа (*чпин ширк*), -гьакъикъатда Аллагьдиз абуру ийизвай амал (*кар*) аквазва.
40. Ва эгер абур кьулухъ элкъвейтIа (*куьне эверзавай кардикай*), - бес чир хьухь квез гьакъикъатда Аллагь куь Арха тирди. Гьикьван хъсан Арха я (Ам)! Ва гьикьван хъсан Куьмекдайди я (Ам)! **10 жуз.кьил**
41. Ва чир хьухь(квез), - бес гьакъикъатда «гъазаватда душмандивай квез гьатай шейэрин» вадакай са пай Аллагьдиз, Расулдиз, мукьва-кьилийриз, етимриз, кесибриз, рекье авайбуруз талукь тирди (*яни* *вадакай кьуд пай женгина иштирак авур кьушунриз пайда*. *Ва амайди - вадакай са пай - пайда вад чкадал:* *Са пай Аллагьдиз ва Расулдиз* (*амни харжда вири мусурманрин игьтияжвал авай крариз*), *кьвед лагьай пай -гуда Пайгъамбардин* *мукьва-кьилийриз ва абурук акатзава: Бану́ -Гьа́шим ва Бану́- МутIтIалиб* (*ибуруз вадакай са пай гузва вуч* *лагьайтIа абуруз садакьаяр къачудай ихтияр авач*), *пуд лагьай пай - гуда етимриз* (*яни буба амачир гъвечIи аялар балугъвилин яшдив агакь тавунвай*), *кьуд лагьай пай - гуда кесибриз*, *вад лагьай пай - гуда рекьевай ксариз* (*чпин пул,харжияр куьтягь хьана хъфиз тежезвай*) ,- эгер куьн инанмишвалнавайбур ятIа Аллагьдихъ ва Чна Чи лукIраз авудна ракъурнавайдахъ «фаркь (*гьахъ табдикай чара*) авур юкъуз», - кьве жемят (*кьве* *кьушун*) гуьруьшмиш хьайи юкъуз. Ва (гьакъикъатда) Аллагь гьар са шейинал къудратлу я!
42. Ингье куьн а чIавуз (дередин *Мединадиз*) мукьвал алай къерехдал алай, абур (*куь душманрин кьушун*)- яргъал алай къерехдал, ва (*девейрал алай,* *алвердин*) карван - квелай агъада. Ва эгер куьне кьведбурунни (*тайинарнавай вахтунда гуьруьшмиш хьунин*) икьрар ктIунайтIа, - куьне (а) хиве кьур вахт (дугъриданни) кьиле тухудачир . Амма (куь арада икьрар тахьана Аллагьди куьн гуьруьшмишарна),- Аллагьди кьилиз акъудун патал «авуна тамам хьанвай» (*яни* Ада хьун къадар- кьисметнавай еке) кар, - вични гьалак жедайди гьалак хьун патал (*вичиз Аллагьдин патай тестикь хьайи ва адалди уьзуьрни амукь* *тавур*) ачух делилдилай кьулухъ, ва «(имандалди) чан атун» патал чан къведайдал (*вичиз Аллагьдин патай тестикь хьайи*) ачух делилдилай кьулухъ. Ва гьакъикъатда Аллагь - Ван Къведайди, Вири Чидайди я!
43. Ингье (а чIавуз) Аллагьди ваз абур ви ахварда тIимил яз къалурна. Ва эгер Ада ваз абур гзаф яз къалурнайтIа, куьн жуьрэтсуз жедай, ва а кардин гьакъиндай куь арада гьуьжет (*чаравал*) жедай. Амма Аллагьди саламатна (*хвена* *куьн а кардикай*), гьакъикъатда Адаз хъсан чизва хурара вуч аватIа!
44. Ингье Ада квез абур- куьн гуьруьшмиш хьайила- куь вилера тIимил яз къалурна, ва абурун вилера куьн тIимиларна, Аллагьди кьилиз акъудун патал «авуна тамам хьанвай»(*яни* Ада хьун къадар- кьисметнавай, еке) кар. Ва са Аллагьдин патав (*вири*) крар элкъуьрна хкида! -
45. Эй, инанмишвал авунвайбур! Квел (*душмандин кьушунрин*) десте гьалтайла, мягькем (*дурумлу*) хьухь ва Аллагьдиз гзаф зикир\* ая (куьне -*рикIелни мецел Аллагь гзаф* *гъваш*) - квез агалкьун хьун патал.
46. Ва муьтIуьгъ хьухь (куьн) Аллагьдиз ва Адан Расулдиз ва гьуьжетар (*чаравилер*) ийимир куь арада, - бес куьн жуьрэтсуз (*зайиф*) жеда ва куь («гарун»)къуват фида (*гъалибвал квахьда*),- сабур ая куьне. Гьакъикъатда, Аллагь сабурлубурухъ гала!
47. Ва ухшамиш жемир куьн чпин кIвалерай такабурлувализ ва «масадбурун вилик чеб къалуриз» ва (масадбур) Аллагьдин рекьелай алуд ийиз экъечIайбуруз. Аллагьди абуру ийизвай амалар элкъвена кьунва (чирвилелди). -
48. Ва ингье (а чIавуз) шейтIанди абуруз абурун амалар чIагур авуна (*хъсан яз къалурна*) ва лагьана: «Къе инсанрикай квел гъалибвал къачудайди авач, ва зунни квез архавалдайди (куьмекдайди, хуьдайди) я». Ва кьве десте (*кьве кьушун*) сад-садаз акурла, ам (*шейтIан*) атайвал кьулухъ хъфена («*вичин дабанар акIуриз -акIуриз*»), ва лагьана: «Гьакъикъатда зун квекай яргъа (*алакъасуз*) я (*зун квек квач а карда*) . Гьакъикъатда заз квез таквазвайди (*муъминриз куьмек гуз атанвай малаикар*) аквазва, гьакъикъатда заз Аллагьдикай кичIе я. Ва Аллагь кIеви жаза гудайди я!»
49. Ингье мунафикьри ва чпин рикIера азар авайбуру лугьузва: «Алдатмишарнава абур абурун динди». - Ва ни Аллагьдал таваккул\*авунватIа (*адаз Ам бес я*) *,*бес гьакъикъатда Аллагь - Гзаф Гужлуди, Камаллуди я эхир!
50. Ва эгер ваз акунайтIа малаикри кафирвал авурбурун чанар къахчузвайла, -абуру абурун чинрихъай ва абурун далуйрихъай ягъиз (ва лугьуз): «Дадмиша куьне (ялав алаз кузвай) ЦIун азаб (-*а чIавуз ваз ажеб кар аквадай*)!
51. Ам - куь гъилери (виликдай) къазанмишайдаз килигна я, ва гьакъикъатда Аллагь лукIариз зулум ийидайди гьич туш».
52. (Абурун кар, *рехъ*) Фиръавандин сихилдин (*жемятдин*) ва абурулай вилик хьайибурунни кардиз (*рекьиз*) ухшар я. - Абуру Аллагьдин аламатрихъ (аятрихъ) кафирвална ва Аллагьди абур жазадивди кьуна абурун гунагьриз килигна. Гьакъикъатда Аллагь -Къуватлуди, къати жаза гудайди я!
53. Ам (*а жаза гана*)- вучиз лагьайтIа, гьакъикъатда Аллагь Вичи инсанриз багъишнавай няметар дегишардайди (*къахчудайди*) туш, та абуру чпиз авай гьал дегишардалди(*чIуру краралди,инкар авуналди*). Ва (*вучиз лагьайтIа*) гьакъикъатда Аллагь - Ван Къведайди, Вири Чидайди я.
54. (Абурун кар, *рехъ*) ухшар я кардиз (*рекьиз*) Фиръавандин сихилдин ва абурулай вилик хьайибурунни. (Абуру) чпин Раббидин аламатар (аятар) таб яз кьуна, ва Чна абур абурун гунагьриз килигна гьалакна (*телефна*), ва Фиръавандин сихил Чна батмишарна. Ва (абур)вири зулумкарар тир.
55. Гьакъикъатда Аллагьдин вилик виридалайни пис «чилел къекъвезвай затIар»(*вири чан алай затIар*), - чпи кафирвал авурбур ва чпи инанмишвал тийизвайбур я. -
56. Чеб, икьрар кутIунна вуна чпивай гаф къачурбур, ахпа абуру чпин «агьт» (*икьрар*) чIурзава гьар сефер, ва абуру (*Аллагьдикай*) кичIевалзавач.
57. Ва эгер вуна, женгина жагъана абур (*хиве кьунвай икьрар чIурайбур*) гъалибвал къачуртIа, (лап къати азаб гана абуруз) абурун гуьгъуьналлайбур чукура (*яни* *кичI акатдайвал ая*),- абуру рикIел гъана ибрет къачун патал (*гуьгъуьналлайбуруз чир жедайвал гьихьтин азаб жедатIа икьрар чIурайбуруз*) .
58. Ва эгер ваз, са ксарин патай хиянатвал авуникай кичIевал аватIа (*лишанар пайда хьана*), гадар хъия (вуна) абуруз (*абурухъ галаз хьайи икьрар, яни хабар хце абуруз икьрар кардик кумачирди*) , куьн (*куь кьведбурунни гьал*) сад хьиз жедайвал. Гьакъикъатда, Аллагьдиз хиянаткарар кIандач!
59. Ва къуй кафирвал авурбуру, чеб вилик акатайди хьиз гьисаб тавурай (*Чи азабдикай хкатна*), гьакъикъатда абурувай ажиз ийиз жедач (*Чи* *азабдикай хкечIиз жедач*).
60. Ва гьазура (куьне) абурухъ галаз женг тухун патал квевай алакьдай (*жедай*) кьван къуватар ва (гъазават патал гьазурна) кутIунвай (гзаф) балкIанар,- кичIерар гун (*къурхутмишун*) патал куьне адалди Аллагьдин душмандиз, ва куь душмандизни, ва (гьакIни) масабурузни абурулай гъейри чеб квез чин тийизвай - (амма) Аллагьдиз абур чизва. Ва вуч куьне Аллагьдин рекье харжайтIани,- квев (ам, *адан эвез* Аллагьди) тамамвилелди ахгакьарда ва квез са зулумни (*тIимилвал*) ийидач.
61. Ва эгер абуру ислягьвилихъ (*баришугъвилихъ* дугъриданни) «ян гайитIа», вунани адахъ ян це, ва Аллагьдал таваккул\*(кIеви умуд*, «юкь вегьин», «далу агалдун», «агъун»*) ая (вуна). Гьакъикъатда, Гьам я -Вири Ванер Къведайди, Вири Чидайди!
62. Ва эгер абуруз (*адалди амалдарвална*) вун алдатмишиз кIан хьайитIа, - гьакъикъатда ваз Аллагь бес я. Ам я - ваз Вичин патай куьмек гайиди, ва вун муъминралди къуватлу авурди (*мягькемарайди*).
63. Ва абурун (*муъминрин*) рикIер (кIватна) сад авурди. Эгер вуна чилел алай кьван вириди (*девлетар*) харж авунайтIани, вавай абурун рикIер сад ийиз жедачир, амма Аллагьди абур (кIватна) сад авуна. Гьакъикъатда, Ам - Къудратлуди (*Гзаф Гужлуди*), Камаллуди я!
64. Эй, Пайгъамбар (*«набий»*)! Бес я ваз Аллагь, ва (бес я Ам) ваз табий хьанвай муъминризни!
65. Эй, Пайгъамбар! Гьевеслу ая (вуна) муъминар женг чIугунин кардал. Эгер куь арада сабурлу къад (*кас*) хьайитIа, абуру кьве вишел гъалибвал къачуда; ва эгер квек (ахьтин) виш кас хьайитIа, абуру агъзурдал кафирвал авурбурукай гъалибвал къачуда, - абур (*кафирар*) гъавурда гьат тийидай ксар тирвиляй.
66. Гила Аллагьди квез кьезиларнава, - (Адаз) чизва гьакъикъатда квез зайифвал авайди. Ва (гила) эгер куь арада сабурлу виш хьайитIа, - абуру кьве вишел гъалибвал къачуда, ва эгер куь арада (сабурлу) агъзур хьайитIа, абуру кьве агъзурдал гъалибвал къачуда, - Аллагьдин ихтиярдалди. Бес Аллагь сабурлубурухъ гала эхир!
67. Виже къведач (*ихтияр авач*) пайгъамбардиз адаз (*женгина*) есирар хьана, та ада (*душмандиз*) еке гуж гудалди чилел (*адан гьакимвал тестикь жедалди чилел*). Квез и дуньядин «пайда хьана ахпа квахь хъийидай паяр» (*мал-девлет*) кIанзава, амма Аллагьдиз - Ахират кIанзава. Ва Аллагь - Гзаф Гужлуди (*Къудратлуди*), Камаллуди я!
68. Эгер Аллагьдин патай виликдай авачиртIа «кхьенвай къадар-кьисметдин эмир» (*чи уьмметдиз дяведа кафирривай гьатай шейэр къачуз гьалалвал ганвай*), - дугъриданни квек хкIадай куьне къачурдаз килигна чIехи азаб.
69. Ва гила неъ куьне квез «гъазаватда душманривай гьатайдакай (*есирар азад авунай квез гайи гьакъидикайни*) гьалалди, хушди яз, ва Аллагьдикай кичIе хьухь (квез). Гьакъикъатда Аллагь - Багъишламишдайди, Регьимлуди я!
70. Эй, Пайгъамбар! Лагь куь «гъилера авай»(*гъилик квай*) есирриз: «Эгер чир хьайитIа Аллагьдиз куь рикIера хийир (*иман*) аваз, Ада квез квевай къачунвайдалай (*гьакъидилай*) лапни хъсанди гуда, ва квез багъишламишни ийида. Бес Аллагь - Багъишламишдайди, Регьимлуди я эхир!
71. Ва эгер абуруз, ваз хиянатвал ийиз кIан хьайитIа (*чеб аххъаяла гайи гаф чIурна мадни дяве авуртIа*),- абуру виликдайни Аллагьдиз хиянатвал авунай, ва Ада (ваз) абурал винел пад ганай. Бес Аллагь - Вири Чидайди, Камаллуди я эхир!
72. Гьакъикъатда, чпи инанмишвал авуна куьч хьайибур чпин малдалди ва чпин чанаралди Аллагьдин рекье женг чIугурбур (*джигьад авурбур*),- ва (гьакIни) чпи «яшамиш жез акъваздай чка» гана ва куьмек гайибур - абур садбур муькуьбуруз куьмекчияр (ва дустар, *мукьва ксар*) я. Ва чпи инанмишвал авуна куьч тахьайбур - квел абуруз куьмекчивал (*дуствал*) авунин буржи алач, та абур куьч жедалди. Ва эгер (*мушрикри абуруз зулум авуна ва*) абуру квевай диндин карда куьмек тIалабайтIа, куьне абуруз куьмек гун лазим я,- анжах эгер ам (*а куьмек*) квехъ галаз икьрар кIутунвай халкьдиз акси туштIа. Ва Аллагьдиз куьне ийизвай амалар (*крар*) аквазва.
73. Ва кафирвал авурбур - абурун садбур муькуьбуруз куьмекчияр ва дустар я. Эгер куьне а кар тавуртIа (*муъминриз куьмек тагайтIа*), - чилел фитне ва еке чIурувал жеда.
74. Ва чпи инанмишвал авуна куьч хьайибур ва Аллагьдин рекье джигьад\* авурбур, - ва (гьакIни) чпи «яшамиш жез акъваздай чка» гана ва куьмек гайибур - гьабур я дуьз (*гьахъ*) муъминар. Абуруз - (Аллагьдин патай) багъишламишун, ва хуш (*анжах менфят авай*) ризкьи (*ва я* жумартлу пай) гьазурнава.
75. Ва чпи гуьгъуьнай инанмишвал авуна, куьч хьана, квехъ галаз санал джигьад\* авурбур - гьабурни квекай я. Ва мукьва -кьилияр Аллагьдин «ктабда» (къанунда) сад - садаз гзаф талукь (мукьвал) я (амай муъминрилай). Гьакъикъатда, Аллагьдиз гьар са шей (*вири*) чизва!