28 жуз

**Сура: «аль-Муджа́дилагь»**

**58 - Сура: «Меслят къачуз субутзавай дишегьли»**

Мергьяметлу, Регьимлу Аллагьдин тIварцIелди!

1. Гьакъикъатда, вичин гъуьлуьн гьакъиндай вавай меслят къачузвай (*вичин фикирар лугьуз*) ва Аллагьдиз шикаят ийизвай папан гафарин ван Аллагьдиз хьанва, Аллагьдиз куь (кьведан) сада-садаз гузвай жавабринни ван къвез. Гьакъикъатда, Аллагь - Ван Къведайди, Вири Аквадайди я.
2. Квекай, чпин папариз «вун заз зи дидедин далу хьиз я»(*«зигьа́р»- авун, яни дидедал эвленмиш хьун гьарам тир хьиз вун заз къадагъа я*) лугьузвайбур, туш абур (*папар*) - абуруз дидеяр! Абурун дидеяр анжах чеб хайибур я. Ва гьакъикъатда, абуру (*ахьтин итимри адалди*) нагьакьанди гафарикай ва тапарар лугьузва. Гьакъикъатда, Аллагь - Афивалдайди (*Юмшагъвалдайди*), Гъил Къачудайди я.
3. Ва чпин чпин папариз «вун заз зи дидедин далу хьиз я» лугьузвайбуру («*зигьа́р»-* *авурбуру*), ахпа чпи лагьай гафарилай элкъвезвайбуру са лукIраз азадвал гана кIанда - абур кьвед (*гъуьлни паб*) араяр мукьвал хьана сад-садак хкIадалди вилик. Адалди - квез несигьат гузва, ва Аллагьдиз куьне ийизвай амалрикай хабар ава!
4. Ва низ жагъизвачтIа (*лукI азад ийиз*)- ада ара датIана кьве вацра сив хвена кIанда абур кьвед (*гъуьлни паб*) араяр мукьвал хьана сад - садак хкIадалди вилик, ва нелай алакьзавачтIа, ада пудкъад кесибдиз тIуьн гана кIанда. И кар - куьне Аллагьдихъ ва Адан Расулдихъ инанмишвал авун патал я. Ва ибур - Аллагьдин (*эцигнавай*) сергьятар я. Ва кафирриз азиятлу азаб жеда.
5. Гьакъикъатда чпи Аллагьдиз ва Адан Расулдиз аксивал ийизвайбур - абур чпелай вилик хьайибур агъуз авурвал агъуз ийида (*алчахарда*). Гьакъикъатда, Чна ачух аятар (делилар) авуднава, ва кафирриз агъузардай (*алчахардай*) азаб жеда.
6. (РикIел гъваш) А югъ, Аллагьди абурал виридал чан хкидай ва абуру авур амалрикай Ада абуруз хабар гудай. Аллагьди абур (*амалар*) гьисабна хвенва, амма абуру а крар рикIелай алуднава. Ва Аллагь гьар са шейинал Шагьид я.
7. Бес ваз гьакъикъатда Аллагьдиз цавара вуч аватIани, чилел вуч алатIани чизвайди аквазвачни? Жезвай туш пудан юкьва чинебан эхтилат хьана, абурун кьуд лагьайди Ам тахьана, ва я вадан юкьва хьана - абурун ругуд лагьайди Ам тахьана. Ва адалай тIимил ва я гзаф - Ам абурухъ галаз тахьана, гьина абур хьайитIани. Ахпа Ада чпи авур амалрикай Къияматдин юкъуз абуруз хабар гуда. Гьакъикъатда, Аллагьдиз гьар са шей чизва.
8. Бес ваз чпиз чинебан эхтилатар къадагъа авунвайбур аквазвачни, ахпа абур чпиз къадагъа авунвай кардал мад элкъвена хквезва, ва абуру гунагькар, мидявал ва Расулдиз асивал авуникай чинебан суьгьбетар ийизва. Ва абур ви патав атайла, абуру ваз салам гузва масакIа Аллагьди ваз салам гузвайвал тагана, ва чпи-чпикди лугьузва: «Гурай кван чаз азаб Аллагьди, чна лугьузвай гафариз килигна (*эгер ам гьакъикъи Пайгъамбар ятIа*)!» Бес я абуруз Жегьеннем виче абуру къати кунин азаб чIугвадай, ва элкъвена хкведай чка яз, ам гьикьван писди я!
9. Эй, инанмишвал авунвайбур(*иман гъанвайбур*)! Куьне чинебан эхтилатар ийидайла, куьне гунагькар, мидявал, Расулдиз асивал авуникай чинебан рахунар ийимир, амма хъсанвал авуникай ва Аллагьдикай кичIе хьуникай чинебан суьгьбетар ая, ва кичIе хьухь квез Аллагьдикай, Вичин патав куьн кIватI хъийидай.
10. Чинебан чIуру эхтилатар - шейтIандин патай я инанмиш хьанвайбур пашман хьун патал (алахънавай), амма адавай абуруз са зарарни гуз жедач, анжах Аллагьдин ихтиярдалди. Ва къуй са Аллагьдал таваккул\*(*умуд*) авурай муъминри.
11. Эй, инанмишвал авунвайбур! Квез лагьайла «инсанар кIватI хьана ацукьнавай чкайра» (*Пайгъамбардин ва я илимдин маджлисра*) гегьеншара чка сада-садаз (*яни* *чка ая*) - гегьенш ая (*чка це*) куьне, ва Аллагьди квезни гегьеншарда (*чка* *Женнетра*). Ва квез «къарагъ куьн» лагьайла, куьн къарагъа - Аллагьди инанмишвал авурбур квекай, ва чпиз чирвилер ганвайбур дережайриз хкажда. Аллагьдиз куьне ийизвай амалрикай хабар ава.
12. Эй, инанмишвал авунвайбур! Эгер куьн Расулдихъ галаз чинеба рахаз хьайитIа, куь чинебан суьгьбетдилай вилик садакьа це. Ам квез хийирлу я ва михьивал я. Амма эгер квез авачиз хьайитIа, гьакъикъатда Аллагь Багъишламишдайди, Регьимлуди я.
13. КичIезвани квез куь чинебан суьгьбетрилай вилик садакьаяр гуз? Ва куьне (*а кар*) тавунвайла - ва Аллагьди куь туба кьабулна (ва а эмир дегиш хъувуна),- капI ая куьне, закат це, ва Аллагьдиз ва Адан Расулдиз муьтIуьгъ хьухь. Аллагьдиз куьне ийизвай амалрикай хабар ава.
14. Бес ваз акуначни чпи Аллагьдин хъел алай ксарихъ галаз дуствал ийизвайбур (*яни мунафикьар чувудрихъ галай*)? Абур квекай туш, ва туш - атIабурукай. Ва абуру таб тир (*ва я* таб кардал) кьинер кьазва чпиз чиз-чиз.
15. Аллагьди абуруз къати азаб гьазурнава. Гьакъикъатда лап писди я абуру ийизвай амал (*крар*).
16. Абуру чпин «кьин кьунар» хуьнуьхун (*далдалух*) яз кьунва ва адалди абуру Аллагьдин рекьелай алуднава. Ва абуруз агъузардай (*алчахардай*) азаб жеда.
17. Абуруз чпин мал-девлетди ва я чпин веледри Аллагьдикай (хуьз) гьич са шейинин куьмекни гудач. Абур - ЦIун агьалияр я, абур ана даим яз амукьда.
18. (РикIел гъваш) А югъ, Аллагьди абурал виридал чан хкидай, ва абуру Адаз кьинер кьада квез абуру кьинер кьазвайвал, ва абуру чеб (менфятлу) кардал алай хьиз гьисабда. Дугъриданни, анжах гьабур я - тапархъанар.
19. ШейтIанди абурал винел пад къачунва, ва ада «Аллагь рикIел гъун» (*Адаз муьтIуьгъ хьун, ибадатун*) абурун рикIелай алуднава. Абур - шейтIандин десте я. Дугъриданни! Бес шейтIандин десте - гьабур я зиянлувиле авайбур (*и дуьньядани, Ахиратдани*)!
20. Гьакъикъатда, Аллагьдиз ва Адан Расулдиз аксивал ийизвайбур, абур лап агъузарнавайбурун (алчахарнавайбурун) арада жеда.
21. Аллагьди кхьена къадар-кьисмет авунва: «Гьакъикъатда, гъалибвал къачуда За ва Зи Расулри!» Гьакъикъатда, Аллагь - Къуватлуди, Гужлуди я.
22. Жагъидач ваз чпи Аллагьдихъ ва Эхиримжи Йикъахъ инанмишвал ийизвай ксариз, абуруз Аллагьдиз ва Адан Расулдиз аксивал ийизвай ксар кIан хьана, гьатта абур чпин бубаяр ва я чпин рухваяр ва я чпин стхаяр ва я чпин (лап талукь) тухум хьайитIани. Абур - чпин рикIера Ада иман «кхьена тестикьарнавай» ва Вичин патай руьгь кутуна мягькемарнавайбур я. Ва Ада абур чпин кIаникай вацIар физвай Женнетра твада, даим яз ана амукьиз. Аллагь абурулай рази я, ва абур рази я Адалай. Абур - Аллагьдин десте я. Дугъриданни! Бес Аллагьдин десте - гьабур я агалкьун (бахтлувал) авайбур!

**Сура: «аль-ХIашр»**

**59 - Сура: «КIватIун»**

Мергьяметлу, Регьимлу Аллагьдин тIварцIелди!

1. Пакнава Аллагь цавара авайбуру ва чилел алайбуру, ва Ам - Гужлуди (*Къудратлуди*), Камаллуди я.
2. Ам я - кафирвал авур Ктаб-эгьлияр (*Мединада авай чувудрин къебила «бану - надз́и́р»* ) чпин яшамиш жезвай чкайрай чукурайди кIватIунин\* сифте кьиляй. Куьне абур экъечIда лагьана фикир авуначир. Ва абуру чпин къелейри чеб Аллагьдикай хуьда лагьана фикирнай, амма Аллагьди абуру гьич гьисабдани кьун тавур патахъай абурув агакьарна, ва абурун рикIериз кичI вегьена. Абуру чпин кIвалер чпин гъилералди ва муъминрин гъилералди чукIурзава. Ибрет къачу куьне эй, «аквадай вилерин» сагьибар (*кьатIун авай ксар*)!
3. Эгер Аллагьди абуруз (масаниз) чукурун къадар-кьисметнавачиртIа, Ада абуруз и дуьньяда дугъриданни гудай азаб, ва Ахиратда абуруз ЦIун азаб жеда.
4. Ам - абуру Аллагьдиз ва Адан Расулдиз акси пад кьуна мидявал авурвиляй я. Ва ни Аллагьдиз акси пад кьуна мидявал ийизватIа, гьакъикъатда, Аллагь (*ахьтиндаз*) кIеви жаза гудайди я.
5. Вуч куьне атIанатIани «хумравдин тарарикай» ва я тунатIани абур чпин танрал акъвазнаваз - ам Аллагьдин ихтиярдалди я, ва фасикьар «агъузарун» (*алчахрун*) патал.
6. Аллагьди, абурувай (*чувудривай*) «дяведа женг галачиз гьатай шейэр» яз Вичин Расулдиз гайиди - куьне ам патал я балкIанраллаз, я девейраллаз тадиз гьужум авур кар авач, амма Аллагьди Вичин Расулриз Вичиз кIан хьайидан винел гьакимвал гузва. Ва Аллагь гьар са шейинал къудратлу я.
7. Аллагьди Вичин Расулдиз хуьрерин агьалийривай (*мушрикривай*) «дяведа женг галачиз гьатай шейэр» яз гайиди, ам: Аллагьдиз, Расулдиз, (Расулдин) мукьва-кьилийриз (*бану-Гьашим ва бану-алМутIтIалиб тухумриз*), етимриз, кесибриз ва рекье авай ксариз талукь я - квекай са девлетлуйрин гъилерай гъилиз физвай шеъ тахьун патал (ам). Вуч квез Расулди гъанватIани (*са эмир, кар, шеъ*) куьне ам къачу (*кьилиз акъуда*), ва вуч квез ада къадагъа авунватIа, куьне акъвазара (*яргъа хьухь*). Ва Аллагьдикай кичIе хьухь, гьакъикъатда Аллагь кIеви жаза гудайди я.
8. (Ва) «Мугьа́жиррин» (*Меккадай* *Мединадиз* *куьч* *хьанвай* *асгьабрин*) кесибризни, чпин яшамиш жезвай чкайрай ва чпин мал-девлетдикай чукурнавай. Абуру Аллагьдин патай мергьямат ва разивал тIалабзава ва Аллагьдиз ва Адан Расулдиз куьмек гузва. Гьабур - керчекбур я.
9. Ва чпи бине ктуна и уьлкве (*Мадина-шегьер*) гьазурай ва абурулай вилик иманни гъайи - абуруз, чпин патав «гьижра» авурбур (*куьч хьайибур*) гзаф кIанзава, ва жагъидач абуруз чпин хурара са муьгьтежвални абуруз (*мугьажирриз*) ганвайдан гьакъиндай, ва абуру абур (*мугьажирар*) чпелайни артух кьазва гьатта чпиз лап муьгьтежвал аватIани. Ва вуж вичин нефсинин мискьивиликай (*мутIлакьвиликай*) хвенватIа, гьабур я - агалкьунар авайбур.
10. Ва абурулай гуьгъуьниз атайбуру, лугьузва: «Чи Рабби! Багъишламиша чаз (*гъил* *къачу* *чалай*), ва чалай вилик иман гъайи чи стхайризни! Ва чи рикIера инанмиш хьанвайбурал ажугъвал ва пехилвал ийимир. Чи Рабби! Гьакъикъатда, Вун - Лап Мергьеметлуди (Юмшагъди), Регьимлуди я».
11. Бес вун килигначни мунафикьвал авурбуруз, абуру Ктаб-эгьлийрикай кафирвал авур чпин «стхайриз» лугьузва: «Эгер куьн акъудайтIа, чунни квехъ галаз экъечIда, ва чун куь гьакъиндай (*квез писвализ*) садазни гьич садрани муьтIуьгъ жедач. Ва эгер квехъ галаз дяве тухвайтIа, чна квез дугъриданни куьмекда». (Амма) Аллагьди шагьидвалзава - абур тапархъанар тирди.
12. Эгер абур (*чувудар*) акъудайтIа, абурухъ галаз абур (*мунафикьар*) экъечIдач, ва эгер абурухъ галаз дяве тухвайтIани, абуру абуруз куьмек гудач. Ва эгер абуру абуруз куьмек гуз хьайитIани, абуру чарасуз (чпин) далуяр элкъуьрда (катиз), ахпа абуруз (*чувудриз*)куьмек (*гъалибвал*) жедач.
13. Гьакъикъатда, куьн мадни къурхулу я абурун нефсера Аллагьдилай, вучиз лагьайтIа абур гъавурда авачир ксар я.
14. Абуру вирида санал квехъ галаз женг чIугвадач, анжах мягькемарнавай (къеле хьтин) хуьрера, ва я цларин кьулухъай (*квачиз*). Абурун мидявал (гуж) чпин арада къати я. Вуна абур «вири сад тир хьиз» гьисабзава, амма абурун рикIер чара я. Ам - абур акьулди кьатIун тийизвай ксар тирвиляй я.
15. Абур мукьвал тир чпелай вилик хьайибуруз ухшар я, абуру чпин кардин завал (*зиян*) дадмишна ва абуруз азиятлу азаб жеда.
16. Абур - ухшар я шейтIандиз, ада инсандиз лагьай чIавуз: «Кафирвал ая!»- ва ада кафирвал авурла.., ада (*шейтIанди Къияматдин Юкъуз*) лугьузва: «Зун вакай яргъа (*алакъасуз*) я! Гьакъикъатда заз кичIезва Аллагьдикай - алемрин Раббидикай».
17. Ва абурун кьведан «кардин эхир» хьана - абур кьведбурни ЦIа хьун, даим яз кьведбурни ана амукьиз. Гьа ам я - зулумкаррин жаза.
18. Эй, инанмишвал авунвайбур, кичIе хьухь квез Аллагьдикай (*яни Адан эмирар кьилиз акъудиз, Адан къадагъайрикай яргъаз жез куьне куьн хуьх Адан азабдикай*), ва къуй гьар са чан ада пакад югъ патал вуч гьазурнаватIа килиграй. КичIе хьухь вкез Аллагьдикай, гьакъикъатда Аллагьдиз куьне ийизвай амалрикай хабар ава.
19. Ва жемир куьн Аллагь рикIелай алудайбур хьиз ва Ада абурув чпивай чеб рикIелай алудиз туна. Гьабур я - фасикьар.
20. ЦIун эгьлияр ва Женнет-эгьлияр сад жедач. Женнет-эгьлияр - гьабур я агалкьунар (*гъалибвал*) жедайбур.
21. Эгер Чна и Къуръан (са) дагъдал авуднайтIа, ваз ам (*дагъ*) Аллагьдикай кичIевиляй умунлу хьана пад-пад хьана аквадай. Ва а мисалар - Чна абур инсанриз гъизва, абуру фикир авун патал.
22. Ам я Аллагь - Вичелай гъейри (ибадатдиз лайихлу тир) маса гъуц авачир, гъайб\* (*чинебанди*, *чуьнуьхди*) ва ашкаради (*ачухди*) Чизвайди, Ам я Мергьяметлуди, Регьимлуди.
23. Ам я Аллагь - Вичелай гъейри (ибадатдиз лайихлу тир) маса гъуц авачир, Гьаким (Агъа), Пакди (Михьиди),

Саламатди (*нукьсанрикай, кимивилерикай ва зулум авуникай,* Ислягьди), Керчекди (Вичин Расулар аятралди, делилралди Тестикьарзавайди, Саламатвал Гудайди), Гуьзчивалдайди (Хуьдайди), Гужлуди (Гъалибди), МуьтIуьгъардайди (Мажбурдайди), Такабурлуди я! Пак я Аллагь абуру гъизвай ширкдикай.

1. Ам я Аллагь - Халикь, Арадал Гъидайди, Суьрет Гузвайди. Адахъ виридалайни хъсан тIварар ава. Пакзава Ам цавара (*авайбуру*) ва чилел алайбуру. Ва Ам - Гужлуди (*Къудратлуди*), Камаллуди я.

**Сура: «аль-МумтахIанагь»**

**60 - Сура: «Синемишзавай (имтигьандик квай) дишегьли”**

Мергьяметлу, Регьимлу Аллагьдин тIварцIелди!

1. Эй, инанмишвал авунвайбур (*Аллагьдихъ ягъунвайбур*)! Кьамир куьне Зи душман ва куь душман дустар (*куьмекчияр*) яз, куьне абурухъ кIанивал вегьезва (*фикирни тийиз*), вични абуру квез атанвай гьахъунихъ кафирвалнавайла, абуру Расул ва куьн чукурзавайла, куьне инанмишвал авуна лугьуз Аллагьдихъ - куь Раббидихъ, эгер куьн Зи рекье джигьад ийиз ва Зи разивал къазанмишун патал экъечIнавайбур ятIа. Куьне абурухъ чинеба кIанивалзава, вични Заз виридалайни хъсан чизвайла куьне чуьнуьх (*чинеба, чин*) авурди ва куьне ашкара (ачух) авурди. Ва квекай ни ахьтин кар авуртIа, гьакъикъатда ам дуьз рекьяй акъатнава.
2. Эгер куьн абурун гъиле гьатайтIа, абур квез душманар яз жеда, ва абуру квел чпин гъилер ва мецер гзаф яргъи ийида писвал ийиз, вични абуруз куьне кафирвал авун кIан хьанвайла.
3. Гьич са менфятни жедач квез куь мукьва-кьилийрикай ва веледрикай. Къияматдин Юкъуз Ада куьнни абур чара ийида. Ва Аллагьдиз куьне ийизвай амал аквазва.
4. Гьакъикъатда, Ибрагьима (*адан* *карда*) ва адахъ галайбура квез хъсан чешне авай, абуру чпин халкьдиз лагьай чIавуз: «Гьакъикъатда чун яргъабур (алакъасузбур) я - квекай ва куьне Аллагьдилай гъейри ибадатзавайбурукай, чна квехъ кафирвалнава, ва ачухдиз арадал атанва чини куь арада душманвал ва такIанвал даим яз, та куьне Сад тир Аллагьдихъ инанмишвал ийидалди». Анжах Ибрагьиман гафар квачиз, вичин бубадиз лагьай: «За дугъриданни ви патахъай «астагъфир» ийида (*гунагьрилай* *гъил* *къачун* *тIалабда*), ва зи гъиле Аллагьдин вилик ви патахъай са шеъни авач». «Чи Рабби! Чна са Вал таваккул\* авунва, ва Ви патав чун туба авуна хтанва (*элкъвенва*), ва Ви патав я элхъвена хтун (*виридан, Къияматдин Юкъуз*)!
5. Чи Рабби! Чун кафирвал авурбуруз фитне яз ийимир (*Вуна чаз азаб гуз, ва я абуруз чи винел гьакимвал гуз бес чун абуру чи диндикай яргъа ийида, ва я абуруз гъалибвал гуз чал ва абуру фикирда чеб гьакьдал алай хьиз*), ва чалай гъил къачу чи Рабби, гьакъикъатда Вун - Гужлуди, Камаллуди я».
6. Гьакъикъатда квез абура хъсан чешне авай - вичи Аллагьдик ва Эхиримжи Йикъак умуд кутунвайдаз. Ва вуж патахъ элкъвезватIа, гьакъикъатда Аллагь - Ам я Девлетлуди, Тарифлуди (Тарифдиз Лайихлуди)!
7. Мумкин я Аллагьди авун куьни ва куьне чпихъ галаз душманвалнавайбурун арада кIанивал (*кафирар диндал гъана*). Аллагь - Лап Къудратлуди я. Аллагь - Гъил Къачудайди, Регьимлуди я.
8. Аллагьди квез къадагъа ийизвач, квехъ галаз диндин патахъай дяве тухун тавурбур ва куьн куь яшамиш жезвай чкайрай (*кIвалерай*) акъуд тавурбур (патахъай) - абуруз куьне хъсанвилер (*гьуьрмет*) авун ва куьне абуруз адалатлувал авун. Гьакъикъатда, Аллагьдиз адалатлубур кIанда.
9. Аллагьди квез къадагъа ийизва анжах: квехъ галаз диндин патахъай дяве тухвайбур, куьн куь яшамиш жезвай чкайрай (*кIвалерай*) акъудайбур, ва куьн чукурун патал куьмекайбур - куьне абурухъ галаз дуствал авун. Ва ни абурухъ дуствал авуртIа, гьабур я - зулумкарар.
10. Эй, инанмишвал авунвайбур(*иман гъанвайбур*)! Куь патав «гьижра» авунвай (диндин рекье куьч хьанвай) муъмин-дишегьлияр атайла, куьне абуруз имтигьан (синемишун, *ахтармишун*) ая, - Аллагьдиз абурун имандикай лап хъсан чизва -, ва эгер квез абур (*а* *дишегьлияр*) муъмин ксар тирди чир хьайитIа , элхкъуьрмир куьне абур кафиррин патав, абур (муъминдишегьлияр) гьалал туш эвленмиш жез абуруз (кафиритимриз), я абур (кафиритимар)- гьалал туш абуруз (муъмин дишегьлийриз). Ва абурув (мушрик итимрив) абуру харж авурди вахце (*жигьизар, руш тухудайла гайи багъишар*). Ва алач квел гунагь, эгер куьн абурал (*куьч* *хьанвай* *муъмин* *дишегьлийрал*) эвленмиш хьайитIа, эгер куьне абуруз чпин гьакъи (*жигьизар*) гайитIа. Ва куьне кафир папарин «никягьрин алакъаяр» (*мушрикар тир,* *диндин* *рекье* *куьч* *тахьана* *амукьнавай куь папар, абур куь гъилик*) кьуна тамир, ва куьне харж авурди (*жигьизар*) тIалаб хъия, ва къуй абуруни (*кафир* *итимри, гъуьлери*) чпи авур харжияр тIалаб хъувурай. Гьа им я квез Аллагьдин гьукум (*къарар*, *эмир*). Ада куь арада гьукум ийизва. Аллагь - Вири Чидайди, Камаллуди я.
11. Ва эгер кафиррин патав катна куь гъиляй акъатайтIа бязибур куь папарикай (*ва кафирри квев харжияр гахгун тийиз хьайитIа*),ва куьне нубат къахчурла (*мушрикрал гъалибвал къачуна дяведай шейэр къачурла*) хце куьне чпин папар хъфейбуруз абуру харж авур кьванди. Ва кичIе хьухь квез Аллагьдикай, Вичихъ куьне инанмишвалзавай.
12. Эй, Пайгъамбар! Ви патав *«*кьин кьуна гаф гуз» (икьраркутIуниз) муъмин дишегьлияр атайла: чпи Аллагьдиз са шейни шерик яз гъидач, чпи чуьнуьхдач , чпи «зина» ийидач, чпи чпин аялар рекьидач, чпи буьгьтен кар ийидач - къундармишиз чпи ам «чпин гъилерин ва чпин кIвачерин арада»(*гъуьлуьн кIвачихъ аял ягъун адакай тушир*) -, ва чпи «(динда) дуьз карда» ваз асивал ийидач лагьана - вуна абурувай «кьин кьуна гаф гун» кьабула (икьрар къачу), ва «астагъфир» ая вуна абурун патахъай Аллагьдиз. Гьакъикъатда Аллагь - Гъил Къачудайди (*Багъишламишдайди*), Регьимлуди я.
13. Эй, инанмишвал авунвайбур! Куьне дуствал кьамир чпел Аллагьдин хъел алай ксарихъ галаз, абурун умуд Ахиратдикай атIанва, «сурарин агьалияр (*кьенвай*)»- кафиррин умуд атIанвайвал (*ва я* кафирринумудатIанвайвалсураринагьалийрикай *- абурал чан хтуникай*).

**Сура: «ас-Сафф»**

**61- Сура: «Жерге»**

Мергьяметлу, Регьимлу Аллагьдин тIварцIелди!

1. Пак авунва Аллагь цавара авайбуру ва чилел алайбуру. Ва Ам - Гужлуди (*Къудратлуди*), Камаллуди я.
2. Эй, инанмишвал авунвайбур! Вучиз куьне лугьузва куьне тийизвайди?
3. ЧIехи я такIанвилиз (ажугъдиз) Аллагьдин вилик, куьне тийизвайди лугьун куьне.
4. Гьакъикъатда, Аллагьдиз кIанда женг чIугвазвайбур (*джигьад* *ийизвайбур*) Адан рекье «жерге яз» на лугьуди абур - мягькемарнавай дарамат я.
5. Ингье Мусади вичин халкьдиз лагьана: «Эй зи халкь! Вучиз куьне заз азият гузва, квез чизва зун куь патав ракъурнавай Аллагьдин Расул тирди?» Ва абур (*гьахъдикай*) элкъвейла (*патахъ ян гайила*), Аллагьди абурун рикIер элкъуьрна (*ян гуз туна*). Ва Аллагьди фасикь ксар дуьз рекьел гъидач.
6. Ингье Исади - Марйаман хци - лагьана: «Эй, Исраилан рухваяр! Гьакъикъатда, зун Аллагьдин Расул я куь патав (ракъурнавай) тестикьариз Тавратда авайди залай вилик атай, ва шад хабар гуз Расулдикай залай гуьгъуьниз къведай вичин тIварни Агьмад («*Гзаф тарифлуди» яни МухIаммад*) тир». Ва ам абурун патав ачух аламатар (ишараяр) гваз атайла, абуру лагьана: «Им - ашкара суьгьуьр я».
7. Ва Аллагьдикай тапарар къундармишзавайдалай зулумкарди мад вуж я, вични адаз Исламдиз (*диндиз*) эверзавайла!? Аллагьди зулумкар ксар дуьз рекьел гъидач.
8. Абуруз Аллагьдин нур чпин сивералди хкадариз кIанзава, амма Аллагьди Вичин нур тамамарда кафирриз (а кар) такIан ятIани.
9. Ам я ракъурнавайди Вичин Расул - регьбервал ва гьахъдин дин гваз, ам амай вири динрилай виниз акъудун патал, гьатта а кар мушрикриз гзаф такIан ятIани.
10. Эй, инанмишвал авунвайбур! За квез куьн азиятдин азабдикай къутармишдай алишвериш къалурдани?
11. Куьне Аллагьдихъ ва Адан Расулдихъ инанмишвал авун, ва Аллагьдин рекье куь мал-девлетралди ва куь чанаралди джигьад тухун куьне. Ам квез хийирлу я, эгер квез чиз хьанайтIа,
12. Ада куь гунагьрилай гъил къачуда, ва куьн чпин кIаникай вацIар авахьзавай Женнетриз твада, ва (*ацукьарда куьн*) хуш тир кIвалера «Г Iадн» (*яшамиш жез амукьдай*) - женнетра. Ам - чIехи агалкьун я.
13. Ва масадни - (жеда квез), вични квез кIандай - Аллагьдин патай куьмек, ва мукьвал тир «гъалибвал гана ачухун». Ва шад хабар це муъминриз!
14. Эй, инанмишвал авунвайбур! Куьн Аллагьдин (диндин, лап кIеви) куьмекчияр хьухь. Исади - Марйаман хци - «ѓьава́рийриз» (мукьвал терефдарриз) лагьайвал: «Вужар жеда зи куьмекчияр Аллагьдихъ рекье?» «Ѓьава́рийри - лагьана: «Чун я - куьмекчияр Аллагьдин». Ва дестеди Исраилан рухвайрикай инанмишвална, ва дестеди - кафирвална. Ва Чна инанмиш хьайибуруз чпин душманрин аксина куьмек гана, ва абур винел пад къачурбурукай хьана.

**Сура: «аль-ДжумугIагь»**

**62 - Сура: «Жуьмя»**

Мергьяметлу, Регьимлу Аллагьдин тIварцIелди!

1. Пакзава Аллагь цавара авайбуру ва чилел алайбуру - Гьаким, Михьи (Пакди), Гужлуди, Камаллуди тирди.
2. Ам я - савадсузбурун кьулаз (*кIел-кхьин тийижирбурун кьилив*) абурукай чпикай тир Расул ракъурайди, вични абуруз Адан аятар кIелзавай ва абур михьи ийизвай, ва абуруз Ктаб ва камаллувал (*Сунна*) чирзавай, адалай вилик абур ачух ягъалмишвиле авайтIани.
3. Ва масадбурузни абурукай (*кIелзава аятар*), чеб ибурув агакь тавунвай. Ам я - Гужлуди, Камаллуди.
4. Им - Аллагьдин мергьемат я, Ада ам Вичиз кIанидаз гузва. Аллагь - чIехи мергьематдин Сагьиб я.
5. Чпел (Аллагьди) «Таврат» кьиле тухун эцигнавайбур ахпа чпи ам кьиле тухун тавурбурун мисал, ухшар я ламран мисалдиз вичеллаз ктабрин пар ялзавай (*адакай са менфятни къачуз тежезвай*). Аллагьдин аятар таб яз кьур ксарин мисал гьикьван писди я! Аллагьди зулумкар ксар дуьз рекьел гъидач.
6. Лагь: «Эй, чувуд - диндин эгьлияр хьанвайбур! Эгер куьне, куьн Аллагьдин кIани мукьвал ксар яз гьисабзаватIа, амай инсанар квачиз, тIалаба куьне (*кIан* *хьухь*) квез кьиникь эгер куьн гьахъбур ятIа.
7. Ва абуру гьич са чIавузни ам (*кьиникь*) тIалабдач чпин гъилери къазанмишайдаз килигна. Ва Аллагьдиз зулумкаррикай хъсан чизва.
8. Лагь: « Гьакъикъатда, вичикай куьн катзавай кьиникь, дугъриданни ам квел гуьруьшмиш жеда (*гьалтда*), ахпа куьн элкъуьрна хкида чинебанди ва ашкаради Чизвайдан патав, ва Ада квез куьне авур амалрикай хабар гуда».
9. Эй, инанмишвал авунвайбур! Жуьмя юкъуз капIуниз эверайла, чалишмиш хьухь куьн «Аллагь рикIел гъунихъ», ва акъвазара куьне алишвериш (савда). Ам - квез хийирлу я, эгер квез чир хьанайтIа.
10. Ва капI кьиле тухвана куьтягь хьайила, чкIукI куьн чилел, ва тIалаба Аллагьдин мергьематдикай (*няметрикай*, *ризкьидикай*), ва Аллагь рикIел ва мецел гъваш куьне гзаф, квез агалкьунар хьун патал.
11. Ва абуруз алишвериш ва я машгъулат акурла, абур анихъ чкIана, ва абуру вун (*жуьмя кпIун хутIба, вяз ийиз*) акъвазнаваз туна. Лагь: «Аллагьдин патав гвайди (*саваб*), машгъулатдилай ва алишверишдилай лап хъсан я, ва Аллагь - ризкьи гузвайбурукай Виридалайни Хъсанди я».

**Сура: «аль-Муна́фикъу́н»**

**63 - Сура «Мунафикьар»**

Мергьяметлу, Регьимлу Аллагьдин тIварцIелди!

1. Ви патав мунафикьар атайла, абуру лугьузва: «Чна гьакъикъатда вун Аллагьдин Расул тирди шагьидвалзава». - Аллагьдиз чизва вун Адан Расул тирди -, ва Аллагьди, гьакъикъатда мунафикьар тапархъанар тирди шагьидвалзава.
2. Абуру чпин кьинерикай чпиз хуьнуьхун (*далда*) яз кьунва, ва (а кардалди) абуру масадбур Аллагьдин рекьелай алудзава. Гьакъикъатда, лап писди я абуру авур амал.
3. Ам - абуру инанмишвал авуна ахпа кафирвал авурвиляй я, ва (гьавиляй) абурун рикIерал муьгьуьр эцигнава ва (гила) абур гъавурдани гьатзавач.
4. Ва ваз абур акурла абурун жендекри вун тажубзава, - ва абуру лугьудайла (*гафар*), вуна абурун гафариз кисна яб гузва, - «на лугьуди» абур агулдна акъвазарнавай гъварар я (*герек* *текъвер*). Абуру (*кичIевиляй* *чпин* *кардикай* *мусурманриз* *чир* жез) гьар са гьарай чпиз аксина гьисабзава. Гьабур я душманар - мукъаят хьухь абурукай. Аллагьди абур терграй, бес гьикI абур, гьакьдикай элкъуьрзава?
5. Ва абуруз лагьайла: «Куьн ша , Аллагьдин Расулди квез багъишламишун (*астагъфир*) тIалабун патал », - абуру чпин кьилер галтадна, ва ваз акуна абур такабурлувализ элкъвез ( акардикай).
6. Сад я абуруз - вуна абуруз багъишламишун (*астагъфир*) тIалаб авуртIани ва я абуруз багъишламишун (*астагъфир*) тIалаб тавуртIани,- Аллагьди абуруз гьич багъишламишдач. Гьакъикъатда Аллагьди фасикь ксар дуьз рекьел гъидач.
7. Гьабур я лугьузвайбур: «Аллагьдин Расулдин патав гвайбурал харж ийимир куьне, та абур чкIидайвал». Ва (са) Аллагьдиз талукь я цаварин ва чилин хазинаяр, амма мунафикьар (*а кардин*) гъавурда авач.
8. Абуру лугьузва: «Эгер чун шегьердиз (Мединадиз) хтайтIа, (гьейбатлу) къудратлубуру анай «агъузвилевайбур» акъудда». Ва (са) Аллагьдиз ва Адан Расулдиз ва муъминриз талукь (*хас*) я къудратлувал (гьейбатлувал), амма мунафикьриз (*а* *кар*) чизвач.
9. Эй, инанмишвал авунвайбур! Къуй куьн я куь мал-девлетди я куь веледри «Аллагь рикIел ва мецел гъуникай» машгъул (ягъалмиш) тавурай. Ва ни ам авуртIа, гьабур я - зиянвал жедайбур.
10. Ва харж ая куьне Чна квез пай ганвайдакай, квекай садан патав кьиникь къведалди ва (*ахпа*) ада лугьуда: «Рабби! ХганайтIа Вуна заз муьгьлет мукьвал вахтуналди - за садакьаяр гудай, ва зун диндарбурукай жедай».
11. Ва гьич муьгьлет хгудач (*кьулухъ* *вигьедач* *вахт*) Аллагьди чандиз, адан ажал атана агакьайла. Ва Аллагьдиз куьне вуч (крар) ийизватIа хабар ава!

**Сура: «ат-Тагъа́бун»**

**64 - Сура: «Алдатмишун (паюникай магьрум авун) сада-сад»**

Мергьяметлу, Регьимлу Аллагьдин тIварцIелди!

1. Пакзава\* Аллагь цавара авайбуру ва чилел алайбуру. Адаз талукь я гьакимвал, ва Адаз талукь я гьамд. Ва Ам гьар са шейинал къудратлу я.
2. Ам я куьн халкьнавайди, ва ава куь арада кафир тирди ва ава куь арада муъмин тирди. Ва Аллагьдиз куьне вуч ийизватIа аквазва.
3. Ада цавар ва чил гьахъ патал (*ва я* гьакь себеб яз) халкьнава, ва Ада квез суьрет ганва, ва куь суьрет гуьрчегди авунва. Ва элкъвена хтун Адан патав я.
4. Адаз цавара вуч аватIани чизва ва чилелни, ва Адаз куьне чуьнуьхнавай крарни чизва ва винел акъуднавайдини. Ва Аллагьдиз хурара авай затIар чизва.
5. Бес квез виликдай кафирвал авурбурун хабар атанвачни,- абуру чпин кардин завал (*зиян*) дадмишнай. Ва абуруз азиятлу азаб жеда.
6. Ам (*авиляй я хьи*)- абурун патав ачух делилар гваз чпин Расулар къвез хьана, амма абуру лагьана: «Бес (чун хьтин) инсанри чун дуьз рекьеваз тухудани кьван?!» Ва абуру кафирвална ва элкъвена абур (гьакьдикай), вични, Аллагь гьич муьгьтеж тахьанвайла (абурун имандиз). Аллагь - Девлетлуди, Гьамддиз Лайихлуди я.
7. Кафирвал авурбуру чпел чан гьич хкидач лагьана гиманнава. Лагь: «Аксина! Кьин кьазва зи Раббидал, квел дугъриданни чан хкида, ахпа квез дугъриданни куьне авур амалрикай хабар гуда. Ва а кар - Аллагьдиз регьят я».
8. (Гьавиляй) Аллагьдихъ ва Адан Расулдихъ ва Чна авуднавай Нурдихъ инанмишвал ая куьне. Аллагьдиз куьне ийизвай амалрикай хабар ава.
9. Ада куьн КIватIунин югъ патал кIватI ийидай юкъуз. Ва ам - «Сада-сад паюникай магьрум ийидай Югъ» я (*алдатмишвал, зиянвал винел акъатдай, чир жедай югъ, ва ам Къиямат Йикъан са тIвар я ва арабдалди адаз «Тагъа́бун Югъ» лугьуда*). Ва ни Аллагьдихъ инанмишвал авуртIа ва амал авуртIа диндарди, Ада адалай адан пис крар алудда (*квадарда*) ва Ада ам чпин кIаникай вацIар авахьна физвай Женнетра твада, гьамишалугъ чеб ана амукьиз, эбеди яз. Ам я - чIехи агалкьун.
10. Ва чпи кафирвал авурбур ва Чи аламатар (делилар, аятар) таб яз кьурбур - абур ЦIун агьалияр жеда, даим яз ана амукьиз. Ва элкъвена хкведай гьикьван пис чка я ам?!
11. Гьар са мусибат кьилел къвезва анжах Аллагьдин изиндалди. Ва ни Аллагьдихъ инанмишвал авуртIа Ада адан рикIиз дуьз рехъ къалурда (*мусибатар агакьайла, муъминдиз ам Аллагьдин кьадардалди тирди чир жезва, разивалзава адал, ва ада сабурзава ва муьтIуьгъ жезва*). Аллагьдиз гьар са шей чизва.
12. Ва муьтIуьгъ хьухь куьн Аллагьдиз ва муьтIуьгъ хьухь Расулдиз. Ва эгер куьн элкъвейтIа (а кардикай), бес Чи Расулдин хиве авайди - анжах ачух агакьарун я.
13. Аллагь - Адалай гъейри авач (маса) гъуц (ибадат авуниз лайихлу тир). Ва къуй муъминри са Аллагьдал «таваккул»\* авурай.
14. Эй, инанмишвал авунвайбур! Гьакъикъатда, куь папарикай ва куь веледрикай квез душманар ава (*куьн Аллагьдин рекьелай алуддай, гунагьра твадай*), куьн абурукай мукъаят хьухь. Ва эгер куьне афивал авуртIа ва юмшагъвал авуртIа ва гъил къачуртIа, гьакъикъатда Аллагь - Гъил Къачудайди, Регьимлуди я.
15. Дугъриданни куь мал-девлет, куь веледар - анжах имтигьан (синагъ, фитнедин себебкар) я. Аллагьдихъ - Адахъ ава чIехи пишкеш (саваб).
16. (Гьавиляй) КичIе хьухь квез Аллагьдикай квелай алакьдай кьван, яб це куьне, ва муьтIуьгъ хьухь, ва харж ая (Аллагьдин рекье) - (ам) квез чпиз мадни хийирлу я. Ва вуж вичин нефсинин мутIлакьвиликай хвенватIа, гьабур я - агалкьунар авайбур.
17. Эгер куьне Аллагьдив хъсан бурж вугайтIа (*Адан рекье харж ийиз*), Ада квез ам са шумуд cеферда артухарда, ва квез багъишламишда (гунагьар). Аллагь - Шукурлуди, Милайимди я.
18. Гъайб\* ва ачухди (*чинебан ва ашкара крар*) Чизвайди, Къудратлуди, Камаллуди я.

**Сура: «атI ТIала́къ»**

**65 - Сура: «ТIалакь»**

Мергьяметлу, Регьимлу Аллагьдин тIварцIелди!

1. Эй, Пайгъамбар! Куьне папариз тIалакь гудайла тIалакь це абуруз чпин «идда\*-дин вахт башламишдайла» (*яни* абур вацран кьилерикай михьихьайила куь арада жинсвилин алакъа тахьанмаз михьи гьалдин сифте кьиляй)ва гьисаб твах а «идда\*-дин»(йикъарин, *«идда» - дишегьлидиз вичин итим кьейила ва я итимди тIалакь гайила, маса гъуьлуьз фин гуьзетун лазим тир вахт я. Ам са шумуд жуьре ава: 1) итим кьейила - 4 варзни 10 югъ акъвазна кIанда; 2) паб аялдик кваз итимдикай чара хьайитIа, ада аял хадалди; 3)вацран кьилер авай яшда авайбуру - 3 варз, ва я пуд - михьивал (вацран кьилерикай) - гуьзетна кIанда, яни а вахтунда гъуьлуьз фидай ихтияр авач, ва я итимдин кIваляй я йифиз я юкъуз экъечдай ихтиярни авач*), ва кичIе хьухь квез Аллагьдикай - куь Раббидикай. Акъудмир абур куьне чпин кIвалерай ва къуй абур чебни экъечI тавурай, анжах эгер абуру ачухардай (вич) «мурдар кар» тавунваз хьайитIа. Ам - Аллагьдин сергьятар я! Ва вуж Аллагьдин сергьятрилай элячIайтIа, гьакъикъатда ада вичи-вичиз зулумнава. Ваз чизвач, белки Аллагьди адалай кьулухъ (*тIалакьдилай кьулухъ иддада\* авайла*) са кар арадал гъин (*абуруз* *кьведаз хийир авай*)!
2. Ва абур чпин муддатдив (*вахтунив*) агакьдайла, куьне абур я кьуна тур (*пабвиле*) дуьзвилелди (*адет* *тирвал*) я чара хьухь куьн абурукай дуьзвилелди. Ва квекай кьве адатлу касдив шагьидвал ийиз тур, ва кьиле твах куьне шагьидвал авун Аллагь патал. А крар - гузвай несигьат я, вичи Аллагьдихъ ва Эхиримжи Йикъахъ инанмишвал авунвайдаз. Ва ни Аллагьдикай кичIевал авуртIа (Адан эмирар кьилиз акъудиз, къадагъайрикай яргъа жез), Ада адаз «экъечIдай рехъ» ийида (*гьар* *са* *четин гьалдай*),
3. Ва Ада адаз рузи (*паяр*) гуда, ада гьич гьисабани кьун тавунвай патахъай. Ва ни Аллагьдал «таваккул» ийизватIа, адаз Ам бес я. Гьакъикъатда, Аллагь - Вичин кардив (мураддив) агакьдайди (*ам* *кьилиз* *акъуддайди*) я. Дугъриданни Аллагьди гьар са шейиниз кьадар авунва.
4. Ва чпиз вацран-кьилер мад хьуникай умуд атIанвайбур куь дишегьлийрикай - эгер куьн шаклу хьанватIа - абурун «идда\*» пуд варз я, ва (*гьакIни*) чпиз вацран-кьилер гьич тахьай дишегьлийринни. Ва руфунал залан папарин муьгьлет абуру аял хадалди я. Ва ни Аллагьдикай кичIевал авуртIа (Адан эмирар кьилиз акъудиз, ва къадагъайрикай яргъа жез), Ада адан кар (*гьал*) регьятарда.
5. Им - Аллагьдин эмир я, Ада квез авуднавай. Ва ни Аллагьдикай кичIевал авуртIа, Ада адалай адан пис крар алудда (*гъил* *къачуда*), ва адаз саваб чIехи ийида.
6. Куьне абур (*тIалакь* *гана «идда\*- да» авай папар*) яшамиш жез ацукьара куьн чеб яшамиш жезвай чкада, куь агьваллувилиз килигна. Ва куьне абуруз (*папариз*) зарар гумир абур дарвиле тун патал. Ва эгер абур руфунал залан ятIа, харж ая абурал та абуру (аял) хадалди. Ва эгер абуру куьн патал куь аялриз хур гайитIа, куьне абуруз чпин гьакъи це ва куь арада адатлувилелди (дуьзвилелди) меслят ая. Ва эгер куь кьведан арада къал хьайитIа (*аялдиз хур гунин карда*), а чIавуз (*адан аялдиз*) маса дишегьлиди хур гуда.
7. Къуй агьваллувилин сагьибди вичин агьвалдикай харж авурай (*тIалакь* *ганвай* *папал* *ва* *аялдал*). Ва низ (*ризкьи*) дар авунватIа, къуй ада харжрай Аллагьди адаз ганвайдакай. Аллагьди чандин (*инсандин*) хиве твазва анжах Ада адаз ганвайди. Аллагьди четинвилелай гуьгъуьниз регьятвал ийида.
8. Гьикьван гзаф хуьрер (*абурун агьалияр*) такабурлувална элкъвена чпин Раббидин эмирдикай ва Адан Расулрикай ва Чна абуруз къати гьахъ-гьисабдалди гьахъ-гьисаб авуна, ва Чна абуруз «акьулдивай кьабулиз тежедай, инкарлу» азабдалди азаб гана.
9. Ва абуру чпин крарин завал (*пис нетижаяр*) дадмишна, ва абурун кардин эхир - зиянвал хьана.
10. Аллагьди абуруз кIеви азаб гьазурнава. Аллагьдикай кичIе хьухь квез, эй къанажагърин (акьулрин) сагьибар - чпи инанмишвал авунвай! Гьакъикъатда, Аллагьди квез авуднава Зикр\* (*РикIел Гъун*),-
11. Расул, квез Аллагьдин аятар кIелзавай, чпи (гьакь) ачухарзавай инанмиш хьана диндар амал авурбур мичIивилерай нурдиз акъудун патал. Ва ни Аллагьдихъ инанмишвал авуртIа ва диндар амал авуртIа, Ада ам чпин кIаникай вацIар авахьна физвай Женнетра твада, гьамишалугъ абур ана амукьиз, даим яз. Аллагьди адаз хъсан (зурба) пай ганваз.
12. Аллагь я ирид цавар халкьнавайди ва чиликайни гьабур хьтинди (*ва я* гьабур кьванди). Агъуз эвичIзава Эмир (*вагьй*\*) абурун арадай квез чир хьун патал, гьакъикъатда Аллагь гьар са шейинал къудратлу тирди ва гьакъикъатда Аллагьди гьар са шей чирвилелди элкъвена кьунвайди!

**Сура: «ат-ТахIри́м»**

**66- Сура: «Гьарам авун» (Къадагъа)**

Мергьяметлу, Регьимлу Аллагьдин тIварцIелди!

1. Эй, Пайгъамбар! Вучиз вуна (жуваз) гьарамзава Аллагьди ваз гьалалнавай кар, ви папарин разивилихъ чалишмиш жез?! Аллагь - Гъил Къачудайди, Регьимлуди я.
2. Дугъриданни Аллагьди тайинарнава (къанун яз эцигнава) квез куь кьинерикай азад хъжедай къайда. Аллагь я куь Арха. Ва Ам - Вири Чидайди, Камаллуди я.
3. Ингье Пайгъамбарди вичин папарикай бязидаз (*садаз*, са) эхтилат сир яз авуна. Ва ада (папа) адакай хабар гайила (*маса* *папаз*), ва Аллагьди адаз (*Пайгъамбардиз*) а кар ачухайла, ада (*Пайгъамбарди*) са бязиди (*а* *папаз*) «чирна» (*жаза* *гана*) ва са бязидакай ам элкъвена. Ва ада (Пайгъамбарди) адаз (вичин папаз) адакай хабар гайила (*ада сир масадаз ахъаяйди*), ада (папа) лагьана: «Ни ваз а кардикай хабар гана?» Ада лагьана: «Заз хабар гана - Вири Чидайда, Хабар Авайда».
4. Эгер куьне кьведани Аллагьдиз туба авуртIа, дугъриданни куь кьведан рикIер (*а* *кардихъ*) майил хьанва. Ва эгер куьне кьведани сада-садаз куьмек гуз хьайитIа адан аксина, гьакъикъатда Аллагь - Ам я адан Арха ва Куьмекчи, ва Джибрил ва муъминрин диндарбур. Ва малаикарни адалай кьулухъ - куьмекчи я (*адаз*).
5. Мумкин я адан Раббиди, эгер ада квез тIалакь гайитIа, дегишарун адаз квелай хъсан маса папаралди - (чеб) мусурманар, муъминар, гзаф муьтIуьгъбур (Аллагьдиз), туба ийизвайбур, (гзаф) ибадатзавайбур, сивер хуьзвайбур (*ва я «*гьижра*»* ийизвайбур), гъуьлуьк хьайибур ва я рушвал гумай дишегьлияр тир.
6. Эй, инанмишвал авунвайбур! Куьне куьн чеб ва куь хизанар, вичин кудай затI инсанар ва къванер тир ЦIукай хуьх. Адал лап векъи, къуватлу малаикар ала, чпи Аллагьди эмирнавай крара гьич садрани асивал тийизвай ва чпиз эмирнавай крар кьилиз акъудзавай.
7. Эй, кафирвал авурбур! Уьзуьрар (*уьзуьрлу* *себебар*) гъиз алахъмир къе куьн, квез гузвайди анжах куьне авур амалрин жаза я.
8. Эй, инанмишвал авунвайбур! Туба ая куьне Аллагьдиз «гунагьдихъ мад элхкъуьн тийидай» туба яз, белки куь Раббиди квелай куь пис крар алудин (*куь пис крарилай гъил къачун*), ва куьн чпин кIаникай вацIар авахьна физвай Женнетра тван, Пайгъамбар ва адахъ галаз инанмишвал авурбур Аллагьди беябур тийидай юкъуз. Абурун нур абурун виликай ва абурун эрчIи патахъай экв гуз физ жеда, абуру лугьуда: «Чи Рабби! Тамамара чаз чи нур ва багъишламиша чаз. Гьакъикъатда, Вун гьар са шейинал къудратлу я».
9. Эй, Пайгъамбар! Джигьад твах кафиррихъ ва мунафикьрихъ галаз ва лап векъивал (кIевивал) ая абуруз, абурун мескен (акъаздай чка, ери) Жегьеннем я, ва элкъвена хкведай гьикьван пис чка я ам?!
10. Аллагьди кафирвал авурбурун гьакъиндай мисал яз гъанва Нугьан паб ва ЛутIан паб. Абур (*папар*) кьведни Чи диндар лукIарикай тир кьве лукIрак гъуьлуьк квай, ва абуру кьведани (*папари*) абуруз кьведаз (*чпин итимриз,* динда) хаинвал авуна, ва абурувай кьведавайни (*итимривай*) абуруз кьведаз Аллагьдикай (Адан азабдикай) хуьнин са куьмекни гуз хьанач. Ва абуруз (*папариз*) лагьанай: «Гьахьа кьведни ЦIуз, а гьахьзавайбурухъ галаз (*санал*)».
11. Ва инанмишвал авурбурун гьакъиндай Аллагьди мисал яз гъанва фиръавандин паб. Ингье ада (папа) лагьана: «Рабби! Эцига заз Ви патав кIвал Женнетда! Ва къутармиша зун фиръавандикай ва адан зулум амалрикай ва къутармиша зун зулумкар ксарикай!»
12. Ва гьакIни Имранан руш - Марйам вичи, вичин «диши жинсвилин аврат» (*гьаяяр*, *яни рушвилин михьивал*) хвейи, ва Чна аниз (Джабраил малаикдилай, адан парталдин хуруда авай кьацIаз) Чи патай тир руьгьдикай уф гана. Ва ада инанмишвална вичин Раббидин Келимайрихъ ва Адан Ктабрихъ, ва ам гзаф муьтIуьгъбурукай (гзаф ибадатзавайбурукай) тир.